
SEKMADIENIS 


Septyniasdešimt aštuonerių Merė Heins — tiesa, 
vardu į ją niekas nesikreipė jau daugelį metų, nuo 
pat vyro mirties — stovėjo tarpduryje ir tirtėjo iš 
siaubo... 

Buvo ką tik grįžusi iš kapinių. Kiekvieną mielą 
sekmadienį, jei tik neužklupdavo darganos, ji eida- 
vo ten aptvarkyti vyro kapo, pamerkti gyvų gėlių į 
krištolinę vazą, kadaise stovėjusią ant pirmaisiais 
vedybinio gyvenimo metais įsigytos ąžuolinės in- 
daujos, kuri dabar dykai riogsojo tamsiajame kam- 
barėlyje. 

— Laikykitės, ponia Heins, vaizdas bus baisus, — 
pasitikęs ją dar prie kapinių, perspėjo rūškanas vi- 
karas. 

Kai senutė išvydo kapą, jai pasirodė, kad žemė 
slysta iš po kojų. Taip rūpestingai jos prižiūrimas 
antkapis buvo subjaurotas — ant velionio pavardės 
violetiniais dažais užterliota kaukolė su sukryžiuo- 
tais kaulais ir žodžiai, kurių ponia Heins nebūtų 
drįsusi ištarti. Ant kapo mėtėsi krištolinės vazos 
šukės. 

Vikaras užjautė senutę iš visos širdies. Jam ir jo 
visą dieną. Nežmonišką orgiją surengę vandalai iš- 
vartė antkapius, visaip juos apipaišė, išmėtė vaini- 
kus. Vikaras patikino ponią Heins, kad policija ka- 
pines nuo šiol akylai stebėsianti ir galbūt pavyksią 
niekdarius sučiupti. 


Kaip parsirado namo, senolė nė neprisiminė, to- 
kia buvo apdujusi. Lengviau atsikvėpė, tik kai gai- 
liai sugirgždėjo jos pastumti varteliai. Bet prie lau- 
kujų durų ponią Heins vėl ištiko šokas. Piniginėje 
ieškodama rakto, ji pastebėjo, kad demblys pa- 
kreiptas. O juk buvo tikra, kad, pakišusi atsarginį 
raktą, paklojo jį tvarkingai. 

Senutė drebančiais pirštais kilstelėjo patiesalo 
kampą. Rakto nebebuvo. Kažkas jį paėmė. Ir gal 
net pasinaudojo. Ji paėjėjo atgal ir nužvelgė namą. 
Arjai tik pasirodė, ar miegamojo užuolaida iš tiesų 
sujudėjo? 

Ponia Heins pirštinėta ranka griebėsi už krūti- 
nės, tarsi šitaip galėtų nuramdyti dieglį širdyje. Se- 
nolė sumojo, kad be pagalbos neišsivers. Tegul ir to 
kaimynystėje gyvenančio atgrasaus jaunuolio su 
motociklu. Ji nuėjo prie jo durų ir paspaudė skam- 
bučio mygtuką. Viduje sutilindžiavo. Jokio atsako. 
Ponia Heins paskambino dar kartą. 

Jos miegamajame viršuje vyriškis su peiliu ran- 
koje, niūriai šypsodamasis, kantriai laukė. 


PIRMADIENIS. RYTINĖ PAMAINA 


Langų stiklus čaižė lietus. Klūpomis įsitaisiusi ant 


„--— 


nai, į šį kuklų namuką, jiedu atsikėlė prieš porą 
dienų, ir visą tą laiką pliaupė kaip iš kibiro. Trejus 
metus, tiek jie buvo vedę, taip ir kraustėsi iš vieno 
nuomojamo būsto į kitą. 

— Neapkenčiu šito sušnypšto miesčioko, - iš kar- 
to paskelbė Liza. 

Važiuoti į Dentoną ji niekada ir nenorėjo. Kai 
vyrą paaukštino, jaunoji moteris vylėsi, kad jį pa- 
skirs kur nors, kur virs gyvenimas —- bus teatrų, 
klubų, padorių parduotuvių... o atsidūrė nykiame 
užkampyje. 

Jos pats, Frenkas Gilmoras, dvidešimt ketverių, 
tvirto sudėjimo policininkas tamsiais, trumpai pa- 
kirptais plaukais, gal aštuntą kartą dirstelėjo į laik- 
rodį. Galva jam kvaršo ir be Lizos aimanų. Buvo be 
penkiolikos devynios. Lygiai devintą jis, kaip nau- 
jai paskirtas kriminalistas seržantas, turėjo prisi- 
statyti skyriaus viršininkui. Nenuostabu, kad prieš 
naująją savo valdžią norėjo stoti žvalus. Juk pirma- 
sis įspūdis būna labai svarbus. Dentonas - provin- 
cija, bet kaip tik čia Gilmoras ketino pradėti kopti į 
svaigias aukštumas. 

— Neužtruksiu, — pažadėjo jis žmonai. 


Ši atmetė šviesius plaukus ir paėmė čionykštį 
laikraštį, „Dentono aidą“. Antraštė po išvartytų, su- 
daužytų, dažais apipurkštų antkapių nuotrauka 
kone per visą pirmąjį puslapį skelbė: DAR VIENAS 
KAPINIŲ VANDALŲ IŠPUOLIS. VIKARAS ĮTA- 
RIA JUODOSIOS MAGIJOS IŠPAŽINĖJUS. 

— Juodosios magijos išpažinėjai, — sumurmėjo 
Liza. —- Kad taip žinočiau, kur jie renkasi, mielai 
prisidėčiau. Ko gero, šitoje skylėje kitokių pramogų 
nėra ko tikėtis. 

— Kas dar naujo? - išspaudęs šypseną, paklausė 
jos vyras. Regis, Lizai patiko gąsdinti žmones klai- 
kiais komentarais. 

— Dentoną siaubia gripo epidemija, - perskaitė ji 
kitą antraštę ir numetė laikraštį. - Kapinės, gripas, 
ankšti butai ir nesiliaujantis lietus. Ne miestas, o 
gryna pajuoka. 

Frenkas vėl pažvelgė į laikrodį. Ne šiaip sau. Jei 
nueitų į darbą per anksti, pasirodytų esąs nepunk- 
tualus. O toks bruožas į kriminalistus seržantus ką 
tik paaukštintam pareigūnui nedera. Todėl jis keti- 
no į nuovadą įžengti be minutės devintą ir iš karto 
prisistatyti skyriaus viršininkui. 

— Jau eisiu, — pratarė Frenkas. 

— Nagi leisk apžiūrėti. — Liza atsistojusi nužvel- 
gė savo vyrą ir nuo naujo anglies pilkumo kostiumo 
iš „Marks 6: Spencer“ nurankiojo įsivaizduojamus 
pūkus. Tada pritariamai linktelėjo ir, apkabinusi 
Frenką, prisiglaudė — senoji geroji Lizė. - Atrodai 
puikiai, - pasakė. —- Kartais elgiuosi kaip tikra kalė. 
Nepyk. | 

— Visai ne, - užtikrino jis ir taip pat ją apglėbė. 


— Tavo kotelis mygia, - susiraukusi pasiskundė 
ji ir atsagstė vyro švarką. Frenką kone nutvilkė ais- 
tra trykštančio jos kūno karštis, šnerves pasiekė 
kvepalų kvapas. Laikas mielajai Lizei kaip visada 
nerūpėjo. - Maloniai kvepi, - sumurkė ji, nosį įbe- 
dusi Frenkui į smakrą. 

Jis susiraukė. Tik primygtinai Lizos raginamas, 
buvo pasišlakstęs jos pačios Kalėdoms dovanotu 
losjonu, nors nujautė, kad kvapas jam netinka. 

— Man tikrai reikia eiti. Pavėluosiu, - atsiplėšęs 
nuo Žmonos, pasakė Frenkas. 

— Bet šeštą grįši? Tau nebereikės dirbti kiaurą 
parą? 

Jis nusišypsojo. Dabar jautėsi labiau užtikrintai. 
Iš Dentono skyriaus viršininko buvo gavęs išsamų, 
mažne minutės tikslumo, pirmosios savaitės darbo 
grafiką. Regis, ši nuovada dirbo organizuotai, na- 
šiai. Frenkui Gilmorui buvo pažadėta po vizito pas 
skyriaus viršininką aprodyti patalpas, supažindin- 
ti su įvairių poskyrių darbuotojais. Paskui tiesiogi- 
nis naujoko viršininkas kriminalistas inspektorius 
Alenas turėjo pavežioti jį po skyriui pavaldžią teri- 
toriją. Po pietų valgyklėlėje (nuo penkiolika po pir- 
mos iki penkiolika po dviejų) buvo numatytas kri- 
minalisto seržanto apsilankymas čionykštėje Teis- 
mo ekspertizės laboratorijoje. Maždaug be penkių 
šešios jis tikėjosi grįžti namo. 

- Šeštą būsiu, - prižadėjo jis. 

Po ilgo bučinio Frenkas užsimetė apsiaustą ir, 
dangstydamasis nuo lietaus, nuskubėjo į automo- 
bilį. Liza išsidrėbė ant sofos ir vėl paėmė laikraštį. 
Jos žvilgsnis slystelėjo antrašte pirmojo puslapio 


apačioje: VILTIS SURASTI DINGUSIĄ LAIKRAŠ- 
ČIŲ IŠNEŠIOTOJĄ BLĖSTA. 


Priešingai nei tikėjosi Gilmoras, Dentono poli- 
cijos nuovada į pavyzdinę nepanėšėjo. Priimama- 
jame niekas nebudėjo, grindys, pašluostytos aki- 
vaizdžiai greitosiomis, buvo drėgnos, trenkė dezin- 
fektantu. Kažkur birbė telefonas, bet nebuvo kam 
atsiliepti. Užsikvempęs ant registracinio barjero, iš 
nekantrumo šnirpšdamas, lūkuriavo pusamžis vy- 
riškis. Išvydęs Gilmorą, jis užvertė akis į lubas, tar- 
si kviesdamas drauge pasipiktinti nederamu poli- 
cijos elgesiu su dorais mokesčių mokėtojais. 

— Mano automobilį pavogė. Ir še - telefonu už- 
registruoti vagystės jie negali, matyt, būtų, po vel- 
nių, pernelyg paprasta. Turiu prašytis iš sumauto 
darbo, imti taksi, prisistatyti asmeniškai ir pildyti 
sušiktus blankus. 

Įėjo uniformuotas, plinkantis, kokių keturiasde- 
šimties seržantas Bilas Velsas liūdna veido išraiška. 
Jis buvo pavargęs, irzlus. 

— Ką gi, pone Vilkinsai, informacija perduota 
atsakingiems pareigūnams. 

— Ir kas toliau? 

— Gali būti, kad automobilį nuvarė pasivažinėti 
užsigeidę vaikėzai, - gūžtelėjęs pečiais, atsakė Vel- 
sas. - Jei kas nors jį pastebės, mes jums pranešime. 

— Tai šitokios pagalbos galiu tikėtis iš policijos? 
Jei kas nors mano automobilį netyčia pastebės, jūs 
teiksitės man pranešti. Nuostabu! O ieškoti maši- 
nos net neketinate? 


— Žinoma, ketiname. Bet šiuo metu mums rūpi 
svarbesnės bylos. - Seržantas galva parodė į pla- 
katėlį ant sienos - nespalvotą prie dviračio stovin- 
čios mergaitės su mokykline uniforma nuotrauką. 
Po ja buvo parašyta: DINGO MERGAITĖ - GAL 
MATĖTE? 

— Matyt, turėsiu sulaukti, kol rasite tą nelaimėlę. 
Ką gi, lauksiu amžinai, - paniekinamai sušnypštė 
vyriškis ir išėjo. | 

Velsas abejingai pažvelgė jam įkandin ir, pravė--. 
ręs duris, sušuko: 

— Gal pagaliau kas nors atsilieps?! 

Atsigręžęs į Gilmorą, jis paklausė: 

- Pone, kuo galėčiau padėti? 

— Kriminalistas seržantas Gilmoras. Turiu prisi- 
statyti ponui Maletui. 

Laukujės durys naujokui už nugaros vėl atsivė- 
rė ir, kratydami lašus nuo skėčių, įėjo du vyrai ir 
moteris. Vienas vyriškių atsisagstė lietpaltį, pasi- 
matė dvasininko apykaklė. 

— Pas poną Maletą. 

— Vikare, jis jūsų laukia, - atsakė Velsas. 

— Lygiai devintą aš einu pas skyriaus viršinin- 
ką, —- užriko Gilmoras, lyg įrodymu mosuodamas 
savo grafiku. 

— Tokiu atveju teks palaukti, — atšovė nuovados 
seržantas ir pro dvivėres duris išlydėjo aną trijulę 
pas skyriaus viršininką. 

Gilmoras nervingai dėbtelėjo į laikrodį. Be mi- 
nutės devynios. Apie naująjį savo viršininką buvo 
girdėjęs, kad esąs pedantiškai punktualus, ir še — 
per mulkį seržantą, kuris pirmiau praleido vėliau 


atėjusius lankytojus, jis bus pavėlavęs pačią pirmą 
darbo dieną. 

Kriminalistas seržantas susmuko ant kieto, me- 
dinio suoliuko ir batu išsklaidė dezinfektantu tren- 
kiančio vandens balutę. Ilgoji laikrodžio rodyklė 
nenumaldomai slinko, ir sulig kiekviena minute 
seržantas vėlavo vis daugiau. Jis nukreipė žvilgsnį 
į plakatėlį ant sienos. „Pola Bartlet, penkiolikos 
metų, plaukai tamsūs, veido oda - blyški, ūgis — 
penkios pėdos trys coliai. Paskutinį kartą pastebė- 
ta Miško tako rajone rugsėjo 14 d.“ Rugsėjo 14-ąją! 
Prieš du mėnesius! Mergaitė buvo ne kažin kokia 
gražuolė, bet gal taip atrodė tik nuotraukoje. 

Nuovados seržantas grįžo ir durys vėl susivėrė. 

— Turiu prisistatyti ponui Maletui, —- pašokęs 
priminė Gilmoras. 

— Reikės palaukti, - atsakė Velsas ir nė neketino 
keliaklupsčiauti prieš vos paaukštintą konsteblį. 

Pastarasis, nutaręs, kad reikėtų prisistatyti bent 
kam nors, peržvelgė darbo grafiką. 

— Pranešk inspektoriui Alenui, kad aš jau čia. 

- Jo nėra. Serga. Visi iškritę kaip lapai. - Suzirzė 
vidaus ryšio telefonas ir Velsas pakėlė ragelį. - Ne, 
pone Maletai, ponas Frostas dar neatvyko. Taip, sa- 
kiau, devintą. Gerai, pone. 

Atsidarė laukujės durys ir su lietaus šuoru į pri- 
imamąjį įėjo kažkoks nevaleika varvančiu apsiaus- 
tu. Žmogėnas nusivyniojo permirkusį kaštoninį 
šaliką ir čia pat jį išgręžė. 

— Čiurškia ir čiurškia, - pranešė jis ir suraukė 
nosį. - Dezinfektantas ir kvepalai. Čia dvokia kaip 
iš kekšės naktipuodžio. 


— Dezinfektantu atsiduoda todėl, kad teko valy- 
ti girtuoklių apvemtas grindis, - paaiškino nuova- 
dos seržantas. - O tas kitas kvapas - naujoko losjo- 
no. — Velsas galva parodė į susiraukusį Gilmorą ir 
pridūrė: - Tavęs teiravosi ponas Maletas.. 

— Jis nuolat teiraujasi manęs. Gal geidžia. Matyt, 
jam patinka šiurkštūs vyrai. — Vyriškis atsisagstė 
apsiaustą. Po juo vilkėjo apglamžytą mėlyną švar- 
ką, kuriam trūko poros sagų. Raudonas kaklaraiš- 
tis su ankštu, riebaluotu mazgu po apspurusia bal- 
tinių apykakle atrodė užmautas lyg kilpa. Žmogysta 
atsigręžė į Gilmorą ir ištiesė ranką tabako įrudin- 
tais pirštais. - Kriminalistas inspektorius Džekas 
Frostas. 

Gilmoras apstulbęs paspaudė ranką. Šitas ap- 
kiautėlis — kriminalistas inspektorius?! Veikiausiai 
pokštas. Bet niekas nesijuokė. 

— Dirbsi su manimi, - pasakė Frostas. 

Matyt, vis dėlto juokauja, pamanė naujokas ir 
mostelėjo savo darbo grafiku. 

— Aš priskirtas ponui Alenui. 

— Jau nebe — Alenas susigriebė sifilį, — atrėžė 
Frostas. 

— Inspektoriui gripas, - pataisė nuovados ser- 
žantas. - Pusę sumautos nuovados išguldė. Kiti ne- 
darbingi po penktadienio grumtynių, užtat mes — 
kvailiai - plušame laisvadieniais, ir dar dvigubas 
pamainas. 

Užzvimbė vidaus ryšio telefonas. 

— Jeigu Maletas... - pratarė Frostas, tykindamas 
prie laukujų durų. 

Skambino ne Maletas. Inspektoriaus ieškojo Ope- 
ratyviojo valdymo centras. 


— Kažkas padegė Komptonų, tų pačių, kurie ga- 
vo grasinamą laišką, vasarnamį. 

— Lekiu, - atsakė inspektorius ir, padėjęs ragelį, 
mostelėjo Gilmorui. - Na, sūnau, jeigu-tau patinka 
stangrūs speneliai, siūlau nepražiopsoti progos — 
toji moterytė verta nuodėmės. 

— Bet aš turiu prisistatyti skyriaus viršininkui, — 
mėgino protestuoti Gilmoras. 

— Prisistatysi, kai grįšime. 

Vėl subirbė telefonas. Šįsyk skambino Maletas. 

Frostas sugriebė naujokui už rankos ir tempte 
išsitempė jį į lietų. 


Kad nepastebėtų Maletas, senutėlį savo „Ford 
Cortiną“ Frostas buvo palikęs ne nuovados aikšte- 
lėje, o atokiau, už kampo. Gilmorui teko, pliaupiant 
liūčiai, kuri kaipmat permerkė naująjį lietpaltį, pa- 
lūkėti, kol inspektorius nubrauks nuo keleivio sė- 
dynės šlamštą. 

— Šok vidun, sūnau, - paragino jis ir numetė į 
automobilio galą du purvu apskretusius guminius 
batus. 

Saugodamas naujutėlį kostiumą, Gilmoras prieš 
sėsdamas dar patrynė sėdynės apvalkalą nosine. 
Ir vos nevožė galva į priekinį stiklą — taip staigiai 
Frostas pavairavo automobilį. 

— Kur važiuojame? — pasiteiravo kriminalistas 
seržantas, skubėdamas prisisegti saugos diržą. Ma- 
šina, ištaškiusi netikėtai gilią balą, žviegdama 
įskriejo į Turgaus aikštę. 

— Į Leksingą, kaimiūkštį už keturių mylių. - Už 
langų sumirguliavo parduotuvių vitrinos. Privažia- 


vęs gana stačią aukštumą, automobilis, kriokdamas 
ir kosėdamas, į ją vos užsiropštė, pasmirdo svilė- 
siais. Frostas susiraukė. - Sūnau, ar išmanai varik- 
lius? 

— Ne, - kirste nukirto Gilmoras. Bjauroti naująjį 
kostiumą po šito sušnerkšto automobilio variklio 
gaubtu jis neketino. 

Dabar jie važiavo miškinga vietove, abipus ke- 
lio dunksojo sulyti krūmai nusvirusiomis šakomis. 

— Dentono miškas, - parodęs nykščiu, tarė Fros- 
tas. - Mokinukė dingo už antai to masyvo. Ji išve- 
žiodavo spaudą, bet tą kartą viso maršruto taip ir 
nenuvažiavo. Dviratis ir krepšys su neišdalytais 
laikraščiais rasti griovyje, o mergaitės - nė kvapo. 

— Gal būta kokių nesutarimų namuose? Ar ji ne- 
galėjo paprasčiausiai pabėgti? 

— Nežinau. Byla — inspektoriaus Aleno. Bet jis, 
gudrutis, nusiplovė, susigriebęs prakeiktą gripą, ir 
ją užkrovė man. Kai grįšime, reikės pasirausti po- 
pieriuose. — Inspektorius brūkštelėjo degtuku į 
prietaisų skydelį ir užsidegė cigaretę. Prisiminė 
dar nesupažindinęs naujoko su ta byla, dėl kurios 
jie ir leidosi į kelią. — Sutuoktiniai, įpusėję trečią 
dešimtį, gyvena perstatytame malūne. Kažkoks 
pokštininkas juos mirtinai išgąsdino. 

— Kaip? 

— Labai originaliai. Ėmė siuntinėti pramanytus 
nekrologus, katalogus su antkapių pavyzdžiais ir 
panašius dalykėlius. Aną savaitę jiems netgi pa- 
skambino laidojimo biuro darbuotojas, pasiteiravo, 
ar gali paimti velionio kūną. Vargšę Žmonelę ištiko 
isterija. 


Automobilis kratėsi pažliugusiu miško keliuku, 
viduje vis aitriau trenkė svylančia alyva. Frostas, 
nuleidęs durelių lango stiklą, pravėdino saloną. 

— Štai! — tarstelėjo, parodęs pirštu. 

Priešakyje pro apskretusį priekinį stiklą vos 
įžiūrimas sušmėžavo tikras senovinis medinis vėjo 
malūnas, tiesa, be sparnų, užtat skoningai išdažy- 
tas juodai ir baltai. Gilmoras pasviro į priekį ir, iš- 
tempęs kaklą, įsižiūrėjo į statinį. 

— Oho! Turėjo nemažai kainuoti, - pratarė suža- 
vėtas. 

— Girdėjau, Komptonai suplojo ketvirtį milijo- 
no, - linktelėjęs atsakė Frostas. - Bet nekilnojamojo 
turto rinkoje dabar nuosmukis, ir malūnas tiek ne- 
bevertas. 

Po ratais sutreškėjo prievažos žvirgždas. Prie 
juodų laukujų durų baltu apvadu stovėjo policijos 
automobilis. Šiaip tvarkinga veja abipus prievažos 
buvo virtusi išmaujota purvyne, joje telkšojo 
drumzlinas vanduo. Baigę darbą ugniagesiai jau 
ruošėsi išvažiuoti. Gaisrų tyrimo poskyrio parei- 
gūnas su geltonu šalmu, nuo kurio į visas puses 
tiško lietaus lašai, rūškanas žarstė drėgnus pelenus 
ir apdegusius medgalius, nusėtus dažų pūslėmis — 
tik tiek buvo likę iš Komptonų pavėsinės. Frostas, 
plūsdamas į batus besisunkiantį vandenį ir gailiu 
žodžiu minėdamas automobilyje užmirštus pato- 
gius sausutėlius guminius, nugūbrino prie parei- 
gūno. Gilmoras liko stovėti prievažoje. Dėl supleš- 
kėjusios pavėsinės aukoti batų jis neketino. 

Inspektorius nužvelgė smilkstančią gaisravietę 
ir pasakė: 


— Man būtų pakakę apmyžti - ir po viso gaisro. 

Pareigūnas atsitiesė ir išsišiepė. 

— Džekai, užgesinti neturėjome jokių šansų. Me- 
diena buvo įmirkusi benzinu. Atlėkėme per dvyli- 
ka minučių, o statinys tuo metu jau beveik baigė 
pleškėti. 

— Benzinu? — Frostas paėmė perdrėkusį nuodė- 
gulį ir pauostė. Perdrėkusiu nuodėguliu šis ir tren- 
kė. Inspektorius numetė medgalį ant krūvos tokių 
pat ir pažvelgė įkandin nuvažiuojančiai ugniagesių 
mašinai. 

— Neabejotinai. Dar aiškinuosi, bet padegta 

"greičiausiai primityviai - pasinaudojus žvake ar 
panašiai. Ištirsiu ir tau pranešiu. 

— Juk pažįsti mane. Mėgstu primityvius atve- 
jus, - atsakė inspektorius ir nuklampojo veja. 

Kai jis paniuręs atėjo iki malūno, Gilmoras jau 
beldėsi į šio duris. Inspektorius paklebino aprūdi- 
jusį į sieną atremto seno moteriško dviračio skam- 
butį. Girgžtelėjo sunkūs, juodi, kaltiniai vyriai, du- 
rys atsivėrė ir pareigūnus rūsčiai nužvelgė prakau- 
li gerų šešiasdešimties moteriškė įdiržusia oda. 
Rankose ji laikė pašluostę ir kibirą, ant galvos bu- 
vo užsimaukšlinusi vyrišką kepurę, nuobodžiai 
rudą, dukslų apdarą persijuosusi virvele. 

— Ačiū, Ada, aš jau padariau, - mostelėjęs į kibi- 
rą, tarė Frostas ir pristatė moterį Gilmorui: - Ada 
Perkins, samdinė iš Švedijos. = 

— Džekai Frostai, įsivaizduoji esąs labai sąmo- 
jingas? Nė velnio, - suniurzgė ji ir liesu pirštu pa- 
rodė duris koridoriaus gale. —- Virtuvėje jau sėdi 
vienas policininkas. Geria arbatą. 


— Ką gi, nuo virtuvės ir pradėkime, — pasakė 
inspektorius. 

Erdvioje patalpoje, įrengtoje neskaičiuojant iš- 
laidų, puiki ąžuolo mediena derėjo prie marmuri- 
nių paviršių, ant sienų kabojo nublizginti variniai 
rykai, virš kriauklės vietoj čiaupų buvo įtaisyti mi- 
niatiūriniai vandens siurbliukai. Iš juodos „Aga“ 
viryklės, senovinės anglinės krosnies imitacijos, 
gardžiai dvelkė kepama duona. Dvidešimt šešerių 
juodausis konsteblis Džordanas, atsisagstęs unifor- 
minį švarką, sėdėjo prie pušinio stalo, pagaminto 
pagal individualų užsakymą, ir gėrė arbatą iš di- 
zainerio kurto puoduko storomis sienelėmis. Išvy- 
dęs kriminalistus, konsteblis pašoko, bet Frostas 
mostu paragino jį sėsti ir pats prisitraukė kėdę. Gil- 
moras prie jų prisidėjo. 

— Turbūt norėsite arbatos? — paklausė Ada. Ne- 
laukusi atsakymo, iš rudo arbatinuko pripylė du 
puodelius, padėjo ant stalo cukrinę ir, murmėdama 
apie nesibaigiančius darbus, išėjo. 

Frostas, paėmęs rankšluostuką, apsišluostė šla- 
pius plaukus ir pristatė kolegą: 

— Frenkas Gilmoras. 

— Sveikas, Frenkai, - duodamas ranką, pasisvei- 
kino Džordanas. 

— Kriminalistas seržantas Gilmoras, - šaltai pa- 
taisė naujokas ir rankos konstebliui nepadavė. — 
Būk malonus užsisagstyti. — Jis buvo pasiryžęs iš 
karto parodyti, kas čia viršesnis. Žinojo: jei tik pra- 
dėsi su žemesnio rango kolegomis glėbesčiuotis, 
subordinacijos iš jų nesitikėk. 


Inspektorius pavaišino anuodu cigaretėmis ir 
paprašė Džordano ataskaitos. Nurijęs kartėlį dėl 
Gilmoro pasipūtimo, konsteblis atsivertė užrašinę. 

— Apie gaisrą man buvo pranešta devynios dvi- 
dešimt trys. Čionai atvykau devynios trisdešimt 
keturios. Ugniagesiai jau dirbo. Aš nedelsdamas 
apklausiau ponią Kompton. 

— Ponią Kompton? - pertraukė Frostas. - Ne pa- 
tį Komptoną? 

— Jis išvykęs verslo reikalais. 

Inspektorius nušvito. 

— Puiku. Bent nereikės Žiūrėti, kaip jis ją niur- 
ko... Ką ji vilki šį kartą? 

— Trumpus rausvus naktinius, - atsakė Džorda- 
nas. — Tuos pačius kaip ir anąsyk. 

— Naktinius?! Tai bent! - šūktelėjo Frostas. - Juk 
jie jai vos dengia dugną. Reikės netyčia numesti ką 
nors ant grindų, kad ta gražuolė pasilenktų paimti. 

Prisiminęs, ko jie čia susirinkę, inspektorius su- 
rimtėjo ir paragino Džordaną kalbėti toliau. 

— Ji atsikėlė tuojau po devynių, paėmė nuo grin- 
dų korespondenciją, įsipylė arbatos ir nuėjo į sve- 
tainę. Štai kokį laišką moteris perskaitė pirmiau- 
sia. - Sulig tais žodžiais konsteblis padavė Frostui 
perregimą plastikinį maišelį. Jame buvo prastos ko- 
kybės popieriaus A4 formato lapas su užklijuoto- 
mis raidėmis, iškirptomis iš populiaraus žurnalo. 

Frostas perskaitė iš jų sudėtus žodžius ir atkišo 
lakštą Gilmorui. Tekstas buvo trumpas ir grėsmin- 
gas. KALE, KITĄ KARTĄ DECSI TU. 

— Kur vokas? — paklausė kriminalistas seržantas. 


Atvejis jam jau atrodė vertas dėmesio. Džorda- 
nas padavė kitą maišelį, kuriame buvo vyniojamo- 
jo popieriaus vokas, ant jo išspausdinta: p. KOMP- 
TON, SENASIS MALŪNAS, LEKSINGAS. Laiškas, 
vakarykščiai pasiųstas iš Dentono, buvo su spaudu 
„Skubi korespondencija“. Gilmoras linktelėjo Džor- 
danui. 

— Paskui moteris išgirdo lauke kažką ūžiant. 
Atitraukė svetainės užuolaidą, išvydo degant pa- 
vėsinę ir paskambino bendruoju pagalbos nume- 
riu. 

Baigęs skaityti, konsteblis užvertė užrašinę. 
Frostas išsriuobė arbatos likučius ir į puoduką įme- 
tė nuorūką. 

— Įžūlėja sulig diena. Pirmiau tik šnopavo į ra- 
gelį, dabar jau grasina sudeginti. Ką gi, Džordanai, 
pasidairyk miestelyje, paklausinėk. Gal kas ką ma- 
tė... kokį įtartiną automobilį... Gal kas nors valkio- 
jasi, prasmirdęs benzinu... — Konstebliui išėjus, 
Frostas atsistojo ir pridūrė: - Metas pasigrožėti už- 
pakaliukais. Eime, šnektelsime su ponia Kompton. 

Jiedu su Gilmoru išėjo į koridorių išvaškuoto- 
mis grindimis, o iš jo pateko į erdvią svetainę aukš- 
tomis lubomis, sienos čia buvo apmuštos tamsaus 
šokolado spalvos maišiniu audeklu, kuris sodriai 
dvelkė kaimu. 

Pasitikdama kriminalistus Džilė Kompton atsi- 
stojo. Atrodė ji jaunesnė nei dvidešimt trejų. Vil- 
kėjo grožybių nėmaž nedengiančius, dydžiu pritin- 
kančius lėlei plonyčio audeklo naktinius, ant jų 
buvo užsimetusi atsagstytą, veikiausiai - kad ne- 
gadintų vaizdo, šilkinį chalatėlį. Šviesūs aukso 

atspalvio plaukai, ant kaktos pakirpti, ant nugaros 
krito palaidomis sruogomis. Nepasidažiusi, blyš- 
kiu it porcelianinės lėlės veidu, su tamsiais ratilais 
aplink dideles mėlynas akis, moteris atrodė liguis- 
tai gležna. 

— Atsiprašau, aš neapsirengusi, - pratarė ji, gra- 
žiai nusišypsojusi. 

— Ponia Kompton, nieko tokio, - kuo nuošir- 
džiausiai patikino Frostas. - Netekote pavėsinės. 

— Galėjome likti be namų, - drebančiu balsu pa- 
sakė moteris. - Juk matėte laišką? 

Atsakyti Frostas nespėjo - trinktelėjo laukujės 
durys ir pasigirdo vyriškas balsas: 

— Džile, aš jau namie! Kur tu?! 

— Markai! - sušuko moteris ir išbėgo pasitikti 
sutuoktinio. 

— Po šimts! — sukeikė inspektorius. - Niurkyto- 
jas grįžo! 

Dvidešimt devynerių Markas Komptonas buvo 
dailus vyriškis. Šviesiaplaukis, įdegęs, tiesa, gal 
kiek per daug įmitęs, jis panėšėjo į buvusį gelbėtoją 
iš serialo „Kaimynai“. Gilmorui iš pirmo žvilgsnio 
nepatiko jo išvaizda, turtai, it nulietas sidabriškai 
pilkas kostiumas, o užvis labiau kriminalistas ser- 
žantas irzo, matydamas, kaip Komptonas, apglėbęs 
žmoną, glosto nuogą jos ranką. 

— Žmona sako gavusi grasinamą laišką. Kur jis? 

Frostas parodė Komptonui popieriaus lapą. Vy- 
riškis išblyško. | 

— Kodėl mus šitaip persekioja? — suvaitojo ir su- 
smuko į oda aptrauktą fotelį. Džilė klestelėjo vyrui 
ant kelių ir prisiglaudė. 

— Aš irgi norėčiau Žinoti, —- atsiliepė Frostas. — 
Kodėl? - Jiedu su Gilmoru sėdėjo priešais sutuokti- 
nius ant didžiulės odinės sofos. - Kad ir kas tai da- 
ro, greičiausiai ne be priežasties. 

— Nėra jokios sumautos priežasties, - atšovė 
Komptonas. - Tai maniako darbas. 

— Pastaruoju metu gauname nemažai pranešimų 
apie anoniminius laiškus. „Ar žinai, kad tavo žŽmo- 
na dulkinasi su pieno išvežiotoju?“ — maždaug to- 
kio turinio. Bene ir čia bus prikišęs nagus tas pats 
pašlemėkas. 

— Inspektoriau, mums grasinama mirtimi. Kuo 
čia dėti kvaili anoniminiai laiškai? 

— Būtų gerai, kad dar kartą papasakotumėte, 
kas nutiko, - pasakė Frostas. - Mano kolega šit — 
naujokas, ne viską žino. 

Markas Komptonas kyštelėjo ranką Džilei po 
chalatėliu ir švelniai paglostė nuogą jos nugarą. 

— Ką gi, kaip žinote, mes čia sukame verslą... 
Vieną vakarą, kai buvau išvykęs, paskambino tas 
niekšas... 

— Kokį verslą? — pertraukė šeimininką Gilmoras. 

— Nešvankių knygiūkščių, - už Komptoną atsa- 
kė inspektorius. 

— Mes prekiaujame meno kūriniais, - nukaitęs 
pataisė jį Markas. - Daugiausia retomis knygomis 
ir nuotraukomis. Kai kurias jų gal ir galima laikyti 
erotika. Retkarčiais parduodame vieną kitą rank- 
raštį. Viršuje turime vertybių už ketvirtį milijono 
svarų. 

Nustebintas Gilmoras tyliai švilptelėjo ir pako- 
mentavo: 

— Tikiuosi, jos laikomos saugiai. 

— Savaime suprantama. Antraip jų niekas ne- 
draustų, — šaltai atsakė Komptonas. - Pareigūnas 
iš jūsiškio Nusikaltimų prevencijos poskyrio, ap- 
žiūrėjęs mūsų turtą, liko patenkintas. Čia įdiegta 
moderniausia signalizacija, automatiškai renkanti 
bendrąjį pagalbos numerį. Jei kas nors mėgintų įsi- 
laužti, jūsų nuovada iš karto gautų signalą. 

— Knygos, rankraščiai - mediniame pastate. Var- 
gu ar draudikams tai labai patiko, - pasakė Gil- 
moras. 

Komptonas parodė į lubose įtaisytas metalines 
galvutes. 

— Automatiniai purkštukai visose patalpose. 'To- 
kia buvo draudikų sąlyga. 

— Tad daug žalos ugnis nepridarytų? 

— Gal ir nepridarytų, jei koks pusgalvis nepri- 
laistytų visur benzino, kaip pavėsinėje... 

Frostas išsyk sukluso. 

— Pone, iš kur tai žinote? 

— Ugniagesys pasakė. Tai turbūt nėra valstybės 
paslaptis? Be to, turiu teisę Žinoti, kaip maniakai 
naikina mano nuosavybę. 

Inspektorius šyptelėjo ir kreipėsi į moterį: 

— Papasakokite apie tuos skambučius. 

Džilė net sudrebėjo - tokie nemalonūs buvo pri- 
siminimai. 

— Pradėjo skambinti prieš porą savaičių. Vidur- 
naktį. Vos atsiliepdavau, iš karto padėdavo ragelį. 
Siaubinga. Čia taip nuošalu. Buvau mirtinai išsi- 
gandusi. 

Moteris vėl sutirtėjo. Sutuoktinio ranka užslydo 
jai ant krūties ir padrąsinamai šią spūstelėjo. Fros- 
tas alkūnės niuksu į šoną pasistengė atkreipti Gil- 
moro dėmesį. Vis dėlto kriminalistas seržantas ap- 
simetė nieko nepastebėjęs ir vargais negalais atplė- 
šė žvilgsnį nuo ponios Kompton krūtinės. 

- Vieną rytą atvažiavo juodas „Rolls-Royce“. Ka- 
tafalkas su karstu! - Džilė be paliovos drebėjo. Mar- 
kas dar tvirčiau ją apglėbė. Galų gale moteris šiek 
tiek apsiramino. - Į duris pasibeldė du juodai apsi- 
rengę vyriškiai. Prisistatė esą iš laidojimo biuro, at- 
važiavę paimti mano vyro lavono. Aš surikau. 

— Kokio nors tešlagalvio iškrypėlio pokštai, — 
piktai įsiterpė Komptonas. - Laimė, netrukus grį- 
žau namo. Džilė buvo ištikta isterijos. Kaip tik pa- 
skambino iš laikraščio, iš skelbimų skyriaus. Prieš 
spausdindami mano nekrologą, norėjo pasitikslinti 
šiokias tokias detales. Esą žuvau avarijoje. O jeigu 
ragelį tąkart būtų pakėlusi Džilė? Įsivaizduojate, 
kas galėjo atsitikti? — Žmona pažvelgė Markui į 
akis ir veidu įsikniaubė jam į krūtinę. - Tą pačią 
dieną, lyg dar maža būtų iškrypėliškų pokštų, atė- 
jo sąskaita iš antkapius gaminančios firmos. Tada 
nebeištvėręs kreipiausi į policiją... Tik nepanašu, 
kad būtų kokios naudos. Kitą dieną išgaišo visos 
žuvys mūsų tvenkinuke. Tas maniakas išnuodijo 
jas chlorkalkėmis. Ir paskambino man. 

— Paskambino jums? - perklausė Gilmoras. 

— Pasakė: „Iš pradžių dvesia žuvys, paskui — 
žmonės“ — ir padėjo ragelį. 

— Gal iš balso ką nors atpažinote? - pasidomėjo 
kriminalistas seržantas. 


24 


- Žinoma, ne. Jeigu būčiau atpažinęs, ar dabar 
sėdėtume čia ir spėliotume, kas tas avigalvis? 

Gilmorui užvirė kraujas. Mielai būtų užvožęs 
šitam pasipūtėliui į marmūzę, bet tik paklausė: 

— Pone, ar galėtumėte apibūdinti balsą? 

— Buvo akivaizdžiai iškraipytas. Kalbėjo labai 
tyliai, beveik šnibždomis. Net nepasakyčiau — vy- 
ras ar moteris. 

— Kas dar? 

— Paštu prisiuntė visokių nesąmonių: laikraščių 
iškarpų su velionių tokia pat pavarde kaip mūsų 
nekrologais, su žinutėmis apie Žmogžudystės ar 
šiaip staigias mirtis — visur išbraukta aukos pavar- 
dė ir įrašyta mūsiškė. Žavinga, ar ne? 

— Iš tiesų nekas, - atsakė Gilmoras. — Panašu, 
kad kažkas jūsų neapkenčia. Ką nors įtariate? 

— Gal manote, kad sukame galvas spėliodami? — 
atšovė Komptonas. — Nei logikos, nei priežasties 
nėra ir negali būti. Sakau jums, darbuojasi koks 
nors pamišėlis. 

— Pone, pamišėlis ar ne, bet pirmiausia vis tiek 
derėtų išsiaiškinti, kodėl taikiniu pasirinko kaip 
tik jus. 

Staiga Džilė Kompton, tarsi netikėtos nuojautos 
perlieta, aiktelėjo, jos akys išsiplėtė. 

— Markai... tas vyriškis... na tas, kur kibo su ta- 
vimi peštis! 

Nuo sutuoktinio kelių moteris persėdo ant fote- 
lio atramos. 

— Koks vyriškis? — susiraukęs paklausė Markas. 

— Na tas - Londone, apsaugos sistemų parodoje. 

— Juk praėjo jau geras mėnuo, — pašaipiai nusi- 
juokęs atsakė Komptonas. Kriminalistams jis pri- 
dūrė: - Niekai. Tas konfliktas nevertas dėmesio. 

"Tuomet ko taip sutrikai? - pamanė Frostas. 

— Pone, norėtume išgirsti, kas ten nutiko. Ypač 
kai įtariamųjų sąrašas, švelniai tariant, trumpokas. 

— Tas konfliktas nevertas dėmesio, - primygti- 
nai pakartojo Komptonas. - Buvome Londone, an- 
tikvarinių dirbinių mugėje Raselo viešbutyje. Ap- 
saugos sistemų paroda tuo pat metu vyko kitame 
viešbutyje... Nebeprisimenu - kokiame... 

— Grifino, - priminė žmona. 

— Ak taip, tikrai... Tad štai, „Guardtech“, firma, 
kuri įtaisė čia signalizaciją, buvo atsiuntusi mums 
kvietimą, tad užsukomė pasidairyti. Aš sėdėjau 
bare, Džilė kažkur nuklydo... 

— Buvau išėjusi pasidažyti, - įsiterpė Žmona. 

— Na tai nelabai ir svarbų. Taigi prie manęs pri- 
eina moteris, paprašo ugnies. Staiga nežinia iš kur 
atsiranda jos vyras, kažkoks prisišniojęs nepraus- 
taburnis, ir užsipuola mane, esą viliojų jo žmoną. 
Man rūpesčių nereikia, tad nutariu verčiau iš karto 
pasišalinti. Tas užsimoja smogti man, bet nepatai- 
ko ir vožiasi veidu į grindis. Tiek to konflikto. Ne- 
trukus sužinojau, kad tasai tipas - apsaugos siste- 
mų pardavėjas iš „Guardtech“. Atskubėjo jų vady- 
bininkas, puolė atsiprašinėti. Sakė, kad tas vyrutis 
nesveikai pavyduliauja savo Žmonos ir kad visą 
dieną siurbė nemokamus gėrimus bei ieškojo 
dingsčių su kuo nors susimušti. 

— Jo pavardę prisimenate? - viltingai paklausė 
Gilmoras. 

Komptonas papurtė galvą. 

— Brangusis, jo pavardė — Bredberis, - įsikišo jo 
žmona, didžiuodamasi, kad gali suteikti svarbios 
informacijos. - Saimonas Bredberis. 

— Taip, gal ir tokia, - nenoromis numykė Mar- 
kas. - Bet, ieškodami jo, tik gaišite laiką. Jis gyvena 
Londone. 

Gilmoras užsirašė pavardę, o Frostas atsistojo ir 
užsivyniojo šaliką. 

— Vis tiek patikrinsime, - pasakė. - Jei kas nors 
nutikų, nedelsdami skambinkite į nuovadą. 

Markas Komptonas net išsižiojo. 

— Vadinasi, nusiplaunate rankas? Dėl Dievo 
meilės, juk mano Žmonai grasinta mirtimi. Mums 
reikalinga nuolatinė apsauga. 

Frostas, tarsi atsiprašydamas, patraukė pečiais. 

— Paprašysiu patrulių, kad retkarčiais užmestų 
akį. Stebėti jūsų namus kiaurą parą tiesiog nėra 
kam, mums trūksta išteklių. 

— Gražumėlis! — Komptonas pratrūko rėkti. — 
Tuomet Žinokitės: jeigu policija nieko neketina da- 
ryti, aš pats imsiuos veiksmų! Tegul tik jis pabando 
nors pirštu paliesti mano žmoną, nudėsiu kaip šu- 
nį! Prisiekiu, po šimts velnių! | 


Gaisrų tyrimo poskyrio pareigūnas kriminalis- 
tų laukė Frosto automobilyje. Cigaretės jis atsisakė, 
pasiskundęs skaudama gerkle. 

— Džekai, atrodo, gripas ir mane pričiupo. Jau 
pusė pamainos iškrito. 

— Sakyk, ką aptikai, ir keliauk sau, - tarė inspek- 
torius. - Nėmaž nenoriu, kad mane užkrėstum. 

Pareigūnas padavė Frostui plastikinį voką su 
medžio nuodėguliu, apvarvėjusiu drumzlinai pil- 
ka vaškine substancija. 

— Paprasčiausios buitinės žvakės vaškas. Be to, 
radau sudegusio audeklo likučių. Nuo žvakigalio 
užsiliepsnojo degi medžiaga, tarkime, benzine iš- 
mirkyti skudurai — manau, gaisras buvo sukeltas 
šitaip. 

Frostas grąžino voką pareigūnui ir paklausė: 

— Per kiek laiko toks degtuvas įpliekstų gaisrą? 

Gaisrų specialistas pasikasė smakrą. 

— Priklauso nuo žvakės ilgio. Bet nemanau, kad 
tokiomis aplinkybėmis kas nors degintų visą Žžva- 
kę. Per didelė rizika, kad nugrius ar koks skersvėjis 
užpūs. Patikimiau uždegti kuo trumpesnį žvakiga- 
lį - tada gali neprireikti nė valandos. 

— Ojeigu uždegi visą žvakę? 

— Laukti reikės mažiausiai puspenktos valandos. 

Frostas, pro priekinį stiklą žiūrėdamas į juodų 
debesų aptrauktą dangų, apmąstė, ką išgirdo. 

-— Kokio lygio priešgaisrinė purkštukų sistema 
pačiame Malūne? 

— Aukščiausio. 

— Ojeigu vėl būtų palaistyta benzino? 

— Kol prisistatytume mes, daug žalos ugnis ne- 
pridarytų. 

Pareigūnas suraukė nosį ir, išvertęs akis, griebė- 
si nosinės. Per vėlai. Automobilį sudrebino griaus- 
mingas čiaudulys. 

— Na ačiū, - suniurzgė Frostas. — Tik bacilų 
mums ir trūko. 

"Taškydama keliuko purvą, „Cortina“ išdardėjo 
į Dentoną. Gilmoras, pavėlavęs prisistatyti sky- 
riaus viršininkui, nervinosi ir nekantriai muistė- 
si - jam atrodė, kad inspektorius važiuoja per lėtai. 
Šis vairavo atsiribojęs nuo visko, kažin kur minty- 
se nuklydęs, susmilkusi cigaretė beveik svilino lū- 
pas. Važiuodamas pro niūrų Dentono mišką, Fros- 
tas paklausė: 

— Ką manai apie Džilę Kompton? 

— Saldainiukas, - atsakė Gilmoras. 

Inspektorius nuleido stiklą ir išspjovė nuorūką. 

— Matei, kaip vyras ją grabaliojo? Jau maniau, 
kad ji, nieko nelaukdama, išsitrauks pimpalą jam iš 
kelnių. - Frostas iškratė iš pakelio naują cigaretę ir 
ją įsikando. - Drauguži, kai tik ištaikysi laiko, su- 
žinok, kur Komptonas praleido naktį ir ar negalėjo 
pats supleškinti pavėsinės. 

— Komptonas? - nepatikliai paklausė krimina- 
listas seržantas. — Kam jam naikinti savo paties 
turtą? 

— Nežinau. Bet tas tipelis man nepatinka. Jau 
toks lipšnutis savo „Mis stebuklingajai subinytei“ — 
lyg norėtų mums parodyti, kaip neapsakomai jis 
atsidavęs jai. 

— Man atrodo, jis ir yra atsidavęs Žmonai. 

— Gal ir taip, sūnau, gal ir taip. Gal aš, kaip visa- 
da, nusifantazuoju, bet patikrinti reikia. - Jie jau 
leidosi į Turgaus aikštę. - Pamėtėsiu tave iki nuo- 
vados. Jei Maletas teirautųsi, manęs nematei. 

Sutreškėjo radijo imtuvėlis, į Frostą kreipėsi 
Operatyviojo valdymo centras: 

— Inspektoriau, kur esate? 

Frosto žvilgsnis slystelėjo parduotuvių vitri- 
nomis. Posūkis į nuovadą buvo tuojau už jų eilės. 
Inspektorius negalėjo jaustis saugus, kai Maletas 
taip arti. 

— Vis dar Leksinge, Malūne, aiškinuosi gaisro 
priežastis, - atsakė jis. 

— Gal susisiektumėte su ponu Moltbiu, gydytoju 
iš Leksingo? Vienas jo pacientų šįryt gavo anoni- 
minį laišką ir bandė nusižudyti. 

— Jau važiuoju, - pasakė Frostas, staigiai apsuk- 
damas automobilį. 

— Ar kriminalistas seržantas Gilmoras su ju- 
mis? — paklausė operatyvininkas. - Ponas Maletas 
nori kuo skubiau su juo pasišnekėti. 

— Ką sakote? 

— Skyriaus viršininkas primygtinai pageidauja 
ir jūsų, — pridūrė operatyvininkas. 

— Nebegirdžiu, nutraukiu ryšį, - atsakė Frostas 
ir išjungė imtuvėlį. 


Keli nuo Viktorijos laikų nėmaž nepasikeitę na- 
mai ir kotedžai — tiek ir tebuvo to Leksingo. Ant 
kalvos šiauriau stūksojo tas pats malūnas. Atrem- 
tas į sieną prie Moltbio kotedžo durų stovėjo dvira- 
tis, kurį kriminalistai jau matė pas Komptonus. Pa- 
reigūnus pasitiko ne kas kitas kaip Ada Perkins. 

— Na, Ada, ką sakė gydytojas? — lyg koks są- 
mokslininkas paklausė Frostas. — Laukiesi ar tik 
vėjas supūtė? 

— Nejuokinga, — atkirto moteriškė. — Grindys 
prieškambaryje ką tik iššluostytos, tad malonėkite 
nepritrypti. 

Ji palydėjo juos į priimamąjį. Prie senoviško ra- 
šomojo stalo sėdįs Moltbis, gerų šešiasdešimties, 
nuovargio iš pažiūros nukamuotas žilaplaukis su 
apsiglamžiusiu rudu kostiumu, kažką skubiai pa- 
dėjo — pareigūnai išgirdo dzingsint - į viršutinį 
stalčių ir, šį įstūmęs, įsimetė į burną mėtinę „Polo“ 
pastilę. Erostui gydytoją pristatant, Gilmoras užuo- 
dė šaltmėtėmis atmieštą viskio kvapelį. 

— Štai, sūnau, daktaras Moltbis. Visame medici- 
nos versle nerasi tvirtesnės rankos specialisto. Vie- 
nu gaistu paims šlapimo mėginį, neišlaistęs nė la- 
šelio. 

Išgirtoji gydytojo ranka Gilmorui pasirodė 
anaiptol ne tokia jau tvirta. Moltbis išspaudė blan- 
kią šypsenėlę. 

— Džekai, šįryt ne juokai man galvoj. Pusę nak- 
ties neturėjau kada net prigulti - žmonės per tą 
prakeiktą gripą krinta kaip musės. Dabar dar ir ši- 
tai. Juk sakiau: jeigu neprigriebsite to anonimo, kas 
nors nusižudys. Taip ir atsitiko. 

— Daktare, nėra ko karščiuotis, - pasakė Frostas, 
brėždamas degtuką į medinę sienos plokštę. — 
Duok šen faktus, tik neskubėdamas - juk Žinai, 
koks esu senas žioplys. 

Inspektorius sudribo ant gremėzdiškos pacien- 
to kėdės ir, nerangiai ištiesęs kojas, išpūtė dūmus 
tiesiai į plakatą su užrašu RŪKYMAS ŽUDO. 

- Jį rado Ada, - tarė Moltbis. 

— Ką rado? Neužmiršk, kad aš neinformuotas. 

— Senuką Vordlį, - įsiterpė Ada. — Jis - mano 
kaimynas. Valau jo butą kartą per savaitę, po 
Malūno. Tai va, pasibeldžiau, o kai neatsiliepė, 

atsirakinau duris pati, turiu atsarginį raktą. Apa- 
čioje pono Vordlio nebuvo. „Keista, - pamaniau, — 
labai keista.“ Tada pašaukiau: „Pone Vordli, kur 
jūs?!“ Vėl neatsiliepė. 

— Ada, jau norėčiau išgirsti įdomiausią dalį, — 
nekantriai paragino Frostas. 

— Užlipau viršun ir radau gulintį lovoje, su vi- 
sais drabužiais. 

— Džiaugiuosi, kad neparodė tau pimpalo, - pa- 
komentavo inspektorius. 

Moteris nuraudo, bet kantriai pasakojo toliau: 

— Išblyškęs, atšalęs kaip numirėlis. Na tai aš — 
paknopstom pas daktarą, atsivedžiau... 

Frostas pertraukė ją, dūręs pirštu į Moltbį: 

— Dabar, daktarėli, tavo eilė. 

Gydytojas pasitrynė akis ir pasakė: 

— Sugurkė visą buteliuką migdomųjų. Prarado 
sąmonę. Iškviečiau greitąją ir jį išvežė į Dentono 
viešąją ligoninę. Manau, senukas išsikapstys. 

— Gerai. - Inspektorius linktelėjo. — Mėgstu lai- 
mingas pabaigas. Ką gi, regis, niūrios tavo prana- 
šystės neišsipildė - iš tikrųjų niekas nenusižudė. 

— Jeigu bandymas nusižudyti nesiskaito, - atšo- 
vė Moltbis. 

— Ar raštelio nepaliko? — pasiteiravo Gilmoras. 

— Bent jau aš nepastebėjau, — atsakė gydytojas. 

— Kodėl tada sakote, kad žudėsi? Gal tai buvo 
nelaimingas atsitiktinumas? 

— Žmogus, apsirengęs, devintą ryto atsitiktinai 
padaugino migdomųjų? Taip nebūna, - irzliai su- 
niurzgė Moltbis. 

— Gal ir nebūna, - sumurmėjo Frostas. - Kur tas 
ji pribaigęs anoniminis laiškas? 

„ — Mesjo neberadome, - pasakė gydytojas. - Tik 
šitą - virtuvėje ant stalo. 

Jis padavė inspektoriui melsvą voką su „Sku- 
bios korespondencijos“ štampu, užspaustu ne au- 
tomato, o pašto darbuotojo ranka. Pavardė ir adre- 
sas buvo išspausdinti. Frostas praskėtė voką ir pa- 
tyręs, kad šis tuščias, atidavė Gilmorui. Krimi- 
nalistas seržantas palygino voką su tuo, kurį gavo 
ponia Kompton, ir papurtė galvą. 

— Spausdinta kita mašinėle. 

Inspektorius linktelėjo. Tai jis jau žinojo. Žinojo 
ir tai, kad lygiai tokiuose pat kaip melsvasis vo- 
kuose su lygiai tokiu pat mašinėlės šriftu buvo pa- 
siųsti dar du anoniminiai laiškai, dabar įsegti į by- 
lą, gulinčią jo kabinete. 

— Daktare, vokas tuščias, - pasakė Frostas. - Ko- 
dėl manai, kad jame buvo anoniminis laiškas? Gal 
sanitarinės priežiūros inspektorius atsiuntė įspėji- 
mą dėl blogo kvapo valdoje? 

Akimirką tvyrojo tyla. Ją pertraukė Ada: 

— Daktare, jeigu jums manęs nebereikia, norė- 
čiau eiti. Darbų — iki kaklo. 

Sulig tais žodžiais moteriškė išplumpino iš 
kambario. Kai tik ji uždarė duris, Moltbis atrakino 
vidurinį rašomojo stalo stalčių ir išėmė A4 formato 
lapą. 

— Gautas tokiame pat voke. 

Gydytojas padavė lakštą Frostui. Šis ėmė balsu 
skaityti. 

— Sveikas, ištvirkėli. Ar mieloji tavo pačiutė Ži- 
no, ką išdarinėji su ta begėde kale iš Dentono? Iš- 
krypę gašlūnai, trečiadienį aš jus vėl stebėjau. Ma- 

čiau visas šlykštybes. Ta šliundra net nepasivargi- 
no užtraukti užuolaidų... Po paraliais, tai bent 
kraują kaitinanti rašliava, - nusistebėjo inspekto- 
rius. Kitą dalį jis perskaitė tylomis ir padavė laišką 
Gilmorui. - Daktare, kas tas kunilingas? Koks nors 
naujoviškas sirupas nuo kosulio? 

— Puikiausiai Žinai, kas tai yra, - atšovė Moltbis 
ir pažvelgė į kriminalistą seržantą, kuris lygino šio 
laiško mašinraštį su šriftu ant Vordliui adresuoto 
voko. — Šriftas tas pats, ar ne, seržante? 

— Taip, — atsakė Gilmoras. - Ir vienur, ir kitur 
„a“ ir „Ss“ šiek tiek iššokusios iš eilutės. Daktare, 
juk laiškas adresuotas ne jums? Iš kur jį gavote? 

— Žinoma, ne man. Man tokia sumauta laimė 
nenusišypsojo, - pasakė gydytojas. - Laišką gavo 
vienas vietinių ir paprašė manęs perduoti policijai. 
Dėl suprantamų priežasčių tas žmogus nori likti 
nežinomas. 

— Mums būtina su juo pasikalbėti, - papriešta- 
ravo Frostas. — Reikia išsiaiškinti, kaip anonimas 
sužinojo tokias detales. 

— Džekai, atsiprašau. —- Moltbis papurtė galvą. — 
Pavardės išduoti negaliu. 

Inspektorius atsistojo ir pasitaisė šaliką. 

— Ką gi, atiduosime laišką ir voką krapštinėti 
teismo ekspertizės gudručiams. Ką mes galime pa- 
daryti, jei Žmonės nenori bendradarbiauti? 

— Bet kokių nors veiksmų juk imsitės? - paklau- 
sė gydytojas. 

— Apieškosime Vordlio namus, gal pavyks rasti 
laišką. Pasišnekėsiu su juo ligoninėje. Kiek jam me- 
tų? 

Moltbis pervertė pluoštą medicininių kortelių 
apsilanksčiusiais kraštais. 

— Septyniasdešimt dveji. 

— Įdomu, ko jis buvo prisidirbęs, kad ryžosi Žu- 
dytis, — stabtelėjęs prie durų, mąsliai pasakė Fros- 
tas. - Beje, daktarėli, ką žinai apie Komptonus? 

— Lyg ir darni pora, - atsargiai pratarė gydy- 
tojas. 

— Tai jau tikrai, - atsiliepė inspektorius. — Net 
per daug darni, kad juos kur. Tokia darni, kad vos 
nepradėjo mūsų akivaizdoje tratintis ant valgomojo 
stalo. Gal numanai, kas galėtų ant jų griežti dantį? 

Moltbis papurtė galvą. 

— Ada minėjo, kas atsitiko. Neįsivaizduoju, kas 
galėjo iškrėsti tokią šunybę. — Sučirpė telefonas. 
Gydytojas pakėlė ragelį ir kelias akimirkas įdėmiai 
klausėsi. Galiausiai pasakė: - Aišku. Tegul nesike- 
lia. Netrukus atvažiuosiu. 


Automobilyje inspektorius nedrąsiai įjungė ra- 
dijo imtuvėlį. 

— „..Frostai, ponas Maletas primygtinai pagei- 
dauja skubios ataskaitos, - pasigirdo išsyk. 

Frostas skubiai išjungė aparatą ir pasakė: 

— Nujaučiu, sūnau, diena bus šūdina. 

PIRMADIENIS. POPIETINĖ PAMAINA 


Vyriausiasis inspektorius, Dentono skyriaus virši- 
ninkas Maletas saldžiai nusišypsojo ir mostu pa- 
kvietė Gilmorą atsisėsti. Erdvaus kabineto grindis 
dengė melzganas „Wiltono“ kilimas, sienas - plony- 
tės faneros plokštės. Turint galvoje, kad visos kitos 
patalpos nuovadoje buvo išdažytos tamsiai žaliai ir 
apstatytos vienodais smėlio spalvos baldais, kon- 
trastas galėjo ir priblokšti. 

Vyriausiasis inspektorius pasklaidė naujoko as- 
mens bylą ir pritariamai sulinksėjo. Kaip tik tokio 
„darbuotojo - jauno, uolaus, ambicingo - skyriui ir 
reikia. Pasibeldęs į kabinetą energingai įžengė nuo- 
vados seržantas Bilas Velsas, ir Maletas pakėlė akis. 

— Pone, inspektorius Frostas išvažiavo namo, — 
"pranešė Velsas. - Skambinau jam, bet neatsiliepia. 

Maletas iš vidurinio stalčiaus išgriebė nuovados 
pareigūnų budėjimo grafiką. Kaip jis ir manė, Fros- 
tas šią popietę turėjo būti darbe. 

— Pone, jis dirbo visą naktį ir beveik visą rytinę 
pamainą, — pasakė nuovados seržantas. — Tikriau- 
siai Žmogui prireikė bent kiek nusnūsti. 

Vyriausiasis inspektorius paniekinamai nu- 
prunkštė. Kokia prasmė sudarinėti darbo grafikus, 
jei jų įžūliai nepaisoma? Jis vėl padėjo grafiką į stal- 
čių. Akis užkliuvo už ten gulinčio iš grafystės vy- 
riausiosios valdybos atėjusio rašto su žyma VISIŠ- 
KAI SLAPTAI. Šį kartą Frostas buvo įklimpęs iki 
ausų. 

— Seržante, noriu, kad inspektorius prisistatytų 
man, kai tik atvyks į nuovadą... tą pat akimirką. 

Tegul tik pabando Frostas išsisukti nuo atsako- 
mybės. 

— Pone, palikau inspektoriui raštelį. Aš ir pats 
jau išeinu namo, - tarė Velsas ir, rodydamas, koks 
yra pavargęs, nusižiovavo ir pasitrynė akis. 

Maletas vėl stvėrė grafiką ir dūrė į jį pirštu: iš 
diagramos buvo akivaizdu, kad nuovados seržanto 
pamaina baigiasi šeštą valandą. Skyriaus viršinin- 
ant riešo. Buvo pusė keturių! 

— Pone, nuo aštuonių aš vėl dirbu, - pasiteisino 
Velsas. - Pavaduosiu seržantą Meisoną. Jis serga. 

Maletas nekantriai mostelėjo ranka. Nereikš- 
mingos smulkmenos jo nedomino. 

— Seržante, jei pamainas tenka kaitalioti, malo- 
nėkite mane informuoti. — Raudonu šratinuku 
skrupulingai braukydamas grafiką, vyriausiasis 
inspektorius gaižiai pridūrė: - Kaip įmanoma va- 
dovauti nuovadai, kai niekas nesilaiko tvarkos? 

Velsas suirzo. Jis neriasi iš kailio, pluša dvigu- 
bas pamainas, 0 šitam pusgalviui rūpi tik paikas 
grafikas. 

— Pone, visos bėdos per tą epidemiją, - suniurnė- 
jo seržantas. - Mums reikia daugiau darbuotojų. 

— Štai vienas jų. — Maletas parodė į Gilmorą ir 
lūkestingai išsišiepęs pridūrė: —- Neabejoju, jis, kaip 
ir aš, mielai išgertų arbatos. 

— Arbatos? — Velsas iš nuostabos mažne pa- 
springo. - Pone, arbatai virti neturiu nė vieno lais- 
vo pareigūno. Kaip žinote, valgykla uždaryta... 

Kad valgykla uždaryta, vyriausiasis inspekto- 
rius nežinojo, bet tai jo ir nedomino. 

— Du arbatos, - griežtai drėbė jis. - O jeigu dar 
surastumėte biskvitų... pageidautina su kremu. 

Išeidamas Velsas dėbtelėjo taip piktai, kad sky- 
riaus viršininkas nutarė reikėsiant su įžūlėliu pasi- 
šnekėti apie drausmę. Atsigręžęs į Gilmorą, jis pa- 
sakė: 

— Ką gi, seržante, kitos išeities nėra — turėsite 
pasiraitoti rankoves. Dirbsite poroje su Frostu, tad 
Šįvakar vėl jūsų pamaina. 

— Šįvakar? — paklausė pritrenktas Gilmoras. 

— Ar dėl to kyla kokių rūpesčių? 

— Ne, pone, jokių rūpesčių, - skubiai atsakė kri- 
minalistas seržantas, jau įsivaizduodamas, kokią 
pirtį jam užkurs Liza. 

— Puiku. Šit kas dar. —- Maletas nervingai atsi- 
krenkštė ir, apgalvodamas kiekvieną žodį, pridūrė: 
— Jei, dirbdamas su inspektoriumi Frostu, pastebė- 
site ką nors, kas būtų verta mano dėmesio, žinoki- 
te: aš visada pasirengęs jus išklausyti. 

Tai pasakęs skyriaus viršininkas nudelbė akis ir 
įniko sukioti tarp pirštų parkerį. Gilmoras atsirė- 
mė į kėdės atlošą ir paklausė: 

— Pone, ar prašote šnipinėti inspektorių? 

— Seržante, jei manote, kad tai, ko prašau, būtų 
šnipinėjimas, tokiu atveju laikykime, jog nieko 
jums nesakiau, - neva užsigavęs atsakė Maletas ir 
užvertė žalią Gilmoro asmens bylos viršelį. - Jūsų 
karjeros perspektyva, seržante, puiki, bet aš nega- 
lėsiu jūsų paaukštinti, jei etatas bus užimtas. 

Skyriaus viršininkas pažvelgė Gilmorui į akis. 
Šis, Maleto žvilgsnį atlaikęs, šykščiai nusišypsojo 
ir linktelėjo. 

Jiedu vienas kitą suprato. 

Kai Velsas grįžo su arbata, jie vis dar patenkinti 
šypsojosi. 


— Tavo kabinetas. - Aprodydamas naujokui kri- 
minalistui seržantui patalpas, Džo Bertonas, kres- 
nas, ambicingas dvidešimt penkerių kriminalistas 
konsteblis, pasistengė užgniaužti apmaudą. Gilmo- 
ras nustėręs apsidairė. Ankštame kambarėlyje, ku- 
rį jis turėjo dalytis su tuo kaliause Frostu, tvyrojo 
tikras jovalas: visur kūpsojo šūsnys dokumentų ir 
bylų, palangė buvo apkrauta nešvariais puodukais, 
ant grindų mėtėsi nuorūkos ir iki šiukšlinės nenu- 
skrieję popieriaus gniužulai. - Tavo stalas - šitas, — 
pridūrė Bertonas. 

Gilmorui atiteko mažesnis iš dviejų stalų, bet 
lygiai taip pat apšnerkštas. Seržantas sukando dan- 
tis. Pamėginti bent kiek aptvarkyti šitą kiaulidę — 
matyt, tokia būsianti pirmoji jo užduotis. Sučirškė 
vidaus ryšio telefonas. Gilmoras ne iš karto jį, ant 
Frosto stalo apkrautą aplankais su bylomis, paste- 
bėjo. Skambino operatyvininkai. 

— Lavonas, — pranešė. - Panašu į savižudybę. 
Saksų kelias 132. Patrulis jau ten. 

Gilmoras užsirašė. Galės užsukti pakeliui į na- 
mus. Bertonui jis liepė važiuoti kartu. 

Išeidami jie sutiko Maletą ir Velsą. Skyriaus vir- 
šininkas paniurusiam nuovados seržantui kažką 
aiškino. 

— Gilmorai, juk šiuo metu nedirbate, - priminė 
Maletas. 

— Rastas lavonas, pone. Regis, savižudybė. Pa- 
maniau, pasidomėsiu asmeniškai. 

— Štai kur entuziazmas! — išsišiepęs pagyrė vy- 
riausiasis inspektorius. - Vertinu, vertinu. Šiais lai- 
kais reta savybė. Dauguma tik ir taikosi kuo grei- 
čiau išsmukti namo. 

"Jis pervėrė Velsą iškalbingu žvilgsniu, kad ser- 
žantui nekiltų abejonių, kam šie žodžiai skirti. Pas- 
tarasis, nutaisęs akmeninį veidą, įkandin nueinan- 
čiam Gilmorui beveik be garso sušnypštė: 

— Sumautas padlaižys! 


Lietaus plaunama mėlynoji Frosto „Cortina“ lė- 
tai važiavo Saksų keliu, sublokuotais dviaukščiais 
apstatyta gatve viename naujųjų Dentono rajonų. 
Pastebėjęs patrulio automobilį, inspektorius susto- 
jo prie jo. Užsitraukęs paskutinį dūmą, išlipo ir su- 
sigūžęs grįstu takeliu nuskubėjo į 132-4ą namą. 

Duris atidarė moteris rūškanu veidu. Viduje 
kažkas skaudžiai raudojo. Moteriškė klausiamai 
nužvelgė ant slenksčio stovintį tipą, kuris rausėsi 
po kišenes. 

— Kriminalistas inspektorius Frostas, - galiau- 
siai prisistatė jis ir atkišo apšiurusį darbo pažymė- 
jimą. 

Ji dvejodama dirstelėjo į kortelę ir pasakė: 

— Aš tik kaimynė. Turbūt jums reikia tėvų? 

Moteris galva parodė į virtuvę koridoriaus gale, 
iš kur ir sklido rauda. 

— Vėliau, - pratarė inspektorius. 

Šnekėtis su tėvais jis nėmaž nenorėjo, todėl iš 
karto užkopė į antrą aukštą. Prie mergaitės kamba- 
rio durų stovėjo perbalęs policijos konsteblis Džo- 
nas Koljeris. Vos dvidešimties, dar visiškai nepaty- 
ręs, jis įprastai su seržantu Velsu dirbo nuovadoje 
ir dabar patruliavo tik dėl darbuotojų stygiaus. 
Prie negyvėlių buvo dar nepratęs. 

Durys atsivėrė, pasigirdo pikto ginčo nuotrupa. 
Iš kambario išėjo kriminalistas konsteblis Berto- 
nas. Išvydęs inspektorių, jis lengviau atsikvėpė ir 
rūpestingai uždarė duris. 

— Na kas ten? - paklausė Frostas, nuo apsiausto 
purtydamas lietaus lašus. 

— Savižudybė. Bet mūsų visažinis seržantas pa- 
"sišovęs ieškoti serijinio žudiko. 

- Juk naujokas, - atsakė inspektorius. - Entuziaz- 
mas veržiasi per kraštus. Greit praeis. 

Kambarys rausvai dažytomis sienomis buvo ne- 
didukas, kuklus, tvarkingas, su baltais, melaminu 
aptaisytais baldais. Gilmoras rūsčiai spigino į 
Moltbį, kuris paklode dengė lovoje gulintį kūną. 
Gydytojas buvo įraudęs, nuo jo aitriai trenkė alko- 
holiu. Frostui įėjus, kriminalistas seržantas susi- 
raukė. Jis pageidavo kurio nors iš aukštesnio rango 
pareigūnų, ne šito stuobrio. 

— Maniau, šiuo metu nedirbate, - sumurmėjo 
Gilmoras. 

— Mane išvertė iš lovos. Na, kokios bėdos? 

Seržantui nespėjus prasižioti, įsikišo gydytojas. 

— Jokių, inspektoriau. Akivaizdi savižudybė. — 
Jis parodė į rudą buteliuką ant spintelės prie lo- 
vos. - Padaugino barbitūratų. Visus išgėrė. 

Moltbis pažvelgė į Gilmorą, lyg laukdamas 
prieštaravimo. 

— Seržante, kas nors negerai? — paklausė Fros- 
tas, kuriam buvo neaišku, kodėl anas paprastos sa- 
vižudybės atveju reikalavo aukštesnio rango parei- 
guūno. 

— Nėra atsisveikinimo laiško, — atsakė Gilmo- 
ras. 

— Neprivaloma, - suniurzgė gydytojas. - Niekas 
nedraudžia žudytis, nepaliekant laiško. - Jis buvo 
pavargęs, norėjo išlenkti dar burnelę. Ir nėmaž ne- 
norėjo keblumų. —- Akivaizdu - savižudybė, ir tiek. 

Moltbis atsitraukė į šalį, kad inspektorius galė- 
tų prieiti prie lavono. 

— Malonu girdėti, kad viskas taip paprasta, - at- 
keldamas paklodę, pasakė Frostas. - Susidūręs su 
keblumais, aš sutrinku. - Staiga jo veidas persimai- 
nė. - Ne, ne, - sukuždėjo inspektorius. - Vaikas? 
Nesitikėjau. 

— Penkiolikos, - įsiterpė Gilmoras. — Kai visas 
gyvenimas prieš akis. 

Mergaitė gulėjo nepaklotoje lovoje. Vilkėjo bal- 
tus medvilninius naktinius su išsišiepusiu Peliuku 
Mikiu, ant jų - japonišką juodos ir aukso spalvų 
kimono. Basų kojų padai buvo nelabai švarūs, lyg 
prieš mirtį mergaitė būtų vaikščiojusi be batų, be 
kojinių. Ant kairiojo riešo lyg niekur nieko tiksėjo 
laikrodis su šuns Smalsučio atvaizdėliu. Tai atrodė 
absurdiška. Beveik nepadoru. Nei Peliukas Mikis, 
nei Smalsutis su mirtimi niekaip nederėjo. 

Frostas pažvelgė mirusiajai į veidą, lyg tikėdama- 
sis jame išvysti atsakymą. Mergaitės būta gražios, 

išdrikę ant pagalvės rusvi jos plaukai žvilgėjo it ką 
tik iššukuoti. Inspektorius švelniai, tarytum bijo- 
damas pažadinti, prilietė jos skruostą ir krūptelė- 
jo - mirtis šį buvo jau sustingdžiusi. 

— Kvailute tu, kvailute, - sušnibždėjo Frostas. — 
Kodėl taip pasielgei? 

Jis nukreipė žvilgsnį į spintelę. Ant jos stovėjo 
ryškiai raudonas dviejų skambučių žadintuvas, nu- 
statytas birbti be penkiolikos septynios, buvo padė- 
ti auskarai, „Bic“ rašiklis, tuščias buteliukas ir - ar- 
čiausiai lovos prie pat krašto — stiklinė su šlakeliu 
vandens. Frostas pasilenkęs dirstelėjo į buteliuko 
etiketę. MIGDOMIEJI. IŠRAŠYTA p. DŽANETEI 
BIKNEL. 

— Išrašyti motinai, - paaiškino Gilmoras. - Buvo 
likę apie penkiolika tablečių. Mergaitė pasiėmė jas 
iš vonios spintelės. 

Inspektorius atsisėdo ant lovos krašto ir užside- 
gė cigaretę. 

— Daktare, tikrai savižudybė? Jokių abejonių? 

- Jeigu išskrodus skrandyje bus aptikta mirtina 
barbitūratų dozė - jokių. Džekai, būčiau dėkingas, 
jei čia neužtruktume. Norėčiau eiti namo. Diena 
pasitaikė pragariška. 

— Gerai, - tarė Frostas. — Prieš kiek laiko mirė? 

— Apatinė kūno dalis dar nesustingusi. Iš to ir iš 
temperatūros rodmenų sprendžiu, kad mergaitė 
mirė prieš devynias ar dešimt valandų. 
minutės po penkių. 

— Vadinasi, šįryt, tarp septintos ir aštuntos. 

— Pusę aštuonių buvo dar gyva, - įsikišo Gil- 
moras. 

— Na tai tuojau po pusės aštuonių ir numirė, — 
atkirto gydytojas. 

Jam smelkė galvą, o tas naujokas kriminalistas 
tik nervino. 

— Ramiau, ramiau. Eikime žingsnis po žings- 
nio, - pasakė Frostas. - Pirmiausia - kuo mirusioji 
vardu? 

Gilmoras atsivertė užrašinę. 

— Siuzana Biknel, penkiolikos metų. Dentono 
valstybinė vidurinė mokykla, penkta klasė. 

— Kas rado lavoną? 

— Patėvis. Kenetas Dafis. 

— Patėvis? 

— Taip. Mergaitės tėvas prieš porą metų mirė. 
Motina kovą ištekėjo antrą kartą. - Patylėjęs Gil- 
moras reikšmingai pridūrė: - Jis - daug jaunesnis 
už žmoną. 

— Mat kaip, - tarė Frostas. - Siužetą nesunku įsi- 
vaizduoti: paauglė ir gašlus, jaunas patėvis... Bet 
pirmiau atsikratykime daktaro. Nenoriu nešvan- 
kiomis šnekomis įvaryti jam šoko. 

— Daugiau neturiu ką pasakyti, - atsiliepė Molt- 
bis, įsidėjo termometrą į krepšį ir šį užsegė. - Atas- 
kaitą raštu gausi rytoj. Beje, kaip sekasi gaudyti 
mūsų anonimą? 

— Niekaip, - atsakė inspektorius. — Kai tik ištai- 
kysiu laiko, važiuosiu į ligoninę aplankyti Vordlio. 

Gydytojas išėjo iš kambario. Matyt, suklupęs 
ant laiptų, jis riebiai išsiplūdo. 

— Jis - girtas! — pro dantis iškošė Gilmoras. 

— Nusikamavęs, —- paprieštaravo Frostas. - Per- 
sidirbęs. Bėdulis gyvenime nėra išsisukęs nuo 

iškvietimo, ar diena būtų, ar naktis. Šit žmonės ir 
lipa jam ant sprando. 

Inspektorius kažką pakuždėjo Bertonui į ausį. 
Kriminalistas konsteblis pasivijo Moltbį, sakyda- 
mas: 

— Daktare, duokite raktelius. Parvešiu jus namo. 

Gydytojas nesipriešino. 

— Važiuok jiems iš paskos, nuveši Bertoną į nuo- 
vadą, - paliepė Frostas Koljeriui ir užsidegė naują 
cigaretę. - Na, drauguži, ką manai? 

— Raštelis dingęs, - atsakė Gilmoras. 

— Kodėl manai, kad jis išvis buvo? 

Kriminalistas seržantas parodė į rašiklį ant 
spintelės. 

- Štai šratinukas. O štai bloknotas. 

Ant grindų prie lovos gulėjo „Basildon Bond“ 
laiškinio popieriaus rinkinys. 

— Vadinasi, kur ir kuo parašyti atsisveikinimo 
laiškutį mergaitė turėjo, - pasakė inspektorius. — 
Bet tai nebūtinai reiškia, kad ir parašė. Neprivalai 
užsukti nusimyžti vien todėl, kad matai tualetą. 

— Pažvelkite į stiklinę su vandeniu. - Gilmoras 
neketino pasiduoti. - Ji stovi ant pat krašto. Matyt, 
mergaitė išgėrė tabletes jau gulėdama, jei stiklinę 
padėjo prie pat lovos. Jei būtų išgėrusi prieš atsi- 
guldama, stiklinę būtų padėjusi kur nors tolėliau. 

— Neabejoju, visa tai - labai svarbu, - pripažino 
Frostas, —- bet aš pernelyg bukas, kad sumočiau, 
kur šuo pakastas. 

Jis nuėjo prie lango ir, jį atidaręs, kiek pravėdi- 
no prirūkytą kambarį. Temstančioje gatvėje jau Žie- 
bėsi žibintai. 

Kriminalistas seržantas patyliukais atsiduso. 
Kad inspektorius — ne kažin kokio proto, jis žinojo, 
bet kad teks taip smulkiai viską aiškinti, nesitikėjo. 

— Noriu pasakyti, stiklinę perkėlė kas nors ki- 
tas. Noriu pasakyti, mergaitė paliko atsisveikinimo 
laišką ir prispaudė jį stikline. Mirusiąją radęs patė- 
vis perskaitė laiškelį, o kadangi jame buvo pami- 
nėtas —- sunaikino. Ant stiklo - dviejų Žmonių pirš- 
tų atspaudai. Galiu lažintis - mergaitės ir įtėvio. 

Frostas pašnairavo į stiklinę. 

— Kas dar? - paklausė. 

— Nuojauta man kužda, kad patėvis - įsivėlęs. 
Kažką jis slepia. Tiesiog Žinau tai. 

Inspektorius linktelėjo. Nuojautas jis išmanė 
puikiai. Dar kartą neskubriai nužvelgė kambarį. 
Kažkas čia iš tiesų ne taip. Frostas tai irgi jautė. 

— Tiek to, sūnau, eime, šnektelsime su patėviu. 

Išmetęs cigaretę, jis uždarė langą, paskutinį 
kartą pasižiūrėjo į sustingusį kūną lovoje ir užden- 
gė jį paklode. 

Jiedu sėdėjo erdvioje, jaukioje svetainėje. Sun- 
kios, aksominės, rudos užuolaidos čia buvo už- 
trauktos. Kitame kambaryje vis netilo širdį verian- 
ti rauda. Frostas paniuręs spoksojo į blausų 26 co- 
lių įstrižainės televizoriaus ekraną ir tuščiai troško, 
kad nemaloniausia procedūros dalis jau būtų pasi- 
baigusi. Į kambarį įėjo patėvis Kenetas Dafis. Be- 
veik keturiasdešimties tamsiaplaukis labiau panė- 
šėjo į bernioką. Jo akys buvo užverktos, įraudusios, 
ant skruostų žvilgėjo ašaros. Rankove apsišluostęs 
veidą, vyriškis sunkiai susmuko į fotelį priešais 
kriminalistus ir pasakė: 

— Mano Žmona nepajėgs su jumis šnekėtis. Su- 
gniuždyta sielvarto. 

— Suprantu, pone, — atjaučiamai patikino Fros- 
tas. - Žinau, kad jau atsakėte į mano kolegos klau- 
simus, bet, jei neprieštarautumėte, norėčiau su ju- 
mis pasikalbėti. Jei neklystu, dirbate Malardo kro- 
vinių gabenimo bendrovėje? Vairuojate furgoną? 

- Taip. 

- Ir kaip tik jūs radote Siuzaną? 

— Taip. — Dafis atsakinėjo taip tyliai, kad parei- 
gūnai, norėdami geriau girdėti, palinko į priekį. — 
Mergaitę radau aš. 

— Kuri galėjo būti valanda? 

— Valanda? Po pietų... Tuojau po keturių. Ji gu- 
"lėjo lovoje. Prisiliečiau. Buvo atšalusi. 

Sulig tais žodžiais vyriškiui užlūžo balsas. 
Frostas užsidegė cigaretę ir palaukė, kol jis apsira- 
mins. Tada paprašė: 

— Papasakokite, kas nutiko rytą. 

— Siuzanos niekada nereikėdavo žadinti... pus- 
ryčius pasitiekdavo pati. Per trumpąsias atostogas 
ji dirbo naujajame Sensberio prekybos centre... dė- 
liodavo prekes, kartais sėdėdavo kasoje. Aštuntą 
turėdavo būti darbe, tad iš namų išeidavo pusę aš- 
tuonių. Aš keldavausi, kai ji užtrenkdavo laukujes 
duris. 

— Vadinasi, kol mergaitė neišeidavo, jūs net ne- 
lipdavote žemyn? 

— Anksčiau nei pusę devynių darbo niekada ne- 
pradedu, tad man nėra prasmės keltis. Tik painio- 
tumės vienas kitam. 

— Suprantu, —- atsakė Frostas, tuo pat metu gal- 
vodamas: ar negalėjo būti, kad Siuzana vengdavo 
likti vienudu su įtėviu? 

- Šįryt girdėjau ją bildant laiptais žemyn aukš- 
tyn, ojuk lauko durų taip ir neišgirdau trinktelint. 
Bet tik vėliau tai suvokiau. Išeidama Siuzana visa- 
da jas užtrenkdavo. Šį rytą ji ne išėjo į prekybos 
centrą, o grįžo į savo kambarį. Aš nulipau žemyn 
tuojau po pusės aštuonių, nusiprausiau, apsiren- 
giau ir išvažiavau į darbą. 

— Ir nepastebėjote nieko įtartino? 

— Nieko. Nebuvo jokių ženklų, kad mergaitė li- 
ko namie. | 

— Prieš išeidamas, į jos kambarį neužsukote? — 
paklausė inspektorius, dairydamasis, kur nukra- 
čius pelenus. 

— Ko?.. Siuzanai nesant, nosies į jos kambarį ne- 
kišdavome. Būtų to nepakentusi. Mat kaip išėjo. Ir 
aš, ir žmona lyg niekur nieko dirbome, o mergaitė 
tuo metu savo kambaryje merdėjo. 

Sielvartas vėl sugniaužė Dafiui gerklę. 

— Bet ketvirtą valandą popiet į jos kambarį vis 
dėlto užėjote. Kodėl? 

— Darbą šiandien baigiau anksti, namo grįžau 
dar prieš keturias. Paskambinau į prekybos centrą, 
norėjau priminti Siuzanai, ką reikia nupirkti. Man 
pasakė, kad ji neatėjo į darbą. Tada prisiminiau, kad 
rytą negirdėjau lauko durų trinktelėjimo. Užlipau į 
viršų ir pravėriau mergaitės kambario duris. - Vy- 
riškis krumpliais nusibraukė ašaras. — Atsiprašau. 
Labai atsiprašau. - Jis atsiprašinėjo dėl ašarų. 

Frostas užjaučiamai sulinksėjo ir pagalvojo rei- 
kėsiant patikrinti, ar Dafis iš tiesų baigė darbą 
anksčiau nei įprasta. 

— Kaip manote, dėl ko Siuzana galėjo nusižudy- 
ti? — paklausė inspektorius. 

— Nebuvo nė menkiausios priežasties. 

— Gal mergaitė turėjo kokių rūpesčių? 

— Kelias pastarąsias dienas atrodė suirzusi. Ma- 
nėme, gal kas negerai mokykloje... gal susibarė su 
kokia drauge, gal dar kas... Bet nieko rimto nejįta- 
rėme. 

— Ar draugavo su kokiu vaikinu? 

— Berniukai sekiojo ją būriais, bet nuolatinio 
draugo neturėjo. 

— Jei nusižudė, vadinasi, priežastis buvo, - neat- 
lyžo Frostas. - Pavyzdžiui, barniai šeimoje. Būna, 
kad mergaitės nesutaria su patėviais. 

— Mes sutarėme puikiai. Namuose Siuzana bu- 
vo laiminga... mokslai sekėsi gerai... viskas jai 
klostėsi kuo puikiausiai. 

— Jei viskas būtų klostęsi kuo puikiausiai, — at- 
kirto inspektorius, — mergaitė būtų gyva. — Jis 
įsmeigė žvilgsnį Dafiui į akis, ir šis neištvėręs nu- 
kreipė jas į šalį. - Mes nerandame atsisveikinimo 
laiško, — pridūrė Frostas. 

Patėvis, tramdydamas drebulį, taip stipriai su- 
sniaužė fotelio atramas, kad net pabalo krumpliai. 

— Ji neparašė jo, - sumurmėjo jis. 

— O šit mano kolega įsitikinęs, kad parašė. 

— Jei būtų parašiusi, būčiau laišką radęs. 

— Žinoma, — mįslingai šypsodamasis pasakė 
Frostas. - Žinoma, būtumėte radęs. — Jis kelias 

akimirkas stebėjo smilkstantį cigaretės galiuką, 
paskui, tarsi nei iš šio, nei iš to, paklausė: — Ar Siu- 
zana buvo nėščia? 

— Nėščia? Šiais laikais mergaitės dėl nėštumo 
nesižudo. 

— Žudosi ar nesižudo, dažnai priklauso nuo to, 
kas vaisiaus tėvas, - rėžė Gilmoras. 

Įtūžęs Dafis lėtai pakėlė galvą, jo skruostus iš- 
mušė raudonos dėmės. Jis, gniauždamas kumščius, 
pašoko ant kojų. 

— Kokios čia, po velnių, šlykščios užuominos? 
Ką norite tuo pasakyti? — sušvokštė. 

Frostas atsistojo tarp jųdviejų ir stumtelėjęs Da- 
fį pasodino. 

— Pone Dafi, nieko mes nenorime pasakyti. Jei 
per skrodimą išaiškės, kad Siuzana buvo nėščia, 
greičiausiai vėl su jumis kalbėsimės. 

— Norėčiau pasišnekėti su Siuzanos motina, — 
pasakė Gilmoras. 

— Ne! - Įtėvis vėl pašoko iš fotelio ir atsistojo 
tarpduryje. 

— Tiek to, pone, tiek to, - ėmė raminti jį Frostas. 
— Tai nebūtina. Eime, seržante. 

Kriminalistas seržantas piktai dėbtelėjo į ins- 
pektorių. Žinokis, mulki. Maletui reikia tave kom- 
promituojančių faktų? Jis jų gaus. Šaltai linktelėjęs 
Dafiui, Gilmoras išėjo Frostui iš paskos. Nusikama- 
vusi mergaitės motina virtuvėje jau tik kūkčiojo. 

Susėdę į automobilį pareigūnai stebėjo priva- 
žiuojantį katafalką. Iš šio išlipę du darbuotojai juo- 
dais, aptrintais lietpalčiais iškėlė karstą. 

— Na ką darysime? —- nekantriai paklausė Gil- 
moras. 

— Nieko, - atsakė Frostas ir, nelaukdamas, kol 
seržantas šoks protestuoti, pasakė: — Sūnau, nesiti- 
kėk, kad aš, vien remdamasis nuojauta, be įkalčių 
patikėsiu, kad tasai Dafis tratino penkiolikmetę 
įdukrą ir dar prieš jos valią. 

— Kaip tik to ir tikiuosi, - pabrėždamas kiekvie- 
ną žodį, atšovė Gilmoras. 

Inspektorius lėtai užtraukė dūmą ir pasakė: 

- Jei tai tave paguos, žinok: pritariu tau iš visos 
širdies. Manau, patėvis užtaisė Siuzei vaiką, todėl 
ji ir nusižudė, tad jis ir sunaikino atsisveikinimo 
laišką. Bet mes nepajėgsime to įrodyti. Mergaitė 
niekam nesiskundė, o dabar jos jau nebėra. Ir nieko 
mes negalime padaryti. 

Jis nuleido stiklą ir išmetė nuorūką į nutekamą- 
ji griovelį. 

— Norite įrodymų? — paklausė Gilmoras, griebda- 
mas už durelių rankenos. - Gausite. Reikia tik pa- 
sikalbėti su motina. Juk turėjo ji ką nors pastebėti. 

— Ne! - Frostas plėšte atplėšė seržanto ranką 
nuo durelių. - Motinai apie tai neprasitarsi nė Žo- 
džiu. Gal manai, kad vargšė moteris per mažai pri- 
sikentėjo? Dedame tašką, sūnau. Šitą bylą gali už- 
miršti. 

— Vadinasi, tas niekšas lengvai išsisuka, - bukai 
spoksodamas į lietų, ištarė Gilmoras. 

— Taip, tas niekšas lengvai išsisuka, - pakartojo 
inspektorius ir pasuko raktelį. 

Vyrai juodais apsiaustais tuo metu jau kėlė 
karstą į katafalką. Mergaitės kambaryje antrame 
aukšte kažkas išjungė šviesą. 

Liūtis vis labiau įsismarkavo. 


5.1 


PIRMADIENIS. VAKARINĖ PAMAINA 


Vidaus ryšio telefonas kriuktelėjo ir šaižiai sučirš- 
kė. Velsas pakėlė ragelį ir beveik nesąmoningai 1š- 
tarė: 

— Ne, pone, inspektoriaus Frosto dar nėra... 
taip, pone, tą pat akimirką, kai tik pasirodys. 

Padėjęs ragelį, nuovados seržantas, norėdamas 
kojose išjudinti kraują, sutrepsėjo. Priimamajame 
buvo šalta kaip ledainėje. Kad kas nors iki rytojaus 
pataisys sugedusią šildymo sistemą, tikėtis never- 
tėjo. Ak, kaip jis pavydėjo tiems laimės kūdikiams, 
kurie, susigriebę gripą, užuot klausęsi Maleto me- 
kenimo, lepinosi šiltuose pataluose. Velsas pažvel- 
gė į laikrodį ant sienos. Be dvidešimt dešimt. Pra- 
slinko vos dešimt sumautų minučių. Kita vertus, 
jam reikėjo budėti tik pusę pamainos. Antrą valan- 
dą Velsą turėjo pakeisti seržantas Džonis Džonso- 
nas. Šalti buvo likę keturias valandas. 

Siūbtelėjo dabitiško losjono kvapas, ir priešais 
Velsą išdygo naujokas, kriminalistas, ką tik, tegul 
jį skradžiai, paaukštintas seržantu, Gilmoras. 

— Kur inspektorius Frostas? 

— Net nenumanau, - patenkintas, kad niekuo 
negali padėti, atsakė Velsas. 

Kriminalistas seržantas susiraukęs dirstelėjo į 
laikrodį. Frostas vėlavo jau dešimt minučių. 

— Ar galėčiau tikėtis arbatos? 

— Teks užsiplikyti pačiam. Valgykla uždaryta. 
Virėjos serga. 

Gilmoras vėl susiraukė. Kriminalistai seržantai 
patys arbatos nesipliko. Jis nusprendė susirasti 
konsteblį Bertoną, tegul šis parūpina arbatos. Suk- 
damasis eiti, Gilmoras kaktomuša susidūrė su mo- 
terimi. Ji vilkėjo raudoną lietpaltį, ant galvos buvo 
užsimetusi gobtuvą. 

— Atsiprašau, — pasitraukdamas į šalį, sumur- 
mėjo seržantas. 

— Klausau jūsų, - kreipėsi į moterį Velsas. Atpa- 
žinęs ją, prakalbo gerokai mandagiau: - Ponia Bart- 
let, kuo galėtume padėti? 

— Man reikia pasikalbėti su inspektoriumi Ale- 
„nu. Kuo skubiau. Turiu naujienų. Pola... 

Gilmoras nustėro. Pola? Pola Bartlet? Na taip, 
mergaitė iš nuotraukos, dingusioji moksleivė. 

— Ponia, ko gero, galite drąsiai kreiptis į mane. 
Aš - kriminalistas seržantas Gilmoras. Kol inspek- 
toriaus Aleno nėra, esu atsakingas už šią bylą. 

Nedidukė kokių keturiasdešimties moteris pa- 
žvelgė į jį pro storo stiklo akinius ir sumirksėjo. 
Šiaip blyškios odos, buvo įraudusi iš jaudulio. 

— Gavau gerą žinią. Pola - gyva. Žinau, kur ji. 

— Ponia Bartlet... - lyg norėdamas perspėti, pra- 
tarė Velsas, bet Gilmoras, suėmęs už rankos, nusi- 
vedė moteriškę prie vieno suoliukų. 

— Ponia Bartlet, kurgi jūsų duktė? 

— Dideliame name, pro jo langus matyti miškas. 

Kriminalistas seržantas drebančia ranka užsi- 
rašė moters žodžius. 


53 


— Kaip sužinojote? — nepakildamas nuo savo 
stalo, paklausė Velsas. 

Gilmoras susiraukė. Byla jo, ir jis nėmaž nenori, 
kad nuovados seržantas kištųsi. 

— Iš pono Roulio. Jis - aiškiaregys, - Velsui atsa- 
kė ponia Bartlet. 

— Aiškiaregys? — apmiręs perklausė Gilmoras. 

Moteris energingai sulinksėjo. 

— Paskambino mums. Pasakė apie Polą dalykų, 
kurių niekas negalėjo žinoti. Ponas Roulis staiga iš- 
vydęs mūsų mergaitę ankštame kambarėlyje... pa- 
lėpėje. Ji ten įkalinta. Ponas Roulis apibūdino palė- 
pe, namą, viską. 

- Šit kaip, — tarstelėjo Gilmoras ir atsiprašęs nu- 
ėjo pas Velsą. Šio tylutėliai paklausė: - Ar turime 
informacijos apie aiškiaregį, pavarde Roulis? 

— Ne, - atsakė nuovados seržantas. - Užtat pui- 
kiai pažįstame kvėšą, pavarde Roulis. Jis įsikalė į 
galvą esąs aiškiaregys. Kiekvieną prakeiktą savaitę 
tas pusprotis pamato dingusiąją penkiose dešimty- 
se skirtingų vietų. 

- Šūdas! - sukeikė Gilmoras ir grįžo pas mer- 
gaitės motiną. - Manau, ypatingų vilčių jums ver- 
čiau nepuoselėti, - įspėjo ją. 

Vis dėlto moteris netvėrė optimizmu. 

— Pola - gyva, - užtikrintai pareiškė ji. - Turėsi- 
te ją surasti ir parvežti namo. Štai planas. 

Ponia Bartlet įbruko Gilmorui sulankstytą po- 
pieriaus lapą. Atsivėrė durys, ir į priimamąjį ener- 
gingai įžengė Frostas. 

— Pila kaip iš kiauro naktipuodžio, - paskelbė 
jis ir, nusivyniodamas šaliką, pažėrė lietaus lašus 

ant Velso stalo. - Po šimts tarakonų! — sušnypštė 
inspektorius, pastebėjęs ponią Bartlet, ir skubiai 
nusigręžė, dėdamasis žiūrįs į plakatą, įspėjantį apie 
snukio ir nagų ligos epidemiją. Frostas suvokė, kad, 
bijodamas pažvelgti moteriškei į akis, elgiasi kaip 
menkysta, bet neįstengė savęs pergalėti. Jautėsi tar- 
si gydytojas, vengiantis beviltiško vėžininko, trokš- 
tančio išgirsti padrąsinančią naujieną. Jis tiesiog Ži- 
nojo, kad mergaitės nebėra gyvos. 

— Ponia Bartlet, ar viskas gerai? — pasiteiravo 
Velsas. 

— Taip, ačiū, - moteris šypsodamasi užsimaukš- 
lino gobtuvą. - Šis džentelmenas parveš Polą na- 
mo. Jos kambarys jau sutvarkytas. 

Ji pažvelgė į Gilmorą su tokiu begaliniu pasiti- 
kėjimu, kad seržantui neužteko dvasios papriešta- 
rauti. Jis išleido moteriškę pro duris ir kelias aki- 
mirkas stebėjo ją, per lietų tursenančią skersai gat- 
vę, skubančią namo laukti dukrelės. 

— Vargšelė, - atsiduso Frostas. - Ateina du, tris 
kartus per savaitę. 

— Galėjai ir įspėti, — piktai papriekaištavo Gil- 
moras Velsui. 

— Neleidai man nė įsiterpti, - piktdžiugiškai at- 
kirto nuovados seržantas ir kreipėsi į Frostą: —- Ta- 
vęs pageidauja ponas Maletas. 

— Šmikis tas ponas Maletas, — atsakė inspekto- 
rius. 

— Aš irgi taip manau, bet jis vis tiek tavęs pagei- 
dauja. 

Palyginti su arktinėmis sąlygomis kitose nuova- 
dos patalpose, Maleto kabinetas panėšėjo į šiltna- 
mį. Trijų kilovatų šildytuvas čia veikė visu pajėgu- 
mu. Tačiau skyriaus viršininkui kaitra buvo nė mo- 
tais — Frosto, vėluojančio jau beveik ketvirtį 
valandos, jis laukė, nutaisęs ledinę veido išraišką. 

Galų gale į duris atsainiai pasibeldė. Žinoma, 
kriminalistas inspektorius Frostas, kas gi kitas. Jis 
netgi beldžiasi kaip pakliuvo. Maletas pasistūmėjo 
su kėde taip, kad ši stovėtų tiksliai per patį stalo 
vidurį, atsitiesė ir šaltai tarstelėjo: 

— Jeikite! 

Į kabinetą įsliūkino Frostas. Na ir apgailėtinas 
tipas. Sučiurintas kostiumas vos besilaikančiomis 
sagomis, vakarykščiai permerktas lietaus ir džio- 
vintas ant radiatoriaus, atrodė lyg ištrauktas iš 
šuns gerklės. Neatmaizgomai užveržtas kaklaraiš- 
čio mazgas buvo riebaluotas, baltiniai - dėvimi ko- 
kią savaitę. Ir kodėl tas nelemtas gripas atkakliai 
taikosi į geriausius darbuotojus, o tokių šit nevykė- 
lių nepaguldo? 

Frostas klestelėjo ant kėdės. 

— Sėskite, - sekundės dalele per vėlai pasiūlė 
Maletas. 

Kietai sučiaupęs lūpas skyriaus viršininkas at- 
rakino vidurinį stalčių ir išėmė grafystės vyriau- 
siosios valdybos raštą. 

Inspektorius, neramiai muistydamasis, spėliojo, 
kuri gi iš daugelio jo nuodėmių bus ištraukta į die- 
nos šviesą. Lūkuriavo, iš anksto nutaisęs atgailos 
išraišką. 

„- Gyvenime nebuvau patyręs tokio pažemini- 
mo, tokios gėdos, - prabilo Maletas. 

Kol kas nieko nepaaiškėjo. Vyriausiasis inspek- 
torius prakalbas dažnai pradėdavo kaip tik šitaip. 

— Kad Dentono — mano — skyriaus pareigūnas 
būtų sugautas klastojant dokumentus! 

Klastojant dokumentus? Frostas karštligiškai 
galvojo. Skyriaus viršininko parašą jis patyliukais 
suklastodavo kaskart, kai prireikdavo kokio nors 
leidimo, kurio žinodavo negausiąs. Bet paskutinį 
kartą darė tai seniai, prieš kelis mėnesius. 

Maletas iš voko išėmė pluoštą popierių ir atsky- 
rė paženklintuosius žyma VISIŠKAI SLAPTAI. Ki- 
tus paklojo priešais inspektorių. 

Širdis Frostui nusirito į kulnus. Popierius jis at- 
pažino išsyk. Tai buvo automobilio eksploatavimo 
sąskaitos. Prakeiktos sąskaitos, sugrįžusios, it lavo- 
nas iš kapo, jo apkaltinti. 

— Ak šit kas. Viršininke, galiu paaiškinti, - pra- 
šneko Frostas, įnirtingai ieškodamas Maletą nura- 
minsiančio pasiteisinimo. 

Bet skyriaus viršininkas nė neketino jo klausy- 
us. Jis suglemžė į saują kvitus, Frosto per mėnesį 
tariamai gautus degalinėse. 

— Klastotės! - užkriokė Maletas. - Dvylika skir- 
ūngų degalinių ir ta pati rašysena! Jūsų rašysena, 
inspektoriau! 

Jis pamosavo kvitais Frostui prieš nosį ir šis su- 
mojo, kad vyriausiojoje valdyboje kažkas bus pa- 
dirbėjęs kaip Šerlokas Holmsas: jo parašai ant visų 
kvitų buvo apibrėžti raudonu rašalu. 

— Po šimts velnių! — suniurzgė Frostas. - Še tau, 
kad nori! Mums čia katastrofiškai trūksta žmo- 
nių, turime plūktis dvigubas pamainas, o kažkoks 


57 


tinginys valdyboje gali sau leisti vartalioti sušiktus 
degalinių kvitus. Jumis dėtas, pone, aš skųsčiausi. 

— Skųstumėtės?! - užriko Maletas. - Kaip aš ga- 
lėčiau skųstis?! Vienas mano pareigūnų, inspekto- 
rius, klastoja automobilio eksploatavimo išlaidų... 

— Aš nieko neklastojau, - paprieštaravo inspek- 
torius. — Pamečiau kvitus, todėl teko apsirūpinti 
kopijomis. 

— Kopijomis?! Tai ne kopijos, o klastotės... Ir, be- 
je, nevykusios! 

Maletas vis garsiau baubė, vis sodriau raudo ir 
vis trankė kumščiu į stalviršį, bet Frostas jo nebesi- 
klausė. Jam rūpėjo tik viena — kokią bausmę gali 
sugalvoti skyriaus viršininkas. Inspektorius baimi- 
nosi, kad bus pakišęs Maletui išsvajotąją dingstį at- 
leisti jį iš darbo. Staiga skyriaus viršininko žodžiai 
vis dėlto pasiekė Frosto ausis. Jis sukluso. 

- Šiuo jūsų karjera policijoje turėjo ir baigtis, bet 
aš, tegul ir nenoromis, užtariau jus valdyboje... — 
pasakė Maletas. 

Užtarei? Šimts velnių, ką tai galėtų reikšti? — 
pamanė inspektorius. 

Skyriaus viršininkas sukišo kvitus atgal į voką 
ir padavė šį Frostui. 

— Įforminkite išlaidas kvitų originalais ir inci- 
dentas bus užmirštas. 

Frostas net pastėro. Atomazga buvo neįtikėtinai 
laiminga. Jis įsidėjo voką į vidinę kišenę ir atsisto- 
jo, nelaukdamas, kol Maletas atsikvošės. 

— Bus padaryta, viršininke, galite manimi pasi- 
kliauti. 

— Inspektoriau, tai paskutinis jūsų šansas. Jei 
dar kartą - bent kartą - susimausite, lėksite... 

Tų žodžių Frostas nebeišgirdo, buvo jau išga- 
Tavęs. 

Maletas sunkiai atsiduso. Paskui išskleidė ir dar 
kartą perskaitė konfidencialųjį valdybos raštą. Šiuo 
buvo primenama, jog skyriaus viršininkas savo pa- 
rašu patvirtino, kad inspektoriaus Frosto automo- 
bilio eksploatavimo išlaidos įformintos nepriekaiš- 
tingai. Nejaugi jie ten, valdyboje, tikisi, kad jis, Ma- 
letas, tikrina kiekvieną pasirašomą aktą? Kvaila 
būtų to reikalauti. Dar kvailiau - kad išsisukdamas 
pats, jis turėjo kartu išsukti ir Frostą. Tegul jį galas! 
Vvriausiasis inspektorius padėjo raštą į stalčių, šį 
užrakino ir, paskambinęs nuovados seržantui Vel- 
sui, pranešė, kad naktinės pamainos susirinkimas 
šaukiamas po dešimties minučių. 


Maletui įžengus į pasitarimų kambarį, šurmu- 
Ivs išsyk nutilo, visi atsistojo. Vyriausiasis inspek- 
torius susiraukė. Labai jau mažai žmonių buvo su- 
sirinkę. Jis greitomis suskaičiavo... aštuonis: šešis 
vvrus ir.dvi konstebles. Frosto - nė ženklo. Maletas 
xlausiamai pažvelgė į Velsą. 

— Pone, tiek šiuo metu teturime Žmonių, - ėmė 
teisintis šis. — Susirgo dar du, Brajantas ir Vilksas 
po peštynių aludėje - vis dar ligoninėje. Koljeris 
pavaduoja mane priimamajame. 

— O Frostas? 

— Kriminalistui inspektoriui Frostui apie posėdį 
pranešta. 

Maletas kietai sučiaupė lūpas. Nieko naujo. 
Laukti Frosto, žinoma, ir neverta. Skyriaus virši- 
ninkas nužvelgė pareigūnus. Pirmoje eilėje stovėjo 
susirinkimo apdairiai nepražiopsojęs naujokas 


Gilmoras. Šalia jo - paniurėlis kriminalistas kons- 
teblis Bertonas, daug jėgos - mažai proto. Pravartu 
ypatingais atvejais turėti po ranka tokį vyruką, ta- 
čiau jo perspektyvos palypėti karjeros laiptais — 
niekinės. 

Vyriausiasis inspektorius sudrebėjo ir gyvai pa- 
sitrynė rankas. Kambaryje buvo pasiutusiai šalta. 

— Prašau visus sėsti. Ką gi, neabejoju, trūkstamą 
kiekybę su kaupu kompensuosime kokybe. - Male- 
tas luktelėjo, kol nutils vangus juokas. - Pirmiausia 
turiu apgailestaudamas pranešti, kad inspektoriui 
Alenui atkrito liga ir dar kurį laiką darbe jo nesu- 
lauksime... 

Atsivėrė durys ir į kambarį įžengė Frostas. Ma- 
letas suraukė antakius. 

— Sušnerkšta valgykla uždaryta, - pranešė ins- 
pektorius ir suglumęs apsidairė. - Ką čia visi vei- 
kiate? Ak tiesa, susirinkimas! Atsiprašau, viršinin- 
ke... visai iš galvos išgaravo... 

Skyriaus viršininkas palūkėjo, kol Frostas įsitai- 
sys paskutinėje eilėje, ir pasakė: 

— Kaip tik paskelbiau prastą naujieną apie ins- 
pektorių Aleną. 

— Prastą naujieną? - klaidingai supratęs, paklau- 
sė Frostas. — Po šimts velnių, nejaugi jau grįžta į 
darbą? 

Pareigūnai skaniai nusikvatojo, o Maletas tik 
atlaidžiai šyptelėjo. 

- Inspektoriaus kurį laiką nebus. Ketinau pasa- 
kyti, kad jums teks perimti jo bylas. Mūsų pajėgos 
šiuo metu labai kuklios, tad prašyčiau dirbti kuo 
našiau. Du žmonės ruošia Žmogžudysčių tyrimo 
kambarį. Polos Bartlet byla. Kokia ten padėtis? 

— Šnipštas, — atsakė Frostas, brėždamas degtuką 
į bylų spintos sienelę. - Kokia gali būti padėtis, kai 
nėra lavono? 

— Aišku. — Skyriaus viršininkas nusišypsojo ir 
pasižymėjo pirmąjį darbotvarkės punktą. - Tuo- 
met, remdamasis jūsų išvada, inspektoriau, tyrimo 
kambarį kol kas uždarau. Tuodu pareigūnai galės 
imtis skubesnių darbų. - Maletas iš pradžių nušvi- 
to, lyg šiuo sprendimu būtų išgliaudęs visas pro- 
blemas, bet tuojau pat, perėjęs prie kito punkto, pa- 
niuro. - Savaitgalį apiplėšta dar viena senutė, ar ne, 
inspektoriau? 

— Taip, viršininke, - atsakė Frostas. — Vieniša. 
Tasai šmikis paspruko su aštuoniasdešimčia svarų 
nenaujomis penkinėmis. 

- Inspektoriau, pataisykite mane, jei klystu, bet, 
regis, tai jau šešioliktas apiplėšimas per tris savai- 
tes, ir visos aukos - senukai? 

Frostas gūžtelėjo pečiais. 

— Neskaičiavau, bet skaičius - maždaug toks. 

— O aš suskaičiavau teisingai, - atšovė Maletas. 
— Apiplėšta šešiolika senukų, iš daugumos pagrob- 
tos visos santaupos. O ką darome mes? 

— Ką, po velnių, galime padaryti? Įkalčių tas pa- 
šlemėkas nepalieka, veikia nemačiomis. Neturime 
už ko užsikabinti. 

— Kas grobiama? - įsikišo Gilmoras. - Jeigu ju- 
velyriniai dirbiniai, gal reikėtų patikrinti vogto 
turto supirkėjus? 

— Puikus pasiūlymas! - pagyrė Maletas. 

— Aišku, kad turiu juos galvoje, - atkirto Fros- 
tas. - Aš, senas kluika, ir tat susiprotėjau. Jei tik 
kas nors pamėgins ką nors iš grobio parduoti, man 

bus pranešta tučtuojau. Bet tas šūdžius juvelyrikos 
beveik neima. Jam patinka grynieji - nenauji bank- 
notai. Dauguma senukų nepasitiki bankais. Laiko 
"namuose šūsnis kupiūrų. Slepia pinigus spintoje 
arba tualetinio staliuko stalčiuje, po prezervaty- 
vais ir odinėmis kelnaitėmis, ir įsivaizduoja, kad 
niekas ten neras. Bet vagis tokiose vietose pirmiau- 
sia ir ieško. 

— Sakote, jis nepalieka įkalčių, — tarė skyriaus 
viršininkas. — Bet, kaip žinau, Žmonės tuose rajo- 
nuose matė mėlyną furgoną. Šit už ko galite užsi- 
kabinti. Kažin ar Dentone mėlynų furgonų yra 
daug. 

— Apiplėšimų buvo šešiolika, - priminė Fros- 
tas. - Tik dviem atvejais apklausiami kaimynai sa- 
kė matę naktį prie jų namų stovintį furgoną. Vie- 
nam atrodė, kad mašina buvusi nedidelė, mėlyna, 
kitam - didesnė, tamsios spalvos, gal ir mėlyna. 

— Tai jau pėdsakas, - neatlyžo Maletas. - Patik- 
rinkite visus mėlynus furgonus. 

— Ar žinote, kiek mėlynų furgonų užregistruota 
vien pačiame Dentone? - mosuodamas nediduke 
užrašine, paklausė Frostas. 

Skyriaus viršininkas nekantriai numojo ranka. 
Jam tai nerūpėjo. Inspektorius lengviau atsikvėpė, 
mat atsakymo jis ir pats nežinojo, nors buvo pasi- 
ruošęs prireikus išlaužti iš piršto kokį nors astro- 
nominį skaičių. 

— Inspektoriau, tai visiškai nesvarbu, - pasakė 
Maletas. - Turime kompiuterį. Jis akimoju pateiks 
mums visą reikiamą informaciją. 

— Bet jos nepatikrins, neapeis sumautų kaimy- 
nų ir jų neapklaus, - atšovė Frostas. - Tai galime 

padaryti tik mes, vargšai policininkai. Nors vei- 
kiausiai sugaišime ištisas savaites ar mėnesius ir 
nieko nepešime. 

— Inspektoriau, negatyvaus požiūrio laikytis 
lengviausia. - Maletas rūgščiai nusišypsojo. — Jūs 
tik atmetate mano pasiūlymus. O spauda dėl šių 
apiplėšimų atakuoja mane, ne ką kitą. Todėl noriu, 
kad nusikaltėlis būtų suimtas nedelsiant. Visą dė- 
mesį skirkite šioms byloms. Nors pareigūnų trūks- 
ta, galite pasitelkti tiek žmonių, kiek tik reikės. — 
Pastebėjęs, kad seržantas Velsas kelia ranką, vy- 
riausiasis inspektorius susiraukė. - Ką pasakysite, 
- seržante? | 
— Pone, atsiprašau. Labai gerai, kad inspektorius 
"Frostas gali pasitelkti žmonių kiek panorėjęs, bet 
man reikia organizuoti naktinės pamainos darbą, 
o dirbti nėra kam. Atrodo, tarp nusikaltėlių ta pra- 
keikta gripo epidemija dar neišplito. 

— Ačiū, seržante, mūsų problemas gerai žinau. 
Čia galime pereiti prie kito darbotvarkės punkto. 
Kadangi pajėgų stinga, į kai kuriuos smulkius nu- 
sikaltimus mums teks žiūrėti atlaidžiau, nesiimsi- 
me tirti net ir, - Maletas globėjiškai nusišypsojo 
Gilmorui, - įtartinų savižudybių. Iš kelio dėl take- 
lio nesuksime. Todėl — jokių areštų už tokius 
menkniekius kaip girtuokliavimas, chuliganiz- 
mas, priekabiavimas, automobilių statymas už- 
draustose vietose, valkatavimas. Tam neturime nei 
laiko, nei išteklių. — Sulig šiais žodžiais vyriausia- 
sis inspektorius nusišypsojo Velsui. - Taigi, ser- 
žante, jūsų našta šiek tiek palengvės. 

— Palengvės, pone, - neryžtingai pritarė Velsas. 

— Puiku, - pasakė Maletas ir, užvertęs aplanką, 

jau ketino eiti, bet prisiminė dar šį tą. - Ee... Ins- 
pektoriau Frostai, šįryt pas mane apsilankė Visų 
šventųjų parapijos vikaras ir municipaliteto narys 
ponas Vernonas. Jie labai susirūpinę dėl nežmoniš- 
ko vandalizmo kapinėse protrūkio. Savaitgalį būta 
dar vieno išpuolio. Kas girdėti iš patrulių? 

— Kokių patrulių? - paklausė Frostas. 

— Raštu prašiau jūsų į kovą su vandalais pasiųs- 
ti patrulių. 

— Negavau jokio rašto, - skubiai pasiteisino ins- 
pektorius. Matyt, tas popiergalis kartu su kitais 
paikais Maleto siuntinėjamais rašteliais buvo pa- 
laidotas po senų bylų šūsnimis. 

- Ir priminiau apie tai žodžių. 

— Ak taip, tiesa, minėjote, - pripažino Frostas, 
prisiminęs Maletą iš tiesų kažką veblenus apie ka- 
pines, — bet kaip ką tik teisingai, viršininke, sakėte, 
negalime gaišti laiko niekams. 

Skyriaus viršininkas apmaudžiai papurtė gal- 
vą. Ar tas nelaimėlis Frostas turi bent kiek sveiko 
proto? 

— Inspektoriau, municipaliteto nario rūpestis — 
ne niekai. Prašau nedelsiant spręsti šią problemą. 
Kaip suprantu, įprastai vandalai siautėja tarp de- 
šimtos ir vidurnakčio. 

— Neturiu ką pasiųsti, - atsakė Frostas. 

— Tokiu atveju, inspektoriau, pabudėkite pats. 
Laikai dabar nelengvi, tad dirbti turime vieningai 
ir iš peties. 

Maletas pažvelgė į laikrodį ir nusižiovavo. Jau- 
tėsi per dieną nusiplūkęs, be to, pasitarimų kamba- 
ryje buvo pasiutusiai šalta. O namuose skyriaus 
viršininko laukė šiltas patalas. 

PIRMADIENIS. NAKTINĖ PAMAINA (1) 


Kad ir kiek Frostas siaustėsi, lietaus lašai vis tiek 
varvėjo po lietpalčio apykakle. 

— Kiek jau laiko čia kiurksome? - irzliai paklau- 
sė jis. 

Gilmoras atsmaukė rankovę ir dirstelėjo į laik- 
rodį. 

— Penkias minutes. 

Gūždamasis žvarbioje, kiaurai smelkiančioje 
dulksnoje, inspektorius apsivyniojo šalikų veidą, 
„kad bent vėjas taip skaudžiai nekandžiotų randuo- 
to skruosto. Kai jis pamėgino pakrutinti permirku- 
siose kojinėse sustirusius pirštus, batuose sušliurk- 
šėjo vanduo. 

— Tik gaištame laiką, - suniurnėjo, brėždamas 
degtuką į permainingų orų pamažėle ardomą ant- 
kapį. 

Tvykstelėjusi ugnelė apšvietė prisamanojusias 
raides: 


DŽORDŽAS ARTURAS DŽENKINSAS 

GIMĘS IR MIRĘS 

1865 VASARIO 6 

LEISKITE MAŽUTĖLIAMS ATEITI PAS MANE 


— Vargšelis, pensijos taip niekada ir negavo, — 


liūdnai pakomentavo Frostas ir atkišo degtuką už- 
pūsti vėjui. 

Dangų klojo juodi, drėgmės pripampę debesys, 
dykos kapinės atrodė taip, kaip joms ir derėjo atro- 
dyti šaltą, lietingą vakarą - niūriai. Buvo pusė vie- 
nuolikos. Pareigūnai kiūtojo senajame, Viktorijos 
laikus menančiame kvartale, tarp aptrupėjusių an- 
gelų, barstančių granitines ašaras ant kadų kadai 
mirusių vaikų kapų, aukštoje žolėje, apaugusioje 
yrančius sielvarto palaužtų tėvų antkapius ir įsmu- 
talą - glaudžiomis gretomis išsirikiavusius plikus 
balto marmuro antkapius, po kuriais, nugrimzdę į 
neramų miegą, dūlėjo ne taip seniai mirusieji. Vie- 
nas tų šalto akmens luitų ženklino Frosto žmonos 
kapą. Inspektorius po laidotuvių taip ir nebuvo jo 
aplankęs. 

Kriminalistas seržantas nepaliaujamo Frosto 
bambėjimo nesiklausė. Jis, įtempęs regą, mėgino 
pro lietaus maršką įžiūrėti krūmus prie senovinės 
kriptos. Ar vėjas purtė gebenes, ar jos iš tiesų suju- 
dėjo užkliudytos Žmogaus? | 

Inspektorius gana abejingai pažvelgė ten link, 
kur rodė Gilmoras, ir numojo ranka. 

— Vėjas papūtė, ir tiek. Šūdas ir niekas. — Sėdė- 
damas ant vaikelio Dženkinso antkapio, Frostas 
godžiai traukė dūmą. - O dabar kiek jau laiko čia 
smaksome? 

— Aštuonias minutes, - atsakė kriminalistas ser- 
žantas. 

Inspektorius sumaigė nuorūką į akmenį ir atsi- 
stojo. 

— Gana. Budėjimas baigtas. 

— Bet ponas Maletas sakė... 

— Velniop Maletą! - atšovė Frostas, kiūtindamas 
prie automobilio. - Jeigu kam nors patinka per to- 
kią myžalynę niokoti kapines, labai prašom. 

Gilmoras įsižiūrėjo virš antkapių. Vėjas vėl su- 
judino gebenę. Seržantas nebeabejojo, kad ten kaž- 
kas slepiasi. Bet kaip tik tuo metu mėnulį uždengė 
debesis, o kai nuslinko, krūme nieko nebebuvo. 


Aludė buvo sausakimša, triukšminga, tiršti ta- 
bako dūmai graužė akis. Kurtinamai griaudėjo dis- 
ko stiliaus muzika, kad susikalbėtum, reikėjo šauk- 
ti. Būrelis paauglių mergaičių, nusitvėrusios sti- 
klus su degtinės ir citrinų sulčių kokteiliu, spigiai 
kvatodamos klausėsi nešvankių anekdotų. Į muzi- 
kinės programos vedėją, kuris mažytėje scenoje, 
nutviekstas mirgančių šviesų, kone apsižiojęs mik- 
rofoną, skelbė dainų pavadinimus, niekas nekreipė 
dėmesio. Lyg varžydamasis su pulsuojančiu disko 
ritmu, girtas airis aludės kampe aukštu tenoro bal- 
su traukė „Bernelį Denį“. Jo apsiašarojusi klausėsi 
storulė juodais drabužiais. 

Gilmoras nervinosi. Jau patį pirmą budėjimo 
vakarą jam teko ne savo valia nepaklusti Maleto 
įsakymui. Kriminalistas seržantas nusprendė grei- 
tomis išgersiąs, o tada grįšiąs į kapines ir, jei reikės, 
budėsiąs vienas. 

Frostas penkine pamojo barmenui, pageidavi- 
mą šis perskaitė iš lūpų. Laukdamas inspektorius 
įgudusia akimi dairėsi po minią. Merginos su kok- 
teiliais, prieš vėl sužvigdamos, tylomis klausėsi ki- 
to riebaus sąmojo. Airis, taip ir neužbaigęs dainos, 
murksojo veidu įsikniaubęs į stalą, o apkūnioji da- 
ma jau be ašarų naršė jo piniginę. 


67 


Pastebėjęs užsidarant lauko duris, Frostas išsyk 
prisiminė spūstyje sušmėžavusį veidą ir jam ding- 
telėjo, kad tas Žmogus suskubo išeiti, pabūgęs jų- 
dviejų su Gilmoru. Tik atsiminti, kas jis toks, ins- 
pektorius neįstengė. Ir bala jo nematė! — numojo 
ranka. Juk juodu užėjo čionai išgerti, o ne gaudyti 
smulkių vagišių. 

Barmenas pastatė prieš juos du alaus ir, paėmęs 
iš Frosto monetas, atsitraukė prie kaip tik sukiauk- 
sėjusio telefono. Pakėlęs ragelį, pasiklausė ir visai 
aludei sušuko: 

— Ar čia yra ponas Frostas?! 

Inspektorius ir Gilmoras neramiai susižvalgė. 
Kas gali žinoti, kad jie aludėje? Po šimts velnių, ne- 
jaugi akiniuotis Haris pasiuntė savo skundikus jų 
šnipinėti? Frostas neryžtingai paėmė ragelį ir pri- 
spaudė prie ausies, antrąją, kad triukšmas netruk- 
dytų, užsikimšo pirštu. Skambinantysis kalbėjo ne- 
aiškiai ir iš pradžių inspektorius nieko nesuprato. 

— Kalbėkite garsiau! - riktelėjo ir tada aiškių aiš- 
kiausiai išgirdo žodį „lavonas“. - Pakartokite!.. 

— Jubiliejaus blokas septyniasdešimt šeši. Mie- 
gamajame antrame aukšte senutės lavonas. Tik- 
riausiai vyras ją nužudė. 

— Iš kur žinojote, kad aš čia? Kas kalba? 

Ragelyje supypsėjo. Padėjęs jį, Frostas nusikeikė 
ir pastūmė aparatą į šalį. Jeigu tai pokštas, jis visiš- 
kai nejuokingas. Bet tas balsas... Inspektoriui jis 
buvo pažįstamas. To paties žmogaus, kuris, jie- 
dviem įėjus, smuko iš aludės. Tik kuo įnirtingiau 
Frostas stengėsi prisiminti pavardę, tuo giliau į at- 
minties užkaborius ji slydo. 

— Kas nors negerai? - nerimastingai pasidomėjo 
Gilmoras. Jis jau žinojo: kur Frostas, ten ir bėdos. 
Kriminalistas seržantas ketino Maletui, jeigu šis ir 
skambino, aiškiai pasakyti, kad inspektoriui pa- 
kluso nenoromis. 

Frostas subraukė grąžą į saują. 

— Lenk savo alų, sūnau. Ko gero, parodysiu tau 
dar vieną lavoną. 


Pasišnekėjęs su vikaru, vyriškis, trumpindamas 
kelią, dviračiu važiavo per kapines. Nelemtas lie- 
tus merkė kiaurai apsiaustą, ir žmogus, jau ir šiaip 
sloguojąs, drąsinosi viltimi, kad neprikibs visus 
guldantis gripas. Jis susikūprinęs Mynė pedalus 
tarp eilėmis išsirikiavusių antkapių. Kapai vyriš- 
kio negąsdino net ir tokį vėlyvą metą, vis dėlto jam 
magėjo kuo greičiau atsidurti gatvėje. 

Kapinėmis nuvilnijęs garsas buvo toks neti- 
kėtas, kad vyriškis vos nepaleido dviračio ragų. 
Gedulingai gaudė varpas. Dviratininkas dairyda- 
masis mėgino susigaudyti, kurioje gi pusėje skam- 
bina. Ak štai! Gausmas sklido iš Dobsono rūsio! 
Prieš šimtą penkiasdešimt metų Viljamas Dobso- 
nas, bijodamas būti palaidotas gyvas, liepė paka- 
binti varpą, kad, prabudęs karste, galėtų prisišauk- 
ti pagalbą, ir štai dabar kažkas, įsilaužęs į rūsį, 
tampė virvę. 
švytruojančią švieselę. Jis riktelėjo ir kažkas, išpuo- 
lęs iš rūsio, nėrė į tamsą. 

Apgręžęs dviratį, Žmogus iš visos sveikatos 
numynė atgal į vikariatą, o iš ten paskambino į 
policiją. 

Eduardo laikais statytas Jubiliejaus blokas bai- 
gėsi aklagatviu ir netrukus, miestui įžengus į nau- 
ją plėtros etapą, turėjo būti nugriautas. 76-asis na- 
mas, kuriame vis dar tvieskė šviesos, buvo pasku- 
tinis, toliau stūksojo aukšta plytų tvora, juosianti 
elektros pastotę. Didelėje baloje aplink užsikimšusį 
nuotaką krūpčiojo naktinės lempelės atspindys. 
Lietus buvo aprimęs. 

Gilmoras pastukseno į duris ir laukdamas ėmė 
nekantriai barbenti pirštais į prienamio sieną. Nie- 
kas jų neįsileido. Kriminalistas seržantas pabeldė 
garsiau. 

Atsivėrė 74-ojo namo durys, galvą iškišo vien- 
marškinis vyras. 

— Ei, draugužiai, belskitės nesibeldę, senis kur- 
čias kaip komoda. 

— Tiesą pasakius, mums reikia šeimininkės, — 
atsiliepė Frostas. — Gal žinote, ar ji namie? 

— Kur kitur ji gali būti... Nesikelia iš patalo, nie- 
kur neišeina. 

— Girdėjau, ji numirė, —- pasakė inspektorius. 

— Numirė? Ėė, bičiuliai, matyt, būsite supainioję 
adresą. Senis, nors ir kurčias, triukšmo kelia nema- 
žai. O sienos čia - plonos kaip popierius. Nuolat 
turiu klausytis jų šnekų ir kivirčų. Ir ne tik, kar- 
tais, po galais, girdžiu, kaip jis spjaudo į kriauklę. 

— Kažin ar teisingai užsirašiau jų pavardę. 

— Meskelai - Čarlis ir Merė. Jis — Čarlis, ji - Merė. 

— Aa, vadinasi, jis - Čarlis! 

Frostas apsimetė iš naujo užsirašąs pavardę. 
Kai tik vyriškis uždarė duris, jis parklupo ant ke- 
lių ir pažvelgė pro plyšį korespondencijai įmesti. 

Nykiame tamsiai rudais tapetais išklijuotame kori- 
doriuje tvyrojo prieblanda. 

— Kaip ji gali būti mirusi, jei kaimynas girdėjo 
juos šnekantis, — pasakė Gilmoras. — Čia veikiau 
kokia nors apgaulė. 

— Gal tu ir teisus, drauguži, — suniurnėjo Fros- 
tas, vis dar spigindamas pro plyšį. Staiga jis surau- 
kė nosį. Jau žinojo, kad jokios apgaulės čia nėra. At- 
pažino irimo tvaiką. Mirtį inspektorius užuosdavo 
iš tolo. 

Kriminalistas seržantas, irgi pauostęs, papurtė 
galvą. 

— Drėgmė, troškuma, ir tiek. 

— Oi ne, sūnau, ne tik. - Inspektorius dar kartą 
pabeldė, durys net sudrebėjo. Buvo girdėti kažko- 
kie garsai, bet niekas nepriėjo. - Pamėginkime iš 
kiemo pusės. 

Per žemą tvorelę lipdami į murkšliną kelių kva- 
dratinių pėdų kiemą su šiukšline ir lauko tualetu, 
kurio persikreipusios durys kabojo ant vieno vy- 
rio, jie išsipurvino kelnes. Apsigimęs optimistas 
Frostas patampė užpakalines namo duris, bet šios 
buvo užrakintos. Kad ir kiek inspektorius krapštė 
kišeniniu peiliuku, pirmo aukšto lango pakelti ne- 
pavyko. Užuolaidos viduje buvo užtrauktos, šviesa 
išjungta. 

— Gal jau gana, - sumurmėjo Gilmoras, žengda- 
mas tvorelės link. Juk jie mėgino įsibrauti į sveti- 
mus namus, vien patikėję anoniminių skambučiu. 

Frostas seržanto nesiklausė. Dėmesį buvo sutel- 
kęs į langą antrame aukšte. Inspektorius gerai ne- 
įžiūrėjo, bet jam atrodė, kad lango rėmas šiek tiek 
kilstelėtas. 

— Drauguži, pasaugok, - paprašė Gilmoro. - Jei 
kas, šūktelėsi. 

Užsiropštęs ant lyg tyčia tam pastatytos šiukšli- 
nės, jis perlipo ant tualeto stogo, o nuo šio — ant pa- 
langės. Langas iš tiesų buvo šiek tiek pakeltas. Aki- 
mirką inspektorius sudvejojo, bet labai jau palan- 
kios buvo aplinkybės: šiukšlinė paslaugiai 
pristatyta prie sienos, langas svetingai pravertas. 
Grįžti iš pusiaukelės Frostas nenorėjo. Todėl kilste- 
lėjo rėmą ir įsliuogė vidun. 

Kambaryje tvyrojo aklina tamsa. Leisgyvis Ži- 
bintuvėlis vos mirkčiojo, bet ir tokios menkos švie- 
sos užteko pasišviesti takui per labirintą — inspekto- 
rius pirštų galais nutykino tarp bet kaip sukrauto, 
atrodė, tuojau užgriūsiančio šlamšto: čia riogsojo 
minamoji Zingerio siuvimo mašina, kartoninės dė- 
žės, prigrūstos nereikalingų niekniekių, kuriuos 
buvo gaila išmesti, dviračio rėmas, senoviškas, ke- 
tvirtojo dešimtmečio pabaigos, tačiau akivaizdžiai 
nenaudotas vaikiškas vežimėlis, kurį išvydęs Fros- 
tas susyk prisiminė kūdikio kapą kapinėse. 

Nusigavęs iki durų, jis kuo atsargiausiai nulen- 
kė rankeną. Durys, gailiai girgždėdamos, atsidarė. 

Laiptai iš aikštelės leidosi į prieškambarį. Po du- 
rimis dešinėje buvo matyti šviesos rėželis. Ins- 
pektorius žengė prie jų. Apačioje kažkas šlumšėjo 
ir per garsiai, kaip būdinga kurtiesiems, kalbėjo. 
Sudzingsėjo indai. Matyt, senukas ruošėsi gerti 
arbatą. 

Vos atidarius duris, tvoskė nemalonus kvapas. 
Ir tada Frostas ją išvydo. Senutė gulėjo lovoje, atsi- 
rėmusi į pagalves. Nejudėjo. Judėti ir negalėjo. 

Buvo tik susiraukšlėjęs, mumija virtęs kevalas. Ne- 
gyvas jau daugelį mėnesių. 

Kad tave plynios! Gavai ko norėjai! Inspekto- 
rius įsikando cigaretę, bet jos neužsidegęs prisiver- 
tė nueiti prie lovos ir kilstelėti nupilkusią antklodę, 
kuri atsiplėšė nuo kūno su raižiu garsu. Patalynė 
buvo aptaškyta, bet ne krauju. Jokių smurto pėdsa- 
kų nebuvo matyti. Tik senutės burna kažkuo apki- 
busi. Pūvančiais maisto likučiais ir dar kažkokiais 
lipniais rudumais. Ant išklibusio staliuko prie lo- 
vos stovėjo puodukas su ataušusia, drumzlina ar- 
bata, buvo padėta lėkštė su sustingusiu maistu. 
Kad tave devynios plynios! Frostas jau žinojo, kas 
čia dedasi, ir troško kuo greičiau grįžti į automobi- 
lį bei atsidurti kuo toliau. Lietaus merkiamos kapi- 
nės, ir tos dabar atrodė jaukesnės už šitą sumautą 
kambarį. 

Nespėjęs nė prie durų prieiti, inspektorius iš- 
girdo žingsnius. Kalbėdamas su savimi, laiptais 
kopė senukas. 

Frostas apsidairė, karštligiškai ieškodamas pro 
kur pasprukus. Nebent pro langą už storų užuolai- 
dų. Jas atitraukiant sukilo mirties tvaiko prisisun- 
kusios dulkės. Inspektorius pamėgino atkabinti 
skląstį. Šis buvo užrūdijęs. 

Už durų sutarškėjo indai, senukas pasibeldė ir 
šūktelėjo: 

— Brangiooji, vakarieeenėė! 

Frostas prisispaudė prie sienos šalia durų, tikė- 
damasis, kad atidarytos jos jį užstos. Šeimininkas, 
aukštas, bet pakumpęs, įėjo į kambarį. Drebančio- 
mis rankomis laikė padėklą su sriubos dubenėliu, 

duona, sviestu. Išvydęs atšalus; valgį ant staliuko, 
senis pasisuko į lovoje gulinčią mumiją: 

— Nesuvalgei! Aš verdu, stengiuosi, o tu neval- 
gai! —- užriko piktai, bet tuojau pat švelniau pridū- 
rė: — Juk žinai, kas gydytojo prisakyta. Tau reikia 
valgyti, kad nenusilptum. —- Anksčiau atneštąjį pa- 
dėklą nustūmęs į šalį, jis paėmė šaukštą. - Brangio- 
ji, na bent šlakelį. Čia tiek kalorijų. 

Senukas prikišo šaukštą prie pražiotos burnos 
ir nosine nušluostė ant sudžiūvusio smakro pasi- 
liejusį skystimą. Tas Žmogus buvo kurčias, tad, ži- 
noma, negirdėjo laiptais žemyn bildančio Frosto. 

Gilmoras automobilyje nepatikliai išklausė ins- 
pektoriaus pasakojimą ir pasibjaurėjęs susiraukė. 

- Taip ir nešioja jai valgyti? Šlykštu! 

— Bėdžius neįstengia susitaikyti su žmonos mir- 
timi, - godžiai traukdamas dūmą, atsakė Frostas. 

Kriminalistas seržantas jau siekė siųstuvėlio, 
ketindamas pranešti nuovadai, bet inspektorius jį 
sulaikė. 

— Mesk iš galvos, sūnau. Mums čia nėra ko 
kištis. 

Gilmoras apstulbo. 

— Ką, taip ir važiuosime sau, lyg niekur nieko? 

— Mes išvis neturėjome čia atsidurti, - priminė 
Frostas. - Juk mus pasiuntė stebėti kapinių. 

— Bet ji - nebegyva. O senis tikriausiai pasiima 
jos pensiją. 

— Šūdas ir niekas, - sumurmėjo inspektorius. — 
Kaip nors ištversiu. 

Vėl įsijungė radijas, pirmiau bergždžiai plyšojęs 
tuščiame automobilyje. 

— Operatyviojo valdymo centras kreipiasi į ins- 
pektorių Frostą. Na atsiliepkite gi pagaliau... 

Inspektorius paėmė aparatėlį. 

— Frostas. 

— Džekai, po šimts velnių! — rėkte išrėkė Bilas 
Velsas. - Kur tu?! 

Frostas nužvelgė Jubiliejaus gatvę. 

— Kapinėse, kaip liepta, kurgi daugiau! - atsakė, 
dėdamasis nustebintas tokio keisto klausimo. 

— Ne, inspektoriau, jūs anaiptol ne kapinėse. Jei 
būtumėte ten, matytumėte sumautus mūsų auto- 
mobilius. Visi ten sulėkę. 

— Taip, tikrai... matau tolumoje kažkokį sam- 
brūzdį, - pasakė Frostas, tuo pat metu ženklais ra- 
gindamas Gilmorą visu greičiu lėkti į kapines. - O 
kas nutiko? 

— Vandalai įsilaužė į rūsį. 

— Patikrinsiu ir susisieksiu su tavimi. 

Tai taręs inspektorius skubiai išjungė radiją ir 
mostelėjo seržantui, girdi, į raudoną šviesą sankry- 
žoje gali nekreipti dėmesio. 

Prie kapinių stovėjo vienui vienas policijos au- 
tomobilis, mėlyni jo švyturėlio atspindžiai kraupo- 
kai blykčiojo ant drėgnų marmurinių antkapių. 
Gilmoras sustabdė mašiną prie pat anos. 

— Antai! - rodydamas pirštu, pratarė Frostas. 

Į dešinę nuo pagrindinio tako stūksojo jųdviejų 
jau anksčiau pastebėtas Viktorijos laikų rūsys, nedi- 
delis, atgrasus, gebenių apkėstas, į katilinę panašus 
statinys, apjuostas aukšta ketine tvorele, pasišiaušu- 
sia smaigčiais. Vartelius saugojo du kalavijais gink- 
luoti marmuriniai angelai, ten pat uniformuotas 

pareigūnas, konsteblis Kenas Džordanas šnekėjosi 
su kepurėtu senyvu vyriškiu, kuris prilaikė dvira- 
tį. Pastebėjęs kriminalistus, Džordanas žengė jų 
pasitikti. 

— Kas tas varvanosis senolis? — paklausė Frostas. 

— Džordžas Terneris, bažnyčios seniūnas. Jis 
mums ir paskambino. - Konsteblis trumpai persa- 
kė, ką išgirdęs iš seniūno, ir pridūrė: - Greitosiomis 
pasidairiau. Nieko. 

— Ką gi, susitvarkysi ir be mūsų, - pasakė ins- 
pektorius, kuriam magėjo grįžti į sausą automobilį. 
Jis pamojo Gilmorui. - Eime, sūnau. 

Bet kriminalistas seržantas įnirtingai klabino 
sunkius, geležinius vartelius. Šie buvo užrakinti. 

— Kaipgi pateko į vidų? - nusistebėjo Gilmoras. 

— Anoje pusėje keli strypai išklibę, - paaiškino 
Džordanas. 

— Parodyk, - paliepė seržantas. 

Jie apėjo rūsį. Ties vandens siurbliu, iš kurio 
čiaupo lašėjo vanduo, tvorelėje žiojėjo spraga, pa- 
kankama pralįsti žmogui. Visi —- Frostas nenoro- 
mis, paskutinis, - sulindo pro skylę ir nužingsnia- 
vo prie įėjimo į rūsį. Ant ąžuolinių trijų colių storu- 
mo durų buvo paskubomis išpurkšta kaukolė ir 
sukryžiuoti kaulai. Purpuriniai dažai dar džiūvo. 
Velkė su griozdiška pakabinamąja spyna buvo tie- 
siog nuplėšta nuo staktos, durys atlapotos. 

— Išlupčiau tokius vandalus rykštėmis! - pratrū- 
ko šaukti Terneris. - Cypdami maldautų pasigailė- 
jimo! 

— Ne kažin kiek tos žalos, - pasakė Frostas, ki- 
šenėse ieškodamas cigarečių. 

— Kur buvo turėję čia budėti policininkai, šit ką 
norėčiau žinoti, — niekaip nerimo seniūnas. — Rei- 
kėtų deramai juos nubausti. 

Inspektorius pritariamai sulinksėjo. 

— Reikėtų juos nuplakti, kad cypdami maldautų 
pasigailėjimo, o paskui iškastruoti neužmarinus. 

— O į vidų užeiti neketinate? — paklausė Terne- 
ris. - Tikriausiai vandalai pasiautėjo ir ten. 

— Tikriausiai, - nenoriai pritarė Frostas. 

Džordanas pašvietė ir pareigūnai Terneriui iš 
paskos nulipo porą laiptelių ant akmeninių grin- 
dų. Žibintuvėlio spindulys pašmaižiojo po tamsą. 
Patalpa buvo ankšta, ant stovų palei sienas dar nuo 
Viktorijos laikų dunksojo šeši puošnūs juodi kars- 
tai. Palubėje kabančio varpo virvė tebesiūravo. 

— Aš - pirmą kartą laidojimo rūsyje, - prisipaži- 
no Gilmoras. - Maniau, bus erdvesnis. 

— Kam ta erdvė, - atsiliepė Frostas. — Juk šitie 
tikriausiai neišlipa iš karstų pasivaikščioti. - Staiga 
jis suraukė nosį. - Kokia čia smarvė? 

— Nieko neužuodžiu, - pasakė Terneris. - Tiesa, 
aš sloguoju. 

Lyg norėdamas įrodyti nemeluojąs, jis triukš- 
mingai išsišnypštė į didžiulę nosinę. 

— Trenkia kaip geležinis pisuaras vasaros karš- 
tymetyje, - pakomentavo inspektorius. - Kada pa- 
dėjote čia pastarąjį numirėlį? 

— Kriptoje nebelaidojama nuo 1899-ųjų, - atsakė 
bažnyčios seniūnas. 

— Dvokia iš čia, - šviesdamas į grindis, pasakė 
Džordanas. 

- Štai! - šūktelėjo Frostas ir, paėmęs konstebliui 
už rankos, nukreipė žibintuvėlio spindulį į tolimąjį 
rūsio kampą. Ten pūpsojo didelis juodo plastiko 
ryšulys, kryžmai apklijuotas ruda dviejų colių plo- 
čio lipniąja juosta ir dar perrištas špagatu. 

— Nieko panašaus čia neturėtų būti, - pusbalsiu 
pratarė Terneris. 

Jiems tempiant ryšulį į rūsio vidurį, iš paskos 
nusidriekė dvokiančio skysčio dryžis. Frostas pasi- 
lenkė ir atsargiai bakstelėjo paką pirštu. Plėvelė 
buvo šalta, po ja kažkas žliugsėjo, dar aitriau pa- 
tvoskė puviniu. Inspektorius peiliuku perrėžė plas- 
tiką. Užsmirdo taip bjauriai, kad visi keturi puolė 
pro duris įkvėpti gaivaus lietingos nakties oro. 

Šiaip ne taip prisivertę grįžo į rūsį. Frostas, su- 
laikęs kvapą, dar šiek tiek prapjovė plėvelę ir atplė- 
šė geroką jos skiautę. EEE bolavo išpurtęs, yran- 
tis veidas. 

Džordanas sugokčiojo. Jis vos nulaikė žibintu- 
vėlį - taip smarkiai drebėjo ranka. Inspektorius pa- 
ėmė jį ir įbruko Gilmorui. 

— Džordanai, jei ketini vemti - marš į lauką, — 
pasakė. - Čia gana smarvės ir be tavęs. - Konsteblis, 

pasinaudojęs proga, movė pro duris, o inspektorius 
kreipėsi į Gilmorą: - Seržante, ar viskas gerai? 

Pastarasis, vargais negalais tramdydamas 
skrandį, tik linktelėjo. Buvo pasiryžęs savitvarda 
neatsilikti nuo inspektoriaus. 

Džordanas grįžo, šluostydamasis burną, perba- 
lęs, išpiltas prakaito. 

— Tikiuosi, kieno nors kapo neišniekinai? - rūs- 
„Čiai suburbėjo jam Frostas. Konsteblis neatsakė. 

Vėmė jis, tokiais niekais nesirūpindamas. Gilmorą 
inspektorius pasiuntė į automobilį. — Lėk ir susi- 
siek su nuovada. Pasakyk seržantui Velsui, kad ka- 
pinėse radome lavoną. Kai jis apsimyš iš juoko ir 
atsakys: „Aišku, juk kapinės sausakimšos lavo- 
nų“ — perduok nuo manęs linkėjimus ir liepk at- 
siųsti daktarą, ekspertus, nusikaltimo vietos tyrėją 
ir pakuotę oro gaiviklių. 


Iš pradžių burbęs ir kosėjęs kilnojamasis gene- 
ratorius galiausiai smagiai užpupsėjo, ir laidojimo 
kriptą pirmą kartą nuo Viktorijos laikų užliejo 
šviesa. Ant laiptelių ir grindų paklotos lentos, kam 
nors einant jomis, vis sutrinksėdavo. Frostas stovė- 
jo lauke, atokiau nuo specialistų, kurie matavo, fo- 
tografavo, ėmė mėginius ir pirštų atspaudus. Lavo- 
nas, vis dar suvystytas į plėvelę, laukė atvykstant 
policijos mediko. 

Kažkas suklupęs ant tako garsiai išsiplūdo. 
Frostas išsišiepė patenkintas, kad budi Moltbis, o 
ne tas išpuikęs prasisiekėlis Slomonas. 

— Daktarėli, sveikas atvykęs į kaulinę. 

Moltbis sumosavo lagaminėliu ir susverdėjo. 

— Ką man parodysi šįsyk? 

— Lavoną maiše, — atsakė inspektorius. — Gra- 
žiausi jo metai jau praeityje. 

— Kaip ir visų mūsų, - tarė Moltbis, Frostui iš 
paskos lįsdamas į rūsį. - Kaip dėl mano anonimo? 

— Leistum bent kvapą atgauti, - papriekaištavo 
Frostas. - Nuo pat labo ryto žengiu per lavonus. 

Moltbis atsiklaupė ir palinko prie kūno. 

— Ką gi, negyvas, - paskelbė ištarmę. 

— Tikiuosi, - suniurzgė inspektorius. — Jeigu aš 
taip dvokčiau, gyventi visai nebenorėčiau. 

Gilmoras paniekinamai prunkštelėjo. Regis, ta- 
sai Frostas neskoningomis replikomis tiesiog mė- 
gaujasi. 

— Beje, Džekai, — atsainiai pasakė Moltbis, pro 
skylę plastike švelniai baksnodamas lavono audi- 
nius, — dėl tos mergaitės, na savižudės... 

— Kas atsitiko? - įsikišo Gilmoras. 

Kreipdamasis pabrėžtinai į Frostą, medikas pri- 
dūrė: 

— Anas mano išvadas gali suplėšyti. Rašau nau- 
jas. 

— Kuo blogos buvo ankstesniosios? - pasidomė- 
jo inspektorius. 

— Buvau kai ką pražiopsojęs. Gerai, kad lavoni- 
nės daktaras perspėjo. Nurengdamas ją, šį tą paste- 
bėjo. — Moltbis atsistojo ir, išsiėmęs iš lagaminėlio 
rankšluostuką, nusišluostė rankas. — Šitas miręs 
mažiausiai prieš aštuonias savaites, gal ir dar se- 
niau. 

— Ką pastebėjo ligoninės daktaras? - pasmalsa- 
vo Gilmoras. Jis nė neabejojo, kad ta savižudybė - 
įtartina. 

Moltbis atsigręžė į kriminalistą seržantą. 

— Ant mergaitės sėdmenų — žymės. Kokios sa- 
vaitės senumo randai, blunkantys, bet dar įžiūri- 
mi. Ji gana žiauriai mušta rimbu arba lazda. Be to, 
kairė ranka — su adatos dūrių žymėmis. 

Gilmoras kilstelėjo antakius. 

— Ir jūs sugebėjote tokių dalykų nepastebėti? — 
Seržantas pasivedėjo inspektorių į šalį. - Tikiuosi, 
neleisite jam taip lengvai išsisukti sausam? 

— Sūnau, kai tu būsi susimovęs tiek kartų kiek 
aš, ir pats nedvejodamas pagelbėsi dėl klaidų ken- 
čiantiems kolegoms, - atsakė Frostas. 

Moltbis uždarė lagaminėlį. 

— Kol neišvyniosite šito bėdulio, nieko daugiau 
apie ji pasakyti negalėsiu. 

— Geriau būtų sulaukti patologo, — pasiūlė teis- 
mo ekspertas, kuris stoviniavo šalia, klausydama- 
sis pokalbio. — Juk žinote, kaip jis nervinasi, jei kas 
nors kiša nagus prie lavono. 

— Velniop patologą. —- Frostas numojo ranka. — 
Kol jis atvažiuos, turėsime valandų valandas čia 
kiurksoti. Na, daktarėli, pjauk. 

— Leiskite man, - įsiterpė ekspertas ir taip per- 
pjovė špagatą, kad išliktų mazgai. 

— Mazgus reikia išsaugoti. Žudikas gali būti iš 
jaunųjų skautų, — Moltbiui paaiškino inspektorius. 

— Dar nežinome, ar čia tikrai Žmogžudystės au- 
ka, - pedantiškai priminė ekspertas, atsargiai rėž- 
damas plastiką. 

— Būtų pasiutusiai sunku nusižudyti, o paskui 
susipakuoti, - prunkštelėjęs atšovė Frostas. 

Teismo ekspertizės specialistas atsitiesė ir Žing- 
telėjo į šalį. 

— Daktare, jūsų eilė. 

Kai Moltbis vargais negalais atplėšė prie drėg- 
nų, pūvančių kūno audinių prikibusią juodą plėve- 
lę, ekspertas ir Gilmoras nuskubėjo prie durų 
įkvėpti gryno oro. 

— Kad tave skradžiai! - šūktelėjo Frostas. - Mo- 
teris! 

Kriminalistas seržantas prisivertė dirstelėti į la- 
voną. Išpurtęs kūnas buvo visiškai nuogas, susirie- 

tęs it gemalas, kojos per kelius prilenktos prie krū- 
tinės ir perrištos virvele, giliai įsirėžusia į burks- 
tančią mėsą. Suteršti pasikeitusios spalvos plaukai 
atrodė tamsūs, beveik juodi. 

— Ji — su batais! - nusistebėjo Frostas. Nei pėd- 
kelnių, nei kojinių — tik standžiai suvarstyti rudi 
žemakulniai batai ant basų ištinusių kojų. - Reikės 
nuotraukų. 

Pasitraukęs į šalį Moltbis luktelėjo, kol apkūnus 
nusikaltimo vietos tyrėjas Tedas Robertsas nufoto- 
grafuos lavoną, ir pradėjo kruopščiai šį tyrinėti. 
Atsargiai žuvusiąją pražiodė, paskui įdėmiai ap- 
žiūrėjo kaklą. 

— Lavonas labai prastos būklės, bet įtarčiau, kad 
pasmaugta rankomis, - pasakė medikas ir paprašė 
nukirpti virvutę, kad galėtų apžiūrėti apatinę kū- 
no dalį. Vos vos praskėtęs aukos kojas, priblokštas 
sušuko: - O Dieve! 

Įjuodusios, apanglijusios papilvė ir genitalijų 
sritis buvo virtusios viena didžiule žaizda, šlapia- 
vo. Frostas priklaupė šalia gydytojo ir net aiktelėjo. 

— Gilmorai, pažvelk. Kažkoks niekšas ją apde- 
gino. 

Kriminalistas seržantas tik probėgšmais dirste- 
lėjo ir, tramdydamas vėmimą, atsitraukė, kad ne- 
trukdytų fotoaparatu spragsinčiam, blykste žai- 
buojančiam Robertsui. 

— Litavimo lempa svilinta, ne kitaip, - sumur- 
mėjo Moltbis, prikišęs nosį prie pat nudegintos kū- 
no dalies. | 

— Kad tave plynios! — sukeikė inspektorius. — 
Dar gyvą degino ar bent po mirties? 

Medikas papurtė galvą. 

— Nežinau. Tikiuosi, po. 

Kai Moltbis atsitiesė, Frostui dingtelėjo, kad jis 
žemesnis, nei pirmiau atrodė. 

— Daktare, kiek jai metų? 

— Jaunutė, - atsakė medikas, vėl tyrinėdamas 
žuvusiosios burnos ertmę. - Penkiolika, gal šešioli- 
ka... 

— Penkiolika! —- pakartojo Frostas. - O mirusi 
prieš aštuonias savaites? — Jam mažne sustojo šir- 
dis. - Ant dešiniojo peties turėtų būti apgamas. 
Prašyčiau pažiūrėti. 

Moltbis nubraukė lavono petį dengiančią sruo- 
gą ir linktelėjo. 

— Šūdas! - išrėkė inspektorius. - Šūdų šūdas! 

Šis sudarkytas, yrantis kūnas buvo mergaitės 
laikraščių išnešiotojos. Jie rado Polą Bartlet. 


— Nemačiau, kaip jis atrodo. Nėrė ir nunėrė į 
tamsą, - Frostui teisinosi bažnyčios seniūnas. 

— Na aukštas ar žemas, storulis ar liesas?.. Bent 
ką nors turite prisiminti. Tai be galo svarbu. Juk 
tas tipas ką tik paliko čia mergaitės lavoną. 

— Sušmėžavo tamsus pavidalas, tiek jį ir tema- 
čiau. — Vis dėlto Terneris sudvejojo. - Ko gero, galė- 
jo būti ne vienas. 

— Ne vienas?! - sušuko inspektorius. — Rūgštele, 
tad kurių velnių nepasakėte to anksčiau?! 

— Kai važiavau pro šalį, man pasirodė, kad gir- 
džiu vyriškus balsus. 

— Kodėl nepasakėte anksčiau? — Gilmoras pa- 
kartojo Frosto klausimą. 

— Nemaniau, kad svarbu. Maniau, vandalai, 
apie nelemtą žmogžudystę nė nepagalvojau. Kas 
„buvo kalbama, negirdėjau ir nieko daugiau nema- 
čiau. | 

— Tai bent sušiktas pagalbininkas, — suvaitojo 
Frostas. - Jam panosėje numeta lavoną, o jis nieko 
nemato! Dabar turėsime ieškoti nežinia kaip atro- 
dančių nežinia kiek nusikaltėlių. 

— Tik jau neverskite man apkiautėlių policinin- 
kų kaltės, - sušnypštė Terneris, gniauždamas dvi- 
račio ragus. - Jei pareigūnai būtų dirbę kaip pride- 
ra, būtų tuos piktadarius sučiupę. Vandalų čia ty- 
koti turėjo du policininkai... O kur, po šimts 
velnių, jie buvo? Spėju, kur nors plempė alų. 

Frostui net kulnai atšalo. Tokio posūkio jis nesi- 
tikėjo. 

— Kad mane kur plynios, sūnau, - sumurmėjo 
Gilmorui. - Ką tik ant lėkštutės įteikiau Maletui sa- 
vo galvą. 


Patologas su padėjėja atvyko po kokių keturias- 
dešimties minučių, kai ekspertas ir Moltbis jau bu- 
vo išvažiavę, o lavoninės darbuotojai nekantriai 
mindžikavo prie rūsio, nesulaukdami, kada galės 
su palaikais nešdintis iš lietaus merkiamų kapinių. 
Jau ir šiaip gerokai suirzęs, mat Frostas jo nesulau- 
kęs lietė lavoną, patologas visai įniršo, sužinojęs, 
kad žuvusiąją kruopščiai apžiūrėjo Moltbis, dėl ku- 
rio kaltės nesename teismo procese medicininiai 
įkalčiai buvo pripažinti neveiksniais. 

— Jeigu jau esu kviečiamas į nusikaltimo vietą, 
vadinasi, niekam, girdite? — niekam, apie nežinia 
kaip iškilusį praktikuojantį gydytoją net nekalbu, - 

nevalia liesti nė plaukelio ant lavono galvos. Tas at- 
grubnagis veikiausiai bus sumaitojęs lemtingai 
svarbius įkalčius, —- putojo patologas. 

— Daktare, jūs visiškai teisus, — pasakė Frostas. 
Bet jo intonacija bylojo ką kita - „man nusispjauti į 
tavo purkštavimus“. 

— Ir nevadinkite manęs daktaru, - atkirto anas, 
maukšlindamasis ilgas, beveik permatomas gumi- 
nes pirštines. 

Inspektorius išėjo į lauką parūkyti. Subliurbsėjo 
konsteblio Džordano siųstuvėlis. Operatyviojo val- 
dymo centras ieškojo Frosto. 

— Kaip sekasi? — pasiteiravo seržantas Velsas. 

— Ką tik prisistatė patologas su savo blondine. 
"Jie jau kriptoje, jis šiuo metu maunasi gumytes, tad 
aš diskretiškai palikau juos vienudu. 

Velsas santūriai sukikeno ir pasakė: 

— Inspektoriau, šalia manęs stovi ponas Male- 
tas. Jis nori su jumis pasikalbėti. 

Frostas su nerimu laukė Maleto prabylant. Jis 
pats su skyriaus viršininku kalbėtis nėmaž nenorė- 
jo. Maletas kunkuliavo pykčiu ir vos tvardėsi ne- 
šaukęs: 

— Jūs nepaisėte mano įsakymų, įsakymų, ku- 
riems turėjote teikti pirmenybę. Per jūsų nekompe- 
tenciją mes apsijuokėme, viešai apsijuokėme... 

Inspektorius prisuko garsą. Kaip išsikapstyti šį- 
kart, jis net nenumanė. Iš rūsio išniro Gilmoras. 

— Patologas apžiūrėjo kūną. Pirminė išvada: la- 
vonas čia paliktas ne šį vakarą. Kriptoje jis išbuvo 
mažiausiai šešias, septynias savaites. 

Šešias, septynias savaites? Frostas susimąstęs 
suraukė antakius. Vadinasi, nužudžius mergaitė 

beveik iš karto paslėpta čia. Terneris iš tikrųjų ma- 
tė vandalus. Su nužudytąja jie niekaip nesusiję. Ins- 
Maletas vis dar plyšojo. 

— „jeigu būtumėte vykdęs sumautą užduotį, 
būtumėte užklupęs žudiką, šiam numetant sumau- 
tą lavoną... 

— Viršininke, palūkėkite, - pertraukė jį Frostas. 
— Kaip aš galėjau šį vakarą užklupti žudiką, nume- 
tant sumautą lavoną, jei šis trūnijo sušiktame rūsy- 
je aštuonias savaites? 

Frosto replika buvo tokia nokautuojanti, kad 
Maletas, akimoju užmiršęs nepaisomus įsakymus, 
puolė atsiprašinėti. 

— Inspektoriau, atleiskite, jei pasikarščiavau... 
juk žinote, kokia įtampa darbe... 

— Viršininke, nieko tokio, - kilniai atleido Frostas. 

— Suprantama, šeimą reikia informuoti. 

— Jau po pusės pirmos, - atsakė inspektorius. — 
Manau, geriau atidėti iki ryto. 

Vis dėlto Maleto perkalbėti nepavyko. 

— Spauda šią bylą jau pasigavo. Bus negerai, jei 
šeima sužinos iš žiniasklaidos. 

Frostas sunkiai atsiduso. Šį kartą Maletas buvo 
teisus. 

— Žinoma, pone, — pasakė inspektorius. — Jau 
važiuojame. 


Bartletų namo langai tamsavo, bet blausi lem- 
pelė prienamyje teikė vilties. 

Jiedu jau žingsniavo prie durų vedančiu taku, o 
Frostas vis dar vylėsi, kad mergaitės tėvai išvykę, 

geriausia būtų — pas draugus, gyvenančius kito po- 
licijos skyriaus teritorijoje, juk tada kam nors kitam 
tektų malonumas pranešti naujieną. Antrame aukš- 
te įsižiebė šviesa, ir inspektoriaus viltys kaipmat 
išblėso. Neramiai miegančius Bartletus veikiausiai 
pažadino trinktelėjusios automobilio durelės. 

Duris atidarė motina. Ant naktinių buvo užsi- 
metusi chalatą. Tarsi ignoruodama Frostą, ji pa- 
žvelgė į Gilmorą, jau anksčiau matytą jaunuolį, ir 
paklausė: 

— Dėl Polos, ar ne? 

Gilmoras paniuręs linktelėjo. 

— Radote? Žinojau, kad surasite. Taip ir sakiau. 
Ačiū Dievui! - Moteris iš džiaugsmo net apsiašarojo. 

Kad tave plynios! Tai bent absurdiška padėtis, 
pamanė Frostas. Tam prakeiktam aiškiaregiui rei- 
kėtų su šaknimi išrauti pimpalą. 

Už moters stovįs liūdnas sutuoktinis inspekto- 
riaus veide perskaitė žinią, kurią jo Žmona ignora- 
vo. Jis žingtelėjo į priekį ir ją apkabino. Moteris pa- 
žvelgė į vyrą suglumusi, nesuprasdama, kodėl jis 
nesidžiaugia... paskui vėl atsigręžė į Frostą. Ir su- 
vokė. 

— Ar galėtume užeiti? - paklausė inspektorius. 


Jie stovėjo Polos kambaryje, kuriame nuo tos 
dienos, kai ji dingo, niekas nebuvo pasikeitę. Lova 
paklota, tvarkingai sulankstyta mėlyna pižama - 
ant pagalvės, žadintuvas kaip visada pasirengęs 
prižadinti mergaitę be penkiolikos septynios, kad 
nepavėluotų išvežioti laikraščių. Pirmame aukšte 
raudojo ponia Bartlet, jos sielvartas buvo toks pat 

bedugnis kaip ir penkiolikmetės savižudės moti- 
nos. Tas verksmas Frostui priminė, kad dar reikės 
užsukti į lavoninę apžiūrėti Siuzanos Biknel randų. 
Vidinėje kišenėje kažkas pūpsojo, inspektorius ne- 
įstengė prisiminti, kas ten galėtų būti. Kažkokie 
popieriai. Ak, tiesa, degalinių kvitai. Buvo juos vi- 
sai užmiršęs. Kaip, po šimts velnių, jam rasti laiko 
susirinkti vyriausiosios valdybos reikalaujamus 
kvitų originalus? Frostas sugrūdo popierius atgal į 
kišenę ir išsyk vėl juos užmiršo. 

— Ką mes čia veikiame? - paklausė Gilmoras. 

— Nežinau, - nusikamavusio žmogaus balsu at- 
sakė inspektorius. - Norėjau pagalvoti, kur nesigir- 
dėtų to prakeikto verksmo. 

Jis apsidairė. Kambarys buvo niekuo neypatin- 
gas, kaip ir žuvusioji. Jokių plakatų nei popmuzi- 
kos įrašų. Ant spintelės prie lovos - įrėminta tėvų 
nuotrauka. Ant nedidelės lentynėlės - kelios vai- 
kiškos knygos, mokykliniai pratybų sąsiuviniai, 
„Mažoji Collinso enciklopedija“ ir „Oxfordo žody- 
nėlis“. Spintelėje Frostas aptiko juosvai žalią, nailo- 
ninį „Adidas“ kelionkrepšį. Išėmęs pažvelgė, kas 
viduje. Sportinė apranga, šiltas treningas, pora va- 
dovėlių. Inspektorius padėjo krepšį atgal į spintelę. 
Prie šios stovėjo šiukšlinė. Į ją buvo įmestas su- 
glamžytas „Milky Way“ popierėlis ir nedidelė kar- 
totinė lūpų dažų pakuotė. 

— Tu teisus, sūnau, - pasakė Frostas. — Čia tik 
gaištame sumautą laiką. 

Jiedu nulipo laiptais. 

Rauda vis netilo. 

Pareigūnai išėjo nelydimi. 

PIRMADIENIS. NAKTINĖ PAMAINA (2) 


Seržantas Velsas niūriai dėbtelėjo į šaltos, drumzli- 
nos arbatos likučius puodelyje, įsimetė į burną dvi 
aspirino tabletes ir nusipurtęs jas užgėrė. Jam skėlė 
galvą. Velsą graužė pavydas. Kiti - laimės kūdi- 
kiai — susigriebę gripą, vartėsi šiltuose pataluose ir 
ėmė algą, nors visus darbus dabar, lyg paskutinis 
mulkis, dirbo jis. Nuovados seržantas budėjo nuo 
pusės dešimtos, niekas jam nepadėjo, šildymas vos 
dvėsavo, valgykla nedirbo, o Maletas kas penkias 
minutes reikalavo arbatos arba kavos. 

— Seržante, prašyčiau dviejų arbatos ir pyragaičio. 

Velsas kilstelėjo du pirštus, sveikindamasis su 
Džeku Frostu, kuris griūte įgriuvo į nuovadą kartu 
su tuo losjone išsimaudžiusiu pliuškiu Gilmoru. 
Inspektorius išsiėmė cigaretes. 

— Bilai, juk čia nežmoniškai šalta. Laidojimo rū- 
syje, ir ten buvo šilčiau. 

- Šiluma pridera tik svarbiems žmonėms. Štai 
Maleto kabinetas - kaip Sen Tropezo paplūdimiai. 
Beje, skyriaus viršininkas tavęs teiravosi: 

— Vis jam manęs negana, - nueidamas atsakė 
- Frostas. 

— Gilmorai! - į kabinetą skubančiam kriminalis- 
tui seržantui šūktelėjo Velsas - Prieš porą valandų 
skambino tavo žmona! Klausė, kada grįši! 

— Ačiū! Jei dar paskambins... 

— Jei dar paskambins, - pertraukė Gilmorą nuo- 
vados seržantas, - pats su ja ir kalbėk. Aš po pen- 
kiolikos minučių baigiu pamainą. 

Tarnauti tam kokčiam prasisiekėliui, dar ką tik 
buvusiam konstebliu, Velsas neketino. 


Maleto kabinetas nė iš tolo nepanėšėjo į ledainę. 
Čia jaukiai purpė trijų kilovatų šildytuvas ir Fros- 
tui teko pasistengti, kad šilumoje neužsnūstų. Sky- 
riaus viršininkui jis atsiskaitė trumpai, bet išsa- 
miai, nenutylėdamas jokių detalių. 

— Nudeginta litavimo lempa? — Maletas pasi- 
baisėjo. — Siaubinga... Tikiuosi, tėvams to nepa- 
sakojote? 

- Žinoma, nepasakojau. Nuo spaudos irgi norė- 
čiau nuslėpti - ir tą faktą, ir tai, kad auka buvo su 
batais. 

Laikraščiams smulkiai aprašius nusikaltimą, 
nuovadą įprastai užplūsdavo visokie silpnapročiai 
su tariamais prisipažinimais. 

— Patologas įsitikinęs, kad lavonas kriptoje pa- 
dėtas ne šįvakar? — paklausė Maletas, kuriam buvo 
apmaudu, kad Frostui pavyko išsisukti. 

— Vargšė mergaitė numesta ten prieš savaičių 
savaites... užtat ir dvokia taip, kad net čia beveik 
užuodžiu. 

Vyriausiasis inspektorius susiraukė ir su kėde 
šiek tiek atsitraukė. Frostas yrantį lavoną buvo ap- 
sakęs taip vaizdingai, kad ir Maletui atrodė, jog 
užuodžia tvaiką. Nors galėjo būti, kad tame rūsyje 
prasmirdo ir šiaip suskretęs inspektoriaus lietpal- 
tis. Frostas įsikando už ausies laikytą nuorūką. 

Degtuką jis užžiebė į nagą. Maletas sunkiai atsidu- 
so. Jis neabejojo, kad ši byla susilauks ypatingo 
spaudos ir televizijos dėmesio. Rodyti šį apsileidėlį 
nepraustaburnį Žiniasklaidai pernelyg rizikinga. 
Žmonės pamanys, kad jis — tipiškas Dentono poli- 
cijos pareigūnas. Skyriaus viršininkas atsikrenkštė 
ir tarė: 

— Inspektoriau, aš nusprendžiau šioje byloje vi- 
siškai perimti vykdomąsias funkcijas. 

Degtukas stabtelėjo per colį nuo cigaretės galo. 

— Vykdomąsias funkcijas? - pasitikslino Frostas. 

— Taip. Jūs būsite atsakingas už kasdienius dar- 
bus, bet vadovausiu aš: Aišku? 

Visą darbą nudirbsiu aš ir, jeigu susimausiu, 
liksiu kaltas, jeigu ne - visus nuopelnus prisiskirsi 
sau, pamanė inspektorius. 

— Taip, suprantu, - ištarė balsu. 

— Policijos viršininkui prižadėjau tyrimą už- 
baigti greitai. Taigi byla - pirmenybinė. Ko jums 
reikėtų, kad neapviltume policijos viršininko? 

— Didžiulės sėkmės ir daugiau darbuotojų. 

— Daugiau skirti negaliu. Darbų grafikas pa- 
kriktų galutinai. Tiesiog visiems reikės sekti mano 
pavyzdžiu - dirbti uoliai ir neskaičiuoti valandų. 
— Maletas nusižiovavo ir pažvelgė į laikrodį. Metas 
traukti namo ir - į lovą. - Tegul kiekvienas kimba į 
darbą, kaip pridera. Mes visi —- vienas didelis ko- 
lektyvas. 

Skyriaus viršininkas veidmainiškai išsišiepė 
Frostui ir atsistojęs užsivilko paltą. Sukiauksėjo te- 
lefonas. Maletas atsiliepė ir tuojau pat perdavė ra- 
gelį inspektoriui. Skambino patologas. Rytą laukė 

daugybė darbų, tad mergaitę laikraščių išnešiotoją 
jis ketino skrosti nedelsdamas ir išvadas pateikti 
po valandos. 

— Atvažiuoju, - gniauždamas žiovulį, pratarė 
Frostas. 

— Gerai, —- jau eidamas prie durų pratarė sky- 
riaus viršininkas. — Kad rytą būčiau darbingas, 
man reikia kelias valandas nusnūsti. Atsiskaitysite 
man devintą, tada ir veiksmų planą aptarsime. 

Jis išjungė šildytuvą, šviesą ir, išleidęs Frostą, 
užrakino duris. Eidamas pro priimamąjį, Maletas 
pastebėjo, kaip Velsas rūškanas spokso į laikrodį. 
Tas nevykėlis daugiau nieko ir neveikia, tik laukia 
darbo pabaigos, rytą reikės su juo apie tai pasikal- 
bėti, pagalvojo viršininkas. Seržantas palinkėjo la- 
bos nakties, Maletas į tai tik linktelėjo. 

Apgailėtinas tipas, jam pavymui patyliukais 
tėškė Velsas. Buvo be minutės trys. Netrukus jį tu- 
rėjo pakeisti rytinę pamainą dirbsiantis seržantas 
Džonis Džonsonas. Įprastai šis pasirodydavo iki 
pamainos pradžios likus geroms penkioms minu- 
tėms, bet Velsas dar nesinervino. Jis rankiojo ir dė- 
jo į stalčių rašiklius, kitus darbo reikmenis — stal- 
viršį pakaitiniui derėjo palikti tuščią. Baugščiai, 
neryžtingai subirbė telefonas. 

— Dentono policija, seržantas Velsas. 

— Sveikas, Bilai. Trukdo Dorina. 

Atšalusi arbata taip ir suteliūskavo nuovados 
seržanto skrandyje. Ko, po šimts, paryčiais prireikė 
Dorinai, Džonio Džonsono žmonai? 

— Bilai, skambinu dėl Džonio. Mums teko kvies- 


tis gydytoją. 

Prakeiktas hipochondrikas! Vos susopus galvai, 
paisto apie smegenų auglį. 

— O Dieve! Tikiuosi, nieko rimto? 

— Gydytojas sako, gripas. 

Sykį nusičiaudėjo, ir jau gripas... Ko iš tokio vė- 
plos norėti? 

— Dorina, ak kaip judu užjaučiu. 

— „.„tad į darbą šiąnakt Džonis nevažiuos. Deja. 

— Žinoma, žinoma. Nieku gyvu negalima. Pasa- 
kyk Džoniui, kad nesikeltų iš lovos, kol galutinai 
nepasveiks. 

Velsas nutrenkė ragelį ant aparato. 

— Gudrus niekšas! 

Palikęs priimamąjį be priežiūros, nuovados ser- 
žantas nuskubėjo į Frosto kabinetą pabėdoti. 

Kai Velsas įžengė pro duris, Gilmoras kalbėjo 
telefonu. Jis pats paskambino Lizai, tikėdamasis, 
kad neatsilieps, bet ji dar nemiegojo — nenuleisda- 
ma akių nuo laikrodžio, skundėsi vienatvėje pra- 
leidusi didžiąją dalį dienos ir pusę sušiktos nak- 
ties. Trečia ryto, o Frenkas nė pavalgyti negrįžęs. 
Jis pasakė jau ruošęsis važiuoti ir Liza prižadėjo 
greitosiomis ko nors pataisysianti. Valgyti tokiu 
metu Gilmoras buvo nepratęs, bet tiesiog nebeno- 
rėjo ginčytis. Jam velkantis paltą, grįžo Frostas, ir 
Velsas išsyk suskato aimanuoti. 

— Džekai, nebegaliu. Mane turėjo pakeisti. Jau ir 
šiaip atpyliau sumautą dvigubą pamainą. Aš ir 
pats nekaip jaučiuosi, bet vis tiek iš paskutiniųjų 
dirbau. Gal manai, kad susilaukiau padėkos? 

— Siųsk visus velniop, — išsišiepęs pasiūlė Fros- 
tas, kuris klausėsi nuovados seržanto ne itin ati- 

džiai. Gilmorui jis pasakė: - Tau nusimuilinti ne- 
pavyks. Po valandos - skrodimas. 

— Po valandos? - suniurzgė kriminalistas ser- 
žantas ir, triukšmingai klestelėjęs ant kėdės, pakėlė 
telefono ragelį. Reikėjo perspėti Lizą, kad netaisy- 
tų valgio. 

— O Maletui į mus nusispjauti, - nerimo Velsas. 

Frostas nušlavė nuo kėdės ant grindų šūsnį se- 
nų bylų ir atsisėdo. 

— Seržante, kai skyriaus viršininko nekamuoja 
tryda, jo durys atviros, gali eiti ir skųstis. 

— Nupiepęs viršininkėlis! — niekaip neatlyžo 
nuovados seržantas. 

— Priimamajame skamba telefonas, - sušnypštė 
Gilmoras, tuo pat metu klausydamasis Lizos. 

— Nupiepęs telefonas! - pridūrė Velsas, eidamas 
iš kabineto. 

Frostas, abejingai peržiūrinėjęs į prigrūstą gau- 
tųjų dokumentų dėklą nebetelpančius popierius, tik 
apsidžiaugė, kai skambutis iš Teismo ekspertizės 
laboratorijos pertraukė šį nuobodų darbą. Vienas 
ekspertų pranešė pirmuosius tyrimo rezultatus: Po- 
los Bartlet lavonas buvo supakuotas į standartinį 
šiukšlių maišą — per pastaruosius dvylika mėnesių 
Dentono namų valdoms tokių išdalyta per du mili- 
jonus. Daugiau duomenų būsią pateikta vėliau. 

— Na ačiū, - irzliai atkirto inspektorius. - Dabar 
bent žinosiu, kad paieškos laukas susiaurėjo iki vi- 
so sumauto Dentono. 

— Tiesą pasakius, nesusiaurėjo, - tarė ekspertas. 
— Tokiais maišais šioje Anglijos dalyje naudojasi 
beveik visi municipalitetai. 

— Jau maniau, kad nebus problemos, ir še, - su- 
niurzgė Frostas, dėdamas ragelį. - Būsiu Žmogžu- 
dysčių tyrimo kambaryje, — perspėjo Gilmorą, ku- 
ris vis dar klausėsi Lizos, pats beveik neįterpda- 
mas nė žodžio. 

Tyrimo kambaryje sėdėjo tik du pareigūnai. 
Kriminalistas konsteblis Bertonas, prispaudęs prie 
ausies telefono ragelį, kažką įnirtingai užsirašinė- 
jo, o policijos konsteblė Džilė Nait, kokių dvidešimt 
penkerių rudaplaukė, lūkuriavo, kol kompiuteris 
baigs spausdinti dokumentą. 

— Gavome šiokios tokios informacijos iš eksper- 
tų! - mosuodamas popieriaus lapu, šūktelėjo Ber- 
tonas. 

Frostas priėjęs tiesiai jam į burną įbruko cigare- 
tę, pasiūlė užrūkyti ir rudaplaukei, bet ši nusišyp- 
sojusi atsisakė. 

— Et, sūnau, apie šiukšlių maišus jau Žinau. Ke- 
tinu išsirašyti du milijonus kratos orderių, - pasa- 
kė inspektorius. 

Konsteblis išsišiepė. 

— Pone, gali būti, kad sužinojome šį tą įdomes- 
nio. Pirmiausia — apie pakabinamąją spyną. Eks- 
pertai mano, kad varžtai per pastaruosius porą mė- 
nesių jau pirmiau buvo mažiausiai dusyk išplėšti ir 
vėl įkalti. 

Frostui net cigaretė iškrito iš burnos. 

— Jau pirmiau - du kartus? 

— Taip. Gali būti, kad kažkas ten laužėsi du ar 
daugiau kartų, gal net tą pačią dieną. 

— Ekspertams visada atrodo, kad be jų pagalbos 
niekaip neišsiverstume, — tarė inspektorius, - bet 

mįslių dabar tik dar daugiau. - Frostas kreipėsi į 
kaip tik įėjusį Gilmorą: —- Drauguži, girdėjai? Spyna 
jau anksčiau buvo mažiausiai du kartus nuplėšta. 

- Šit kaip? — be entuziazmo pratarė kriminalis- 
tas seržantas. Jo ausys vis dar buvo užgultos Lizos 
aimanų ir priekaištų. 

— Tai dar ne viskas, - paskelbė Bertonas. — Eks- 
pertai rado bato pėdsaką. 

— O, vadinasi, ieškosime vienakojo, - pakomen- 
tavo Frostas. 

— Tiksliau, ne pėdsaką, - kantriai aiškino krimi- 
nalistas konsteblis, - o purvo grumstą, atkibusį 
nuo bato pado. 

— Kur rado? — slopindamas žiovulį, paklausė 
Gilmoras. 

— Ant viršutinio laiptelio, prie pat rūsio durų. 
Ekspertų nuomone, grumstas nubyrėjęs prieš aš- 
tuonias savaites, taigi maždaug tuo metu, kai buvo 
paliktas lavonas. 

— Iš kur, po šimts, jie žino, kad purvas — aštuo- 
nių savaičių? - pasidomėjo seržantas. 

— Verčiau neklausk, - patarė Frostas. - Patikėk, 
ir tiek. Jeigu ekspertai ir paaiškins, protingesnis 
netapsi. Ką gi, Bertonai, turime trupinį purvo. Ko- 
kia mums iš to nauda? 

Bertonas atkišo inspektoriui savo užrašus. 

— Purve yra vario drožlių ir švino lydmetalio 
pėdsakų. 

Inspektorius tabako įrudintu pirštu pasitrynė 
randą. 

— Vario drožlių ir lydmetalio? Tai svarbu? Nesu- 
prantu. 

— Santechnikas! - šūktelėjo prie kompiuterio sė- 
dinti Džilė Nait. - Praėjusią savaitę santechnikai 
mano bute jungė centrinį šildymą. Pjaustė ir pjaus- 
"tė varinius vamzdžius. 

— Santechnikas-žudikas? - nepatikliai paklausė 
Frostas. Nuėjęs prie lentynos su telefono abonentų 
knygomis, jis paėmė Dentono ir rajono įmonių Ži- 
nyną. Santechnikos firmos — beveik trys šimtai - vos 
išsiteko penkiolikoje puslapių. —- Na bent jau ma- 
žiau nei du milijonai, - sumurmėjo inspektorius. 

— „Centrinį šildymą“ irgi reikėtų patikrinti, — 
priminė Bertonas. 

Šį skyrių sudarė beveik du šimtai pozicijų, tie- 
sa; kai kurios firmos kartojosi - buvo įrašytos ir 
tarp santechnikos firmų. 
mo sistemas, — pasakė konsteblė. - Jos irgi įdarbina 
santechnikus. 

— Man jau dabar svyra rankos, - prisipažino 
Frostas. 

— Žudikas gali būti visai ne santechnikas, - įsi- 
kišo Gilmoras. - Jei jo, kaip šit Džilės, namuose bu- 
vo jungiamas centrinis šildymas, drožlės ir lydme- 
talio dalelės puikiausiai galėjo prikibti prie padų. 

— Gal koks vyriokas su variniu vamzdžiu, prili- 
tuotu prie pimpalo, buvo užsukęs į kriptą nusi- 
čiurkšti, ir tiek. — Vargu ar inspektoriaus versija 
galėjo būti patikima. Staiga jo veidą nutvieskė šyp- 
sena. — Bet gali būti, kad mįslė daug paprastesnė, 
nei mums atrodo. - Frostas nedelsdamas išklojo sa- 
vo prielaidą. Jam kalbant, tarp lūpų krusčiojo ci- 
garetė. - Ne prakiurusio vamzdyno mums reikia 

ieškoti. Mūsiškis žudikas ne atsitiktinai užklydo į 
kapines, nerasdamas kur paslėpti dailiai supakuo- 
to lavono. Jis žinojo, kad yra rūsys, žinojo, kaip į jį 
patekti. Šit aš nugyvenau Dentone beveik visą gy- 
venimą, 0 net nenutuokiau, kad kapinėse yra Vik- 
torijos laikų kripta. O jūs kuris nors žinojote? 

Bertonas ir Nait sutartinai papurtė galvas. 

— Kapinėse stengiuosi lankytis kuo rečiau, - pri- 
sipažino kriminalistas konsteblis. 

— Ir aš, —- pasakė Frostas. - Užsuku, nebent jei 
daugiau nėra kur nusimyžti. O mūsų santechnikas 
žinojo rūsį ir kaip į jį įsibrauti. - Inspektorius dūrė 
pirštu į Gilmorą. - Iš kur? 

Seržantas papurtė galvą. Kol kas jis nesusi- 
gaudė. 

— Ką gi, sūnau, pakišiu tau užuominą. Kas yra 
už rūsio, kur išlaužti tvorelės strypai? 

— Vandens siurblys su čiaupu, - atsakė Gilmoras, 
jau nuvokdamas, kur link suka tas senas mulkis. 

— Seržante, visiškai teisingai. Ir tas siurblys at- 
rodo kaip naujas. Taigi kas galėjo jį įtaisyti? 

— Santechnikas, - mažne sušuko kriminalistas 
seržantas, - kuris matė, kad tarp strypų galima 
pralįsti. 

— Ir moka naudotis litavimo lempa, - pridūrė 
Bertonas. 

Frostas mestelėjo aukštyn tuščią cigarečių pa- 
kelį ir galva nukreipė jį į sieną. 

— Dar viena byla išgliaudyta. Lieka tik susisiekti 
su vikaru, sužinoti, kas statė siurblį, atsivežti tą ti- 
pą čionai ir gerai iškvosti. 

Inspektorius nusižiovavo ir pažvelgė į laikrodį. 

Skrodimo reikėjo laukti dar beveik visą valandą. 
Jis jau ruošėsi siųsti ką nors parvežti kiniško mais- 
to, bet subirbė telefonas. Operatyviojo valdymo 
poskyris ieškojo inspektoriaus. Vėl įsilaužta į senu- 
tės namus - apiplėštajai aštuoniasdešimt vieneri. 

— Po galais! - sukeikė Frostas. Šiąnakt jis mielai 
būtų apsiėjęs be apiplėšimų. | 

— Dar ne visos blogos naujienos, - pranešė ope- 
ratyvininkas. — Įsilaužėlis auką Žiauriai sužalojo. 
Vargu arji išgyvens. 

Šviesos Klarendono gatvėje žibėjo tik keliuose 
namuose — tuose, kurių gyventojus pažadino at- 
skubėję policininkai. Prie 11-0jo namo stovėjo tuš- 
čias patrulio automobilis, kuriame bergždžiai ply- 
šojo radijas, ir greitosios pagalbos mašina įjungtu 
varikliu ir atlapotomis užpakalinėmis durelėmis. 
Kai Gilmoras sustabdė „Cortiną“ kitoje gatvės pu- 
sėje, du greitosios darbuotojai, lydimi uniformuoto 
konsteblio, išnešė iš namo neštuvus. Inspektorius 
su seržantu dar nė gatvės nebuvo perėję, o greito- 
sios pagalbos automobilis jau skriejo į ligoninę. 

— Ar yra kas namie?! - šūktelėjo Frostas korido- 
riuje. 

— Čionai, - iš tarpdurio antrame aukšte juos pa- 
kvietė apkūnusis kriminalistas seržantas Arturas 
Henlonas. 

Lova stovėjo vidur kambario, šiek tiek įstrižai, 
langas buvo pakeltas, nusikaltimo vietos tyrėjas 
Robertsas susikaupęs pudravo rėmo apačią, ruošė- 
si imti pirštų atspaudus. Ant grindų mėtėsi baltos 
ir mėlynos vazos šukės, tualetinio staliuko stalčius 
buvo ištrauktas ir sujauktas. 

Prie staliuko stovėjo Džordanas ir kumpanosė 
kokių keturiasdešimt penkerių moteris su dygs- 
niuotu chalatu. Ji policijos konstebliui kažką labai 
rimtai pasakojo. 

Iš pirmo žvilgsnio aplinkybės atrodė pažįsta- 
mos. Šis įsilaužėlis braižo nekeisdavo. Veikdavo 
greitai. Puldavo tiesiai prie tualetinio staliuko, nuo 
kurio nesirinkdamas griebdavo juvelyrinius dirbi- 
nius, tada ieškodavo banknotų, kuriuos bankais 
nepasitikintys senukai beveik visada „gudriai“ 
slėpdavo viršutiniame stalčiuje. Sugaišęs daugių 
daugiausia penkias minutes, piktadarys paspruk- 
davo. Vis dėlto šįkart aplinkybės buvo šiek tiek ki- 
tokios: ant grindų, patalynės, užuolaidų raudonavo 
kraujas. 

— Kokia senutės būklė? - paklausė Frostas. 

— Nieko gero, — atsakė Henlonas, pirmiau 
griausmingai išsišnypštęs į nosinę ir apsišluostęs 
išjautrėjusią nosį. — -Durtinės žaizdos, kaukolės 
kaulų lūžiai. Greitosios vyrukų nuomone, sąmo- 
nės, ko gero, nebeatgaus. 

— Po galais, — suniurnėjo inspektorius, bet jo 
žvilgsnis jau buvo nukrypęs į viliojantį taikinį už 
Henlono. Atsiprašęs Frostas pritykino prie nusikal- 
timo vietos tyrėjo ir įrudusiu pirštu smeigė į ap- 
temptų kelnių siūlę. - Į patį dešimtuką! - užbaubė. 

Robertsas pašokęs trinktelėjo galva į palangę. 

— Aa, inspektoriau, tu... Turėjau susiprasti. 

Gilmoras paniekinamai užvertė akis. Greičiau- 
siai teks tirti žmogžudystę, o tam stuobriui tik pa- 
augliški pokštai galvoje. Ką gi, tada atsakingai 

veikti turės kas nors kitas. Kriminalistas seržantas 
kreipėsi į Henloną: 

— Kas čia atsitiko? 

— Nukentėjusioji - Alisa Raider, aštuoniasde- 
šimt vienerių našlė. Ši namo pusė, antras aukštas, 
jos, o pirmame gyvena ponai Frensiai. Ponas Fren- 
sis dirba naktinę pamainą, šit jo žmona. - Henlo- 
nas parodė į moterį, stovinčią su Džordanu. - Ji se- 
nutę ir rado. 

Pastebėjusi į ją krypstančius žvilgsnius, moteris 
priėjo. Šioje dramoje ji nėmaž nenorėjo likti nuo- 
šalėje. 

— Prabudau maždaug penkiolika po trijų, pri- 
reikė į tualetą. Pastebėjau šviesą antrame aukšte. 
Suėmė nerimas, tad užlipau patikrinti. Senolės te- 
levizorius buvo įjungtas, miegamojo durys - atvi- 
ros. Tik užmečiau akį... —- Ponia Frensis sudrebė- 
jo. — ...Ji gulėjo ant grindų, visur pritaškyta kraujo. 
Iš karto net neįstengiau paskambinti. Senutė labai 
bijojo įsilaužimo... matyt, nujautė. - Moteris aukš- 
čiau susisiautė į chalatą. Kambaryje atviru langu 
buvo šalta. - Daugiau nieko nežinau, - pridūrė ji. 

— Kas užpuolė kaimynę, nematėte? — paklausė 
Gilmoras. 

Ponia Frensis blausiai šyptelėjo seržantui ir pa- 
sakė: 

- Jei būčiau mačiusi, būčiau dėl visa ko užsimi- 
nusi. 

— Ta višta dar ironizuoja, - sušnypštė Gilmoras, 
kai moteris išėjo. 

— Man ji pasirodė visai maloni, - paprieštaravo 
Henlonas, kurį naujoko pastangos perimti iniciaty- 
vą gerokai erzino. 

— O man nepatiko jos nosis ir chalatas, - įsiterpė 
Frostas ir atsigręžė į nusikaltimo vietos tyrėją. — 
Nagi nustebink mane. Pasakyk, kad šį kartą jis pa- 
liko pirštų atspaudus. 

Robertsas papurtė galvą. 

— Kaip visada, mūvėjo pirštines. 

— Tas niekšas - nuoseklus, —- suniurzgė inspek- 
torius. - Ką gi, Tedai, piešk vaizdelį. Atkursime 
įvykius. 
levizorių. Įsilaužėlis pro langą įlipo į miegamąjį, 
bet šį sykį jam nepasisekė. Ant palangės stovėjo 
štai ši melsvai balta vaza, nusikaltėlis ją užkliudė ir 
netyčia sudaužė. Išgirdusi triukšmą, šeimininkė 
atėjo pažiūrėti, kas atsitiko, ir piktadarys užpuolė 
ją su šituo... — Robertsas atidarė savo „įkalčių la- 
gaminėlį“ ir išėmė perregimą sandarų plastikinį 
maišelį. Į jį buvo įdėtas virtuvinis peilis juoda ran- 
kena, kruvinomis, aštriomis it skustuvas ašmeni- 
mis. - Gulėjo ant grindų prie lovos. 

— Sakai, senolei įėjus, jis laikė rankoje šitą peilį? 
— paklausė Frostas. Kai Robertsas linktelėjo, ins- 
pektorius papurtė galvą. - Tedai, neįtikinai. Bent 
jau aš, ropšdamasis pro langą, tokio įnagio rankoje 
nelaikyčiau. Šitaip ir pimpį gali žmogus nusirėžti. 

— Lipdamas jis nelaikė peilio rankoje. Peilis bu- 
vo įrankių krepšyje. 

— Tarkime, taip ir buvo, - pasakė inspektorius. 
— Kol kas šiai versijai pritarsiu. Kas toliau? 

— Nusikaltėlis smeigė, bet senutė vis tiek prieši- 
nosi. Jie susigrūmė, peilis nukrito ant grindų, tada 
jis kelis kartus smogė aukai į veidą ir galiausiai su- 
skaldė kiaušą kokiu nors sunkiu daiktu. 

Susimąstęs Frostas pirštu pasikrapštė randą. 

— Abejoju, ar šitas pats vyrukas plėšė ir kitus se- 
nukus. Kitais atvejais nebuvo smurto. 

— Kitais atvejais jo niekas neužklupo, - atitarė 
Henlonas. - Anos apiplėšimų aukos gali džiaugtis, 
kad nieko negirdėjo. - Jis sušniurkštė ir nusišluostė 
nosį. - Regis, ir man prikibo gripas. 

— Ne, neprikibo, — griežtai paprieštaravo Fros- 
tas. - Sirgti nėra kada. Ar žinome, kas pagrobta? 

— Tas pat kaip ir kituose butuose, - įsiterpė 
Džordanas. — Šiek tiek papuošalų — ponia Frensis 
man juos apibūdino - ir pinigai. Kaimynė nežino, 
kiek jų buvo, bet, pasak jos, senutė namie laikyda- 
vo gerokas sumas — mažiausiai kelis šimtus. 

— Noriu pričiupti tą niekšą, - pasakė inspekto- 
rius. - Tipas, kuris žudo dėl kelių nupiepusių šim- 
tų, — pavojingas. - Jis nužvelgė įstrižai pastumtą 
lovą, kruvinas pagalves ir antklodę. Nejaugi iš tie- 
sų niekas nieko negirdėjo ir nematė? — Paprašyk Bi- 
lo Velso kuo daugiau žmonių ir pradėk kaimynų 
apklausą. 

— Jau prašiau. Bilas sako, kad šią pamainą nebe- 
turi ko pasiųsti. 

— Tuomet, kad jį kur griausmas, tegul suranda. 
Arturai, nelauksime, kol senolė numirs, bet ir ji ga- 
lėtų pasistengti dėl mūsų ir dar pakentėti nenusi- 
baigusi. Bet aš jau dabar skelbiu šį tyrimą žmogžu- 
dystės byla. Noriu, kad konstebliai apklaustų kai- 
„mMynus, noriu ekspertų, noriu, kad kas nors dieną 
naktį budėtų prie senutės lovos - gal dar atsigaus 
ir turės ką papasakoti. Noriu net ir to, ką užmiršau 
paminėti. 

Henlonas nedelsdamas susisiekė su nuovada, 0 
Frostas priėjo prie lango ir pažvelgė į lietaus mer- 
kiamą kiemelį. Prie sienos stovėjo šiukšlinė, ant 
kurios užsilipęs nusikaltėlis pateko į vidų. Inspek- 
torius išsyk prisiminė Jubiliejaus bloką ir sudžiū- 
vusį lavoną. Tai bent naktelė! Iš pradžių mumija, 
paskiau - Pola Bartlet... Pola... Kad mane kur šu- 
nys! Skrodimas! Į jį niekaip nevalia vėluoti. Patolo- 
gas jau ir šiaip užsiraukęs, verčiau jo neerzinti. 

Inspektorius žvilgtelėjo į laikrodį. Be dešimt ke- 
turios. Jeigu nepaisys tokių niekų kaip šviesoforas, 
jie dar gali suspėti. 

— Arturai, teks man tave palikti, — tarė Henlo- 
nui Frostas. - Pasistenk ir iki pamainos galo tyri- 
mą būsi užbaigęs. — Gilmorą jis paragino: — Pir- 
myn! Mudviem reikia pasižiūrėti skrodimą, per 
dešimt minučių turime nulėkti į lavoninę. 


Buvo ketvirta šalto, niūraus, lietingo ryto, ant 
ligoninės prievažoje stovinčio juodo, prašmatnaus 
patologo „Rolls-Royce“ krito lavoninės žiburių at- 
spindžiai. Savąją purvais apskretusią „Cortiną“ 
Frostas pastatė greta. 

— Neužmiršk, mūsiškė ta kairėje, - priminė jis 
Gilmorui. 

Kriminalistams einant į vidų, naktinis budėto- 
jas, ilgšis dvidešimtmetis su vos pradėjusiais želti 
ūsiukais, paskubomis išsiėmė iš burnos cigaretę ir 
numetė ant grindų. Manė, kad įeina tasai pasipūtė- 
lis patologas, jau ne sykį baręs jį už rūkymą darbe. 

— Atvažiavome pažiūrėti naktinio šou, - pasakė 
Frostas, mostelėjęs tarnybiniu pažymėjimu. - Polos 
Bartlet. 

— Už darbą su tokios būklės lavonais mums tu- 
rėtų mokėti dukart daugiau, - pasiskundė budėto- 
jas, nuvedęs pareigūnus į skrodimų patalpą, kurios 
diduma skendėjo tamsoje, lempelės iš viršaus ap- 
švietė tik galinį stalą, ant kurio gulėjo yrantis, iš . 
dalies apanglėjęs moksleivės kūnas. - Uosto doki- 
ninkams už juodą darbą mokami priedai, mes irgi 
turėtume juos gauti. - Įleidęs kriminalistus pro šali- 
nes duris, ilgšis pranešė: - Daktare, policija atvyko. 

— Uvertiūra ir pradedantieji!" - šūktelėjo inspek- 
torius, įsitaisęs ant aukštos taburetės. Gilmoras į 
šviesos ratą žengti nesiryžo. 

Patologas, lydimas nė per žingsnį nuo jo neat- 
stojančios padėjėjos, įėjo persiraukęs. Jam darbas 
„buvo anaiptol'ne pramoga. O ir Frostui būtų kaip- 
mat praėjęs noras juokauti, jei jis būtų gavęs pa- 
skaityti skyriaus viršininkui išsiųstą raštą, kuriuo 
patologas skundėsi inspektoriumi, leidusiu pašali- 
niams tąsyti specialisto dar neapžiūrėtą lavoną. 

— Kaip manai, ar jis ją tuskina? — šnibždomis 
paklausė Frostas Gilmoro, kai padėjėja šiek tiek pa- 
koregavo skrodimo stalo apšvietimą —- jos šeimi- 
ninkas liko šiuo veiksmu didžiai patenkintas. - Tu- 
rėtų būti baisiai nemalonu tratinti damą, tuo pat 
metu įsivaizduojant, kaip dreba jos skrandžio turi- 
nys ir vidaus organai. 

Kriminalistas seržantas, lyg traukdamasis nuo 
nepadorių inspektoriaus replikų, atatupstas žengė 
dar giliau į prieblandą. 


Operos teatro terminas; ši frazė yra ženklas orkestrui ir 
atlikėjams, kurie pirmieji pasirodo scenoje, pradėti 
spektaklį (čia ir toliau.- vertėjo pastabos). 

Budėtojas įjungė virš stalo kabantį vėdintuvą, 
asistentė padėjo patologui apsivilkti žalią chalatą, 
užsirišti sunkią plastikinę prijuostę. Jis siektelėjo 
po skylėtu stalo viršumi įtaisytos rankenėlės, o kai 
vamzdžiuose sukliuksėjo vanduo, užsitempė gu- 
mines pirštines, pamankštino pirštus. Buvo pasi- 
rengęs dirbti. 

Pirmiausia, prie lavono net neprisiliesdamas, 
įdėmiai jį apžiūrėjo nuo pakaušio iki kojų pirštų. 

— Lavonas - moteriškosios lyties, irimo procesas 
— įsibėgėjęs, - prabilo patologas. Panelės Grėj raši- 
klis suskato žvitriai lakstyti po užrašinę. Daktaras 
mentele pražiodė Žuvusiąją ir mažyčiu žibintuvėliu 
pašvietė į burnos ertmę. - Amžius - apie... 

— Daktarėli, jos amžių žinome, - įsiterpė Fros- 
tas. - Aš netgi Žinau, kada mergaitės gimtadienis. 
O šit, kaip ji numirė, nežinau. 

— Prašyčiau nesikišti! —- sužaibavęs akimis, at- 
kirto patologas. 

— Atsiprašau, — nėmaž nesutrikęs pasakė ins- 
pektorius, - bet mes netekome pusės pareigūnų ir 
darbų turiu iki kaklo. Ar negalėtumėte iš karto at- 
sakyti į svarbiausią klausimą? Niekam neįdomias 
smulkmenas perskaitysiu jūsų ataskaitoje. 

— Mano darbe smulkmenų nėra. Amžius - apie 
penkiolika metų. Dantų schemą! - pareikalavo pa- 
tologas, spragtelėjęs pirštais. Panelė Grėj įdavė 
daktarui nedidelę primargintą kortelę. Jis pasižiū- 
mirusiajai į dantis, patikrino, kiek šių išrauta, kiek 
užplombuota. - Remiantis dantų schema, nustaty- 
ta mirusiosios asmenybė - Pola Bartlet, amžius — 

penkiolika metų du mėnesiai. Burnoje aptikta 
kraujo pėdsakų. 

Patologas tamponu perbraukė lavono lūpas ir 
įmetė jį į asistentės laikomą dėžutę. 

— Ji iš anksto Žino kiekvieną jo judesį, - sušnibž- 
dėjo Frostas Gilmorui. - Lažinuosi, jis gali net ne- 
sakyti, kada įkiš, kada ištrauks. 

Kriminalistas seržantas nė nesistengė apsimes- 
ti, kad šypsosi. 

Patologui neskubriai triūsiant, inspektorius ne- 
kantriai muistėsi ant taburetės. Dabar daktaras iki 
skausmo lėtai tyrinėjo išpurtusį žuvusiosios kaklą, 
atsargiai baksnojo ir minkė jį pirštais. 

— Daktaras Moltbis sakė, kad mergaitė pa- 
smaugta rankomis, - tarė Frostas. Jis niekaip nesu- 
prato, kodėl patologas taip ilgai krapštosi. 

— Jei aš būčiau daktaro Moltbio pacientas, - su- 
murmėjo anas, beveik įbedęs nosį lavonui į kaklą, — 
kaskart pageidaučiau kito specialisto nuomonės. — 
Asistentei jis pasakė: - Žymės ant kaklo rodo, kad 
spausta rankomis. 

— Va va! — džiaugsmingai šūktelėjo inspekto- 
rius. - Vadinasi, pasmaugta. 

— Kaip auka nužudyta, pasakysiu užbaigęs 
skrodimą, - kategoriškai pareiškė Drisdeilas. - Ką 
aš žinau, gal skrandyje — aštuonios šautinės Žaiz- 
dos. Taigi prašyčiau patylėti. 

Frostas demonstratyviai pažvelgė į laikrodį, 
garsiai atsiduso ir išėjo parūkyti. Gilmoras mielai 
išsekė jam iš paskos. Nors vėdintuvas veikė visu 
pajėgumu, oras patalpoje vis tiek buvo apšvinkęs. 
Dar labiau pagedo, kai Drisdeilas skalpeliu lavoną 
perrėžė.. 

Budėtojas atnešė kriminalistams po puoduką 
arbatos ir paėmė inspektoriaus pasiūlytą cigaretę. 
Pro dvivėres duris jie matė dirbantį patologą. Kai 
užžviegė kaulo pjūklas, Gilmoras, sukandęs dan- 
tis, skubiai nusigręžė. 

— Kol laukiame, galėtume apsidairyti, —- pasiūlė 
Frostas. - Ar Siuzana Biknel čia? 

Ilgšis vyrukas atsivertė registracijos žurnalą ir 
įrudusiu pirštu perbėgo sąrašus. 

— Savižudė? Atvežta vakar popiet? Eime. 

Visi trys nuėjo į šaldytuvų skyrių. Ant stalo 
prie durų permatomame maiše kūpsojo sulanksty- 
ti naktiniai su Peliuku Mikiu ir juosvai auksinis ki- 
mono. Laikrodis su Smalsučiu buvo padėtas atski- 
rai. Šuns letenėlės rodė be minutės pusę penkių. 

- Jos daiktai, - pratarė budėtojas. 

Jis atsistojo priešais sieną, sudėtą iš metalinių 
stalčių, ir vieną jų ištraukė, pirmiau pasitikrinęs 
kortelėje pavardę. Iš ertmės be garso išniro marška 
uždengtas kūnas. Kai darbuotojas jį nuklojo, paaiš- 
kėjo, kad merginos lavonas guli nuogas. Prie kojos 
nykščio prikabinta raudona kortelė atrodė absur- 
diškai, it koks piktas pokštas. Ant kairės rankos 
buvo aiškiai matyti adatos dūrių žymės. 

Budėtojas sulankstė maršką ir nužvelgė kūną 
su pasidygėjimu. 

— Pačioje jaunystėje... Negaliu žiūrėti. 

— Padėk mano kolegai ją apversti, - paprašė 
Frostas. 

Gilmoras sudvejojo, bet vis dėlto prisivertė kils- 
telėti kūną. Nesitikėjęs, kad šis bus toks kietas ir 
šaltas, vos neatšoko. Budėtojas nužvelgė seržantą 
su panieka. 

— Nebijok, neįkąs, — pasakė. - Ji negyva. O kad 
mane šmikis... tik pažiūrėkite! 

Lavonas dabar gulėjo kniūbsčias. Ant sėdmenų 
kryžiavosi blunkantys, bet dar gerai įžiūrimi raus- 
vi randų rėžiai ir gelzgani kraujosruvų dryžiai. 
Žiaurios pylos, niršių smūgių rimbu arba lazda žy- 
mės. Drūžių buvo mažiausiai dvylika. Frostas susi- 
raukė. 

— Vien pažiūrėjus, suima skausmas. Koks nevis- 
protis prikišo čia nagus? 

— Tas niekšas įtėvis, - sušvokštė Gilmoras. - Pa- 
sipainiotų jis man tamsiame skersgatvyje... 

Inspektorius energingai papurtė galvą. Seržan- 
to versija jo neįtikino. 

— Mergaitei, po galais, buvo penkiolika. Nė už 
ką nebūtų leidusis šitaip pliekiama. 

Budėtojas prunkštelėjo ir daugel regėjusio iš- 
minčiaus intonacija paskelbė savo nuomonę: 

— O aš manau, kad ji buvo iškrypėlė. Tikriausiai 
mergiotei patiko gauti per uodegą. 

— Gal ir patiko, bet tik ne gauti taip Žiauriai. 
Veikiausiai po pirmo tokio kirčio klykė nesavu bal- 
su... ojuk pliekta mažiausiai dvylika kartų. 

— Galėjo leistis surišama, - pasiūlė versiją ir Gil- 
moras. - Kai kurioms moterims patinka vergauti. 

Frostas nustebęs kilstelėjo antakius. 

— Rūgštele, seržante, su kokiomis moterimis su- 
sitikinėji? Man tokios laimės dar neteko paragauti. 
Vos nuleidžiu kuriai į ausį, jau ir šaukia, kad aš — 
iškrypėlis. | 

— Gal pagaliau baigsite šį vujarizmo seansą... — 
rūsčiai užgriaudėjo patologas. Dėmėtas jo chalatas 
švarutėliame šaldytuvų skyriuje gerokai rėžė akį. 

Kai visi keturi grįžo prie skrodimo stalo, lavo- 
nas jau buvo apgrabiai užsiūtas. Asistentė tvarkin- 
gai užrašinėjo korteles, skirtas užklijuoti ant indų 
su išimtais organais. 

— Auka surišta ir įkelta į plastikinį maišą, praė- 
jus trims, keturioms valandoms po nužudymo, - 
pasakė Drisdeilas, stebėdamas jo žodžius užsiraši- 
nėjantį Gilmorą. - Mirties priežastis - smaugimas 
rankomis. 

— Kaip daktaras Moltbis ir sakė, - nušvitęs pa- 
komentavo Frostas. 

Patologas inspektoriaus tarsi neišgirdo. 

— Rankas ant gerklės žudikas laikė šitaip. — 
Asistentė paslaugiai leido veiksmą demonstruojan- 
čiam patologui sugriebti jai už gerklės, nė nesuju- 
dėjo, kai jis subedė pirštus giliai į kaklą. - Mergaitė 
įnirtingai priešinosi, kovojo dėl savo gyvybės. Tik- 
riausiai buvo suėmusi žudikui už riešų, mėgino at- 
laisvinti gniaužtą, bet nusikaltėlis, tąsydamas au- 
ką į šalis, trenkė jos galvą į sieną. Dėl to mergaitė 
galėjo netekti sąmonės. 

Rodydamas, kaip tai vyko, Drisdeilas pasiūba- 
vo panelę Grėj į vieną, į kitą pusę, bet galvos į sie- 
ną netrenkė. Kai jis atleido gniaužtą, padėjėja lyg ir 
nusivylusi grįžo prie aukai nebereikalingų organų 
etikečių. 

Kad pareigūnai įvertintų galvos sužalojimą, 
Drisdeilas parodė plaukais apsivėlusį kraujo kre- 
šulį. Odos spalva toje vietoje buvo pasikeitusi. 

— Daktare, jeigu ji priešinosi, - paklausė Frostas, 
— ar neturėjo likti kokios žymės? Gal tam niekšui 
įdrėskė... ar išplėšė sklypelį mėsos? 

Patologas šykščiai nusišypsojo. 

— Inspektoriau, jeigu tikitės po aukos nagais ap- 
tikti nusikaltėlį demaskuojančio audinio, iškart tu- 
riu jus nuvilti. 

Jis pakėlė deformuotą dešiniąją mergaitės ranką 
ir parodė kriminalistams nagus. Šie buvo nukram- 
tyti iki gyvuonies. 

— Po galais! - sukeikė Frostas. 

Drisdeilas rūpestingai nuleido žuvusiosios ran- 
ką ir pasakė: 

— Prieš pat mirtį būta lytinio akto. Požymiai aki- 
vaizdūs. 

Inspektorius niauriai linktelėjo. Nieko kitko jis 
ir nesitikėjo. 

— Išprievartauta? 

— Manau, taip, - abejingai atsakė patologas. 

— Manote? — apstulbęs paklausė Gilmoras. - Jūs 
tik manote? 

— Esama kraujosruvų, iš kurių galima spėti, kad 
aktas buvo prievartinis... 

— Taigi išprievartauta! - užriko seržantas. 

— Jei leistumėte, norėčiau pakomentuoti, - kan- 
džiai paprašė Drisdeilas. - Mergaitė buvo nekalta. 
Gali būti, kad santykiavo savo noru, bet, užuot at- 
sipalaidavusi, įsitempė. Taip atsirado kraujosruvų. 
Lygiai taip pat gali būti, kad ją išprievartavo. Išsi- 
aiškinti, kaip nutiko iš tikrųjų, nėra jokio stebu- 
klingo būdo. 

— Daktare, jeigu būtų santykiavusi savo noru, — 
atitarė Frostas, - nebūtų reikėję paskiau nusukti jai 
sprando. | 

— Inspektoriau Frostai, tai - jūsų sritis, ne ma- 
no, - atšovė patologas. - Aš pateikiu medicininius 
duomenis. Kaip juos interpretuosite, jūsų reikalas. 

Frostas palingavo galvą ir pasakė: 

— Tuomet pateikite man kokių nors apdeginimo 
duomenų, kad aš, juos interpretuodamas, galėčiau 
tą niekšą prigriebti. 

— Apie tai ir ketinau kalbėti, - irzliai suburbėjo 
Drisdeilas. - Kaip matote, genitalijos - apanglėju- 
sios. Mano nuomone, kūnas apdegintas netrukus 
po mirties, nepraėjus nė valandai. 

— Daktaras Moltbis sakė, kad svilinta litavimo 
lempa. 

Patologas susiraukė. 

— Regis, bent kartą daktaras Moltbis bus patai- 
kęs. Taip sužaloti įmanoma tik litavimo lempa ar 
kuo panašiu. 

— Bet kokia galėtų būti priežastis? Naujoviškas 
iškrypimas, ar ką? 

— Sykį su panašiu atveju jau buvau susidūręs. 
Išprievartauta ir nužudyta trisdešimt aštuonerių 
prostitutė. Ją rado krūmuose prie geležinkelio pyli- 
mo. Apatinę aukos kūno dalį nusikaltėlis apipylė 
žibalu ir padegė. Matyt, buvo girdėjęs apie geneti- 
nius pėdsakus. Tikriausiai esate apie juos skaitęs?.. 

— Nesu, —- atsakė Frostas. - Aš skaitau tik ko- 
miksus ir nešvarikias knygiūkštes. 

— Pasitelkus naujovišką technologiją, - kantriai 
paaiškino Drisdeilas, - galima iš kūno skysčių, tar- 
kime, spermos, nustatyti unikalų asmens genetinį 
pėdsaką, savotišką atspaudą. 

Inspektorius net išsižiojo. 

— Ne pirštų, o pimpalo atspaudą? 

— Na aš taip šiurkščiai nesakyčiau, bet iš es- 
mės - taip, DNR testais galima patikimai nustatyti, 
kas paliko spermos pavyzdį. | 

— Vadinasi, jei atvesčiau įtariamąjį... - Frostas 
vylėsi, kad Bertonas bus suradęs santechniką. 

- Jei atvestumėte įtariamąjį, mes galėtume jį pa- 
grįstai apkaltinti arba pagrįstai išteisinti, bet pir- 
miau reikėtų paimti jo kraujo. 

— Kraujo aš jums pristatysiu, - pažadėjo inspek- 
torius. — Jeigu tas tipas nenorės jo duoti, pasirūpin- 
sime, kad netyčia nusiristų nuovados laiptais. 

Patologas nervingai šyptelėjo. Kaip ir dauguma 
žmonių, jis nesusigaudydavo, kada Frostas kalba 
rimtai, kada juokauja. 

— Deja, inspektoriau, šiuo atveju nebūtų jokios 
naudos. Net jei vargšės mergaitės kūnas nebūtų 
nudegintas, irimo procesas pernelyg įsibėgėjęs, tad 
mėginio vis tiek negalėtume paimti. 

“ — Pasisekė niekšui, — suniurzgė Frostas. — Kas 
dar, daktarėli? 

Drisdeilas nusprendė į skundą skyriaus viršinin- 
kui reikėsiant įtraukti ir pastarąjį užgaulų kreipinį. 

- Štai, — pratarė jis ir, ištiesęs ranką į šalį, sprag- 
telėjo pirštais. Panelė Grėj tučtuojau padavė didelį 
sandarų indą su tirštu, rusvu skystimu, kuriame 
plūduriavo kažkokie atgrasūs žalėsiai. - Skrandžio 
turinys. Tai, ką auka valgė prieš mirtį, liko nesu- 
virškinta. 

Inspektorius išsiviepė ir nusigręžė. 

— Sakykite, kas tai, daktarėli, kad netyčia neuž- 
sisakyčiau. | 

— Kažkoks patiekalas, valgytas su traškučiais ir 
pupelėmis. Ištirsime rytoj. Išsamią ataskaitą gausi- 
te apie pietus. 

— Ar norėtum, sūnau, užkąsti? - paklausė Fros- 
tas, kai jiedu su Gilmoru grįžo į automobilį. - Ko 
nors su traškučiais ir pupelėmis? 

— Ne, - atsakė sėržantas. Jis norėjo tik atsidurti 
lovoje ir miegoti kiaurą parą. 

Buvo penkios ryto. Šalto, niūraus, lietingo ryto. 

ANTRADIENIS. RYTINĖ PAMAINA (1) 


Į nuovadą jie parsirado penkiolika po penkių. Ser- 
žantas Bilas Velsas vis dar budėjo. Sėdėjo nešildo- 
mame priimamajame paniuręs, su miline. 

— Vis dar čia?.. - pratarė Frostas. 

— Vis dar, po velniais! Bet lygiai šeštą išeinu ir 
man vienodai šviečia, ar kas nors mane pakeis. Va 
man iki kur tas darbas! — Velsas parodė gerokai 
sau virš galvos ir atsigręžė į Gilmorą. - Be to, aš ir 
šiaip turiu ką veikti, neprivalau vien atsakinėti į 
sumautos tavo Žmonos skambučius. 

— Kada ji skambino? - paklausė Gilmoras. 

— Pirmą kartą, antrą ar trečią? Paskutinį - prieš 
dešimt minučių. 

Kriminalistas seržantas nuskubėjo į kabinetą 
paskambinti žmonai, o Velsas, gavęs iš Frosto ciga- 
retę, pasakė: 

— Žinai, Džekai, sprendžiant iš balso, ji - prisi- 
tvojusi. Net iš ragelio trenkė džinu. 

— Jiedu neseniai susituokę, — atsakė inspekto- 
rius. - Manai, jai lengva, kai naktimis niekas nepa- 
sotina? | 

— Gryna kančia, - pritarė nuovados seržantas, 
imdamas užrašinę. — Tau atėjo keletas Žinučių. Iš li- 
goninės skambino konsteblė Nait. Senutė vis dar 
reanimacijoje. Kažin ar atsigaus. O šit Arturo Hen- 
lono žinia. Vienas kaimynų aklagatvyje prie Kla- 
rendono gatvės prieš pat vidurnaktį matė stovint 
mėlyną turgoną. 

— Įkalčiai byra kaip iš kiauro maišo, - jau tūr- 
sendamas koridoriumi, pasakė Frostas. 

Kabinete Gilmoras telefonu atsiprašinėjo: 

— Atsiprašau, brangioji, žinau, meilute... na ne- 
pyk, atsiprašau. Kada grįšiu? 

“Jis pridengė ragelį delnu ir klausiamai pažvelgė 
į inspektorių. 

— Gali šuoliuoti, - tarė šis. - Pasnausk kelias va- 
landas ir apie dvyliktą grįžk į darbą. 

Seržantas Frostui padėkojo, o Lizai prisiekė už 
penkiolikos minučių būsiąs namie. 

Išeidamas inspektorius užsuko į Žmogžudysčių 
tyrimo kambarį. Bertonas pusiaumiga knapsojo prie 
telefono. Frostas, suėmęs jam už peties, papurtė. 

— Nagi, sūnau, eime, parvešiu namo. 

Kriminalistas konsteblis vos užgniaužė žiovulį. 

— Išsiaiškinau, kokia firma dirbo kapinėse, bet 
santechniko pavardę ir adresą sužinosiu tik devin- 
tą, kai jie pradės dirbti. 

— Ak kaip norėčiau tokio darbo, - sumurmėjo 
Frostas. - Sėdi sau biure nuo devynių iki penkių, 
išlaidų apskaitos - jokios, sekretorė — seksuali ir be 
kelnaičių. - Jis atsiduso, suvokęs, kokia bergždžia 
ši svajonė. — Palik raštelį, tegul tavo pakaitinis tuo 
pasirūpina. Metas namo. 


„Cortina“ trinksėjo Ketrinos gatve. Gilmoras 
grūmėsi su miegu prie vairo, Frostas prisimerkęs 
snūduriavo šalia, Bertonas žiovavo ant užpakalinės 
sėdynės. Jie važiavo palei eile išsirikiavusias par- 
duotuves. Vienoje jų — spaudos krautuvėlėje — 
tvieskė šviesa. Bertonas, staiga atkutęs, įsižiūrėjo 
pro šoninį langą. 

— Šitoje dirbo Pola Bartlet, - pasakė. 

— Stabdyk! — sušuko Frostas. Gilmoras sustabdė 
automobilį prie pat šaligatvio krašto. Krautuvėlės 
iškaboje buvo parašyta: DŽ. F. RIKMANAS. SPAU- 
DA. - Nagi šnektelkime su ponu Rikmanu, - tarė 
inspektorius. 

Kriminalistas seržantas išsiropštė iš mašinos, 
pirmiau svilinančiu žvilgsniu perliejęs liežuvio už 
dantų nenulaikantį Bertoną. 

Džordžas Rikmanas, storulis plinkančiu pakau- 
šiu, įnikęs smilino akis į nuogybes trečiajame „The 
Sun“ puslapyje. Ant grindų priešais prekystalį su- 
krauti tvarkingomis rietuvėmis pūpsojo jau pa- 
skirstyti laikraščiai, kuriuos netrukus turėjo paim- 
ti vaikai išnešiotojai. Sutilindžiavo durų varpelis, į 
parduotuvę atsiimti savojo „Daily Mirror“ ir išsi- 
keisti smulkiųjų dujinei užsuko kaimynystėje gy- 
venantis senukas Haris Edvardsas. Nespėjo Rik- 
manas jo aptarnauti, o varpelis vėl suskambo - šį- 
syk įėjo du anksčiau nematyti vyriškiai: vienas, 
maždaug dvidešimtmetis, atrodė pavargęs, suirzęs; 
kitas, vyresnis, vilkėjo suglamžytą apsiaustą. Abu 
mindžikavo prie durų, akivaizdžiai laukdami, ko! 
išeis senukas. Krautuvininkas vogčia išsišiepė. Iš- 
kart suprato, ko tiems gašlūnams reikia. 

Edvardsas iššlepseno laukan ir abu nepažįsta- 
mieji priėjo prie prekystalio. Mostelėjęs jiems, gir- 
di, palūkėkite, Rikmanas nuskubėjo prie durų ir 

giau niekas neateina, šnibždomis paklausė: 

— Jūs nuo ko, nuo Leso? 

— Aha, — taip pat sąmoksliškai atsakė Frostas, 
spėliodamas, ką tai galėtų reikšti. 

— Atsarga gėdos nedaro, - tarė Rikmanas. Atra- 
kinęs tarnybines duris už prekystalio, jis pakvietė 
svečius užeiti ir įjungė šviesą. - Pamatysite, kokio 
dinamito čia turiu. 

Lentynos kambarėlyje buvo prikimštos knygų 
ir žurnalų rėksmingais viršeliais su nuogais, pra- 
kaituotais vyrų ir moterų kūnais. Dėžės ant stalo — 
pridėtos pornografinių vaizdajuosčių kasečių. 

— Lesas minėjo, turite šio to ypatingo, - pasakė 
Frostas, rodydamas Gilmorui, kad neskubėtų 
traukti iš kišenės tarnybinio pažymėjimo. 

Rikmanas šelmiškai pašnairavo į inspektorių ir 
pirštu patapšnojo sau per šnervę. Tada atrakino 
spintą. Ši buvo prikrauta vaizdajuosčių — papras- 
čiausių baltų dėžučių su užklijuotais pavadinimais, 
spausdintais mašinėle. 

— Čia yra visko, bet kokiam skoniui, - pasigyrė 
šeimininkas. —- Vyrai duodasi su vyrais, moterys — 
su moterimis, vaikais, gyvūnais... kombinacijų yra 
kokių tik norite. Imu penkiasdešimt svarų. Jei 
daiktą grąžinsite nesugadintą, kitą kartą suteiksiu 
dvidešimt penkių svarų nuolaidą. 

— Nežinau, ar turėsiu tiek grynųjų, — pasakė 
Frostas, kišdamas ranką į vidinę kišenę. 

— Galima mokėti kortele... „Access“... „American 
Express“... bet kokia. 

— O šitokia tiks? — paklausė inspektorius. 

Rikmanas įsmeigė akis į tarnybinį pažymėjimą. 
Krautuvininkui atkrago žandikaulis. 

- Šūdas! - tik tiek jis įstengė pratarti. 

Prie lauko durų sutilindžiavo varpelis, pasigir- 
do berniuko balsas: 

— Pone Rikmanai, ar laikraščius galiu paimti? 

— Prie prekystalio! Imk ir važiuok sau! - Krau- 
tuvininkas palūkėjo, kol berniukas išeis. —- Pareigū- 
ne, juk galėtume susitarti gražiuoju. 

Jis išėmė iš piniginės dvi penkiasdešimtines. 

— Išrašyk šiam džentelmenui šimto svarų kyšio 
kvitą, — ištiesęs ranką į pinigus, Gilmorui pasakė 
inspektorius. - Perskaitysiu banknotų numerius. 

Rikmanas skubiai susibruko kupiūras į kišenę. 

— Inspektoriau, jūs mane klaidingai supratote. 

— Tikiuosi, - atšovė Frostas. - Tu ir šiaip jau už- 
tektinai giliai įklimpęs. 

Jis paskaitinėjo pavadinimus vaizdajuosčių eti- 
ketėse ir nusipurtė. Jie buvo labai jau iškalbingi. 
Rikmanas išsiėmė nosinę ir apsišluostė prakaito iš- 
piltą veidą. 

— Šiaip aš į tokius reikalus nesipainioju. Na šiek 
tiek nekaltos lengvosios pornografijos, bet tik ne 
juodosios. Susipažinau su tuo tipu aludėje... 

— Pasakėles galėsi sekti nuovadoje, — pertraukė 
ji Frostas ir išsiuntė Gilmorą susisiekti su Velsu, te- 
gul kas nors iš kolegų atvažiuoja paimti Rikmano 
ir jo knygelių bei vaizdajuosčių. 

— Vargsti, stengiesi padaryti žmonėms ką nors 
gero, O šit kas nutinka, — aimanavo Rikmanas. — 
Koks niekšas mane įskundė? 

— Stebėjome šitą parduotuvę ištisus mėnesius, — 
pamelavo Frostas. Įkūnusis pardavėjas jam nepati- 
ko iš pat pirmo žvilgsnio. Kai kuriose tų pornogra- 
finių juostų buvo nufilmuotos mokinukės. Ar tik 
nebus čia įsivėlusi ir Pola Bartlet? - pagalvojo ins- 
pektorius. Žiūrėdamas į neramiai besimuistantį 

Rikmaną, jis neskubriai užsidegė cigaretę. - O juk 
mes ją radome, - pasakė. 

— Ką radote? 

— Polą. 

— Polą Bartlet... mano išnešiotoją? 

Frostas linktelėjo. 

— Ji... negyva? — prisivertė paklausti laikraščių 
pardavėjas. 

Inspektorius vėl linktelėjo. 

— Baisu, — sielvartingai pratarė Rikmanas. 

— Baisu, — pakartojo inspektorius. — Tau derėtų 
pamatyti, ką kažkoks niekšas jai padarė. Tokį vaiz- 
delį nufilmavęs, kaipmat išparduotum. 

Durų varpelis vėl suskambėjo. Grįžo Gilmoras. 
Pasiguodė prašęs Bilo Velso paskambinti jo žmo- 
nai, perspėti, kad vėluosiąs, bet nuovados seržan- 
tas pasiuntęs jį tolėliau. 

Frostas prisėdo ant ledų šaldiklio krašto ir pa- 
ragino Rikmaną: | 

— Nagi papasakok apie Polą. 

— Mielas, malonus vaikas. 

— Visi mirę vaikai būna mieli. Papasakok, kokia 
ji buvo gyva. 

Krautuvininkas nutirtėjo. 

— Kokia ji buvo? Jokia. Nieko ypatingo. Pupuliu- 
kas. Niekada nesijuokdavo. Tylenė. Dirbo savo dar- 
bą, ir tiek. 

Dar kartą sutilindžiavo varpelis, į parduotuvę 
užėjo senutė. 

— Nedirbame, - pasakė jai Frostas ir, suėmęs už 
parankės, išvedė į gatvę. Prieš užrakindamas du- 
ris, apvertė ant jų kabančią kortelę užrašu UŽDA- 
RYTA išorėn. 


— Kokia buvo ta diena, kai ji dingo? Papasakok. 

— Jau pasakojau kitam kriminalistui... Tokiam 
šeško veidu. Diena kaip diena, nieko ypatingo. 
Mergaitė išvažiavo su laikraščiais įprastu laiku, 
daugiau jos ir nebemačiau. 

— Gal kas nors prie jos kabinėjosi... ar įkyriai se- 
kiojo? Nesiskundė? - paklausė Gilmoras. 

— Bent jau man tikrai nesiskundė. Kažin ar bent 
žodį yra man ištarusi. 

Frostas nuėjo prie prekystalio ir pasižiūrėjo, ką 
Rikmanas, jiems atėjus, skaitė. Su atsainiai nusva- 
rinta cigarete tarp lūpų nužvelgė nuogą trečiojo 
puslapio merginą ir pasiteiravo: 

— Kokios Pola buvo figūros? Krūtinga, ar ne? 

— Tokia kaip visos. Šiais laikais mergaitės bręsta 
pasiutusiai greitai... penkiolikinės atrodo kaip dvi- 
dešimtmetės. Šit ką jums pasakysiu: Pola buvo ne iš 
tų savo grožybėmis besipuikuojančių pamaivų. Vil- 
kėdavo dukslius vilnonius megztinius ir panašiai. 

— Gal draugavo su kuriuo nors berniuku iš išne- 
šiotojų? 

— Ne. Tarp mūsų kalbant, nemanau, kad ji išvis 
turėjo reikalų su vaikinais. Kažin ar ką nors nutuo- 
kė apie seksą. 

— Kodėl taip sakai? - nustebęs paklausė Frostas. 

— Prieš tris mėnesius šis tas nutiko. Ruošiau vai- 
kams laikraščius. Čia jie buvo tik dviese - Dajana 
Meisi ir Džimis Ričardsas. 

- Kas jie tokie? 

— Abu - Polos klasės draugai, abiem tada buvo 
ką tik suėję penkiolika. Tai va, rūšiuoju laikraščius 
ir staiga susizgrimbu, kad nebėra tų jauniklių. 

Nepasakyčiau, kad nepasitikiu žmonėmis, bet die- 
nos pajamas, prieš išnešdamas į banką, dėl viso pik- 
to laikau kambarėlyje šit už sienos. Tai va, įkišu 
galvą į tą kambarėlį ir - neatspėsite - ką pamatau... 

— Na na, - paragino inspektorius. 

— Ogi pasikloję ant grindų šūsnis „Radio Ti- 
mes“, abiejų džinsai nuleisti, ir tratinasi lyg niekur 
nieko. Penkiolikmečiai, rupūžėle! Nesiliovė, net kai 
aprėkiau. | 

— Aš irgi nebūčiau liovęsis, - pakomentavo 
Frostas. 

— Paskui kažkas aiktelėjo man už nugaros. Atsi- 
gręžiu, ogi Pola Bartlet stovi ir žiūri į anuodu pasi- 
baisėjusi. Neilgai žiūrėjo - metė laikraščius ir išbė- 
go. Aišku, dorai nė nesuprato, kas dedasi. Skaisty- 
bės įsikūnijimas, šit kas ji buvo. 

— Jeigu iš santechniko nieko nepešime, reikės 
patikrinti tą Džimį Ričardsą, — pasakė inspekto- 
rius. - Gal jam labai patinka nekaltos laikraščių iš- 
nešiotojos. 

Kol Gilmoras užsirašinėjo adresą, prie krautu- 
vėlės sustojo patrulio automobilis, du policininkai 
išlipę paklabino duris. Frostas įleido juos į vidų. 

— Tarnybinėse patalpose - šūsnys pornografi- 
jos, - paaiškino. - Vežkitės šitą draugužį su visais 
jo turtais į nuovadą ir apkaltinkite nešvankybių 
platinimu. 


Kai jiedu grįžo į automobilį, Gilmoras tyčia tran- 
kiai uždarė dureles — tikėjosi bent pažadinti visą tą 
sumaištį sukėlusį Bertoną, kuris lyg niekur nieko 
dėjo į akį. Seržanto pastangos buvo nevaisingos — 

konsteblis miegojo kaip miegojęs. Gilmorui segan- 
tis saugos diržą, prabilo nelemtas radijas. Nuovada 
ieškojo inspektoriaus. Frostas paėmė siųstuvėlį, o 
kriminalistas seržantas, nieko gero nesitikėdamas, 
susiguūžė. 

— Inspektoriau, ar galėčiau paprašyti nedidelės 
paslaugėlės? — paklausė seržantas Velsas. 

— Ne, - atkirto Frostas. - Gilmorui reikia skubė- 
ti namo. Jis paliko ant ugnies kunkuliuojančią 
žmoną. 

— Na, Džekai, judviem būtų pakeliui. Gal nieko 
blogo ir neatsitiko. Meningtono linkis, 46-as nume- 
ris. Merė Heins, pensininkė. Gyvena viena. Vaka- 
rykštis pienas nepaimtas, viduje it pasiutusi kniau- 
„kia katė. Mums paskambino pienininkas. Jis bai- 
minasi, kad senutei bus kas nutikę. Na ar sunku 
užmesti akį? 

— Tai Viešosios tvarkos poskyrio darbas, — su- 
niurzgė Gilmoras. 

— Vienintelis laisvas patrulis dabar veža tas jū- 
sų nešvankias knygiūkštes, — išgirdęs savo ruožtu 
suniurnėjo Velsas. 

Frostas atsiduso. 

— Gerai jau, gerai, Bilai, važiuojame. 


Žmonės Meningtono linkio namuose kilo iš pa- 
talų. Prie 46-0jo namo stovėjo furgonėlis su pienu. 
Gilmoras sustabdė „Cortiną“ šalia jo. Frostas kyš- 
telėjo pienininkui tarnybinį pažymėjimą. Apsi- 
džiaugęs vyriokas prapliupo pasakoti: 

— Gal ir nieko blogo neatsitiko, bet senutė tokia 
stropuolė. Gyvenime nėra palikusi katės vienos 

namuose, 0 ta dabar kniaukia kaip pamišusi, ir va- 
karykštis pienas šit tebestovi prie durų. 

— Gal ji tiesiog pabėgo su nuomininku? - žio- 
vaudamas spėjo Frostas, kai jie jau ėjo prie durų. 

— Senolei septyniasdešimt aštuoneri, - suglu- 
męs atsakė pienininkas. 

— Na tada gal išklibikščiavo su nuomininku? 

— Nėra jokio nuomininko. 

Inspektorius vėl nusižiovavo. 

— Et, dar viena ideali versija - velniui į subinę, — 
pasakė nusivylęs ir atsitraukė, užleisdamas duris 
Gilmorui. Šis dūrė pirštu į skambučio mygtuką. 

— Skambutis neveikia, - tarė pienininkas. 

Kriminalistas seržantas patrinksėjo belstuku. 

— Aš jau beldžiau, - vėl įsikišo anas. 

Gilmoras vis tiek pabeldė dar kartą. Niekas ne- 
atsiliepė. Pienininkas patenkintas išsišiepė. 

- — Na ką sakiau? 

— Ei, pieniau! Pieno man nepalikai! - šūktelėjo 
kitoje gatvės pusėje stovinti dručkė su trumpučiais 
naktiniais. 

Pienininkas pamojo jai, girdi, tuojau ateisiu, ir 
moteriškė, liumpsėdama į naktinius netelpančiu 
užpakaliu, nukrypavo atgal į savo namą. Frostas 
susiraukė ir pasakė: 

— Tokia jau nesėkminga man pamaina - išvien 
klaikūs reginiai. O tu, pieniau, verčiau dalyk žmo- 
nėms pieną. Ačiū, kad paskambinai. 

— Ką manote? - paklausė Gilmoras, žiūrėdamas 
į viskam abejingą Bertoną, toliau sau parpiantį ant 
užpakalinės „Cortinos“ sėdynės. 


Frostas nužvelgė gatvę, tikėdamasis pamatyti 
uniformuotą konsteblį, kuriam būtų galima per- 
leisti atsakomybę. Bet viltys buvo tuščios. 

Užuolaidos pirmame aukšte buvo užtrauktos, o 
langas patikimai užsklęstas. Frostas, kaip visada 
panašiais atvejais, dirstelėjo pro plyšį korespon- 
dencijai įmesti. Išvydo tuščią koridorių ir kažkokį 
apvytusį augalą vazone ant staliuko. Ten pat gulė- 
jo atversta piniginė ir kelių raktų ryšulys. Inspek- 
torius atsitiesė sunerimęs. Aplinkybės atrodė įtar- 
tinos. Vargu ar senolė galėjo išeiti iš namų be pini- 
ginės ir raktų. 

— Teks laužtis, - pratarė jis. 

Gilmoras vakarykščio pieno buteliu išdaužė 
„skylę dažytame durų stikle. Įkišęs pro ją ranką, at- 
rakino duris. Jiedu suėjo į vidų. 

Pirmiausia kriminalistai pateko į virtuvę. Prie- 
blandoje sužibo pora žalių akių, pasigirdo gailus 
kniaukimas. Iš šaldytuvo paėmęs butelį, Frostas 
įpylė į lėkštutę pieno. Katė puolė godžiai lakti. Ins- 
pektorius paklabino kitų durų rankeną, jos buvo 
užkabintos iš anos pusės. Gilmoras apsidairė kam- 
baryje, retai užeinamoje svetainėje, trenkiančioje 
pelėsiais. 

* Išlakusi pieną, katė, šmaukšėdama uodega, vil- 
tingai lūkuriavo. Frostas vėl įpylė jai pieno. 

- Sūnau, lažinuosi iš šimto svarų, — pasakė seržan- 
tui, - ji - viršuje. Lovoje, negyva. Užlėk pažiūrėti. 

Kol Gilmoras trinksėjo laiptais aukštyn, inspek- 
torius iš indų džiovyklos paėmė konservų peilį ir, 
atidaręs skardinę „Felixo“, iškrapštė turinį į katės 
lėkštę. 


Staiga, išgirdęs seržanto šūksnį, ir pats puolė į 
antrą aukštą. 

— Inspektoriau, čionai! Greičiau! — šaukė Gil- 
moras. 

Senutė gulėjo lovoje. Buvo subadyta į pilvą, ger- 
klė plačiai perrėžta. Kūnas - ledo šaltumo. 


— Žinau, kad neturi ko pasiųsti, bet man reikia 
keturių Žmonių, - pasakė Frostas Velsui. Nenorė- 
damas klausytis, kaip nuovados seržantas teisina- 
si, inspektorius prispaudė siųstuvėlį prie krūtinės. 
Paskui vėl kilstelėjo ir pridūrė: - Mažiau man ne- 
užteks. Reikia, kad konstebliai apeitų kaimynus, 
kol šie dar neišvažiavę į darbą. Baigiu ryšį. 

Jis išjungė aparatą, pertraukdamas besiskun- 
džiantį Velsą per pusę žodžio, ir grįžo į namą. 

Gilmoras, nekantraudamas parodyti inspekto- 
riui sukruvintą kilimą, laukė miegamajame, atsi- 
stojęs už atvirų durų. Kraujo buvo pritaškyta išties 
gausiai. Ant grindų sumaigytas gumbsojo geriau- 
sias, juodas, senutės paltas. 

— Jis štai šitaip slėpėsi už durų, - ėmė. dėstyti 
kriminalistas seržantas. - Smogė, kai ji įėjo paka- 
binti palto, paskui nubloškė ją ant lovos. 

Frostas niauriai linktelėjo. Gilmoras veikiausiai 
neklydo, bet, norint tą niekšą sučiupti, nepakako 
žinoti, kur jis nužudė auką. 

- Jei ne tas pienininkas, kad jį kur plynios, - su- 
niurzgė inspektorius, - dabar ramiai sau miegotu- 
me šiltose lovose. 

Laiptais uždundėjo Bertonas. Grįžo apklausęs 
kai kuriuos kaimynus. 

— Inspektoriau, sužinojau šit ką, - pasakė jis. — 
Moteris, gyvenanti kitapus gatvės, sako, kad senu- 
tė kiekvieną sekmadienį popiet važiuodavo į Den- 
tono kapines padėti gėlių ant vyro kapo. Kaimynė 
matė ją išeinant apie tris. Kaimynas iš gretimo na- 
mo - Dinas Ronaldas Hoskinsas - sako, kad ponia 
Heins pasibeldė į jo duris sekmadienį tuojau po 
penkių, buvo labai susijaudinusi. Jai atrodė, kad 
kažkas pavogė atsarginį laukujų durų raktą, kurį 
laikydavo po dembliu prienamyje. Bet kai Hoskin- 
sas patikrino, raktas buvo po kilimėliu. 

— O pats ar patikrinai? 

Bertonas linktelėjo ir parodė į mažytį maišelį 
įdėtą raktą. 

— Hoskinsas išvadinęs ją Žiople ir grįžęs namo. 
Bet senutė vis tiek nesiliovusi aimanuoti, esą rak- 
tas padėtas ne taip, kaip ji palikusi. 

— Vargšelė neapsiriko, - tarė Frostas. - Jokių įsi- 
laužimo žymių nematyti, visos durys, visi langai 
patikimai užkabinti iš vidaus. Veikiausiai žudikas 
įėjo pro pagrindines duris. Jis laukė jos name. 

Gilmoras nenoromis pritariamai sumurmėjo. 
Inspektoriaus logika buvo nenuginčijama. 

— Tad štai, - toliau kalbėjo Frostas, - jis įsmuko į 
vidų, jai trečią valandą išėjus į kapines. Trainiotis 
čia po to, kai suraikė senutę, jam nebebuvo ko, tai- 
gi galime spėti, kad išsinešdino tuojau po penkių. 
Pasistenk apklausti kuo daugiau Žmonių. Kada 
kaimynystėje įvykdomas nusikaltimas, žmonės 
dažniausiai apkursta ir apanka, bet gal vis dėlto at- 
siras ką nors mačiusių ar girdėjusių. Pasidomėk, ar 
visi žinojo didžiąją ponios Heins paslaptį - apie at- 
sarginį raktą po dembliu. 

— Aišku, — pratarė Bertonas, vos pastebimai su- 
sverdėjęs. 

Vargšelis jau vos laikosi ant kojų, pamanė Fros- 
tas. Balsu jis pasakė: 

— Netrukus atvažiuos daugiau kolegų. Tada ga- 
lėsi keliauti namo. 

Kriminalistas konsteblis papurtė galvą. 

- Ištversiu, pone inspektoriau, - pažadėjo. 

Frostas, tramdydamas žiovulį, nusigailėjo, kad 
nėra kam jo paties išsiųsti namo. Važiuotų nėmaž 
neprieštaraudamas. Jis atsigręžė į Gilmorą, lau- 
kiantį, kada galės tarti žodį. 

— Patikrinau piniginę, - pasakė seržantas. - Joje 
tik Visų šventųjų bažnyčios Senjorų klubo narės 
kortelė ir ligoninės priėmimo talonas. Regis, dau- 
giau niekas namuose neliesta, nepaimta. 

— Keli svarai, - mąsliai ištarė inspektorius. - Tas 
niekšas paskerdė senutę dėl kelių piniginėje buvu- 
sių svarų? Neįtikėtina. 

Frosto akys šmaižiojo po miegamąjį, kuriame 
mišo troškus kraujo ir levandinis baldų lako kva- 
pas. Užsidegęs cigaretę, inspektorius įmaišė dar ir 
tabako aromato. Ant sienos virš riešutmedžio tua- 
letinio staliuko kabojo įrėminta nespalvota vestu- 
vinė fotografija: konfeti sniego siaučiami baltai ap- 
sitaisiusi nuotaka ir jaunikis su dieniniu fraku. Ta 
pati jaunoji dabar gulėjo apsirengusi gedulingai 
juodai, tuščią žvilgsnį nukreipusi į gelstančias lu- 
bas. Jos drabužiai ir lovos apklotas buvo lyg rūdi- 
mis nuberti lipnaus kraujo krešuliais. 

— Tikriausiai ji visada šitaip rengdavosi, važiuo- 
dama į kapines, - sumurmėjo inspektorius. Kažkas 

brūkštelėjo jam per koją. Katė. Frostas pasilenkė ir 
pakasė jai kaklą, paskui nuvijo gyvuliuką į šalį. 
Priėjęs prie lango, atitraukė užuolaidą ir pažvelgė į 
tuščią gatvę. Dangų klojo juodi debesys ir atrodė, 
kad niekada neprašvis. Inspektoriui spengė galva. 
Joje rizgo šitokia daugybė klausimų, o jis jautėsi 
bejėgis į juos atsakyti. 

Į gatvę įsuko rajono patrulio automobilis ir pri- 
važiavęs sustojo prie namo. Iš mašinos išlipo poli- 
cijos konsteblis Džordanas ir du rūškani krimina- 
listai konstebliai, kurie, matyt, tikėjosi sėkmingai 
užbaigti pamainą. Netrukus atvažiavo nusikaltimo 
vietos tyrėjas Robertsas. Šiam dar nespėjus iškrauti 
savo fotoaparatų ir blyksčių, žalia „Honda Accord“ 
atvyko du ekspertizės laboratorijos darbuotojai. 
Gilmoras visus atsivedė į viršų, prie lavono, paskui 
konsteblius išsiuntė pagelbėti liudininkų ieškan- 
čiam Bertonui. 

— Paklausinėkite, ar niekas nematė mėlyno fur- 
gono! — išeinantiems sušuko Frostas. 

— Nieko nelietėte? — paklausė vienas ekspertų. 

— Net prie savo pimpalo ir tai neprisiliečiau. — 
Inspektoriaus sąmojis buvo gerokai nuvalkiotas. 

Apačioje sutrinksėjo belstukas. 

— Atvažiavo daktaras! — šūktelėjo Gilmoras, 
kopdamas laiptais Moltbiui iš paskos. 

— Na, daktarėli, šį kartą mėsa šiek tiek šviežes- 
nė, — pasakė Frostas, kai raudonveidis gydytojas 
pasmėlusiomis akimis pro ekspertus prasispraudė 
į ankštą miegamąjį. 

— Galėjau ir numanyti, kad vėl susitiksime, - su- 
burbleno prastai nusiteikęs Moltbis. 

— Trys lavonai per vieną pamainą. Vis dažniau 
susimąstau: ar tik nebūsiu pakliuvęs į „Slaptą ka- 
merą“? 

Gydytojas prunkštelėjo ir palinko prie lavono. 
Išvadą jis pateikė labai greitai. 

— Mirusi. 

— Tai aš ir pats išsiaiškinau, - pasakė Frostas. — 
Pasiūliau senolei užrūkyti, o ji net žodžio neprata- 
rė. Prieš kiek laiko mirusi? 

Moltbis išsiėmė iš lagaminėlio bloknotą ir kažką 
užsirašė. 

— Jei teisingai supratau, išsikvietei patologą? 

— Taip. 

— Tuomet tegul jis ir atsako į tavo klausimus. 
Juk uždirba gerokai daugiau nei aš. Ar jau Žinai, 
kas siuntinėja tuos anoniminius laiškus? 

— Rūgštele, daktarėli, — suvaitojo inspektorius, 
— klausei to paties vos prieš šešias valandas. Aš per 
tiek laiko nė nusimyžti nespėjau. | 

Moltbis pažvelgė į Frostą pasimiglojusiomis 
akimis ir tankiai sumirksėjo. 

— Vos prieš šešias valandas? — perklausė ir, su- 
graibęs kėdę, ant jos susmuko. 

— Daktare, ar gerai jautiesi? - sunerimęs paklau- 
sė inspektorius. 

— Taip, taip, žinoma, viskas man gerai. - Gydy- 
tojas suėmė Frostui už rankos, prisitraukė jį ir, ap- 
tvoksdamas Džonio Volkerio' kvapeliu, prabilo 
šnibždomis: - Ar žinai, kad Drisdeilas mane ap- 


pirm jo? Paskambino man ir prisipažino. 

„Johnnie Walker“ — škotiško viskio rūšis. 


— Tikras niekšas, - pasiskubino pritarti Frostas. 
Paskui galva mostelėjo lovos pusėn. — Prieš kiek 
laiko ji mirė? 

Moltbis nusvirduliavo prie lavono ir paminkė 
odą. 

— Sąstingis jau beveik atsileidęs. Sakyčiau, mirė 
sekmadienio vakarą. Visais kitais klausimais kreip- 
kis į Drisdeilą. — Užsegamas lagaminėlis garsiai 
spragtelėjo. Gydytojas iškrypavo iš kambario. - O, 
Dievas apsireiškė! —- dar sušuko, leisdamasis laip- 
tais, ir su kažkuo pusbalsiu apsikeitė ne itin man- 
dagiomis frazėmis. 

Po akimirkos į kambarį įžengė patologas ir jo 
padėjėja. Drisdeilas dėbtelėjo į ekspertus ir šie, su- 
„pratę nebylią užuominą, tučtuojau pasišalino. 

— Bene su daktaru Moltbiu ką tik prasilen- 
kiau? — paniekinamai sušnirpštė jis. 

Frostas linktelėjo. 

— Ir lavoną jis tikriausiai vartaliojo? - paklausė 
patologas. | 

— Net neprisilietė, — atsakė inspektorius. - Ne- 
norėjo atimti iš jūsų malonumo. Daktarėli, būtų ge- 
rai, jei ilgai neužtruktumėte. 

Išgirdęs tą „daktarėli“, Drisdeilas sugriežė dan- 
"timis, bet, kai išvydo lavoną, jo nuotaika kaipmat 
pasitaisė. Pirmiausia nusivilko brangų, juodą, ilgą 
o šis sumaigė jį į kamuolį ir, numetęs ant kėdės, 
prisėdo ir įsikando cigaretę. 

— Prašyčiau čia nerūkyti, - subambėjo patolo- 
gas, džiaugdamasis proga tą stuobrį pamokyti. 

Drisdeilas įdėmiai, colis po colio, tyrinėjo senu- 
tės kūną ir pusbalsiu diktavo išvadas asistentei, 
kuri genijaus žodžius popieriuje vertė Pitmano 
greitraščio kraigliais. 

Geras penkiolika minučių ignoravęs garsius ne- 
kantraujančio Frosto atodūsius, patologas galų gale 
atsitiesė ir paskelbė ištarmę: 

— Moteris mirė maždaug prieš trisdešimt šešias 
valandas. 

— Daktaras Moltbis taip ir sakė, - sumurmėjo 
inspektorius. 

Patologas kreivai šyptelėjo. 

— Džiaugiuosi, kad mano nuomonei pritarė toks 
žymus ekspertas. Kraujo dėmių išsidėstymas liudi- 
ja, kad užpulta auka stovėjo. Žudikas prisiartino 
prie jos iš nugaros... 

Frostas pasimuistė, mat palto sagos bedė į už- 
pakalį, ir tarė: 

— Daktarėli, žudikas laukė jos prie durų. Jei kar- 
- tais norėtumėte pasipliuškenti, ten yra pora puikių 
kraujo balučių. 

Drisdeilas teikėsi užmesti akį, paskui kalbėjo 
toliau: 

— Nusikaltėlis plaštaka užspaudė senutei burną. 
Matote nykščio paliktą žymę ant kairiojo skruosto? 
— Patologas atsitraukė, kad inspektorius galėtų pa- 
žiūrėti, bet šis tik numojo ranka. Jam nebereikėjo 
žiūrėti į tai, ką pastebėjo, vos įėjęs į kambarį. Dris- 
deilas nusipurtė ir pridūrė: — Tris kartus peiliu 
smogta į pilvo ertmę. Peilis turėjo būti vienašme- 
nis, nelankstus, geležtė kokių šešių colių ilgio ir... 
ir aštri kaip skustuvas. 

— Panašu į virtuvinį peilį, ar ne, daktare? — pa- 
klausė Gilmoras, kuris kaip tik grįžo, paskirstęs 
užduotis konstebliams. | 

— Visai gali būti. 

— Naktį būta panašaus atvejo... Klarendono gat- 
vėje užpulta senutė. Nusikaltėlis paliko peilį. 

— Klarendono gatvėje?! Kodėl niekas manęs ne- 
kvietė?! — pasipiktino Drisdeilas. 

— Galėsite pats pirmas ją pašokdinti, kai tik nu- 
mirs. Kol kas dar gyva, - atšovė Frostas ir trumpai 
persakė aplinkybes. | 

— Jei galėčiau ištirti tą peilį, - pasakė Drisdeilas, 
— žinotume, ar ši auka nužudyta tuo pačiu. 

— Pasirūpinsiu, kad jums jį nusiųstų. - Inspek- 
„torius ant suklastoto degalinės kvito brūkštelėjo 
porą žodžių apie peilį. - Na, daktare, gyviau. Ne- 
abejoju, judu su padėjėja norite kuo greičiau grįžti 
į lovą... ee... lovas. 

Frostas šelmiškai pamerkė Gilmorui akį, bet pa- 
tologas to nepastebėjo. 

— Žudikas atkragino aukos galvą ir įsmeigė pei- 
lį štai čia. - Jis nykščiu bedė į Žiojinčią žaizdą kai- 
riau gerklės. - Tada pakreipė ašmenis horizonta- 
liai, todėl žaizda išplatėjusi, ir perrėžė gerklę iš 
kairės į dešinę. 

Inspektorius nusižiovavo, nė neprisidengęs. Tas 
sumautas patologas gaišo laiką smulkmenoms. 
Frostas ir pats akimoju susigaudė, kad senutė buvo 
užpulta iš užnugario ir nublokšta ant lovos. 

— Ar nusikaltėlis neturėjo apsitaškyti krauju? — 
paklausė jis. 

— Turėjo. Šiek tiek iš gerklės paplūdusio kraujo 
galėjo užtikšti ant kairiojo žasto, bet daugiau - ant 
dešiniosios žŽudikos rankos, kuria laikė peilį, ir pal- 
to, ar kąjis ten vilkėjo, rankovės. Be to, tempdamas 
kūną prie lovos, įmynė į kraujo klaną. Štai ant kili- 
mo matyti pėdos. 

— Turite omeny tas, ekspertų apibrėžtas kreida? 
Taip, daktare, mes jas pastebėjome. 

— O kaip kraujo atsirado čia? - pasmalsavo Gil- 
moras, rodydamas dėmę ant kairiosios juodos se- 
nutės suknios rankovės. - Nepanašu, kad užtiško 
iš žaizdos. 

Patologas, nepatenkintas, kad pražiopsojo įkal- 

- Čia žudikas nušluostė peilį, - paaiškino ir at- 
sitiesė. - Inspektoriau, daugiau neturiu ko pasaky- 
ti. Išsamią ataskaitą gausite po skrodimo. — Apsi- 
dairęs Drisdeilas paklausė: - O kur mano paltas? 


Lavoną vyrai atsargiai įkėlė į pigų karstą ir, nu- 
rabždinę siaurais laiptais, išvežė į lavoninę. Eks- 
pertai su savo trofėjais taip pat išvažiavo, Frostas, 
likęs tuščiame kambaryje vienas, rūškanas atsisė- 
do ant kėdės ir, traukdamas dūmą, užsižiūrėjo į 
plikas grindlentes. Nuvilkta patalynė, kilimas, vel- 
tinys iš po jo — viskas buvo išgabenta tirti. 

Inspektorius sumaigė nuorūką į stiklinį indelį 
ant tualetinio staliuko. Laiminga, konfeti apsnigu- 
si nuotaka iš fotografijos šypsodamasi žvelgė į niū- 
rų, nusiaubtą kambarį, kuriame ją ištiko siaubinga 
mirtis. 

Laiptus pirmiau dengęs kiliminis takas irgi bu- 
vo išvežtas į laboratoriją, tad, Frostui leidžiantis į 
pirmą aukštą, mediena aidžiai kaukšėjo. Gilmoras, 
Bertonas ir dar du konstebliai virtuvėje gėrė arbatą. 

— Kas girdėti iš kaimynų? - pasiteiravo inspek- 
torius. 

— Daugumos nėra namie, - atsakė Bertonas, pa- 
duodamas jam puodelį. - Tikriausiai darbe. Vaka- 
rop bandysime apeiti dar kartą. Vis dėlto trys mo- 
teriškės vakar popietę pastebėjo čia trainiojantis 
įtartiną tipą. 

— Ar liudininkės jį apibūdino? - susidomėjęs pa- 
klausė Frostas. 

— Trejopai, - ne itin džiugiai atsakė kriminalis- 
„tas konsteblis. —- Pasak vienos kaimynių, vyriškis 
buvęs vidutinio sudėjimo, tamsių plaukų, gal su 
barzda, o gal ir be barzdos, amžius — tarp trisde- 
šimties ir penkiasdešimties. Tuojau po dviejų vaikš- 
tinėjęs gatve pirmyn atgal, dairydamasis į langus. 
Pasak kitos, skustagalvis motociklu be paliovos su- 
kęs ratus aplink kvartalą. O trečia mačiusi juodai 
apsirengusį jamaikietį. 

— Kuo gi jis pasirodė įtartinas? - paklausė Gil- 
moras. 

— Praėjo, ir tiek. Manau, toji dama tiesiog ne- 
mėgsta jamaikiečių. 

Frostas gurkštelėjo arbatos. Ši buvo vos drungna. 

— Greičiausiai tik veltui gaišite laiką, bet vis dėl- 
to reikės šią informaciją patikrinti. Ar jau radote 
kokių nors giminaičių arba pažįstamų, kurie galė- 
tų pasakyti, ar, be pinigų iš piniginės, dar kas nors 
paimta? 


— Dar ne, - atsakė Gilmoras. — Kreipsiuos į Sen- 
jorų klubą, kurio narė senutė buvo. Ten turėčiau ką 
nors sužinoti. 

— Gerai. Kokio ji buvo būdo? Su kaimynais su- 
tarė? 

Bertonas papurtė galvą. 

— Visi sako tą patį - vaidinga senė, nuolat rasda- 
vusi dėl ko pabambėti. Niekas jos nemėgo. 

— Reikia išsiaiškinti, dėl ko ji bambėjo pastaruo- 
ju metu. Gal kas nors paskerdė senolę, pristigęs kan- 
trybės. - Inspektorius apsidairė. — O kur katytė? 

— Išsivežė vyrukas iš KGAD', - atsiliepė Gil- 
moras. | 

— Tikiuosi, tą sušniurkštą kraujaleidį sučiupsi- 
me, - niūriai pasakė Frostas ir susiraukęs, lyg ger- 
tų karčius vaistus, nugurkė arbatos drumzles. — 
Nagi pataisykite man nuotaiką. 

— Ekspertai rado kažkieno, ne senutės, atspau- 
dų, - ryžosi pamėginti kriminalistas seržantas. — 
Vienas jų teikia vilčių. 

— Bus sanitarinės priežiūros inspektoriaus arba 
šeimos planavimo konsultanto, dar galai žino kie- 
no, tik ne žudiko, - atšovė Frostas ir atsistojęs pasi- 
rąžė. — Pailsau, nebeišgaliu našiai mąstyti. - Pa- 
žvelgęs į pilkšvą iš nuovargio Gilmoro veidą, pri- 
dūrė: — Gana. Kelias valandas nusnaudžiame, o 
vidudienį renkamės nuovadoje. 

Vidudienį?! Kriminalistas seržantas vogčia dirs- 
telėjo į laikrodį. Pamiegos vos tris valandas, ir tai, 
jei pasiseks. Jeigu tik karingai nusiteikusi Liza ne- 
būdrauja. 


Karališkoji gyvūnų apsaugos draugija. 

Išleidęs Bertoną, Frostas vežė namo Gilmorą. 
Šis sėdėjo įsitempęs, baimindamasis, kad prabils 
radijas ir pasiųs juos tirti dar vieno nusikaltimo. 
Radijas plyšojo, bet pranešimai buvo skirti ne jie- 
dviem. Tik sykį abu sukluso, išgirdę: „Iš Jubiliejaus 
bloko 76-0jo namo sklinda blogas kvapas. Kaimy- 
nai skundžiasi...“ | 

— Matyt, prismardinai to savo losjono, - sumur- 
mėjo Frostas, padangomis nubraukęs purvą nuo 
šaligatvio krašto prie 42-ojo Pirklių gatvės namo. 
Seržantą jis pažadino supurtęs už peties. 

Namuose Gilmorą pasitiko tyla. Valgomajame 
ant stalo buvo padėta lėkštė su ataušusiu valgiu. 
Vakarienė. It priekaištas. Frėnkas nubraukė maistą 
į šiukšlinę, lėkštę įdėjo į kriauklę. 

Liza viršuje miegojo. Net atsipalaidavusios iš- 
raiška buvo pikta. Jis nusirengė ir kuo atsargiausiai 
įslydo po antklode. Žinojo - jei tik ją prižadins, 
akimoju įsiplieks kivirčas. Beveik tučtuojau nu- 
grimzdo į neramų miegą. Sapnavo išvien sužalo- 
tus, kraujuojančius lavonus, ir visi jie buvo Lizos. 

Frostas tuo metu, svajodamas apie lovą, važia- 
vo namo. Beveik suspėjo.. 

— Operatyviojo valdymo centras - inspektoriui 
Frostui! Atsiliepkite! — prabilo siųstuvėlis. 

Patrulis atvežė į nuovadą santechniką. Įtaria- 
mąjį Polos Bartlet byloje. 

— Važiuoju, — atsakė inspektorius ir staigiai ap- 
gręžė automobilį. Ką ten šūkauja susidūrimo vos 
išvengęs taksi vairuotojas, jis nesiklausė. 


ANTRADIENIS. RYTINĖ PAMAINA (2) 


Vyriausiasis inspektorius Maletas žvaliai įžengė į 
nuovadą ir pirmiausia nuo dailiai pasiūto apsiaus- 
to nusipurtė lietaus lašus. Pusę dešimtos ryto pri- 
imamajame tvyrojo vangi nuovargio nuotaika, ir 
jis išsyk atsiminė ketinęs pasikalbėti su Frostu apie 
Polos Bartlet bylą. 

— Seržante, ar ponas Frostas nuovadoje? 

— Jo nėra, pone. — Velsas vos užgniaužė žiovu- 
lį. - Nužudyta dar viena senutė. Meningtono lin- 
kyje. Inspektorius aiškinasi aplinkybes. 

— O Dieve! - Priblokštas Maletas suraukė kaktą. 

— Bjaurus atvejis, - pridūrė nuovados seržantas. 
— Subadyta į pilvą, gerklė perrėžta. 

— Kai tik pamatysite inspektorių, siųskite pas 
mane. Gal žinote, ar jis paliko man ataskaitą apie 
Polos Bartlet bylą? Antrą valandą - spaudos konfe- 
rencija. 

— Bent jau aš, pone, jokios ataskaitos nemačiau. 

Maletas nepatenkintas susiraukė. 

— Ką turėsiu kalbėti spaudos konferencijoje, jei 
negaunu jokios informacijos? Neįmanoma dirbti. 

— Pone, mes visi nusivarę nuo kojų, - nedrąsiai 
priminė Velsas. 

— Išvien pasiteisinimai... Daugiau iš jūsų nieko 
neišgirsi. — Vyriausiasis inspektorius greitosiomis 
nužvelgė priimamąjį. - Seržante, grindis derėtų pa- 
valyti. 


— Derėtų, pone, — pritarė seržantas ir susverdė- 
jo, norėdamas parodyti esąs uolus, lojalus polici- 
ninkas, tik negyvai persidirbęs, —- bet per tą pra- 
keiktą gripą... 

— Seržante, gripas — ne priežastis prastai dirbti. 
Priimamasis - mūsų vitrina. Visuomenė ją pamato 
pirmiausia. Tvarkingas priimamasis — našiai dir- 
bantis priimamasis... visuomenei jis įkvepia pasiti- 
kėjimo mumis. - Maletas akimirką nutilo ir rūsčiai 
pažvelgė į Velsą. - Seržante, jūs nesiskutęs. Tai bent 
pavyzdys kitiems! 

Nuovados seržantas veltui mėgino aiškinti dir- 
bąs antrą pamainą iš eilės, mat jo pakaitinis susir- 
gęs. Vyriausiojo inspektoriaus tokios banalios 
smulkmenos nedomino. 

— Seržante, teisintis lengviausia. Tie, kam pasi- 
sekė išvengti gripo viruso, privalo darbuotis iš pe- 
ties. Turime išlaikyti aukštą lygį. 

Kai tik durys skyriaus viršininkui už nugaros 
užsivėrė, Velsas jam įkandin parodė dviejų pirštų 
kombinaciją, girdi, impotentas. Atsiteisė bent šitaip. 

Staiga pasigirdo girgždus policijos viršininko 
balsas: 

— Mačiau, seržante, mačiau! 

Velsas persigandęs atsigręžė ir tuojau pat su- 
smuko ant kėdės. Iš palengvėjimo jį net prakaitas 
nupylė. Prie durų, patyliukais sulaukęs, kol pasiša- 
lins Maletas, šypsodamasis stovėjo Frostas. 

— Džekai, per tave vos nenumiriau iš baimės, — 
pasakė Velsas. 

— Regi prieš save žmogų su tūkstančių balsų, 
bet tik vienu pimpalu. Na kas čia girdėti? 

— Kas girdėti, kas girdėti?.. Dirbau kiaurą naktį, 
šit kas... 

— Išvien pasiteisinimai, seržante... klok verčiau 
faktus. 

Inspektorius pavaišino nuovados seržantą ciga- 
rete ir uždegė ją. 

— Rikmanas parašė paaiškinimą. 

— Kas jis toks? 

— Pornografijos prekeivis. Tvirtina visas tas gro- 
Žybes pirkęs aludėje, iš nepažįstamo žmogaus. Pa- 
leidome už užstatą. | 

— O kaip mano santechnikas? 

— Antrajame Kvotos kambaryje. 

— Ačiū, - tarstelėjo Frostas, eidamas prie durų. 
Staiga sustojęs pridūrė: - Seržante, grindis derėtų 
pavalyti. 

— Surasiu tau šepetį, - išsišiepęs atsakė Velsas. 
Užbirbė vidaus ryšio telefonas, ir seržanto išraiška 
akimoju persimainė. Skambino sumautas Maletas. 
— Pone, valgykla uždaryta. Neturiu kam liepti už- 
plikyti jums arbatos. - Velsas nutrenkė ragelį ant 
aparato. Skyriaus viršininkas jo pasiteisinimų šiaip 
ar taip nesiklausė. 


Prie Kvotos kambario Frostą iš jaudulio mažne 
drebėdamas pasitiko kriminalistas seržantas Artu- 
ras Henlonas. 

— Džekai, gali būti, kad pagriebėme siūlo galą! 

Jis vos vos pravėrė duris, kad inspektorius galė- 
tų dirstelėti į sulaikytąjį. Ant kėdės kumpsojo po- 
plikis, stambokas, apgaulaus žvilgsnio vyriškis su 
alaus pilvuku. Galėjo būti įpusėjęs penktą dešimtį. 

Vilkėjo jis tamsiai mėlyną kombinezoną. 

— Kaltas, - paskelbė ištarmę Frostas. — Velniop 
teismą, pakarkime jį tuojau pat. 

Tyliai uždaręs duris, Henlonas ėmė pasakoti: 

— Bernardas Hikmanas, keturiasdešimt ketve- 
rių, vedęs, vaikų neturi. Tą dieną, kai dingo Pola 
Bartlet, jis turėjo dirbti kapinėse, statyti naują siur- 
blį už laidojimo rūsio. Jei tikėsime Hikmano grafi- 
ku, jis pradėjo darbą aštuntą, bet vikaras tvirtina, 
kad į kapines santechnikas atvažiavo tik devintą. 

Kriminalistas seržantas atvertė aplanką ir paro- 
dė Frostui įtariamojo darbo grafiką. 

— Kur gyvena? - paklausė inspektorius. 

— Čia, Dentone, Vikariato blokas 63. 

Frostas apmąstė ką išgirdęs. Pola dingo rajone, 
esančiame šiauriau Dentono miško. Vikariato blo- 
kas - keturiomis, penkiomis myliomis piečiau. 

— Automobilį jis turi? 

— Turi. Stovi aikštelėje. 

Vadinasi, Hikmanas galėjo įvilioti ar įsitempti 
mergaitę į automobilį, išprievartavęs nužudyti ir 
devintą atvažiuoti į kapines. Bet - pirmiausia — ko 
jis nusibeldė už miško? Juk kapinės priešingoje pu- 
sėje. 

— Jie susidūrė neatsitiktinai, — pasiūlė versiją 
Henlonas. - Jis viską suplanavo. Buvo matęs mer- 
gaitę anksčiau ir jos geidė. Žinojo, kur ją rasti, ir 
laukė. 

— Sakai, geidė jos? — nepatikliai paklausė Fros- 
tas. - Kodėl kaip tik jos? Tokio pupuliuko? 

— Džekai, skonis čia visiškai nesvarbu. Būna, 
vyrai trokšta bjauriausių moterų. 

Inspektorius pažvelgė į Henloną priekaištingai 
ir pasakė: | 

— Nedera šitaip kalbėti apie skyriaus viršininko 
žmoną. 

Užsikvatojęs seržantas staiga nutilo, mėginda- 
mas perspėti Frostą apie gresiantį pavojų. 

— Inspektoriau! - prieidamas šūktelėjo Maletas. 

Kad tik nebūtų išgirdęs, raitydamas kuo nuošir- 
džiausią šypseną, pamanė Frostas. 

— Pone... 

— Kur ataskaita apie Polos Bartlet bylą? Antrą 
valandą man spaudos konferencija. 

— Kaip tik ruošiuosi kvosti įtariamąjį, —- atsakė 
inspektorius, galva rodydamas į duris. 

Maletas išsyk nušvito. 

— Įtariamąjį? Jau? Nuostabu! Juk tai nuostabu! 
Jei iki spaudos konferencijos spėtume užbaigti ty- 
rimą... - Skyriaus viršininko šypsena išblėso, kai 
tik seržantas išsiėmė nosinę ir garsiai išsišnypštė 
nosį. — Henlonai, tikiuosi, neketinate susigriebti 
gripo? Mums ir šiaip katastrofiškai trūksta žmo- 
nių, — priekaištingai pasakė Maletas ir, apsisukęs 
ant kulnų, nužingsniavo koridoriumi. 

— Jau net nosies nebegalima ramiai išsišnypšti, — 
atsiduso Henlonas. 

— Nepurkšk į mane savo susmirdusių bacilų, — 
atsakė Frostas. — Eime, šnektelsime su įtariamuoju. 


Hikmanas pasimuistė ant kietos, nepatogios kė- 
dės ir įsistebeilijo į jauną konsteblį. Šis, neatlaikęs 
žvilgsnio, nervingai nukreipė akis į šalį. Įtariama- 
sis, patenkintas šia nedidele pergale, vyptelėjo ir 
suniurzgė: 

— Pritvočiau tave viena ranka. 

— Galėsi pamėginti. Tik pirmiau užsegsime tau 
antrankius, o jam įduosime lazdą, - pasigirdo atsa- 
kymas. 

Storuliukas seržantas grįžo į Kvotos kambarį su 
kažkokiu kaliause apibrizgusiu kostiumu. 

— Kriminalistas inspektorius Frostas, - prisista- 
tė anas, sėsdamas priešais Hikmaną. — Norėčiau 
šio to paklausti. 

— Aš norėčiau paklausti tik vieno dalyko, - at- 
kirto Hikmanas. - Kodėl mane čia atvesdino? O 
gal tai - valstybės paslaptis? 

— Tave čia atvesdino todėl, - atsakė Frostas, — 
kad mes tiriame sunkų nusikaltimą. Tikiuosi, galė- 
sime tave išbraukti iš įtariamųjų sąrašų, o jeigu 
ne - įklimpai kaip reikiant, brolyti. Taigi verčiau 
atsakyk į klausimus. 

— Na tai klausk. Greičiau baigsime sušiktą ko- 
mediją. 

— Rugsėjo 14-0ji. Noriu žinoti, ką tą dieną vei- 
kei. Visut viską. Nuo tada, kai atsikėlei iš lovos, iki 
tada, kai vėl atsigulei. 

— Daugiau nei du mėnesiai praėję. Kaip, velniai 
griebtų, galiu prisiminti? 

— Še, atgaivink atmintį, - pasakė Frostas ir pa- 
klojo priešais Hikmaną popieriaus lakštą. 

Įtariamasis paėmė jį ir apstulbęs perbėgo akimis. 

— Dėl tokio nieko? Patyliukais pridedu grafike 
vieną valandą, o tie pusgalviai jau kviečia sumautą 
greitojo reagavimo būrį?! Tegul susikiša tą savo 
darbą... 

— Tavo firma į mus nesikreipė, ir darbo grafiko 
klastojimas čia niekuo dėtas. Reikalas daug rimtes- 
nis. Pasakok, ką veikei tą dieną. 

— Dirbau Visų šventųjų kapinėse, stačiau naują 
siurblį. Ten plečiamas kvartalo plotas, todėl senojo 
nebeužtenka. Tą rytą, rodos, buvo ketvirtadienis, 
išsiruošiau į darbą, o mašina ėmė ir sugedo. Mėgi- 
nau krapštytis variklyje — nieko neprikrapščiau. 
Teko skambinti meistrui ir į darbą kulniuoti pės- 
čiam. Teisybė, valandą pavėlavau, bet ar aš kaltas, 
kad sugedo prakeiktos vežėčios? Kodėl turėčiau 
leisti firmai tuo pasinaudoti? 

— Mums reikės meistro pavardės ir adreso, — pa- 
sakė Henlonas. 

— Namie turiu užsirašęs. Tai va, dirbau iki pu- 
sės pirmos, tada užėjau į aludę užkąsti, grįžau į ka- 
pines, darbą baigiau šeštą. 

— Vadinasi, kapinėse buvai nuo devynių iki še- 
šių, — pasitikslino Frostas. - Ką veikei paskiau? 

— Vėl užėjau į aludę, išlenkiau kelias taureles, 
parėjau namo pavalgyti, grįžau į aludę ir sėdėjau, 
kol uždarė. Vienuoliktą pavakarieniavau, paskui šį 
tą nuveikiau lovoje ir užmigau. 

— Ar esi tikras dėl „šio to lovoje“? — nuoširdžiai 
pasidomėjo Frostas. 

— Aišku, juk aš — įpročio vergas. Nepraleidžiu 
nė vienos nakties, nesvarbu, nori ji ar ne. 

Inspektorius užsidegė cigaretę, dūmus išpūtė 
per nosį. 

— Kiek metų Žmonai? 

— Keturiasdešimt dveji. 

— Niekada neužsinori šviežesnės mėselės? 

— Po šimts krušnų, kur neužsinorėsi! - Vyriškis 
sukikeno. - Bet yra viena bėda: tokios manęs nenori. 

— Tokiam dideliam berniukui kaip tu, - pasakė 
Frostas, — tai neturėtų būti bėda. Gali jaunas mer- 
gaites priversti - nesvarbu, nori jos ar ne. 

— Bė, inspektoriau, nesuprantu, kur suki ienas, — 
prisimerkęs tarė Hikmanas. 

Frostas iš žalio aplanko išėmė spalvotą nuotrau- 
ką ir, padėjęs priešais įtariamąjį, paklausė: 

— Atpažįsti? 

Hikmanas įsižiūrėjo į rimtą, be šypsenos, Polos 
Bartlet veidą. 

— Gyvenime nesu jos matęs... - pratarė, bet po 
akimirkos atpažinęs sušuko: - Po velniais! Čia ta 
pati mergaitė! - Umai suvokęs, kuo gali būti apkal- 
tintas, pašoko, net kėdė nulėkė į šalį. - Ką, po šimts 
krušnų, ruošiatės man prikabinti?! 

Nervingasis policijos konsteblis Koljeris žengė 
santechniko tramdyti ir tik lengviau atsikvėpė, kai 
inspektorius mostu paragino atsitraukti. Frostas 
sugriebė fotografiją ir pakišo Hikmanui po nosimi. 
Prašneko lėtai ir visiškai ramiai: 

— Ką tik grįžau iš skrodimo. Dar nesiryžtu mer- 
gaitės tėvams pasakoti, kas jai padaryta. Gali sau 
rėkauti čia ir skeryčiotis, bet į mano klausimus vis 
tiek teks atsakyti. Taigi verčiau atsisėsk! 

Apsiniaukęs Hikmanas nustūmė inspektoriaus 
ranką su nuotrauka ir atsisėdo. 

- Šitaip jau geriau, - pasakė Frostas ir kerinčiai 
nusišypsojo. - O dabar papasakok mums, kodėl lai- 
dojimo rūsyje radome tokius pat pirštų atspaudus 
kaip ant tavo darbo grafiko. 

Niekas jokių pirštų atspaudų rūsyje nerado, bet 
Hikmanas to nežinojo. 

— Rūsyje? Tad ten ją radote? - Santechnikas atsi- 
lošė ir patenkintas išsišiepė. — Jei susiruoščiau ką 
nors išprievartauti, pasirinkčiau vietą, romantiš- 
kesnę už sukruštą karstų sandėlį. 

Frostas prisimerkė. 

— Kas sakė, kad mergaitė buvo išprievartauta? 

— Aš ne kvailas. Bene klausinėtum manęs apie 
seksą, jei ji nebūtų išprievartauta? 

— O ką tada veikei kriptoje? 

— Apie vienuoliktą užėjo sušikta audra. Kliokė 
kaip iš kibiro, nors ir neilgai. Permirkau kiaurai, 
mat nebuvo kur užsiglausti. Pamaniau, kad tas rū- 
sys - įrankių sandėliukas ar kas, tad viniatraukiu iš- 
lupau velkės varžtus ir pastovėjau viduje. Kai lietus 
liovėsi, varžtus sukaliau atgal ir vėl kibau į darbą. 


— Na, Džekai, ką manai? — paklausė Henlonas. 
Jie laukė, kol įtariamasis pasirašys išspausdintą pa- 
aiškinimą. 

— Bjauri nuojauta kužda, kad šitas tipelis nekal- 
tas. Paleisime jį, bet reikės kruopščiai patikrinti 
kiekvieną jo versijos detalę. Ar tikrai jo mašina bu- 
vo sugedusi, ar yra liudininkų, tą dieną mačiusių jį 
dirbant prie kaulinės. Taip pat būtina išsiaiškinti, 
ar tikrai, kaip santechnikas sako, tada smarkiai lijo. 

— Jis žinojo, kad mergaitė išprievartauta, — pri- 
minė Henlonas. | 

— Bet manė, kad ji išprievartauta rūsyje, o juk ji 
nugabenta ten jau mirusi, maiše. Hikmanas — 
vienintelis mūsų įtariamasis, bet manau, kad jis — 

niekuo dėtas. Eime, pažiūrėsime, kaip susirauks 
mūsų skyriaus viršininkas. 


Maletas prisitraukė prikimštą gautųjų dokumen- 
tų dėklą ir greitosiomis peržiūrėjo turinį. Frosto Ža- 
dėtų sutvarkyti degalinių kvitų nebuvo nė ženklo, 
užtat kėlė nerimą iš grafystės vyriausiosios valdy- 
bos atkeliavę įvairiaspalviai blankai, kuriuos reikėjo 
balažin kaip užpildyti, pirmiau smulkiai inventori- 
zavus nuovadą. Vyriausiasis inspektorius nepaten- 
kintas palingavo galvą. Labiau netinkamo meto 
valdyba pasirinkti negalėjo. Kažkas pasibeldė į du- 
ris. Maletas pasitempė, susiglostė plaukus ir ištarė: 

— Užeikite. 

Įėjo suniukęs seržantas Velsas. Atneštąjį puode- 
lį arbatos jis ne itin atsargiai pastatė ant viršininko 
stalo. | 

— Pone, ar galėtume pasikalbėti? - paklausė. 

Maletas susiraukė. Nuovados seržanto aimanų 
jis nėmaž nebenorėjo klausytis. Viršvalandžius dir- 
bo visi, reikėjo tik, užuot be paliovos apie tai vaito- 
jus, suimti save į nagą ir padirbėti dar uoliau. Vy- 
riausiasis inspektorius išspaudė šykščią šypsenėlę 
ir parodė į kėdę. 

Staiga užviauksėjo telefonas. Maletas pažvelgė 
į aparatą, paskui dėbtelėjo į Velsą. Rodos, buvo kuo 
aiškiausiai įsakęs blokuoti visus skambučius. Ar 
bent kas šioje nuovadoje gali įvykdyti paprasčiau- 
sią įsakymą? 

— Maletas, - amtelėjo vyriausiasis inspektorius. 
Jo išraiška akimirksniu persimainė, dar labiau 
pasitempęs, jis laisvąja ranka pasitaisė kaklaraiščio 
mazgą. Skambino policijos viršininkas. — Kaip 

tvarkomės, pone? Na... Juk žinote, kaip mums 
trūksta kadrų... Taip, sutinku, Šelvudo skyriuje pa- 
dėtis tokia pat... Suprantu, pone... Na, jei su proble- 
momis susidoroja Šelvudas, sugebėsime ir mes... 

Velsas tylutėliai atsiduso. Policijos viršininkas, 
žinodamas, kad abiejų skyrių viršininkai dėl ge-. 
resnės pozicijos eilėje prie paaukštinimo pasiryžę 
kibti kits kitam į gerklę, nuolat kurstė Dentoną ir 
kaimyninį Šelvudą varžytis. 

— Taip, pone, - toliau ulbėjo Maletas, - ta epide- 
mija smogė mums labai skausmingai, bet, dėkui... — 
jis kuklindamasis atsikrenkštė, — ..sumaniam va- 
dovavimui, nepriekaištingam komandiniam darbui 
ir... - Išraiškingai pažvelgė į Velsą ir prašneko gar- 
siau: — ..viso kantraus kolektyvo pastangoms, mes 
puikiai tvarkomės. — Apsigręžęs su kėde, Maletas 
jau tyliau pasakė: - Atsiprašau, pone, jei kalbu ne- 
labai žvaliai - pusę nakties nė bluosto nesudėjau. 
Tikriausiai girdėjote, radome Polą Bartlet? 

— Išprievartautą ir smirdinčią kaip šeškas. 

Vyriausiasis inspektorius, neišgirdęs Frosto įei- 
nant, net susigūžė. Atsisukęs jis pašėlo energingai 
mosuoti ranka, girdi, patylėk. 

— Pone, regis, vargšė mergaitė patyrė lytinę 
prievartą, nors kol kas visos informacijos netu- 
riu. - Rūstus Maleto žvilgsnis turėjo Frostui pri- 
minti, kas dėl to kaltas. - Tačiau mes sulaikėme įta- 
„riamąjį. 

— Nieko mes nesulaikėme, — atitarė inspekto- 
rius. — Aš jį jau paleidau. 

Skyriaus viršininkas delnu pridengė ragelį ir 
sužaibavo akimis. 

— Prašyčiau patylėti, - sušnypštė. Policijos virši- 
ninkui jis pasakė: — Pone, įvykiai klostosi netikėtai 
sparčiai. Paskambinsiu jums. - Įteikli Maleto šyp- 
sena išnyko, kai tik ragelis saugiai atsidūrė ant 
aparato. - Nedrįskite lįsti su savo komentarais, kai 
kalbu telefonu, - sušnypštė jis Frostui. 

— Atsiprašau. Nenorėjau, kad apsijuoktumėte 
prieš policijos viršininką. 

Atgailos inspektoriaus balse nebuvo nė ženklo, 
negana to, jo lūpų kamputyje smilko cigaretė. Ma- 
letas dar labiau suirzo. Buvo įpratęs, kad prieš rū- 
kydami jo kabinete žmonės atsiklaustų leidimo. Ži- 
noma, Frostui rūkyti jis neleistų. Šiaip ar taip, pir- 
miausia reikėjo išsiaiškinti, ko nori Velsas. 

— Seržantas Džonsonas serga. Pone, aš plušu 
dvigubas pamainas ir šįvakar vėl turėsiu dirbti. To 
jau per daug. 

Maletas dėjosi pavaldinį suprantąs ir atjaučiąs. 

— Seržante, nekalbėkite apie dvigubas pamai- 
nas. Nepatogu ir sakyti, bet niekas nedirba dau- 
giau už mane. — Vyriausiasis inspektorius nutilo. 
Jam pasirodė, kad Frostas niekinamai prunkštelė- 
jo. Vis dėlto, matyt, bus suklydęs —- inspektorius 
stovėjo su nekalčiausia išraiška veide. — Jeigu Šel- 
vudo skyrius gali apsieiti be pagalbos iš šalies, va- 
dinasi, galime ir mes. —- Maletas pakėlė ranką, iš 
anksto nutildydamas seržantą, kuris jau Žiojosi 
prieštarauti. — Šiek tiek kantrybės, šiek tiek dau- 
giau pastangų, ir įveiksime bet kokias kliūtis. Jei 
tik iškils problemų ar rūpesčių, kreipkitės tiesiai į 
mane. Mano durys - visada atviros. - Vyriausiasis 
inspektorius nusišypsojo ir pridūrė: — Gal išeida- 
mas galėtumėte jas uždaryti? 

Nuovados seržantas vėl žiojosi prieštarauti, bet 
persigalvojo ir leidosi išprašomas pro duris. Tik 
vargais negalais atsispyrė pagundai trenkti jomis 
taip, kad sudundėtų. 

Frostas net neatsiklausęs klestelėjo ant atsilais- 
vinusios kėdės ir garsiai, neprisidengdamas bur- 
nos, nusižiovavo. Na ir kiaulė, pamanė Maletas. 

— Kaip laikotės? - paklausė. 

— Mes nesilaikome, - atšovė inspektorius. - Ka- 
panojamės ir staigiai skęstame. 

- Šelvudas... - buvo beprasižiojąs Maletas. 

— Velniop Šelvudą, — pertraukė jį Frostas. - Jų 
ten neužgriuvo trys mįslingos Žmogžudystės. 

Skyriaus viršininkas papūtė į akinių stiklus ir 
stropiai juos patrynė. Nusiėmus akinius, Frostas 
nebeatrodė toks netvarkingas. Kai vėl juos užsidė- 
jo, priešais sėdėjo tas pats apšiuręs nevaleika. 

- Jeigu nesilaikome, inspektoriau, vadinasi, esa- 
me aplaidūs, vadinasi, mums trūksta kompetenci- 
jos. 

— Pone, žinau, kad jūs stengiatės iš paskutinių- 
jų, - atlaidžiai pasakė Frostas. 

— Niekas man neprikiš kompetencijos stokos, — 
užkaitęs rėžė vyriausiasis inspektorius. - Aš suda- 
rau budėjimo tvarkaraščius, bet argi jų kas nors lai- 
kosi? Niekada nežinau, kas yra darbe, ko nėra. Priva- 
lome būti labiau organizuoti... pasiskirstyti užduotis, 
našiau pasinaudoti ištekliais. Štai parengiau nau- 
jus darbo grafikus. - Jis pastūmė stalviršiu tvarkingai 
prispausdintus lapus. — Jų bus griežtai laikomasi. 
Aš nepakęsiu jokių nukrypimų... jokių pasiteisi- 
nimų. | 

Frostas paėmė vieną lapų ir peržvelgė. Kaip ir 
dauguma Maleto įsakų, šis buvo gražiai išdėstytas, 
bet neįmanomas įgyvendinti. 

— Turėsime padirbėti šiek tiek uoliau, - gražby- 
liavo vyriausiasis inspektorius. — Nebeilgai. Kitą 
savaitę ponas Alenas grįžta į darbą, Polos Bartlet 
bylą perduosite jam. Kiti pareigūnai taip pat vie- 
nas po kito baigia nedarbingumą. —- Maletas nusi- 
šypsojo, lyg sakytų „na būkite gi supratingas“. — 
Reikia tik kelias dienas pakentėti. 

Puiku, mulki tu, pamanė Frostas, tada pažais- 
kime pagal tavo taisykles. Jis vėl nusižiovavo ir at- 
sistojo. 

— Pagal grafiką man laisvadienis, tad važiuoju 
namo. Bent nusnūsių. 

— Palaukite! —- Maletas paragino inspektorių at- 
sisėsti. — Kas informuos mane apie jūsų bylas? — 
Skyriaus viršininkas bjaurėdamasis išklausė Fros- 
tą, kuris, pasakodamas apie durtines žaizdas ir 
skrodimą, nepagailėjo šiurpių detalių. — Viena au- 
ka vis dėlto gyva, vadinasi, žmogžudystės tik dvi. 

— Tai aukai aštuoniasdešimt vieneri, jai sulau- 
Žytas kiaušas, — atsakė inspektorius. — Ligoninė 
nieko gero nesitiki. Užtat manau, kad žmogžudys- 
tės - trys. 

Maletas niršiai sugniaužė kumštį. 

— Suimti tą bjaurybę — svarbiausias mūsų tiks- 
las, net jei dėl to nukentėtų kitų bylų tyrimas. - Jis 
paėmė užrašinę. — Antrą valandą man spaudos 
konferencija. Polos Bartlet byla. Kaip suprantu, iš 
santechniko nieko nepešėte? 

— Nieko. Nebent paaiškėtų, kad jo papasakota 
versija —- skylėta. Bet greičiausiai nepaaiškės. 


151 


— Gaila, - pratarė skyriaus viršininkas taip, lyg 
dėl to kaltas būtų Frostas. - Ar tėvams pasakėte, 
kad mergaitė buvo išprievartauta? Nenoriu, kad jie 
sužinotų tai iš žiniasklaidos. 

Po šimts! - mintyse sukeikė Frostas. Visai išga- 
ravo iš galvos. 

— Ne, pone. Nenoriu griauti naujojo, puikiojo jū- 
sų sudaryto grafiko, tad, kadangi man laisvadie- 
nis, nusprendžiau palikti šį darbą jums. 

Prabangus Maleto parkeris išbrėžė ore įsivaiz- 
duojamą „i“ ir padėjo ant jos tašką. 

— Inspektoriau, nedelsdamas taip ir padaryčiau. 
Bet jūs jau pelnėte jų pasitikėjimą. Nemanau, kad 
tėvai norėtų tokią blogą Žinią išgirsti iš kažkokio 
nepažįstamojo. Taigi pasikliausiu jūsų sugebėjimais. 

Frostas šyptelėjo, lyg sakytų: „Ak tu, niekše!“ 
bet pratarė tik tiek: 

— Klausau, pone. 

Maletas peržvelgė darbo grafiką ir pasakė: 

— Neatidėliotina galime laikyti tik vieną bylą. 
Tą peiliu besišvaistantį maniaką reikia sučiupti, 
kol nenužudė dar ko nors. Tam skirsime visas jė- 
gas. Kitos bylos gali ir palaukti. Imsimės jų, kai bū- 
sime visos sudėties. 

— O Pola Bartlet? Mergaitė išprievartauta ir nu- 
žudyta, o mes nukišime ją į galą? 

Vyriausiasis inspektorius linktelėjo pabrėžtinai 
griežtai. | 

— Ji mirė daugiau kaip prieš du mėnesius. Nusi- 
kaltėlio jau ir pėdsakai ataušę. Niekas nepasikeis, 
jei palūkėsime dar savaitę — kol grįš ponas Ale- 
nas. - Matydamas, kad Frostas vis tiek dvejoja, jis 
pridūrė: - Inspektoriau, reikia skirti prioritetus. 

Jums teks susitaikyti su faktais. Daugiau nei vie- 
nam pirmenybiniam tyrimui mes neturime žmo- 
nių. Senutės nužudymo bylai tirti mesime visus iš- 
teklius, todėl tikiuosi, kad įtariamasis netrukus 
bus suimtas. 

— Ką gi, pasistengsiu, - sumurmėjo neryžtingai. 
Atsisakyti Bartlet bylos inspektoriui buvo labai ne- 
malonu. Juk jis iš visos dvasios veržėsi ieškoti mer- 
gaitę nužudžiusio šunsnukio. Vis dėlto šį kartą aki- 
niuotis Haris buvo teisus. Daugiau nei vienai stam- 
biai bylai tirti jiems stigo išteklių, o pagalbos iš 
valdybos nevertėjo tikėtis. 

- Šaunuolis! - pagyrė Maletas ir abiem smiliais 
pasiglostė ūsus. - Visuomenės akyse mes bet ku- 
„riuo atveju turime atrodyti oriai. Negalime išsi- 
duoti, kad Bartlet bylą atidedame į šalį. — Staiga 
vyriausiojo inspektoriaus akys sužibo, jis pergalin- 
gai spragtelėjo pirštais. — Štai! Kažkur turime ins- 
pektoriaus Aleno vaizdo įrašą, jis padarytas mer- 
gaitei vos dingus. Įkalbėsime televizininkus jį 
pakartoti. — Tai buvo nufilmuota įvykio rekons- 
trukcija: į Bartlet panaši mergaitė, apsirengusi pa- 
našiai kaip dingusioji, tokiu pat dviračiu važiavo 
tuo pačiu maršrutu, kuriuo Pola išvežiodavo spau- 
dą. Tikėtasi, kad įrašas padės liudininkams bent ką 
nors prisiminti. Deja, viltasi tuščiai. Kadangi Pola 
ta pačia trasa važiuodavo kasdien tuo pačiu metu, 
į policiją skambinantys žmonės painiojosi, niekas 
negalėjo aiškiai pasakyti, kurią iš tiesų dieną mer- 
gaitę matė. Netrūko įprastų tokiais atvejais liudiji- 
mų apie keistus vyriškius, lėtai važiuojančius tam- 
sių spalvų automobiliais, bet nė vienas pasakojimų 
naudos nedavė. 


— Jeigu nieko nepešėme, kai įspūdžiai dar buvo 
švieži, neįsivaizduoju, ką laimėsime prabėgus 
dviem mėnesiams, — pasakė Frostas, — bet, jei nori- 
te, parūpinsiu įrašą. Galėsiu ir visuomenei pasiro- 
dyti. 

— Palikite šias užduotis man, — skubiai pasisiūlė 
Maletas. - Jūs ir šiaip darbais apsikrovęs. — Žino- 
ma, skyriaus viršininkas nieku gyvu nebūtų leidęs 
Frostui, vilkinčiam tokį klaikų kostiumą ir trau- 
kiančiam iš už ausies nuorūkas, stoti prieš televizi- 
jos kameras. Jis nusišypsojo ir pridūrė: - Aplanky- 
kite mergaitės tėvus, tada važiuokite namo pamie- 
goti. Ir neužmirškite — visą dėmesį skiriame 
svarbiems dalykams. Daugiau niekam. 

Frostas buvo jau prie durų, kai Maletas jį pa- 
šaukė, mosuodamas spalvingaisiais inventorizaci- 
jos blankais. 

— Inspektoriau, ištaikęs laisvą valandėlę, galėtu- 
mėt užpildyti. 

Frostas įtariai peržvelgė blankus ir pasakė: 

— Man tai neatrodo labai svarbu. 

Maletas nėmaž nesutriko. 

— Daug laiko nesugaišite, juolab kad darbo da- 
bar turėsite mažiau. Valdyba nori, kad išsiųstume 
šią savaitę. 

Maža ko ta sušikta valdyba gali užsinorėti, 
niauriai pamanė Frostas, grįžęs į savo kabinetą. 
Blankus jis sugrūdo į gautųjų dokumentų dėklą, 
naująjį budėjimo grafiką suglamžęs įmetė į šiukšli- 
nę, spyriu uždarė duris ir sunkiai susmuko ant kė- 
dės. Po poros minučių jau miegojo. 

ANTRADIENIS. POPIETINĖ PAMAINA 


Sustiręs, nutirpusiomis kojomis, mat snaudė ant 
nepatogios kėdės, Frostas užėjo į Žmogžudysčių 
tyrimo kambarį. Prie gretimų stalų, apkrautų šūs- 
nimis žalių aplankų, sėdį Gilmoras ir Bertonas į jį 
dorai nė nepažvelgė. Jie rankiojo iš bylų duomenis, 
šiuos rašė į rotatoriumi padaugintus blankus, o 
pastaruosius policijos konsteblė Džilė Nait kėlė į 
kompiuterį, kuris informaciją gretino. 

Ant sienos už kompiuterio kabojo smeigtukais 
spalvingomis galvutėmis pasišiaušęs stambaus 
mastelio Dentono planas. Frostas priėjo prie jo ir 
nužvelgė. Smeigtukais buvo sužymėta, kur pasta- 
ruoju metu buvo apiplėšti senukai. Ant priešingos 
sienos kabojo inspektoriaus Aleno braižytas Polos 
Bartlet maršrutas. Vėliausiai įsmeigta vinelė juoda 
galvute žymėjo kapinių rūsį. Tvirtai sudėta blondi- 
nė konsteblė įnešė dar vieną glėbį žaliųjų aplankų 
ir paskleidė juos ant stalų. 

— Regis, darbas čia neblogai organizuotas, - pa- 
gyrė Frostas. 

— Kas nors turėjo jo imtis, - suniurzgė prastai 
nusiteikęs Gilmoras. Pamiegojęs vos tris valandas, 
jis turėjo išklausyti Lizos verksnojimų ir priekaiš- 
tų, o grižęs į darbą, rado kabinete miegantį Frostą, 
kuris įrengiant Žmogžudysčių tyrimo kambarį ne- 
pajudino nė piršto. 

— Ačiū, — padėkojo inspektorius. Organizatorius 
jis buvo nekoks. —- Galiu pranešti gerą naujieną. Pa- 
gal naująjį pono Maleto grafiką iki vakaro mes visi 
laisvi. Galiu pranešti ir blogą: turime per daug dar- 
bo, kad galėtume kreipti dėmesį į tokias nesąmo- 
nes. — Jis priėjo prie prie Bertono ir Gilmoro, įniku- 
sių į žaliuosius aplankus. - Kas čia? — pasiteiravo 
ir, padėjęs ant stalų po cigaretę, įsipylė arbatos iš 
konsteblio termoso. 

— Aš sugalvojau užduotį kompiuteriui, - pakė- 
lęs galvą, atsakė Gilmoras. - Štai... 

Frostas numojo ranka. Apie kompiuterius jis ne- 
norėjo nė girdėti. 

— Sūnau, meldžiu, neaiškink, kaip jis veikia, kad 
man nereikėtų apsimetinėti, esą suprantu, ką sakai. 

Gilmoras vis tiek paaiškino: 

— Mes pateikiame kompiuteriui visų pastarųjų 
įsilaužimų, apiplėšimų, išpuolių prieš senukus de- 
tales ir mėginame išsiaiškinti, ar nėra kokio nors 
bendro modelio... kuris atskleistų, kodėl plėšikas 
pasirinko kaip tik tą auką ir panašiai. 

Inspektorius Džilei Nait virš peties žiūrėjo į Žy- 
meklį, monitoriuje lakstantį po sudėtingą duome- 
nų ir skaičių knibždynę. 

— Nair kaip, ar aiškėja koks modelis? - paklau- 
sė Frostas. 

— Dauguma aukų buvo Senjorų klubų nariai, — 
atsakė mergina. 

— Na taip, kur daugiau senukams burtis, jei ne į 
tokius klubus. - Atradimas inspektoriui nepadarė 
ypatingo įspūdžio. Jis atsainiai pervertė vieną bylų 
ir dūrė pirštu į Bertoną. — Turėjai su vikaru pasi- 
šnekėti apie Merę Heins. 

— Ataskaita — ant jūsų stalo. 

- Juk žinai, aš jų neskaitau. Nagi ko ten prirašei? 

— Bažnyčios Senjorų klubo narė ji buvo beveik 
šešerius metus. Ar turėjo kokių giminaičių, vika- 
ras nežino. Senutė buvusi uždaro būdo, į svečius 
nieko nekviesdavusi, artimų draugių neturėjusi. 

— Gerai, kad ir neskaičiau tos tavo ataskaitos, — 
susiraukęs pakomentavo Frostas. 

— Dar ne viskas, - pasakė Bertonas. - Sekmadie- 
nį ji lankė savo vyro kapą... 

Inspektorius sukluso. Kriminalistui konstebliui 
paminėjus kapines, jis šį tą prisiminė. 

— Aa, reikės nuvažiuoti pas Polos tėvus pranešti 
jiems gerą naujieną - dukrelė buvo išprievartauta. 

— Jei leistumėte, norėčiau pridurti dar kai ką, — 
toliau kalbėjo Bertonas. - Ponios Heins vyro kapas 
buvo apdergtas... Antkapis apipurkštas dažais... 
keiksmažodžiai ir panašiai... Dėl to ji susibarė su 
vikaru. Nuolat su kuo nors vaidijosi. Susidariau są- 
rašą žmonių, su kuriais ponia Heins pykosi, bet 
nieko ten ypatingo, kasdieniški konfliktėliai. 

— Vis tiek patikrink, - tarė Frostas. - Ar garsųjį 
mėlynąjį furgoną kas nors pastebėjo? 

— Kol kas tokių liudininkų neradau. 

Staiga inspektoriui šovė į galvą dar viena min- 
tis. Ir kaip jis anksčiau apie tai nepagalvojo?! 

— Po galais! Reikėjo apklausti chemines valy- 
klas, ar nepasitaikė sukruvintų drabužių. | 

— Jau klausiame, - patenkintas savimi atsiliepė 
Gilmoras. 

Įėjo kurjeris, atgabenęs Frostui didelį voką ir 
paketą. Voke buvo skrodimų išvados, ištikimosios 

patologo asistentės tvarkingai išspausdintos bran- 
giame popieriuje. Inspektorius pirmiausia peržvel- 
gė savižudės su Peliuku Mikiu ant naktinių, Siuza- 
nos Biknel, aprašą. Drisdeilas buvo, kaip visada, 
padirbėjęs kruopščiai. Kirčių žymes jis apibūdino 
be papildomų komentarų. Patologui rūpėjo tik mir- 
ties priežastis, šiuo atveju tai buvo apsinuodijimas 
barbitūratais, tikėtina — savižudybė. Pastebėta ne- 
seno lytinio akto požymių, bet nėštumas nenusta- 
tytas. 

Frostas padavė dokumentą Gilmorui, šis rūška- 
nas perskaitė. 

— Taigi, sūnau, ji nusižudė ne dėl nėštumo, - pa- 
sakė inspektorius. 

— Dėl ko tada? 

— Tikriausiai nebesužinosime. — Frostas ėmė 
skaityti antrąjį dokumentą. — Tikiuosi, visi jau 
priešpiečiavę. Mat čia aprašytas skrandžio turinys. 
Na argi ne nuostabus dalykas tas mokslas? Mergai- 
tė žuvusi prieš du mėnesius; o mokslininkai štai 
praneša mums, kad pusvalandį prieš mirtį ji prisi- 
kirto vištienos, pyragėlių su grybais, traškučių, pu- 
pelių - palaukite, dar ne viskas, - šie skanėstai bu- 
vo užlieti ruduoju padažu. 

Blondinei konsteblei net veidas ištįso. 

— Tą patį vakar valgiau pietums, - sumurmėjo ji. 

— Vadinasi, jeigu tave išprievartaus ir pasmaugs, 
galėsime ieškoti ryšio, - tarė inspektorius ir vėl pa- 
niro į išvadas. - Matyt, Pola valgė antrą kartą. Pus- 
ryčiams ji tokių dalykų niekada nevalgydavo. 

— Bręstantis organizmas, — paaiškino Bertonas. 
— Nustebtumėte sužinojęs, ko šiais laikais prisi- 
kemša vaikai. 

— Pola pavalgė ir po pusvalandžio mirė, — pri- 
minė konstebliui Frostas. - Maistas liko nesuvirš- 
kintas. Pats mačiau. Jei netiki, galėsiu parodyti. — 
Bertonas bjaurėdamasis papurtė galvą, o inspekto- 
rius pridūrė: — Jeigu ji visa tai valgė namie, tada 
išeitų, kad mirė apie pusę aštuonių. 

— Vienas liudininkų mergaitę matė penkiolika 
po aštuonių, - pasakė kriminalistas konsteblis. 

— Liudininkas meluoja arba klysta. Arba Pola 
valgė dar kartą. Ir ne kokį užkandį, o karštą mais- 
tą. - Frostas atplėšė paketą ir įbruko į jį ranką. - Ti- 
kiuosi, neatsiuntė skrandžio turinio. — Visi išgąs- 
tingai atsitraukė, bet inspektorius išėmė tik plasti- 
kinį maišą su mergaitės avėtais batais. Frostas 
įteikė juos šviesiaplaukei konsteblei ir paprašė nu- 
siųsti į ekspertizės laboratoriją. - Rupūžėle! - stai- 
ga sukeikė jis. - Užmiršau ekspertams pasakyti, 
kad persiųstų Drisdeilui peilį, kuriuo subadyta se- 
nutė. 

— Jau išsiųstas, — suburbėjo Gilmoras, patyliu- 
kais stebėdamasis seno stuobrio aplaidumu. 

Frostas dėkodamas seržantui linktelėjo ir susi- 
mąstė. Mergaitė buvo nuoga, bet su batais. Valgė 
karštą maistą. Juk jėga jos tikriausiai niekas nemai- 
tino. Vadinasi, Pola savo noru bendravo su žudikų, 
o tai reiškia, kad plikį santechniką iš įtariamųjų 
tenka išbraukti. Maletas liepė šią bylą išvis atidėti į 
šalį. Palikti neprilygstamajam Alenui. Velniop Ma- 
letą! Jis, Frostas, darys savaip. 

— Nagi, judu, - kreipėsi jis į Gilmorą ir Berto- 
ną, - eime, pavažiuosime mergaitės laikraščių trasa. 

Aikštelėje stovėjo keli anksčiau nematyti auto- 
mobiliai. Na taip, Maleto spaudos konferencija. Ir, 

matyt, pačiame įkarštyje. Vyriausiasis inspektorius 
gal jau pasakoja žurnalistams apie išprievartavi- 
mą, o Polos tėvai apie tai dar nieko nežino. 

— Pirmiausia — pas Bartletus, - pasakė kolegoms 
Frostas. - Gana, po galais, atidėlioti. 


moras ir inspektorius, gūždamiesi lietuje, pusteki- 
ne tursena prie Bartletų namo. Duris atidarė mer- 
gaitės tėvas. Gunktelėjęs, papilkėjusia veido oda, 
jis atrodė per vieną naktį pasenęs gera dešimčia 
metų. Vyriškis nusivedė pareigūnus į svetainę, 
kur, spoksodama tiesiog priešais save, sėdėjo jo 
žmona. Kai kriminalistai pasisveikino, ji tik iš- 
spaudė pamėklišką šypsenėlę. Frostas mindžikavo 
prie durų, neišmanydamas, kaip pradėti kalbą. 

— Gal norėtumėte arbatos? - paklausė Bartletas. 

— Mielai išgertume, - atsakė inspektorius, ma- 
nydamas, kad moteris išeis iš kambario. Jis vylėsi, 
kad vyrui pasakyti apie lytinę prievartą bus len- 
gviau. Bet ji sėdėjo kaip sėdėjusi ir stebeilijo tuščio- 
mis akimis. 

Bartletas palietė žmonai petį ir paklausė: 

— Brangioji, ar gersi arbatos? 

Ji papurtė galvą. 

Frostas paliko Gilmorą nebylioje ponios Bartlet 
draugijoje, o pats išsekė paskui šeimininką į virtu- 
vę. Iš čiaupo pildamas vandenį į elektrinį virdulį, 
Bartletas pasakė: 

— Nuo tada, kai sužinojome, žmona štai taip ir 
sėdi. 

— Turiu jums kai ką pasakyti, - tarė Frostas. Jis 
pasiryžo smogti. Tėvas pasiryžo atlaikyti smūgį. — 
Prieš mirtį jūsų duktė patyrė lytinę prievartą. 

Ranka su virduliu pastebimai sudrebėjo, van- 
duo patiško ant plytelėmis išklotų grindų. Frostas 
atsargiai paėmė iš Bartleto virdulį, 0 jį patį nuvedė 
prie kėdės. Tėvas, virpėdamas visu kūnu, sukūk- 
čiojo. | 
Inspektorius, persiėmęs vyriškio sielvartu, tik 
pasakius. Išgirdusi verksmą, į virtuvę atėjo ponia 
Bartlet. Ji suėmė vyrui už galvos ir tvirtai apglėbė. 

— Brangusis, kas atsitiko? 

Bet jis tik sėdėjo, plūdo ašaromis ir tylėjo, ne- 
"įstengdamas pratarti žodžio. Moteris klausiamai 
pažvelgė į Frostą ir šis pasiryžo smogti dar kartą. 

— Teko jūsų vyrui pasakyti, kad... kad Pola buvo 
išprievartauta. 

Sutuoktiniai apsikabino, įsikibo vienas kito, lyg 
jauni įsimylėjėliai, ir be žodžių guodė kits kitą tuo 
savo artumu. Frosto jie tarsi nebematė, o jis nera- 
miai trypinėjo ir troško prasmegti skradžiai. 

— Jei tai paguostų, — išlemeno galiausiai, - jūsų 
dukrelė buvo skaisti. 

Kurių kipšų tai pasakė, nė pats nesuvokė. Kokia 
gali būti paguoda žinoti, kad kažkokio gyvulio 
prievartaujama ir smaugiama tavo duktė buvo 
skaisti? Inspektorius ne iš karto sumojo, kad Bar- 
" tletas, apsiašarojęs dabar jau iš pykčio, šaukia jam: 

— Aišku, skaisti! Jai buvo tik penkiolika! Vaikas 
dar! Nieko gyvenime dar nemačiusi!.. 

Tėvo balsas užlūžo ir jis vėl pratrūko raudoti. 
Frostas skubiai atsiprašė ir grįžo į svetainę. Gilmo- 
ras, nepatogiai susiraitęs ant pernelyg žemos kė- 
dės, klausiamai kilstelėjo antakius. 

— Susimoviau, — prisipažino inspektorius. - Ten 
ašarų pakalnė. 

Jis taip pat atsisėdo. Peleninės kambaryje nebu- 
vo, o Frostui knietėjo patraukti dūmą. Užsidegęs 
cigaretę, jis atkišo pakelį ir seržantui, bet šis tik pa- 
purtė galvą. 

Inspektorius vos spėjo porą kartų užsitraukti — 
į kambarį atėjo ponia Bartlet. Jos akys buvo užrau- 
dusios. Moteris atrodė nustebusi, kad pareigūnai 
dar neišėję. Frostas sumaigė cigaretę ir atsistojo. 

— Ponia Bartlet, dar pora dalykų, - pasakė. Ji su- 
sigūžė, baimingai lūkuriuodama. Ką dar baisaus 
gali išgirsti? — Šįvakar žiniose bus pakartotas įra- 
šas, kurį televizija rodė, kai Pola dingo. - Moteris, 
lengviau atsikvėpusi, linktelėjo. —- Ir dar. Gal galė- 
tumėte pasakyti, ką mergaitė valgė tą... paskutinį 
rytą? 

— Kukurūzų dribsnius ir skrebučius. 

— Tikrai? Nieko neišsivirė? 

— Oi ne. Buvau su ja virtuvėje... Valgė dribsnius 
ir skrebučius. Pusryčiams nieko kitko ir nevalgy- 
davo. - Palydėjusi kriminalistus iki durų, jį įsitvėrė 
inspektoriaus rankos. - Kada galėsime palikti ją ra- 
mybėje? 

Frostas iš karto net nesumojo, kad moteris turi 
omeny laidotuves. 

— Kol kas dar ne, širdele. 

— Norėčiau ją pamatyti, - pasakė ponia Bartlet, 
jos akys po akinių stiklais tankiai sumirksėjo. 

— Negalima, širdele, - griežtai atsakė inspekto- 
rius. 

— Prašau... 

Ji taip stipriai sugniaužė riešą, kad Frostui net 
suskaudo. Jis kuo mandagiau atlenkė jos pirštus ir 
pasakė: 

— Ponia Bartlet, Pola nenorėtų, kad matytumėte 
ją tokią, kokia dabar yra. 

— Man nesvarbu, kaip ji atrodo. Ji - mano duktė. 
Mano duktė!.. 

Moters šauksmai atlydėjo juos iki pat automobi- 
lio. Pareigūnai jau buvo susėdę, o ji vis dar stovėjo 
tarpduryje ir šaukė, bet jie girdėjo tik lietų barbe- 
nant į mašinos stogą. Paskui išėjo Bartletas ir įsive- 
dė žmoną į vidų. 

— Nepasakyčiau, kad pasirodėme labai sėkmin- 
gai, - atsidusęs pripažino Frostas ir įsikando nuo- 
rūką. - Bertonai, pusryčiams mergaitė valgė dribs- 
nius. Na, kokia tavo išvada? 

— Kad jūs neklydote, pone. Pagrobta ji valgė dar 
sykį, - atsakė kriminalistas konsteblis. 

— Būtent. — Inspektorius brūkštelėjo degtuką į 
lango stiklą. - Bertonai, tu - skaisti penkiolikmetė. 
Tave kažkur laiko pagrobtą. Ar noriai valgytum 
vištieną, pyragėlius, pupeles ir traškučius? 

— Priklausytų nuo to, kaip ilgai būčiau nevalgęs. 
Gal mergaitė ištisas valandas nieko burnoj netu- 
rėjo? 

Frostas apsvarstė konsteblio atsakymą ir link- 
telėjo. | 

— Maistas buvo karštas, vadinasi, ji turėjo būti 
laikoma patalpoje. O norint ilgai slėpti mergaitę, 
reikia, kad namuose daugiau nieko nebūtų. Be to, 

reikia būti užtikrintam, kad niekas tavęs nepama- 
tys, kai vesies ją nuo automobilio iki namo. Vadi- 
nasi, namas turi būti nuošalus. —- Inspektorius pa- 
pūtė į cigaretės galiuką ir pasižiūrėjo, kaip šis Žio- 
ruoja. - Ar to mokytojo, kuris Polą pavežėdavo, 
namas nuošalus? 

Bertonas linktelėjo. 

— Nuošalut nuošaliausias, aplink jokių kaimy- 
nų - mylių mylias. | 

— Kur link kreipiate? - paklausė Gilmoras, pasi- 
jutęs nepriimtas į diskusiją. Frostas, jo nuomone, 
elgėsi kaip visada: išlaužęs iš piršto įtariamąjį, mė- 
gino pritempti faktus. 

— Kreipiu štai kur. Sumautas mokytojas pasi- 
kvietė mergaitę į automobilį ir parsivežė namo. 

— Jis tą dieną laidojo savo žmoną, - priminė Ber- 
tonas. 

— Mokytojas parsivežė Polą aštuntą ryto. Laido- 
tuvės anksčiau kaip dešimtą neprasidėjo. 

— Jam nė nereikėjo jos vežtis, - pasakė krimina- 
listas konsteblis. — Juk mergaitė turėjo atnešti jam 
laikraštį. 

— Jis nekantravo. - Frostas niekaip nenorėjo nu- 
sileisti. - Troško paįvairinti gyvenimą ir nebegalėjo 
sulaukti. S 

— Taip nekantravo, —- pasišaipė Gilmoras, - kad 
prieš išdulkindamas aštuntą ryto pavaišino vištie- 
na, pupelėmis ir traškučiais, o paskui dar išskubėjo 
į žmonos laidotuves. 

Inspektorius įsitaisė patogiau ir išpūtė dūmus. 

— Gerai jau, gerai, mano versija nuėjo velniui į 
subinę. Bet vis tiek noriu pasikalbėti su mokytoju. 

Bertonai, ar Žinai, kur jis gyvena? - Kriminalistas 
konsteblis linktelėjo. - Tad vežk mus ten. Tuo pačiu 
keliu, kuriuo važiuodavo mergaitė. Parodyk na- 
mus, kur ji paliko laikraščius. Ir kur buvo numes- 
tas dviratis. 

Išsukęs iš Medvėjaus kelio, Bertonas kurį laiką 
vingiavo skersgatviais. Gilmoras iš pradžių dar 
mėgino susiorientuoti, bet veikiai susipainiojo. Po 
kelių minučių jis atpažino rajoną - automobilis taš- 
kė Pirklių gatvės balas. Frenkas spėjo pastebėti sa- 
vo namą, miegamojo užuolaidos buvo vis dar už- 
trauktos. Liza tikriausiai miegojo, kaupė jėgas nau- 
jam priekaištų uraganui, užgriūsiančiam jį, kai tik 
baigsis pamaina. O Dieve, baigiu pavirsti užkietė- 
jusiu ciniku, pamanė Gilmoras. Ak, kaip jis neap- 
kentė šito smurglino miesčioko. 

Automobilis kretėdamas užkilo į statoką kalvą 
ir kirto per liūtį ištuštėjusią prekybinę gatvę. Kuo 
toliau, tuo rečiau pasitaikydavo gyvenamųjų na- 
mų, galiausiai kelią iš abiejų pusių apstojo miškas. 

— Čia prasidėdavo Polos maršrutas, — pasakė 
Bertonas, jiems važiuojant pro nedidelį, aptvertą 
kokių keturiasdešimties namų ir kotedžų kvartalą, 
pastatytą Naujojo Dentono plėtros korporacijos. — 
Norite užmesti akį į kiekvieną namą? 

— Ne, - atsakė Frostas, - pakaks bendro trasos 
vaizdo. 

Pravažiavę kvartalą, jie atsidūrė Girios prie- 
globsčio rajone, kuriame Viktorijos laikų valdos 
buvo pertvarkytos į daugiabučius, paskui miškas 
baigėsi, pareigūnams teko duobėtais keliukais 
kratytis palei gyvatvores, už kurių grūdosi seni 

kotedžai. Bertonas sustabdė automobilį prie vien- 
aukščio pažaliavusiu stogu. 

— Čia Pola paliko „Daily Telegraph“ ir žurnalą 
fotografams. Namo savininkė pastebėjo ją nuva- 
žiuojančią penkiolika po aštuonių. Daugiau nie- 
kam mergaitė spaudos nebepristatė ir gyvos jos 
niekas nebematė. 

Frostas pasižiūrėjo į namelį ir paragino konste- 
blį važiuoti toliau. Ištaškęs kelias balas automobilis 
įsuko į dar siauresnį taką ir ėmė lėtai brautis pro 
tankiai suaugusius krūmus. Šakos piktai čaižė sto- 
gą iš abiejų pusių. Galiausiai Bertonas sustojo ir 
pasakė: 

— Čia radome dviratį ir neišdalytą spaudą. 

Visi trys išlipo ir sužiuro į gilų griovį palei išsi- 
kerojusią gyvatvorę. Jis buvo sklidinas vandens, o 
šį dengė sodriai Žali maurai, iš kurių vienur kyšojo 
apversto parduotuvės vežimėlio ratukai. 

— Ko gero, tas niekšas jos laukė čia, - sumurmė- 
jo kriminalistas konsteblis. 

Inspektorius paniuręs tik linktelėjo. Vylėsi, kad 
atsidūrus veiksmo vietoje protą jam nušvies stebu- 
klingas įkvėpimo spindulys. Bet tik pastovėjo lie- 
tuje, Žiūrėdamas į žalias gleives, ir galų gale papil- 
dė tą nykų paveikslą nuorūka. 

Kai jie vėl susėdo į automobilį, Frostas paklausė 
Bertono, kur mergaitės dviratis. 

— Nuovados garaže, - atsakė konsteblis. - O du 
laikraščiai, kurių Pola nebepristatė abonentams, — 
daiktinių įrodymų spintoje. - Po akimirkos jis pri- 
dūrė: - Liko du namai. 

Automobilis ištaškė gilią balą ir purvinas van- 
duo užliejo visą priekinį langą. 

— Žiūrėk, kur važiuoji, - subarė Bertoną Gilmo- 
ras, jau kurį laiką neturėjęs dingsties parodyti kon- 
stebliui, iš kur kojos dygsta. 

Bertonas niršiai, net krumpliai pabalo, sugniau- 
žė vairą, bet vis dėlto susitvardė. Jis parodė į keliu- 
ką, vedantį prie atokaus dviaukščio namo, ir pasakė: 

— Bruko kotedžas. Ten Pola nenuvežė „The 
Sun“. 

Namas atrodė kiek aptriušęs. Pravažiuodami 
kriminalistai išgirdo lojant šunį. 

Šiek tiek praplatėjęs kelias vingiavo plynu lau- 
ku, apaugusiu krūmokšniais. Po kelių minučių pa- 
reigūnai priešakyje išvydo vienišą raudonų plytų 
namą. Valda buvo sena, solidi. Nepaisydamas lie- 

"taus, sode darbavosi vienmarškinis vyriškis. 

— Čia baigdavosi Polos Bartlet maršrutas, — iš- 
jungęs variklį, tarė Bertonas. - Tas žmogus sode — 
Edvardas Belas, jos mokytojas. 

Frostas sumaigė peleninėje cigaretę ir pasistatė 
lietpalčio apykaklę. 

— Eime, pasišnekėsime su tuo šunsnukiu. 


Raudamas iš pažliugusios dirvos raukšlėtąsias 
gervuoges, Žmogus suriko iš skausmo, mat spy- 
gliai iš pasalų sugėlė jam delną. Vyriškis piktai ap- 
Prakeiktos gervuogės veisėsi it pasiutusios. Vos iš- 
naikintos vienur, jos tuojau pat suvešėdavo kitur. 
Tik nesitikėkite, kad pasiduosiu, nelemtos jūs pikt- 
žolės, pamanė jis. Išrovęs gerą kuokštą žolės, kad 
apsisaugotų nuo dyglių, apsuko ja gervuogės stie- 
bą ir, iš sveikatos patraukęs, garsiai išsiplūdo - au- 
galas priešinosi iš paskutiniųjų. Įstangų prireikė 

nemažai, bet galų gale vyriškis išrovė gervuogę iš 
permirkusios žemės ir numetė ant atliekų krūvos. 
Kruvinas, prakaituotas ir sulytas delnas buvo lip- 
nus. Žmogus nuliežė nuo jo sūrsvą drėgmę ir nuė- 
jo prie kitos ežios. Mašinos durelių trinktelėjimo ir 
žingsnių jis dorai nė neišgirdo. 

— Pone Belai!.. 

— A? Ką? 

Vyriškis atsitiesė ir pasitrynė geliančią nugarą. 
Prie jo stovėjo dviese: jaunas, tvarkingai apsirengęs 
tamsiaplaukis ir vyresnis, retėjančiais plaukais, su 
apglamžytu, suzulintu lietpalčiu. Jaunuolis parodė 
tarnybinį pažymėjimą su spalvota nuotrauka. 

— Pone Belai, mes iš policijos. 

— Dėl Polos, ar ne? —- paklausė šeimininkas. — 
Radote ją? 

— Užeikime į vidų, - tarė nevaleiva. 

Viduje buvo šalta, nejauku. Jie užėjo į virtuvę, 
kur krito į akis kriauklėje ir džiovykloje sukrauti 
nešvarūs indai. Ant šaldytuvo stovėjo pusbutelis 
sugižusio pieno. Netvarka Frostui priminė jo pa- 
ties namus. 

Pusbalsiu atsiprašinėdamas Belas atidarė duris, 
čia pat persigalvojo ir pro kitas nusivedė pareigūu- 
nus į pelėsiais trenkiančią svetainę. Lango stiklu 
riedėjo lietaus lašai, ir sodas buvo matyti tarsi pro 
miglą. Kambarys atrodė apgailėtinai. Inspektoriui 
magėjo kuo greičiau išsinešdinti. 

— Ne per šalta? Šildymas išjungtas. Tikriausiai 
reikėtų įjungti, bet nematau prasmės... - Belas nuti- 
lo per pusę žodžio. 

— Viskas gerai, pone, - nelabai užtikrintai atsa- 
kė Frostas ir aukščiau užsivyniojo šaliką. 

Jiedu su Gilmoru susėdo ant smėlio spalvos sin- 
tetinio pluošto minkštasuolio, šeimininkas susi- 
rangė priešais juos ant suolelio kojoms. Rausvas ki- 
limas aplink jį išsyk sudrėko. 

Permirkę languoti Belo marškiniai buvo patam- 
sėję, jis mūvėjo dukslias velvetines kelnes. Galėjo 
būti kokių keturiasdešimties. Prakaulų, nervingą 
veidą gaubė nešukuoti rusvi plaukai ir kuokštais 
želianti barzda. Paakiai buvo užjuodę, veikiausiai 
vyriškis pastaruoju metu prastai miegojo. 

Nejausdamas įdėmaus Frosto žvilgsnio, Belas 
nuvyniojo nuo plaštakos sukruvintą nosinę, apžiū- 
rėjo delną ir vėl apsirišo. Staiga prisiminė, ko anie- 
du atvažiavę. 

— Tad radote Polą, ar ne? Oi kaip gerai. Kaip ji 
gyvuoja? 

Frostas dirstelėjo į Gilmorą. Šis sėdėjo lyg suak- 
menėjęs. Inspektoriui Belo reakcija pasirodė perne- 
lyg naivi. Ką, gal jis negirdėjo, kad rastas mergai- 
tės lavonas? 

— Pone, bene laikraščių neskaitote? 

— Laikraščių? — vyriškis papurtė galvą. — - Niekas 
jų nebeatveža. Tėvai nebeleidžia vaikams dirbti to 
darbo. 

— Ir radijo nesiklausote? Nekalbate su kolego- 
mis? 

— Dabar trumposios atostogos, sode darbų per 
akis, radijo nėr kada klausytis. Na tai kas nutiko? 

— Pola mirusi, pone, - rėžė Frostas, atidžiai ste- 
bėdamas Belo reakciją. 

Mokytojas atšlijo it nuo smūgio, veidas ūmai su- 
siraukšlėjo. 

- Ne, negali būti! Vargšas vaikas. O ne! - Šokas 
atrodė visiškai natūralus. 

Inspektorius, nenuleisdamas akių nuo Belo, už- 
sidegė cigaretę ir pridūrė: 

— Ją nužudė, pone. Išprievartavo ir nužudė. 

Šeimininkas atsistojo. Nusitraukė nuo plaštakos 
nosinę ir sugrūdo į kišenę. Ėmė nervingai vaikščio- 
ti po kambarį. 

— Jai tik penkiolika, - pratarė. 

— Šiais laikais vaikai subręsta mažesni nei anks- 
čiau, - pasakė Frostas. — Mažesni pradeda santy- 
kiauti, mažesnius juos išprievartauja, mažesnius 
dosi. - Kokia ji buvo? 

Belas vėl susirietęs atsisėdo ant suolelio ir aki- 
mirką, kitą pagalvojo. 

— Tyki. Draugauti nesiveržė. Puikiai mokėsi. 

— Kodėl pradėjote vežioti ją į mokyklą? — pa- 
klausė Gilmoras. 

— Tėvai taip norėjo. Laikraščius jai tekdavo vežti 
kokias penkias mylias priešingon nuo mokyklos 
pusėn. Kartais krautuvėlė spaudą gaudavo pavė- 
luotai, tokiomis dienomis ir Pola būtų vėlavusi į 
mokyklą, o jos tėvai nenorėjo, kad ji praleidinėtų 
pamokas. Paimdavau ją keliuko gale ir drauge va- 
žiuodavome į mokyklą. 

— O dviratis? - pasidomėjo Frostas. 

— Sulankstomas. Įsikeldavau jį į bagažinę. Po 
pamokų Pola sėsdavo ant dviračio ir važiuodavo 
namo. Visa tai surašyta jūsų popieriuose... Viską iš- 
dėsčiau tam kitam pareigūnui. 

— Apie ką kalbėdavotės važiuodami? - paklausė 
kriminalistas seržantas. - Ar Pola minėdavo kokius 

draugus? Gal buvo įsimylėjusi kurį nors mokytoją? 
Gal ką nors pasakodavo? 

Belas pasisuko į Gilmorą. 

— Persimesdavome vos vienu, kitu žodžiu. Ji bu- 
vo tylenė, ir man tai tiko. Aš vairuoju susikaupęs, 
plepėti prie vairo nemėgstu. 

— Gal Pola buvo viliokė? - paklausė Frostas. 

Blyškūs mokytojo žandai nukaito. 

- Iš kur, po velnių, man žinoti? 

— Pone, sėdėdavote vienudu automobilyje, greta 
kits kito. Sena kiška akimirką prisiliesdavo prie 
kelnaitėmis aptemptos sultingos, jaunos šlaunies... 
argi neperimdavo virpulys? 

Belas niekinamai patempė lūpą. 

— Inspektoriau, man atrodo, jūs per daug sau 
leidžiate. 

Frostas pro cigaretės dūmus labai maloniai jam 
nusišypsojo ir pasakė: 

— Ne jums vienam, pone, taip atrodo. Bet kai 
pamačiau, ką kažkoks niekšas mergaitei padarė, 
pamaniau, kad jis per daug sau leido. Taigi verčiau 
atsakykite į klausimus. 

Mokytojas atsistojo priešais inspektorių ir pik- 
tai iškošė pro dantis: 

— Tikiuosi, nenorite pasakyti, kad aš kaip nors 
kaltas dėl vargšės mergaitės mirties? 

— Sakyčiau, jūs pirmoje mano įtariamųjų sąrašo 
pozicijoje, - atšovė Frostas, pats tuo tarpu galvoda- 
mas: tiesą pasakius, tu — vienintelis sumautas įta- 
riamasis, tad jeigu ją nužudė kas kitas, aš atsiduriu 
ant ledo. —- Prašyčiau išdėstyti, kur buvote ir ką 
veikėte tą rytą, kai Pola Bartlet dingo. - Inspek- 
torius rankos mostu suturėjo jau beprasižiojantį 

protestuoti Belą. - Žinau, žinau, visa tai jau pasa- 
kojote kitam kriminalistui, bet aš norėčiau išgirsti 
iš pirmų lūpų. 

— Tą rytą laidojau žmoną. Katafalkas atvažiavo 
pusę dešimtos. Laidotuvės buvo paskirtos lygiai 
dešimtą. Namo grįžau prieš pat vidurdienį. 

— Vadinasi, tą rytą iki pusės dešimtos namie bu- 
vote vienas? 

— Ne. Iš Berviko į laidotuves buvo atvažiavę 
žmonos tėvai. Čia ir nakvojo. 

- Šit kaip? — Frostas pasistengė neišsiduoti nusi- 
vylęs. — Jie tai, žinoma, patvirtintų? 

— Manau, galėsite paskaityti inspektoriui Ale- 
nui rašytus jų paaiškinimus. 

Inspektorius patyliukais išsiplūdo. Ir kodėl, po 
šimts velnių, prieš važiuodamas čionai, jis deramai 
nepasiruošė? 

— Bylą aš tik peržvelgiau. - Peržvelgė?! Nebuvo 
jos nė atsivertęs! — Jums išvažiuojant į laidotuves, 
Pola dar buvo neatvežusi laikraščio. Jums nekilo 
klausimas - kodėl? Nė kiek nesusirūpinote? 

— Inspektoriau, ne laikraštis man rūpėjo. Tą rytą 
laidojau žmoną. 

— Taip, taip, suprantu, pone. - Rupūžėle, vienin- 
telis įtariamasis sprūsta iš rankų, pamanė Frostas. 
Nebent santechnikas... Prisiminęs jį, inspektorius 
susiprotėjo paklausti: - Ar per laidotuves lijo? 

— Buvo užėjusi trumpa liūtis, — atsakė Belas. — 
Visi peršlapome. 

Dukart rupūžėle, santechnikas, ir tas eina vel- 
niop... Nusivylęs Frostas vėl užsirūkė ir įsižiūrėjo į 
dūmų sruogas. Šios nuvinguriavo prie židinio ir 
pakibo ties atbraila. Per patį jos vidurį padėtas 

nežinia kada sustojęs laikrodis juodo porceliano 
aptaisu rodė dešimt po aštuonių. Iš už laikrodžio 
kažkas kyšojo. Melsvas vokas su mašinėle išspaus- 
dinta adresato pavarde. Lygiai tokį pat buvo gavęs 
senasis Vordlis. 

Inspektorius tyčia, kad atkreiptų Gilmoro dė- 
mesį, šaižiai sukosėjo ir galva parodė į laikrodį. 
Seržantas be žodžių prišoko prie židinio, ištraukė 
voką ir nustebęs linktelėjo. Mašinraštis buvo tas 
pats. 
kiamą sodą, šios pantomimos nematė. 

— Paskutinis klausimas, — nerūpestingai ištarė 
Frostas. - Ką parašė anonimas? 

Mokytojas nustėręs lėtai atsigręžė. Išvydęs Gil- 
morą laikant voką, pripuolė ir plėšte jį išplėšė. 

— Neturite teisės... - sušvokštė. 

— Pasvojokite, — atšovė Frostas ir atsistojęs ištie- 
sė ranką. - Pone, duokite šen laišką. 

Belas spigino į inspektorių pabalinęs akis, iš 
įtūžio mažne netekęs amo. Vos susitvardė nebloš- 
kęs voko Frostui į veidą. 

— Niekše tu! - sušnypštė. - Nususęs šunsnuki! 

— Iš tokio pat girdžiu, — pusbalsiu pratarė ins- 
pektorius ir išskleidė prasto popieriaus lapą. Jame 
buvo išspausdintas vos vienas žodis: PISLIUS. 

— Trumpai ir aiškiai, - sumurmėjo Frostas, pa- 
duodamas laišką Gilmorui. —- Na, pone, kodėl jus 
taip pavadino? 

— Ne jūsų sušiktas reikalas. 

— Tiriame žmogžudystę, pone, todėl viskas yra 
mūsų sušiktas reikalas. 


173 


Belas grįžo prie lango ir vėl užsižiūrėjo į pasi- 
miglojusį, vandenyje telkšantį sodą. Į Frostą jis net 
neatsigręžė. Kalbėjo stiklui: 

— Jei norite žinoti, mano Žmona sirgo labai ilgai. 
Intymių santykių tarp mūsų būti negalėjo. O Den- 
tone pažinojau moterį... 

— Kekšę? - tiesiai pasitikslino Frostas. 

Mokytojo nugara įsitempė. 

— Taip, ji - prostitutė. Tikriausiai kas nors mus 
sekė, užtat ir tie laiškai... Bjaurūs laiškai. Kitus su- 
deginau. Šitą gavau laidotuvių dieną. - Jis užsiden- 
gė veidą delnais ir visu kūnu sudrebėjo. - Jos lai- 
dotuvių dieną. 


Į automobilį jie grįžo lankstu, per sodą. Jo gale 
buvo išlikusi laužavietė. Laužo būta didoko. Fros- 
tas bato galu pamaišė po pelenus. Jie išvydo šake- 
lių, stagarų, senų lapų liekanų. Nebuvo ten nei iš- 
silydžiusių sagų, nei suanglėjusių nuo mokinukės 
lavono nuplėštų drabužių likučių. Inspektorius į 
pelenų krūvą numetė nuorūką. 

— Tik gaištame laiką, - pasakė Gilmoras. 

— Gal ir taip, - sumurmėjo Frostas ir atsigręžė į 
namą: pro langą juos stebėjo prakaulus barzdyla. — 
Bet šit kokia mano filosofija: niekada nepasitikėti 
šunsnukiais su kuokštuotomis barzdomis. 

Kai Frostas įsitaisė ant keleivio sėdynės, Berto- 
nas įjungė variklį ir paklausė: 

— Inspektoriau, į nuovadą? 

— Dar ne, sūnau. Įdomu, ką pasakys Belo moky- 
klos direktorius. Ar niekas nėra skundęsis, kad 
skystabarzdis moko vyresniųjų klasių mergaites 
aukštosios anatomijos? 

— Neturėtume to daryti, - pamėgino prieštarau- 
ti Gilmoras. — Juk ponas Maletas liepė mesti šitą 
bylą ir visą dėmesį sutelkti į senučių apiplėšimus. 
Gal pamiršote? 

— Drauguži, ponas Maletas daug ko pripaisto. 
Nieko nėra maloniau, kaip numoti į jį ranka. 

Kaip kriminalistas seržantas ir spėjo, Kreiptis į 
direktorių buvo bergždžias darbas. Mokyklos va- 
dovas, gerai įmitęs išpuikėlis, didžiai pasipiktino, 
išgirdęs, kad ant jo kolektyvo nario gali kristi tokie 
įtarimai. Pono Belo profesinė charakteristika esanti 
nepriekaištinga, jis visų gerbiamas, be to, argi ins- 
pektorius nežinąs, kad vargšas mokytojas ką tik 
netekęs Žmonos? 

Frostui labai knietėjo atšauti - argi direktorius 
nežinąs, kad pavyzdingasis jo mokytojas, žmonai 
merdėjant, Dentone tuskinęs kekšę? Vis dėlto ins- 
pektorius nutylėjo. 


— Taip, sūnau, dabar - į nuovadą, - pasakė jis, 
nė nelaukęs, kol Bertonas paklaus. 

Jie beveik spėjo grįžti. Kai prabilo radijas, iki 
aikštelės buvo likę važiuoti pora minučių. 

— Kreipiuosi į visas grandis, - tarė operatyvi- 
ninkas. - Ar yra pareigūnų Selvudo kelio rajone? 

Frostas nespėjo Bertono sulaikyti, ir šis pagrie- 
bė siųstuvėlį. Jie buvo visai netoli Selvudo kelio. 

— Selvudo kelias, vienuolika. Vieniša senutė 
pensininkė. Kaimynai praneša, visą dieną jos ne- 
matę. Laikraštis vis dar duryse, pienas nepaimtas. 

Į policiją paskambinęs landūnas kaimynas, 
smailiaveidis, nedidelio ūgio žmogelis su gerokai 


175 


per dideliu plastikiniu apsiaustu, trypinėjo gatvėje 
ir, vos jiems privažiavus, susyk prišoko. 

— Arjūs policininkai? - paklausė. 

— Maždaug, - suniurzgė Frostas. 

— Gyvenu kaimynystėje, - paaiškino neūžauga, 
žvaliai lyg jaunas terjeras strykčiodamas priešais 
pareigūnus, einančius prie namo. — Taip nebūna, 
kad per dieną ji nė karto neišeitų iš namų. Visada 
matau senolę pro langą. O šiandien taip ir nepasi- 
rodė. Šviesos išjungtos, pienas prie durų stovi kaip 
stovėjęs. Žinote, ji jau senatvės pensijoje. 

— Ačiū, - sumurmėjo inspektorius, neišmanyda- 
mas, kaip nuvyti entuziastą. 

— Aš irgi senatvės pensijoje, bet ar pasakytu- 
mėte? 

— Niekaip neatspėčiau, net iš milijono kartų, — 
nelabai įtaigiai atsakė Frostas. 

Seniokas atrodė mažų mažiausiai aštuoniasde- 
šimties. Jie jau stovėjo prie ryškiai žalių durų. 

— Ar laušitės į vidų? — pasmalsavo kaimynas, 
sprausdamasis tarp pareigūnų. —- Durys ką tik per- 
dažytos municipaliteto lėšomis. 

Frostas nuspaudė skambučio mygtuką. 

— Jeigu negyva, skambink neskambinęs, neįsi- 
leis! 

— Ar televizorius nieko gero nerodo? - pabrėžti- 
nai kandžiai paklausė inspektorius ir delnu pa- 
trankė į duris. 

— Jei norite, galite įlipti per mano sodo tvorą, — 
pasiūlė nenuorama, - bet užpakalines duris kai- 
mynė visada užsirakina. 

Frostas švelniai pastūmė senuką į šalį, kad ga- 
lėtų dirstelėti pro korespondencijos plyšį. 

— Nieko nepamatysite, - pakomentavo anas. — 
Rytinis laikraštis įstrigęs skylėje. 
Inspektorius patampė laikraštį, bet šis net nesu- 


judėjo. 

— Neištrauksite, aš jau mėginau, - pasigyrė kai- 
mynas. 

Frostas trūktelėjo iš visų jėgų ir išlupo laikraštį 
iš plyšio. 


— Sudraskėte, - papriekaištavo seniokas, rody- 
damas atsiknojusį siaurą, raukšlėtą popieriaus lie- 
žuvėlį. 

— Jeigu negyva, vis tiek nebeskaitys, — atšovė 
inspektorius, žiūrėdamas pro atlaisvintą spragą. 
žibintuvėlio. 

— Aš turiu žibintuvėlį, - vėl pasigyrė žmogelis, 
— bet jis sugedęs. 

Konsteblis grįžo su švyturiuku. Frostas pašvie- 
tė juo į plyšį ir neteko žado. Spindulys slystelėjo 
laiptų papėdėje pūpsančiu kauburiu. Ten gulėjo 
moteris. Tamsavo kraujas. Daug kraujo. 

— Versk duris, sūnau... gyviau! — paragino ins- 
pektorius. 

Sulig antruoju spyriu it šūvis pokštelėjo lūžtan- 
ti mediena ir durys atsilapojo. Pareigūnai puolė į 
vidų, Frostas skubiai įjungė šviesą. Senutė gulėjo 
kniūbsčia, aplink galvą telkšojo kraujo klanas. Ins- 
pektorius palietė jos kaklą ir iš karto užčiuopė pul- 
są. Moteris buvo gyva. Bertonas nuskuodė į auto- 
"mobilį iškviesti greitosios. Gilmoras padėjo Frostui 
atversti senolę ant nugaros, o kaimynas atnešė iš 
viršaus apklotą. 


Jos akys suvirpčiojo ir atsimerkė. Bet sutelkti 
žvilgsnio senutė neįstengė. Inspektorius atsiklaupė 
prie jos ir paklausė: 

— Širdele, kas atsitiko? Kas jus užpuolė? 

Frostas pakreipė galvą į šalį, mat į veidą jam 
tvoskė troškus džino kvapelis. 

— Nusiritau nuo prakeiktų laiptų, - suvebleno 
senolė. | 

ANTRADIENIS. NAKTINĖ PAMAINA (1) 


Kai Frenkas vėlyvą popietę grįžo namo, Liza buvo 
dar neprabudusi; aštuntą valandą, kai jis suirzęs, 
nepailsėjęs kėlėsi važiuoti į Maleto naujai paskirtą- 
ją naktinę pamainą, ji vis dar miegojo. Frenkui vir- 
tuvėje kepant kiaušinienę, Liza pagaliau Žvaliai 
nulipo laiptais. Iš pradžių pamaniusi, kad jis ką tik 
grįžo, ji kone pašėlo, sužinojusi, jog iš tikrųjų dirbo 
laisvomis valandomis, o dabar šit vėl išvažiuoja į 
naktinę pamainą. 

— Kai tave pakėlė į seržantus, sakei, kad viskas 
pasikeis. Sakei, kad dažniau būsime kartu. Išvažia- 
vome iš Kresfordo, o kas pasikeitė? - rypavo Liza. 

— Visada taip nebus, - beviltiškai mėgino teisin- 
tis Frenkas, tuo pat metu patyliukais plūsdamasis, 
mat trynys pratrūko ir pasiliejo po visą keptuvę. 

— Kiek jau kartų tai girdėjau! O ar kas pasikeitė? 
Nė velnio! 

Užuot padavusi jam lėkštę, ji tik pasitraukė - te- 
gul pasiima pats. Frenkas apsitepė sviestu riekę 
duonos. 

— Ar nepatylėsi pagaliau? Ir be tavo aimanų die- 
na sumauta, - pasiskundė. 

— Gal manai, kad mano diena stebuklinga. Išti- 
sai kiurksau tame sušvinkusiame kambarėlyje. 

— Bet kada gali kur nors išeiti. 

Ji pašaipiai nusijuokė. 

— Kur? Kur man išeiti šitoje sušnerkštoje miestu 
vadinamoje lavoninėje? 

— Na, galėtum susipažinti... susirasti draugių. 

— Su kuo man čia draugauti? 

— Na, tarkime, su kitų policininkų žmonomis... 

— Su to... to suskretusio valkatos, kurį tenka va- 
dinti inspektoriumi? 

— Jo žmona mirusi. 

— Ir nuo ko gi ji mirė? Tikriausiai iš nuobo- 
dulio? 

Frenkas pasitrynė kaktą. 

— Tas, kaip tu sakai, suskretęs valkata yra pel- 
nęs Jurgio kryžių. 

— Kaip nepelnys! Vien už tai, kad gyveni šitoje 
skylėje, žmogus turėtum būti apkarstytas sušiktais 
medaliais. 

Jis nespėjo nė prasižioti — Liza jau trenkė mie- 
gamojo durimis. Frenkas subraukė kiaušinienę į 
lėkštės kraštą. Valgyti neprisivertė. Pildamas į puo- 
duką arbatą, išgirdo pypsint. Frostas atvažiavo jo 
paimti. 

Nebelijo, giedrame danguje it deimantas tvies- 
kė mėnulis. Kai Gilmoras atidarė dureles, inspek- 
torius sutirtėjo. 

— Šalta, drauguži, bus naktis, — pasakė. Iki pat 
viršaus pakėlęs šildymo svirtelę, patikrino, ar visi 
langai sandarūs. 

— Iš tikrųjų, - pritarė seržantas. - Prakeikta, šal- 
ta naktis. 


Bilas Velsas iš dėžutės paėmė dar vieną „Klee- 
nex“ servetėlę ir išsišnypštė be paliovos varvančią, 

skaudamą nosį. Nuovados seržantas buvo užki- 
męs, protarpiais jam užeidavo drebulys, išpildavo 
prakaitas. O tas nupiepęs daktaras vis tiek įžūliai 
tvirtino, esą tai tik sloga, o ne gripas. Pora aspirino 
tablečių, daug karštos arbatos ir po dienos, kitos 
Bilas būsiąs sveikas kaip ridikas. Seržanto rašiklis 
vangiai slankiojo registracijos Žurnalo puslapiu: 
skambino moteris, kuri, matyt, neturėjo ką veikti, 
jei jau nusprendė pranešti apie sode pastebėtas dvi 
keistas kates. 

Atsivėrė laukujės durys, ir žurnalo lapus suju- 
dino skersvėjis. Velsas, nepakeldamas akių, baigė 
registruoti skambutį, nusausino kelias užrašytas 
eilutes ir prisivertė moteriškei padėkoti. O tada jam 
atvipo žandikaulis. | 

— Po šimts tarakonų! - sugergždė nuovados ser- 
žantas. 

Vidur priimamojo stovėjo nedidukas, akiniuo- 
tas žmogysta su nailoniniu apsiaustu. Pagaliau su- 
laukęs Velso dėmesio, jis praskleidė apsiaustą. Po 
šiuo nevilkėjo nieko. 

— Spausk iš čia, kol sveikas! - užkrankė seržan- 
tas, trenkdamas rašiklį ant stalo. - Mes apsikrovę 
darbais. 

Žmogėnas stovėjo kaip stovėjęs ir susisiausti, 
regis, nė neketino. 

— Koljeri! — užriaumojo Velsas. - Eikš čionai ir 
suimk šį džentelmeną! 

Vėl atsilapojo durys ir į priimamąjį įpuolė Fros- 
tas, lydimas sugižusio Gilmoro. Inspektorius iš 
pradžių vos dirstelėjo į Žmogystą, bet tuojau pat 
įsižiūrėjo atidžiau. 

— Ačiū, turiu savo, — pasakė. 

— Kai reikia Apolono, - suniurzgė Velsas, - ne- 
rasi nė su žiburiu. Kai jų nenori nė matyti, patys 
lenda į akis su savo... 

Žmogžudysčių tyrimo kambaryje buvo neįpras- 
tai gyva. Be atvangos birbė telefonai. 

Frostas nustebęs apsidairė ir paklausė: 

— Kas atsitiko? 

Telefonu kalbėjęs Bertonas užsirašė kažkokį liu- 
dijimą, pusbalsiu padėkojo ir padėjo ragelį. 

— Žmonės sureagavo į Polos Bartlet įrašą. Šiva- 
kar televizija jį pakartojo. Nuolat skambina mergai- 
tę esą matę liudininkai. 

— Po dviejų mėnesių staiga atsirado minia ją ma- 
čiusių, — sumurmėjo Frostas. — Kai įrašą rodėme 
pirmąją dingimo dieną, niekas nieko neįstengė pri- 
siminti. - Jis paėmė iš dėklo vieną lapų su užrašytu 
liudijimu. Moteris tvirtino prieš porą dienų mačiu- 
si Polą mieste. - Laiko švaistymas, ir tiek. 

— Reportažas sukėlė nuostabią visuomenės re- 
akciją, - uždudeno įėjęs Maletas, akivaizdžiai pa- 
tenkintas kilusiu sambrūzdžiu. 

— Ir aš taip sakiau, - pamelavo Frostas. - Kaip 
sekėsi E paiaos 1, 
kas. — Daviaii interviu BBC radijui. Ketina trans- 
liuoti „Savaitės herojuje“. 

— Ar tikrai „he...rojuje“? — nekaltai paklausė 
Frostas. 

Kiti pareigūnai, vengdami žiūrėti Maletui į 
akis, nedrąsiai prajuko. Tik viena konsteblių taip 
užsikikeno, kad tvardydamasi turėjo kone užsi- 
kimšti burną nosine. Vyriausiasis inspektorius 


182 


pasijuto kažką pražiopsojęs ir iš nejaukumo susi- 
raukė. Ko visi juokiasi, jis nesuprato, bet galiausiai 
dėl visa ko nusišypsojo. Tada prisiminė, ko atėjęs, 
ir paklausė: 

— Kas siuntė į Londono policiją užklausą apie 
asmenį, pavarde Bredberis? 

— Saimonas Bredberis? - tučtuojau atsiliepė Gil- 
moras. — Aš siunčiau. 

— Kas tas Saimonas Bredberis? — pasidomėjo 
Frostas. 

— Kompiuterių pardavėjas. Jis susipešė su Mar- 
ku Komptonu. Pamaniau, ar tik ne jis siuntinėja 
laiškus su grasinimais. 

— Seržante, gali būti, kad aptikote pėdsaką, — 
pasakė Maletas, paduodamas Gilmorui lapą su te- 
leksu atėjusia informacija. - Sostinės policija Bred- 
berį žino. Pašlemėkas, jau turėjęs reikalų su orga- 
nais. 

Bredberis ne kartą buvo neblaivus sukėlęs muš- 
tynes, du kartus teistas už smurtavimą, baustas už 
vairavimą išgėrus. Po to, kai sumušė atsisakiusį jį 
aptarnauti barmeną, pasirašytas suėmimo orderis. 
Numojęs ranka į policijai paliktą užstatą, Bredberis 
dingo. 

Prie išsamios iš Londono atkeliavusios infor- 
macijos buvo pridėta ir nuotrauka. Gilmoras džiū- 
gavo. | 

— Viršininke, panašu, kad jo mums ir reikia ieš- 
koti. Gali būti, kad šią bylą išnarpliosiu labai 
greitai. 

- Nuostabu! - Maletas taip pat švytėjo. — Šiuo 
metu mums kaip tik labai trūksta darbo vaisių. — 
Jis iškalbingai žvilgtelėjo į Frostą, paskui nužvelgė 

visus kitus pareigūnus. Telefonai kambaryje nesi- 
liovė čirškę. - Ar parodytasis įrašas jau atnešė ko- 
kios naudos? 

— Žinoma, — suburbleno Frostas. — Įsitikinome, 
kad pomirtinis gyvenimas egzistuoja. Praėjusią sa- 
vaitę Pola Bartlet vis dar vežiojo laikraščius. 

Vyriausiasis inspektorius išspaudė šypsenėlę. 

— Ką gi, dirbkite ir nenuleiskite kartelės. 

Jau beišeinančio jo vos neparbloškė į kambarį 
įpuolęs nuovados seržantas Velsas. 

— Skubi Žinia ponui Frostui - nuo atspaudų spe- 
cialistų! - šnopuodamas išbėrė jis. - Merė Heins... 
nužudytoji senutė... vienas atspaudų miegamaja- 
me... buvusio mūsų kliento!.. 
 — Kieno? - paklausė Frostas, stumdamas į šalį 
"Maletą. 

— Dino Ronaldo Hoskinso. Koljeris kaip tik ieš- 
ko jo asmens bylos. 

Sulig tais žodžiais, mosuodamas tamsiai gelto- 
nu aplanku, įbėgo uždusęs Koljeris. Velsas paėmė 
išjo bylą ir greitosiomis pervertė. 

— Dinas Ronaldas Hoskinsas, dvidešimt ketve- 
rių. Trys teistumai: apiplėšimas, įsilaužimas į pa- 
talpą, užpuolimas peiliu. 

— Peiliu? — Maletas nudžiugęs griebė bylą iš Vel- 
so rankų. — O Dieve, mes jį pričiupome! — Vyriau- 
siasis inspektorius taip susijaudino, kad vos nulai- 
kė aplanką. Nekantravo kuo greičiau paskambinti 
policijos viršininkui... „Pone, atsiprašau, kad skam- 
binu į namus, - pradėti kalbą ketino kukliai, - bet 
manau, norėtumėte išgirsti gerą naujieną... Dento- 
no skyrius vėl triumfuoja... dar vieną žmogžudystę 

ištyrėme per dvidešimt keturias valandas... įkalčiai 
neginčytini... pirštų atspaudai... nusikaltėlis prisi- 
pažino...“ 

Šį svaigų vaizduotės polėkį negailestingai nu- 
traukė Frostas. Šiurkščiai išplėšęs bylą Maletui iš 
"rankų, jis skaitė ją, žįsdamas cigaretę. 

— Rupūžėle! Žudikui net nereikėjo toli eiti. Kai- 
mynas! 

— Aš tą Hoskinsą dar apklausiau, - įsiterpė Ber- 
tonas. - Jis ir pasakė apie raktą po dembliu. 

- Į Kvotos kambarį jį! Pareigūnų imkite, kiek tik 
reikės, — entuziastingai suulbėjo Maletas. Jau iš 
tarpdurio jis pridūrė: — Inspektoriau, noriu, kad ši 
byla pagaliau būtų užbaigta. Pažiūrėsime, ar gali- 
me bent kartą nudžiuginti policijos viršininką ge- 
romis naujienomis. 


Patrulio automobilis paskui Frosto „Cortiną“ 
važiavo iki Meningtono linkio. Kai sustojo, du iš jo 
iššokę konstebliai nubėgo į 44-0jo namo užnugarį 
ir perlipo sodo tvorą. Jie turėjo užkirsti kelią, jei 
Hoskinsas mėgintų sprukti. 

Gilmoras, sustabdęs „Cortiną“ gatvės gale, už 
kampo, išjungė žibintus. Buvo sutarta laukti, kol 
konstebliai praneš esą pasirengę. Bertonas sėdėjo 
šalia vairuotojo, o Frostas gale — su policijos kons- 
teble Helena Ridli, stuomeningąja blondinuke, 
persirengusia civiliais drabužiais ir pasiruošusia 
kovai. 

Gatvėje beveik visur tvieskė šviesos, tamsavo 
tik nužudytosios senutės namas, 46-as, su užtrauk- 
tomis užuolaidomis ir pakabinamąja spyna ant 


pagrindinių durų. Kaimynystėje, 44-ajame, griau- 
dėjo sunkusis metalas. 

— Džordanas - inspektoriui Frostui, - tyliai pra- 
bilo radijo siųstuvėlis. - Mes pozicijose. 

— Gerai, - sumurmėjo inspektorius. —- Pradedame. 

Visi keturi išlipo iš automobilio ir iš pažiūros 
nerūpestingai nužingsniavo prie 44-0j0 namo, ku- 
rio duris iš vidaus drebino galingi elektroninio bo- 
so tvinksniai. Frostas ritmingai pastukseno belstu- 
ku: ra ta ta ta. Kiti užsiglaudė prienamio šešėlyje. 
Viduje kažkas atidarė duris į koridorių ir muzika 
uždundeno dar garsiau. Pasigirdo žingsniai ir tuo- 
jau pat už matinio laukujų durų stiklo sušmėžavo 
šešėlis. 

— Kas ten? — paklausė vyriškas balsas. 

Frostas kažką nesuprantamai sumarmėjo. 

— Ką?! - šūktelėjo iš vidaus. 

Inspektorius vėl neaiškiai suburbleno. 

— Palaukit... nė velnio negirdžiu, - pasakė tas 
pats balsas. 

Spragtelėjo užšovas. Kai tik durys atsivėrė, 
Frostas staigiai žingtelėjo į šalį, o Gilmoras puolė į 
vidų ir prirėmė prie sienos vyriškį su lopytais 
džinsais ir apiblukusia raudona liemene. Užkliu- 
dytas vazonas su kažkokiu augalu, nukritęs ant li- 
noleumu išklotų grindų, sudužo, žemės pažiro į vi- 
sas puses. 

Gilmorui nespėjus surikti: „Policija!“ — vyriškis 
išsinėrė iš jo gniaužtų ir, prispaudęs delną seržan- 
tui prie smakro, pirštais nusitaikė į akis. Sukdama- 
sis Frenkas griebė Hoskinsą ir trenkė į priešingą 
sieną. 

— Ei tu, ožy, paleisk jį! 

Koridoriumi, mosuodama virtuviniu peiliu, at- 
skubėjo mergina su juodais marškinėliais. Daugiau 
ji nelabai ką ir vilkėjo. 

— Policija, — iššvokštė Gilmoras, viena ranka mė- 
gindamas išlaikyti Hoskinsą, kita - apsiginti nuo 
merginos. Buvo nelengva. Peilio ašmenys raižė orą 
palei pat ausis, o Bertonas ir konsteblė pernelyg 
siaurame koridoriuje iki užpuolikės neprasibrovė. 

Galų gale Ridli, šnarpšdama it rujojanti kume- 
laitė, puolė į pačią grumtynių tirštumą, parbloškė 
abu vyrus ant grindų, stryktelėjusi jiems per nuga- 
ras, sugriebė merginą, apgręžė ir užlaužė ranką 
ant smulkutės nugaros. Koja užkabinusi čiurną, 
patiesė įžūlėlę pasliką. 

Frostas pasitraukė į šalį ir užsirūkė. Jo paslaugų 
kaip visada neprireikė. 

— Patraukit nuo manęs tą sušiktą lesbę! — spiegė 
mergina, veidu įslėgta į žemę ir geibstantį augalą. 
Atsiklaupusi jai ant nugaros, konsteblė suko peilį 
laikančią ranką taip, kad atrodė - ši tuojau lūš. 

— Mesk peilį, - paliepė Ridli. 

— Jau numečiau, jau numečiau! 

— Štai jis, aš paėmiau, — tarė Frostas. 

Konsteblė nenoromis atleido gniaužtą ir pastatė 
merginą ant kojų. Gilmoras, sunkiai šniokštuoda- 
mas, laikė Hoskinsą prispaudęs prie sienos. Lais- 
vąja ranka kriminalistas seržantas surado kišenėje 
tarnybinį pažymėjimą ir kyštelėjo šeimininkui pa- 
nosėn. 

— Policija. Ar jūs - Dinas Ronaldas Hoskinsas? 

— Aš. Kiek dar jūsiškių čia atsibruko? 

— Dar du laukia sode, — už pareigūnus atsakė 
mergina. - Kas mes jums —- sumauti Bonė ir Klai- 
das? 

— Na judu tikrai ne Diana ir sumautas Čarlzas, 
— tarė inspektorius ir paklausė: - Ar negalėtume 
įsikurti kur nors jaukiau? 

— Jaukumo šitame šikininke nesitikėk, — atkirto 
mergina. 

— Niekas tavęs neverčia čia gyventi, - suniurzgė 
jai Hoskinsas. - Bet kada gali susikrauti savo man- 
tą ir išsinešdinti. - Pareigūnams, galva parodęs į 
tolimąsias duris, jis pratarė: - Užeikime ten. 

Kambaryje buvo platus lyg lova minkštasuolis, 
muzikinis centras, iš kurio drebančių kolonėlių lie- 
josi metalo muzika, nespalvoto vaizdo televizorius 
ir motociklas, iš jo ant plikų grindlenčių varvėjo te- 
palas. 

Frostas, koja užkabinęs grotuvo laidą, ištraukė 
kištuką iš lizdo. Muzika tučtuojau nutilo, prireikė 
akimirkos apsiprasti su tyla. Atidaręs langą į sodą, 
inspektorius pašaukė Džordaną ir antrąjį konsteblį 
į vidų. 

— Apieškokite kiekvieną namo colį. Visus dra- 
„bužius - į ekspertizę. 

— O orderį turi? - paklausė mergina. 

— Meilute, aš tų teisės terminų neišmanau, — 
maloniai nusišypsojęs atsakė Frostas. 

Jis nukratė nuo kėdės bet kaip suraugtas trum- 
pikes ir atsisėdo. Tada parodė į minkštasuolį, liep- 
damas sėsti ir aniedviem. Prišokusi energingoji 
konsteblė juos pasodino jėga. Frostas užsitraukė 
dūmą. Hoskinsas ir jo mergina sutartinai kraipė 


galvas, lyg triušiai smauglį stebėjo kiekvieną ins- 
pektoriaus judesį. Jis išpūtė dūmus pro šnerves ir 
išsklaidė juos ranka. 

— Mano kolegos nuomone, judu galite padėti 
jam tiriant bylą. 

Frostas linktelėjo, perleisdamas žodį Gilmorui. 
Šis įdėmiai spigino akimis tai į vieną, tai į kitą, ti- 
kėdamasis šitaip juos palaužti. 

— Žinote, kodėl mes čia. 

— Net nenutuokiu, —- atšovė Hoskinsas. - Įsiver- 
Žiate čionai su sušniukusia lesbiete... 

— Kaimynystėje nužudyta moteris, o tu nenu- 
tuoki, kodėl mes čia. - Gilmoras prikišo veidą prie 
pat Hoskinso. —- Kodėl ją subadei? Vargšė senutė 
niekam nieko blogo nedarė. 

— Subadžiau? — apstulbęs perklausė Hoskin- 
sas. — Aš? 

— Tik nevaidink čia nekalto kūdikėlio. Peiliu jau 
ir anksčiau pasišvaistydavai. 

— Tik gindamasis. 

- Ir čia buvo savigyna, - atkirto Gilmoras. - Se- 
nolė užklupo tave vagiant. Būtų paskambinusi į 
policiją. Taigi gindamasis ją ir nutildei. 

— Gražumėlis, — pasišaipė mergina. —- Sušikta 
policija nežino ko nusitverti, tad nutaria suimti 
niekuo dėtą kaimyną. Vien todėl, kad tas sykį jau 
buvo įkliuvęs. 

— Meilute, ne todėl, kad sykį jau buvo įkliuvęs, — 
paaiškino Frostas. — Todėl, kad tas niekuo dėtas 
kaimynas paliko nužudytos moters miegamajame 
daugybę pirštų atspaudų. 

— Mulki tu! - aprėkė mergina Hoskinsą. - Sakei, 
kad nieko ten nelietei! 

— Teisingai, liežuvio nenulaikanti karve, - su- 
urzgė vyriškis, —- pasirašyk po mano mirties nuo- 
sprendžiu! 

Gilmoras iš džiaugsmo net suriko. 

— Primink jiems teises ir vežk į nuovadą, - pa- 
liepė jam Frostas ir išėjo iš kambario pasižiūrėti, 
kaip sekasi ieškoti peilio ir kruvinų drabužių. Jo- 
valą primenančiame miegamajame Džordanas ir 
konsteblė Ridli nešvarius drabužius grūdo į juodą 
plastikinį maišą, tokį pat, kokiame buvo rastas Po- 
los Bartlet kūnas. 

— Kol kas nieko, - pratarė konsteblis. 

Frostas tik niauriai linktelėjo. Lauke du parei- 
gūnai perkratinėjo šiukšlinės turinį. Nuojauta ins- 
pektoriui kuždėjo, kad nebus taip paprasta, kaip 
Gilmorui atrodo. 


Kvotos kambaryje buvo šalta. Kamerose rūsyje 
šildymo sistemą pataisę meistrai šio aukšto ketino 
imtis tik rytą. Taigi čia buvo žvarbu. Bet Hoskinsą 
vis tiek pylė prakaitas. Jo mergina, dabar jau su šil- 
tu megztinių, sėdėjo šalia. Gilmoras norėjo kvosti 
juos po vieną, bet Frostas nutarė būsiant geriau 
tardyti abu iš karto. 

Kriminalistas seržantas įjungė magnetofoną, 
paskelbė laiką, dalyvaujančių asmenų pavardes ir, 
prisitraukęs kėdę, atsisėdo priešais kvočiamuo- 
sius. 

— Noriu kai ką pareikšti, - išsyk pasakė Hoskinsas. 

— Jūs - eteryje, taigi pirmyn. 

— Prie senutės aš net neprisiliečiau. Kaip jau sa- 
kiau kitam farui, užėjusi pas mane ji skundėsi, esą 

kažkas paėmęs atsarginį raktą ir įėjęs į jos namus, 
bet kai patikrinau, raktas niekur nebuvo dingęs, na 
tai aš į senės aimanas numojau ranka. Vėliau man 
parūpo, ar jai nieko nenutikę, todėl pasibeldžiau į 
jos duris, bet ji neatsiliepė. Pamaniau, reikia patik- 
rinti, dėl viso pikto, na tad paėmiau iš po patiesalo 
atsarginį raktą ir užėjau į vidų. Pašaukiau ją: „Po- 
nia Heins, ar viskas gerai?“ Mirtina tyla. Keista, 
pamaniau ir pašaukiau dar sykį. Vėl nieko. Tada 
užlipau į viršų patikrinti ir... O Jėzau! Senolė gulėjo 
lovoje, kambarys buvo pritaškytas kraujų. Persi- 
gandęs vos nusirabždinau laiptais. 

Jis pasisuko į merginą, tikėdamasis, kad ši pri- 
tars. 

— Dinas grįžo baltas kaip popierius, — pasakė 
ji, - ir iškart prie kriauklės - atrodė, visus vidurius 
išvems. 

- Kiek galėjo būti valandų? - paklausė Gilmoras. 

— Apie vienuoliktą, sekmadienio vakaras buvo. 

— Ir jums neatėjo į galvą, kad reikėtų paskam- 
binti į greitąją arba į policiją? 

— Į greitąją? Juk mačiau, kad senė nebegyva. 

— Kodėl neskambinote į policiją? 

— Ką, pasisakyti, kad esu teistas ir vaikštau po 
nužudytos moters namus? Būtų tas pat, kaip pasi- 
rašyti po prisipažinimu. Viens du, ir būčiau užsi- 
dirbęs mirties bausmę. 

Kriminalistas seržantas pasklaidė savo užrašinę. 

— Kitam pareigūnui sakėte, kad ponia Heins į 
jūsų duris paskambino sekmadienį, penktą va- 
landą. 

— Teisingai. 

— Ir jūs dėl senutės taip nerimavote, kad tik po 
šešių valandų nusprendėte patikrinti, ar jai nieko 
nenutikę? 

— Na aš bent nuėjau pas ją. Kitas būtų numojęs 
ranka, ir tiek. 

— Ašjumis netikiu, - pasakė Gilmoras. 

— O aš ir neturiu tokių vilčių, — garsiai ir labai 
aiškiai išrėžė Hoskinsas tiesiai į magnetofoną. — 
Bet tai, ką sakau, - šventa teisybė. 

Seržantas nepatenkintas susiraukė, mat nelauk- 
tai prasivėrė durys, prie jų mindžikuojanti blondi- 
nukė konsteblė sumosavo dideliu rudu voku. Gil- 
morui magėjo išrašyti jai pylos už tai, kad tokiu 
svarbiu momentu kiša savo trigrašį. Su konsteble 
tyliai pasišnekėjęs Frostas tuojau pasikvietė ir ser- 
žantą. Kol jie vis trys gyvai apie kažką kalbėjosi, 
ausis įtempęs Hoskinsas su nerimu spėliojo, kas jo 
laukia. 

Abu kriminalistai grįžo prie stalo. Gilmoras iš- 
kratė ant jo rudojo voko turinį. Penkis naujutėlius 
šiugždančius banknotus - dvidešimtinę, dešimtinę 
ir tris penkines. Hoskinsas dėjosi suglumęs. 

— Įsivaizduojate, ką aptikome po jūsų kėdės pa- 
galvėle?! - pasakė seržantas. Paėmęs vieną kupiūrų 
pauostė ir šyptelėjo. - Koks kvapas! Levandos! - Jis 
pasisuko į merginą. - Vargu ar tai jūsų stilius, mei- 
lute. - Pamosavęs banknotu Hoskinsui po nosimi, 
Gilmoras pridūrė: —- Lygiai taip pat kvepia senutės 
piniginė! 

Hoskinsas nustūmė seržanto ranką ir suniur- 
nėjo: 

— Čia mano bedarbio pašalpa. 


192 


— Taip, taip, žinoma, - atsakė Gilmoras, - bet dėl 
visa ko pašte, kur ponia Heins atsiimdavo pensiją, 
patikrinsiu banknotų numerius. Jeigu jie sutampa, 
tau, vaikeli, atsirūgs. 

Seržantas sudėjo pinigus į voką. Jo nuotaika ge- 
rokai pasitaisė. Hoskinsas buvo pradėjęs skysti, 
akivaizdžiai nerimavo ir jo mergina. Frostas muis- 
tėsi, žinoma, nepatenkintas, kad bylą baigia ištirti 
naujokas, o ne jis. 

Hoskinsas sunkiai atsiduso. 

— Gerai, gerai, pasakysiu teisybę. Pinigai seno- 
lės, bet ji man juos paskolino. Pritrūkau motociklo 
atsarginėms dalims. 

— Paskolino? — pašaipiai paklausė Gilmoras. - Ji 
nebūtų skolinusi jums nė keturiasdešimt penkių 
pensų, ką jau kalbėti apie svarus. 

— Paskolino, po šimts velnių! — nenusileido vy- 
riškis. — Buvau jai labai dėkingas, užtat ir ėjau pa- 
žiūrėti, ar nieko nenutiko. 

- Atidavė jums visus pinigus? Kaip vargšė se- 
nutė būtų pragyvenusi? — palinkęs virš stalo pa- 
klausė Frostas. 

— Ketinau po kelių dienų grąžinti. Sakė, pa- 
lauks. 

— Kada pasiskolinote? 

— Kai atėjo pabėdoti dėl rakto. Pastebėjau, kad 
laiko rankoje piniginę, ir paprašiau. 

— Pone, jei leisite norėčiau tęsti kvotą. — Tokia 
aštria intonacija Gilmoras būtų perrėžęs grūdintą 
plieną. Jis nėmaž nenorėjo, kad Frostas perimtų 
iniciatyvą, kai pergalė jau visai čia pat. 

Inspektorius nutildė seržantą rankos mostu. 

— Malonėk, seržante. — Jis išpūtė cigaretės dū- 
mus sulaikytajam virš galvos. - Na gerai, Hoskin- 
sai, tarkime, pinigus jūs pasiskolinote. Tarkime, iš 
dėkingumo taip dėl senutės nerimavote, kad vie- 
nuoliktą valandą vakaro ėjote patikrinti, ar viskas 
gerai. Ar šviesa jos name, kai pasibeldėte, buvo 
įjungta? 

— Ne, -akimirką pasvarstęs atsakė Hoskinsas. 

— Taigi, namuose tamsu, jūsų niekas nejįsilei- 
džia, bet vis tiek laikote savo. pareiga išsiaiškinti, 
kas ir kaip — pasinaudoti atsarginiu raktu ir 
pašniukštinėti? 

— Na taip. 

- Ar nepagalvojote, kad septyniasdešimt aštuo- 
nerių metų senolė vienuoliktą valandą vakaro gali 
paprasčiausiai miegoti? 

Hoskinsas žiojosi kažką sakyti, bet išsyk užsi- 
čiaupė ir papurtė galvą, o po akimirkos ištarė: 

— Ne, tuo metu man tai neatėjo į galvą. 

Frostas atsiduso taip, lyg jo kantrybė sektų. 

- Sūnau, verčiau negaišintum mano laiko. Ži- 
noma, apie tai tu pagalvojai. Ne tik pagalvojai, bet 
to ir tikėjaisi. Norėjai, kad ji jau miegotų. 

— Nesuprantu, apie ką čia kalbate, - sumurmėjo 
vyriškis, nudelbęs akis į grindis. 

— Tu, paikas žiopleli! Iki gyvos galvos būtinai 
nori užsidirbti? - Inspektorius atsistojo ir ėmė sags- 
tytis apsiaustą. - Nemanau, kad nužudei senutę, 
bet, jeigu šitaip įsikibęs laikaisi savo versijos, aš 
kaltinu tave žmogžudyste, o tavo merginą - ben- 
drininkavimu. 

Hoskinsas it suakmenėjęs atkakliai dėbsojo į 
grindis. | 

— Jeigu tu negali pasakyti jiems sušiktos tiesos, 
tuomet aš pasakysiu, — prabilo mergina. - Neketi- 
nu tūpti už tai, ko nepadariau. 

Jos draugas sunkiai atsiduso ir tarė: 

— Na gerai... Ištrinkite viską, ką pasakojau pir- 
miau. Dabar jau tikrai sakysiu šventą... 

Frostas atsisėdo. Gilmoras susiraukęs sunėrė 
rankas ant krūtinės. Jis troško vadovauti kvotai. 

— Taip, aš ketinau ją apšvarinti — įsmukti į na- 
mą, paimti, kas pasipainios po ranka, ir dingti. Ži- 
nojau, kur senė laiko atsarginį raktą, palaukiau iki 
vienuolikos, maniau, jau bus užmigusi. Įėjau į vi- 
dų. Jos rankinė gulėjo ant staliuko prieškambaryje. 
Paėmiau iš piniginės pinigus. Tada patyliukais už- 
lipau į viršų. Iš karto pataikiau į miegamąjį. O Jė- 
zau, kai pamačiau senolę, skęstančią kraujuose, iš 
baimės vos neapsišikau. Žemyn ne nulipau, o nu- 
skridau. Taip, nugvelbiau senutės pinigus, bet, po 
galais, nežudžiau jos, tikrai nežudžiau. 


— Tikiu juo, - pasakė Frostas, kai jiedu su ser- 
žantu grįžo į kabinetą. 

— O aš netikiu, - niršiai atšovė Gilmoras. Žudi- 
kas jau buvo beprisipažįstąs jam, bet įsikišo tas se- 
nas mulkis. 

— Pažiūrėsime, — pridūrė inspektorius. — Jeigu 
ekspertai ras ant jo drabužių kraujo, gal ir pakeisiu 
nuomonę. 

ANTRADIENIS. NAKTINĖ PAMAINA (2) 


— Tau skambina moteris! - sušuko Velsas Gilmorui, 
kai šiuodu su Frostu įžengė į priimamąjį. - Ponia 
Kompton! 

— Sena mamelė - stangrūs speneliai! - progies- 
miu užtraukė inspektorius, kai Gilmoras nuėjo prie 
telefono. 

— Ponas Maletas nelabai apsidžiaugė, sužinojęs, 
kad Hoskinsą apkaltinai tik smulkia vagyste, - pa- 
sakė jam nuovados seržantas. 

— Pono Maleto džiaugsmai - mano prioritetų są- 
rašo apačioje, - suniurnėjo Frostas. Pastūmęs dvi- 
vėres duris, jis mažne atsitrenkė į išeinantį vyriau- 
siąjį inspektorių. 

— Kur degalinių kvitai?! - užbaubė šis. 

— Viršininke, rytoj iš pat ryto bus ant jūsų stalo, 
- leptelėjo Frostas ir iš karto ėmė gailėtis, nenulai- 
kęs liežuvio už dantų. Įvairiausiais priminimais 
aprašinėti kvitai vis dar tūnojo jo kišenėje, o iki ry- 
to surinkti originalus nebuvo ko tikėtis. Et, daug 
kas dar gali nutikti iki ryto, pamėgino filosofiškai 
pasiguosti inspektorius. Maletas gali pakliūti į ava- 
riją ir susilaužyti abi kojas. Vis dėlto šis optimisti- 
nės svajos burbulas kaipmat sprogo. Tas šunsnukis 
jo demaskuoti atklibikščiuotų ir su ramentais. 

Frostas įėjo į savo kabinetą ir apsidairė. Niekas 
nepasikeitę: vis taip pat šalta, vis tokia pat netvar- 
ka. Tuščiu, priskretusiu puoduku buvo prispaustas 

iš skyriaus viršininko kabineto atkeliavęs raštas su 
vienu vieninteliu žodžiu - inventorizacija??? Jį Ma- 
letas buvo apibrėžęs raudonai ir savo prabangiuoju 
parkeriu kelis kartus pabraukęs ryškiai mėlynai. 
Panaršęs gautųjų dokumentų dėkle, inspektorius 
surado inventorizacijos blankus, tikėdamasis, kad 
dabar šie atrodys ne tokie baisūs kaip iš pirmo 
žvilgsnio. Deja, atrodė dar baisesni, tad jis sugrūdo 
juos dar giliau. 

Į kabinetą įėjęs Gilmoras tūžmingai trenkė du- 
rimis. 

— Tegul jį skradžiai, tą seržantą Velsą! - sukeikė, 
atsidrėbęs ant kėdės. 

Frostas užgniaužė atodūsį. Jam visiškai pakako 
savų rūpesčių. 

— Na, kas nutiko, sūnau? 

— Skambino ponia Kompton. Vyras išvažiavęs, ji 
namuose viena. 

— O, visai neblogas pasiūlymas, - atsiliepė ins- 
pektorius. - Meskime monetą, kuris eisime pirmas. 

Seržantas dar labiau surūgo. 

— Nejuokinga. Jai vėl skambino kažkoks niek- 
šas. Pagrasino, esą ši naktis jai paskutinė. Vargšelė 
iš baimės nežino kur dėtis. Pasakiau seržantui Vel- 
sui, kad ponios Kompton namus šiąnakt būtinai 
reikia stebėti, o jis ėmė verkšlenti neturįs ką pa- 
siųsti. 

Frostas pakėlė vidaus ryšio telefono ragelį. 

— Aš su juo pasikalbėsiu. 

Iš pradžių Velsas mėgino spyriotis. Girdi, ne ža- 
liam, losjonu smirdinčiam prasisiekėliui aiškinti, 
kaip jis turėtų organizuoti savo pareigūnų darbą. 

Be to, ar inspektorius bent numanąs, kiek žmonių 
jis tegalįs pasiųsti patruliuoti po visą Dentoną - vi- 
są sumautą Dentoną? Keturis! Du su automobiliu ir 
du pėsčiomis. Mat visi kiti turi sėdėti prie telefonų, 
kurie po to sušikto Polos Bartlet įrašo, parodyto 
per televiziją, nenutyla nė akimirką. Frostas padėjo 
ragelį ant stalo ir, kol Velsas plyšojo, užsidegė ciga- 
retę. Kai raudos nutilo, inspektorius, vėl paėmęs ra- 
gelį, įteikliai į jį pamurkė, ir Velsas nenoromis nu- 
sileido: vieną Žmogų ir vieną automobilį protar- 
piais pabudėti prie Senojo malūno jis gal ir galėtų 
skirti, bet tik ne nuolatinę apsaugą. 

— Bilai, tu — kilnus valdovas. Tavo dosnumas 
dydžiu nusileidžia tik tavo pimpiui, - pasakė Fros- 
tas ir skubiai, kol Velsas nepersigalvojo, padėjo ra- 
gelį. Atsigręžęs į Gilmorą, jis ketino pranešti gerą 
naujieną, bet jei tikėjosi dėkingumo, teko nusivilti. 

— Na ir nuovada! - suburbėjo seržantas ir išėjo 
iš kabineto. 

Kabinete buvo nelengva ilgai tverti šaltį, tad 
inspektorius nupėdino į ne ką šiltesnį Žmogžudys- 
čių tyrimo kambarį. Šiltai apsitūlojusios dvi kons- 
teblės ir vienas konsteblis naršė apiplėšimų bylas, 
kartkartėmis pakeldami telefono ragelį. Po televizi- 
jos laidos Žmonės vis dar skambino. Kita konsteblė 
įdėmiai peržiūrinėjo kompiuterio pateiktą ilgutėlį 
sąrašą lengvųjų furgonų ir universaliųjų automobi- 
lių - mėlynų ir tokių spalvų, kurios prietemoje at- 
rodo panašios į šią. 

— Pono Maleto paliepimu... — paaiškino mer- 
gina. 

— Gali nė nesakyti. - Prostas prunkštelėjo. - Jei- 

gu darbas kvailas ir bergždžias, iškart aišku, kad 
sugalvotas Maleto. 

Jei nusikaltėlis ir važinėjo mėlynu furgonu, ga- 
lėjo jį tiesiog perdažyti. Automobilis vis tiek būtų 
užregistruotas kaip mėlynas. 

Inspektorius perskaitė kelis naujausius praneši- 
mus. Žmonės vis dar matė Polą. Viena moteris bu- 
vo pastebėjusi mergaitę Prancūzijoje, kažkoks vy- 
riškis tvirtino, esą ji šį pat rytą atvežusi jam laik- 
raštį. 

Konsteblis Bertonas prie kampinio stalo, krams- 
nodamas sumuštinį, skaitė „The Sun“. Išvydęs 
prieinantį Frostą, jis skubiai numetė laikraštį ir 
ėmėsi apiplėštųjų senukų bylų. 

— Pone, man poilsio pertraukėlė, — pasiteisino 
konsteblis ir mielai paėmė iš inspektoriaus cigare- 
tę. - Hoskinsas ir jo mergina apkaltinti. Kol laukia- 
me ekspertų išvadų, naktį praleis kamerose. 

Frostas linktelėjo ir įsitaisė ant kėdės. 

— Noriu susipažinti su Polos Bartlet byla, bet 
mirtinai tingiu skaityti. Taigi pradėk iš pat pra- 
džių. 

— Rugsėjo 14-a. Mergaitė vežiojo laikraščius. Iš 
spaudos parduotuvės išvažiavo penkios po septynių. 

— Palauk, palauk, - išsyk pertraukė Bertoną ins- 
pektorius. —- Penkios po septynių? Tėvai sakė, kad ji 
kiekvieną rytą išvažiuodavo pusę aštuonių. 

— Taip, kai žinodavo, kad į mokyklą nuveš mo- 
kvtojas. Tą rytą jai būtų reikėję važiuoti dviračiu, 
todėl pasiliko laiko rezervą. 

Išpūtęs didžiulį dūmų žiedą, Frostas žiūrėjo, 
kaip jis vangiai skysta. 

— Klausausi tavęs, kalbėk, - paragino konsteblį. 

— Iš mokyklos Pola turėjo grįžti penktą valandą. 
Nesulaukę tėvai pusę šešių pradėjo skambinti kla- 
sės draugėms ir sužinojo, kad ji išvis nebuvo mo- 
kykloje. Dešimt po šešių jie paskambino mums. 

— Ir po dviejų mėnesių mes ją suradome, - sar- 
kastiškai pridūrė Frostas. 

Bertonas kantriai šyptelėjo. 

- Šiaip ar taip, mes pasiuntėme patrulį. Konste- 
bliai spaudos parduotuvėlėje išsiaiškino mergaitės 
maršrutą ir apvažiavo visus abonentus. Kaip žino- 
te, Pola nepristatė spaudos dviem paskutiniesiems. 
— Jis atsistojo ir nuėjo prie stambaus mastelio žemė- 
lapio ant sienos. - Paskutinį laikraštį mergaitė pali- 
ko čia maždaug penkiolika po aštuonių. - Konste- 
blis dūrė pirštu į planą. - Kitą turėjo užvežti į Bru- 
ko kotedžą... čia. Bet iki jo taip ir neprivažiavo. 

Inspektorius taip pat priėjo prie žemėlapio. Po- 
los kelias jame buvo pažymėtas smeigtukais gelto- 
nomis galvutėmis. 

— Tad mergaitė važiavo pusvalandžiu anksčiau 
nei įprastai? 

Bertonas linktelėjo. 

— Vadinasi, - spėjo Frostas, — arba ją pagrobęs 
nusikaltėlis tai žinojo, arba suveikė atsitiktinumas: 
jis pamatė mergaitę, pasidavė impulsui ir čiupo. 

Pastarąją versiją konsteblis išsyk sugriovė. 

— Pone, tai buvo jau penktas rytas, kai Pola va- 
žiavo pusvalandžiu anksčiau. Tuo metu Belas jos 
nevežiodavo - dėl žmonos mirties jis tada nedirbo. 

- Kad ir kas Polą grobė, be automobilio būtų 
neišsivertęs. Taigi arba pagriebė ją jėga, o dviratį 

numetė, arba jėgos nė neprireikė, nes mergaitė tą 
žmogų pažinojo ir pasitikėjo. Kas nors, tarkime, 
vyriškis su kuokštuota barzda pasisiūlė pavežėti. 
Dviratį įkėlė į bagažinę, o išmetė vėliau. 

Bertonas vėl atlaidžiai nusišypsojo. Inspektorius 
Alenas tą patį buvo išmąstęs prieš du mėnesius. 

— Pone, jei kas ir įsisodino Polą Bartlet į automo- 
bilį, tai ne Belas. Iki laidotuvių jis net nebuvo išėjęs 
iš namų. Šį faktą patvirtino Žmonos tėvai. 

— Bet jis kuokštabarzdis, - atšovė Frostas, — o aš 
tokiais nepasitikiu. - Jis grįžo prie stalo. — Toliau. 
Mergaitė paskelbiama dingusia. Kas tada? 

— Bylos ėmėsi ponas Alenas. Tyrimo pradžia už- 
registruota penkiolika po aštuonių. Pirmiausia 
apieškotas rajonas tarp Giraitės kelio ir Bruko ko- 
tedžo. Dvi minutės po pusės dvylikos griovyje ra- 
dome dviratį ir krepšį su dviem nepristatytaisiais 
laikraščiais. Griovys išnaršytas —- manėme, kad Po- 
la gali būti nuskendusi. Buvo jau per tamsu, tad 
darbus nutraukėme, 0 rytą paieškos rajoną išplėtė- 
me iki miško pakraščių. Ponas Alenas iškvotė vi- 
sus teistuosius už lytinius nusikaltimus, vaikų 
tvirkintojus, ekshibicionistus ir panašius tipus. 

Konsteblis ištraukė spintos stalčių, prikimštą iš- 
sipūtusių aplankų su kvotų protokolais. Frostas 
nužvelgė aplankus su pasibjaurėjimu. Tokios dau- 
gvbės raštų skaityti jis neketino. 

— Dar ne visi, - patarė Bertonas ir ištraukė, kitą 
stalčių. 

Inspektorius susiraukė ir įstūmė stalčius keliu. 

— Ką ir sakyti, Alenas - stropus šunsnukis. Kaip 
suprantu, visą tą margą publiką teko paleisti? 

— Taip. 

— Pasikliausiu inspektoriumi Alenu. — Frostas 
brūkštelėjo degtuką į bylų spintos sienelę ir vėl už- 
sidegė cigaretę. - Kur dviratis? 

Konsteblis palydėjo jį iki šalto it ledainė daikti- 
nių įrodymų sandėliuko šalia garažo ir atrakino 
duris. Polietilenu aptrauktas dviratis stovėjo prie 
sienos. Bertonas nuėmė plėvelę ir žingtelėjo į šalį. 
Sulankstomas dviratis buvo nedidelis, grakštus, 
šviesiai pilku, emaliuotu rėmu, tamsiai pilkais ra- 
gais ir pedalais. Kad ir kiek Frostas į jį žiūrėjo, jo- 
kių minčių nekilo. Paskui Bertonas vėl užmovė plė- 
velę ir jie grįžo į Žmogžudysčių tyrimo kambarį. 

— Užmeskime akį į fizinius įkalčius. 
 Bertonas atrakino metalinę spintelę ir, išėmęs 
didelę kartoninę dėžę nuo tualetinio popieriaus, 
užkėlė ant stalo. Tada paėmė nuo lentynos išpam- 
pusį aplanką ir padavė inspektoriui. 

— Pagrindinė bylos medžiaga, - pasakė. 

Frostas atvertė aplanko viršelį. Nuo popierių 
šūsnies viršaus į inspektorių pro akinius tamsiais 
rėmeliais labai rimtai žvelgė Pola Bartlet. Mokyklo- 
je daryta nuotrauka, kurią, kai tik mergaitė dingo, 
pareigūnams davė tėvai, buvo išspausdinta ir pla- 
katėlyje su užrašu: AR NEMATĖTE ŠIOS MERGAI- 
TĖS? Fotografijų byloje inspektorius aptiko ir dau- 
giau — iš rūsio kapinėse, iš skrodimo. Frostas nusi- 
purtė ir ėmė vartyti dokumentus. Paėmęs kelias 
išdidintas nuotraukas, kuriose buvo įamžintas 
dviračio ragas, kyšantis iš žalių griovio maurų, įsi- 


— Pirštų atspaudų ant dviračio buvo? 

— Pone, jau klausėte. Tik mergaitės ir mokytojo. 

Inspektorius susimąstė. Kodėl intuicija ima kaž- 
ką neaiškiai kuždėti jam į ausį kaskart, vos pami- 
nėjus mokytoją? 

* Kiti bylos dokumentai buvo neigiamos eksper- 
tų, tyrusių dviratį ir laikraščių krepšio drobę, išva- 
dos bei Polos bendramokslių paaiškinimai: ne, ji 
niekada nekalbėjo apie ketinimus pabėgti iš namų; 
ne, ji neatrodė nei prislėgta rūpesčių, nei nelaimin- 
ga; ne, ji nedraugavo su berniukais. Pirmosiomis 
paieškos dienomis viltasi, kad mergaitė tiesiog nu- 
metė dviratį ir taip pat, kaip nemažai jos bendra- 
amžių, paspruko iš namų. Į Dentoną plaukė ata- 
skaitos iš įvairių policijos nuovadų, kurių pareigū- 
nai ėjo. kur nors pastebėtų parsidavinėjančių ar 
valkataujančių į Polą panašių mergaičių pėdsakais. 
Kelios paauglės buvo sugrąžintos į šeimas, o Bar- 
tletams liko tik laukti ir tikėtis, tai jie ir darė, nieko 
neliesdami dukters kambaryje. 

Užvertęs bylą inspektorius grąžino Bėrtonui ir 
prisitraukė kartoninę dėžę. Joje buvo didelis, per- 
regimas, užspaudžiamas maišas, o šiame kitas — 
greitosiomis sulankstytas juodas, su pelėsių dėmė- 
mis. Polos įkapės su paties Frosto rūsyje išpjautu 
lopu. 

— Šiukšlių maišas, - priminė Bertonas. — Tokių 
prigaminta milijonai. Užsikabinti nėra už ko. 

— Verčiau pasakytum ką nors, ko nežinau, - su- 
niurzgė inspektorius ir paėmė iš dėžės kitą tyrimo 
objektą. Drobinį laikraščių krepšį, andai skendėju- 
sį griovyje. Į nosį trenkė įsisenėjęs maurų tvaikas. 
Frostas užsidėjo krepšį ant nugaros. Jis kabojo per 


aukštai, nepatogiai. O juk Polos būta daug smul- 
kesnės už inspektorių. Na ir kas, po galais, iš to? — 
pagalvojo jis. Nusimetęs krepšį padėjo ant šiukšlių 
maišo. Buvo dėžėje ir rudi, plokščiapadžiai batai 
suterštais, bet vis dar tvarkingai surištais dviguba 
kilpa raišteliais. 

— Nuoga, išprievartauta, nužudyta, bet su ba- 
tais, - sumurmėjo Frostas. - Kažkokia nesąmonė. 

— Kas čia dedasi? - Lyg iš po žemių išdygęs Gil- 
moras rūsčiai dėbsojo į Bertoną. — Man regis, lie- 
piau tau peržiūrėti apiplėštų senukų bylas. 

— Jis padeda man, - užsistojo konsteblį inspek- 
torius su batais rankoje. - Kodėl ji juos avėjo nuoga? 

— Mėgino pabėgti, - abejingai spėjo Gilmoras. 
Juk Maleto prisakyta Polos Bartlet bylą mesti vel- 
niop. - Mergaitė apsiavė, kad galėtų pabėgti, bet jis 
grįžo, ir jai nepavyko. 

— Ji buvo išprievartauta, — priminė Frostas. — 
Persigandusi. Būtų iš paskutiniųjų skuodusi basa, 
o ne gaišusi laiką audamasi ir dviguba kilpa rišda- 
masi raištelius. 

— Na tuomet nežinau, kodėl ji buvo su batais, - 
suniurnėjo kriminalistas seržantas ir sėdo prie se- 
nukų bylų, tarsi parodydamas, kad bent jau jis tik- 
rai žino, kam teikti pirmenybę. 

Rudieji batai savo paslapties neatskleidė, tad 
Frostas padėjo juos į šalį ir paėmė iš dėžės pasku- 
tinį daiktą, didelį plastmasinį voką su abiem 
abonentų negautaisiais laikraščiais - „The Sun“ ir 
„Daily Telegraph“. Abu, kad tilptų į krepšį, buvo 
perlenkti pusiau. 

Frostas išėmė juos iš voko. Vėl pasklido įsisenė- 
jęs kvapas, laikraščiai buvo pageltę ir, mirkdami 
griovyje, šiek tiek žalstelėję. Inspektorius labai at- 
sargiai išskleidė trapoką po maudynių vandenyje 
„The Sun“. Virš kepurėlės spaudos pardavėjas buvo 
pakeverzojęs abonento adresą — Bruko kotedžas. 
Frostas atsivertė trečią puslapį ir abejingai įsižiūrė- 
jo į nuogalę. Ši taip pat buvo vos vos pažaliavusi. 

— Du žalsvi speneliai šiauriau Katmandu, - už- 
niūniavo inspektorius ir atsargiai perlenkė laikraš- 
tį lygiai taip pat, kaip jis buvo sudėtas pirmiau. 

Ir vos nepražiopsojo. Kai jau dėjo atgal į voką, 
ant laikraščio krito šviesa. Skersai apatinę paskuti- 
nio puslapio dalį buvo išdrėkstas šiurkštus, raukš- 
lėtas maždaug aštuntadalio colio platumo ir vos 
ketvirčio colio ilgumo liežuvėlis. Frostas paėmė 
mokytojo „Telegraph“ ir kuo atidžiausiai ištyrinėjo 
pirmą ir paskutinį puslapius. Čia nieko panašaus 
nebuvo, ir jis vėl įniko apžiūrinėti „The Sun“. Inspek- 
torius dar nė pats nesuprato, kokia tai užuomina. 

— Bertonai, ką manai? - paklausė. 

Bertonas nemanė nieko. 

— Gilmorai, eikš pažiūrėk! - pašaukė Frostas. 

Atitrauktas nuo svarbesnio darbo ir neslėpda- 
mas esąs dėl to užsigavęs, kriminalistas seržantas 
paėmė laikraštį, probėgšmais dirstelėjo į jį ir grąži- 
no inspektoriui. 

— Šiek tiek apgadintas, - pasakė. 

Ne, pamanė Frostas, laikraštis ne šiaip apgadin- 
tas. Čia slypi šis tas daugiau. Kažkur inspektoriaus 
sąmonės kertelėje vos girdimai dzingtelėjo skam- 
butis. Jis prisiminė girtą bobulę, į kurios namus te- 

ko brautis. Jos laikraštis buvo įstrigęs korespon- 
dencijos angoje ir ištraukiant įplyšo. Labai panašiai 
įdrėkstas paskutinis „The Sun“, kurio abonentas 
taip ir negavo, puslapis. Bet ar tikrai negavo? Fros- 
tas drebančiais pirštais paėmė laikraštį ir perlenkė 
dar kartą. Susiraukšlėjęs liežuvėlis atsidūrė kaip 
tik ant naujojo linkio. 

— Ar ponas Alenas pastebėjo įdrėskimą? - iš jau- 
dulio vos tverdamas paklausė inspektorius. 

— Nežinau, pone. O ką, tai svarbu? 

— Sūnau, tai gali būti mirtinai svarbu. Iš pra- 
džių laikraščiai perlenkiami, kad tilptų į išnešioto- 
jos krepšį. Bet paskui juos reikia perlenkti dar kar- 
tą - kad įlįstų pro korespondencijos plyšį. — Frostas 
parodė įplėšą. - Lažinuosi iš savo nekaltybės, šis laik- 
raštis buvo įkištas į skylę, o paskui vėl ištrauktas. 

Kriminalistas konsteblis paėmė laikraštį ir pa- 
sukiojo prieš šviesą, įdėmiai apžiūrinėdamas įply- 
šimą. Gal Frostas ir neklydo. Gal. 

— Bet juk Žinome, kad abonentas laikraščio 1e9a- 
vo, - pasakė Bertonas. 

— Kas gyvena Bruko kotedže? 

Konsteblis paieškojo įrašo byloje ir garsiai per- 
skaitė: | 

— Haroldas Edvardas Grinvėjus, amžius - ketu- 
riasdešimt septyneri. Furgono vairuotojas, pats sau 
darbdavys. Gyvena vienas. Žmona jį prieš porą 
metų paliko. 

Neblogai, visai neblogai. Frostas patenkintas 
patrynė rankas. 

— Ar jis turėjo alibi tai dienai, kai dingo mer- 
gaitė? 

Bertonas vėl pasklaidė dokumentus. 

- Jei tikėsime jo paaiškinimu, užsakymų tą die- 
ną neturėjo, todėl iki vienuolikos vartėsi lovoje, 
paskui visą dieną dykinėjo namuose. Mergaitės jis 
nematė, laikraščio negavo. 

— O mes jo paaiškinimu patikėjome? 

— Pagrindo abejoti nebuvo, ypač kai griovyje ra- 
dome dviratį ir tuos du laikraščius. 

Inspektorius atsisėdo ant stalo kampo ir iškratė 
iš pakelio tris cigaretes. 

— Nagi, ką pasakytumėte apie tokį scenarijų? 
Berniukas Haris gyvena vienas. Žmona prieš porą 
metų išėjo ir jo pimpalas nenaudojamas jau prade- 
da rūdyti. Vieną rytą taku, vedančiu į Hario na- 
mus, atmina ne bet kas, o dailus, šviežias, dar neiš- 
pakuotas penkiolikos metų saldainiukas. Ji susuka 
„The Sun“ tūtele ir įkiša į skylę duryse. Šis veiks- 
mas toks seksualiai simboliškas, kad mūsų Hariui 
trenkia į slėpsnas. Jis pakviečia mergaitę į vidų ar- 
ba įsitempia, arba dar ką nors sugalvoja. Ji gali 
spiegti nespiegusi, aplink mylių mylias driekiasi 
plyni laukai, niekas neišgirs. Paskui, kai aistra jau 
pasotinta, o mergaitė šaukia paskelbsianti apie 1iš- 
prievartavimą, jis, suimtas panikos, ją pasmaugia. 

Bertonas, persiėmęs Frosto entuziazmu, jau ir 
pats nuvokė, kur link inspektorius suka. 

— Grinvėjus deda laikraštį atgal į krepšį ir išme- 
ta šį, kaip ir dviratį, į griovį, o mes visi įsitikinę, 
kad Pola „The Sun“ nebenuvežė. 

Net Gilmorui, ir tam versija padarė įspūdį. 

— Įmanoma, - pritarė jis nenoriai. - Bet vis tiek 
lieka neaišku, kodėl ji buvo su batais. | 

— Velniop batus! - Nuslysdamas nuo stalo, Fros- 
tas numojo ranka. - Pirmiau pričiupkime žudiką, 
išsiaiškinsime paskui. - Jis sudėjo laikraščius atgal 
į voką ir padavė šį Bertonui. - Šit ką padaryk, sū- 
nau. Nusiųsk juos ekspertams. Išdėstyk jiems ne- 
nuginčijamą mūsų versiją, tegul meta visus darbus 
ir tiria laikraščius. 

— O paskui grįžk čionai ir imkis prakeiktų by- 
lų, - pridūrė Gilmoras. - Dirbdami tokiais tempais, 
sėdėsime prie jų amžinai. 


Atrodė, kad aplankų krūvos nė kiek nemažėja. 
Gilmoras pažymėjo kai kurias pozicijas rotatoriu- 
mi atspaustame blanke ir įmetė šį į dėklą kompiu- 
teriu dirbančiai merginai po ranka. Kažkas pra- 
sklendė seržantui pro pat nosį. Popierinis lėktuvė- 
lis, taip ir nepasiekęs išsvajotų aukštumų, smigo į 
grindis Gilmorui prie kojų. Jis pasilenkė. Popierius 
atrodė matytas ir seržantas jį išlankstė. Tai buvo 
rotatoriumi atspaustas blankas. Gilmoras įtariai at- 
sigręžė į Frostą. 

— Atsiprašau, sūnau, — droviai. šypsodamasis 
pratarė šis. 

Inspektorius nuobodžiavo. Pastarąsias keturias- 
dešimt minučių jis nieko daugiau neveikė, tik 
spoksojo į apiplėšimo bylą. Frostui knietėjo kuo 
greičiau išsinešdinti iš nuovados, bet telefonas at- 
kakliai tylėjo. 

— Jau būtų pats metas ekspertams tarti kokį žo- 
dį apie laikraščius. 

— Laboratorija gavo juos vos prieš penkias mi- 
nutes, - atsiliepė Gilmoras. | 

— O kiek laiko tiems slunkiams reikia? - piktai 
sumarmėjo Frostas ir, griebęs telefoną, paskambi- 
no į laboratoriją. 

— Pasigailėkite mūsų, inspektoriau, - irzliai pa- 
sakė kažkuris ekspertų. - Pusę mūsiškių išguldė 
gripas. Vis dar dirbame prie drabužių ir kitų daik- 
tų, atvežtų iš Meningtono linkio. Kol kas nieko ne- 
radome. 

— Tas senas šlamštas gali ir palaukti, - atsakė 
Frostas. - Imkitės svarbesnio darbo - laikraščių. 

Gilmoras susiraukė. 

— Mums įsakoma sutelkti dėmesį į apiplėšimų 
bylas, o jūs ekspertams sakote, kad jos gali ir pa- 
laukti? 

Nuo atsakymo inspektorius išsisuko, mat subir- 
bė kitas telefonas. Iš ligoninės, intensyviosios tera- 
pijos skyriaus, skambino konsteblė Ridli. Alisa Rai- 
der, senutė lūžusiu kaukolės kaulu, atsigavo. 


Jiems lekiant į ligoninę, automobilį neatsilikda- 
mas vijosi mėnulis giedrame danguje. Frostas ant 
keleivio sėdynės nervingai muistėsi ir dūsavo. Bijo- 
jo, kad senolė numirs, nespėta apklausti. Išsamus 
užpuoliko apibūdinimas būtų tūkstantį kartų ver- 
tesnis už tuos paikus blankus, kuriuos jie pildė ir 
dorojo kompiuteriu. Išsamus apibūdinimas?! Gal 
gana jau šitaip juokauti? Senutei aštuoniasdešimt 
vieni, jos smegenys sukrėstos, ji miršta. Nusikaltė- 
lis užpuolė vargšę tamsoje. Veikiau ji pasiūlys 
jiems atsikvošėti. 

Priešakyje išniro tamsus ligoninės masyvas. 

— Sustok ten, drauguži. - Inspektorius parodė į 

užrašą STOVĖTI DRAUDŽIAMA prie pagrindinių 
durų. Gilmoras dar dorai nebuvo išjungęs variklio, 
ojis jau skuodė koridoriumi. 

Pastūmęs dvivėres duris, kriminalistas seržan- 
tas spėjo pastebėti kaštoninį Frosto šaliką, sušmė- 
žuojant ties posūkiu į šoninį taką. Paspartinęs 
žingsnį Gilmoras inspektorių prisivijo. 

— Štai ten, — sušnopavo Frostas, rodydamas virš 
durų neonu mirksintį žalią užrašą INTENSYVIO- 
SIOS TERAPIJOS SKYRIUS. 

Naktinė budėtoja pareigūnus piktai nutildė ir 
linktelėjusi, kai inspektorius parodė tarnybinį pa- 
žymėjimą, sušnibždėjo: 

— Ponia Raider guli ten, už širmų. 

— Kaip ji? - paklausė Frostas. 

— Merdėja, antraip nieko prie jos neleisčiau, - at- 
sakė moteris ir pridūrė: - Jūsų Čia jau per daug. Te- 
gul konsteblė išeina. 

Jie patyliukais suėjo už širmų. Konsteblė Ridli, 
palinkusi virš lovos, akivaizdžiai susirūpinusi, 
kažką senutei kuždėjo. Išvydusi Frostą, lengviau 
atsikvėpė ir pasakė: 

— Pone, ji atsimerkusi, bet abejoju, ar susivokia. 

— Atsipūsk, širdele, - šnipštelėjo inspektorius ir, 
paėmęs taburetę, pasistatė arčiau lovos. Gilmoras 
liko stovėti už jo. Smulki, gležna senutė jų veikiau- 
siai nematė. Gulėjo ramiai, supurentos pagalvės jos 
galva beveik nė neįduobė. Kvėpavo negiliai, protar- 
piais gargždžiai suvaitodama. Akinamai baltas 
tvarsčių turbanas ant galvos tik pabrėžė blyškų 
veido pilkumą. Į kairiąją šnervę buvo įkištas siau- 
ras, perregimas vamzdelis, pleistru priklijuotas 

prie skruosto. Kitu vamzdeliu iš puspilnio plasti- 
kinio maišiuko, kabančio ant metalinio stovo, per 
kateterį į veną pamažėle varvėjo skystis. Išgeltusiai 
senolės rankai, veikiau tik rankelei, konvulsyviai 
trūkčiojant buvo girdėti, kaip nagai tylutėliai 
krebždena antklodės medžiagą. 

Toje švarioje, baltoje, sterilioje aplinkoje Frostas 
jautėsi esąs nevalyvas prasčiokas, atsidūręs ne savo 
vežėčiose. 

Jis pasilenkė ir pamėgino senutę prakalbinti: 

— Ponia Raider... 

Tuščias paraudusių jos akių žvilgsnis buvo 
įsmeigtas į lubas. Nė ženklo, kad būtų inspektorių 
išgirdusi. Galva vos pastebimai krūpčiojo, lyg se- 
nolė mėgintų nusipurtyti erzinantį, į nosį įbruktą 
vamzdelį. 

Nejaugi negalime leisti vargšelei ramiai numir- 
ti, pagalvojo Frostas. Ir vis dėlto prikišo veidą prie 
patjos. 

— Ponia Raider, aš iš policijos. Be jūsų pagalbos 
nesučiupsiu jus užpuolusio niekšo. 

Jokio atsako. 

— Ponia Raider, apsakykite jį, na bent kiek. Jei 
negalite kalbėti, mirksėkite. Vienas mirksnis reikš 
„taip“. Ar suprantate? 

Jei senutė ir suprato, reaguoti vis tiek nereagavo. 

Frostas neketino nusileisti. 

— Jus užpuolė vyriškis. Ar aukštas buvo? - pa- 
klausė ir luktelėjo. Jokio atsako. - Žemas? Storas? 
Liesas? 

Senutė kvėpavo gargaliuodama. Jos pirštai trūk- 
čiojo. Ji nemirksėdama spoksojo į lubas. 

Frostas vėl atsisėdo. Ir ko jis ją kamuoja? Vis 
tiek senolė nieko nepasakys, tad tegul sau miršta 
ramybėje. Jis įsikišo ranką į kišenę ir apčiuopė ci- 
garečių pakelį. Niekas čia neleis jam rūkyti. Jei pa- 
mėgintų, naktinė budėtoja, sugriebusi už ausies, 
išmestų jį laukan. 

— Leiskite pabandyti man, - sušnibždėjo Gilmo- 
ras, bet Frostas nespėjo atsakyti, mat senutė sukar- 
kė tarytum springdama. - Pakviesiu seselę, - pra- 
tarė seržantas, atitraukdamas užlaidą. 

— Nereikia! Palūkėk! —- sušnypštė inspektorius, 
stverdamas jam už rankos. 

Senolė mėgino pakelti galvą, bet įstanga buvo 
ne jos jėgoms. Ji vartė akis ir krutino lūpas. Bandė 
kalbėti, bet neįstengė išspausti nė žodžio. Frostas, 
priglaudęs ausį sužalotajai tiesiog prie lūpų, jautė 
silpno jos kvapo karštį. 

— Širdele, na pasistenk. Klausau jūsų. 

Ji ištarė vos vieną žodį. Beveik negirdimai. Bu- 
vo panašu į „dūrė“, bet inspektorius abejojo, ar ge- 
rai nugirdęs. 

- Širdele, žinau, ką jis padarė. Ar negalėtumėte 
jo nusakyti? Ar gerai tą niekšą matėte? - Pastaruo- 
sius žodžius jis ištarė tyliau. Bijojo, kad budėtoja 
neatbėgtų jų išvaryti. 

Senutė linktelėjo. 

— Ar jis buvo aukštesnis už mane? — paklausė 
Frostas. 

Jos lūpos vėl sukrutėjo, senolė išpūtė akis ir vėl 
sukvarkė, garsą išleidusi iš paties galugerklio. Ir 
nurimo... sustingo, pirštai nebetrūkčiojo. 

Numirė. Tūkstantis surukusių velnių! Numirė, 

nieko taip ir nepasakiusi. Frostas atitraukė širmą ir 
pašaukė: 

— Sesute! 

Pasikvietęs ir konsteblę, kad jį pakeistų, inspek- 
torius išsivedė Gilmorą į koridorių. Ketindamas 
užsirašyti tą vienintelį senolės ištartą žodį, Frostas 
įbruko ranką į kišenę ir išgriebė nelemtuosius de- 
galinių kvitus, tuos pačius, kuriuos Maletui buvo 
prižadėjęs iki ryto pamainyti originalais. Ką gi, 
teks dar kartą sugalvoti pasiteisinimą, kuriuo sky- 
riaus viršininkas, žinoma, nepatikės. Ant vieno 
kvitų buvo greitosiomis brūkštelėta pavardė. Vor- 
dlis. Inspektorius pasirausė atmintyje, bet nieko iš 
jos neišpešė. 

— Kas tas Vordlis? - paklausė Gilmoro. 

Ar tas senas vėpla gali bent ką nors įsiminti, pa- 
manė šis ir atsakė: 

— Senukas, kuris, gavęs anoniminį laišką, mėgi- 
no nusižudyti. 

Frostas išsišiepė. Šit ir dingstis dar nevažiuoti į 
nykią, vėjų perpučiamą nuovadą. 

— Eime, sūnau. Prižadėjau daktarui pasišnekėti 
su Vordliu. 

Vos spėdamas paskui inspektorių, Gilmoras ko- 
ridorių labirinte kone pasiklydo. Dentono viešoji li- 
goninė buvo įsikūrusi Viktorijos laikų darbo na- 
muose, tik, bėgant metams, aplipdyta priestatais ir 
ne kartą rekonstruota. Inspektorius turseno tam- 
siais koridoriukais, kirto sandėliavimo patalpas, 
dundėjo metaliniais laiptais, kol galų gale įžengė į 
skyrių, kuriame gulėjo Vordlis. Mažyčiame kam- 
barėlyje, prie lempos su gaubtu, sėdinti slaugė sū 


213 


Frostu pasisveikino kaip su senu bičiuliu. Šio keti- 
nimas pažadinti Vordlį jos nenudžiugino, bet išgir- 
dusi, kad reikalas svarbus, moteriškė nusileido. 

Vordlis, žŽemaūgis kokių septyniasdešimt pen- 
kerių senukas gerokai praretėjusiais sniego baltu- 
mo plaukais, miegojo neramiai, vartėsi, krūpčiojo, 
kažką murmėjo. Frostas, suėmęs jam už peties, at- 
sargiai papurtė. Senolis prabudo iš karto ir prasi- 

— Ar atėjote manęs suimti? — kvarktelėjo dre- 
bančiu balsu. 

— Mėginimas nusižudyti nebelaikomas nusikal- 
timu, — atsakė Frostas ir prisitraukė taburetę. - Be 
to, žinome, kad tai buvo nelaimingas atsitikimas. 

— Žudžiausi, argi nežinote? Palikau raštelį, - su- 
siraukęs pasakė Vordlis. 

— Tikrai? Neradome. 

Sukaupęs jėgas, senukas pasakė: 

— Palikau ant spintelės prie lovos... raštelį ir... tą 
laišką. Kaip galėjote nerasti? 

Inspektorius pasikrapštė pakaušį. 

— Gal nukrito po lova? Paieškosime dar kartą. 
Ar pasakytumėte, kas tame laiške? 

Vordlis papurtė galvą, sugniaužė ir vėl paleido 
antklodę. 

— Bjaurystės. Man gėda. 

— Rūgštele, tikiuosi, būdamas jūsų amžiaus, dar 
galėsiu nuveikti ką nors gėdingo, - pasakė Frostas. 

— Inspektoriau, tai buvo labai seniai. 

— Tuomet nėra ko drovėtis. Kas tame laiške? 

Senolis ilgokai tylėjo. Kitoje palatoje kažkas per 
miegus suvaitojo. Koridoriumi pradardėjo vežtuvai. 

— Na gerai, - galų gale vėl prašneko Vordlis. — 
Tai nutiko prieš trisdešimt metų, aš tada gyvenau 
ne Dentone. Mažame kaimelyje. Jis toli, bet pavadi- 
nimo vis tiek nesakysiu. Buvau klasės auklėtojas 
Sekmadienio mokykloje. 

— Kol kas sekso ir smurto nedaug, - sumurmėjo 
Frostas. — Tikiuosi, čia tik apšilimas. 

Vordlis išspaudė mandagią, nenuoširdžią šyp- 
seną ir tuojau pat vėl paniuro. 

— Mano klasėje mokėsi tokie du berniukai, vie- 
nam buvo dvylika, kitam trylika. Po pamokų jie 
užsukdavo į mano namus. Mes šnekučiuodavomės, 
žiūrėdavome televizorių. Nieko nepadoraus. — Gar- 
siau jis pridūrė: - Dievas - liudininkas, inspekto- 
riau, daugiau nieko tokio nedarėme. 

— Ką tokio galėjote daryti? — įteikliai paklausė 
Frostas, o mintyse pridūrė: senas tu gašlūne! 

— Vienas tų berniukų apie mane primelavo. 
Bjauriai priskiedė. Mane išsikvietė mokyklos vado- 
vas. Biblija prisiekiau, kad esu nekaltas, bet jis ne- 
patikėjo. Man teko išeiti iš darbo. 

Senukas nutilęs įsižiūrėjo inspektoriui į veidą, 
mėgindamas išskaityti, ar bent dabar juo tikima. 

— Pasakokite, - pusbalsiu paragino Frostas. 

- Kaime likti nebegalėjau. Žmonės šnibždėjosi 
man už nugaros ir badė pirštais. Teko išsikraustyti. 
Taip ir atsidūriau Dentone. Maniau, kad ta šlykšti 
istorija baigėsi prieš trisdešimt metų. Bet šit gavau 
tą baisų laišką. 

— Pone Vordli, kas jame parašyta? 

— „Ką pasakys bažnyčioje, kai aš visiems papa- 
sakosiu, ką padarei tiems berniukams?“ Maždaug 

taip. Inspektoriau, aš - bažnyčios seniūnas. Bažny- 
čia - mano gyvenimas. Jei vėl teks kęsti tokią pat 
gėdą, nebeatlaikysiu. Ir antrą kartą žudydamasis 
nebesusimausiu: 

— Ar Dentone arba jūsiškiame Leksinge kas nors 
gali žinoti apie jūsų praeitį? - pasidomėjo Gilmo- 
ras. 

Vordlis papurtė galvą. 

— Tiedu berniukai, su kuriais jūs išdykaudavo- 
te... - frazės inspektorius nespėjo užbaigti, mat se- 
nukas jį pertraukė ir ėmė, atkišęs smakrą, tirtėda- 
mas iš įniršio, rėkti. 

— Niekada nesu jų net palietęs! Aš buvau ap- 
šmeižtas! Prisiekiau Biblija! 

Jis šaukė taip garsiai, kad atskubėjo nusigandu- 
si slaugė, bet Frostas, mostelėjęs ranka, moteriškę 
nuramino, ir ji grįžo į savo kambarėlį. 

— Pone Vordli, turėsite pasakyti jus apšmeižusių 
berniukų pavardes, - tarė inspektorius. - Taip pat 
— Sekmadienio mokyklos vadovo ir visų to kaime- 
lio gyventojų, kurie galėjo žinoti apie incidentą. 
Mes patikrinsime, ar niekas iš jų neapsigyveno 
Dentone. | 

Palikęs Gilmorą užrašyti duomenų, Frostas grį- 
žo į automobilį surūkyti cigaretės ir pagalvoti. Nė 
pats nebesuprato, kokio galo gaišta laiką, narplio- 
damas anoniminių laiškų paslaptį, kai šitaip spau- 
džia kitos, svarbesnės, bylos. 

Kriminalistui seržantui įsėdant, automobilis 
pastebimai sulingavo. 

— Kur? — paklausė Gilmoras, patogiau įsitaisy- 
damas prie vairo. 

Frostui derėjo atsakyti „į nuovadą“, bet jį pyki- 
no, vien pagalvojus apie šaltą Žmogžudysčių tyri- 
mo kambarį ir begalinį nuobodžių apiplėšimų bylų 
vartymą. Todėl jis pasakė: 

— Į Vordlio kotedžą. Dar kartą paieškosime to 
nelemto laiško. 

— Tik veltui gaišime laiką, — numykė seržan- 
tas. - Be to, kaip pateksime į vidų? 

— Daktaras Moltbis turi raktą, — atsakė inspek- 
torius, vildamasis, kad taip ir yra. 

Jam pasisekė. Moltbis iš tiesų turėjo raktą. Jiems 
tik reikėjo palaukti priimamajame, kol gydytojas 
atneš jį iš viršaus. 

— Pasaugok, — sušnypštė Frostas, tykindamas 
prie rašomojo stalo. 

— Ką darote? - Gilmoras nusigandęs žiūrėjo, 
kaip inspektorius vieną po kito traukioja stalčius. 

— Šio to ieškau, - sumurmėjo inspektorius, mė- 
gindamas pritaikyti savo raktelį vienam užrakintų 
stalčių. 

Jiems virš galvų sugirgždėjo grindlentė ir tuo- 
jau pat pasigirdo žingsniai laiptais. 

— Grįžta, — sušnibždėjo seržantas. Mielai būtų 
skuodęs iš ten, palikęs Frostą vieną srėbti košės. 

— Štai! — piktdžiugiškai pratarė inspektorius, 
mosuodamas mėlynu voku. Vos užmetęs akį, jis 
įmetė voką atgal į stalčių, šį skubiai užrakino, o kai 
įėjo Moltbis, nešinas Vordlio kotedžo raktu, vėl lyg 
niekur nieko sėdėjo ant kėdės. 

— Kas, po galais, ten buvo? - pasidomėjo Gilmo- 
ras, jiems išėjus į lauką. 

— Prisimeni anoniminį laišką, kurį mums vakar 
davė daktarėlis? Jis nenorėjo sakyti, kam tas laiš- 
kas adresuotas, tad slapčia dirstelėjau į voką. Atsi- 
prašau, sūnau, kad tave įvėliau, bet pražiopsoti to- 
kio šanso negalėjau. 

— Nair kam gijis adresuotas? Mes tą Žmogų ži- 
nome? 

— Markui Komptonui. Ponui Stangriųjų Spene- 
lių Mėgėjui, - išsišiepęs atsakė Frostas. 

Gilmoras išpūtė akis. 

— Ką?! 

— Turėtum dar niršiau griežti dantį ant to par- 
šo... Vedęs tokią gražuolę, o vis tiek kiekvieną tre- 
čiadienį Dentone maigo kažkokią akrobatę. 

Jie priėjo nedidelį, niūrų kotedžą, ir inspekto- 
rius atrakino pagrindines duris. 

Pirmiausia apieškojo miegamąjį. Išnaršė spinte- 
lę prie viengulės geležinės lovos. Iš pradžių susido- 
mėjęs keliomis stalčiuje rastomis palaidomis table- 
tėmis, Frostas veikiai numojo į jas ranka. Spintelę 
jie atitraukė nuo sienos, patikrino, ar laiškas nebus 
užkritęs. Atstūmę lovą, išvydo tik keturkampį pu- 
rių dulkių sluoksnį. Net patalynę nutraukę iškratė. 

Gilmoras, ropodamas keturiomis, colis po colio 
išieškojo visą kambarį, pasižiūrėjo už užuolaidų. 
Atsistojęs ant kėdės, dirstelėjo, kas ant spintos. Ins- 
pektorius tik stebėjo jį iš tarpdurio. 

— Nieko, — pratarė seržantas, braukdamas nuo 
švarko dulkes. 

Greitomis apsidairę vonioje, jie nulipo į pirmą 
aukštą. Frostas, paiešką vėl perleidęs Gilmorui, at- 
sisėdo ant kėdės ranktūrio ir rūkydamas pavartė 

ant staliuko rastus paukščių stebėjimo žurnalus, 
paskui paėmė nuo lentynos galingus žiūronus ir 
pro juos apžiūrėjo tolimojoje kambario sienoje kaž- 
kokias skylutes, matyt, anksčiau ten būta vinių. 

— Dviese apsisuktume greičiau, - paprieštaravo 
seržantas. 

— Kai tau nusibos, važiuosime, — atsakė Fros- 
tas. - Jokių laiškų čia nėra. Aš tik laukiu, kol tau 
praeis įkarštis. 

— Man jjau atsibodo, - irzliai subambėjo Gilmoras. 

— Persimesime pora žodžių su kaimyne Ada, - 
pasakė inspektorius. 

Šaipaisi iš manęs, ar ką, pamanė kriminalistas 
seržantas, inspektoriui iš paskos žingsniuodamas į 
. gretimą kotedžą juodai dažytomis durimis tviskan- 
čiais žalvariniais apkaustais. Frostas trumpai pa- 
beldė belstuku ir durys beveik tuojau pat atsivėrė. 

— Aa, Džekas Frostas. Galvoju sau, kas gi ten, 
kaimynystėje, bilda? 

— O mes galvojame sau, kas gi ten klausosi, ausį 
prie sienos prispaudęs? — atkirto inspektorius. — 
Norėtume persimesti vienu, kitu žodeliu... pagei- 
dautina ne „atsiknisk“. 

Garsiai, paniekinamai prunkštelėjusi moteriškė 
nusivedė pareigūnus į jaukų, iščiustytą kambarėlį. 
Už grafitinių židinio grotelių Žžioravo raudonos it 
vyšnios žarijos, kartūno užuolaidos ant langų bu- 
vo užtrauktos, nežinodamas niekaip nebūtum at- 
spėjęs, kad lauke - nyki, slegianti dargana. Ant ža- 
lia gelumbe užkloto tvirto, ąžuolinio stalo vidur 
kambario rikiavosi rankų darbo etiketėmis pasi- 
puošę buteliai su įvairių atspalvių vynu. 

— Tikiuosi, orgijos nesugriovėme? — paklausė 
inspektorius. 

Ada, tarsi neišgirdusi, parodė į medines kėdes 
aukštomis atkaltėmis. 

— Sėskite, - pasiūlė. 

Gilmoras niekaip nenustygo, vis Žvilgčiojo į 
laikrodį, nekantraudamas grįžti prie savo bylų, o 
Frostas patogiai atsisėdo ir ėmė prie ugnies šildytis 
rankas. Paėmęs vieną butelių, jis apsimetė įdėmiai 
skaitąs užrašą etiketėje. 

— Nagi nagi, kas čia? „Šunažolė ir pienė, tirštas, 
rudas vynas, limpantis prie gomurio.“ O, atrodo 
patraukliai. 

— Raktažolė ir pienė, kaip puikiausiai Žinote. 
Rūšiuoju savo gamybos vyną. — Moteriškė atėmė iš 
Frosto butelį ir pasisuko į Gilmorą, kuris nekan- 
triai barbeno pirštais į stalviršį. - Ar norėtumėte 
paragauti? 

Seržantas papurtė galvą ir atsakė: 

— Tarnyboje mes negeriame. 

— Alkoholio šitame vyne nėra, - patikino Fros- 
tas. - Jis - naminis. - Nusišypsojęs Adai pridūrė: — 
Gal mažytį gurkšnelį, dėl šilumos. 

Iš tokios pat ąžuolinės indaujos šeimininkė pa- 
ėmė dvi Gilmorui dar neregėto dydžio taures ir, iš- 
pūtusi dulkes, pastatė ant stalo. Sklidinai prikliu- 
kinusi paragino: - Ragaukite. 

Kriminalistas seržantas pakėlė taurę ir nepati- 
kliai pasižiūrėjo į drumstą skystį. 

— Čia šiek tiek daugiau nei gurkšnelis. 

— Vos lyžtelėjęs, tikro skonio nepažinsi, - pasa- 
kė jam Frostas ir, kilstelėjęs savąjį stiklą, pasveiki- 
no Adą, kuri, sukryžiavusi rankas ant krūtinės, 

laukė ragautojų ištarmės. - Į sveikatą! - Beskonis 
vynas glotniai it šilkas nuslydo gerkle, bet staiga 
kažkas žiebė į skrandį, lyg ten būtų sprogusi gra- 
nata, inspektorius, gaudydamas orą, sužiopčiojo, 
akyse jam sutavaravo žvaigždutės. - Dievuliau, pa- 
sigailėk! - išlemeno Frostas, kai pagaliau praėjo ko- 
sulys. 

— Koks skonis? - šnibždomis paklausė Gilmo- 
ras, kuriam paragauti vyno dar neužteko drąsos. 

— Nuostabus, - sugergždė inspektorius išdegin- 
ta, lyg būtų gurkštelėjęs karšto kreozoto, gerkle. 
Kai šeimininkė pasisiūlė įpilti, taurę jis skubiai pri- 
dengė. - Ada, nesitikėk, kad nugirdysi mus ir iškir- 
kinsi. Aš ir pats geidžiu tavo kūno, bet šiuo metu 
man rūpi tik laiškai. 

Moteris užspaudė butelio kaklelį kamščiu ir nė 
nemirktelėjusi paklausė: 

— Kokie laiškai? 

Frostas patrankė kosėjančiam, įraudusiam Gil- 
morui per nugarą ir atsakė: 

— Anoniminis ir savižudžio laiškelis. 

Ji bukai spoksojo į inspektorių, lyg nenutuoktų, 
apie ką šis kalba. 

— Aš ne sumautas Šerlokas Holmsas ir tat pe- 
pratau, kad tu, Ada, juos paėmei. Vordlis laiškus 
buvo palikęs ant spintelės prie lovos. Tu atsidūrei 
ten pirma. Daktaras atėjo vos po kelių minučių, o 
laiškų jau nebebuvo. Taigi nesitikėk mane apmul- 
kinti. Duokš laiškus. | 

Moteriškė piktai sučiaupė lūpas, paskui paklausė: 

— Ar ponas Vordlis leido juos atiduoti? 

— Leido, Ada, leido. Dar leido, jei neduosi, trenk- 
ti tau per ausį. 

Frostas ištiesė ranką. Ada, kiek padvejojusi, iš 
prikyštės kišenės išėmė sulankstytą laiškinio po- 
pieriaus lapą ir padavė inspektoriui. Staiga šis pa- 
juto, kaip galvą užplūsta svaigulys. Kambaryje pa- 
mažu kaupėsi migla. Spausdintos raidės liejosi, jis 
vos įstengė sutelkti žvilgsnį. Ačiū Dievui, negėriau 
antros, pamanė. 

— Duokite šen, — nekantriai paprašė Gilmoras. 
Paėmęs laišką jis balsu perskaitė: - „Sveikas, ištvirkė- 
li. Ką pasakys bažnyčioje, kai aš visiems papasako- 
siu apie tave ir apie tai, ką padarei berniukams?“ 

— Tik tiek? — Frostas atrodė nusivylęs. 

Seržantas linktelėjo. 

— Spausdintas ta pačia mašinėle, kaip ir kiti. „a“ 
ir „Ss“ iššokusios iš eilutės. 

— Man dabar viskas atrodo iššokę iš eilutės, — 
sumurmėjo inspektorius, gailėdamasis, kad taip 
kiauliškai prisiragavo naminio Ados dinamito. Jis 
įsistebeilijo į blankų šeimininkės siluetą. - O kur 
pono Vordlio atsisveikinimo laiškutis? 

Ada, tarsi parodydama, kad nusileisti neketina, 
sunėrė rankas ant krūtinės. 

— Sudeginau, - burbtelėjo. Frostui piktai šūkte- 
lėjus, ji paaiškino: — Savižudybė - sunki nuodėmė. 
O ponas Vordlis - bažnyčios seniūnas. Tegul žmo- 
nės mano, kad jis atsitiktinai pergėrė vaistų. 

Inspektorius vargais negalais atsistojo ir palū- 
kėjo, kol kambarys liovėsi siūbavęs. 

— Be reikalo, Ada, taip pasielgei. 

Palydėjusi kriminalistus iki durų, ji pasakė: 

— Džiaukitės, kad bent anoniminis išliko. Keti- 
nau sudeginti ir jį. 

— Ačiū už vyną, - padėkojo Frostas. - Vėmulį jis 
varė tik labai trumpai. 

Lauke jie iškart pateko į Žvarbų, sūkuriuojantį 
rūką. Apgobtas šaltos drėgmės, inspektorius aki- 
moju išsiblaivė ir ėmė tirtėti. 

Išvažiavę iš kaimelio, pareigūnai pasuko į Den- 
toną. Ant kalvos migloje sutamsavo Senasis malū- 
nas. Šviesos jame nežibėjo. 

— Stangrieji Speneliai jau lovoje, - sumurmėjo 
Frostas. - Šiuo metu vienas jų gal kaip tik kutena 
jos vyreliui nosį. 

— Jos vyras išvykęs, - suniurzgė Gilmoras, įtem- 
pęs regą - bene pamatys Komptonų namus turinčio 
stebėti patrulio automobilį. Šio nebuvo nė ženklo. 

Jiems jau važiuojant per miestą, prabilo radijo 
- siųstuvėlis. Visų laisvų patrulių buvo prašoma 
skubėti prie vienos prastos reputacijos aludės, kur 
pliekėsi dvi jaunimo gaujos. Frostas ten kištis ne- 
ketino. 

— Apvažiuok plačiu lankstu, — patarė jis seržantui. 

Antrą kartą prašnekęs Bilas Velsas jau kreipėsi 
tiesiogiai į juodu. 

— Ar galite tučtuojau lėkti į Senąjį malūną? — 
Sprendžiant iš balso, nuovados seržantas buvo su- 
nerimęs. - Ten budėjo „Čarlis Alfa“, bet aš juos pa- 
siunčiau tramdyti muštynių. Ponia Kompton pa- 
stebėjo kažką slankiojant po valdą. | 

ANTRADIENIS. NAKTINĖ PAMAINA (3) 


Kai Gilmoras pavarė išklerusią Frosto „Cortiną“ į 
kalvą, salone dar aitriau užtvoskė alyva. 

— Matau jį! - sušuko inspektorius. 

Veja namo link susikūprinęs bėgo žmogus. Ser- 
žantas staigiai numynė stabdžių pedalą, net prie- 
važos Žvirgždas pažiro iš po ratų, ir puolė iš auto- 
mobilio. Tylą perplėšė dūžtančio stiklo džeržgesys 
ir šaižus signalizacijos kauksmas. 

— Antai! —- Gilmoras parodė tamsų pavidalą, ku- 
ris, perbėgęs pievelę priešinga kryptimi, nėrė į še- 
šėlį. - Bėgsiu veja iki namo. Jūs lėkite prievaža ir, 
jeigu kas, užkirskite jam kelią. 

Seniai nebėgiojęs Frostas seržanto nurodymus 
išklausė be entuziazmo. Kai Gilmoras išnyko tam- 
soje, jis vis dar krapštėsi su saugos diržu. 

Nuovada pranešė, kad įsijungė Senojo malūno 
signalizacija. 

— Žinome, žinome, - sumurmėjo inspektorius. 

Kai jis pagaliau susirado seržantą, šis, atsišliejęs 
į medį, mėgino atgauti kvapą. Inspektorius užside- 
gė cigaretę ir išpūtė dūmų debesį į Gilmorą. Krimi- 
nalistas seržantas pasivėdavo ranka ir, burna gau- 
dydamas orą, šiaip taip iššvokštė: 

- Kurjūs buvote? 

Užuot atsakęs, Frostas savo ruožtu paklausė: 

— Ar matei jį? 


Seržantas, vis dar dusdamas, papurtė galvą. 

— Nemačiau. Juk sakiau jums užkirsti jam kelią. 

— Matyt, nenugirdau, — pasiteisino inspekto- 
rius. - Eime į vidų, pažiūrėsime, ar pridarė kokios 
žalos. - Kažkas puolė prie jų iš tamsos, ir Frostas 
staigiai atsigręžė. - Koks čia velnias? 

— Ar sučiupote? 

Tas velnias buvo Markas Komptonas su sunkia 
lazda rankoje. 

— Labai jau jis greitas, - šniokštuodamas atsakė 
Gilmoras. - Manėme, jūsų Žmona namie viena. 

— Tikriausiai tas šunsnukis irgi taip manė, - su- 
šnypštė Komptonas. — Pasikeitė mano planai. Ką 
tik grįžau. 

Visi trys suėjo į vidų. Svetainėje didžiulis lan- 
gas į sodą buvo iškultas ir pro skylę stikle besiver- 
Žiantis vėjas plaikstė užuolaidą. Ant kilimo mėtėsi 
šukės. Čia pat, šalia gėlių puokštės, gulėjo pro lan- 
gą įskriejusi purvina plyta, įsibrovėlio veikiausiai 
pasigriebta sode. Frostas pakėlė gėles. Tai buvo ne 
šiaip puokštė. 

— O Dieve! - atsiduso Komptonas. 

Inspektorius rankoje laikė laidotuvių vainiką, 
sudėtą iš baltųjų lelijų, geltonųjų chrizantemų ir 
amžinai žaliuojančių lapų. Prie vainiko buvo pri- 
segta dramblio kaulo spalvos kortelė juodu apva- 
du. Joje juodu rašalu, dailyraščiu, užrašytas pa- 
prastas, bet šiurpus žodis: SUDIE. 

— Niekšelis lakoniškas, ar ne? - sumurmėjo Fros- 
tas, paduodamas vainiką Gilmorui, ir pažvelgė į 
nykų, it išmirusį sodą. Paskui užtraukė užuolaidas 
ir sudrebėjo — gal persmelktas nakties šalčio, gal 
vainiko paveiktas. - Ar spėjote įsibrovėlį pamatyti? 

— Ne. Džilė sakė, kad lauke kažkas vaikšto, bet 
aš nieko negirdėjau. Pamaniau, gal jai pasirodė, bet 
kaip tik tada išdužo stiklas, suveikė prakeikta si- 
gnalizacija. Pamačiau tik kažką nubėgant, daugiau 
nieko. 

— Ir net nenutuokiate, kas galėtų krėsti tokias 
šunybes? 

— Jau esu sakęs, nenumanau. 

Frostas primynęs sutrėškė šukę. 

— Tas žmogus be atodairos siekia savo tikslo. 
Regis, jūsų... ar jūsų Žmonos jis neapkenčia visa šir- 
dimi. 

— Inspektoriau, neieškokite čia motyvo, susidū- 
rėme su pamišėliu, ir tiek, - pasakė Komptonas. 

— Markai! - pasigirdo ponios Kompton balsas iš 
viršaus. 

— Aš čia, su policininkais. 

Gilmoras atsistojo tarp inspektoriaus ir šeimi- 
ninko ir prakalbo: 

— Pone, kol nėra jūsų Žmonos... Norėčiau pa- 
klausti. Saimonas Bredberis, su kuriuo susimušėte 
Londone... 

— Seržante, aš to apsistumdymo muštynėmis 
nevadinčiau, - paprieštaravo Komptonas. 

— Kad ir kaip ten buvo, pone, tas žmogus - poli- 
cijai žinomas kaip mėgėjas išgerti ir smurtautojas... 
Paaiškėjo, kad jį paliko Žmona - ta pati, kuriai už- 
degėte cigaretę. Ar nėra kokio nors pagrindo tam 
Bredberiui manyti, kad žmona metė jį dėl jūsų? 

Komptonas nutaisė neregėtai apstulbusio žmo- 
gaus išraišką. 


— Dėl manęs? Bredberio žmona? Daugiau kaip 
prieš keturias savaites aš uždegiau jai cigaretę, tuo 
mudviejų santykiai prasidėjo ir baigėsi. Nejaugi 
rimtai manote, kad čia gali būti įsivėlęs Bredberis? 
Absurdas! 

— Visi šitie incidentai - sumautai absurdiški, — 
paniuręs ištarė Frostas ir staiga išsišiepė, mat iš 
viršaus, apsigaubusi erotiškų kvepalų debesėliu, 
nulipo Džilė Kompton su trumputyčiais naktiniais. 
Jos plaukai laisvai krito ant pečių, o papūstos krū- 
tys - nors inspektorius nežinojo, ką reiškia, kai ši- 
taip sakoma apie krūtinę, bet ponios Kompton 
atveju joks kitas žodis nė netiko, — kaip tik papūs- 
tos jos krūtys vos laikėsi beveik perregimuose šil- 
kiniuose kaušeliuose. Ji maloniai nusišypsojo Fros- 
tui ir tuojau pat mažne apalpo. 

— O Dieve! - šūktelėjo, išvydusi vainiką, ir ėmė 
visu kūnu tirtėti. Markas žmoną tvirtai apglėbė. — 
Nebeištversiu, —- sukūkčiojo ji. 

— Brangioji, tau nebereikės kentėti, - ėmė ramin- 
ti jis. — Viską išparduosime ir išsikelsime kitur. 

— Bet tavo verslas... 

— Tu man brangesnė už bet kokį verslą. 

Markas vis stipriau spaudė Džilę glėbyje, jo ran- 
kos graibstė ir glostė jos sėdmenis, ir Frostas sulig 
kiekviena akimirka vis karščiau Komptono neap- 
kentė, vis labiau jam pavydėjo. 

Kažkur namo gilumoje sučirškė telefonas. Be 
dvidešimt vienos pirmą! Visi įsitempė. Moteris su- 
drebėjo. 

— Jis!.. — tarstelėjo ji. 

Sutuoktinis dar tvirčiau ją apglėbė. 

— Aš atsiliepsiu, — pasisiūlė Frostas. - Kur tele- 
fonas? 

Markas parodė į viršų. 

— Miegamajame. Mes perkėlėme aparatą. 

Frostas ir Gilmoras, žengdami per dvi pakopas 
iš karto, užlėkė laiptais. Miegamojo durys buvo 
atviros. Kambaryje tvyrojo geidulį žadinantis po- 
nios Kompton kvapas. Oniksinis telefonas buvo 
padėtas ant staliuko prie lovos. Inspektorius pakė- 
lė ragelį prie ausies. Pirmiausia išgirdo fone tyliai 
tarškant. Kažkas kažką spausdino mašinėle. Tokiu 
metu? Tolumoje neaiškiai sušnekę balsai Frostui 
pasirodė pažįstami. Jis įtempė klausą, mėgindamas 
suprasti, kas kalbama. 

— Alio... ar kas nors mane girdi? - staiga paklau- 
sė vyriškis, ir inspektorius nusivylęs klestelėjo ant 
lovos. Tai buvo nuovados seržanto Velso balsas. 

— Taip, klausau, — atsakė Frostas. — Atsiprašau, 
kad uždusęs. Esu damos lovoje. 

— Džekai, turiu tau malonią staigmeną. Dar vie- 
nas lavonas. 

- Šūdas! - sukeikė inspektorius. Jam dabar ma- 
gėjo anaiptol ne lavonai, o gyvas ponios Kompton 
kūnas. - Kokiu adresu? - paklausė jis ir spragtelėjo 
pirštais, kad Gilmoras pasiruoštų užsirašyti. 

— Paliktas sąvartyne, ant tako. 

— O, tuomet verčiau kreipkis į poną Maletą. Pa- 
diktuosiu jo namų telefono numerį. 

— Džekai, baik tuos juokus, — atsakė Velsas. — 
Džordanas ir Koljeris jau ten, laukia tavęs. Gali bū- 
ti žmogžudystė, bet man kyla šiokių tokių abejonių. 

— Koljeris ten? Nuvarysi vargšelį į kapus. 

— Daugiau neturėjau ką pasiųsti. Abu patrulių 
automobiliai vežioja į traumatologinę muštynėse 
prie aludės sužalotus vaikigalius. Kad žinotum, 
grindys čia paplūdusios krauju, nubarstytos dan- 
timis. 

— Išvien pasiteisinimai, daugiau iš jūsų nieko 
neišgirsi, - atšovė Frostas ir padėjo ragelį. - Kodėl 
man nuolat tenka važiuoti į visokias šūdynes? 
Šiukšlynus, viešąsias išvietes... Kad taip bent kartą 
pasitaikytų viešnamis ar haremas. - Šį sykį jis ne- 
ketino niekur. skubėti. Išsitiesė ant lovos, 
pašniaukštė Džilės Kompton kvepalų. — Lipk že- 
myn ir pasakyk poniutei, kad aš jos laukiu, - palie- 
pė Gilmorui. - Ir tegul apsiprausia. Pono Kompto- 
no nučiupinėtos nenoriu. 

— Ar nėmanote, kad mums derėtų pasiskubin- 
ti? - paklausė seržantas. 

— Lavonas šiukšlyne įkarščio man nesužadina, — 
atsakė inspektorius. 

Jis nenoromis pakilo iš minkštos, dar šiltos l0- 
vos ir apsidairė. Tiesą pasakius, svetimais miega- 
maisiais Frostas žavėjosi. Jo paties kambarys buvo 
šaltas, niūrus, tokiame tik nugriuvai paryčiais, mir- 
tinai nuvargęs, į lovą, rytą pašokai ir išėjai pasitikti 
naujos dienos siaubų — daugiau toks miegamasis 
niekam netiko. Šiame gi turėjo būti be galo malonu 
pusnuogiam tapsenti minkštu, vilnonių kilimų, 
mylėtis plačioje dvigulėje aukštu galų, apmuštu 
smėlio spalvos aksomu. Prie lovos čia stovėjo Že- 
mas, dviejų veidrodžių tualetinis staliukas, prie 
kurio papūstkrūtė Džilė Kompton apsišlakstydavo 
kvepalais karštą, nuogą kūną. Paskui ji, išsipleikusi 

patale, ant pagalvės išdrikusiais plaukais, laukda- 
vo savo nepasotinamo gašlūno. 

Inspektorius nuvijo vaizdinį ir, priėjęs prie di- 
džiulio lango, pažvelgė į mėnesienos nutviekstą so- 
dą. Vėjas buvo nutykęs, lauke tvyrojo ramybė. 

— O kas, jeigu mudu matėme poną Komptoną? 

— Komptoną? — Gilmoras apstulbo. Ką dar tas 
senas mulkis sugalvos? — Komptonas daužo savo 
namų langus? Mirtinai gąsdina savo žmoną? 

— Nuojauta man kužda, kad kažkas čia ne taip. 

— Aš esu kitos nuomonės, — atšovė seržantas. — 
Šiaip ar taip, pats šeimininkas ir negalėjo lakstyti 
aplink namą. Kai kažkas išdaužė lango stiklą, jis 
buvo su Žmona. 

— Na tuomet aš vėl klystu, - gūžtelėjęs pečiais, 
atsakė Frostas. 

Komptonas pirmame aukšte glamonėjo žmoną: 
jos naktiniai, ir šiaip trumpučiai, buvo sukelti iki 
pat papūstos krūtinės, vyro rankos aistringai gra- 
baliojo visą kūną. 

Paėmęs vainiką Frostas įdavė Gilmorui. 

— Ačiū, lydėti mūsų nereikia. 

Aniedu net neišgirdo. 


Policijos konsteblis Kenas Džordanas, laukda- 
mas jų ant tako, plačiai išsidriekusio sąvartyno ga- 
le, nuo žvarbos gynėsi pasistatęs milinės apykaklę. 
Tasai takas buvo tik menkas takelis per lietaus ge- 
rai palaistomą aukštą, iki juosmens, žolę. Nakti- 
niame danguje žioravo blausiai oranžinė žara. 

— Rūgštele, Džordanai, kas čia taip smirda? — 
Frostas pašniaukė gaižaus pūvančių šiukšlių tvai- 
ko. - Tikiuosi, ne tu? 

Džordanas išsišiepė. Dirbti su inspektoriumi 
jam patiko. 

— Pone, šį kartą lavonas labai bjaurus, — tarė 
konsteblis. - Sumaitotas. 

— Man kitokių ir nepasitaiko, — atsakė Frostas. — 
Pažiūrėkime. 

Jiedu su Gilmoru, tamsoje klupinėdami, mat žo- 
lės vėlėsi po kojomis, nusekė paskui Džordaną. 

— Pone, senutė, na ta, ligoninėje, mirė. Tikriau- 
siai jau žinote? 

— Žinau, — atsakė Frostas. 

Takas driekėsi lankstu. Priešakyje tvieskė na- 
trio lempos, kažkas liepsnojo, ir rūkas atrodė kru- 
vinas. Šiukšlynas, tarytum kokia karo belaisvių 
stovykla, buvo aptvertas devynių pėdų aukščio 
tinkline tvora. Už jos, miglos garbanų apsiausti, 
stūksojo juodų, plastikinių maišų kalnai, tarp ku- 
rių, pukšėdamas ir taškydamas riebaus, murkšlino 
vandens balas, darbavosi geltonas traktorius — 
stumdė, samstė šiukšles, pamažėle mainė krašto- 
vaizdį. Kai tik atmatų krūva sugriūdavo, į visas 
puses, nagais brazdindamos plastiką, išsilakstyda- 
vo žiurkės. Tvyrojo troškus, šleikščiai salsvas gen- 
dančios mėsos tvaikas. 

Frostas užsismaukė šaliką ant veido ir parodė į 
traktorių. 

— Nežinojau, kad dirba ir naktimis. 

— Vis per tą gripą, - paaiškino Džordanas. - Pu- 
sė darbininkų serga, todėl kitiems tenka plušėti 
viršvalandžius. Lavoną traktorininkas ir rado. 

— Kad jį kur pirmą velniai parautų! - išsiplūdo 
inspektorius. 

— Čionai, pone. 

Džordanas išsuko iš takelio ir tiesiai per sumir- 
kusią vešlią žolę nusivedė juos pas policijos konste- 
blį Koljerį, kuris išblyškęs, neramiai trypinėdamas, 
saugojo kaugę surūdijusių skardinių ir brezentu 
uždengtą kauburį. 

Inspektorius užsidegė cigaretę, pavaišino ir ki- 
tus. Užtraukė dūmą ir Koljeris, kuris šiaip nerūkė. 
Frostas nužvelgė kauburį ir bakstelėjo į brezentą 
bato nosimi. 

— Na, nebeatidėliokime malonumo, - pratarė ir 
mostelėjo Koljeriui. - Pažiūrėkime, kas čia guli. 

Koljeris stovėjo kaip stovėjęs ir akivaizdžiai 
dvejojo. 

— Gal negirdėjai, ką sakė inspektorius?! - aprėkė 
jį Gilmoras. - Ko lauki?! 

Nusukęs galvą į šalį, konsteblis nenoromis pa- 
silenkė ir nutraukė brezentą. Net Frostas aiktelėjo, 
išvydęs mirusiojo veidą. Inspektoriui išsprūdusi ci- 
garetė nukrito ant lavono. Stengdamasis į jį nežiū- 
rėti, Frostas suskubo ją pasiimti. 
baimės. O Gilmoras vos tramdė vymą. Skausmin- 
gai prikandęs lūpą, jis mėgino galvoti apie ką nors 
kitką, kad tik neapsijuoktų prieš kolegas. 

Jiems po kojomis gulėjo kokių aštuoniasdešim- 
ties senukas. Be akių, apgraužtu veidu. Iš skruostų 
ir lūpų buvo likę tik kruvini mėsgaliai. 

— Atrodo, žiurkėms jis patiko, - pratarė Džordanas. 

— Tik ne iš meilės šitaip sukandžiojo, — pako- 
mentavo Frostas ir atsitiesė. - Ką gi, gerai, kad bent 

šaltas metas. Esu pasakojęs apie pūvančio per pa- 
čius karščius elgetos lavoną? 

— Taip, taip, - paskubėjo atsakyti Džordanas. 
Labai jau dažnai inspektorius pasakodavo tą šiur- 
pų nutikimą. 

— O tau, sūnau, ar pasakojau? — paklausė Fros- 
tas Gilmoro. - Sumauta vasara buvo karščiausia is- 
torijoje. Tą dvoką iki šiol prisimenu. 

— Žinoma, pasakojote, - sumelavo seržantas. 

Atviri numirėlio kūno audiniai natrio lempų 
šviesoje atrodė geltoni, jis gulėjo ant nugaros, pra- 
žiojęs belūpę burną, tuščias akiduobes nukreipęs į 
naktinį dangų. Juoda lietaus permerkta milinė bu- 
vo atsagstyta, po ja mirusysis vilkėjo flanelinį, dry- 
žuotą pižamos švarką, ant kurio aiškiai matėsi kru- 
vinos žiurkių pėdelės. Jis buvo sukištas į tamsiai 
pilkas kelnes, o šios sujuostos odiniu diržu. 

— Ar žinome, kas tas Žmogus? 

— Žinome, — atsiliepė Koljeris. — Senuko marti 
aną savaitę pranešė, kad jis dingęs. Nuolat išeidavo 
iš namų ir nakvodavo kur paklius. 

— Lažinuosi, tokios prastos vietos nakvynei ne- 
laimėlis dar nebuvo pasirinkęs, — tarė Frostas. — 
Seržantas Velsas minėjo, kad įtariate žmogžudystę. 

— Pone, jo veidas atrodė sumuštas, - atsakė Kolje- 
ris, rodydamas į lavoną, bet pats į jį nežiūrėdamas. 

Inspektorius pasilenkė, kyštelėjo ranką Žuvu- 
siajam po galva ir vos vos šią pakėlė. Ilgai ir įdė- 
miai žvelgdamas į sumaitotą veidą, jis pamažėle iš- 
pūtė cigaretės dūmus, paskui atsitiesė ir nusišluos- 
tė delną į apsiausto skverną. 

— Sūnau, čia tik žiurkės papuotavo. Kitokių Žy- 
mių nėra... pats pažiūrėk. 

— Pone, jei leisite, patikėsiu jūsų žodžiu, - pasa- 
kė konsteblis. 

Staiga sutraškėjo Džordano radijo siųstuvėlis. 
Konsteblis išsiėmė jį iš kišenės. Seržantas Velsas 
skubiai ieškojo inspektoriaus Frosto. 

— Išvien sušikti skubūs reikalai, - suniurzgė šis 
atsiliepęs. 

— Dentonas, Romėnų kelias, penkiolika, — be 
užuolankų ėmė berti Velsas. - Betė Vinters, vieniša 
senutė. Paskambino kaimynas. Sako matęs, kaip į 
jos namus pro pagrindines duris įsilaužė vyriškis. 
Jis vis dar viduje. Atsiprašau, daugiau neturiu ko 
ten pasiųsti. 

— Važiuojame, - atsakė Frostas, brukdamas apa- 
ratėlį konstebliui į kišenę. - Džordanai, vairuosi. 
Koljeri, tu liksi čia laukti daktaro. — Pastebėjęs, 
kaip apsiniaukė Koljeris, sužinojęs, kad teks likti 
vienudu su lavonu, inspektorius pridūrė: - Ištversi, 
sūnau. Jei paaiškės, kad mirtis smurtinė, tučtuojau 
man pranešk. 

Džordanas sėdo prie vairo, ir iki Romėnų kelio 
jie nulėkė per tris minutes. Pravažiavę 15-4 namą, 
sustojo netoli telefono būdelės, iš kurios išpuolęs 
viduramžis vyriškis atskubėjo prie automobilio. 

— Aš jums ir skambinau, — pratrūko marmėti 
jis. - Iš sykio supratau, kad to pašlemėko kėslai ne- 
geri. Maniau, eina į prienamį nusimyžti. Būtų ne 
pirmas kartas. Pastatai prie durų tuščią pieno bu- 
telį, o koks nors parazitas... 

— Kaip jis atrodė? - pertraukė vyriškį Frostas. 

— Drimbla baisiu snukiu. Iš karto negalėjau pa- 
skambinti. O jau myžalų smarvė toje būdelėje! Gy- 
vatės, jeigu ne mūsų prienamiuose siusioja, jeigu 
ne į pieno butelius, tai telefono būdelėse... 

- Jūs įsitikinęs, kad jis tebėra viduje? - paklausė 
Gilmoras. 

— Aišku, įsitikinęs. 

— Ar anoje pusėje nėra durų? 

— Yra. Per sodą ir per tvorą. Bet nemanau, kad 
jis pro ten paspruko. Būtume girdėję tą nusususį 
kaimynų šunį... Au au au... kiauras naktis... 

— Džordanai, eik su džentelmenu, - paliepė 
Frostas, kuriam plepys liudininkas jau spėjo įgris- 
ti. - Perlipk per tvorą į sodą. Jeigu kas, užkirsi kelią. 

Kai tik konsteblis radijo ryšiu pranešė esąs so- 
de, inspektorius, kaip įprastai, dirstelėjo pro kores- 
pondencijos plyšį pagrindinėse duryse. Viduje bu- 
vo visiškai tamsu. Jiedu su Gilmoru greitosiomis 
apžiūrėjo duris. Nė ženklo, kad būtų laužtasi. Tad 
jeigu čia iš tiesų būta nusikaltėlio, kaip jis pateko į 
namą? Frostas patikrino, ar po dembliu nepadėtas 
atsarginis raktas. Šio nebuvo. 

-— Gal išdaužti stiklą? — pasisiūlė seržantas. 

— Nereikia. 

Įbrukęs pirštus pro spaudai skirtą angą, Frostas 
grabaliojo, kol kažką užčiuopė. Ilgoką raištį su kil- 
pute gale. Inspektorius už jos patempė, spragtelėjo 
atitraukiamas skląstis. Frostas atsargiai pastūmė 
duris ir čia pat sugriebęs už rankenos prilaikė, kad 
ūmus vėjo gūsis netrenktų jų į koridoriaus sieną. 

Kriminalistai patyliukais suėjo į vidų ir inspek- 
torius, pašvietęs žibintuvėliu, parodė Gilmorui prie 
sklendės pririštą virvelę. 

— Plėšiko draugė, — paaiškino. - Jei būni užmir- 
šęs pasiimti raktą, gana patraukti už virvelės, ir 
durys atsirakina. Bet šitaip į tavo namus gali įeiti 
kas panorėjęs. 

Sulaikę kvapą, juodu pasiklausė. Namas girgž- 
dėjo, alsavo, dūsavo. Staiga viršuje tylutėliai trink- 
telėjo, lyg kas būtų uždaręs duris. Frostas, perspė- 
damas Gilmorą nuščiūti, sugriebė jam už rankovės. 
Mostu nurodęs seržantui saugoti laukujes duris, 
kad piktadarys negalėtų pabėgti, inspektorius nu- 
tykino koridoriumi ir ėmė sėlinti laiptais aukštyn. 
Kad ir kaip atsargiai jis statė kojas, pakopos vis 
tiek girgždėjo. Viršuje buvo nedidelė aikštelė ir 
dvejos durys. Frostas išjungė žibintuvėlį ir lėtai nu- 
lenkė artimesniųjų rankeną. 

Aklina tamsa dvelkė šalta drėgme. Pliumpt, 
pliumpt, pliumpt - iš čiaupo varvėjo vanduo. O dar 
trenkė prakaitu. Ir baime. Inspektorius nykščiu jau 
beveik spaudė žibintuvėlio mygtuką, kai staiga 
žybtelėjo peilio metalas ir kažkas jam smogė. Ži- 
bintuvėlis iškrito, Frostas vožėsi galva į sieną, kaž- 
kas jį apglėbė, parbloškė ant grindų ir užgulęs api- 
bėrė niuksais. Inspektorius vos galėjo pasijudinti, 
taip ankšta ten buvo. Rangydamasis it pašėlęs, var- 
gais negalais išlaisvino prie sienos prispaustą ran- 
ką. Užčiuopė drabužį. Kūną. Staiga kažkas nagais 
įsikirto jam į veidą. Viena ranka mėgindamas at- 
plėšti nuo savęs svetimą plaštaką, kita Frostas 
karštligiškai grabaliojo šaltą, drėgną linoleumą. 
Kur tas prakeiktas žibintuvėlis? 

— Gilmorai! — spėjo riktelėti ir išsyk gavo kumš- 
čiu į veidą. Aklomis spyrė keliu. Užpuolikas sušu- 
ko iš skausmo ir atšlijo. Inspektorius apgraibomis 

apčiuopė kažkokį metalinį daiktą. Žibintuvėlis! Su- 
griebęs jį, Frostas tvojo lyg kuoka. Dunkst! — ir 
anas suvaitojęs užgriuvo ant inspektorius. Šis šiaip 
taip išsirangė iš po suglebusio kūno. 

— Inspektoriau, ar viskas gerai?! — atbildėdamas 
laiptais, sušuko Gilmoras. 

— Nieko gero, — vos išlemeno uždusęs Frostas. — 
Grumiuosi čia žŽūtbūtinai. 

Seržantas įpuolęs sugraibė sienoje jungiklį ir 
įžiebė šviesą. Patalpa buvo ankšta, išklota baltomis 
plytelėmis. Įsilaužėlį apžergęs inspektorius sėdėjo 
tarp sienos ir vonios. Jis apsilaižė lūpas, liežuvio 
galiuku perbraukė dantis. Burnoje jautė sūrsvą 
skonį. 
sirietusį žmogų. Kokių dvidešimties vyrukas buvo 
švariai nusiskutęs, trumpais, juodais plaukais, su 
duksliomis kelnėmis, megztiniu aukšta apykakle ir 
vėjastriuke. Gilmoras apieškojo kišenes. Nei pini- 
ginės, nei kokio nors dokumento įsibrovėlis netu- 
rėjo. Neturėjo ir ginklo. Po kaklu ant grandinėlės 
kabąs gerokas sidabrinis kryželis su kančia blyk- 
čiojo it peilio ašmenys. 

Vyrukas sudejavo ir krustelėjo. 

— Gal reikėtų iškviesti medikus? - paklausė ser- 
žantas. 

— Neverta. Apdujęs, ir tiek, — atsakė Frostas ir 
staiga prisiminė senutę, kuri, veikiausiai girdėjusi 
grumtynių triukšmą, dabar turbūt tirtėjo iš siau- 
bo. - Eime, paieškosime šeimininkės. 

Rado ją miegamajame. Gulėjo lovoje, užvertusi 
akis, išsižiojusi, apsiseilėjusi krauju. Antklodė bu- 
vo nublokšta į šalį, į pilvą subadytos senolės nakti- 

niai permirkę. Prie pat galvos, ten, kur žudikas į 
pagalvės užvalktį nušluostė peilį, rudavo dėmė. 


Netrukus į namuką prigužėjo Žmonių - nedide- 
lis senolės būstas tokios daugybės dar nebuvo re- 
gėjęs, — o Frostas ir Gilmoras užsidarė vonioje. Jų 
belaisvis, jau su antrankiais, vis dar tįsojo be są- 
monės. Kai inspektorius bedė bato nosimi, jis tik 
tylutėliai suvaitojo. Frostas paėmė nuo lentynėlės 
didžiulę kempinę, palaikė ją po šalto vandens 
čiurkšle, kol prisisunkusi ėmė varvėti, ir sugniaužė 
vyrukui virš veido. Įsilaužėlis krūptelėjo, pasikrei- 
pė, akių obuoliai sukrutėjo, jis atsimerkė. Sumirk- 
sėjęs pamėgino sutelkti žvilgsnį į laminuotą baltą 
kortelę su spalvota nuotraukėle. 

— Policija, - prisistatė Frostas. 

Vyriokas lengviau atsikvėpė ir vargais negalais 
atsisėdo. 

— Ji miegamajame... negyva... - pratarė. Susirau- 
kė ir jau kels rankas prie galvos, bet neįstengė - bu- 
vo surakintas. - Kas čia dabar? Kas nutiko? 

— Pats mums pasakykite, - šiurkščiai atkirto ins- 
pektorius. - Pavardė? 

— Perlis. Frederikas Perlis. 

— Adresas? 

— Visų šventųjų bažnyčios klebonija. 

— Užėjo noras pajuokauti?! — aprėkė jaunuolį 
Gilmoras. 

— Aš esu vikaro padėjėjas. Prašyčiau nuimti ant- 
rankius, — kreipėsi į seržantą sulaikytasis ir pamė- 
gino atsistoti, bet anas jį vėl pasodino. 

svetimus namus? — paklausė Frostas. 

— Rūpėjo, ar poniai Vinters viskas gerai. Ar ga- 
lėjau numanyti... - Vyrukas, nebaigęs frazės, pana- 
rino galvą. 

— O kodėl jums atrodė, kad poniai Vinters gali 
būti kas negerai? — pasiteiravo inspektorius ir, įme- 
tęs nuorūką į unitazą, nuleido vandenį. 
gydomai sergančio senuko - buvau išleidęs jo duk- 
terį šiek tiek atsipūsti. Eidamas pro šalį, pastebė- 
jau, kad ponios Vinters pienas nepaimtas. Žinau, 
kas nutiko poniai Heins, tad argi galėjau eiti ir nu- 
eiti sau, nepatikrinęs, ar viskas gerai? 

Gilmoras sukluso. 

— Pažinojote ponią Heins? 

— Pažinojau. Dar guodžiau ją sekmadienį. Van- 
dalai išbjaurojo jos vyro kapą. Senolė taip krimtosi, 
taip krimtosi. 

— Nekokia diena vargšelei pasitaikė, — pako- 
mentavo Frostas ir staiga prisimerkė. — Kai atvažia- 
vome, jokio pieno prie durų nebuvo. 

— Aš paėmiau. Padėjau į šaldytuvą. 

Inspektorius nuo laiptų pasišaukė pirmame 
aukšte dirbantį nusikaltimo vietos tyrėją ir papra- 
šė, jei šaldytuve tikrai yra neatkimštas pieno bute- 
lis, paimti nuo jo pirštų atspaudus. Perlio jis pa- 
klausė: 

— Kaip patekote į vidų? 

— Prie lauko durų skląsčio pririšta virvutė. Ne 
pirmas kartas... Ponia Vinter — neįgalioji. Lėtinis 
artritas. Sykiais net neprieidavo atidaryti durų. 

— Aišku, — linktelėjęs tarė Frostas. — O paskui, 
kai įėjote? 

— Jungiklio koridoriuje neradau, tad laiptais už- 
kopiau tamsoje. Pabeldžiau į miegamojo duris. Ponia 
Vinters neatsiliepė. Užėjau į kambarį, įžiebiau šviesą 
ir... — Perlis sudrebėjo ir delnais užsidengė veidą. —... 
ir pamačiau ją. Išgirdau, kaip sutrinksėjo lauko du- 
rys. Žudikas grįžta, pamaniau. Išjungiau šviesą ir 
pasislėpiau čia. Kas buvo paskui, patys žinote. 

Kažkas energingai pabeldė į duris. Nusikaltimo 
vietos tyrėjas atsinešė į plastikinį maišelį įdėtą pie- 
no butelį su raudonu kamšteliu. 

— Inspektoriau, štai pienas iš šaldytuvo. Ant kak- 
lelio dviejų Žmonių atspaudai — ne Žuvusiosios. 

Frostas probėgšmais dirstelėjo į butelį ir pasakė: 

— Vieni pienininko, kiti - veikiausiai šit švento tė- 
vo. Paimkite jo atspaudus, matysime, ar taip ir yra. 

Gilmorui inspektorius liepė nuimti antrankius. 

— Patologas baigė darbą, — pasibeldęs į duris, 
šūktelėjo vienas ekspertų. 

— Einu, - atsakė Frostas. 

Miegamajame, ankštoje, nejaukioje ledainėje ru- 
du linoleumu išklotomis grindimis ir pro plyšius 
besibraunančio vėjo drebinamais langais, buvo 
žvarbu. Drisdeilas užsisagstė paltą ir gyvai pasi- 
trynė rankas. 

— Mirtis ištiko maždaug vienuoliktą valandą 
vakaro, su pusvalandžio paklaida. — Jis parodė 
kraujosruvas abipus mirusiosios burnos. - Žudikas 
užspaudė aukai burną, kad nešauktų, tada moterį 
nuklojo ir subadė - tris kartus smeigta į pilvą, vie- 
ną — į širdį. Žaizdos gana gilios. Tikriausiai Žudi- 
kas kassyk atsivėdėdavo ir smogdavo su geroka jė- 
ga. - Patologas, sugniaužęs kumštį, pademonstra- 

vo žmogžudžio judesius. —- Kai jis kėlė ranką su 
peiliu virš galvos, šiek tiek kraujo nuo ašmenų nu- 
tiško ant sienos. - Drisdeilas parodė raudonas dė- 
mes ant šviesiai kreminės spalvos apmušalų. 

— Ar negalėjo ir pats apsitaškyti? 

— Be abejonės, apsitaškė, - atsakė patologas, mau- 
damasis pirštines. - Iš žaizdų gausiai srūvančio krau- 
jo pateko ant dešinės rankos, o keliant ją dar vienam 
smūgiui, kraujas ant žudiko tiško nuo ašmenų. 

— Vonios nuotekų vamzdžiuose kraujo pėdsakų 
neradome, - įsiterpė ekspertas, kuris matavo ir Žy- 
mėjo dėmes ant sienos, - vadinasi, prieš išeidamas 
žudikas rankų nenusiplovė. 

— Nevalyvas niekšas! - sukeikė Frostas. - Dak- 
tare, ką pasakytumėte apie peilį? 

— Labai aštrus, vienašmenis, ašmenys nelanks- 
tūs, maždaug šešių colių ilgio ir apie colį su ketvir- 
čiu pločio, išgąlasti iki pat smaigalio. 

— Ta kita senutė, Merė Heins, nužudyta tuo pa- 
čiu peiliu? 

— Gali būti, - nenoromis pripažino Drisdeilas. — 
Daugiau galėsiu pasakyti po skrodimo, kurį pradė- 
siu rytą, pusę vienuolikos. Būsite? 

— Nieku gyvu nepražiopsosiu tokio malonumo, 
— atsakė Frostas. 


Gilmoras laukė inspektoriaus prie laiptų. Visų 
šventųjų bažnyčios vikaras patvirtino, kad jo padė- 
jėjas Frederikas Perlis iš tiesų važiavo lankyti sun- 
kiai sergančio parapijiečio, o nusikaltimo vietos ty- 
rėjas — kad vieni atspaudų ant pieno butelio yra vo- 
nioje sučiuptojo asmens. 


Frostas nė neslėpė nusivylimo. 

— Senutė nužudyta vakar. Ir mes vėl neturime 
įtariamojo. Nebent Perlis ją nužudė, o dabar grįžo 
čionai ir padėjo pieną į šaldytuvą. 

Inspektorius virtuvėje palūkėjo, kol seržantas 
atves bent iš dalies išteisintąjį vikaro padėjėją. Šis 
energingai pasitrynė riešus, o rodytis gydytojui, 
kad apžiūrėtų ant galvos iššokusį įspūdingą gum- 
bą, atsisakė. 

Jie apsėdo stalą, jau padengtą pusryčiams, ku- 
rių senutė taip ir nesulaukė. Pelenus Frostas barstė 
į indelį kiaušiniui. Pasibeldęs įėjo policijos konste- 
blis Džordanas. 
nėra jokių įsilaužimo pėdsakų. Durys į kiemą už- 
kabintos ir užrakintos, visi langai patikimai užda- 
ryti. Žudikas įėjo pro pagrindines, ne kitaip. 

Erostas linktelėjo ir atsigręžė į Perlį. 

— Kas dar žinojo, kad į namus galima įeiti, timp- 
telėjus už senos geros virvelės? 

— Manau, nedaug kas. Senolė nebuvo nei labai 
drauginga, nei išvis linkusi bendrauti. 

— Tad iš kur ją pažinojote jūs? 

— Kol kojos visai nepagedo, ponia Vinters lankė 
mūsų bažnyčios Senjorų klubą. Aš stengiuosi pa- 
laikyti ryšį su klubo nariais. 

— Tėve, gal būta kokių nors kalbų, kurios galėjo 
sudominti įsilaužėlį? Gal senutė buvo prasitarusi, 
kad laiko namuose pinigus ar kitokias vertybes? 

Perlis papurtė galvą. 

— Bent jau aš nieko panašaus negirdėjau. 

Frostas pasikasė smakrą ir paklausė: 

— Ar ponia Heins irgi buvo jūsų bažnyčios klu- 
bo narė? 

— Taip, bet lankydavosi retai. Kartais kelis mė- 
nesius neateidavo. 

— O Alisa Raider? 

— Raider? - Jaunuolis suraukė antakius ir vėl pa- 
purtė galvą. - Tokios neprisimenu. 

— Manome, kad visas jas nužudė tas pats šun- 
snukis, — pasakė inspektorius. - Kas nors turėtų 
tas senutes sieti. 

Perlis liūdnai ir kaltai šyptelėjo. 

— Deja, nenutuokiu, kas galėtų jas sieti. 

Grįždami į nuovadą, pareigūnai užvežė padėjė- 
ją į vikariatą. Kai važiavo pro kapines, Frostas pri- 
siminė nepaėmęs Komptonams įmesto vainiko. 
Lengviau atsikvėpė, kai Gilmoras nykščiu parodė į 
užpakalinę sėdynę, kur vainikas gulėjo tarp pur- 
vinų guminių batų. 

— Galėtum, drauguži, perimti Komptonų bylą. 
Nelabai turiu jai laiko. 

— Gerai, - atsakė seržantas, stengdamasis neišsi- 
duoti nudžiugęs. Na štai, dabar jis parodys šitiems 
kaimo gagrėms, kaip narplioti bylas. 

— Juk vainiko šiaip nenusipirksi, jį reikia užsisa- 
kyti, — tarė Frostas. - Tavimi dėtas, aš pasiųsčiau 
Bertoną apklausti visų Dentono gėlinių. 

— Kaip tik šitai ir ketinau padaryti, - atšovė Gil- 
moras. | 


Jiedviem einant pro priimamąjį, seržantas Vel- 
sas pakėlė akis nuo registracijos žurnalo ir, paste- 
bėjęs vainiką, paklausė: 

— Kas numirė? 

— Glenas Mileris, - suniurzgė Frostas. - Ką tik 
pranešė per radiją. 

Velso sąmojis inspektoriui pasirodė nejuokingas. 

— Aš pasakysiu, kas numirė, — tarė nuovados 
seržantas, nekantraudamas paskelbti naujieną. 

Frostas atsiduso ir nenoromis priėjo prie stalo. 
čiojanti sumauta nekrologų skiltis, pamanė inspek- 
torius ir pasakė: 

— Jeigu ne Maletas, tuomet nenoriu žinoti. 

Nuovados seržantas tyčia reikšmingai patylėjo, 
o po akimirkos iškilmingai paskelbė: 

— Džordžas Harisonas! Lipantį laiptais ištiko in- 
farktas. Nusirito žemyn jau negyvas. 

Velsas, nekantraudamas pamatyti, kokį įspūdį 
inspektoriui padarys ši naujiena, net pasviro į prie- 
kį. Frostui atkrago žandikaulis. Inspektorius Džor- 
džas Harisonas vos prieš kelias savaites buvo išėjęs 
į pensiją po dvidešimt ketverių metų tarnybos. 

— Rupūžėle! — tik tiek pratarė Frostas. 

— Apeini Žmogus kolegas, rinkdamas pinigus pa- 
lydų į pensiją dovanai, - graudžiai pasakę nuovados 
seržantas, — ir še, tuojau vėl reikia rinkti — vainikui. 
Surinktum viskam iš karto, ir būtų rami galva. 

— Rupūžėle! — pakartojo inspektorius. Darbas 
policijoje buvo jo gyvenimas, ir nieko Frostas taip 
nebijojo kaip pensijos. Mintis apie ją jį slėgė. Žings- 
niuodamas laiptų link, inspektorius paragino Gil- 
morą: - Eime, drauguži, užkąsime. 

— Jei susiruošėte į valgyklą, patarčiau nesivar- 
ginti, — atsiliepė Velsas, patenkintas, kad turi ir 
daugiau blogų naujienų. - Uždaryta. 


244 


— Uždaryta? —- suirzęs paklausė Frostas. 

— Naktinė pamaina vis dar serga. Jei norite už- 
kąsti, teks ką nors nusipirkti. 

— Ir valgyti tokioje ledainėje? - Inspektorius atsi- 
duso ir spyrė į šaltą radiatorių. - Kad kur prasmeg- 
tum! — Vis dėlto tuojau pat jo veide nušvito kreiva 
šypsenėlė. Juk šiame pastate yra kabinetas su pato- 
giomis kėdėmis, kilimu ir trijų kilovatų galingumo 
šildytuvu. Iš švarko kišenės Frostas išsiėmė degali- 
nės kvitą ir trumpą pieštuką, paseilino šį ir tarė: — 
Priimu užsakymus maistui iš siauraakių restorano. 
Kas norėtų vištienos troškinio ir traškučių? 


— Džekai, man tai nepatinka, - prisipažino Vel- 
sas. - Ojeigu sužinos Maletas?.. 

— Jam nebūtina žinoti, - atsakė Frostas, žiūrėda- 
mas į pakuotės iš folijos vidų. —- Kas užsisakė su 
saldžiarūgščiu? 

Jie, Frostas, Gilmoras, Bertonas, Velsas ir dar 
keturi pareigūnai, padedantys tirti žmogžudystes, 
sėdėjo Maleto rąstų namelyje, kabinete mediena 
aptaisytomis sienomis; šildytuvas plušėjo it patra- 
kęs, karštoje, prigaravusioje patalpoje dvelkė kiniš- 
ku maistu. Prašmatnusis raudonmedžio stalas bu- 
vo apkrautas pakuotėmis ir indeliais su gaiviaisiais 
gėrimais. Frostas, išsidrėbęs ant Maleto kėdės, rū- 
kydamas cigaretę iš ypatingųjų skyriaus viršinin- 
ko atsargų, dalijo patiekalus. 

— Kas pageidavo blynelių? 

Gilmoras nervingai stoviniavo prie durų ir vis 
dirsčiojo į koridorių, būgštaudamas tuojau pama- 
tysiąs įniršusį skyriaus viršininką. 

— Gilmorai, kiek ten stypsosi?! —- pašaukė Fros- 
tas. - Štai tavo vištiena su kiaušiniu. 

Kriminalistas seržantas baugščiai šyptelėjo ir 
vis tiek atsisėdo taip, kad matytų koridorių. Tirtėjo 
vien pagalvojęs, kas būtų, jei Maletas juos užklup- 
tų. Visos paaukštinimo viltys nueitų velniop. 

— Trūksta tik mergužėlių ir šokių, — pasakė 
Frostas, gerą žiupsnį saldžiarūgščio padažo netyčia 
nudrėbęs ant kilimo, - ir mūsų darbas būtų visai 
pakenčiamas.. — Jis pasisuko į Bertoną, šis taršė 
dvigubą porciją omarų kukulių. - Ponia Raider li- 
goninėje mirė. Ką ekspertai sako apie žudiko pa- 
liktą peilį? 

— Nieko ypatingo, inspektoriau. Ataskaita - ant 
jūsų stalo, - nurijęs kąsnį, atsakė konsteblis. 

— Juk žinai, ataskaitų aš neskaitau, - suburbėjo 
Frostas, dažydamas traškutį į kario padažą. - Kas 
ten parašyta? 

— Paprasčiausias pigus virtuvinis peilis. Pirštų at- 
spaudų nėra, rasta tik pirmos grupės kraujo pėdsakų. 

Inspektorius paniekinamai prunkštelėjo. 

— Tai bent sutapimas! Aukos kraujo grupė — 
kaip tik pirma. - Jis įtariai apžiūrėjo patiekalą. — 
Atrodo visai kaip skrandžio turinys. Ir trenkia pa- 
našiai, - pridūrė pauostęs. 

— O Dieve, Džekai, gal liautumeisi? — Velsas nu- 
sipurtė ir pastūmė savąją pakuotę į šalį. 

— Kas girdėti iš kaimynų? - paklausė Frostas. 

— Dauguma jau miegojo, — atsakė Bertonas. — 
Mėginsime apklausti juos anksti rytą, kol dar neiš- 
sivažinėję į darbus. Tie, su kuriais pavyko pasikal- 
bėti, senutės beveik nepažinojo. Iš namų ji beveik 

neišeidavo. Regis, apie raištį prie durų skląsčio nie- 
kas iš kaimynų nežinojo. 

— Ir niekas nematė jokių įtartinų tipų, - įsiterpė 
Džordanas. 

- Įtartinų? — pakartojo inspektorius ir, išsiėmęs 
iš burnos kremzlę, švystelėjo apytikriai Maleto 
šiukšlinės link. - Tas pašlemėkas nė nemano šlais- 
tytis gatvėmis, įtartinai atrodydamas. Jis nemūvi 
ant veido kojinės ir iš kišenės jam nekyšo didžiulis 
kruvinas peilis. Priešingai, tas šiknius stengiasi 
niekuo neišsiskirti. Patikrinkite kiekvieną, kas 
bent kartą praėjo ar pravažiavo gatve, kurioje gy- 
veno auka... visos trys aukos. Tebūnie tai šlavėjas, 
paštininkas, tas, kuriam patinka šlapintis sveti- 
muose prienamiuose, ar net nususęs šuo - noriu 
turėti visų jų sąrašą. Žmonių, lengvųjų automobi- 
lių, furgonų — visų iki vieno. Tada galėsime paly- 
ginti ir matysime, ar yra tokių, kas buvo visose tri- 
jose gatvėse. 

— Kompiuterio... - prasižiojo Gilmoras. 

— Kompiuteris vien gaišina laiką, — nukirto 
Frostas. - Tik kad neburnotų akiniuotis Haris, ap- 
simetu, neva paisau kompiuterio duomenų. Vie- 
nintelis būdas ištirti šiuos nusikaltimus - deramai 
kruopščiai dirbti savo darbą. Ir pliekti kokį nors 
nelaimėlį tol, kol melagingai prisipažins. 

Gilmoras išspaudė nenuoširdžią šypseną ir pasakė: 

— Patikėkite, su kompiuteriu to pasiektume 
daug greičiau. 

— Gerai jau, gerai, — atšovė inspektorius. — Tuo- 
met pats prie jo ir krapštykis. 

— Ar nevertėtų paieškoti žmogžudystės įrankio? 

- šluostydamasis lūpas, paklausė Bertonas. - Žūdi- 
kas galėjo jį išmesti. 

— Skirkite tam darbui porą žmonių, bet daug 
laiko neeikvokite. Nuojauta man kužda, kad žudi- 
kas peilį pasiliko — kitam kartui. 

Visi nuščiuvo. 

— Kitam kartui? - perklausė Velsas. 

— Taip, Bilai. - Inspektorius pastūmė tuščią pa- 
kuotę į šalį ir išsiėmė cigaretes. - Užpakaliu jaučiu, 
tas niekšas dar žudys. 

Staiga užkiauksėjo telefonas. Pareigūnai, visi 
kaip vienas, per pusę kąsnio liovėsi kramtę ir su- 
tartinai aiktelėjo. 

— Viskas gerai, - patikino Velsas. - Skambučius 
į priimamojo telefoną aš nukreipiau čionai. 

Ragelį pakėlė Frostas. 

— Maleto valgomasis. 

Nuovados seržantas, ne iš karto pastebėjęs, kad 
inspektorius pridengė mikrofoną delnu, paklaikęs 
išpūtė akis. 

Skambino laborantas iš teismo ekspertizės. Jis 
pranešė kruopščiai ištyręs visus iš Meningtono lin- 
kio 46-0jo namo paimtus daiktus ir jokių sąsajų su 
Merės Heins nužudymu neaptikęs. Frostas išklau- 
sė ekspertą, užvertęs akis į lubas. 

— Kiek galima aiškintis, kas nekaltas — ar ne ge- 
riau būtų bent sykį prigriebti kaltininką? Be to, 
prašiau pirmiausia imtis tirti tuos du laikraščius. 
Ne, su kuo kalbėjau, nežinau. Gerai, gerai, tiek to. 
— Inspektorius padėjo ragelį. - Jis mat nieko neži- 
nojęs. Nupiepę ekspertai. Naudos iš jų tiek pat kiek. 
ir iš mūsų. Iki ryto laikraščių tirti nepradės. 

— Na, šiaip ar taip jau dvi ryto, - priminė Velsas. 

— Tada keliauju namo, - atsakė Frostas ir nusi- 
žiovavo, net nepasivarginęs prisidengti burnos. — 
Gana jau man. Jūs irgi skirstykitės. Nusnauskite ir 
kad šeštą būtumėte nuovadoje. Paimkite žmonių iš 
kitos pamainos ir apeikite tikėtinus liudininkus, 
kol neišsivažinėję į darbus. 

— Bet pono Maleto grafik... - prasižiojo Velsas. 

— Velniop pono Maleto grafiką! Iki ryto. 

Prieš išeidami iš nuovados, inspektorius su Gil- 
moru užsuko į savo kabinetą. Frostas paėmė patį 
pirmą raštą iš pergrūsto gautųjų dokumentų dėklo. 
Tai buvo policijos konsteblio Koljerio ataskaita apie 
sąvartyne rastąjį lavoną. Jau beveik užmirštą. Mir- 
ties priežastis - infarktas. Ir ačiū Dievui! Prie atas- 
kaitos prisegta nusikaltimo vietos tyrėjo daryta 
mirusiojo nuotrauka buvo kokybiška, smulkiausios 
detalės puikiai išryškintos. Inspektorius parodė ją 
Gilmorui. 

— Dabar sapnuosiu tą prakeiktą veidą, —- pasi- 
skundė seržantas, kai jiedu jau ėjo į automobilių 
aikštelę. 

— Tikiuosi, aš sapnuosiu ne jį, o ponią Kompton, 
— atsakė Frostas. 

Jis iš tiesų susapnavo Džilę Kompton. Tik buvo 
ji be akių ir klykė, apspista žiurkių kruvinais snu- 
kučiais. Frostas, išpiltas šalto prakaito, prabudo dar 
prieš penkias ir nebeužmigo. 

TREČIADIENIS. RYTINĖ PAMAINA 


Vyriausiasis inspektorius Maletas į kabinetą 
žingsniavo suirzęs. Padoriai išsimiegoti sutrukdė 
nuolatiniai skambučiai: žiniasklaida, valdyba, poli- 
cijos atstovas spaudai - visiems knietėjo išgirsti, ką 
jis manąs apie Dentone tikėtinai veikiantį mania- 
ką, nužudžiusį tris senutes. Kai pats paskambino į 
nuovadą, tikėdamasis ką nors sužinoti iš Frosto, 
patyrė, jog inspektorius, spjovęs į viršininko suda- 
rytą grafiką, paleido darbo grupę, išvažiavo namo 
ir net nesiteikė atsiliepti. Galų gale Maletas išpešė 
pageidaujamą informaciją iš Gilmoro, bet pirmiau 
dar teko išklausyti storžievės kriminalisto seržanto 
žmonos priekaištų, kodėl, girdi, jos vyras turįs vi- 
siems patarnauti ir plušėti ištisas paras. 

Suglemžęs nuo sekretorės stalo bauginamai sto- 
rą korespondencijos pluoštą, vyriausiasis inspekto- 
rius atrakino kabineto duris ir, suraukęs nosį, pa- 
uostė orą. Koks čia dar kvapas? Gaižiai trenkė lyg 
svogūnais, lyg kariu. Maletas sudėjo paštą į gautų- 
jų dokumentų dėklą ir atidarė langą. Užuolaida iš- 
syk suplazdeno, vėjas bloškė į vidų lietaus šuorą. 
Automobiliai apačioje, Erelio skersgatvyje, ūžė ne- 
pakenčiamai garsiai. Jis skubiai uždarė langą ir, 
grįžęs prie stalo, paskambino nuovados seržantui 
ir pareikalavo pristatyti rytinę ataskaitą. 

Laukdamas peržvelgė korespondenciją ir pir- 
miau nusipurtė, išvydęs subjauroto lavono sąvarty- 

ne nuotrauką, paskui susiraukė, aptikęs greitosio- 
mis nekompetentingai brūkštelėtą Frosto ataskaitą: 
Ponia Alisa Raider, įsilaužimo auka, mirė Dentono ligo- 
ninėje — išsami ataskaita bus pateikta vėliau. Ponia Betė 
Vinters, amžius — 76, gyvenamoji vieta - Romėnų kelio 
15, nudurta - išsami ataskaita bus pateikta vėliau. Male- 
tas dar labiau persiraukė. Karti patirtis jam bylojo, 
kad jokių išsamių Frosto ataskaitų nebus. Kancelia- 
rinio darbo srityje inspektorius buvo tiesiog bevil- 
tiškas. Ak, tiesa, o kurgi degalinių kvitai? Šių, kaip 
ir reikėjo laukti, nebuvo nė ženklo. 

Nešinas paštu iš valdybos, įėjo seržantas Džon- 
sonas. Maletas šyptelėjo jam ir pasakė: 

— Seržante, malonu matyti jus darbe. Jau sveikas? 

— Tiesą pasakius, pone... —- neryžtingai prabilo 
Džonsonas, kuriam vėl svaigo galva. Jis jau svarstė, 
ar nebus per anksti grįžęs į darbą. 

— Puiku, - skubiai nutraukė seržantą Maletas. 
Apie Džonsono negalavimus jis nieko nenorėjo girdė- 
ti. Gana buvo Velso aimanų. - Kaip kadrų reikalai? 

— Trys pareigūnai grįžo po ligos, — atsakė ser- 
žantas, —- bet du iškrito iš rikiuotės vakar, tramdy- 
dami muštynes prie aludės. 

— Puiku, puiku, - sumurmėjo Maletas, kurį kad- 
rų aritmetikoje domino tik pliusas. - Seržante, mes 
nugalime sunkumus. — Ataskaitą jis pasirašė ir rū- 
pestingai nusausino šypsodamasis. - Netrukus vėl 
dirbsime įprastu tempu. 

— Šiandien įprastu tempu dirbti nelabai bus kam, 
= perspėjo viršininką Džonsonas. - Inspektorius 
Frostas dauguma mano pareigūnų išsiuntė apklaus- 
ti liudininkų. Naktį nudurta dar viena senutė. 

- Žinau, — su kartėliu atsakė Maletas. - Man 
pranešė spaudos žmonės, paskambino trečią valan- 
dą ryto, be to, ponas Frostas teikėsi palikti raštelį. 
— Vyriausiasis inspektorius kilstelėjo popieriaus la- 
pą. - Seržante, valdyba pageidauja, kad būtume la- 
bai apdairūs. Žinia apie Dentone siautėjantį serijinį 
žudiką gali sukelti masinę paniką. Kai tik inspek- 
torius pasirodys, tučtuojau siųskite pas mane. 

— Pone, - tarstelėjo Džonsonas, imdamas pasira- 
šytą ataskaitą. 

Atsidarė kabineto durys, bet įėjo ne Frostas, 
kaip tikėjosi Maletas. Čiaumodama gumą, įbanga- 
vo laikinoji sekretorė su neskoningu megztiniu 
aukšta apykakle. Atnešė viršininko vakarykščiai 
padiktuotus raštus. 

— Atsiprašau, kad pavėlavau, — pasakė ji, dėda- 
ma ant stalo pluoštą bet kaip išspausdintų doku- 
mentų su gausybe pataisymų, - bet pritrūkome po- 
pieriaus. Teko bėgti pirkti. Šit dar, ką tik atėjo... — 
Moteriškė paklojo priešais Maletą „Dentono aido“ 
numerį. 

Vyriausiasis inspektorius pagriebė laikraštį ir, 
iš įtampos net prasižiojęs, įsistebeilijo į rėksmingas 
antraštes. MIESTĄ KAUSTO SIAUBAS. TREČIOJI 
MOČIUČIŲ SKERDIKO AUKA!!! DAR VIENA 
KRAUPI ŽMOGŽUDYSTĖ. SIAUBAS PLINTA LYG 
GAISRAS. DENTONO SENJORAI PAKLAIKĘ... Su- 
kiauksėjo telefonas. Maletas stvėrė ragelį, neati- 
traukdamas akių nuo laikraščio. 

— Klausau, - amtelėjo ir išsyk pasitempė. - La- 
bas rytas, pone... Taip, taip, ką tik perskaičiau. — 
Pridengęs mikrofoną delnu, vyriausiasis inspekto- 

rius Džonsonui sušnypštė: — Suraskite Frostą. Nors 
iš po žemių iškaskite. Tučtuojau! 


Džonsono nuostabai, Frostas jau sėdėjo kabine- 
te. Skirtingų spalvų rašikliais pasirašinėjo ant nau- 
jutėlių degalinių kvitų. Naujokas kriminalistas ser- 
žantas prie kito stalo sugižęs darė tą pat. 

— Džoni, sveikas sugrįžęs! - šūktelėjo inspekto- 
rius. - O mes jau manėme, kad miršti. Teks siųsti 
atgal į gėlinę. - Jis parodė į laidotuvių vainiką 
kampe. - Beje, jeigu jau prakalbome apie vainikus. 
Prisiminiau anekdotą. 

— Baik tuos juokus, Džekai, - pasakė Džonso- 
nas. — Tavęs reikalauja Maletas. 

— Velniop Maletą! Kartą buvo tokia moteris... 

Inspektorių pertraukė įėjęs Bertonas. 

— Pone, ar turite laisvą minutę? 

— Žinoma, drauguži, bet pirmiau papasakosiu 
anekdotą. Taigi buvo kartą moteris... 

Šį sykį galvą pro duris kyštelėjo kriminalistas 
seržantas Arturas Henlonas įraudusia, skaudama 
nosimi. 

— Džekai, jei užsiėmęs... 

— Užeik, Arturai, užeik. Papasakosiu juoką. 

— Jeigu apie vyrioką, kuris susilažinęs išsriuobė 
spjaudyklės turinį, tai jau pasakojai, — skeptiškai 
atsakė Henlonas. 

— Oi ne, šitas - apie penkiolikos vaikų motinos 
laidotuves. 

Frostas susiraukė. Atsiliepė Bertonas. 

— Inspektoriau, jums skambina teismo eksper- 
tai. Sako, skubu. 

— Šitiems neskubių reikalų, matyt, nebūna. — 
Inspektorius paėmė ragelį ir, permainęs balsą, ki- 
miai pasakė: — Ponas Frostas netrukus atsilieps. — 
Tada prispaudė mikrofoną prie krūtinės. - Apie ką 
kalbėjau? 

— Apie penkiolika vaikų, - priminė Džonsonas, 
kuris norėjo, kad Frostas greičiau pasakotų ir lėktų 
prisistatyti Maletui. 

— Na tai va. Laidoja penkiolikos vaikų motiną. 
Karstą nuleidus į duobę, vikaras pasisuka į našlį ir 
sako: „Pagaliau sykiu!“ O vyras jam: „Kaip sykiu? Ką 
čia šnekate? Juk aš dar gyvas.“ Vikaras paaiškina: 
„Ne jus turėjau galvoje. Jūsų žmonos kojos sykiu.“ 

Pats Frostas nusikvatojo taip garsiai, kad mažne 
nustelbė kitus. Tik Gilmoras sėdėjo akmenine vei- 
do išraiška. Senutės žudomos viena po kitos, o tas 
stuobrys laido sąmojus! Inspektorius vėl pakėlė ra- 
gelį prie ausies, o kitą užsikimšo pirštu, kad kole- 
gų juokas netrukdytų kalbėtis. 

— Alio. Frostas. Atsiprašau, negirdžiu jūsų. Sky- 
riaus viršininkas ištaisė triukšmingą vakarėlį. - Jis, 
tildydamas saviškius, mostelėjo ranka. - Štai užda- 
riau duris, dabar jau girdėsiu. Tad ką ten sakėte? — 
Kiek pasiklausęs, inspektorius pridūrė: — Puiku, 
rupūžėle, tiesiog nuostabu! Patikrinkite ir praneš- 
kite. — Jis padėjo ragelį ir nušvitęs atsigręžė į Gil- 
morą ir Bertoną. - Dėl laikraščių, kuriuos išsiuntė- 
me į laboratoriją. Ant „Daily Telegraph“ nerado 
nieko. O kai patyrinėjo „The Sun“, mikroskopas ne 
tik išdidino trečio puslapio mergiotės papus - pir- 
mame puslapyje ekspertai aptiko mažulyčių juodų 
dažų ir rūdžių dalelių. 

- Juodų dažų ir rūdžių? - nepatikliai perklausė 
Bertonas. 

— Jei sėkmė bus mums maloninga, išaiškės, kad 
jos - nuo Grinvėjaus pašto dėžutės, - pasakė Fros- 
tas. — Veikiausiai nusitrynė laikraštį įkišant ir iš- 
traukiant. Jie pasiuntė kažką į Grinvėjaus namus 
vogčia pagramdyti dažų. Jei šie sutaps, būsime šel- 
mį pričiupę. 

Inspektorius patenkintas pasitrynė rankas ir 
pavaišino visus cigaretėmis. Tik Džonsonas vis la- 
biau nerimavo. 

— Džekai, tavęs teiravosi Maletas. 

— Aš dar nepasiruošęs su juo susitikti. - Frostas 
paėmė kelis degalinių kvitus ir padavė nuovados 
seržantui. — Džoni, gal užpildytum už mane? Tik 
skirtingomis rašysenomis. Šešiems galonams, aš- 
tuoniems ir keturiems. 

Džonsonas ėmė raityti skaitmenis ir parašus. 

— Kokį nusikaltimą ką tik įvykdžiau? - paklausė. 

— Suklastojai dokumentus, — atsakė inspekto- 
rius ir kitus tris kvitus įdavė Bertonui. - Pamiklink 
ranką, drauguži. Du - aštuoniems galonams, vie- 
nas - šešiems. —- Dar du kvitai atiteko Henlonui. — 
Arturai, penki galonai ir septyni. Ir išsišnypšk no- 
sį, kad čia nesitaškytum. 

— Vis dėlto ką aš padariau? — vėl pasidomėjo 
Džonsonas, grąžinęs pasirašytus kvitus. 

Frostas pasklaidė iš Gilmoro ir Bertono paimtus 
popierėlius. 

— Pamečiau visus praėjusio mėnesio kvitus, to- 
dėl juos teko suklastoti. Kažkoks daugiau neturin- 
tis ką veikti puskvaišis iš valdybos apgaulę paste- 

bėjo. O Maletas man prižadėjo: jei atnešiu origina- 
lus, būsiu lengvai išsisukęs. — Inspektorius 
pamosavo kvitais. - Štai jie. 

— Bet juk šitie irgi klastotės, —- paprieštaravo 
Džonsonas. 

— Užtat kokybiškesnės nei anos. Be to, neturiu 
kada vaikščioti po nusmurgusias degalinės ir pra- 
šinėti kvitų. - Henlono Frostas paklausė: - Arturai, 
kas girdėti iš liudininkų? 

Henlonas padavė inspektoriui abu kvitus ir atsakė: 

— Jau baigiame apklausti. Kompiuteris doroja 
pirmuosius duomenis. 

— Ką nors vertingo pasakė? - pasiteiravo Gilmoras. 

Henlonas gūžtelėjo pečiais. 

— Vienas asmuo tą naktį, kai buvo nužudyta po- 
nia Vinters, lyg ir pastebėjo Romėnų kelyje mėlyną 
furgoną, kitas matė nepažįstamą raudoną lengvąją. 
Tikrinu. 

Kai Henlonas išėjo iš kabineto, Frostas prisimi- 
nė, kad kantriai lūkuriuojantis Bertonas norėjo 
kažką jam pasakyti. 

— Nepyk, sūnau, visai tave užmiršau. Na kas 
nutiko? | 

— Dėl to vainiko, pone. Tikrinau visas gėlines. 
Vienoje pavyko išsiaiškinti, kas jį užsakė. 

Inspektoriui prireikė kelių akimirkų susigaudy- 
ti, kad kalbama apie Komptonų bylą. 

— Kas? 

Bet atsakyti Bertonas nespėjo. Jį užsipuolė įpy- 
kęs Gilmoras. 

— Bertonai, šita byla - mano, - sušnypštė jis, pa- 
šokęs nuo kėdės. - Atsiskaitai man, ne inspektoriui. 

Seržanto nuotaika buvo visiškai subjurusi. Vaka- 
re, kai jam į namus paskambino skyriaus viršinin- 
kas, Liza šį begėdiškai aprėkė. Maletas, žinoma, 
įniršo, ir dabar galima neabejoti — šansai sulaukti 
paaukštinimo garma į srutų duobę. Kaipgi jis pa- 
kuždės apie inspektoriaus pražangas, jei pats į jas 
įsivėlęs... juk jis irgi valgė Maleto kabinete, irgi klas- 
tojo kvitus. Lyg to būtų maža, tas tešlagalvis krimi- 
nalistas konsteblis dar nesilaiko subordinacijos. 

Tokio Gilmoro pykčio protrūkio nesitikėjęs Ber- 
tonas dirsčiojo tai į seržantą, tai į inspektorių. 

— Čia aš kaltas, — pasakė Frostas. — Seržantas tei- 
sus. Byla jo. 

— Tad kas užsisakė tą sušniurkštą vainiką? - pa- 
klausė vėl atsisėdęs Gilmoras. 

Konstebiis atsivertė užrašinę. 

— Vilfredas Blegdenas, gyvena Dentone, Pirklių 
sodžiuje šimtas šešiolika. 

Seržantas sarkastiškai išsiviepė. 

— Kaip suprantu, jei man užteks kantrybės, su- 
lauksiu, kol pasakysi, kas jis toks. 

Bertonas kiek padvejojęs nutarė, kad neverta 
prarasti darbo dėl malonumo išmalti Gilmorui 
marmuzę. 

— Aštuoniasdešimt vienerių senukas. Praėjusią 
savaitę mirė jo Žmona Odrė. 

Kriminalistas seržantas nieko nesuprato, o 
Frostas sumojo išsyk. 

— Vainikas pavogtas nuo jos kapo? 

— Taip. Senolis labai susikrimtęs ir nori žinoti, 
ar policininkai imsis kokių nors veiksmų. 

Policininkai tingi subines nuo kėdžių pakelti, 

žarsto nešvankius juokelius, ir tiek, pagalvojo Gil- 
moras. Irzliai mostelėjęs Bertonui, girdi, eik sau, jis 
greitomis peržvelgė teismo ekspertizės laboratori- 
jos ataskaitą. Joje buvo parašyta, kad grasinimas 
Komptonams sudėtas iš raidžių, iškirptų iš 
„Reader's Digest“. 

Atsilapojo durys ir įpuolė susinervinęs Džonis 
Džonsonas. 

— Džekai, Maletas šėlsta. 

Frostas permetė akimis naująsias kvitų klasto- 
tes, atsistojo, timptelėjo šleivą kaklaraiščio mazgą. 

— Pasiruošęs, — tarė. - Ar aš panašus į tyrą at- 
gailautoją? 

— Į tyrą atgailautoją tu niekada nepanašus, - at- 
sakė Džonsonas. 


Į Maleto rąstų namelį Frostas ėjo pro priimamą- 
jį. Čia, ant medinio suolelio tiesiog priešais stalą, 
sėdėjo kažkoks senukas. Kur jį matęs, inspektorius 
neprisiminė. Priėjęs prie Koljerio, kuris pavadavo 
Džonį Džonsoną, klausiamai parodė į tą žmogų. 

— Meskelas, - palinkęs į priekį, sušnibždėjo kon- 
steblis. 

Inspektorius spragtelėjo pirštais. 

— Aa, Jubiliejaus blokas, mumija Tutanchamono 
kape? 

Koljeris sulinksėjo. 

— Niekaip vargšelis nepripažįsta, kad žmona 
mirusi. Vis ateina pranešti, kad ji dingo. 

Pajutęs, kad kalbama apie jį, senukas pakėlė 
galvą ir prašneko: 

- Ji vardu Merė. Kai paskutinį kartą žmoną ma- 
čiau, ji gulėjo lovoje, o dabar dingusi. 

Kad geriau girdėtų, jis pridėjo už ausies delną. 

— Pone Meskelai; jūsų žmona mirusi, - pasakė 
Koljeris. 

Senukas to girdėti nenorėjo. 

— Merė Meskel, gyvename Dentone, Jubiliejaus 
bloko septyniasdešimt šeši, - sugergždė jis. 

Frostas skubiai pasišalino. Tegul su tuo bėduliu 
aiškinasi Koljeris. Buvo nuėjęs pusę kelio iki Male- 
to kabineto, kai staiga... Jubiliejaus blokas septynias- 
dešimt šeši... miegamajame antrame aukšte... senutės la- 
vonas... ėmė kartoti kažkur sąmonės pašaliuose įsi- 
jungęs grotuvėlis, vis primindamas mįslingąjį 
skambutį į aludę. Iš kur tas žmogus galėjo žinoti 
apie senutę? Meskelas jo įsileisti negalėjo. Miega- 
mojo užuolaidos buvo užtrauktos aklinai. Paslap- 
tingasis skambintojas į namą galėjo patekti nebent 
pro langą, kaip ir pats Frostas tada. Ir dar tas bal- 
sas... miegamajame antrame aukšte... senutės lavonas... 
Prakeiktas balsas buvo girdėtas. Tik kur? Mėgin- 
damas išjudinti atmintį, inspektorius iš įstangos 
net susiraukė. Staiga tarsi akyse būtų nušvitę. Volis- 
Mensonas!.. Netikėlis Volis Mensonas! Frostas ap- 
sigręžė ir tekinas pasileido į savo kabinetą. 

Džonis Džonsonas, dirstelėjęs pro langą, išvydo 
per automobilių aikštelę tursenantį Frostą ir šiam 
iš paskos skubantį naujoką. Na ir trumpai jiedu su 
Maletu kalbėjosi, pagalvojo Džonsonas. Subirbė vi- 
daus ryšio telefonas. 

— Klausau, pone Maletai, - atsiliepė seržantas ir 
čia pat jo veidas ištįso. - Vis dar laukiate inspekto- 
riaus? — Frosto „Cortina“ už lango atsirūgo dūmais 
ir išlėkė iš aikštelės. — Pone, atrodo, jis ką tik išva- 
žiavo. 

Pilkas „Vauxhall Cavalier“ įsuko į šalutinį ke- 
liuką ir sustojo netoli kotedžo. Iš automobilio su 
rašymo lentele rankose išlipęs jaunesnysis teismo 
ekspertizės laborantas Tonis Hardingas sodo take- 
liu nesidairydamas nužingsniavo prie vienišo na- 
mo. Garsiai pabeldęs į duris, jis išsiėmė iš kišenės 
rašiklį, esą pasiruošė rinkos tyrimo apklausai. Už 
namo pašėlo ambryti aidaus beldimo pažadintas 
šuo. Hardingas kiek palaukė ir, dėl viso pikto dar 
kartą pabeldęs, sušuko: 

— Ar yra kas nors namie?! 

Apsidairęs, ar niekas jo nemato, priklaupė prie 
plyšio korespondencijai. Angos apvadas buvo juo- 
dos spalvos, dažai sklypeliais apsilaupę. Ekspertas 
išsiėmė peiliuką ir nukrapštė mažytį jų Žiupsnelį į 
plastikinį voką. 

Po pusvalandžio jis jau sėdėjo laboratorijoje prie 
spektroskopo. 


— Kas tas Volis Mensonas? - paklausė Gilmoras, 
apvažiuodamas į gatvę išbėgusį šunį. 

— Smulkus nenaudėlis. Vos išėjęs iš cypės, tuo- 
jau vėl į ją grįžta. Kone visą gyvenimą šitaip. Nu- 
varyti automobiliai, vagystės iš parduotuvių, gra- 
sinimas ginklu - jo kasdienybė. Tiesa, įsilaužimų 
Volio biografijoje iki šiol nebuvo, todėl ir neįtariau 
jo užpuldinėjant senutes. Bet į aludę man tikrai 
skambino jis, ne kas kitas. 

Reguliuojamoje sankryžoje Gilmoras pristabdė 
automobilį. 

— Ir ką tai įrodo? - paklausė. 

— Iš kur Volis galėjo žinoti apie lovoje gulintį la- 

voną, kurio galiojimo laikas buvo seniai pasibai- 
gęs? Net sumauti kaimynai, ir tie nežinojo. Vadina- 
si, jis, kaip ir aš, buvo įsliuogęs pro langą ir įkišęs 
nosį į miegamąjį. 

Pagaliau suprato ir kriminalistas seržantas. 

— Tad jis ketino senukus apiplėšti? 

— Tai aš ir noriu pasakyti, drauguži... Lažinuosi, 
išvydęs pašvinkusią miegančiąją gražuolę, Volis 
sudirbo savo išeigines trumpikes. Suk štai ten. 

Jie atvažiavo į vieną naujųjų Dentono rajonų. 
Palei medeliais apsodintą gatvę rikiavosi šiuolai- 
kiški dviaukščiai su vejomis išorinėje pusėje. 

— Priešpaskutinis namas dešinėje, - rodydamas 
pasakė inspektorius ir mažne sumurkė iš pasiten- 
kinimo. 

Prie Volio Mensono namo stovėjo apdaužytas 
furgonas. Tamsiai mėlynas. 


Volio žmona Belė Menson buvo apkūni ketu- 
riasdešimtmetė nušviesintais plaukais, sunkūs, 
žalvariniai jos auskarai panėšėjo į įjuodusius užuo- 
laidų žiedus, o ausų lezgeliai atrodė taip, lyg būtų 
persmeigti šešių colių vinimis. Ropodama keturio- 
mis, ji šluoste brūžino laiptelius prie durų, didžiu- 
lės krūtys liumpsėjo sulig kiekvienu judesiu. Dvi 
poras staiga išdygusių batų moteris nužvelgė ne- 
paliaudama šiūruoti: vieni buvo purvini, nukleip- 
ti, sutrūkinėjusia oda, kiti, uoliai nublizginti, spin- 
dėjo lyg veidrodis. 

Kas apsilankė, ji sumojo iš karto, net nepakėlusi 
galvos. Tuos negyvai nuavėtus batus buvo mačiusi 
daugybę sykių. Dar įnirtingiau šveisdama prituku- 
si kampą, suburbėjo: | 

— Nėra jo. Kur yra, nežinau. Kada grįš, nežinau. 
Namie nebuvo kelias dienas. 

— Bele, labai ačiū, - pasakė Frostas, per drėgną 
prieslenkstį žengdamas tiesiai į koridorių. - Norė- 
tume užeiti. 

Ponia Menson niekinamai prunkštelėjusi atsi- 
tiesė ir taip drėbė šluostę į kibirą, kad nešvarus 
vanduo patiško Gilmorui ant kelnių. 

— O orderį ar turi? - mažne suspiegė ji. 

— Argi braučiausi, neturėdamas orderio? — dė- 
damasis užsigavęs paklausė inspektorius ir, pa- 
tapšnojęs per suklastotų kvitų prikimštą kišenę, 
nužingsniavo į virtuvę. 

— Aišku, brautumeisi, šmiki tu! —- suriko šeimi- 
ninkė ir nuskubėjo jam iš paskos. 

Frostas prisitraukė kėdę, atsisėdo prie klijuote 
aptaisyto stalo ir linktelėjo Gilmorui, girdi, apsi- 
dairyk, bene rasi kur užsiglaudusį Volį. 

— O tu kur, po šimts pimpių, išsiruošei?! - laip- 
tais bildantį seržantą aprėkė moteris. 

— Jam prireikė į tualetą, - paaiškino inspektorius. 
— Užvalgė pusryčiams aštriai, ir še - tryda surietė. 

Belė niršiai dėbtelėjo į Frostą ir, maskatuodama 
auskarais ir krūtine, atsisėdo priešais. Inspektorius 
maloniai nusišypsojo ir pasakė: 

— Puikiai, Bele, atrodai. 

— O tu atrodai nekaip, - atkirto ji. - Senas ir su- 
skretęs. — Pasiūlytos cigaretės moteris atsisakė. — 
Nerūkau. - Kiek atlyžusi pridūrė: - Girdėjau, žmo- 
na numirė. Užjaučiu. 

— Ačiū, - sumurmėjo Frostas. Stojo nejauki tyla. 
Jis pasijuto išmuštas iš pusiausvyros. Rūkydamas 
laukė Gilmoro. 

Ant viryklės ėmė švilpti virdulys, sutrinksėjo jo 
dangtelis. Šeimininkė atsistojo ir užsuko dujas. 

— Cukraus man du, - tarė inspektorius. 

— Nair įžūlumas, - suniurzgė Belė, bet vis dėlto 
padėjo ant stalo tris puodukus, įmetė į visus tris 
po maišelį arbatžolių. Įėjęs į virtuvę Gilmoras pa- 
purtė galvą. Volio jis nerado. - Ar nesakiau? Kelias 
dienas vyro nėra namie, - išsišiepusi suulbėjo mo- 
teris ir pripylė į puodukus vandens iš virdulio, 
šliūkštelėjo ir pieno. - Cukraus patys įsidėkite. 

— O kurjis, Bele? - paklausė Frostas. Iš arbatos 
išgriebtas varvantis maišelis šleptelėjo ant stalo. 

— Sakau gi, nežinau. 

Ji siektelėjo spintelėje padėtos „Marks and 
Spencer's Continental“ šokoladinių saldainių dė- 
žutės ir, įsimetusi į burną vieną triufelį, užgėrė ge- 
ru gurkšniu arbatos. 

— Kada paskutinį kartą jį matei? - inspektorius 
neketino nusileisti. 

Moteris, esą stengdamasi prisiminti, perkreipė 
veidą. 

— Penktadienį. Vyras nuolat išvykęs verslo rei- 
kalais. Mes beveik nesimatome. Grįžta tik... pats 
supranti - ko... geriausiu atveju penkios minutės, ir 
jo vėl nebėra. 

Frostas atjaučiamai palingavo galvą ir pirštu 
pasikrapštė randą. j 

— Mūsų bylose Volis užregistruotas kaip greit 
įeinantis ir greit išeinantis komersantas. Beje, ar jis 
važinėja ne furgonu? 

— Furgonu? 

— Na taip, mėlynu. Stovi gatvėje. 

— Oi ne, tuo nevažinėja. Sugedęs. 

Trinktelėjo laukujės durys. Moteris sunerimusi 
atsigręžė. Koridoriuje pasigirdo skubrūs žingsniai. 
Inspektorius mostelėjo Gilmorui, ir šis šoko prie 
durų, pasirengęs prireikus griebti įėjusį. Į virtuvę 
įžengė mergaitė. 

— Mam, ar jau... Oi, atsiprašau, nežinojau, kad 
tu su klientais... - pasakė ji. 

Belė šiaip taip išspaudė šypseną. 

— Deidre, šitie žmonės - policininkai. Kaip tik sa- 
kiau jiems, kad tėčio nuo penktadienio nėra namie. 

Deidrė Menson vilkėjo odinį švarkelį ir segėjo 
trumpą sijonuką. Penkiolikmetė, tiksli apkūniosios 
savo motušės mažesnių matmenų kopija, net į au- 
sis buvo įsivėrusi tokius pat užuolaidų žiedus. Tik 
smėlio spalvos plaukų dar nešviesino. 

Ji pažvelgė į motiną suglumusi. 

— 'Tėčio?.. Aa, taip, taip, seniai jo nematėme. 

Frostas nukrėtė pelenus į puoduką ir kreivai 
šyptelėjo. 

— Su klientais? Bele, vėl parsidavinėji? 

— Na ačiū, pagelbėjai! — piktai papriekaištavo 
dukteriai ponia Menson. Inspektoriui ji nerūpes- 
tingai paaiškino: - Pamaloninu vienišus džentel- 
menus. Tik už kišenpinigius. 

— Kurgi ne. Kai kurie tavo klientai jau tokie vie- 
niši, - atrėžė Frostas, stumdamas puodelį į šalį. — 
Tikiuosi, indus dezinfekuoji. - Deidrės jis paklau- 
sė: - Į mokyklą šiandien nereikia? 

— Trumposios atostogos, - atsakė mergaitė ir pa- 
siėmė iš šaldytuvo braškinių ledų. 

— Kurią mokyklą lankai? 

— Dentono Naująją. 

Tą pačią lankė ir Pola Bartlet. Frostas pasiteira- 
vo, ar Deidrė ją pažinojo. Mergaitė, iškišusi liežuvį, 
lyžtelėjo nuvarvėjusį šokoladą. 

— Bendramokslės buvome. Lepšė, ir tiek. Nosies 
iš knygų neištraukdavo. Nesidomėjo nei berniu- 
kais, nei seksu, nei popmuzika, niekuo. 

— O mokytojas, ponas Belas? - atsainiai paklau- 
sė inspektorius. - Koks jis? 

Deidrė atsikando ledų ir patraukė pečiais. 

— Irgi lepšis. Manau, Pola buvo jį įsimylėjusi. To- 
kia tokį pažino. 

Į lauko duris kažkas garsiai pabeldė. Belė susi- 
raukė, dirstelėjo į rankinį laikrodį ir paprašė duk- 
ters, kad perduotų užšifruotą žinią. 

- Jei atėjo „Žinai kas, žinai ko“, pasakyk, kad vė- 
liau paskambintų. Dabar aš užsiėmusi. 

Vargu ar daug vandens nutekės, kol mergaitei 
bus pasiūlyta dėtis prie šeimos verslo, pagalvojo 
Frostas, žiūrėdamas, kaip ji, ilumpsėdama užpaka- 
liuku, išbanguoja pro duris. 

- Bele, mes ketiname apieškoti namą. Volis pri- 
sidirbo, - pasakė jis ir pamojo Gilmorui. 

Moteris pašokusi stojo priešais pareigūnus. 

— Pirmiau parodyk orderį. 

Inspektorius pamosavo jai prieš nosį degalinės 
kvitais. 

— Patenkinta? - paklausė ir nelaukdamas, kol Be- 
lė apžiūrės popiergalius, vėl įsibruko juos į kišenę. 

— Gerai, tiek to, - nenoromis sutiko šeimininkė. 
— Tik nesujaukite namų. Ir nesumanykite ko nors 
nudžiauti. 

Jiedu su seržantu stabtelėjo koridoriuje, prie 
svetainės durų. 

— Čia, drauguži, ir pradėsime, - tarė Frostas. 

Staiga prie laukujų durų pratrūko piktintis at- 
stumtasis klientas. 

— Jei jis tučtuojau neišsinešdins, - sušuko ins- 
pektorius, - pasakyk, kad nurėšiu jam „Žinai ką“ ir 
sukišiu „žinai kur“! 

Akimirksniu stojusioje tyloje pokštelėjo užtren- 
kiamos lauko durys. 

Svetainė buvo nedidelė, apstatyta naujais bal- 
dais, įsigytais už Belės kišenpinigius. Akį traukė 
spalvotas, dviejų garsiakalbių, 28 colių įstrižainės 
televizorius ir muzikinis centras bei vaizdo grotu- 
vas karalienės Anos stiliaus spintelėje iš raudon- 
medžio. Frostas kumštelėjo Gilmorui ir parodė į jos 
viršų. Ten gulėjo jiedviem jau matyta balta vaizdo 
kasetės dėžutė. Ant jos spausdintu šriftu buvo už- 
rašyta: KOL PASILIES KRAUJAS - RYKŠTĖS IR 
RIMBAI. Taip vadinosi ir vienas pornografinių fil- 
mų, konfiskuotų iš spaudos pardavėjo. 

— Bele! - pašaukė Frostas. 

— Nieko apie tai nežinau, - pasakė atėjusi šeimi- 
ninkė. - Šitą parsinešė Volis. - Ji perskaitė pavadi- 
nimą. —- Rykštės ir rimbai? Mano klientai tokių iš- 
bandymų neištvertų — širdis neatlaikytų. Apie ne- 
švankias vaizdajuostes klauskite Deidrės. Kažkoks 
tipas viliojo ją filmuotis. 

Jie pasikvietė mergaitę. 

— Mama sako, tave kažkas viliojo į pornografiją. 
Papasakok, - paprašė inspektorius. 

Deidrė atsirėmė į durų staktą ir pirštu atkrapštė 
prie dantų prikibusį tąsiuką. 

— Nelabai yra ką pasakoti. Vieną vakarą, einant 
iš diskotekos, prie mūsų sustojo kietos vežėčios, iš- 
lipo toks kadras ir paklausė, ar nenorėčiau užsi- 
dirbti penkiasdešimties svarų. Reikėtų plikai pasi- 
staipyti su juo prieš kamerą. Pasiūliau susikišti tą 
kamerą į subinę. 

— Aš išauklėjau padorią mergaitę, — pasigyrė 
Belė. 

— Kaip jis atrodė? - paklausė Frostas. - Ar atpa- 
žintum pamačiusi dar kartą? 

— Senis, kokių keturiasdešimties. Išsipustęs, bal- 
tiniai, kaklaraištis, na kaip tokiems pridera. Tam- 
siaplaukis. Gal ir atpažinčiau, bet negarantuoju. 

Inspektorius, mostelėjęs ranka, atleido ponią 
Menson ir jos dukterį - galite eiti sau. Jis neketino 
gaišti laiko su pornografinėmis vaizdajuostėmis, ši 
byla Frostą domino mažiausiai. Paskubomis apsi- 
dairę svetainėje jiedu nieko įdomaus neaptiko. 

— Ką gi, drauguži, metas keliauti į Bedfordšyrą. 

Belės miegamajame inspektorius atsisėdo ant 
minkštos dvigulės lovos, užklotos putnia violetine 
antklode, o Gilmoras įniko vieną po kito naršyti 
stalčius. Išvydęs ant staliuko dėžutę cigarų „Ham- 
let“, inspektorius viltingai ją pakratė. Dėžutėje bu- 
vo likęs vienas cigaras. Frostas jį užsidegė, išsitiesė 
ant lovos ir ėmė palaimingai pūsti dūmus krimina- 
listo seržanto pusėn. 


Frostas perfrazuoja eilutę iš XX a. pirmoje pusėje Anglijoje 
populiarios „Pasakojimų prieš miegą“ knygelės ir garsios 
britų dainininkės Veros Lynn dainos. Šia eilute buvo 
įprasta raginti vaikus eiti miegoti. 


— Atsiprašau, - irzliai pratarė Gilmoras, nepa- 
tenkintas, kad inspektorius nepadeda, ir pasilen- 
kęs ištraukė spintelės prie lovos stalčių. Jame mėtė- 
si kontraceptikų pakuotės... mažyčiai purškikliai. 
Vieną jų seržantas parodė Frostui. Šis atsisėdo ir 
įsmeigė akis į etiketę. 

— Nieko sau! Spenelių stangriklis! - Inspekto- 
vyrams, nė pirštų nebereikės. 

- Šit dar! - Gilmoras mostelėjo kitu flakonėliu. 

— Rupūžėle, drauguži, į mane gali nepurkšti. 
Dabar man nėmaž to nereikia. Na ko dar ji turi? 

Frostui ūmai sukilo entuziazmas, ir jis puolė 
raustis po sekso reikmenis ir įvairius stimuliatorius. 

Daugiau nieko įdomaus miegamajame nebuvo. 
Jiedu perėjo į gretimą, Deidrės, kambarį. Sienos čia 
buvo nuklijuotos popdainininkų plakatais, stovėjo 
nedidelis grotuvas. 

— Neverta čia ieškoti, bičiuli, - pasakė inspekto- 
rius. — Vogtų daiktų Volis dukters kambaryje ne- 
slėptų. 

— Jei paieškosime, per galvą niekas neduos, - at- 
šovė nelinkęs taip lengvai pasiduoti Gilmoras ir, 
atitraukęs spintą, žvilgtelėjo, kas už jos. 

— Na, jeigu tave tai jaudina, pirmyn! 

Nerasdamas, kur išmesti cigarą, Frostas priėjęs 
atidarė langą į kiemą. Skurdžiame išbetonuotame 
sklypelyje po lietaus telkšojo alyvuoto vandens ba- 
los, gulėjo pora surūdijusių kibirų be dugno, dvi 
padangos nuvažinėtais protektoriais. Padangos! 
Mėlynasis furgonas! Kaip jis galėjo pamiršti pra- 
keiktą furgoną?! Šit ką derėjo apieškoti! 

Frostas žvilgsniu palydėjo žemyn smingančią 
cigaro nuorūką. Išgirdęs seržantą šūktelint, atsigrę- 
žė. Gilmoras laikė rankose į gniužulą susuktus vy- 
riškus džinsus. Kai išskleidė, paaiškėjo, kad jie 
purvini ir gausiai sulaistyti krauju. 

— Beleee! - nusirito laiptais Frosto riksmas. 

— Tuojau ateisiu! - atšaukė moteris. 

Ji patyliukais greitakalbe su kažkuo šnekėjosi. 

— Mikliau judinkis! — sušuko inspektorius. 

— Einu, einu. 

Trinktelėjo laukujės durys. Tas garsas Frosto 
pasąmonėje suveikė kaip perspėjimo signalas. Gat- 
vėje sukosėjęs užbirbė variklis. Furgono variklis. 

- Šūdas! — sukeikė inspektorius, paknopstomis 
puldamas laiptais žemyn. Gilmoras nubildėjo jam 
iš paskos. Šeimininkė tyčia lėtai, užstodama jiems 
kelią, kopė į viršų. Frostas jos vos neparbloškė. Kai 
išpuolė į lauką, furgono nebebuvo. Tik alyvos kla- 
nelis tamsavo ten, kur jo stovėta. 

— Ant to šūdo kitas šūdas! - suvaitojo inspektorius. 

— Antai! - rodydamas sušuko seržantas. 

Pūkštelėjo debesėlis dūmų ir mėlynas pavidalas 
dingo už kampo. Pareigūnai sušoko į „Cortiną“ ir 
automobilis suurzgęs leidosi į gaudynes. Sankryžo- 
je pasukę už to paties kampo, furgono kriminalis- 
tai nebeišvydo. Veikiausiai jau buvo išvažiavęs į 
pagrindinę gatvę. 

— Kur? — paklausė Gilmoras. 

— Į kairę, — tarstelėjo inspektorius, pastebėjęs 
lyg ir mėlyną automobilį kertant reguliuojamąją 
sankryžą. 

Seržantas, laukdamas, kol įsižiebs žalia šviesa, 

nekantriai barbeno pirštais į vairą. Furgonas tolu- 
moje mažėjo ir blanko. Tai bent susimovėme, galvo- 
jo Gilmoras. Reikėjo imtis jo, kol stovėjo prie namo. 

— Sukrušta nutukusi karvė, - sumurmėjo jis. — 
Už tai, kad mums sukliudė, reikėtų įkišti ją į cypę. 

— Drauguži, Volis —- jos vyras. - Frostas pamėgi- 
no seržantą nuraminti. - Taviškė dėl tavęs pasielg- 
tų taip pat. 

Kažin, su kartėliu pamanė Gilmoras. Kai pa- 
skambino prakeiktas Maletas, ji nėmaž man nepa- 
gelbėjo. Mintis apie žmoną išvaikė sumirksėjęs 
šviesoforas. Įnirtingai mindamas greičio pedalą, 
seržantas ėmė lenkti vieną automobilį po kito. Mė- 
lynasis furgonas vėl priartėjo. 

— Operatyviojo valdymo centras - inspektoriui 
Frostui. Prašau atsiliepti, - prabilo radijas. 

Gilmorui teko staigiai stabdyti, mat kelią jiems 
užtvėrė iš šalutinės gatvelės išsukęs universalas. 

— Operatyviojo valdymo centras - inspektoriui Fros- 
tui. Prašau atsiliepti, - pakartojo operatyvininkas. 

— Gal užtilsi! - užriko Frostas radijui, o Gilmo- 
ras tuo tarpu aplenkė universalą. 

Inspektorius persisukęs parodė jo vairuotojui 
nepadorų gestą. Mėlynasis furgonas sustojo prie 
šviesoforo. 

— Operatyviojo valdymo centras - ponui... 

Frostas griebė siųstuvėlį. 

— Ei, centre, ar negalite pakentėti?! Mes perse... 
Šūdas! 

— Kaip sakote? Gal pakartotumėte? 

— Tfu tfū tfu, sakau, - irzliai sumurmėjo inspek- 
torius. Įmanydamas būtų tvojęs galva į priekinį sti- 


270 


klą. Ant furgono, kurį jie pagaliau prisivijo, šono 
buvo užrašytas drabužių parduotuvės numeris, o 
vairavo tą automobilį moteris. Gilmoras pagiežin- 
gai baltakiavo į Frostą, tarsi dėl nesėkmės būtų kal- 
tas šis. Inspektorius pasistengė nusiteikti filosofiš- 
kai. Kitaip nei seržantui, susimauti jam buvo ne 
pirmiena. — Volis vis tiek sugrįš. Jis neturi kur dė- 
tis. - Operatyvininkui Frostas pasakė: - Perspėkite 
visas grandis. Volį Mensoną būtina suimti. Pasku- 
tinį kartą jis pastebėtas vairuojant maždaug dešim- 
ties metų mėlyną „Ford Transit“... Registracijos nu- 
merio nežinau, bet jis turėtų būti kompiuteryje. 

— Supratau, - atsakė Operatyviojo valdymo cen- 
tras. — Prašau dar neišjungti ryšio. Su jumis nori 
pasikalbėti seržantas Džonsonas. 

Kažkas sušiugždėjo, po akimirkos prašneko 
Džonsonas: 

— Džekai, ekspertai ištyrė ant laikraščio likusius 
dažus. Jie tikrai iš Grinvėjaus pašto dėžutės. Male- 
tas nori, kad grįžtum kuo skubiau. 

— Gyvenime nieko daugiau ir neveikiu, tik ten- 
kinu Maleto įgeidžius, - tarė Frostas. - Mudu jau 
važiuojame. 


Iš jaudulio Maletas kone strakaliojo. Pamatęs Fros- 
tą, jis sumosavo ekspertizės laboratorijos-ataskaita. 

- Inspektoriau, mes jį pričiupome. Pričiupome... 
bendromis pastangomis. Dėkui jūsų pastabumui, 
ekspertizės mokslininkų meistrystei ir kolektyvi- 
niam darbui, kuriam sumaniai vadovavau aš. 

Maletas atsisėdo ir patenkintas savimi ėmė su- 
kiotis su kėde į šalis. Frostui dingtelėjo, kad dabar 

— tinkamas metas pakišti suklastotus degalinių 
kvitus. 

— Puiku. — Vyriausiasis inspektorius, vos užme- 
tęs akį, atsainiai pasirašė ant jų prašmatniuoju par- 
keriu ir sukišo į peržiūrėtųjų dokumentų dėklą. — 
Pagaliau dirbame prideramai. Kaip inventorizacija? 

— Beveik baigta, viršininke, — atsakė Frostas, tuo 
pat metu karštligiškai galvodamas, kur galėjo nu- 
kišti tuos prakeiktus blankus. 

— Nuostabu! —- dar skaisčiau nušvitęs šūktelėjo 
Maletas. — Tą Grinvėjų reikia suimti nedelsiant. 
Kiek Žmonių jums prireiks? 

— Kuo mažiau, tuo geriau. Grinvėjus gyvena ty- 
ruose. Jei prie kotedžo susirinks pusė Dentono po- 
licijos, jis gali tiesiog pasprukti. - 

— Labai gerai, tik žiūrėkite, nesusimaukite. — 
Maletas nekantravo išprašyti Frostą iš kabineto, 
mat jam knietėjo paskambinti policijos viršininkui 
ir tarsi atsitiktinai užsiminti, kad, nepaisant pasi- 
baisėtinos kadrų stokos, Dentono skyrius vėl gali 
pasigirti puikiais darbo rezultatais. Staiga vyriau- 
siasis inspektorius prisiminė, ko iš tikrųjų kvietėsi 
Frostą, ir jo euforija kaipmat išgaravo. Pagriebęs 
„Dentono aido“ numerį, Maletas dūrė pirštu į ant- 
raštes. — Skaitėte? Močiučių skerdikas! Miestą 
kausto siaubas! Kokių imsimės veiksmų? Spauda 
reikalauja mūsų kraujo, vyriausioji valdyba akylai 
stebi kiekvieną mūsų žingsnį. 

— Gali būti, kad netrukus įteiksiu jums ataskaitą 
apie ištirtas žmogžudystes, — atsakė Frostas ir 
glaustai papasakojo apie Volį Mensoną. - Džinsai 
jau išsiųsti ekspertams. 

Maletas vos tvardėsi. Troško kuo greičiau pra- 
nešti naujieną policijos viršininkui. 

— Mensoną nedelsiant surasti ir suimti! - įsakė 
ir, griebęs telefoną, ėmė rinkti numerį. 

- Turėsiu galvoje, - nutaisęs rimtą išraišką vei- 
de, pratarė Frostas. 

— Prašyčiau sujungti su policijos viršininku, - į 
ragelį pasakė Maletas ir pridengė mikrofoną delnu. 
— Inspektoriau, pokalbis baigtas. - Kai Frostas už- 
darė duris, jis pasitaisė kaklaraištį ir susiglostė 
plaukus. — Pone, sveiki, - prašneko nusidirbusio 
žmogaus balsu. - Atleiskite, kad kalbu nelabai žva- 
liai... žinote, miego stoka... — Santūriai sukikenęs 
vyriausiasis inspektorius tarė: - Kas nors, pone, tu- 
ri žiūrėti tvarkos... Pamaniau, jums pirmam dera 
išgirsti geras naujienas. Polos Bartlet ir senučių Žu- 
dynių bylos... 

TREČIADIENIS. POPIETINĖ PAMAINA 


Haris Grinvėjus įmetė į puoduką arbatžolių 
maišelį ir užpylė karštu vandeniu iš virdulio. Nė 
pats nežinojo, ko nerimauja. Nedidukas radijo im- 
tuvas ant šaldytuvo buvo įjungtas, vietinė stotis 
transliavo bitlų „Eleanor Rigby“. Grinvėjus susi- 
raukė ir išjungė aparatą. Liūdnos, slegiančios dai- 
nos apie mirtį klausytis nenorėjo. Keldamas puo- 
duką prie lūpų, išgirdo tyliai trinktelint atsargiai 
uždaromas automobilio dureles. Šviesą jis išjungė 
akimirksniu. Pratraukęs užuolaidą, iš tamsios vir- 
tuvės pažvelgė į lauką. 

Taku ėjo du vyrai, vienas buvo vidutinio am- 
žiaus ir atrodė apsileidęs, kitas, bebaigiąs trečią de- 
šimtį, panėšėjo į galvažudį. Kad geriau įmatytų, 
Grinvėjus apgaubė akis delnų stogeliu. Vyresniojo 
atėjūno, kaklą kaip pakliuvo apsimuturiavusio 
no, nei kito vyriškių Grinvėjus nepažinojo, bet nuo 
jų taip ir trenkė grėsme. 

Į duris jie pabeldė tyčia atsainiai, apgaulingai ra- 
mindami šeimininką. Šuo, devynių mėnesių dober- 
manas, pašoko ant kojų ir suurzgęs ėmė loti. Grin- 
vėjaus už antkaklio nuvestas į svetainę ir uždarytas, 
jis pratrūko ambryti dar garsiau. Anie vėl pasibeldė, 
šį kartą smarkiau. Grinvėjus paėmė lazdą, kurią lai- 
kydavo prieškambaryje ant staliuko, ir atsargiai 
pravėrė duris. Apkiautėlis kaltai šyptelėjo. 

— Arjūs — ponas Grinvėjus? Atleiskite, kad truk- 
dome taip vėlai. Buvome užsukę anksčiau, bet ne- 
radome jūsų namie. 

Vyriškis kažką kilstelėjo. Širdis Grinvėjui nusi- 
rito į kulnus. Tai buvo policininko tarnybinis pa- 
žymėjimas. 

— Policija?.. — užsikirsdamas pratarė šeiminin- 
kas. Dieve, kaip jie sužinojo? 

— Formali apklausa, ir tiek, - pasakė policinin- 
kas, anot pažymėjimo, kriminalistas inspektorius 
Džekas Frostas. - Ar galėtume užeiti? 

Paklausti paklausė, bet į vidų jie suėjo, nelaukę 
atsakymo. 

Formali apklausa? Jei tai būtų formali apklausa, 
niekas kriminalisto inspektoriaus, net ir tokio ap- 
sileidėlio kaip šitas, čionai nesiųstų. Grinvėjui pa- 
šėlo tirtėti rankos. Jis pasistengė nerūpestingai nu- 
sišypsoti. 

— Ketinau taisytis vakarienę, - pasakė. 

— Ilgai čia neužtruksime, - patikino Frostas. 

Nepažįstamo balso suerzintas šuo svetainėje 
amsėjo ir niršiai krebždeno duris. Šeimininkas vėl 
šyptelėjo. 

— Verčiau išleisiu Spyglį laukan. Užjutęs nepa- 
žįstamus žmones, jis tiesiog pasiunta. 

Atidaręs svetainės duris, Grinvėjus vos spėjo 
pagriebti išpuolusiam šuniui už antkaklio. Parei- 
gūnai apdairiai atsitraukė. 

— Prisėskite kur nors, —- pasiūlė šeimininkas, 
urzgiantį dobermaną pro kriminalistus tempda- 
mas į virtuvę. 

— Ačiū, - tarstelėjo Frostas ir, laikydamasis ato- 

kiau nuo šuns, Gilmorui iš paskos nusekė į nejau- 
kią svetainę. Trijų dalių minkštasis komplektas čia 
buvo gerokai apzulintas, ant kėdžių kūpsojo šūs- 
nys senų laikraščių. Priešais televizorių stovėjo 
įdubusi sofa, į šiukšlinę prie jos galo vos tilpo tuš- 
čios alaus skardinės. Inspektorius, šniukštinėda- 
mas, bene pastebės ką įtartino, pavaikščiojo po 
kambarį. 

— Tik pažiūrėkite! 

Gilmoras parodė inspektoriui pornografinį žur- 
nalą su krūtinga blondine mokyklinė uniforma 
viršelyje. Bet Frostas nerimavo dėl kitko. 

— Ar ne per ilgai jis veda tą nupiepusį šunį?.. 
Velniai rautų! —- sukeikė jis, išgirdęs, kaip lauke 
suūžė variklis. Vėl! - Tasai šunkara neša mieles! 

Kriminalistai puolė prie užpakalinių durų, bet 
ten kelią jiems pastojo urzgiantis dobermanas. 
Griūte išgriuvę pro pagrindines duris, jie spėjo pa- 
matyti tik užpakalinius tamsoje išnykstančio kro- 
vininio furgono žibintus. Pareigūnai sušoko į 
„Cortiną“ ir leidosi jį vytis. Kratydamasis ant kelei- 
vio sėdynės, Frostas už tai, kad taip Žioplai paleido 
įtariamąjį, plūdo save paskutiniais žodžiais. Ir ko- 
dėl jis neapsidraudė, nepasikvietė daugiau kolegų? 
Jei Grinvėjus paspruks, Maletas savo pasiūlymą, 
žinoma, primins. 

— Spausk, drauguži, spausk, — paragino inspek- 
torius Gilmorą, kai furgono žibintų švieselės virto 
mažyčiais taškais tolumoje. 

— Ką iš tokio kledaro išspausi, — atšovė seržan- 
tas. Prie greičio nepratusi „Cortina“ tirtėjo ir kretė- 
jo. Degalų rodmens žiburiukas be paliovos perspė- 

jamai mirksėjo, salone trenkė svilėsiais. - Ar ne- 
vertėtų operatyvininkų paprašyti pagalbos? 

Frostas dvejojo. Pagalba, žinoma, būtų praver- 
tusi, bet jis vis dar tikėjosi, kad jiedu apsieis be jos 
ir nuovada nesužinos, kaip kvailai jis susimovė. 
Apsispręsti padėjo ausį veriantis džeržgesys vari- 
klyje. Inspektorius įjungė siųstuvėlį. 

— Ar norite pasakyti, - užriaumojo Maletas, iš- 
plėšęs mikrofoną seržantui Velsui iš rankos, - kad 
paleidote įtariamąjį?! 

Vyriausiasis inspektorius trainiojosi Operaty- 
viojo valdymo centre, tikėdamasis pirmas išgirsti, 
kad įtariamasis sėkmingai suimtas. - 

— Siųskite pagalbą, ir tiek. Nutraukiu ryšį, - su- 
murmėjo Frostas ir išjungė aparatėlį. Jis kuo pui- 
kiausiai suvokė, kad šitaip vyriausiojo inspekto- 
riaus pylą tik užvilkina. Anksčiau ar vėliau vis tiek 
teks atsiimti. — Kur tas šlapiaklynis? — Orientyras 
— užpakalinių furgono žibintų švieselės — buvo iš- 
nykęs. — Atsargiai! — staiga suriko inspektorius, 
mat prieš pat jų automobilį sušmėžavo tamsus pa- 
vidalas. 

Gilmoras akimoju įmynė į grindis stabdžių pe- 
dalą. Slystelėjusi, net padangos sužviegė, „Cortina“ 
sustojo ir Frostas bloškėsi į seržantą, šis vos nepa- 
leido vairo. Jie vos netvojo į Grinvėjaus furgoną, 
pritrūko kelių colių. 

— Ką tas avigalvis išdarinėja? — suniurzgė ins- 
-pektorius, grabaliodamas saugos diržo sagtį. Į 
klausimą atsakė pats Grinvėjus: išdygęs prie „Cor- 
tinos“, jis užsimojo ilgakočiu kūju. Kurtinamo 
trenksmo lydimas smūgis supurtė automobilį, aki- 

mirksniu sueižėjęs priekinis stiklas tapo panašus į 
neperregimą korį. Pagaliau atsisegęs diržą ir išpuo- 
lęs iš „Cortinos“ Frostas išvydo tik raudonus fur- 
gono žibintus, vėl nykstančius tolumoje. 

— Kad jį triperis suriestų! - išsiplūdo inspektorius. 

Kad matytų kur važiuoti, suskaldytą priekinį 
stiklą jiems teko išmušti. Kai vėl leidosi vytis Grin- 
vėjų, žvarbus vėjas išsyk kibo į skruostus, akys ap- 
siašarojo. Nuovada pranešė išsiuntusi pagalbon ra- 
jono patrulį „Herbas Tango“. 

Vis dėlto stovėdami jie sugaišo pernelyg daug 
laiko. Gatvė priešakyje buvo tuščia. Nusisukęs nuo 
šalto oro srauto, kad taip negildytų veido, Frostas 
vėl įjungė radijo siųstuvą ir pasakė: 

— Atrodo, Grinvėjus paspruko. Kai matėme pa- 
skutinį kartą, suko greitkelio link. 

— „Herbas Tango“ klauso, - atsiliepė konsteblis 
Simsas. - Mes kaip tik prie išvažiavimo į greitkelį. 
Bandysime užkirsti jam kelią. 

— Ką gi, bandykite, - atsakė inspektorius ir gūž- 
damasis pasistatė apsiausto apykaklę. Pamėgino 
užsidegti cigaretę, bet degtuko ir vėjo grumtynėse 
nugalėjo pastarasis. 

Netrukus radijas sugargė ir susijaudinęs Simsas 
berte išbėrė: 

— Jis mus pastebėjo ir apsigręžė. Važiuoja jūsų 
link. Vejamės! 

— Štai jis! - sušuko Gilmoras. 

Priešakyje sutvisko priekiniai furgono žibintai, 
sužviegė garso signalas, raginantis verčiau trauk- 
tis iš kelio. 

— Užtverk! - riktelėjo Frostas. 

Gilmoras nenoromis pasuko automobilį šonu į 
artėjantį furgoną. Šio žibintai tvieskė vis ryškiau, 
signalas spiegė vis primygtiniau. Už Grinvėjaus 
mašinos pasirodė dar viena pora šviesų, veriamai 
užkaukė „Herbo Tango“ sirena. 

— Jis nesustos! - užkriokė kriminalistas seržantas, 
net ir apakintas žaibiškai atsisegęs saugos diržą. 

— Šok! - paragino inspektorius, kuris savojo, lai- 
mė, buvo neužsisegęs. Pastūmęs dureles, jis nėrė 
ant asfalto ir persivertęs pašoko ant kojų, o furgo- 
nas tą pat akimirką trenkėsi į „Cortiną“ ir šią apsu- 
ko. Sužviegė padangos, parūko dūmai. Furgono 
variklis bejėgiškai suūžė, Grinvėjus pavarė mašiną 
atbulą. Bet trauktis jam nebebuvo kur, kelią užtvė- 
rė privažiavęs patrulio automobilis. 

Sutrinksėjo atidaromos ir uždaromos durelės. 
Du konstebliai pritykino prie furgono iš galo. Gil- 
moras, trindamas nubrozdintas alkūnes, prisiarti- 
no iš priekio. Staiga iš kabinos, grėsmingai mosuo- 
damas kūju, iššoko Grinvėjus. Kriminalistas ser- 
žantas, pasirengęs prireikus pulti, vos vos 
susikūprino ir žingtelėjo dar žingsnelį. Grinvėjus 
paklaikusiomis akimis iškėlė savo ginklą virš gal- 
vos ir grasindamas apsisuko. 

— Mesk tą gelžgalį, pusgalvi tu! - užbaubė Frostas. 

Akimirką sutrikdyto Grinvėjaus dėmesys nu- 
krypo į inspektorių, todėl konstebliai galėjo surizi- 
kuoti pulti. Vis dėlto nespėjo. Grinvėjus tučtuojau 
atsigręžė į juos ir vėl sumosavo abiem rankomis 
laikomu kūju. Kai tik konstebliai atsitraukė, Gilmo- 
ras, pasinaudojęs proga, šoko prie įžūlėlio iš užnu- 
gario ir, viena ranka apglėbęs per kaklą, ėmė 

smaugti. Grinvėjus paleido kūjį ir pamėgino atplėš- 
ti seržanto ranką. Gavęs smūgį alkūne, Gilmoras 
apkvaitęs suriko iš skausmo ir atleido gniaužtą. 
Grinvėjui tik to ir reikėjo - jis žaibiškai pasilenkė ir 
buvo jau begriebiąs kūjį, bet čia pat sustaugė nesa- 
vu balsu: bato kulnu primynęs jo ranką, Frostas vi- 
su svoriu pritrėškė ją prie asfalto. 

— Bjaurrrybe tu! - sušvokštė Grinvėjus. 

— Ramiau, ramiau, - šaltai atšovė inspektorius 
ir nukėlė koją, kad Gilmoras galėtų užlaužti bė- 
gliui rankas ir surakinti antrankiais. Nusipurtęs 
nuo kostiumo dulkes, seržantas pastatė Grinvėjų 
ant kojų. 

— Sulaužei man ranką, - suunkštė šis. - Man 
reikia medikų pagalbos. 

- Jei nenutilsi, tuojau tau prireiks laidojimo biu- 
ro paslaugų, — atkirto Frostas. - Kad žinotum, šią 
savaitę paskelbta policijos žiaurumo akcija. O da- 
bar ropškis į aną sumautą mašiną. 

Jie visi susigrūdo į patrulio automobilį. Važiavo 
tylėdami. Grinvėjus net nepaklausė, kuo yra kalti- 
namas, tik sėdėjo ir spoksojo tiesiai prieš save. 


— Į antrąjį Kvotos kambarį, - nurodė Velsas, kai 
Frostas su Gilmoru ir suimtuoju įėjo į priimamąjį. 

— Man reikia gydytojo. Šitie šunsnukiai sulaužė 
ranką, — sudejavo Grinvėjus, vaidindamas kone 
mirštantį. 

— Iškvieskite jam medikus, — paliepė Maletas ir 
trypinėjo netoliese džiaugsmingai išsišiepęs. Galė- 
jai pamanyti, kad jam išaugo antras pimpalas. - Šį 
kartą laikysimės visų taisyklių. - Pasivedėjęs į šalį 

inspektorių, jis šnipštelėjo: - Erostai, policijos virši- 
ninkas šiuo požiūriu pasiutusiai skrupulingas. 

— Na, tikiuosi, seno krieno nenuvilsime, - atsa- 
kė Frostas. - Sužaloto nekalto avinėlio įtariamasis 
ilgai nevaidins. 

— Pasiunčiau į Grinvėjaus namus visą ekspertų 
grupę, kad iššniukštinėtų kotedžą iki paskutinio 
colio, - tarė Maletas. — Kai tik ką nors aptiks, pra- 
nešiu jums. - Jis suėmė Frostui už peties ir pridūrė: 
— Inspektoriau, kliaunuosi jūsų sugebėjimais. 

— Matyt, visai pakvaišai, jei kliauniesi, - Male- 
tui nuėjus, sau po nosimi suburbėjo Frostas. Jis su- 
abejodavo savo gebėjimais kaskart, kai tik kas nors 
jais pasikliaudavo. 

— Tad kviesti daktarą ar ne? - paklausė Velsas. 

— Vėliau, — atsakė inspektorius. — Pirmiau su 
Grinvėjum šnektelsiu aš. Gal nedidelė skausmo do- 
zė padės jam susikaupti. 

TREČIADIENIS. NAKTINĖ PAMAINA (1) 


Kad galėtų pažvelgti į sieninį laikrodį, ant kė- 
dės kiūtančiam Grinvėjui teko atsigręžti. Buvo pu- 
sė dešimtos. Jis pasitrynė sužalotąją ranką. Prie- 
šais, atsirėmęs į pilkšvai rusvą sieną, stovėjo jau- 
nas žaliūkas kriminalistas seržantas ir piktai 
dėbsojo į sulaikytąjį. Šis savo ruožtu nemirksėda- 
mas spigino į pareigūną. 

— Kiek dar reikės laukti? — paklausė Grinvėjus. 
Gilmoras jam neatsakė. - Oho, - dėdamasis nuste- 
bęs pratarė įtariamasis ir atsisuko į duris saugančią 
blondinukę. - Meilute, kiek dar laiko turėsiu čia su- 
gaišti? - Konsteblė Ridli tylėdama žiūrėjo į sieną už 
Grinvėjaus. - Nieko sau, nieko sau, - pasakė šis. 

Atsivėrė durys ir į antrąjį Kvotos kambarį įžen- 
gė Frostas su išpampusiu žaliu aplanku po pažas- 
timi. Bylą inspektorius numetė ant stalo, kartu su 
cigaretėmis ir degtukais. 

— Kur gydytojas? — pasiteiravo Grinvėjus. 

- Šiuo metu kaip tik marina kažkieno katę, - at- 
sakė Frostas ir klestelėjo ant laisvosios kėdės. - At- 
vyks, kai tik galės. 

Įsikandęs cigaretę, inspektorius brūkštelėjo 
degtuku į stalviršį. Užsirūkęs pastūmė pakelį Grin- 
vėjui. 

— Ką, nuvalkiotas gero ir pikto farų Žaidimas? — 
pašaipiai paklausė šis. 

— Ne, - maloniai nusišypsojęs atsakė Frostas. — 
Mes abu - pikti farai. Abu neapkenčiame tokių 
kaip tu. - Jis uždegė Grinvėjui cigaretę. - Bet neap- 
kęsime dar labiau, kai viską papasakosi smulkiai ir 
išsamiai. | 

Grinvėjus, esą suglumęs, skėstelėjo rankomis. 

— Ką turėčiau papasakoti? Net nenumanau, apie 
ką čia kalbama. 

Inspektorius, išpūtęs dūmų ratilą, stebėjo, kaip 
šis rangosi aplink žalsvai nudažytą elektros lem- 
putę palubėje. 

— Jeigu nenumanai, kodėl tuomet sprukai? 

— Panika suėmė. Nesu pratęs, kad naktimis į 
mano namus laužtųsi policininkai, - atšovė Grin- 
vėjus ir atsistojo. - Jei ketinate pateikti man kalti- 
nimą, pirmyn! Jei ne, aš išeinu. 

Gilmoras žengė prie jo ir jėga pasodino. 

— Esi kaltinamas, kaip puikiausiai Žinai, žmog- 
žudyste, - pasakė. 

Kaltinamasis niekinamai sukikeno. 

— Žmogžudyste? — perklausė jis, dirsčiodamas 
tai į Gilmorą, tai į Frostą. - Įdomu. Ir ką gi aš nužu- 
džiau? 

Sušiktai šaltas ir abejingas, mintyse nenoromis 
pripažino inspektorius. Jeigu ne ekspertų patvir- 
tintas įkaltis, mane jau apniktų abejonės. 

Jis atvertė aplanką ir, išėmęs Polos Bartlet nuo- 
trauką, vienu pirštu pastūmė ją arčiau Grinvėjaus. 

— Jai buvo vos penkiolika. Lengvas grobis to- 
kiam drimbai šunsnukiui kaip tu. 

Sulaikytasis spoksojo į spalvotą fotografiją taip, 
lyg netikėtų savo akimis. 

— Ta mokinukė? Na tai jau panašu į netikusį ab- 
surdą. Juk surašiau paaiškinimą kitam farui... tam 
numirėlio veidu... inspektoriui Alenui. Ji iki mano 
namų net neprivažiavo. Laikraščio tą rytą taip ir 
neatvežė. 

Gilmoras prikišo veidą prie pat Grinvėjaus ir iš- 
košė pro dantis: 

— Atvežė, šikniau, atvežė. Laikraštį tu gavai. 
Pats pripažinai, kad tą rytą buvai namie. Įsitempei 
ją į vidų... nekaltą penkiolikos metų vaiką... 

— Penkiolikos metų — ir dar nekalta? Taip nebū- 
na! - Grinvėjus išsiviepė. 

Kriminalistui seržantui pristigo savitvardos. 
Sugriebęs įtariamąjį už atlapų, pakėlė nuo kėdės ir 
bloškė į sieną. 

— Dar vaipysies, bjaurybe tu?! Mačiau mergaitės 
lavoną. Mačiau, ką jai padarei. 

Konsteblė Ridli sukosčiojo, tarsi primindama 
 Gilmorui, kad jos pareiga - registruoti bet kokius 
kriminalistų ir kvočiamojo incidentus. Seržantas 
atstūmė Grinvėjų ir patrynė į švarką rankas, lyg 
šios būtų apdergtos. 

— Daugiau į jokius klausimus neatsakinėsiu, — 
piktai išbėrė Grinvėjus. 

— Atsakinėsi kaip didelis, - atkirto Frostas, - an- 
traip netyčia vėl priminsiu ranką. - Jis atsilošė ir, 
siūbuodamas kėdę ant dviejų kojų, išpūtė dūmų 
sruogą į gelzganas lubas. - Aptarkime švelninan- 
čias aplinkybes. Gali būti, kad mergaitės žudyti ne- 
norėjai. Ką ji darė? Koketavo? Kraipė tau panosėje 
uodegą, o paskui spruko? 

— Nenutuokiu, apie ką čia šneki, viršininke. — 

Grinvėjus, demonstruodamas, kaip jam nuobodu, nu- 
sižiovavo. — Aš tos mergiotės nei dulkinau, nei Žžu- 
džiau. Man patinka vyresnės, su dideliais papais - to- 
kios kaip šit farė, o ne plokščios lyg lenta mažametės. 

Frosto kėdės kojos trinktelėjo į grindis taip gar- 
siai, kad įtariamasis mažne pašoko. 

— Aa, tad ji buvo plokščia lyg lenta? Nuplėšei jai 
drabužius, užtat ir žinai! - Inspektorius dūrė pirš- 
tu į Gilmorą, kuris kažką skrebeno užrašinėje. — 
Seržante, būtinai užrašyk. 

— Nebūtina nuplėšti drabužius, kad pamaty- 
tum, ar merga turi papukus, ar ne, - pašaipiai su- 
niurzgė Grinvėjus. — Vasarą ji vežiodavo laikraš- 
čius vienais marškinėliais. Buvo matyti, kad nieko 
gero neturi. 

— Tikra teisybė, - pritarė Frostas. - Ir aš mačiau, 
kad nieko gero neturi, kai gulėjo paslika ant skrodi- 
mo stalo. Bet vis tiek nepasibodėjai jos išprievartauti. 

— Išprievartauti? — Grinvėjus sausai prajuko. — 
Matau, jums šūdinai striuka įtariamųjų. 

Inspektorius paėmė iš aplanko mašinraščiu pri- 
margintą lapą. 

— Štai paaiškinimas, kurį surašei mano kolegai, 
inspektoriui Alenui, na tam - numirėlio veidu. Čia 
parašyta, kad vairuoji furgoną, pats sau darbdavys. 

— Na taip. 

— Buvo paprašyta papasakoti, ką veikei rugsėjo 
keturioliktą dieną, kai dingo Pola Bartlet. - Frostas 
akimis perbėgo paaiškinimą. - Sakei, kad visą die- 
ną nebuvai išėjęs iš namų. Taip? 

— Galiu pakartoti, tą dieną nebuvo jokių užsa- 
kymų. 


Grinvėjus nukratė pelenus ant grindų. Atrodė, 
kad kvota jam netgi patinka. „Klauskite, šunys, ko 
norite, nieko iš manęs nepešite!“ — bylojo jo veido 
išraiška. 

Inspektorius pasikrapštė randą. 

— Laikraštį „The Sun“ mergaitė įprastai atvežda- 
vo apie aštuonias? 

— Taip. Bet tą rytą ji neatvažiavo. 

— Ir laikraščio negavai? | 

— Kokia giliamintiška išvada! - sarkastiškai pa- 
gyrė Grinvėjus. 

Frostas paklojo prieš jį perregimą voką su „The 
Sun“ numeriu. 

- Štai laikraštis, kurio esą negavai. O Čia... - Ins- 
pektorius pamosavo lapu su ekspertų išvadomis. — ... 
moksliškai įrodyta, kad esi nusimelavęs šunsnukis. 

Grinvėjus pagriebė lapą, greitomis peržvelgė ja- 
me surašytą tekstą ir sukikenęs grąžino inspekto- 
riui. 

— Paistalai, ir tiek. 

— Ne paistalai, o nenuginčijami moksliniai įro- 
dymai. Teisėjui jie patiks, - įsiterpė Gilmoras. 

Įtariamasis kuo nuoširdžiausiai nusišypsojo. 

— Gerai, tarkime, įrodymai. Tarkime, laikraštis 
buvo įkištaš į mano pašto dėžutę ir vėl ištrauktas. 
Bet tai neįrodo, kad mergaitė lankėsi mano namuo- 
se, neįrodo, kad aš ją bent pirštu paliečiau. 

— Visus įrodymus mes netrukus turėsime, - pa- 
sakė Frostas. - Šiuo metu ekspertų grupė colis po 
colio tyrinėja tavo namus. Užteks vieno tavo plau- 
ko... vieno siūlgalio iš mergaitės drabužio, ir būsi- 
me tave, šūdžiau, pričiupę. 

- Šit ką pasakysiu, - vaipydamasis atšovė Grin- 
vėjus. - Jei bent ką nors rasite, besąlygiškai prisipa- 
žinsiu ir dar prisieksiu. O kol kas tai paskutinis 
mano žodis. 

Inspektorius lipšniai nusišypsojo ir pasakė: 

— Rasime. 

Pasistengė, kad balsas skambėtų užtikrintai, bet 
iš tikrųjų nerimavo. Labai jau įtartinai pasitikėjo 
savimi Grinvėjus. Duris pravėręs Velsas pamojo, 
kviesdamas Frostą. Šis išsyk suirzo. Seržanto iš- 
raiška sakyte sakė, kad gerų naujienų verčiau nesi- 
tikėti. 

— Džekai, ką tik gavome žinią iš ekspertų. Kote- 
dže jie nieko nerado. 

— Turi būti. Turi būti kokių nors pėdsakų, - atsi- 
rėmęs į sieną, kone suvaitojo inspektorius. 

— Mergaitė ten buvo prieš gerus du mėnesius. 
Ekspertai kviečiasi daugiau saviškių ir dar kartą 
išnaršys visą namą. Bet optimizmu jie netrykšta. 
Ariš Grinvėjaus ką nors išpešei? 

— Vien išsisukinėja. Šiknius. 

Iš kabineto išėjęs Maletas pastebėjo pavaldinius 
ir išsyk atskubėjo prie jų. 

— Kas gero? —- nekantriai tarstelėjo. 

— Beveik nieko, - atsakė Frostas. - Jeigu eksper- 
tai greitai nepakiš mums jokio kabliuko, galėsiu 
apkaltinti Grinvėjų nebent nesaugiai vairavus fur- 
goną. 

Vyriausiojo inspektoriaus šypsena švystelėjo ir 
išnyko. 

— Frostai, tikiuosi, dar kartą nesusimausite. An- 
traip policijos viršininkas pareikalaus mano galvos. 

Tai taręs Maletas apsisuko ir grįžo į kabinetą. 

— Tikiuosi, jis nurėš ją nedvejodamas, - tuščiam 
koridoriui sumurmėjo Frostas. 

Grinvėjus Kvotos kambaryje čiūčiavo sužeistąją 
ranką. 

— Nematai, kaip kankinuosi? - dejavo jis. - Man 
reikia medikų pagalbos, noriu namo. Neturi teisės 
mane čia laikyti. 

— Uždaryk jį ir iškviesk gydytoją, - konsteblei pa- 
liepė inspektorius. Buvo šuniškai pavargęs, jautėsi 
nelaimingas ir dar didesnis nevykėlis nei įprastai. 

Parėjęs į kabinetą, rado atgrasią išmėtytų bylų, 
sujauktų raštų, neišsiųstų ataskaitų jovalynę. Lie- 
tus čaižė lango stiklą, barbeno į stogą. Inspektorius 
pažvelgė į automobilių aikštelę ir sumišo, neišvy- 
dęs savo „Cortinos“, bet tuojau pat prisiminė, kad 
mašina po Grinvėjaus išpuolio nuvaryta remontuo- 
ti. Galvą pro duris kyštelėjo Gilmoras - su paltu ir 
skrybėle, mat tikėjosi kokiai valandai ištrūkti į na- 
mus. Buvo be pertraukų išdirbęs nuo šeštos, be to, 
laukė sunki naktinė pamaina. 

— Grinvėjus nerimauja dėl savo šuns, — pasakė 
seržantas. 

— Jis važiuos į šunidę. Trauki namo? 

— Taip... kokiai valandai... jei neprieštaraujate, — 
atsakė Gilmoras. Jo intonacija bylojo, kad priešta- 
rauti nepageidautina. 

— Gal pakeliui ir mane pavežėtum? Aš kol kas 
be ratų. 

Seržantas mielai sutiko. Į inspektoriaus namus 
reikėjo važiuoti pro Turgaus aikštę, bet, vos į šią iš- 
sukus, jis užsinorėjo, kad Gilmoras pamėtėtų iki 

Grinvėjaus kotedžo. Bala nematė to kelių mylių 
lanksto, pagalvojo seržantas, paliksiu jį ten ir lėk- 
siu namo, tegul sau paskiau manosi. 

Kotedže tvieskė visos šviesos. Kieme monotoniš- 
kai vampsėjo šuo. Ekspertai darbavosi įnikę. Visur 
baltavo pirštų atspaudų milteliai, zurzė nedideli 
siurbliukai, ryjantys vėliau ištirsimas dulkes, plau- 
kus ir siūlelius, kilimais keturpėsti ropojo Žmonės 
su pincetais. Vos įžengęs Frostas išsyk susidūrė su 
grupės vadovu Toniu Hardingu. Šis atrodė nusika- 
mavęs. Gilmoras, kuriam buvo pažadėta ilgiau nei 
porą minučių čia neužtrukti, nekantriai mindžika- 
vo už inspektoriaus, piktai į jį dirsčiodamas. 

— Kol kas nieko, - pasakė Hardingas, - bet dar 
.nebaigėme. 

— Ieškokite, —- suragino paniuręs Frostas. - Man 
reikia įkalčio, tegul ir paties menkiausio. Būtų ge- 
riausiai, jei rastumėte mokinukės kelnaites, žudiko 
prisipažinimą, dar —- nesuvalgytos vištienos ir py- 
ragėlių su grybais. - Jis koja patrynė kilimą. — Kol 
kas turime tik dažų ant laikraščio. 

— Ak tiesa, - neryžtingai pratarė ekspertų gru- 
pės vadovas, - kaip tik norėjau apie tai pasikalbėti. 
— Jis suėmė inspektoriui už alkūnės ir pasivedėjo jį 
i šalį. - Dar neaišku, ar tos dažų dalelės - toks sva- 
rus įrodymas, kaip tikėjomės. Jos gali būti nuo ki- 
tos pašto dėžutės... 

Persmelktas blogos nuojautos, Frostas net su- 
drebėjo. 

— Ką norite pasakyti? Juk tyrėte spektrografu. 
Sakėte, įkaltis - nenuginčijamas. 

— Na taip... taip ir buvo... iš dalies... 

Inspektorius nė pats nepajuto, kaip susigūžė. 

— Nagi klokite tą sumautą blogą naujieną. Ką il- 
gai merdėjus, verčiau mirti staigiai. 

— Taigi ant laikraščio likusias dažų daleles išty- 
rėme spektrografu. Jų buvo trys sluoksniai: apačio- 
je rudi, per vidurį pilki, viršuje - juodi. Nuo Grin- 
vėjaus pašto dėžutės paimtus dažus taip pat ištyrė- 
me. Aptikome tris identiškus sluoksnius — tokios 
pat spalvos, tokia pat cheminė sudėtis. 

— Na taip, - pasakė Frostas. - Tuo metu aš jau 
buvau belinkstąs patikėti, kad jūs, ekspertai, nesa- 
te tokie niekam tikę myžniai, kokiais laikiau jus 
anksčiau. 

Hardingas šyptelėjęs nuolankiai susitaikė su 
užgaule. 

— Pats tyrimas buvo nepriekaištingas, bet štai 
kur problema: mums reikėjo patikrinti ir kitų mer- 
gaitės aptarnaujamų abonentų dėžutes. Dabar tai 
jau padaryta. 

— Ir kaip? —- paklausė inspektorius ir numanyda- 
mas, kad atsakymas nepatiks, iš anksto susiraukė. 

— Spektrografo pateikti duomenys rodo, kad ke- 
lių pašto dėžučių dažai - visiškai vienodi. 

— Bet, po šimts velnių, kaip šitaip?.. 

— Daugumą valdų iš tų, į kurias mergaitė išve- 
žiodavo spaudą, yra supirkusi Dentono plėtros 
korporacija. Jos eksploatavimo skyrius kas ketve- 
rius metus perdažo namų išorę... vienodomis spal- 
vomis, vienodos rūšies dažais. Deja, iš karto nesu- 
mojau, kad Grinvėjaus kotedžas, kaip ir kiti, yra 
Plėtros korporacijos nuosavybė. Žemę jie įsigijo 
maždaug prieš dvidešimt penkerius metus, bet pi- 
nigų naujam kvartalui statyti taip ir nesukrapštė. 

— Vadinasi, Grinvėjaus namas kas ketverius me- 
tus nudažomas tokiais pat dažais kaip ir kiti? 

— Taip, - linktelėjęs atsakė Hardingas. - Tai reiš- 
kia, kad mergaitė galėjo per klaidą įkišti laikraštį į 
bet kurią iš tų dėžučių ir pati, kai susigaudė sukly- 
dusi, ištraukti. Tai nebūtinai padarė Grinvėjus. 

— Labai ačiū, — su kartėliu padėkojo Frostas, jau 
įsivaizduodamas, kaip jam klius nuo Maleto. - Tad 
Grinvėjų teks paleisti, nebent rastumėte įrodymų, 
kad mergaitė pabuvojo jo namuose. 

— Deja, taip. 

Inspektorius priėjo prie lango ir pažvelgė į lie- 
taus merkiamą murkšliną kiemą, po kurį, lyg vil- 
kas po narvą, bėginėjo juodas šuo. Sodo gale gūžė- 
si pakrypusi stoginė. 

— Tą pašiūrę jau išnaršėte? —- paklausė Frostas. 

— Per tą Baskervilių šunį negalėjome prieiti, — 
atsakė ekspertas. - Laukiame šunininko. 

Sulig tais žodžiais prie namo sustojo furgonas 
ir netrukus į vidų užėjo kresnas šunų tramdytojas 
su storai pamušta striuke ir odinėmis pirštinėmis. 
Vienoje rankoje jis laikė antsnukį ir pasaitėlį. 

— Koks šuo? - pasiteiravo vyriškis. 

— Nususęs žmogėdra, - atsakė inspektorius, ly- 
dėdamas dresuotoją prie užpakalinių durų. 

Šunininkas jas pravėrė ir, dirstelėjęs pro plyšį, 
vėl patikimai uždarė. Durys, iš anos pusės užgul- 
tos šuns, net įlinko. 

— Nemėgstu dobermanų, - susiraukęs prisipaži- 
no dresuotojas. — Pikti kaip velniai. — Jis akliniau 
užsisagstė striukę, ant riešų užsitempė pirštines ir 
linktelėjo. - Ką gi, pirmyn! 

— Geronimai! - pradaręs duris, pašaukė Frostas 
ir staigiai jas uždarė, kai tik šunininkas pro tarpą 
išsispraudė į kiemą. Kelias minutes buvo girdėti 
tik įnirtingas lojimas ir keiksmai. 

— Viskas gerai! Jis - mano! —- galų gale sušuko 
tramdytojas. 

Sulytas dobermanas su antsnukiu, tempiamas 
už pasaito, urzgė ir drebėjo iš įtūžio. Išvydęs Gil- 
morą, kuris lūkuriavo atvirai nekantraudamas, šuo 
puolė prie jo, tempiamas į šalį pasipurtė ir nuo ko- 
jų iki galvos aptėškė lietaus lašais. 

— Eime, drauguži, užmesime akį į pašiūrę, - pa- 
sikvietė seržantą inspektorius. 

Jiedu kūprindamiesi nuklampojo į sodo galą. 
Surūdijusiai stoginės durų spynai tiko pats pirmas 
raktas iš Frosto rinkinio. | 

Žibintuvėlio spindulys ėmė šmaižioti šlamštu, 
kurio pašiūrė buvo prikimšta iki pat stogo. Atrem- 
tas į aprūdijusią vejapjovę, kėpsojo purvais apskre- 
tęs šezlongo rėmas. Susiraičiusios ištrupėjusio vie- 
linio tinklo liekanos pančiojo perdrėkusius, trūni- 
jančius kiliminių takų ritinius, tręštančius tvoros 
baslius, banguotas faneros plokštes atšerpetoju- 
siais kraštais. Spindulys šokčiojo nuo vienos lūže- 
nos ant kitos. Slankiojo į kaugę suverstomis pus- 
tuštėmis dažų skardinėmis, prairusiais maišais, iš 
kurių byrėjo sudrėkusios trąšos. Visas tas laužas 
buvo niekam tikęs ir nežinia kodėl sukauptas. 
Frostas stumtelėjo šezlongą ir tuojau pat atšoko, 
mat sujudintos nuo krūvos viršaus nusirito kelios 
skardinės su sukietėjusiais dažais. 

— Na ką, patenkintas? - ironiškai paklausė. Gil- 
moras. 

— Patenkintas, drauguži, patenkintas, - iš nevil- 
ties panarinęs pečius, atsakė inspektorius. — Dar grei- 
tosiomis apsidairysiu name, ir galėsime važiuoti. 

Virtuvėje Frostas jau buvo bepamanąs, kad ap- 
tiko šį tą svarbaus. Ant spintelės tižo išimta iš šal- 
dytuvo, bet taip ir neįdėta į mikrobangų krosnelę 
Grinvėjaus vakarienė. Rantyti traškučiai, vištiena 
ir pyragėliai su grybais. 

— Skrandžio turinys! — atradimo nudžiugintas 
sušuko inspektorius ir išsyk pasikvietė Hardingą. 

Šis, išklausęs Erostą, papurtė galvą. 

— Nieko čia nepešime, - tarė, pakilnojęs vieną 
pakuočių. — Net jei įrodytume, kad mergaitė prieš 
mirtį valgė kaip tik šitai. Pernelyg jau populiarūs 
prekių ženklai... rinkos lyderiai. Prekybos centrai 
tokių pakuočių kas savaitę parduoda dešimtis 
tūkstančių. 

— Po velnių! - suniurzgė Frostas. 

— Gal jau galėtume važiuoti? - paklausė Gilmo- 
ras, rodydamas į laikrodį. 

— Tik dirstelėsiu į miegamąjį, ir galėsi lėkti į sa- 
vo meilės guolį, - pažadėjo inspektorius. 

Miegamasis buvo toks pat kiaulininkas kaip ir 
visi namai: kur pakliuvo numesti nešvarūs drabu- 
žiai, palikti maisto likučių priskretę indai. Nejaugi 
čia Grinvėjus atsitempė ir išprievartavo mergaitę? 
Nejaugi mirties akimirką penkiolikos metų vaikas 
matė šią velnionišką netvarką? 

Į kambarį atėjęs vienas ekspertų ėmė nuvilkinė- 
ti patalynę. | 

— Ištirsime užvalkčius, — pasakė, - nors įtariu, 
xad per pastarąsias aštuonias savaites jie buvo bent 
kartą išskalbti. 

— Aš savo patalynę skalbiu tik kartą per metus, 
— sumurmėjo Frostas, - nežiūrėdamas, ar yra reika- 
las, ar ne. 

Gilmoras pratisai, irzliai atsiduso. 

— Gerai, drauguži, gerai, jau važiuojame, - tarė 
inspektorius. 

Prieškambaryje jie vėl susidūrė su Hardingu, 
kuris buvo dar niūresnis už Frostą. 

— Inspektoriau, neradome ničnieko, — pasakė 
ekspertų grupės vadovas, nuo švarko rankiodamas 
dobermano šerius. - Jokių įrodymų, kad mergaitės 
čia būta. Tik šunplaukiai visur veliasi. Kad taip bū- 
tume bent vieną jų aptikę ant aukos. Deja... 

— Dėl Dievo, raskite bent ką nors, - ėmė melsti 
Frostas, - antraip būsiu iki pakaušio įklimpęs į ru- 
dą, skystą pliurzą. 

Kai jiedu pagaliau išvažiavo, Gilmoras, bijoda- 
mas, kad inspektorius nesumanytų aplankyti dar 
kokio nors užkampio, pavarė automobilį visu grei- 
čiu. Frostas liūdnas, tylus gūžėsi ant keleivio sėdy- 
nės ir rūkydamas spoksojo į lietaus lašus, riedančius 
priekinio lango stiklu. Seržantui jo beveik pagailo. 

Staiga inspektorius atkuto, sumaigė peleninėje 
cigaretę ir visu balsu paskelbė: 

— Pirmarūšis asilas, štai kas aš! 

Verčiau pasakytum ką nors, ko dar nežinau, pa- 
manė Gilmoras, sankryžoje prie Turgaus aikštės 
mažindamas greitį. 

— Apsisuk, - paliepė Frostas. - Grįžtame į kotedžą. 

— Juokaujate?! — žioptelėjo seržantas, žiūrėda- 
mas inspektoriui į veidą, šviesoforo nutviekstą 
raudonai. 

— Žiopsojau, žiopsojau ir vis tiek nesusiprotė- 
jau... Tas šlamštas pašiūrėje. Perdrėkę, purvini, su- 
rūdiję daiktai. Nors turėtų būti sausutėliai. Vadina- 
si, pirmiau ne vieną mėnesį mirko atvirame ore... 
Kodėl gi dabar prireikė sutempti juos į pašiūrę? 

— Gal Grinvėjus norėjo susitvarkyti sodą, - spė- 
į0 Gilmoras. 

— Eik jau. Jo namas kaip ir maniškis, - atmatų 
krūva. Nei man, nei jam ir į galvą neateitų tvarkyti 
sodą. Visą tą laužą Grinvėjus sutempė į vidų, norė- 
damas kažką po juo paslėpti. Važiuokime atgal ir 
sužinosime — ką. 

Dabar Frosto veidas buvo žalias. Gilmoras ap- 
suko automobilį. 

Kai jiedu grįžo į kotedžą, ekspertai buvo bebai- 
gią darbą. Hardingas papurtė galvą ir pasakė: 

— Nieko. Pereiname į pašiūrę. 

— Puiku, padėsite mums, - tarė Frostas. - Neuž- 
mirškite žibinto. 

Hardingas apsivilko plastikinį lietpaltį ir jie vi- 
si trys nuklampojo į sodo pakraštį. 

— Dirbti rytą būtų paprasčiau, - raukydamasis 
suniurnėjo Gilmoras - lietaus lašai varvėjo jam po 
apvkakle. 

— Ilgai neužtruksime, — atsakė inspektorius ir 
zriebęs šezlongo rėmą sviedė į sodą gaubiančią 
tamsą. 

Lžtruko jie beveik pusvalandį. Kaskart, atkėlę 
vieną lūženą, rasdavo galybę kitų. 

— Nesuprantu, kam reikėjo visa tai kaupti, - su- 
murmėjo Hardingas, grumdamasis su purvinu lo- 
vos rėmu kiaurai perrūdijusiomis spyruoklėmis. 

Tik išmetę iš pašiūrės beveik visą laužą, jie su- 
žinojo, kas po juo slėpta. Prie sienos buvo sukrau- 
tos baltos kartoninės dėžės. Krūva kone siekė sto- 
gą. Frostas atsitraukė į šalį, o Gilmoras pasistiebęs 
nukėlė vieną dėžių ir atplėšė viršų. Ji buvo ankštai 
pridėta cigarečių „Benson and Hedges Silk Cut“ 
pakelių. Seržantas vieną jų išėmė ir pamėtėjo Fros- 
tui. Šis išsyk nuplėšė celofaninę pakuotę. Jokių 
sveikatos apsaugos ministerijos perspėjimų ant pa- 
kelio nebuvo, vadinasi, cigaretės - eksportinės. 

Inspektorius, dar labiau sugniuždytas, bukai 
spoksojo į baltąsias dėžes. Ką tikėjosi pašiūrėje ras- 
ti, jis ir pats dorai nežinojo, bet tikrai ne kalną ci- 
garečių. Dabar jau neabejojo, kad visos pastangos 
apkaltinti Grinvėjų nuėjo velniui į užpakalį. Išgū- 
rinęs į lauką inspektorius riebiai išsiplūdo lietui, 
vėjui ir tamsai. 


Kvotos kambaryje gaižiai trenkė pigiu tabaku ir 
traškučiais su sūriu bei svogūnais. Peleninėje dar 
smilko apseilėta plonos suktinės nuorūka. Po Grin- 
vėjaus čia buvo kvočiamas dar kažkas. 

— Einu, einu, nėr čia ko stumdytis. — Šiurkščiai 
stumtelėtas suirzusio Gilmoro, į kambarį klupda- 
mas įpuolė Grinvėjus rūpestingai sutvarstyta ran- 
ka. Luktelėjęs, kol sulaikytasis atsisės, Frostas išsi- 
ėmė iš kišenės pakelį „Benson and Hedges“ ir nu- 
metė ant stalo. Grinvėjus kelias akimirkas dėbsojo 
į cigaretes, paskui, pirštu apvertęs pakelį, įsitikino, 
kad šis — be įprasto perspėjimo. - Ilgokai, po galais, 
ieškojote, — suniurzgė. 

Frostas vėl paėmė cigaretes ir, vieną iškratęs, 
užsirūkė. 

— Nori pasikalbėti? - paklausė ir paslaugiai už- 
degė cigaretę sulaikytajam. 

— Kaip suprantu, mokinukės nužudymu manęs 
niekas nebekaltina? - pasitikslino šis. 

— Ne. Tave atpažino vyrukas, kurį pritvojai. 

— Tiek to, šit mano paaiškinimas, - kiek pagal- 
vojęs tarė Grinvėjus. 

Gilmoras griebėsi užrašinės, bet inspektorius 
tik numojo ranka, girdi, nesivargink. 

— Byla ne mūsų, - pasakė jis Grinvėjui. - Čionai 
jau važiuoja kriminalistas inspektorius Skineris iš 
Šelvudo skyriaus. Jam galėsi ir aiškintis. 

— Gal man kas nors paaiškins, kas čia dedasi? — 
piktai paklausė Gilmoras. 

— Neširsk, drauguži. Tą pačią dieną, kai dingo 
Pola Bartlet, Šelvudo greitkelyje, tolokai nuo Den- 
tono, buvo apiplėštas furgonas, į uostą vežantis 
eksportui skirtas „Benson and Hedges“ cigaretes. 
Vairuotojas sumuštas, krovinys dingo. 

— Bet juk Grinvėjus inspektoriui Alenui sakė tą 
Žieną praleidęs namuose, - priminė kriminalistas 
seržantas. 

— Matyt, pamelavo, - atsakė Frostas. - Žmonės 
re visada sako tiesą. 

— Aišku, pamelavau, - įsikišo Grinvėjus. — Tą 
vakarą, kai prisistatė anas inspektorius, sumautas 
rurgonas su nugvelbtomis cigaretėmis stovėjo prie 
namų. Pamaniau, kad jau lipate ant kulnų, užtat ir 
pasakiau, kad visą dieną niekur kojos nekėliau. O 
:š tikrųjų tasai inspektorius norėjo paklausinėti 
a71e dingusią mergaitę... 

— Gali ką nors pasakyti apie ją? 

Grinvėjus papurtė galvą. 

— Iš namų tada išvažiavau šeštą ryto... grįžau apie 
devintą vakaro. Laikraščio dėžutėje taip ir nebuvo. 

Pasibeldęs galvą pro duris kyštelėjo seržantas 
Velsas. 

— Atvažiavo kriminalistas inspektorius Skineris. 

Svečias, tvirto sudėjimo vyriškis su neperšlam- 
pamu apsiaustu, atrodė kaip tikras kriminalistas 
inspektorius, nepalyginsi su apkiautėliu Frostu. 
Skinerio seržantas atrodė kaip nuolankus savo vir- 
šininko šešėlis, nepalyginsi su svajojančiu prasi- 
siekti Gilmoru. 

„— Kaip suprantu, Džekai, turi mums dovanėlę? 
— nužvelgęs sulaikytąjį, paklausė Skineris. 

— Jis - visas tavo, - atsakė Frostas. - Savų bylų 
aš niekada neištiriu, užtat svetimas gliaudau kaip 
riešutus. 

Jis pavaišino visus cigaretėmis. Skineris mažne 
paspringo, išgirdęs, kad rūko vogtą turtą. Netru- 
kus grįžęs Velsas atsinešė dokumentus, kuriuos 
derėjo pasirašyti perduodant ir perimant sulaiky- 
tąjį. Ištaikęs progą, nuovados seržantas šnipštelėjo 
Frostui, kad Maletas kviečiąs šį į savo kabinetą. 

— Velniai parautų! - sumurmėjo inspektorius. — 
Ar dar mažai šiandien rūpesčių... 

Iš tikrųjų Maletas laukė už durų, koridoriuje. 

— Kaip malonu pagelbėti kaimynams, - lipšniai 
šypsodamasis, suulbėjo jis Šelvudo skyriaus krimi- 
nalistams. Kai tik šie nuėjo, vyriausiojo inspekto- 
riaus šypsena virto ledine grimasa. - Į mano kabi- 
netą! - tulžingai sušnypštė jis. 

Senajame rąstų namelyje Frostas, kad ir kaip 

nuvargęs, ištvermingai dėjosi klausąsis monotoniš- 
ko vyriausiojo inspektoriaus burnojimo. 

— Per jus policijos viršininko akyse likau pasku- 
tinis kvailys... - putojo Maletas. Staiga Frostas pa- 
klaiko: po viršininko stalu geltonavo greitojo mais- 
to pakuotė, išterliota kario padažo likučiais. Nutai- 
sęs atgailaujančiojo išraišką, inspektorius bato 
nosimi pastūmė foliją į šalį. | 

— „o byla netgi ne mūsų, - niekaip neatlyžo Ma- 
letas. - Mes geriname Šelvudo darbo rodiklius, to- 
dėl mūsiškiai atrodo dar prastesni, 0 savo labui 
nieko doro nenuveikiame. Ką aš pasakysiu polici- 
jos viršininkui? 

Skyriaus viršininkas burbuliavo tai garsiau, tai 
tvliau, ir Frostui, kad išsilaikytų neužsnūdęs, pri- 
reikė nemenkų pastangų. Jis vos tramdė žiovulį. 
Inspektoriui atrodė, kad pastaruoju metu nieko 
daugiau ir nedaro, tik susimovęs gauna pylos ir vėl 
keliauja susimauti. 

— „be to, liepiau jums sutelkti dėmesį į senučių 
žudiko paiešką. Todėl malonėkite Polos Bartlet by- 
la palikti tirti inspektoriui Alenui, o pats ieškokite 
įzariamojo, kurį taip Žioplai paleidote. Ir kad dau- 
giau neapsijuoktumėte! - Maletas palinko virš sta- 
io ir atkišo smakrą. — Ar aišku, inspektoriau? 

— Aiškiau nebūna, kad mane kur triperis, - at- 
sakė Frostas. 


Buvo penkiolika po pirmos. Priimamajame 
žleikščiai dvokė rūgusiu alumi ir viskiu. Velsas ba- 
rėsi, o policijos konstebliai Džordanas ir Koljeris iš 
paskutiniųjų stengėsi išlaikyti stačią frakuotą vy- 

riškį. Šio kojos atkakliai slydo į šalis, ir atrodė, jis 
tuojau žnektelės į vėmalus, telkšančius ant grindų. 
Galų gale konstebliams vis dėlto pavyko saugiai 
pasodinti vyriškį ant suoliuko. 

— Ar Londono policija neatsiuntė informacijos 
apie Saimoną Bredberį? - pasiteiravo Gilmoras. 

— Iš kur man, po velnių, žinoti? - irzliai atšovė 
Velsas. - Netikrinu kiekvieno į šitą pastatą atsiun- 
čiamo ir iš čia išsiunčiamo popiergalio. Be to... 
Mėžkit jį iš čia! Mikliau! - konstebliams suriko ser- 
žantas, pastebėjęs, kad girtąjį vėl surietė vyma. 

Džordanas ir Koljeris griebė vyriškiui už pažas- 
tų — per vėlai. Konstebliai vos spėjo atšokti: anam 
iš burnos pliūptelėjusi žalzgana masė patiško ant 
grindų. Įkaušėlis, išvertęs akis, įsistebeilijo į pliurę 
sau po kojomis. 

— Tai bent sušnerkštas gražumėlis! — užkriokė 
Velsas, dairydamasis, ant ko išliejus įtūžį. - Koljeri, 
kur išsiruošei?! - sušuko konstebliui, kuris tikėjosi 
radęs progą išsmukti į poilsio kambarį. 

— Man, seržante, atokvėpio pertraukėlė. 

Dirstelėjęs į laikrodį Velsas turėjo, nors ir neno- 
romis, pripažinti, kad Koljeris teisus. 

— Ką gi, pailsėjęs galėsi suvalyti vėmalus. 

— Seržante, tai ne mano darbas, - ryžtingai at- 
kirto konsteblis ir išėjo. 

— Tavo darbas, po šimts velnių, — daryti tai, ką 
aš liepiu! - įraudęs, sugniaužęs kumščius, užbliovė 
nuovados seržantas, puldamas Koljeriui pavymui. 
— Aš tave dar prigriebsiu! 

Kelią Velsui užstojo Frostas. 

— Ramiau, Bilai, ramiau. Visi mes nusidirbę ir 

pavargę. - Inspektorius įbruko seržantui cigaretę ir 
nusivedė jį atgal prie stalo. — Ar galėčiau tikėtis 
puodelio arbatos? 

— Poilsio kambaryje yra virdulys, — atsakė Vel- 
sas. - Galėtum ir man puoduką atnešti. 

Poilsio kambaryje kitų pareigūnų nebuvo, tik 
Koljeris, išsidrėbęs priešais 14 colių įstrižainės 
spalvoto vaizdo televizorių, gniauždamas puodelį 
tirpios kavos, šildėsi rankas ir mąstė apie nelemtą 
seržanto Velso pavaldinio dalią. Ekrane kokių dvy- 
likos, ne vyresnė, nuoga mergaitė su kasytėmis, iš- 
sitiesusi ant žolės, deginosi saulėje. Rakursas pasi- 
keitė, ekrane pasirodė mergaitę iš krūmų vogčia 
stebintis vyras su jojiko botagu ir skydas su užra- 
šu: Į VALDĄ EITI DRAUDŽIAMA. 

— Iš kur gavai šitą kasetę? — griežtai paklausė 
Gilmoras. 

Niūrias Koljerio mintis jis nutraukė taip stai- 
giai, kad konsteblis net krūptelėjo ir kava aptaškė 
uniformos švarką. Jis išsyk siekė valdymo pultelio, 
bet Frostas sugriebė už rankos. 

- Palūkėk, sūnau, neišjunk. Kur ją gavai? 

— Inspektoriau, mes tik pasiskolinome. Ketinome 
netrukus padėti atgal, - pasiteisino Koljeris ir paro- 
dė kasetės dėklą su išspausdintu pavadinimu: FIO- 
NA GAUNA PYLOS. Tai buvo viena pornografinių 
vaizdajuosčių, paimtųjų iš spaudos pardavėjo. 

Mergaitė ekrane, atsiklaupusi priešais vyriškį, 
meldė pasigailėti, o tas botkočiu čaižė jai koją. 

— Pakviesk seržantą Velsą, - paliepė inspekto- 
rius, O pats prisitraukė kitą kėdę. 

Konsteblis akivaizdžiai sunerimo. Įprastai Fros- 
tas žmonių neskųsdavo. 

— Pone, aš ją tik pasiskolinau, - išlemeno Koljeris. 

Vos ne vos atplėšęs akis nuo ekrano, kur vyriš- 
kis, persimetęs mergaitę per kelį, pliekė rimbu, 
Frostas taikiai nusišypsojo ir tarė: 

— Nebijok, drauguži. Pasakysiu, kad vaizdajuos- 
tę atnešiau aš. Tik pakviesk seržantą. 

Gilmoras į tris puodelius įbėrė tirpios kavos ir 
užpylė verdančiu vandeniu. Vieną puoduką pada- 
vęs Frostui, atsisėdo šalia. 

Į kambarį įėjo Velsas. 

— Džekai, neturiu laiko... pratarė jis ir nustėro, 
išvydęs, kas dedasi ekrane. - Jergutėliau!.. - Stvė- 
ręs kėdę, seržantas prisidėjo prie anuodviejų. 

Inspektorius įvykius ekrane stebėjo taip įdė- 
miai, kad net neįsibėrė į kavą įprastų trijų kupinų 
Šaukštelių cukraus. Anas vyriškis darbavosi jojiko 
botagu — vietoj ko šį pritaikęs, liežuvis neapsiver- 
čia sakyti. 

- Jis užklupo ją uždraustoje įeiti valdoje. - Fros- 
tas paaiškino Velsui siužeto vingį. 

— Taip jai ir reikia, - atsakė nuovados seržantas. 
Žinos, kaip landžioti kur nedera. 

Staiga vaizdajuostė pasibaigė. Inspektorius įdė- 
jo į aparatą kitą. Ši vadinosi „Gyvuliškos aistros“. 
Šįsyk veiksmas vyko patalpoje. Ta pati mergaitė su 
kasytėmis nuoga gulėjo ant nugaros, o didžiulis 
šuo, rudos ir baltos spalvų vokiečių dogas įdrėksta 
kairiąja ausimi, įnirtingai vizgindamas uodegą, lė- 
tai, atsargiai laižė jos kūną. 

— Lažinuosi, šuns nė su „Pedigree“ nuo jos ne- 
nuviliotum, — pasakė Velsas. 

— O ką nuviliotum, - atsiliepė Frostas. 

Gilmoras pažvelgė į laikrodį. Beveik dvi. Buvo 
prižadėjęs Lizai bent pusvalandžiui ištrūkti į na- 
mus. Jis mėgino atkreipti inspektoriaus dėmesį, bet 
tas mulkis kone išsižiojęs spoksojo į ekraną it koks 
mokinukas - į nešvankų žurnalą. 

— Inspektoriau, ar galėčiau trumpai nusimuilin- 
ti? —- neiškentęs paklausė Gilmoras. - Norėčiau ko- 
kiam pusvalandžiui parlėkti namo. 

- Žinoma, - sumurmėjo Frostas, įsmeigęs akis į 
reginį ekrane: šuo, pabalinęs akis, iškoręs liežuvį, 
santykiavo su mergaite. 

Šito kriminalistui seržantui buvo per daug, jis 
pasišlykštėjęs nusigręžė ir nuėjo prie durų. Jos atsi- 
darė, Gilmorui dar nepasiekus rankenos. Tarpdury- 
je lyg koks keršto angelas stovėjo įniršęs Maletas. 

Sučirškė vidaus ryšio telefonas. 

Gilmoras spoksojo į vyriausiąjį inspektorių ap- 
stulbęs. Vėl nemalonumai per tą prakeiktą Frostą, 
galvojo. Juk jis tikino, kad Maletas išvažiavęs namo. 

Frostas ir Velsas lyg užhipnotizuoti spigino į 
ekraną ir apie skyriaus viršininko vizitą net nenu- 
tuokė. Gilmorui nebuvo kaip jų perspėti. 

Maletas nustūmė seržantą ir įžengė į poilsio 
kambarį. Atsistojo priešais abu pareigūnus ir, pa- 
juodęs tarsi audros debesis, perliejo juos svilinan- 
čiu žvilgsniu. Velsą mažne ištiko širdies smūgis. 

— Sveiki, viršininke. Kokia maloni staigmena, — 
mėgindamas šypsotis, išlemeno Frostas. 

Telefonas nesiliovė birbęs. Gilmoras, patenkin- 
tas dingstimi bent ko nors nusitverti, pakėlė ragelį. 
Koljeris skambino įspėti, kad ateina Maletas. 

— Ačiū, - pro dantis iškošė kriminalistas seržan- 
tas, - mes jau žinome. 

— Kodėl nuovadoje toks jovalas?! - pratrūko sky- 
riaus viršininkas. - Užsuku, grįždamas iš svarbaus 
susitikimo, ir ką randu? Priimamajame privemta, 
budi jaunesnysis pareigūnas, o nuovados seržantas 
su kitais pareigūnais poilsio kambaryje žiūri... - Jis 
atsigręžė į televizorių ir išpūtė akis, išvydęs, ką gi 
žiūri suminėti asmenys. — ..gyvuliškas iškrypėlių 
vaizdajuostes. 

Pašokęs ant kojų Velsas tik žiopčiojo, neišmany- 
damas, kaip deramai pasiteisinus. Gilmoras troško 
prasmegti skradžiai. Jis ketino pirma pasitaikiusia 
proga pasišnekėti su Maletu ir išaiškinti šiam, kad 
poilsio kambaryje atsidūrė ne savo valia. Tik Fros- 
tas, nepaisydamas skyriaus viršininko, net pasvi- 
ręs į priekį įdėmiai stebėjo gašlybes. 

Pirmiau Maletas tramdė įtūžį, sukandęs dantis, 
bet dabar kantrybės taurė buvo perpildyta. 

— Prašyčiau palaukti koridoriuje, - išstenėjo jis 
Velsui ir Gilmorui. Šiedu, palikę inspektorių Male- 
to rūstybės įkaitu, it pamišę puolė pro duris. 

Frostas prisitraukė kėdę arčiau televizoriaus. 
Vyriausiasis inspektorius, dusdamas iš įniršio, vėl 
atsistojo priešais. 

— Jei galėčiau tikėtis dėmesio, — lediniu balsu 
sušvokštė jis ir neteko amo, mat Frostas neregėtai 
įžūliai, begėdiškai, nėmaž nepaisydamas subordi- 
nacijos, ištiesė ranką ir stumtelėjo skyriaus virši- 
ninką į šalį. - Kaip drįstate... - šiaip ne taip atgavęs 
žadą išspaudė šis. 

Mostelėjęs ranka, girdi, patylėkite, Frostas visu 
balsu sušuko: 

— Gilmorai, eik šen! Greičiau! 

Įėjęs į kambarį kriminalistas seržantas pažvelgė 
iš pradžių į tirtantį iš pykčio, įraudusį Maletą, pas- 
kui -į inspektorių, kuris atsiklaupęs krapštėsi prie 
vaizdo magnetofono. Nuoga mergaitė ir šuo ekra- 
ne trūksmingai judėjo, lyg nebylaus kino juostoje, 
dideliu greičiu paleistoje atbulai. 

- Žiūrėk, - paragino seržantą Frostas, sustabdęs 
ir vėl paleidęs vaizdajuostę. Šuo, šnopuodamas iš 
jaudulio, apžergė mergaitę. 

— Inspektoriau, paskutinį kartą!.. - užriaumojo 
Maletas. 

Frostas nekantriai numojo ranka ir nuspaudė 
pauzės mygtuką. Ekrane sustingęs abejingas mergai- 
tės veidas stambiu planu vos pastebimai virpčiojo. 

— Drauguži, ji - su peruku, - pasakė inspekto- 
rius ir delnais pridengė mergaitės plaukus. 

Gilmoras įsižiūrėjo į veidą ekrane, glebnias lū- 
pas, nereginčias, tarsi stiklines akis, prakaito lašiu- 
kus ant kaktos. 

— Atpažįsti? - paklausė Frostas. 

Seržantas linktelėjo. Pagaliau jis atpažino savi- 
žudę. Penkiolikmetę Siuzaną Biknel. Prisiminė laik- 
rodį su Smalsučiu. Naktinius su Peliuku Mikiu. 
Randų paslaptis išaiškėjo akimoju. 

— Eime, drauguži, - atsistodamas tarė inspekto- 
rius. — Reikės jos įtėvio šio to paklausti. 

— Primygtinai reikalauju paaiškinti, kas čia de- 
dasi! - užkriokė Maletas, bet anuodu jau buvo išėję 
ir poilsio kambaryje jis liko vienas. Ekrane už nu- 
garos siautulingai darbavosi šuo. Vyriausiasis ins- 
pektorius mėgino išjungti aparatą, bet veltui spūs- 
čiojo mygtukus. Pastūmęs duris jis plačiu žingsniu 

nukepėstavo koridoriumi. Rytoj, galvojo, rytoj 
Frostas atsiims už viską. Kai išėjo į priimamąjį, šio 
sienos staiga pakrypo, akyse Maletui sutavaravo 
lubos, paslydęs ant vėmalų, jis aukštielninkas vo- 
žėsi į grindis. 

— Tik garsiai nesijuok, - sukuždėjo Velsui Fros- 
tas, prieš išeidamas į lauką. 


Žvarbią, tamsią naktį dar labiau temdė mėnulio 
veidą užkloję violetiniai debesys. Pareigūnams ne- 
prireikė nieko žadinti. Kai privažiavo prie namo, 
pirmamė aukšte dar žibėjo šviesos. Duris atidarė 
Kenetas Dafis. Jis atrodė nusikamavęs, sulysęs. 

— Pone Dafi, prisimenate mane? - paklausė Gil- 
moras, rodydamas tarnybinį pažymėjimą. Šeimi- 
ninkas pažvelgė į kortelę ir linktelėjo. - Norėtume 
užeiti, - pasakė seržantas. — Reikia šį tą išsiaiškinti. 

— Brangioji, atėjo pas mane! - atsigręžęs sušuko 
Dafis ir nusivedė pareigūnus į nešildomą svetainę. 
— Nenoriu, kad Žmona nerimautų, - paaiškino. - Ji 
palūžo. Abu esame sugniuždyti. - Jis atsisėdo ant 
kėdės ir įsmeigė žvilgsnį į aklinai užtrauktas rau- 
donas užuolaidas. Sudrebėjęs pridūrė: — Šalta čia. 
Atsiprašau. 

Frostas atsisėdo ant sofos priešais šeimininką. 

— Jau vėlu, ojūs dar ne lovoje. 

— Žmonai nemiga. Ir aš būdrauju drauge. Neno- 
riu palikti vienos. 

Inspektorius supratingai linktelėjo ir žvilgsniu 
paragino Gilmorą klausti. 

— Mums smalsu, kodėl jūsų duktė nepaliko laiš- 
kelio, - pasakė šis. 

— Šit kaip? 

Vienmarškinis Dafis šildydamasis pasitrynė 
žastus. 

— Arjūs įsitikinęs, kad atsisveikinimo laiško ne- 
buvo? - paklausė Gilmoras. 

- Žinoma, nebuvo. 

Kurį laiką tylą trikdė vien laikrodžio 5 židi- 
nio atbrailos tiksėjimas. Paskui pasigirdo ir kitas 
garsas, atitraukęs Dafio dėmesį nuo užuolaidų. 
Frostas kažkuo tapšnojo sau į kelį. Tas inspekto- 
riaus iš kišenės išsiimtas daiktas buvo juodas, plast- 
masinis. Frostas lėtai, vienodais intervalais stukse- 
no juo į klupstą ir ironiškai šypsojosi. Iš pradžių 
šeimininkas nesuprato, kas tai galėtų būti: Staiga 
jis išpūtė akis ir trūksmingai įkvėpė. Inspektorius 
laikė rankoje vaizdajuostę. 

— Utiutiu, - išsišiepęs pratarė jis. 

— Niekše! — sukriokė įniršęs Dafis ir, it beprotis 
mosuodamas kumščiais, puolė prie Frosto. Gilmo- 
ras pašokęs griebė vyriškiui už riešų ir nubloškė jį 
atgal ant kėdės. 

— Ar pasakiau ką negero? - dėdamasis nustebęs, 
paklausė inspektorius. 

— Niekše tu, - pakartojo Dafis, šįsyk mažne ap- 
siverkęs. Tada susigūžė ir delnais užsidengė veidą. 
Nebesutramdęs raudos, sukrūpčiojo. - Tik nesaky- 
kite Žmonai. Ji to neištvertų, - ištarė vos girdimai. 

Gilmoras nusigręžė. Atvirai reiškiami jausmai jį 
trikdydavo. Frostas išpūtė ratilą dūmų ir pasistengė 
nutaisyti tokią išraišką, tarsi jau beveik viską žinotų. 
Kenetas Dafis krumpliais pasitrynė akis ir paklausė: 

— Ką norite išgirsti? 

Inspektorius mostelėjo kasete. 

— Papasakokite apie tai. 

- Žiūrėjau tik kelias sekundes, daugiau nė ne- 
reikėjo, - panarinęs galvą, atsakė šeimininkas. 

— Kur mergaitės atsisveikinimo raštelis? 

Vyriškis vėl sudrebėjo ir apsiglėbė rankomis. 

— Sunaikinau. 

— Kodėl? - stovėdamas Dafiui už nugaros, griež- 
tai paklausė Gilmoras. — Todėl, kad jame duktė kal- 
tino jus? 

Šeimininkas atgręžė galvą ir pažvelgė aukštyn, 
seržantui į akis. 

— Ne. Todėl, kad Siuzana to prašė. Raštelis buvo 
skirtas man. 

Frostas nuo nuorūkos užsidegė naują cigaretę ir 
paklausė: 

— Ką ji parašė? 

— „Iš laiško suprasi, kodėl taip pasielgiau. Po to, 
ką padariau, negalėčiau žiūrėti mamai į akis. Pra- 
šau, padėk man. Sunaikink tą laišką. Mamai nega- 
lima sužinoti.“ | 

— Kokį laišką minėjo jūsų duktė? 

— Jis buvo padėtas prie raštelio. Anoniminis. 

Anoniminis laiškas?! Abu pareigūnai sukluso. 

— Papasakokite apie jį, - paprašė Frostas. 

Dafis, ramdydamas jaudulį, patylėjo. 

— Tas laiškas buvo adresuotas žmonai, - prabilo 
po kelių akimirkų. - Tikriausiai Siuzana žinojo, 
kad jis ateis, nes patykojo paštininko. Taigi atplėšė . 
voką, perskaitė laišką ir... - jis gūžtelėjo pečiais, lyg 
kalbėdamas apie kokį nors nereikšmingą nutikimą, 
— „nusižudė. 

— Man reikia to laiško, — griežtai pareikalavo 
inspektorius. 

— Atsiprašau, nebeturiu. Sudeginau kartu su 
dukters rašteliu. 

— Ir šūdinai padarėte! — nesusilaikė Frostas. — 
Bent apsakykite jį. Koks buvo popierius, kokia ra- 
šysena? 

— Argi svarbu? - apatiškai paklausė Dafis. 

— Taip, po galais, svarbu. 

— Popierius buvo melsvas. Tekstas spausdintas. 
Laiškas siųstas iš Dentono. 

Inspektorius niauriai linktelėjo Gilmorui ir pa- 
siteiravo įtėvio: 

— Kas buvo parašyta? 

— O kaip jums, po šimts velnių, atrodo, kas ten 
galėjo būti parašyta? — atšovė Dafis ir vėl vos ne- 
pravirko. — Šit kas: „Sveiki, ponia Dafi. Ar žinote, 
kad brangioji, skaisčioji jūsų dukrelė Siuzana daly- 
vauja šlykščiose, gyvuliškose orgijose su vyrais, 
moterimis... ir net su gyvūnais; ir dar taip savo el- 
gesiu didžiuojasi, kad net leidžiasi filmuojama. 
Kaip įrodymą siunčiu vaizdajuostę.“ 

Nutilęs šeimininkas vėl įsiklausė į laikrodžio 
tiksėjimą. 

— Ir iš tiesų atsiuntė vaizdajuostę? - nekantriai 
paklausė Frostas. 

— Taip. Kitą rytą... po Siuzanos mirties. Įsivaiz- 
duokite, kas būtų buvę, jei vaizdajuostę būtų gavu- 
si žmona. Aš, kaip ir duktė, patykojau laiškanešio. 
— Dafio kūnu perbėjo šiurpas. - Ji ten nufilmuota 
su šuniu. 

Atsivėrė durys, ir visi trys sutartinai pasuko 

galvas į jas. Įėjo ponia Dafi. Ji atrodė susitraukusi, 
sukumpusi, veidas buvo raukšlėtas, akys paraudu- 
sios. Vyras atsistojo ir pasakė: 

— Mieloji, policininkai užsuko šio to paklausti. 

— Formalumai, ir tiek, — sumurmėjo Frostas, 
vengdamas moteriškės žvilgsnio. Jai derėjo Žinoti 
tiesą, bet inspektorius neketino tos naštos užsi- 
krauti. 

— Užplikysiu arbatos, - blankiai šyptelėjusi, tarė 
ponia Dafi.. 

— Deja, užsisėdėti čia negalime, - atsakė Frostas. 
— Darbo per akis. 

— Netrukus ateisiu pas tave, - tarė Žmonai Da- 
fis, vesdamas ją iš kambario. - Eik kur šilčiau. — 
Grįžęs pas pareigūnus, jis paklausė: - Matėte, kaip 
ji atrodo? Kokių šešiasdešimties, ar ne? - Panašiai, 
pamanė inspektorius, o Dafis pasakė: — Praėjusį 
mėnesį žmonai sukako keturiasdešimt, bet nežino- 
damas nė už ką nebūtum tiek davęs. Ji jau ir šiaip 
palaužta vienturtės dukters netekties, o jeigu dar 
sužinos apie vaizdajuostę, nebeatlaikys. Turėsime 
dar vieną velionę. 

— Vis dėlto reikėtų jai pasakyti, — atsargiai ištarė 
inspektorius. 

— Pats, po šimts velnių, ir sakykite, - atkirto Da- 
fis. Nuėjęs prie indaujos paėmė iš stalčiaus nedidelį 
flakonėlį ir pakratė. - Matote? Siuzana šitokių ir 
prisirijo. Prakeiktas daktaras vėl išrašė Žmonai to- 
kių pat: 

Frostas nudelbė žvilgsnį į grindis. Neturėjo ką 
atsakyti. 

Kai juodu susėdo į automobilį, Gilmoras pa- 
klausė: 

— Ar atkreipėte dėmesį į Siuzanos kojas tame fil- 
miūkštyje? 

— Kas jau kas, O jos kojos man rūpėjo mažiau- 
siai. Kodėl klausi? 

— Žemė buvo plika, tad mergaitė avėjo batus, - 
atsakė seržantas. — Visiškai nuoga, bet su batais... 
kaip ir Pola. 

Frostas pasikrapštė randą ir papurtė galvą. 

— Sutapimas, drauguži. Kas gi būtų filmavęs 
pornografines scenas su Pola? Vargšelė nebuvo nei 
figūringa, nei kitko turtinga. - Jis susirado peleni- 
nėje ilgesnę nuorūką ir užsirūkė. — Teisybę dakta- 
ras sakė, kad tas šūdžius anonimas vieną gražią 
dieną ką nors nužudys. — Staiga perimtas šalčio, 
Frostas susigūžė. - O aš visiškai nenutuokiu, kaip 
jį prigriebti? 

— Kur link? - paklausė seržantas, įjungęs variklį. 

— Pamėtėk mane, drauguži, iki nuovados, 0 pats 
važiuok namo, nusnausk valandėlę. Kad nenukeip- 
tum man iš pat ryto. 

TREČIADIENIS. NAKTINĖ PAMAINA (2) 


Gilmoras sustojo prie savo namo ir pažvelgė į 
langus. Nors buvo vėlu, jis beveik neabejojo grįžęs 
rasiąs įžiebtas visas šviesas ir kunkuliuojančią 
pykčiu Lizą. Bet namas skendėjo tamsoje, ir jis len- 
gviau atsikvėpė. Dar vienoms rietenoms buvo ne- 
nusiteikęs. Vis dėlto, patyliukais įžengęs į prieš- 
kambarį, išgirdo slopius balsus, pamatė po svetai- 
nės durimis nutįsusį šviesos rėželį. Pritykinęs prie 
jų, pravėrė. Per televiziją ėjo nespalvotas filmas, Li- 
za kiūtojo susirietusi fotelyje, ant staliuko stovėjo 
keli tušti tonizuojamojo gėrimo buteliai, ant grin- 
dų — vienas degtinės. Atsigręžusi ji kilstelėjo skli- 
diną stiklą ir pašaipiai ištarė: 

— Namo medžiotojas sugrįžo! Vienu mauku iš- 
lenkusi gėrimą, Liza pergalingai pamosavo tuščiu 
stiklu. 

— Jau keturios ryto, - pasakė Frenkas. — Kodėl 
tu ne lovoje? 

— Sakei, grįši anksti, - patempusi lūpą, priminė 
ji. - Šmiki tu, prižadėjai grįžti anksti. 

Jis nusimetė švarką, atpalaidavo kaklaraiščio 
mazgą ir pasiėmė iš spintelės švarią taurę. 

— Sakiau, pasistengsiu. Ištrūkti nepavyko. - Sun- 
kiai klestelėjęs į kitą fotelį, siekė degtinės butelio. 


Citata iš britų literatūros klasiko Roberto Louiso 
Stevensono (1850-1894) eilėraščio. 

Šis buvo tuščias. Gilmoras priekaištingai parodė jį 
savo moteriai. - Dar šeštadienį jis buvo pilnas! 

— O aš ėmiau ir išgėriau. Na tai kas? Ką dar 
veikti šitoje susmirdusioje skylėje, kiurksant šitame 
sušnerkštame kambaryje, amžinai, po velnių, am- 
žinai laukiant tavęs? 

Jis pasitrynė delnais veidą, tarsi tikėdamasis 
nusibraukti nuovargį. 

— Neilgai taip bus. 

Be didelių vilčių pakilo iš fotelio ir apžiūrėjo 
spintelės turinį: deja, alkoholio ten nebuvo, vien 
pustuščiai tonizuojamojo gėrimo su citrina ir ko- 
kakolos buteliukai. Nusivylęs įsipylė kolos. Gėri- 
mas buvo šiltas, išvėsęs. Televizoriaus ekrane 
Hemfris Bogartas tėškė antausį Peteriui Lorei. 
Frenkas patogiai išsidrėbė fotelyje ir atsipalaidavęs 
pamėgino nuvyti snaudulį. 

— Žinai, ką galvojau? - šnibždomis kimiu balsu 
sumurkė Liza, dėdama tuščią stiklą ant staliuko. — 
Maniau, sulauksiu savo besočio gašlūno vyrelio ir 
mudu gašliai, audringai pasidulkinsime. Ką pasa- 
kytum, eržiliuk? 

Jis buvo pernelyg pavargęs ir mylėtis nenusitei- 
kęs. Vargu ar būtų pajėgęs. Vis dėlto šiaip ne taip 
išspaudė šypseną. Bartis nebenorėjo. Jam jau gana 
buvo tų begalinių skausmingų rietenų pašnibždo- 
mis — kad neišgirstų kaimynai. 

— Na eikš, - pratarė Frenkas ir išskėtė rankas. 

Liza įsitaisė jam ant kelių. Jis ją pabučiavo. Mo- 
teris atsidavė degtine. Jos kūnas buvo įkaitęs, ero- 
tiški kvepalai svaigino. Lizos pirštai šliaužiojo vy- 
ro oda, pešė iš kelnių baltinius, tyrinėjo, glostė, na- 

gais švelniai braižė jam papilvę. Ir jis liovėsi 
išsisukinėjęs. Įniko sagstyti sagas, vaduoti ją iš dra- 
bužių. Pašėlo aikčiodamas kandžioti ir laižyti. 

Staiga šaižiai, lyg dantų gydytojo gręžtuvas, su- 
čirškė durų skambutis. Birbė ilgai, įkyriai. Kažkas 
dar ir beldėsi. Pasigirdo Frosto balsas. Inspektorius 
sušuko, prašydamas atidaryti. Tai košmaras, pa- 
manė Gilmoras. Sumautas košmaras. 

— Atsiprašau, sūnau, — išbėrė pagaliau įleistas 
inspektorius. - Skubus reikalas... | 

Išvydęs fotelyje susirangiusią pusnuogę Lizą, nė 
nebandančią prisidengti krūtų, jis nustėro. Bet smal- 
saus pasigėrėjimo slėpti savo ruožtu nemėgino. 

Nors vargu ar to reikėjo, Gilmoras vis dėlto pri- 
statė: | 

— Mano Žmona Liza. 

— Atleisk, širdele, - atsiprašė Frostas. - Tikriau- 
siai manęs neapkenti? 

— Žinoma, — tiesiai atsakė moteris. 

— Esu pagarsėjęs kaip tikras Coitus Interruptus“ 
specialistas, - pajuokavo inspektorius, vildamasis 
prablaškyti įtampą, bet anuodu nereagavo.- Ko rei- 
kia? - šiurkščiai paklausė Gilmoras. 

— Dar vienas padegimas Komptonų valdoje. Ži- 
nau, byla tavo, bet, jei nori, imsiuos jos. 

Seržantas kiek padvejojo. 

— Varyk, šmiki tu! — suriko Liza. - Bėk paknops- 
tomis! 

Ji, trenkusi durimis, išėjo iš kambario. 

— Palauksiu lauke, - tarė Frostas. - Tik ilgai negaišk. 


Nutrauktas lytinis aktas (/ot.). 

— Eime, - tarstelėjo Gilmoras, imdamas paltą. 

Lyti nebelijo, bet iki automobilio juos lydėjo 
žvarbus vėjas. 

— Nepyk, drauguži, kad pasipainiojau ne laiku, 
— vėl atsiprašė inspektorius, sėsdamas ant keleivio 
sėdynės. Seržantas kažką neaiškiai suniurzgė ir pa- 
varė mašiną. Dar pažvelgė per petį, beveik tikėda- 
masis galėsiąs pamoti prie lango stovinčiai Lizai. 
Vylėsi jis bergždžiai. 

Tuščioje gatvėje Gilmoras nepaisė nei šviesofo- 
rų, nei greičio apribojimų. Frostas tuo metu glaus- 
tai papasakojo naujienas. 

— Maždaug prieš pusvalandį į nuovadą paskam- 
bino Komptonas. Pranešė, kad kažkas slankiojąs 
aplink namus. Po kelių minučių aparatūra nuova- 
doje parodė, kad Senajame malūne suveikė signali- 
zacija, matyt, įsibrovėlis iškūlė langą ar išlaužė du- 
rų užraktą, ar dar ką iškrėtė. Centras pasiuntė rajo- 
no patrulį. Vyrai pataikė į gaisrą. Ugniagesiai jau 
pakeliui. Kol kas tiek. 

Išvažiavę iš miesto ir pakilę į aukštumą tarp 
miškų, jie išvydo oranžinę pašvaistę. 

— O kad mane plynios! - sukeikė Frostas. - Tai 
bent lauželis! 

Netrukus abu pareigūnai pamatė mėlynus 
ugniagesių mašinų švyturėlius, išgirdo dusliai 
ūžiant medieną ryjančią ugnį, dar pakurstomą vė- 
jo. Vos išlipusius iš automobilio, juos nutvilkė ne- 
pakenčiamas karštis. Po kojomis raizgėsi ilgutėlės 
gesinimo žarnos. 

— Atsargiai! - sušuko kažkas. 

Atraminės malūno sijos prieš galą pratisai su- 

gergždė, sugrumėjo lėtai griūvantis stogas, ugnies 
liežuvis, šokęs lyžtelėti naktinio dangaus, pažėrė 
tūkstančius raudonų, judrių blizgučių. It slibinas 
būtų tvoskęs karščiu ir dūmais į geltonai apsitai- 
siusius ugniagesius, šie vos spėjo nusigręžti. 

Kai tik stogas įgriuvo, gesintojai vandens 
čiurkšles nukreipė į pat kunkuliuojančią gaisro 
tirštumą. Liepsnos ėmė pamažėle slopti, sukilo de- 
besys riebių garų. 

— Inspektoriau, čionai! - pašaukė prie ugniage- 
sių automobilio stovintis policijos konsteblis Džor- 
danas. Jam prie kojų pūpsojo kažin koks kauburys, 
užklotas apglamžyta pilka plastikine plėvele. Ja 
varvėjo visur tyškančio vandens lašai. 

— Kad tave kur triperis! - sukeikė Frostas, išsyk 
sumojęs, kad po plastiku guli lavonas. 

— Ugniagesiai rado svetainėje, - pasakė Džorda- 
nas. - Sudegęs į anglį. 

Inspektorius pasilenkęs atsargiai kilstelėjo plė- 
velę ir iš karto nusuko nosį į šalį, bet vis tiek spėjo 
įtraukti vimdančio susvilusių kūno audinių kvapo. 
Gilmorą tučtuojau supykino. Raudonas, didžiulio 
karščio deformuotas numirėlio veidas buvo nuėjęs 
pūslėmis, be odos. Kur būta plaukų, pilkavo birūs 
pelenai. 

— Ugniagesių nuomone, jis nugriuvo į liepsno- 
jančio benzino klaną, - paaiškino konsteblis, veng- 
damas žiūrėti žemyn. - Išnešė bėdžių iš svetainės. 

— Nelaimėlis, - sumurmėjo Frostas ir pakėlė plė- 
velę aukščiau. Pastebėjo suanglijusios medžiagos 
lopinius, prikepusius prie pūslėto juodo kūno. — 
Panašu į pižamą. 

— Taip, pone. Spėjame, kad žuvusysis — valdos 
savininkas. 

Inspektorius prisivertė iš arčiau apžiūrėti sude- 
gėlio veidą. Tik medicininė kortelė ir dantų schema 
galėjo patvirtinti, kad auka - Markas Komptonas. 

— Tai kas nutiko? - lėtai atsitiesęs paklausė Frostas. 

— Kai atvažiavome, namas jau pleškėjo. Simsas 
iškvietė ugniagesius. Patekti į vidų pro pagrindi- 
nes duris buvo nebeį;manoma, tad nubėgau prie 
užpakalinių ir radau ant vejos gulinčią ponią 
Kompton. Be sąmonės, vienais naktiniais. 

— Kur ji dabar? 

— Tikriausiai kaime, kieno nors namuose, - atsakė 
Džordanas. Inspektorius linktelėjęs paragino konste- 
blį pasakoti toliau. - Atskubėję ugniagesiai porą sa- 
viškių su respiratoriais pasiuntė į vidų. Nukentėjusy- 
sis gulėjo svetainėje. Į lauką jį išnešė jau negyvą. 

— Maniau, purkštukai tam ir yra, kad nejsi- 
pliekstų gaisras, —- pasakė Frostas. 

— Jie nesuveikė. Vandens tiekimas buvo atjungtas. 

Metas visiems priminti, kieno ši byla, pagalvojo 
Gilmoras. | 

— Susisiek su centru, - paliepė jis Džordanui. — 
Tegul praneša visiems patruliams: kiekvienas šiokių 
paros metu pastebėtas asmuo, pėsčiasis ar važiuotas, 
laikytinas įtariamuoju ir turi būti apklaustas. 

— Ir ligoninės, vaistininkai, privačios praktikos 
gydytojai tegul nedelsdami mus informuoja, jei į juos 
kreiptųsi apsideginę asmenys, - pridūrė Frostas. 

Pasigirdo automobilio signalas ir į keliuką įsu- 
ko daktaro Moltbio „Vauxhallas“. Išlipęs iš maši- 
nos, šiltą paltą vilkįs gydytojas nužvelgė rusenan- 

čius nuodėgulius — tik tiek buvo likę iš dailaus sta- 
tinio. Pastebėjęs Frostą ir kitus, Moltbis ėmė 
perdėtai atsargiai žirglioti per gesinimo žarnas. 

— Jis vėl pakaušęs, - sušnypštė Gilmoras. 

— Tad pulk ir suimk jį, - atšovė inspektorius. — 
Ojei rimtai, be pagalbos iš šalies dabar neapsieisi- 
me. - Moltbiui jis sušuko: - Daktarėli, eikš čionai! 

— Baisu, Džekai, ką ir sakyti, — tarė atsvirdulia- 
vęs gydytojas. Parodęs į uždengtą kauburį, paklau- 
sė: - Vyrelis? 

— Tiksliau, tai, kas iš jo liko. Pirmiau jis dar tėš- 
kėsi kniūbsčias į prastos kokybės benziną. Norė- 
čiau Žinoti: pats suklupo ar kas nors pastūmė. 

Moltbis nutraukė nuo lavono plastiką ir, paklo- 
jęs ant šlapios žolės, atsiklaupė. 

— Pernelyg susvilęs, - pasakė nepatenkintas. — 
Tau prireiks rimto skrodimo išvadų. - Tada kilste- 
lėjo sudegėlio kiaušą ir apčiupinėjo. - Mat kaip... - 
Atsargiai pakreipė žuvusiojo galvą, kad būtų pato- 
giau apžiūrėti, ir pridūrė: - Pakaušis įlenktas. 

— Kur? - pritūpęs šalia gydytojo, paklausė Fros- 
tas ir tabako įrudintais pirštais apgraibė lavono pa- 
kaušį. Taip, jis irgi užčiuopė minkštesnį fragmentą 
ten, kur kaulas buvo lūžęs. Nusišluostęs ranką į 
apsiaustą, inspektorius atsistojo. - Šūdas, šūdas, 
ant to šūdo - trečias šūdas! 

— Ar negalėjo įlūžti griūvant? —- spėjo Gilmoras. 

Frostas papurtė galvą. 

— Sūnau, jis krito kniūbsčias... tiesiai į ugnį. 

- Sakyčiau, gavo smūgį iš užnugario, - linksėda- 
mas pritarė inspektoriui Moltbis. - Stiprų smūgį bu- 
ku daiktu. Jei iš karto ir nemirė, ugnis jį pribaigė. 

Atrodė, kad iš nevilties inspektorius net su- 
kumpo. 

— Ar šiaip Žiūrėsi, ar taip, žmogžudystė, - pasa- 
kėjis ir, nupurtęs nuo plėvelės vandenį, vėl apklojo 
lavoną. - Kur šito nelaimėlio žmona? 

— Ją guodžia Ada, - atsakė gydytojas ir atsigrę- 
žęs pažvelgė į ugniagesius. Jie vis dar liejo vandenį 
ant pajuodusių, smilkstančių Senojo malūno griau- 
čių, mat pasalūnas vėjas kėsinosi iš žiežirbų įpūsti 
liepsnas. —- Sučiupk, Džekai, piktadarį, - tarė Molt- 
bis, jau krypuodamas prie savo automobilio. 

— Pasistengsiu, - prižadėjo Frostas ir atsigręžė į 
Gilmorą. - Eime, sūnau, pažiūrėsime, kaip laikosi 
senoji mamelė - Stangrūs Speneliai. 

Seržantas neištvėrė. Ciniškas inspektoriaus są- 
mojis jam buvo mirtinai įgrisęs. 

— Ar jūs išvis bejausmis? — pratrūko bartis Gil- 
'moras. - Žuvo žmogus. Jo žmona liko našlė. Nejau 
negalima apsieiti be tų pigių juokelių? 

Frostas abejingai patraukė pečiais. 

— Drauguži, aš nuolat matau šitiek bjaurasties. 
Jei kaskart kamuočiausi, ko gero, tektų šokti po au- 
tobusu. Maletas tuo, žinoma, apsidžiaugtų, bet au- 
koms nebūtų jokios naudos... todėl verčiau juokau- 
ju. Taip lengviau ištverti... Aišku, atsiprašau, jei ta- 
ve nervinu. 


Ada rūškanu veidu, ant flanelinės pižamos už- 
simetusi storą pelės pilkumo chalatą, plaukų suk- 
tukus pridengusi vyriška kepuraite, nusivedė pa- 
reigūnus į miegamąjį, kur metalinėje viengulėje lo- 
vojeę užsimerkusi tįsojo Džilė Kompton. Su 

flaneliniais šeimininkės naktiniais aukštu kaklu ji 
atrodė stebėtinai padoriai, bet Frostas vis tiek pa- 
galvojo, kad erotiškesnio reginio gyvenime nėra 
matęs, ir čia pat išbarė save už tokias gašlias mintis 
tokiu netinkamu metu. Kai inspektorius tyliai krei- 
pėsi vardu, Džilė išgąstingai krūptelėjo ir, tankiai 
sumirksėjusi, atsimerkė. 

— Kur Markas? Ar jam nieko nenutiko? —- pa- 
klausė atsisėdusi. 

Frostas patyliukais atsiduso. Niekas jo neper- 
spėjo, kad ji dar nežino. 

— Ponia Kompton, deja, naujienos prastos. 

Moteris žvilgčiojo tai į inspektorių, tai į Gilmo- 
rą, akimis melsdama pasakyti, kad jai nėra ko bijo- 
ti, kad nieko blogo nenutiko. 

— Ne... ne... prašau... - pratarė Džilė ir, tarsi kra- 
tydamasi to, ką pareigūnai pasakys, ėmė purtyti 
galvą. 

Frostas žinojo, kad geriausias būdas apmalšinti 
skausmą - pribaigti viltį vienu smūgiu. 

— Ponia Kompton, jūsų vyras mirė. Ugniagesiai 
išnešė jį iš gaisro, deja, per vėlai. 

Iš pradžių atrodė, kad moteris supyko. Kad atsi- 
sako pripažinti faktą, tarsi šitaip galėtų jį pakeisti. 
Paskui sudrebėjo visu kūnu, delnais užsidengė vei- 
dą, pirštais pasruvo ašaros. 

— Ne... 

Ada prišoko jos guosti. 

— Jau eikite, eikite sau, - mėgino išvaryti krimi- 
nalistus. 

— Niekur mes neisime, - griežtai atkirto Fros- 
tas. - Ji - vienintelė liudininkė. Niekas kitas mums 
nepagelbės. 


Ž.20 


— Sakau gi, eikite sau, - viena ranka apglėbusi 
savo globotinę, karingai atkišo smakrą, pakartojo 
Ada. - Dabar ne laikas kamantinėti. 

Džilė, rydama ašaras ir kandžiodama apatinę 
lūpą, tyliai pasakė: | 

— Nieko tokio. Pareigūnams reikia padėti. Ką 
norite sužinoti? 

Frostas mostu paragino Gilmorą atsiversti užra- 
šinę, O pats prisitraukė pintą kėdę. 

— Papasakokite, kas atsitiko. 

Kriminalistas seržantas iškalbingai kostelėjo ir 
rūsčiai pažvelgė į inspektorių. 

— Byla — mano, - priminė. 

— Atsiprašau, — taikiai ištarė Frostas ir su kėde 
šiek tiek atsitraukė. 

Gilmoras atjaučiamai nusišypsojo Džilei ir pa- 
prašė: 

— Ponia Kompton, papasakokite, kas atsitiko. 

Ji pagraibė po pagalve nosinaitės, suradusi nu- 
sišluostė akis ir, nevalingai tą audeklo lopinėlį 
gniaužydama, ėmė pasakoti. 

— Atsigulėme prieš pat vidurnaktį. Staiga aš 
prabudau. Markas skambino į policiją. Jis girdėjo 
kažką slankiojant aplink namus. 

— Ar matėte tą Žmogų? - paklausė Gilmoras. 

— Aiškiai nematėme. Pažvelgę pro langą, paste- 
bėjome tik šešėlį. Markas buvo įtūžęs. Nusičiupo 
žibintuvą ir išėjo, nusiteikęs pamokyti įsibrovėlį, 
kad ir kas jis būtų. | 

- Jūsų vyras ketino pasinaudoti žibintuvu kaip 
ginklu? - 

— Tikriausiai, — linktelėjusi atsakė moteris. 

— Jūs kartu nėjote? 

— Ne. Vyras prisakė likti miegamajame. Laukiau 
jo užsirakinusi. Staiga išgirdau riksmus, lyg ir 
grumtynių garsus. Kažkas sudužo. Paskui stojo ty- 
la. Tikėjausi, kad Markas netrukus grįš. Pašaukiau 
jį. Neatsiliepė. Užuodžiau degėsius ir atrakinau 
miegamojo duris. Mane iškart apsiautė tiršti, juodi 
dūmai. Nieko pro juos nemačiau. Apgraibomis nu- 
lipau žemyn. Kai atidariau svetainės duris, į mane 
ūžtelėjo liepsnos. Įžiūrėjau Marką, jis kniūbsčias 
gulėjo ant grindų. Bet kaitra buvo klaiki. Nebūčiau 
įstengusi iki jo nusigauti. 

Prisiminusi tas siaubingas akimirkas, ji nutilo 
su sielvartinga išraiška veide. Frostas Žiojosi kažką 
sakyti, bet Gilmoras jį atžariai nutraukė. 

— Pastebėjusi, kad svetainės langas atviras, - vėl 
prabilo Džilė, - mėginau pro užpakalines duris iš- 
bėgti į sodą. Bet dūmai buvo tokie tiršti. Ėmiau 
dusti. Vos ne vos sugraibiau skląsčius, tik neįsten- 
giau jų atitraukti. Galų gale vis dėlto pavyko... - Ji 
nužvelgė atšerpetojusius savo nagus ir paslėpė 
rankas po antklode. - Bet tikriausiai netekau są- 
monės. Daugiau nieko neprisimenu. Staiga iš kaž- 
kur atsirado ugniagesys... ir Ada. — Kalbėdama 
moteris nuvargo. Užsimerkė, galva nevalingai nu- 
sviro ant pagalvės. - Daugiau nieko neprisimenu, 
— pakartojo šnibždomis. 

— Ugniagesiai rado jus prie užpakalinių durų, — 
pasakė jai Gilmoras. — Ar įsibrovėlio daugiau ne- 
matėte? 

Džilė neatsimerkdama papurtė galvą. 

— Nemačiau. — Staiga ji sudrebėjo ir pamėgino 


322 


atsisėsti. - Kad taip būčiau nusigavusi iki Marko. 
Jis gulėjo visai netoli. Bet liepsnos... 

Seržantas patapšnojo moteriai per ranką ir ra- 
mindamas tarė: 

— Ponia Kompton, padėti jam jūs nebegalėjote. 
Kai savo vyrą pamatėte gulintį, jis buvo jau nebe- 
gyvas. 

— Maldavau jo, kad pirmiau sulauktų policinin- 
kų, - pasakė ji, pasvirusi į Gilmorą. - Jei nebūtų 
ėjęs iš miegamojo... - Džilė vėl krito ant pagalvių ir, 
tirtėdama visu kūnu, pratrūko raudoti. 

Karingai nusiteikusi Ada atsistojo tarp jos ir 
seržanto. 

— Gana! Atstokite nuo jos! 

Gilmoras pastatė kėdę prie sienos, išklijuotos ta- 
petais su neužmirštuolėmis. 

— Ponia Kompton, labai ačiū už pagalbą. Iš visos 
širdies jus užjaučiu. 

Ada standžiau apsisiautė chalatu ir pasakė: 

— Dar pabūsiu su Džile. Jei norite, virtuvėje yra 
arbatos ir sausainių. 

Židinyje pleškanti ugnis buvo taip prikaitinusi 
virtuvę, kad Gilmoras, vos sriūbtelėjęs karštos, sal- 
džios arbatos, kone užsnūdo. Frostas atitraukė 
užuolaidas. Ryto danguje ruožais tamsavo gaisro 
dūmai. Inspektorius sudribo ant kėdės prie stalo, 
vietoj peleninės pasidėjo lėkštę. Buvo pavargęs kaip 
šuo. Daugel būtų davęs, kad galėtų atsidurti lovoje, 
dar geriau - su nuoga Džile Kompton, kuri net ir 
užverktu veidu, nepasidažiusi, atrodė vylingai. 

Pajudinęs koją, Frostas kažką po stalu užkliudė 
ir nuvertė. Sudzingsėjo stiklas. Inspektorius Žio- 

vaudamas kilstelėjo staltiesę. Ant grindų gulėjo 
naminio Ados vyno butelis. Jų po stalu buvo suri- 
kiuota gal dvidešimt. 

— Mat kokia šykštūnė, nuo mūsų slepia, — su- 
murmėjo Frostas ir, dantimis išlupęs kamštį, išlen- 
kė gerą gurkšnį. Inspektoriui sumirguliavo akyse. 
Jis užkimšo butelį ir pastatė po stalu. 

- Žinote, ką galvoju?.. - prašneko Gilmoras. 

Frostas, tikėdamasis atsikratyti svaigulio, pa- 
purtė galvą. 

— Sūnau, jei ką nors nešvankiai pasakiau, klau- 
sau tavęs, ausis ištempęs. 

— Jeigu tas anoniminis laiškas buvo skirtas 
Komptonui, įdomu, kas ta moteris, su kuria jis kir- 
kindavosi. 

— Ir man smalsu, - atsakė inspektorius. —- Aš irgi 
norėčiau paragauti to, kuo gardžiavosi jis. 

— Jeigu Komptonas svetimoteriavo, — spėjo ser- 
žantas, - vadinasi, jį persekioti galėjo pavydus vy- 
ras ar draugas. 

— Nebloga prielaida, drauguži, - pagyrė Frostas. 
Staiga nustėręs, persmelktas nuojautos, jis vėl pa- 
žvelgė po stalu. — Kodėl tokia tvarkinga moteris, 
įpratusi daiktus laikyti kur pridera, ėmė ir sustatė 
butelius čionai? 

— Iš kur man žinoti, - sumurmėjo Gilmoras, ku- 
riam šis klausimas neatrodė svarbus. 

Inspektoriaus žvilgsnis užkliuvo už sieninės 
„spintelės virtuvės kampe. 

— Įprastai vyną ji laiko ten. Nagi, bičiuli, už- 
mesk akį į tą spintelę. Mikliau. Gali būti svarbu. 

Ką gi, pradžiuginsiu seną mulkį, nustebęs pa- 
manė Gilmoras ir timptelėjo rankenėlę. 

— Užrakinta. 

— Štai, gal šitie tiks, - pasakė Frostas, mesdamas 
seržantui savąjį raktų rinkinį. 

Pirmasis netiko, tad Gilmoras įkišo į spynelę kitą. 

— Mums nederėtų čia raustis be kratos orderio. 

Inspektorius, dėdamasis apstulbęs, kilstelėjo 
antakius. 

— Mūsų darbe sulig diena - vis naujiena. Kaž- 
kas man sakė, kad šiais laikais slapčia pakišti įkal- 
čio negalima, bet aš ne toks jau lengvatikis. - Jis 
užsidegė naują cigaretę. - Pasiskubink, - paragino. 

Trečiasis raktas taip pat netiko. Užtat ketvirta- 
sis lengvai pasisuko, užraktas spragtelėjo. Gilmo- 
ras atidarė dureles ir tylutėliai sušvilpė. Spintelėje 
šeimininkė slėpė rašomąją mašinėlę „Olympia“. 
Vos seržantas spėjo ją iškelti, atsidarė durys ir pasi- 
girdo niršus balsas: 

— Ką čia išdarinėjate?! 

— Ada, aš mėginau jį sulaikyti, bet neklausė, — 
atsakė Frostas. 

— Įsileidžiu jus į namus, pavaišinu arbata, sau- 
sainiais... 

— Bet nepasiūlai savo kūno. Aš tik jo geidžiu. 

Inspektoriaus moteris nesiklausė. Tūždama spi- 
gino į Gilmorą, kuris išplėšęs tuščią užrašinės lapą 
kišo į mašinėlę. 

— Nekišk nagų! — užspiegė Ada iš įniršio vir- 
pančiu balsu ir puolė prie seržanto, bet Frostas, iš- 
tiesęs ranką, ją sulaikė. 

— Reikia patikrinti, ar jis nesugadino gero daik- 
to. Ada, aš tik rūpinuosi, kad kompensaciją, jeigu 
kas, gautum iki paskutinio penso. 


325 


Gilmoras mašinėle išbarškino sakinį: NUSUSU- 
SIO ŠUNS GREITA LAPĖ NESIBIJO - ir, išėmęs la- 
pą, atidžiai perskaitė. 

— Inspektoriau, „s“ ir „a“ iššokusios iš eilutės. 
Radome mašinėlę, kuria spausdinami anoniminiai 
laiškai, - nušvitęs paskelbė jis. 

Frostas paėmė lapelį ir, užmetęs akį, linktelėjo. 

— Ada, seržantas visiškai teisus. Neabejoju, kad 
sugebėsi įtikimai pasiaiškinti. 

Moteris sukryžiavo rankas ant krūtinės ir kietai 
sučiaupė lūpas. Abu pareigūnai kiek palūkėjo, tada 
inspektorius pridėjo delną prie ausies ir pasakė: 

— Ada, negirdžiu tavęs. 

Ji prisimerkė, bet neištarė nė žodžio. Gilmoras 
žengė žingsnį ir atsistojo tarp Frosto ir šeiminin- 
kės. Jis vos tvardėsi. Iš galvos nėjo velionė Siuzana 
Biknel su Peliukų Mikiu ant naktinių. 

— Gali išvis nieko nesakyti, tu, velniui patar- 
naujanti kale! - galiausiai pratrūko berti seržantas. 
— Per tave žudėsi senukas. Per tave penkiolikmetė 
mergaitė nusižudė. 

Moteris pažvelgė Gilmorui tiesiai į akis ir galų 
gale pratarė: 

— Tad suimk mane. Ko lauki? 

— Gana jau, - įsikišo Frostas ir vėl atsisėdo. — 
Ada, tų laiškų tu nerašei. Gyvenime nesi parašiusi 
nieko ilgesnio už raštelį: „Prašau neduoti katei pie- 
no, ji viduriuoja.“ —- Inspektorius iškratė iš pakelio 
eksportinę „Benson and Hedges“ cigaretę. - Maši- 
nėlė — Vordlio, ar ne? Laiškus siuntinėjo jis. 

Ada nė nemirktelėjo. 

— Vordlio? — apstulbęs perklausė seržantas. — 

Negali būti. Juk jis ir pats gavo laišką. Net mėgino 
nusižudyti. 

— Bet mėgindamas nepersistengė. Nepalyginsi 
su Siuzana Biknel. - Frostas susuko užrašinės lapą 
vamzdeliu ir, kyštelėjęs jį į židinio ugnį, užsidegė 
cigaretę. - Manau, Vordlis daugiau kaip dviejų ta- 
blečių nenurijo. 

— Buteliukas buvo beveik tuščias, - priminė Gil- 
moras. 

— Todėl, kad kitas tabletes jis išbėrė į spintelės 
stalčių. Senis pats sau išsiuntė anoniminį laišką, o 
paskui suvaidino savižudybę. - Inspektorius išpū- 
tė dūmus į moteriškę. — Juk teisybę, Ada, sakau? 
Jeigu klystu, galėsi paglamonėti bet kurią mano 
kūno dalį pasirinktinai. 

Ji karčiai, vien lūpomis, šyptelėjo ir, priėjusi 
prie stalo, ėmė rankioti nešvarius puodukus ir 
lėkštutes. 

— Kaip supratote? - paklausė. 

— Rėmiausi prielaidomis. Tas santūrus laiškas, 
esą skirtas Vordliui, man pasirodė labai jau įtarti- 
nas. Visuose kituose nepagailėta pikantiškų deta- 
lių... mėgaujantis aprašyta, kas kada įkišo, kada iš- 
traukė, kaip apkramtė nuogą ausį. O aname laiške 
— nieko panašaus. Jis mažne mandagus. „Ką pasa- 
kys bažnyčioje, kai aš visiems papasakosiu, ką pa- 
darei berniukams?“ Pimpalas net nepaminėtas. — 
Inspektorius giliai įtraukė dūmą. - Ir dar tas din- 
gęs savižudžio laiškelis. Nebuvo jokios prasmės jį 
naikinti. 

Ada nuėjo prie indaujos ir paėmė iš stalčiaus 
melsvą laiškinio popieriaus lapą. 

— Aš ir nesunaikinau. Tik nenorėjau, kad skai- 
tytumėte. 

Frostas, vos užmetęs akį, padavė lakštą Gilmo- 
rui ir pasakė: 

— Matai, sūnau, „a“ ir „s“ iššokusios. Tas kvai- 
lys ir atsisveikinimo raštelį, ir anoniminius laiškus 
spausdino ta pačia mašinėle. 

— Jis įsivaizduoja esąs gudruolis, 0 yra papras- 
čiausias mulkis, — tarė moteris. - Perkandau jį dar 
pernai. Užėjau sutvarkyti kambario, o senis taip 
įsigilinęs tarškino vieną tų šlykščių laiškų, kad ma- 
nęs net neišgirdo. 

— Kodėl nesikreipėte į policiją? — paklausė ser- 
žantas. 

Ada prisitraukė kėdę ir atsisėdo prie židinio. 

— Mudu šitiek metų kaimynai. Nenorėjau prida- 
ryti Žmogui rūpesčių. 

— Kitaip tariant, leidote jam rašinėti visokias 
bjaurastis. 

— Maniau, liovėsi. Buvo man prižadėjęs tų laiš- 
kų neberašyti. 

Kurį laiką ji tylėdama žiūrėjo į ugnį. Paskui pa- 
ėmė žarsteklį ir ir pamaišė anglis. Siūbtelėjo žiežirbos. 

- Kas galėjo šauti Vordliui į galvą? - paklausė 
Gilmoras. - Kodėl jis sumanė išsiųsti laišką sau pa- 
čiam ir suvaidinti savižudybę? 

Moteris lyg sušalusi pasitrynė rankas ir ištiesu- 
si palaikė virš ugnies. 

— Tą rytą, kai atėjo laiškas Komptonui, tvarkiau- 
si malūne. Melsvą voką ir nelygų šriftą iš karto at- 
pažinau, todėl įsidėjau laišką į kišenę. Neketinau 
leisti Vordliui gadinti Komptonams kraujo. 

— Ar Vordliui ką nors sakei? - pasiteiravo Frostas. 

— Vos baigusi darbą, nuėjau tiesiai pas jį ir pasa- 
kiau, kad kreipsiuos į policiją. Jis atšovė, kad nie- 
kas manimi nepatikės. Esą jo žodis būsiąs svares- 
nis, juk jis - bažnyčios seniūnas, o aš tik valytoja. 
Lyg tyčia, įėjo daktaras Moltbis, atnešė migdomųjų. 
Aš išsitraukiau laišką ir tariau: „Daktare, ar galime 
pasišnekėti akis į akį? Noriu šį tą jums parodyti.“ 
Vordlis perbalo. Kai su Moltbiu išėjome į lauką, ati- 
daviau jam laišką ir pasakiau, kaip šis atsidūrė ma- 
no rankose, tik nutylėjau, kad rašytas Vordlio. No- 
rėjau senuką tik pagąsdinti. Net neįsivaizduojate, 
kaip jaučiausi sužinojusi, kad mėgino nusižudyti. 

— Ada, kaip sakiau, savižudybę jis suvaidino, 
„ kad liktum melagė, - tarė inspektorius ir atsistojo. 

Gilmoras paėmė į glėbį rašomąją mašinėlę ir 
Erostui pavymui išėjo į žvarbų, lietingą rytą, tren- 
kiantį dūmais ir vėjo draikomais degėsiais. 


Iš Senojo malūno buvo likę tik niūrūs, juodi 
griaučiai, nuo kurių į suodinas balas liūdnai teškė- 
jo vanduo. Paišini ugniagesiai, klampodami po 
žlegsintį purvą, vyniojo žarnas, kraustė savo įran- 
gą, pareigūnai, padedami teismo ekspertų, naršė 
permirkusias nuolaužas. Kriminalistas konsteblis 
Bertonas su gobtuvuota striuke ant megztinio 
aukšta apykakle, pastebėjęs privažiavusius Frostą 
ir Gilmorą, nuskubėjo jų pasitikti. | 

— Inspektoriau, patologas apžiūrėjo lavoną. Jo 
nuomone, Komptonas buvo apsvaigintas smūgiu į 
galvą, o mirė užtroškęs dūmais. Skrodimas - vie- 
nuoliktą valandą. 

— Būsiu, - tarstelėjo kriminalistas seržantas, dar 
kartą visiems primindamas, kad byla - jo. 

— Ar sulaikyta kokių įtariamųjų, atsiduodančių 
dūmais arba benzinu? - paklausė Frostas. 

— Ne, pone. „Čarlis Alfa“ Pirties kelyje sulaikė 
valkatą, bet, kuo jis atsidavė, nepatogu ir sakyti. 

— Ekspertai ką nors rado? 

— Štai. — Bertonas parodė į tris karščio defor- 
muotas benzino talpas plastiko maišuose. — Ir 
štai... - Konsteblis pakilnojo perregimą maišelį su 
juodu metaliniu cilindru, kurio vienas galas buvo 
įlenktas. —- Ekspertų nuomone, tai ir yra žmogžu- 
dystės įrankis. 

— Komptono žibintuvas! - kone šūktelėjo Fros- 
tas ir liepė Gilmorui nuvežti daiktą, kai tik specia- 
listai jį ištirs, poniai Kompton atpažinti. 

— Ir pats Žinau, ką daryti, - pro sukąstus dantis 
iškošė kriminalistas seržantas. 

— Kokia ten vienintelio sumauto mūsų įtariamo- 
jo pavardė? - paklausė inspektorius. — Na to, kuris 
mušėsi su Komptonu. 

— Bredberis, - atsakė Gilmoras, patyliukais ste- 
bėdamasis prasta seno stuobrio atmintimi. 

— Jis ir bus čia pasidarbavęs! Bredberio paieška 
jau paskelbta. Sužinok, ar pavyko jį rasti. 

Kol Gilmoras kalbėjosi su nuovada, Frostas pro 
lango kiaurymę žvilgtelėjo į buvusią svetainę. Vi- 
duje telkšojo mažytis purvinas tvenkinys su pele- 
nų ir nuodėgulių salelėmis. Inspektorius užsidegė 
cigaretę, bet numetė ją, vos įtraukęs dūmą. Šis bu- 
vo su nemaloniu svylančios mėsos prieskoniu. 

Priėjęs seržantas tik papurtė galvą. Bredberis 

nerastas. Frostas paskutinį kartą apsidairė. Atrodė, 
kad visi čia puikiausiai apsieitų ir be jo. 

— Mudu, drauguži, čia nereikalingi, - sumurmė- 
jo inspektorius. - Važiuokime į ligoninę. 

- Į ligoninę? — nusistebėjo Gilmoras. - Ko? 

Pasišovęs po šešių valandų stebėti skrodimą, jis 
tikėjosi galėsiąs grįžti namo ir bent kiek nusnūsti. 

— Apklausime Vordlį, - atsakė Frostas. - Pats sa- 
kei, Markas Komptonas gali būti nužudytas dėl jo 
pasivaikščiojimų į kairę, o kas ta atsarginė jo pu- 
pytė, žino Vordlis. Bet jeigu nori, aš galiu važiuoti 
ir vienas. 

Nieku gyvu! — pagalvojo seržantas, spausdamas 
greičio paminą. - Neišdegs, kad tave kur! 


Rytas Dentono ligoninėje buvo pats sambrūz- 
džio, slopių šnibždesių, kosulių ir aimanų metas. 
Jaunutė seselė-stažuotoja, kuriai teko vienai rūpin- 
tis visa krenkščiančia ir stenančia palata, nėmaž 
neapsidžiaugė Frosto ketinimu pažadinti vieną pa- 
cientų. Inspektorius nedvejodamas patikino mer- 
giną turįs tam oficialų leidimą. 

Kietai įmigusį Vordlį prireikė gerai papurtyti 
už peties. Sumirksėjęs senukas išvydo du rūsčiai į 
jį žvelgiančius nepažįstamus vyriškius. Tikriau sa- 
kant, vieną jis atpažino iš karto ir širdis akimoju 
nusirito į kulnus. Kriminalisto inspektoriaus, pa- 
nakčiais atsibeldusio į ligoninę, išraiška Vordliui 
pasakė viską. O Dieve, jie žino! Kažkaip išsiaiški- 
no. Jis kietai užsimerkė ir apsimetė miegas, bet, dar 
kartą papurtytas, vos neišgriuvo iš lovos. 

— Ko? — šnipštelėjo drebančiu, silpnu nusenusio 
žmogaus balsu. | 

— Renkitės, - paliepė Frostas. - Aš jus suimu. 

— Suimate? — Vordlis prabudo išsyk. — Ta kaimy- 
nė apie mane primelavo, ar ne? Kaip galite ja tikė- 
ti?.. Ta pabaisa. Ji manęs neapkenčia. 

— Ne taip kraupiai, kaip aš nekenčiu jūsų, - at- 
kirto inspektorius. - O Ada mums melavo tik tada, 
kai jus, netikšą, dangstė. Net jūsų mašinėlę buvo 
paslėpusi — tą pačią, kuria spausdinote atsisveiki- 
nimo raštelį ir tuos šlykščius anoniminius laiškus. 

— Šlykščius? — senolis dėjosi pasipiktinęs. - Ma- 
no tikslai buvo kilnūs - priversti žmones liautis iš- 
tvirkavus. 

— Siuzana Biknel tikrai nebeištvirkaus. Mergaitė 
nusižudė. 

Vordlis stipriai sugniaužė antklodę, net krum- 
pliai mažne pamėlynavo. 

— Nenorėjau, kad taip nutiktų. Ji sureagavo per- 
dėtai jautriai. Man labai gaila. 

— Akjums labai gaila? - sušnypštė Frostas. - Na 
tuomet viskas gerai. Mergaitę mes atkasime, ir ga- 
lėsite atsiprašyti. - Inspektoriaus prisitraukiamos 
kėdės kojos taip garsiai, taip veriamai perbruožė 
grindis, kad krūptelėjo pusė palatos ligonių. - Tiek 
to, — pasakė jis jau ramiau. — Aš pavargęs, mano 
seržantas pavargęs, ir laiko tuščioms šnekoms mes 
neturime. Taigi, aš klausiu - jūs atsakote. 

— Nieko nesakysiu, - suunkštė Vordlis. — Aš — 
sunkus ligonis. 

Atsistodamas inspektorius vėl su Žviegsmu at- 
stūmė kėdę. 

— Seržante, suimkite šitą niekšą. 

— Palaukite, — senukas suskubo persigalvoti. — 
Ką norite sužinoti? 

Kėdė čiūžtelėjo trečią kartą. Patogiai atsisėdęs 
Frostas užsidegė paskutinę eksportinę cigaretę. 

— Pirmiausia - pornografija. Kas tuos filmukus 
kuria? 

„—- Koks nors iškrypėlis. Jei žinočiau pavardę, ne- 
dvejodamas jums pasakyčiau. Inspektoriau, vieną 
vaizdajuostę aš nusipirkau. Žinoma, ne tam, kad 
pasismaginčiau. Kitaip negalėčiau kovoti su blo- 
giu. Pradėjęs tą bjaurastį žiūrėti, atpažinau mergai- 
tę. Jos motina lankosi mūsų bažnyčioje. Kas tą por- 
nografiją kurpia ir platina, nenutuokiu. 

— Kur pirkote vaizdajuostę? - paklausė Gilmoras. 

— Iš spaudos pardavėjo Ketrinos gatvėje. Pavar- 
dės nežinau. 

— Mes žinome, - pasakė Frostas. - Jis jau suimtas. 
- Ši Vordlio versijos dalis nekėlė abejonių. - O dabar 
pakalbėkime apie kitką. Markui Komptonui irgi pa- 
siuntėte laišką, žinoma, su geriausiais ketinimais? 

Sužaibavęs akimis, senukas nutaisė griežtą mi- 
ną ir net atsisėdo. 

— Iškrypėlis! Dedasi vos ne aristokratu, 0 pats 
slapčia nuo Žmonos pasibaisėtinai ištvirkauja su 
prostitute! 

— Su prostitute? —- nusivylęs perklausė seržantas. 
Jo prielaida ėjo velniop. Jei Komptono pupytė — 
prostitutė, kerštaujančio draugužio ar vyro versijos 
tektų atsisakyti. 

— Tiek to, sūnau. Šiaip ar taip, mes ja pasidomė- 
sime, - nuramino Gilmorą Frostas ir paklausė Vor- 
dlio, kur ta moteris gyvenanti. 

— Kur ir visos brangininkės kekšės, - suburbėjo 
senolis. - Karalienės dvare, tuose naujuosiuose na- 

muose už prekybos centro... trečiame aukšte, gali- 
niame bute. 

— Kaip galėjote juos matyti, jei mylėdavosi tre- 
čiame aukšte? 

Vordlis nusišypsojo. 

— Iš daugiaaukštės automobilių aikštelės prie- 
šais tą namą. Reikėjo tik gerų žiūronų. 

- Žiūronų neužtenka. Prie jų dar reikia pagedu- 
sio paranojiko, - sumurmėjo Frostas. 


Policijos konsteblis Deivas Simsas sustabdė au- 
tomobilį aikštelėje prie Pirties kelio ir siektelėjo ter- 
moso. Jo partneris konsteblis Džordanas nusižiova- 
vo, pasirąžė ir tarė: 

— Oi kaip laukiu pamainos galo. Jaučiu, mane 
jau griebia gripas. 

— Bent manęs neužkrėsk, - pasakė Simsas ir, 
įpylęs į plastikinį indelį karštos, garuojančios ka- 
vos, padavė kolegai. 

Džordanas gurkštelėjo ir staiga prisimerkė. 

— O kas gi čia? 

Artėjančio automobilio žibintai tvieskė vis ryš- 
kiau. Tiesa, važiavo jis gaisro, o ne priešinga kryp- 
timi, bet pareigūnams buvo nurodyta stabdyti kiek- 
vieną. Bet kurį šiokiu metu sulaikytą asmenį derė- 
jo laikyti įtariamuoju. 

Patrulis įjungė sireną ir užkirto nedideliam, 
juodam furgonui kelią. Mašina, sumažinusi greitį, 
sustojo, vairuotojas, žemauūgis aštrių bruožų pen- 
kiasdešimtmetis ilgais, riebaluotais plaukais, ner- 
vingai nužvelgė konsteblius ir paklausė: 

— Kokios bėdos, pareigūnai? 

Paprašęs parodyti vairuotojo pažymėjimą, Sim- 
sas pauostė, bene užjus dūmų ar benzino tvaiką. 
Užuodė tik šviežių dažų kvapą. 

— Pažymėjimo su savimi neturiu, - atsakė vyriš- 
kis. - O kas nutiko? 

— Tik formalus patikrinimas, pone. Kurgi tokiu 
paros metu važiuojate? 

Džordanas tuo metu tikrino furgoną. Šviežiais 
dažais trenkė kaip reikiant. Automobilis buvo ką 
tik perdažytas. Veikiausiai paskubomis, teptuvu — 
ne purškikliu. Patraukęs už rankenėlės, konsteblis 
atidarė užpakalines duris. 

— Nėra ko ten lįsti! - šūktelėjo vairuotojas ir siekė 
raktelio, bet Simsas vikriai sugriebė jam už riešo. 

Džordanas pašvietė žibintuvėliu ir išvydo krū- 
vą kartoninių dėžių. Vieną iškėlęs, pažvelgė į vidų. 
Dėžė buvo prikimšta juvelyrinių dirbinių. Dau- 
giausia senamadiškų, tačiau puikių segių, meda- 
lionų, apyrankių, žiedų. 

— Tai bent, tai bent! - Džordanas išsišiepė. - Na- 
gi, pone, kaip pasiaiškinsite? 


Abu pareigūnai pro šluostais ir kibirais apsi- 
ginklavusias valytojas nukaukšėjo pamažėle bun- 
dančios ligoninės laiptais. Automobilyje blerbiantį 
radiją juodu išgirdo dar ant šaligatvio. 

— Frostas, - ištarė inspektorius į siųstuvėlio mik- 
rofoną. 

— Džekai, mes jį pačiupome, - triumfuodamas 
pranešė seržantas Velsas. 

— Bredberį? — pasitikrino Frostas, neįstengda- 
mas patikėti tokia sėkme. - Ir jis varva benzinu, vi- 

sas apsitaškęs krauju, o rankoje laiko buką Žmog- 
žudystės įrankį? 

— Ne Bredberį, - atsakė Velsas, suerzintas ins- 
pektoriaus įpročio juokauti ne laiku. — Jo kol kas 
nerandame. Sugavome Volį Mensoną. Jis įkliuvo 
Džordanui ir Simsui. Vairavo ne furgoną, o tikrą 
lobyną, prisiplėštą iš senučių. Maletas iš džiaugs- 
mo it pamišęs. 

— Kur Maletas pamyžęs? — esą gerai nenugirdęs 
perklausė Frostas. - Kažkokie trikdžiai linijoje. — 
Išjungęs aparatėlį, jis paragino Gilmorą: - Sūnau, 
pirmyn į nuovadą! 

Kriminalistas seržantas jau varė automobilį vi- 
su greičiu. 

Inspektorius patogiau įsitaisė ant sėdynės ir 
kyštelėjo ranką į kišenę. Deja, „Benson and Hied- 
ges“ pakelis buvo tuščias. 

KETVIRTADIENIS. RYTINĖ PAMAINA 


Be penkiolikos šeštą Maletas, švariai nusiskutęs, 
nublizgintais batais, su geriausio siuvėjo nepriekaiš- 
tingai pasiūtu kostiumu, išėjo iš savo kabineto, min- 
tyse repetuodamas kalbą, kurią ketino išrėžti spau- 
dos atstovams ir televizininkams po to, kai „Močiu- 
čių Skerdikas“ Mensonas bus oficialiai apkaltintas. 
Netrukus susidūrė su Frostu ir Gilmoru, šie, abu iš- 
sitaršę, pavargę, žingsniavo į Kvotos kambarį. 

— Inspektoriau, šį kartą nesuklydome, tai aki- 
vaizdų. Henlonas atpažino vieną iš Mensono fur- 
gono paimtų juvelyrinių dirbinių — pagrobtas iš 
nužudytos senutės. Be to, ekspertai ištyrė jūsų nu- 
siųstuosius džinsus - atsakymas teigiamas. 

— Nuostabu, - sumurmėjo Frostas, neskubėda- 
mas pritarti viršininko entuziazmui. Kai tik imda- 
vo sektis, inspektorių išsyk apnikdavo abejonės. 

Juodu su Gilmoru užsuko į daiktinių įrodymų 
sandėliuką, kur Arturas Henlonas paraudusia ir 
įskaudusia, nuolatinio šnypštimo nukankinta nosi- 
mi apžiūrinėjo iš Volio Mensono atimtąjį laimikį. 

— Maletas sako, kad mums su šita byla nebėra 
ką veikti, — tarė Frostas. - Esą Volis prisipažino ir, 
kad valstybė tuščiai nešvaistytų pinigų teismui, 
pasikorė. | 

— Džekai, ne visai taip. - Henlonas sukikeno ir 
išsišnypštė į permirkusią nosinę. — Kol kas Volis 
viską neigia. Koktus pašlemėkas. 

— Iš tiesų, — linktelėjęs pritarė inspektorius. — 
Kartais pagalvoju, ar tik nebus jis Maleto pavaini- 
kis sūnus. Na tad kas girdėti? 

Henlonas atvožė vienos dėžių viršų ir pastūmė 
ją prie Frosto. | 

— Štai tau, Džekai, staigmena. - Dėžė buvo pil- 
nutėlė pornografinių vaizdajuosčių. - Iš viso ketu- 
riasdešimt devynios. Tokios pat kaip ir konfiskuo- 
tosios iš spaudos pardavėjo, - pasakė kriminalistas 
seržantas. 

Frostas kažką suniurzgė ir prisitraukė kitą dė- 
žę. Ši buvo pridėta įsilaužėlio įrankių - atsuktuvų, 
laužtuvėlių, plaktukų, stiklo rėžtuvų. Mažesnėje 
už kitas dėžėje margavo plastikiniai prekybos cen- 
trų maišeliai. Vieną jų iškėlęs inspektorius dirstelė- 
jo į vidų ir parodė Gilmorui aukso dirbinius - Žie- 
dus, grandinėles, medalionus, kryželius. Kitame 
maišelyje tviskėjo vėriniai ir auskarai. Dar kitame 
— senoviškos kamėjos ir sunkios segės. 

— Kol kas konkrečiai identifikavome tik šitą, — 

Henlonas surado perlais aptaisytą kryželį ant sida- 
brinės grandinėlės, - bet ir to pakanka. Alisos Rai- 
der nuosavybė. 
Kryželis tik panėšėjo į sidabrinį, o ir perlai buvo 
netikri. Vargšė senutė grūmėsi, gindama vos kelių 
svarų vertės niekutį, ir galiausiai įlaužta kaukole 
mirė ligoninėje. 

— Maletas vapėjo kažką apie ekspertų išvadą, — 
pasakė inspektorius. 

— Dėmės - neabejotinai kraujo, grupė - tokia pat 
kaip aukos, be to, ant džinsų ekspertai aptiko ma- 

žyčių porceliano dalelių. Kaip tik tokią vazą Men- 
sonas sudaužė, įlipdamas per langą. 

— Ką jam pasakei? 

— Nieko. Kvosdamas minėjau tik neteisėtai įgy- 
tą turtą. 

— Nužudymų neminėjai? 

— Ne. 

— Puiku. Tegul pasinervina spėliodamas. At- 
vesk jį į pirmąjį Kvotos kambarį. 

Frostas pasitapšnojo per kišenes ir sumojo ne- 
beturįs cigarečių, tad pasiuntė Gilmorą į kabinetą 
paimti jų iš stalčiaus. 

Pavargęs ir nepatenkintas, kad inspektorius 
siuntinėja kaip kokį vaikėzą, kriminalistas seržan- 
tas vis dėlto nupėdino į kabinetą ir ištraukė Frosto 
stalo stalčių. Šiame po aplankais su senomis bylo- 
mis gulėjo pora blokų eksportinių „Benson and 
Hedges“ cigarečių. Gilmoras susimąstė. Galimybė 
pataisyti savo reputaciją skyriaus viršininko akyse 
piršosi piršte. Juk kaip tik šito Maletas ir prašė. 
Rinkti Frostą diskredituojančius įrodymus. Taigi 
užtektų tik šnipštelėti: „Nežinau, pone, ar gerai da- 
rau, skųsdamas kolegą, bet...“ Vaizduotėje jis jau 
regėjo skyriaus viršininko vypsnį. Vieną pakelį — 
įkaltį —- seržantas įsidėjo į kišenę. Ir pastebėjo stal- 
čiuje dar šį tą. Iš po cigarečių bloko kyšojo aptrinta 
mėlyna medžiaga aptaisyta dėžutė. Irgi Frosto kur 
nors pasisavinta? Gilmoras paėmė ją ir atvožė. Vi- 
duje ant raudono aksomo įkloto gulėjo sidabrinis 
kryžius su tamsiai mėlynu kaspinėliu ir išgravi- 
ruotu įrašu: UŽ NARSĄ. Garsusis inspektoriaus 
ordinas. Jurgio kryžius. Civiliams teikiamas Vikto- 

rijos kryžiaus atitikmuo. Seržantas kelias sekundes 
padėjo ją atgal į stalčių, kartu — ir cigarečių pakelį, 
turėjusį tapti įkalčiu. Frostas net nenutuokė, kad 
ordinas dar kartą jį išgelbėjo. 


— Inspektoriau, šis džentelmenas norėtų su ju- 
mis pasimatyti, — paskelbė Henlonas, įleisdamas į 
Kvotos kambarį Volį Mensoną. 

Iš apytamsės kameros atvesto sulaikytojo akys 
ne iš karto apsiprato su ryškia šviesa. Galų gale pro 
dantį vaizdą: atsidrėbęs ant kėdės, cigaretę atsai- 
niai papsėjo kriminalistas inspektorius Džekas 
Frostas. Ant stalo priešais jį kūpsojo pora iš furgo- 
no paimtų dėžių. 

— Voli, gerai, kad užsukai, — pasakė Frostas ir 
mostelėjo į kėdę kitapus stalo. - Sėsk. 

Už inspektoriaus, atsirėmęs į sieną, po nedide- 
liu langeliu stovėjo jaunas kostiumuotas vyrukas, 
kurio Mensonas nepažinojo. Jauniklis atrodė nu- 
vargęs ir piktas. 

Gilmoras atvirai bjaurėdamasis dėbsojo į Men- 
soną. Šis buvo atgrasus tipas: sukčiaus fizionomija, 
ilgi, riebaluoti plaukai, žvitrios, į šalis be atvangos 
šmaižančios akys — atrodė, užspeista žiurkė dairo- 
si, pro kur pasprukus. 

— Pone Frostai, nesuprantu, ką čia veikiu, - gūž- 
damasis ant kėdės prašneko sulaikytasis. - Jau sa- 
kiau tam kitam džentelmenui: šitas dėžes radau 
numestas šalikelėje. Kaip tik vežiau jas čionai, į 
nuovadą, bet mane sustabdė farai. 

— Kaip gaila, Voli, - pasakė inspektorius, kraty- 
damas pelenus ant grindų. - Tikėjausi, kad prisipa- 
žinsi nusikaltęs, mat mes vis tiek ketiname prisiūti 
tau bylą. 

Volis išsišiepė ir tuojau pat sumojo, kad Frostas, 
ko gero, nejuokauja. Inspektorius kyštelėjo ranką į 
dėžę ir, išėmęs perlais aptaisytą kryželį, pasiūbavo 
jį Mensonui prieš nosį. 

— Voli, Voli, ji tave atpažino. 

Sulaikytasis atšlijo ir tarė: 

— Kaip sakiau kitam pareigūnui, pone Frostai, 
tas dėžes radau numestas šalikelėje... 

- Jei nesiliausi paistęs nesąmones, tave patį ne- 
trukus ras numestą apšiktoje šalikelėje, - nutraukė 
jį Frostas. — Tave atpažino, žinome, ko pridirbai, 
taigi vis tiek išlupsime iš tavęs prisipažinimą, ne- 
svarbu, teisėtais būdais ar nelabai teisėtais. Verčiau 
klok viską geruoju. | 

— Kad aš, pone Frostai, nesuprantu, apie ką čia 
kalbate. 

Mensonas ne itin įtaigiai apsimetė suglumintu 
nekaltu avinėliu ir po akimirkos kone pašoko nuo 
kėdės, mat jam už nugaros stovintis jaunasis žaliū- 
kas suriko tiesiai į ausį: 

— Kalbame apie moterį, kuriai tu, šūdžiau, su- 
triuškinai kaukolę! 

— Seržante, šaukti visai nebūtina, - švelniai pa- 
priekaištavo kolegai inspektorius. — Juk ponas 
Mensonas ir nebauginamas viską papasakos. Ar 
ne, Voli? 

— Padėsiu kuo galėsiu, — trindamas ausį, atsakė 
Volis. 

Frostas nusišypsojo taip maloniai, kad sulaiky- 
tajam atšalo kraujas. 

— Puiku. Šit ir padėk: kaip atsitiko, kad ponią 
Alisą Raider, senutę iš Klarendono gatvės, išsiųsdi- 
nai į ligoninę? 

Kol kas inspektorius neketino Mensonui sakyti, 
kad senolė neišgyveno. 

— Pone Frostai, aš niekur nieko nesiųsdinau. Ne 
mano braižas. - Mensonas dėjosi užgautas. 

Frostas prunkšdamas išpūtė debesį „Benson 
and Hedges“ dūmų. 

— Braižas mat ne jo! Nėra jokio sumauto tavo 
braižo! Užsimanei su manimi pažaisti? Gerai, gali- 
me pažaisti. Seržante, užrašinę! 

Gilmoras išsiėmė ir atsivertė bloknotą. 

— Stokis! — paliepė inspektorius Mensonui. 

Šis sudvejojo, bet seržantas kaipmat pastatė jį 
ant kojų. | 

— Volteri Ričardai Mensonai, - užriaumojo Fros- 
tas, - kitaip dar vadinamas Močiučių Skerdiku!.. 

— Ką? Močiučių Skerdiku? — Šįsyk Volis nustebo 
kuo nuoširdžiausiai. 

— Patylėk! — aprėkė jį Gilmoras. 

— „„Kitaip dar vadinamas Močiučių Skerdiku, — 
toliau iškilmingai dudeno inspektorius. — Jūs su- 
imamas, kaltinant nužudžius tris Žmones... - Ser- 
žantui jis pasakė: - Aplinkybes įrašykite pats, pa- 
vardžių ir datų aš neprisimenu. — Gilmoras 
įnirtingai darbavosi rašikliu, o Frostas kalbėjo to- 
liau: - Jūs neprivalote nieko sakyti ir taip toliau, ir 
panašiai, bet viskas, ką pasakysite, tra lia lia lia 
lia... Gali laikyti, Voli, kad teisės tau išdėstytos, kas 
tokiais atvejais sakoma, Žinai geriau nei aš. 

- Šitie absurdiški kaltinimai - visiškai nepagrįs- 
ti, - išdidižiai atšovė Mensonas ir atsigręžė į Gilmo- 
rą, norėdamas įsitikinti, kad šis jo žodžius užsirašė. 

Frostas uždėjo ranką ant užrašinės. 

— Seržante, palūkėkite. Manau, užrašyti reikėtų 
kitaip. - Inspektorius pasikrapštė randą ir kiek pa- 
galvojo. — Štai... Suimtasis pareiškia žudyti nenorė- 
jęs. Jis neapsakomai gailisi ir pripažįsta esąs nusi- 
pelnęs bausmės. 

Mensonas net išsižiojo. 

— Nieko panašaus nesakiau, - išlemeno jis. 

Frostas užsidegė naują cigaretę ir atkirto: 

— Voli, ką sakei iš tikrųjų, visiškai nesvarbu. 
Teisme bus perskaityta tai, ką užrašė seržantas. 

Volis klestelėjo ant kėdės. 

— Aš neigsiu taip sakęs. Pareikšiu, kad tai - melas. 

- Žinoma, neigsi, žinoma, pareikši. Tik kurio 
žodis bus svaresnis: apgailėtino vagišiaus su ilga 
nusikaltimų istorija ar ordinu apdovanoto krimi- 
nalisto inspektoriaus? Teisėjams dažniausiai atro- 
do, kad Jurgio kryžių pelnę žmonės nemeluoja iš 
principo. 

- Žiauru taip elgtis, - mažne apsiašarojęs prata- 
rė Volis. 

— Pats gyvenimas žiaurus, jeigu į namus įsilau- 
žia koks nors bjaurybė ir suskaldo tau galvą, - at- 
šovė Frostas. 

Mensonas iškišo gyvatišką liežuvio galiuką ir 
apsilaižė perdžiūvusias lūpas. 

— Pone Frostai, juk nemeluosite teismui? — mal- 
daujamai paklausė. Bet inspektoriaus išraiška aiškiai 
bylojo: „Žinoma, meluosiu, kad tave kur plynios!“ 

Frostas atkragino galvą ir paleido į lubas sruogą 
dūmų. 

— Voli, tai bus ne melas - aš tik, kaip sakoma, 
"patepsiu teisingumo ratus. Seržante, išveskite jį ir 
pateikite kaltinimą. Ir rytoj iš pat ryto - į teismą. 

Henlonas žengė prie Mensono ir sugniaužė šio 
žastą. Volis išsilaisvino ir paklausė: 

— Ko galėčiau tikėtis, jei sutikčiau bendradar- 
biauti? 

— Amžino mano dėkingumo. Be to, galbūt pa- 
kuždėčiau teisėjui į ausį, koks buvai paslaugus. 

— Toji senutė iš Klarendono gatvės... - kiek pa- 
dvejojęs vėl prašneko Mensonas. - Sakote, ji mane 
atpažino? 

— Apsakė tave, Voli, labai išsamiai. Ją užpuolė 
nemalonus, pleiskanotas tipas, kuriam iš burnos 
bjauriai dvokė. Parodėme senolei kelias nuotraukas 
ir ji iš karto dūrė pirštu į taviškę. 

— Pone Frostai, neketinau jos skriausti, — kan- 
džiodamas lūpą, pasakė Volis. - Puolė mane kaip 
pasiutusi tigrė. 

— Aštuoniasdešimt vienerių tigrė, - atrėžė ins- 
pektorius. — Kuo buvo apsiginklavusi? Pensijos 
knygele? 

— Peiliu, pone Frostai... prakeiktu didžiuliu pei- 
liu. - Mensonas išsitraukė iš kelnių marškinius ir 
kilstelėjo juos. — Matote, ką padarė?! - Prie pilvo lip- 
nios juostos rėželiais buvo priklijuotas storas, nela- 
bai švarus vatos tamponas, iš po kurio vis dar sun- 
kėsi kraujas. - Būtų mane papjovusi. Trenkiau tik 
gindamasis. — Volis pagrabaliojo tvarstį. - Ar nori- 
te pamatyti pačią žaizdą? 

— Oi ne, Voli, ačiū, nenoriu, - suskubo atsisakyti 
Frostas. - Tavo žaizda pernelyg arti pimpalo, be to, aš 
dar nepusryčiavęs. Verčiau tegul ją apžiūri gydytojas. 

Inspektorius pakilo nuo kėdės ir, kinktelėjęs 
galva, pasikvietė Henloną į koridorių. Gerai užda- 
ręs duris, sušnibždėjo: 

— Tai bent nelemta staigmena! Arturai, ar patik- 
rinai? Tas peilis galėjo būti aukos? 

— Netikrinau. Ant jo nėra jokių atspaudų, o ir iš- 
galąstas, tegul jį skradžiai, aštriai lyg skustuvas. 
Net nesuabejojau, kad peilis - užpuoliko. 

— Senolė labai bijojo vagių. Tikriausiai todėl ir 
laikė išgaląstą peilį po ranka. Patikrink bent dabar 
ir sužinok, kokia Volio kraujo grupė. Turėtų būti 
įrašyta jo asmens byloje. 

Inspektorius palydėjo staiga paniurusį Henloną 
iki priimamojo ir paprašė seržanto Velso iškviesti 
budintį policijos gydytoją. 


"Įsimetęs atlikusius tvarsčius, gydytojas užsegė 
lagaminėlį. 

— Pavojaus, manau, nėra, bet dėl viso pikto nu- 
siųskite pacientą į ligoninę, - pasakė. 

Įteikė Frostui pasirašyti sąskaitą, dar kartą ati- 
ras Henlonas, akivaizdžiai susigėdęs, lūkuriavo 
koridoriuje. Jo išraiška inspektoriui pasakė viską. 

— Peilis — iš aukos rinkinio, į kurį dar įeina ša- 
kutė ir galąstuvas. Atsiprašau, Džekai, privalėjau 
patikrinti iš karto. 

— Nieko tokio, Arturai, —- atsakė Frostas. - Bent 
žinosiu, kad esu ne vienintelis išsižiojėlis policijoje. 

— Volio kraujo grupė - pirma, tokia pat kaip se- 
nutės. Taigi kraujas ant peilio galėjo būti ir jo. 

— Po galais! Peilis buvo vienintelis įkaltis, siejęs 
visas tris žmogžudystes, ir še —- nė to nebeturime. 
Ką gi, kiek turiu, tiek tau turės užtekti, kaip sakė 
vyskupas artistei. 

Antiseptikais prakvipusiame Kvotos kambaryje 
suimtasis, stebimas sugižusio Gilmoro, garsiai 
šliurpštė arbatą. Frostas atsisėdo ir pasakė: 

— Tad štai, Voli, gydytojas sako, kad išgyvensi, 
teks man su tuo susitaikyti. O dabar aiškiai ir 
smulkiai klok, kas nutiko Klarendono gatvėje. — 
Inspektorius pavaišino Volį cigarete ir uždegė ją. — 
Tik pilvą prisidenk. Liula kaip drebučiai. 

Mensonas godžiai užtraukė dūmą. 

— Dėkui, pone Frostai. - Jis susibruko marški- 
nius į kelnes ir susiveržė diržą. - Buvo pirmadienio 
vakaras — nesėkmingas, Žiauriai nesėkmingas. — 
Frostas atjaučiamai sulinksėjo. Tokių vakarų jo gy- 
venime būta daug. — Na tai va. Atrodė, kad name, 
kurį susiruošiau aplankyti pirmiausia, bėdos ne- 
bus. Užšokau ant šiukšlinės ir pro langą įsliuogiau 
vidun. Išgirdau, kaip senolis pirmame aukšte kaž- 
ką sako Žmonai, ir pamaniau, kad galėsiu ramiai 
darbuotis. Nutykinau į miegamąjį, o ten tokia keis- 
ta smarvė... Pasišviečiau žibintuvėliu ir... jergutė- 


Frostas apverčia eufemizmą „kaip sakė artistė vyskupui", 
kildinamą iš tų laikų, kai aktorės Didžiojoje Britanijoje 
įprastai skursdavo ir dažnai papildomai versdavosi prosti- 
tucija; ši frazė vartojama, norint pirmiau pasakytiems 
žodžiams suteikti vulgarią prasmę. 

liau... pūvantis lavonas bespoksąs į mane. Kad nė- 
riau iš ten, tai nėriau. Užėjau į aludę išlenkti taure- 
lės, kad greičiau atsikvošėčiau, ir ką gi sutikau - ogi 
jus, inspektoriau, ir štai šį losjonais apsišlaksčiusį 
vyruką. Ne vakaras, o nesėkmių virtinė, pama- 
niau. Bet vis tiek jums paskambinau. Pranešiau 
apie lavoną. 

— Prisimenu, Voli. Pažinau tave iš balso. 

— Kvailas buvau, kad nesilioviau. Bet man mir- 
tinai reikėjo grynųjų — vienas lažybininkas reikala- 
vo skolos, kelių šimtų svarų. Tą namą Klarendono 
gatvėje buvau nusižiūrėjęs jau anksčiau. Darbelis 
atrodė visiškai paprastas, be to, žmonės kalbėjo, 
esą senolė apsikrovusi grynaisiais. Tikriausiai bu- 
vo sušiktai gerai juos išslapsčiusi - aš neradau nie- 
ko. Iššniukštinėjau visą miegamąjį. Ji kitame kam- 
baryje apžiūrėjo dėžę. Sumautas aš negrabaila, su- 
daužiau vazą ir po akimirkos senė įpuolė, 
švaistydamasi peiliu. Gindamasis užtvojau, ji ir iš- 
sijungė. — Volis vėl užtraukė dūmą. — Pone Frostai, 
ta senutė pati kalta. Galėčiau nutempti ją į teismą. 
Juk įstatymą Žinote: prieš vagį galima su protu pa- 
naudoti jėgą, bet kai mėsininko peiliu iškabini jam 
pusę vidurių, kokia gi čia būtinoji gintis? 

— O suskaldyti senutei kaukolę - būtinoji gintis? 
— Mensonui už nugaros sukriokė Gilmoras. 

— Pone Frostai, aš jai vos taukštelėjau. Laužtuvė- 
liu. Tik pagąsdinti norėjau. Žarnose man kyšojo 
prakeiktas jos peilis, turėjau jį išsitraukti. Gru- 
miantis suplyšo mano guminės pirštinės, todėl nu- 
šluosčiau rankeną, kad neliktų atspaudų, čiupau 
saujelę papuošalų ir smukau iš ten kaip įgeltas. Kai 

kitą dieną laikraštyje perskaičiau, kad senolė atsi- 
dūrė reanimacijoje, iš baimės, atsiprašant, mažne 
apsišikau. Nuo to vakaro daugiau nieko neiškrė- 
čiau, šventa teisybė, prisiekiu. 

Frostas išsiėmė iš pakelio cigaretę ir pabaksnojo 
ja į stalviršį. 

— Voli, klok šventą teisybę ir apie kitas. Ar jos irgi 
puolė tave su peiliais, o paskui pasidarė charakirį? 

Inspektorius stebėjo suimtąjį labai atidžiai, bet 
atrodė, kad šis iš tikrųjų nesupranta, apie ką kalba- 
ma. Nebent buvo įstabus aktorius. | 

— Apie kitas? Ką norite man prisiūti? 

Frostas atvertė aplanką ir išėmęs paskleidė prie- 
šais Mensoną spalvotas nuotraukas - stambiu pla- 
nu nufotografuotas nužudytųjų senučių žaizdas, - 
O pats nenuleido nuo suimtojo akių. Volis sudrebė- 
jo ir nusigręžė. 

— Juk tai šlykštu, pone Frostai, po šimts velnių! 
— Jis išsiėmė iš kišenės nelabai švarią nosinę ir nu- 
sišluostė kaktą. - Nejaugi sakysite, kad tai - mano 
darbas? Gyvenime nesu nieko nužudęs. 

— Esi, Voli, esi, - niauriai atsakė inspektorius. — 
Senutė, kurią pagąsdinai laužtuvėliu, ligoninėje 
mirė. 

— Liaukitės, inspektoriau. - Mensonas išsišiepė, 
norėdamas parodyti permatąs visas Frosto gudrybes. 
— Neįmanoma, vos taukštelėjus... — Staiga jis suvokė, 
kad inspektorius nė neketina juokauti. - O Dieve! — 
Šypsnis kaipmat išnyko, Volis perbalo. - Mirė? 

Frostas linktelėjo. 

— Pone Frostai, po šimts velnių, ji mane puolė 
su peiliu. Gyniausi. Ką dar galėjau daryti? 

— Nuo šitų irgi gyneisi? - paklausė inspektorius 
ir delnu trinktelėjo per fotografijas. 

— Pone Frostai, dėl anos prisipažįstu, bet šitų 
man neprikabinsite. 

— Ką gi, Voli, - Frostas maloniai nusišypsojo, — 
siūlau kaip senam draugui: prisipažink patvarkęs 
šitas, ir aš pripažinsiu, kad nuo anos tik gyneisi. 

— Prie šitų aš net neprisiliečiau. Kaip man jus 
įtikinti? 

— Tavim dėtas, pagalvočiau apie alibi. Kur buvai 
antradienio vakarą? 

Iš nevilties Mensonas net susigūžė. 

— Alibi mane tik įklampins, — pasakė jis. —- An- 
tradienio vakarą darbavausi. 

— Voli, nebūk juokingas. Mes čia kalbame apie 
žmogžudystes, ne apie smulkias vagystes. 

Volis gūžtelėjo pečiais. 

— Aš šiaip ar taip įklimpęs, ar ne? Na gerai, an- 
tradienio vakarą apšvarinau kelis automobilius Gi- 
rios prieglobsčio rajone. Iš vieno paėmiau kompak- 
"tinių diskų grotuvėlį, iš kitų - kasetinius magneto- 
fonus. 

— O sekmadienį? 

— Buvau viename name Eplfordo dvare. Pa- 
ėmiau apie aštuoniasdešimt svarų. Dar mėginau 
įlįsti į automobilį, bet suveikė prakeikta signaliza- 
cija. 

Frostas linktelėjo. Apie įsilaužimą į namą Epl- 
fordo dvare jis žinojo, vagystėmis iš automobilių 
buvo nesunku pasidomėti. Bet visa tai dėjosi sek- 
madienio vakarą. O Merė Heins nužudyta pavaka- 
riais. 

— Ką veikei sekmadienio popietę? - paklausė jis. 

— Kiurksojau namie. Mylėjomės su Bele. 

— Tam kokią minutę gal ir sugaišai. Arba pusę 
minutės - jei labai skubėjai. Ką dar veikei? 

— Namie buvau iki šešių. Belė patvirtins. 

Inspektorius prunkštelėjo. 

— Ji — tokia pat melagė kaip ir tu. Taigi alibi tu 
neturi. Be to, mes radome kruvinus tavo džinsus. 

— Pone Frostai, kraujas - mano... - Mensonas 
mažne verkė. - Patikėkite. 

- Kas man darbo, Voli? Tegul tavim patiki teis- 
mas. - Frostas mąsliai pasikasė smakrą. - Na kaip, 
sandėriui pasirengęs? 

— Kokiam sandėriui? — neryžtingai paklausė 
Mensonas. 

— Tau jis būtų pasiutusiai naudingas. Mus slegia 
visa šūsnis neišaiškintų apiplėšimų ir vagysčių iš 
automobilių. Pripažįsti, kad tie nusikaltimai - visi 
iki vieno — tavo darbas... 

- Ėė, pone Frostai, nieko nebus, - paprieštaravo 
Volis. 

— Verčiau išklausyk iki galo. Kad ir kiek už tas 
vagystes gautum, visų bausmių laikas sutaptų, tai- 
gi tau nebūtų jokio skirtumo - sėdėti už vieną nu- 
sikaltimą ar už šimtą. Mainais aš teisme papasako- 
čiau, kaip noriai mums padėjai, ir paraginčiau kal- 
tintojus Alisos Raider bylą perkvalifikuoti į 
netyčinio nužudymo. Jeigu atsisakai, būsi teisia- 
mas už tyčinę žmogžudystę. Taigi pagalvok. 

Mensonas, Žįsdamas pirštą, apsvarstė ką išgirdęs. 

— O kaip dėl šitų? - paklausė, rodydamas į nuo- 
traukas. 

— Voli, gali laikyti mane senu, sentimentaliu 
pirdyla, bet, jei nenutiks nieko, kas priverstų mane 
persigalvoti, būsiu pasirengęs dėl įkalčių stokos 
kaltinimus atmesti. 

Volis atsiduso. 

— Ką gi, pone Frostai, sutinku. 

— Žinojau, kad tu - geras berniukas. 

Frostas nusišypsojo, sudėjo nuotraukas į aplan- 
ką ir atsistojo. Gilmoras suimtajam už nugaros net 
nušvito. Inspektorius ne tik nieko neprarado - kal- 
tintojas Alisos Raider bylą tikriausiai ir šiaip būtų 
kvalifikavęs kaip netyčinio nužudymo, - bet dar ir 
vienu gaistu gerokai pataisė Dentono skyriaus iš- 
aiškintų nusikaltimų statistiką. Nekantraudamas 
pasipelnyti iš šio akivaizdžiai naudingo sandėrio, 
kriminalistas seržantas atsisėdo į Frosto vietą ir 
pasiruošė užrašyti Mensono prisipažinimus. Vis 
dėlto inspektorius pasakė, kad bylos atitenka Hen- 
lonui, tad Gilmoras, tegul ir labai nenoromis, tegul 
ir susiraukęs, turėjo užleisti kėdę tam neužaugai 
nutukėliui. 

Prie durų Frostas sustojo ir taukštelėjo delnu 
sau per kaktą. Jis vos neužmiršo paklausti Menso- 
no apie vaizdajuostes. 

— Iš kurjas gavai? 

— Nudžioviau iš vienos mašinos, — panarinęs 
galvą, atsakė Volis. - Jei būčiau žinojęs, kas ten nu- 
filmuota, nė nagų būčiau nekišęs. Rupūžėle, sena- 
madiškas seksas, na ir šiek tiek žiaurumo, man pa- 
tinka, kaip ir visiems vyrams, bet su šunimis... Gal 
jie ir geriausi Žmogaus draugai, bet kai draugystė 
tokia kaip toje vaizdajuostėje... 


351 


— Klok aplinkybes, Voli. 

— Na ką, važiuoju ano šeštadienio vakarą, apie 
dešimtą, savo furgonu per Turgaus aikštę, žiūriu, 
atokiau stovi prašmatnios vežėčios. 

— Koks automobilis? - paklausė Gilmoras. - Ko- 
kios markės? 

— Nežinau. Brangus, tviskantis. Regis, juodas... 
sėdynės lyg ir tikra oda aptrauktos. Šiaip ar taip, 
grožėtis juo neketinau. Atlupau bagažinės dangtį, 
griebiau štai šitą dėžę ir nusimuilinau, kol niekas 
neužklupo. | 

Frostas mėgino išklausti daugiau smulkmenų, 
bet Mensonas neturėjo ką pasakyti, tik pakartojo, 
kad automobilis buvęs iš brangiųjų. 

Koridoriuje Gilmoras piktai užsipuolė inspektorių: 

— Kodėl perleidote bylas Henlonui? Mums Men- 
sonas prisipažino nužudęs ponią Raider, prisiims 
ir visus kitus nusikaltimus. Darbą nudirbome mes, 
o nuopelnus lyg niekur nieko atiduodate Henlo- 
nui! 

— Kam man tas popierizmas? - atšovė Frostas. 
— Ar mes veikti neturime ką, kad skrebentume il- 
gut ilgiausius jo prisipažinimus? - Inspektorius 
nusižiovavo. - Tu, sūnau, kaip sau nori, 0 aš va- 
žiuoju namo nusnūsti. 

Nueinančiam Frostui įkandin Gilmoras žiūrėjo 
niršdamas. Ne kas kitas, tik prakeikta lemtis am- 
žiams surišo jį su tuo senu pusgalviu, policininko 
parodija. Juk dėl nuolatinių inspektoriaus nesėk- 
mių atkentėti tenka ir jam, o retais Frosto sėkmės 
atvejais jis staiga lieka niekuo dėtas. Jei tas mulkis 
spjovė į savo karjerą, dar nereiškia, kad ir kiti turi 

taip daryti. Tegul jį velniai, tą neraliuotą asilą! Gil- 
moras išėjo iš nuovados plūsdamasis. 

Jau lovoje Frostas prisiminė nepapasakojęs Ma- 
letui apie Volį Mensoną. Et, pagalvojo, atidėsiu 
ataskaitą iki ryto. 


Gilmorą pažadino skambutis. Jis siektelėjo Ža- 
dintuvo, bet čirškimas nesiliovė. Buvo dešimt va- 
landų, nors seržantui atrodė, kad nusnūsti jis spėjo 
vos kelias minutes. Vėl sučirškė skambutis, kažkas 
į laukujes duris dar ir pasibeldė. Gilmoras užsime- 
tė chalatą ir nubildėjo laiptais žemyn. 

Policininkas su motociklininko šalmu po pa- 
žastimi paklausė, ar kalbąs su kriminalistu seržan- 
tu Gilmoru, ir perdavė nurodymą nedelsiant paim- 
ti iš namų inspektorių Frostą. Nužudyta dar viena 
senutė. 

— Kam prireikė važiuoti? - suniurzgė seržantas. 
— Gal nežinojai, kad yra toks daiktas - telefonas? 

— Gal nežinojote, kad ragelį reikia laikyti padėtą 
ant aparato? - atšovė policininkas ir, sėdęs ant mo- 
tociklo, nurūko. 

Ragelis iš tiesų buvo nukeltas. Patyliukais plūs- 
damas Lizą, Frenkas padėjo jį ant aparato ir nusku- 
bėjo į vonią. Vylėsi, kad šaltas dušas padės atkusti. 
Buvo jau beveik apsirengęs, kai sutrinksėjo lauko 
durys. Iš parduotuvės grįžo Liza, jos pirkinių mai- 
šelyje skimbčiojo buteliai. 

— Vėl išeini?! — užspiegė Žmona. - Grįžai pary- 
čiais ir vėl išeini?! 

Jis apsišlakstė losjonu, pasitaisė kaklaraištį ir 
dirstelėjo į veidrodį. 


353 


— Reikia, - atsakė. - Dar viena žmogžudystė. 
Dėl miego stygiaus Frenkui gėlė galvą ir rietis 
jam nėmaž nesinorėjo. Liza praėjo pro jį persirau- 
kusi, nebetardama nė žodžio. Jis apsivilko vilnonį 
paltą ir pasitikrino, ar neužmiršo pasiimti automo- 
bilio raktelių. 

— Pasistengsiu grįžti kuo greičiau, prižadu, — 
pasakė. 

— Gali nesivarginti, - užkėlusi ant stalo maišelį, 
atkirto Liza. 


Frostas, nesiprausęs ir apsiglamžęs, laukė ga- 
tvėje prie savo namų. Įsėdęs jis pusbalsiu Gilmorui 
padėkojo ir pridūrė: 

— Dar viena senutė papjauta. Aplinkybių kol kas 
nežinau. 

Važiuoti jiems reikėjo į Virėjų namų rajoną, 
dauguma jo gyventojų buvo senyvo amžiaus. Sura- 
dę reikiamą namą, liftu, kurio drėgnos grindys 
trenkė pušų kvapo valikliu, pakilo į trečią aukštą. 
Konsteblis Bertonas laukė jųdviejų prie 311-0jo bu- 
to durų ir vos tramdė drebulį. 

— Inspektoriau, vaizdas kraupus, - perspėjo jis. 

— Verčiau pasakytum ką nors naujo, - eidamas į 
vidų, suniurzgė Frostas. 

Siaurame koridoriuje prasispraudę pro telefono 
staliuką, ant kurio buvo padėtas laminuotas abo- 
nentų sąrašėlis, jie suėjo į nedidelę svetainę, prisi- 
grūdusią žmonių. Atrodė, visi stengiasi laikytis to- 
liau nuo kambario vidurio. 

— Nagi parodykite skalikui kiškį, - braudamasis 
pro susispietusius, pasakė Frostas. 

Fotelyje vidur kambario, atkraginusi galvą, su- 
stiklėjusias akis įsmeigusi į lubas, sėdėjo senutė. 
Jos gerklė buvo perrėžta, ir žaizda panėšėjo į kru- 
vinų lūpų vypsnį. Iš perskrosto pilvo išdribę vidu- 
riai pūpsojo skraite. Pilkas kilimas aplink kojas bu- 
vo prisisunkęs tų siaubingų akimirkų, kai peilis 
raižė kūną, gausiai plūdusio kraujo. Ankštame 
kambarėlyje trenkė skerdykla. 

— Dievulėliau! - sumurmėjo Frostas ir, vos dirs- 
telėjęs į senutę, atsitraukė. 

Netgi nusikaltimo vietos tyrėjas Tedas Robert- 
sas, nužudytų žmonių prisižiūrėjęs ikvaliai, ir tas, 
iš arti fotografuodamas žaizdą gerklėje, tirtančiais 
pirštais vos nulaikė kamerą. 

Gilmoras, užuot spoksojęs į lavoną, apsidairė. 
Atpažino policijos konsteblį Simsą, vakarykščiai 
suėmusį Mensoną, ir porą ekspertų iš grupės, dir- 
busios Grinvėjaus namuose. Budinčio policijos gy- 
dytojo, lieso, orios išvaizdos vyriškio, kuris įsigili- 
nęs pildė sąskaitos blanką, seržantas nepažinojo. 

Prie tolimosios sienos stovėjo šviesi ąžuolinė in- 
dauja. Krištolinėje vaisinėje ant jos raudonavo keli 
obuoliai. Gilmoras pastebėjo prie jų įdėtą juodą 
odinę piniginę ir kumštelėjo inspektoriui. Plačiais 
žingsniais žargstydamas per kraujo dėmes, Frostas 
priėjo prie indaujos ir, apsukęs nosine, paėmė išsi- 
pūtusią piniginę —- senutė vakarykščiai buvo cen- 
triniame pašte atsiėmusi pensiją. Inspektorius grei- 
tomis suskaičiavo beveik šimtą svarų ir nustebęs 
subruko pinigus atgal. 

— Kodėl žudikas jų nepaėmė? 

— Gal kas sutrukdė? — spėjo Gilmoras. - Išgirdo 
kažką ateinant ir spruko. 

— Gal, - nė iš tolo nepatikėjęs tokia versija, burb- 
lius. Nepanaudoti migdomųjų receptai, vizito pas 
gydytoją lapelis, bingo klubo „Rifas“ narės kortelė, 
keli seni loterijos bilietai. Paskutiniame skyrelyje 
inspektorius aptiko du automatinių užraktų rak- 
tus; vienas buvo nuo lauko durų, kitas - nežinia 
nuo ko. Jis užsegė piniginę ir padėjo atgal į dubenį. 
— Kas paimta? 

— Nieko, bent jau kol kas taip atrodo, - atsakė 
Bertonas. - Regis, niekas net nepaliesta. 

Jis palydėjo Frostą ir Gilmorą į miegamąjį. Kam- 
barys buvo jaukus, tvarkingas. Inspektorius ištrau- 
kė kelis stalčius. Jų turinys iš tiesų atrodė neliestas. 

— Sakau gi, nusikaltėlis išgirdo kažką ateinant ir 
movė lauk, nespėjęs nieko nugvelbti, - pakartojo 
Gilmoras. 

— Galbūt, - vis dar nepatikliai tarstelėjo Frostas ir 
kreipėsi į Bertoną: - Ką gi, bičiuli, klok aplinkybes. 

Konsteblis atsivertė užrašinę. 

— Dorisė Votson, septyniasdešimt šešerių. Naš- 
lė, turi sūnų. Jis gyvena Dentone. 

— Su juo susisiekta? - pasiteiravo Frostas. 

Bertonas papurtė galvą. 

— Laukėme jūsų, pone. 

— Paskambink sūnui, — paliepė Gilmorui ins- 
pektorius, — numeris bus sąraše. Tegul atvažiuoja. 
Tik nesakyk, kas atsitiko. 

— Kaimynė ponia Proktor, - toliau pasakojo Ber- 
tonas, — paskutinį kartą matė žuvusiąją vakar, aš- 
tuntą vakaro, kai buvo užėjusi pasiskolinti „Daily 
Mirror“. Prieš pat dešimt ji pasibeldė, norėdama 

grąžinti laikraštį, bet niekas nebejsileido. 

— Dešimtą ji buvo nebegyva, - įsiterpė gydyto- 
jas. Jis jau ruošėsi išeiti. 

— Iš kur staiga toks tikslumas? — paklausė Frostas. 
— Dažniausiai net nesusivoki, kuri savaitės diena. Ar 
įsitikinęs, kad dešimtą senolė jau buvo negyva? 

Gydytojas patraukė pečiais. Tiksliai nustatyti 
mirties laiką buvo sudėtinga, tad jis atsakė aptakiai: 

— Galima valandos paklaida. 

— Ačiū, kad niekuo nepagelbėjai, - numykė ins- 
pektorius, gydytojui išėjus. 

Netrukus grįžo paskambinęs Gilmoras. Frostas 
klausiamai kilstelėjo antakius. 

— Įjungtas atsakiklis, - pasakė seržantas. —- Pa- 
prašiau paskambinti į nuovadą. 

Inspektorius apsidairė. Nebuvo matyti jokių įsi- 
laužimo pėdsakų. Veikiausiai žudikas tiesiog įėjo 
pro pagrindines duris. Pareigūnai jas apžiūrėjo. 
Duryse buvo įtaisyti papildomi užšovai, kabojo 
grandinėlė, tiesa, ne itin patikima. Buvo ir akutė, 
tad aklomis senolė nieko neįsileisdavo. Nepažįsta- 
mų Žmonių ji privengė. Bet kai kažkas šiek tiek po 
aštuntos vakaro pasibeldė, senutė atšovė sklendes, 
atkabino grandinėlę ir svečią įsileido. Vadinasi, jį 
pažinojo, pasitikėjo. 

— Sūnus?.. —- spėjo Gilmoras. 

— Kol kas pirmiausia galvosime apie jį, - pritarė 
Frostas ir paklausė: — Kas rado nužudytąją? 

— Ta pati kaimynė, ponia Proktor, — atsakė Ber- 
tonas. 

— Ką gi, Bertonai, Džordanai, apeikite kaimy- 
nus. Gal kas nors ką nors matė ar girdėjo. Gilmo- 

rai, eisi su manim. Aplankysime motutę Proktor. 

Susivėlusi žilagalvė ponia Proktor, šukos jai bū- 
tų išties pravertusios, markstydama ašarotas akis, 
įsistebeilijo į inspektoriaus atkištą tarnybinį pažy- 
mėjimą. 

— Turėsiu pasikliauti jūsų Žodžiu, — nusprendė 
galiausiai. - Ryto metą nelabai gerai matau. 

Savo žodžius moteriškė tuojau pat ir patvirtino: 
vesdamasi kriminalistus į svetainę, koridoriuje už- 
kliuvo už staliuko. 

— Senolė gerai įmetusi, —- šnipštelėjo Gilmorui 
Frostas. 

k Prašau sėsti, - suvapėjo džinu tvoskianti šei- 
mininkė. 

Inspektorius vos neatsisėdo ant tuščio butelio, 
tad rūpestingai pastatė jį ant grindų. Senutė, kry- 
puodama į šalis, klestelėjo į fotelį priešais Frostą. Ji 
niekaip neįstengė liautis sverdėjusi. 

Svetainė buvo sujaukta, kėdės apkarstytos ne- 
švariais apatiniais, visur pristatyta aptukusių tau- 
rių. Dujinis šildytuvas kaitino iš visos galios, kam- 
baryje tvyrojo nepakenčiama tvankuma. 

Šeimininkė atsirūgo džinu ir delnu pavėdavo 
sau prieš veidą. 

— Ar galėčiau ko nors pasiūlyti? - paklausė. 

Pamanęs, kad siūloma arbatos, Frostas linktelė- 
jo, bet senutė prikliukino du puodukus džino ir 
padavė kriminalistams. 

— Štai, išlenkite! — paragino. 

Inspektorius įtariai dėbtelėjo į arbatos spalvos 
skystimą, kurio paviršiuje arbatžolės ir plūduriavo. 

Metas buvo pernelyg ankstyvas, bet... bala nematė. 
Jis ištuštino puodelį vienu mauku. Ponia Proktor 
pritariamai sulinksėjo ir įsipylė gėrimo. 

- Šiaip aš iš pat ryto negeriu, bet kai pamačiau 
ją fotelyje... ir dar tas kraujas... 

Senutei prireikė skubiai išgerti ir įsipilti dar. 
Frostas atjaučiamai palingavo galvą. 

— Kieno nors gimtadienis? - paklausė pastebėjęs 
ant židinio atbrailos eile sustatytus atvirukus. 

Senolė staiga pravirko. 

— Mano, ir šit koks nelemtas. Tai bent sušnerkšta 
dovana — rasti kaimynę paskerstą. - Ji nusišluostė 
akis. - Atsiprašau. — Prisvirduliavusi prie židinio, 
parodė kriminalistams atviruką su kačiukais pinti- 
nėje. - Šitas jos. Daugiau ji manęs nebesveikins. 

— Kaip miela, - subambėjo Frostas. 

Šeimininkė pašaipiai prunkštelėjo. 

— Kačių aš nepakenčiu. Jos tik prismardina na- 
mus. Tikiuosi, kaimynė tokį atviruką pirko tik to- 
dėl, kad buvo pigus. — Ji pasilenkė prie inspekto- 
riaus ir lyg kokia sąmokslininkė sukuždėjo: - Ži- 
nau, kad apie mirusius taip kalbėti nedera, bet ta 
senė buvo šykšti karvė, tikra naginė. 

— Ką jūs sakote! 

— Sakau, ką žinau. Jos piniginė visada atrodyda- 
vo kaip nėščia... nuolat būdavo prikimšta, bet ta se- 
na ragana gyvenime niekam nėra nupirkusi išgerti. 

Frostas, dėdamasis pasipiktinęs, papurtė galvą. 
Ponia Proktor Žiojosi sakyti dar kažką, bet vėl pa- 
springo ašaromis. 

— Keiksnoju šit vargšę senutę, - pasakė kiek ap- 
siraminusi, — O ji tame fotelyje... negyva. - Moteriš- 

kė pakėlė užverktas akis. —- Siaubas... kai įėjau ir pa- 
mačiau... šitiek kraujo... 

— Suprantu, kaip nemalonu prisiminti, — įtei- 
kliai prašneko Frostas, - todėl pasistengsiu ilgai jū- 
sų nekamuoti. Taigi pasiskolinote iš kaimynės 
„Daily Mirror“? 

— Pasiskolinau aštuntą. Grąžinti nešiau dešimtą, 
bet ji neįsileido. 

— Arjums nepasirodė keista? - paklausė Gilmo- 
ras, su pasidygėjimu žiūrėdamas į džiną puodelyje 
cukruotu kraštu. 

— Pasiutusiai keista! Pamaniau, jei negrąžinsiu 
laikraščio, ta surukusi kalė naktimis neužmigs, iš- 
sigandusi, kad pabėgau su visu „Daily Mirror“... 
Na tai va, pabeldžiau į duris. Ji neatsiliepė. Aš nuė- 
jau gulti. 

— O paskui? 

— Širyt pabūgau, kad ta sukriošėlė neatsiųstų 
Interpolo manęs suimti, tad vėl nešiau jai šūdlaik- 
raštį. Ji vėl neatsiliepė. Pamaniau, gal gripas ją iš- 
vertė iš kojų, ir užėjau į vidų. 

— Kaip patekote į butą? 

Senutė išsiėmė iš prikyštės kišenės raktą. 

— Aš turiu atsarginį jos namų, ji - mano. - Ins- 
pektorius linktelėjo. Štai nuo ko tas antrasis žuvu- 
siosios raktas. - Nemaniau, kad galėsiu įeiti. Duris 
kaimynė visada dar ir skląsčiais užšaudavo, gran- 
dinėlę užkabindavo. Bet atsirakinau, įėjau ir... — 
Prisiminusi reginį, ponia Proktor sutirtėjo. 

Frostas palinko prie jos ir patapšnojo per ranką. 

- Žinau, kaip sunku, širdele. Neskubėkite, atsi- 
kvėpkite. 

Kelis kartu mėginusi, bet taip ir nepajėgusi pra- 
šnekti, galiausiai senutė suėmė save į nagą ir ryž- 
tingai kinktelėjo galva. Inspektorius paklausė: 

— Kai matėte kaimynę paskutinį kartą, na, kai 
skolinotės laikraštį, gal ji minėjo ko nors laukianti? 

— Nieko neminėjo. Tik padavė laikraštį, kaip vi- 
sada... nenoromis. 

— O paskui negirdėjote nieko? 

— Pavyzdžiui, ko? — sumirksėjusi pasitikslino 
ponia Proktor. | 

Pavyzdžiui, skerdžiamos moters riksmo, buka tu 
karve, pagalvojo Frostas, o balsu maloniai pasakė: 

— Ko nors. Menkiausia smulkmena padėtų 
mums ieškoti žudiko. 

— Nieko negirdėjau. Televizorius buvo įjungtas. 
Mėgstu skaityti laikraštį prie veikiančio televizo- 
riaus, tai man padeda susikaupti. - Senutė nusi- 
purtė. - Išgirdusi apie tą maniaką, Močiučių Sker- 
diką, vargšelė Dorisė labai bijojo, kad ir jai kas nors 
panašaus nenutiktų. Ketino ant durų pasikabinti 
tvirtesnę grandinėlę, bet va nespėjo. 

— Grandinėlė nebūtų jos išgelbėjusi. Jūsų kaimy- 
nė žudiką įsileido kaip seną pažįstamą. Ar daug 
draugų ji turėjo? 

— Vargu. Buvo šykštuolė, niekas jos nemėgo ir ji 
beveik niekur neišeidavo — tik palošti bingą ir į 
klubą, tą prie bažnyčios. 

— Ojūs tą klubą lankote? 

— Ne, bet ji vesdavosi mane žaisti bingą - viena 
bijodavo kur nors eiti. Maždaug prieš metus lio- 
viausi ten vaikščiojusi. Lošimai man ne prie šir- 
dies. Be to, gyvenime nė šnipšto nesu laimėjusi. 

Frostas palingavo galvą - užjaučiamai, o kartu 
ir norėdamas nuvyti snūdą. Kaitra ir džinas migdė, 
jis vos laikėsi. 

— Tad lošti bingą ji eidavo tik dienomis? 

— Taip. Ji bijodavo pareiti net vėlyvą popietę, 
ypačjei būdavo tamsu. Bet tas paslaugusis vairuo- 
tojas palydėdavo Dorisę iki pat durų - išlipdavo iš 
autobusiuko ir parvesdavo namo. 

Inspektoriui kaipmat išlakstė visi miegai. 

— Koks vairuotojas? 

— Autobusiuko. Bingo klubas parūpina lošėjams 
nemokamą transportą - surenka juos mieste, pas- 
kui išvežioja. 

— Bet tik iki miesto centro? 

— Taip, bet, jei pasitaiko malonus vairuotojas ir 
šiaip ar taip važiuoja pro namus, tuomet išleidžia 
kur reikia. Beveik kaip taksi. 

— O tas paslaugusis vairuotojas... Ar gali būti, 
kad jis palydėtų senutę iki durų, sulauktų, kol ji 
saugiai įeis vidun, padėtų pasiimti raktą iš po dem- 
blio arba išsitraukti pro pašto plyšį? 

— Kai kurie taip ir daro. Kiti tiesiog išleidžia se- 
nukus sankryžoje. 

— Hmm. - Inspektorius išspjovė arbatžolės tru- 
pinėlį. - Ponia Votson buvo baugšti, net popiet bi- 
jodavo vaikščioti, o vis dėlto vakare kažką įsileido 
į namus. Ar nenumanote, kas tas žmogus galėjo 
būti? 

— Galiu paminėti nebent jos pliuškį sūnų. Jis gy- 
vena Dentone. Pas motiną užsuka dažnai. 

— Koks jis? 

— Koktus tipas. Žinote, ką tas įžūlėlis sykį man 

pareiškė? „Užuot kaulijusi iš vargšės mano mamy- 
tės, galėtumėte ir pati užsiprenumeruoti laikraštį.“ 

— Iš tiesų niekingas pašlemėkas, - pripažino 
Frostas ir atsistojo. - Ačiū už pagalbą. Netrukus at- 
eis kitas pareigūnas, užrašys jūsų liudijimą. Jei dar 
ką nors prisimintumėte, tegul ir menkiausią smulk- 
meną, kuri galėtų būti mums naudinga, būtinai 
tam pareigūnui pasakykite. 

Gilmoras padėjo taip ir negertą puodelį su dži- 
nu ir išsekė paskui inspektorių. 

Grįžę į nužudytosios namus, juodu prisispaudę 
prie sienos praleido lavoną išnešančius sanitarus, 
šiems sukantis koridoriaus ankštumoje neštuvai 
užkliudę apdraskė gėlėtus sienų apmušalus. Iš pa- 
skos išėjo ir patologas. Su ilgu juodu paltu jis panė- 
šėjo į laidotuvininką. 

— Pirmines išvadas išsakiau jūsų kriminalistui 
konstebliui, - tarė jis. - Vėliau paskambinsiu jums, 
pasakysiu, kada skrodimas. | 

Ekspertų grupė svetainėje jau krovėsi mantą. 
Fotelis buvo nukeltas, iškruvintas kilimas suvynio- 
tas, kiaurai jį prasisunkusio kraujo dėmės ant grind- 
lenčių apibrėžtos geltona kreida. Ore vis dar tvyro- 
jo šiltas, nemalonus skerdyklos tvaikas. Paniuręs 
Frostas nuplėšė atsiknojusią tapeto skiautę. Vargšė 
senutė. Apalptų išvydusi savo butuką tokį. 

Inspektorius išgirdo vonioje kažką niurnant ir 
barškant. Nuėjo pažiūrėti. Hardingas iš ekspertų 
grupės, keturpėsčias, pusbalsiu plūsdamasis, ma- 
nevravo po kriaukle ilgakočiu veržliarakčiu — mė- 
gino atsukti alkūne išlenkto nutekamojo vamzdžio 
veržles. 

— Rūgštele, radote ką vogti, - pakomentavo 
Frostas. 
pertas. 

Inspektorius apsimetė nustebęs. 

— Norite pasakyti, padirbėjęs žudikas nusiprausė? 

— Turint galvoje, kaip jis auką suraikė, negalėjo 
neapsitaškyti krauju. Juk neis į gatvę visas kruvinas. 

— O drabužiai? 

Hardingas apčiulpė nubrozdintus krumplius ir, 
paskutinį kartą pasukęs raktą, lengviau atsikvėpė — 
veržlė išjudėjo. Atsigręžęs į inspektorių, jis atsakė: 

— Manau, turėjo apsitaškyti. Nebent prieš žudy- 
damas nusirengė. 

— Na taip. - Frostas prunkštelėjo. - O ką veikė 
senutė, kol žudikas nusirenginėjo? Pakerėta spok- 
sojo į jo kotą? 

- Inspektoriau, tai tik prielaida, - nusišypsojęs 
tarė Hardingas. 

Matydamas, kad didelę veržlę dabar jau atsuks 
pirštais, veržliaraktį jis padėjo ant grindų. 

— Neužmirškite patikrinti cheminių valyklų! — 
sušuko Frostas į koridorių. 

- Jau patikrintos! — atsiliepė Bertonas. 

Pareigūnai tik gaišo laiką. Žudikas ne toks jau 
kvailas. 

Inspektorius vėl kreipėsi į Hardingą, kuris jau 
baigė išimti alkūnę: | 

-— Jeigu tas niekšas nusiprausė, vadinasi, vamz- 
dyje rasite aukos kraujo, ar ne? 

— Taip, pone. 

— Mes ir šiaip jau mažne maudomės jos kraujy- 
je. Kas iš to, kad rasite jo dar daugiau? 

— Turime dirbti kruopščiai, - gūžtelėjęs pečiais, 
atsakė ekspertas.. 

— Nebūkite toks rimtas. Dar pamanysiu, kad 
priekaištaujate man, - tarė Frostas, jau eidamas į 
svetainę, kuri dabar atrodė ištuštėjusi. 

Inspektorius slampinėjo be tikslo, protarpiais 
paimdamas ir tuojau pat vėl padėdamas kokį nors 
velionės daiktą. Senas mulkis nežino, ko griebtis, 
stebėdamas jį, galvojo Gilmoras. 

Džordanas su kitu konstebliu grįžo apklausę 
kaimynus — ir nieko nepešę. Žmonės, kaip visada 
tokiais atvejais, buvo sukrėsti, bet niekas nieko ne- 
girdėjo, nematė. 

— Tas šiknius - tikras laimės kūdikis, - pasakė 
Frostas ir, numetęs nuorūką, batu sutrynė į grin- 
dis. Jautėsi pavargęs, bejėgis, nieko vertas. Skran- 
dyje teliūskavo ponios Proktor džinas, pykino, 
smilko galva. Inspektorius atsisėdo į fotelį. 

— Tad ką mums daryti? - paklausė Gilmoras. 

Atstokite nuo manęs, ir tiek, norėjo sakyti Fros- 
tas, bet staiga susiraukė, išgirdęs balsus koridoriu- 
je. Ir tuojau pat suvaitojo, mat į kambarį energingai 
įžengė žvalutėlis Maletas. Akiniuočio Hario ins- 
pektoriui dabar reikėjo mažiausiai. 

Maletas sučiaupė lūpas. Na, žinoma. Tiriama 
žmogžudystė. Ekspertai kitose patalpose, kaip vi- 
sada, uoliai darbuojasi, o šit Frostas išsidrėbęs sėdi 
fotelyje. Dar ir alkoholiu - skyriaus viršininkas įta- 
riai pašniaukštė orą - trenkia. 

— Na ką gi, inspektoriau, dar vienas lavonas, — 


365 


irzliai, tarsi senutė būtų nužudyta dėl Frosto kal- 
tės, pasakė Maletas. . 

— Kur? - Inspektorius pašoko ant kojų ir apsi- 
dairė. - Nematau, viršininke. 

Maletas sugriežė dantimis, užvertė akis į artek- 
su nudrėbtas lubas ir demonstratyviai atsiduso. 
Frostas amžinai pasirinkdavo netinkamą metą dė- 
tis kvaileliu. 

— Bent kiek pasistūmėjote? - paklausė skyriaus 
viršininkas. 

— Kol kas nė kiek. Tam tipui neapsakomai seka- 
si. Niekas jo nematė, negirdėjo, pirštų atspaudų jis 
nepaliko. Jei ir ekspertai nieko ypatingo neaptiks, 
gali tekti laukti, kol žudikas suklys. Juk turi kada 
nors sėkmė nuo jo nusisukti. 

Maletas niekinamai suprunkštė. 

— Laukti? Kol jis dar ką nors nužudys? Nieku 
gyvu! Noriu, kad žmogžudystės liautųsi! 

— Norite? — sumurmėjo Frostas. - O kaip, virši- 
ninke, pasiūlysite jūsų norą patenkinti? 

— Raskite ir suimkite žudiką. 

— Mat kaip? Gilmorai, būtinai užsirašyk. — Dži- 
nas mušė Frostui į galvą ir jis visai pamiršo atodai- 
rą. — Gal, pone, turite dar kokių nors genialių su- 
manymų? Aš visada pasirengęs mokytis. 

Maletas sužaibavo akimis, apatinis jo Žžandi- 
kaulis sutrūkčiojo. Inspektoriaus lengvabūdišku- 
mas skyriaus viršininką siutino. 

— Prašyčiau trumpai išeiti, - kreipėsi jis į Berto- 
ną ir Džordaną ir palūkėjo, kol anuodu uždarys 
duris. — Inspektoriau, per jus vakar visiškai apsi- 
kvailinau. 

— Per mane? Kaipgi? - smalsiai paklausė Frostas, 
tarsi norėdamas dėl viso pikto šį atvejį įsidėmėti. 

— Dėl to įtariamojo Skerdiko. Per jus patikėjau, 
kad jis priremtas prie sienos, bet paaiškėjo, kad di- 
dysis jūsų įkaltis - niekinis, nes peilis - aukos. 

— Deja, taip, viršininke, — kuo ramiausiai atsakė 
Frostas. 

— Aš per jus apsijuokiau, nes jūs net nesiteikėte 
ateiti ir išdėstyti man visų aplinkybių. Laukiau jū- 
sų ataskaitos, kad galėčiau atsiskaityti policijos vir- 
šininkui. 

— Atsiprašau, — suniurnėjo inspektorius. — Bu- 
vau jus pamiršęs. 

Maletas, kone netekęs amo, prasižiojo ir vėl už- 
sičiaupė. 

— Pamiršęs? - galų gale išspaudė jis. - Pamiršęs 
informuoti skyriaus viršininką apie įtariamąjį svar- 
bioje žmogžudystės byloje? 

— Aš ir šiaip neriuosi iš kailio, - atkirto Frostas. 
— Negana, kad plušame dvigubas pamainas, dar 
visokie pusgalviai kišasi ir trukdo. 

Jis tikėjosi, kad Maletas šią subtilią užuominą 
supras ir pasišalins, bet vyriausiasis inspektorius 
dar turėjo ką pasakyti. 

— Kriminalistas seržantas Henlonas dirba tokio- 
mis pat sąlygomis kaip jūs, Frostai, bet pažiūrėkite, 
koks jo našumas! Henlonas ištyrė žmogžudystės ir 
mažiausiai trisdešimties vagysčių bylas. Visais 
atvejais Mensonas jam prisipažino. Puikiai padir- 
bėta, užtat šį mėnesį mūsų skyriaus ištirtų nusikal- 
timų statistika bus geriausia grafystėje. Reikia rū- 
pintis darbo našumu, inspektoriau, o ne ieškoti pa- 

siteisinimų. Man regis, - šį kartą apmaudo kupinu 
žvilgsniu Maletas perliejo ir Gilmorą, - keliamos 
užduotys jums per sunkios, o jeigu taip, turėsiu 
nedvejodamas pakeisti jus kitu pareigūnu. 

Tai taręs skyriaus viršininkas apsigręžė ir, ne- 
kreipdamas dėmesio į jam pavymui pusbalsiu iš- 
tartą užgaulią repliką, išėjo. Gilmoras įtūžo. Jeigu 
jis kartu su Frostu gauna pylos už šio nesėkmes, 
vadinasi, kukliais inspektoriaus nuopelnais jie taip 
pat turėtų dalytis. 

— Kodėl nepasakėte viršininkui tiesos apie Hen- 
loną? —- užsipuolė Frostą seržantas. - Juk jis susimo- 
vė su peiliu. Ir nejis, o mes prigriebėme Mensoną. 

— Mūsų darbas - kolektyvinis, drauguži, - atsa- 
kė inspektorius. - Kas bus, jei pradėsime kaip ciuc- 
kiai niautis dėl viršininko numesto kaulo? 

Į kambarį grįžo Bertonas ir Džordanas, tad Gil- 
moras nieko nebesakė. Na gerai, mulki, pagalvojo, 
jeigu nenori kaulo, jį mielai pasičiupsiu aš. 


Desmondas Votsonas pakėlė nuo demblio pluoš- 
tą korespondencijos ir uždarė duris. Pastatė laga- 
minėlį prie kabyklos ir, eidamas į svetainę, per- 
žvelgė vokus. Dvi sąskaitos, banko žiniaraštis ir iš 
paties Votsono firmos atėjęs komisinių čekis. Jis 
dirbo langų gamybos bendrovės pardavimo atsto- 
vu šiaurės regionui. Svetainėje iš karto pastebėjo 
žalią telefono atsakiklio žiburėlį — kažkieno skam- 
binta. Desmondas greitai prasuko įrašus. Atpažino 
net ir laibai marmančius balsus: firmos darbuoto- 
jos, kuri perdavė vyresnybės nurodymus, - šį įrašą 
jis nutarė išklausysiąs vėliau, — ir motinos. Atleidęs 

mygtuką, Desmondas atplėšė voką. Skubėjo pati- 
krinti, ar įmonė šį kartą nesuklydo, siųsdama ko- 
misinius. 

„Sūneli, čia mama. Gali nebesirūpinti dėl... Oi, 
palūkėk, kažkas atėjo...“ Motinos balsas nutilo. Po il- 
gos pauzės ryšys automatiškai nutrūko. Desmondas 
pakėlė akis nuo čekio ir luktelėjo kito įrašo —- neabejo- 
jo, kad motina bus paskambinusi dar kartą. Bet pra- 
šneko nepažįstamas balsas. Kažkoks vyras paprašė 
paskambinti į Dentono policijos nuovadą. Komisinių 
čekis išsprūdęs nupleveno ant grindų. Apniktas blo- 
gos nuojautos, Desmondas paėmė ragelį. 

KETVIRTADIENIS. POPIETINĖ PAMAINA (1) 


Gilmoras į karštą, stiprią arbatą įbėrė cukraus ir 
padėjo puoduką priešais sukrėstą Votsoną. Šiam ką 
tik teko patvirtinti, kad nužudytoji - jo motina. Kai 
drebančia ranka kėlė puodelį, šis sutaukšėjo į lėkš- 
tutę. Desmondas pasistengė susikaupti, kad išgirs- 
tų, ką jam sako nevalyvas inspektorius. 

— Suprantu, pone, šokas baisus, bet gal atsaky- 
"tumėte į vieną, kitą klausimą? 

Puodukas subarškėjo į dantis. Votsonas, taip ir 
neparagavęs arbatos, pastatė jį ant lėkštutės. 

- Taip, žinoma... Klauskite. 

— Mes perklausėme jūsų motinos balso įrašą iš 
atsakiklio. Sakote, ji skambino vakare, penkios po 
pusės dešimtos. Jei nebuvote namie, iš kur tuomet 
žinote laiką? 

— Mano atsakiklis fiksuoja, kada skambinta. 

— Aišku. O kur jūs buvote vakar, penkios po pu- 
sės dešimtos? 

— Aš? — Votsonas kilstelėjo galvą. - Jūs įtariate 
mane? 

— Pone, džiaugčiausi radęs bent kokį nors įtaria- 
mąjį, - nuvargusio Žmogaus balsu atsakė Frostas. 
— Tiesiog noriu atmesti jūsų kandidatūrą. Jūsų mo- 
tina buvo baugšti moteris. Duris užsirakindavo, 
užsisklęsdavo, užkabindavo grandinėlę ir vis dėlto, 
kažkam atėjus penkios po pusės dešimtos vakaro, 
ji tą Žmogų džiugiai įsileido. Vadinasi, atėjo kas 

nors pažįstamas, patikimas... toks kaip jūs, pone. 
Taigi kur tuo metu buvote? 

— Birmingame. Viešbutyje „Oueensway“. —- Vot- 
sonas iš vidinės kišenės išsiėmė kvitą ir padavė 
inspektoriui. - Suprantama, norėsite patikrinti. 

Frostas į popierėlį tik dirstelėjo ir perdavė jį Gil- 
morui. Šis susyk išėjo paskambinti. 

— Norėčiau kvitą atgauti, - pasakė Votsonas. — 
Antraip man nekompensuos išlaidų. 

Inspektorius linktelėjo. Apie kompensacijas jis 
žinojo viską. 

— Įraše jūsų motina sako: „Gali nebesirūpinti 
dėl...“ Ar numanote, ką ji turėjo galvoje? 

— Tikriausiai — naują grandinėlę. Senoji buvo ne- 
patikima. Kai pasklido garsas apie visas tas vagys- 
tes ir nužudytas senutes, įkalbėjau mamą įsigyti 
tvirtesnę grandinėlę. 

— Ar numanote, ką jūsų motina būtų mielai įsi- 
leidusi į namus pusę dešimtos vakaro? 

— Nieko. Ji buvo labai atsargi: 

Į kambarį su kvitu grįžęs Gilmoras kažką pa- 
šnibždėjo inspektoriui į ausį. 

— Viešbutis patvirtino: jūs ten buvote. - Frostas 
grąžino Votsonui kvitą ir atsistojo. - Dėkojame už 
pagalbą. Apie tyrimo eigą mes jus informuosime... 
ir, žinoma, reiškiame nuoširdžiausią užuojautą. — 
Kai tik Votsonas išėjo, ori Frosto mina virto vyps- 
niu. - Aha, vadinasi, jis su moterimi nakvojo dvi- 
viečiame, o kvitą iš viešbučio išprašė vienviečio? 

— Taip, - patvirtino seržantas. 

— Tai bent gudrutis! - Frostas susižavėjęs palin- 
gavo galvą. —- Meilės nuotykius jam atlygina firma. 

Gaila, aš nesugebu šitaip kombinuoti. Šiaip ar taip, 
ponią Votson paskerdė ne jos pačios sūnelis. — Jis 
išėmė iš atsakiklio kasetę. - Paklausykime, gal ji at- 
skleis mums kokią paslaptį. 


Žmogžudysčių tyrimo kambarį siautė neapmui- 
tintų cigarečių dūmų migla. Frostas, sėdėdamas 
ant stalo kampo, žiūrėjo, kaip Gilmoras deda kase- 
tę į magnetofoną „Yamaha“. Prašydamas tylos, ins- 
pektorius suplojo delnais. 

— Ką gi, kaip jau Žinote, turime dar vieną Sker- 
diko auką. - Frostas iškėlęs parodė visiems išdidin- 
tus nuotraukų fragmentus, kuriuose raudonos 
spalvos buvo daugiausia. - Galėčiau parodyti au- 
kos fotografijas, bet siūlau pasitenkinti šitais, ne- 
bent jums patinka garuojančių vidurių vaizdai. 
Kažkoks netikša senutę beveik išmėsinėjo. — Ins- 
pektorius atsistojo ir, neišsiimdamas iš burnos ci- 
garetės, kalbėjo toliau: - Auka — Dorisė Votson, 
amžius - septyniasdešimt šešeri, našlė, vienas sū- 
nus. Iš namų retai kada išeidavo, nebent dukart per 
savaitę - į popietinį senukų sambūrį bingo klube 
„Rifas“. Vargšelė labai bijojo įsilaužėlių, todėl jos 
laukujės durys buvo su akute, be to, papildomai 
įtvirtintos užšovais ir grandinėle. Vakar vakare, 
penkios minutės po pusės dešimtos, ponia Votson 
paskambino sūnui. Šio nebuvo namie, bet atsakik- 
lyje liko įrašas. Štai jis. 

Frostas linktelėjo, ir Gilmoras įjungė magneto- 
foną. Po pyptelėjimo visi išgirdo senutės balsą: 
„Sūneli, čia mama. Gali nebesirūpinti dėl... Oi, pa- 
lūkėk, kažkas atėjo...“ Kurį laiką buvo girdėti kaž- 

kokie neaiškūs garsai, paskui dar kartą pyptelėjo. 
Gilmoras sustabdė juostelę. 

Kambaryje tvyrojo gūdi tyla. 

— Ponia Votson padeda ragelį, - vėl prakalbo 
Frostas, — ir nueina prie lauko durų. Pažiūri pro 
akutę, tas, ką pamato, jai atrodo mielas, todėl mo- 
teris — neužmirškite, ji labai baugšti — atkabina 
grandinėlę, atšauna sklendes ir svetingai įsileidžia 
galvažudį, kuris ruošiasi paleisti jai žarnas. - Ins- 
pektorius išsiėmė iš burnos cigaretę ir išspjovė ta- 
bako trupinėlį. - Visi jūs už mane gerokai protin- 
gesni, tad prašom — klokite genialias prielaidas. 
Nagi įsivaizduokite, jūs — atsargi septyniasdešimt 
šešerių senutė. Ką dar, be jauno meilužio su tikrais 
dantimis ir dideliu pimpalu, vakare įsileistumėte į 
namųs? 

Pirmas ranką pakėlė Bertonas. 

— Pone, gal tą, apie ką mes net nepagalvojame? 
Vyro ji neįsileistų nieku gyvu. O kas, jeigu močiu- 
tes skerdžia moteris? 

Frostas apmąstė prielaidą, žįsdamas lūpą. 

— Įmanoma, bičiuli. Visai įmanoma, nors nuo- 
jauta man kužda - ne. Bet turėsime tai omenyje. 

- Jeigu ponia Votson, tarkime, kvietėsi gydyto- 
ją, būtų jį įsileidusi, - pasakė Džilė Nait. 

Kambaryje kilo šurmulys. 

— Teisingai, - pritarė konsteblei inspektorius. — 
Daktarą ji būtų įsileidusi. 

— Ir kunigą, - pridūrė Gilmoras. Jis vis dar įtarė 
Perlį. 

— Taip, ir kunigą, - sutiko Frostas. - Gerai, sū- 
nau, patikrinsi vikaro padėjėją. Sužinok, kur jis va- 

kar vakare buvo. O tu, Džile, pašniukštinėk, kur 
buvo ponios Votson gydytojas. Sužinok, ar ji vakar 
jį kvietėsi, ir net jeigu nesikvietė, išsiaiškink, kur 
jis buvo penkios po pusės dešimtos. Kokių dar bus 
versijų? 

Inspektorius palaukė, bet niekas nieko nebesiū- 
lė. Jis įsikando naują cigaretę ir pamėtėjo pakelį 
Bertonui, kad šis pavaišintų visus. 

- Šit kas mane trikdo, - vėl prašneko Frostas ir 
degtuku brūkštelėjo į stalo koją. — Šį kartą žudikas 
nepaėmė pinigų. Neišnaršė miegamojo. Gerai ma- 
tomoje vietoje, ant indaujos, gulėjo aukos piniginė 
su geru šimtu svarų, bet jis prie jos nė neprisilietė. 
Seržanto Gilmoro nuomone, kas nors Skerdiką pa- 
baidė ir jis turėjo sprukti, nespėjęs nieko nugvelbti. 
- Inspektorius užpūtė degtuką ir numetė ant grin- 
dų. - Bet aš, niekam tikęs stuobrys, šia versija neti- 
kiu. Tasai vyrukas — itin šaltų nervų. Pabaidyti jo 
negali niekas. Spėju, kad nė vienu atveju jo moty- 
vas nebuvo pinigai. 

— Kas tuomet jo motyvas? - paklausė Gilmoras. 

— Pats žudymas, - atsakė Frostas. - Manau, šal- 
takraujiškai žudydamas jis jaučia malonumą. 

Visi nutyko. Jautė, tai gali būti šiurpi tiesa. 

— Ką gi, - tarė inspektorius, - prasukime juoste- 
lę dar kartą. 

Jie suko ją dar kartą ir dar, ir dar. Frostas, rūky- 
damas, kramsnodamas krumplius, klausėsi it prili- 
pęs prie garsiakalbio. „Oi, palūkėk, kažkas atėjo...“ 
Neaiškūs garsai. Pyptelėjimas. Gilmoro balsas: 
„Pone Votsonai, jus trukdo Dentono policija...“ 

— Dar kartą! - riktelėjo inspektorius. Kažkas jau 


374 


tarsi užkliūdavo jo pasąmonės pakraštėlyje, bet vis 
išslysdavo. — Po velnių, nekokybiškas įrašas! — su- 
vaitojo jis. - Garsiau! 

— Garsiau nebeįmanoma, - atsakė Gilmoras. 

— Poilsio kambaryje yra stereoaparatūra, - pri- 
minė Bertonas. 

Visi sugužėjo į poilsio kambarį. Seržantas įdėjo 
kasetę į aparatą ir atsuko garsą beveik iki galo. Ta- 
da spūstelėjo klavišą ir iš abiejų kolonėlių pasigir- 
do tuščios juostelės šnypštesys. 

Pyptelėjimas — lyg pavojų skelbianti sirena. 
Šnypštesys. „Sūneli, čia mana...“ - kurtinamai už- 
riaumojo senutė. 

— Neliesk, — sudraudė Frostas Gilmorą, kuris ke- 
tino prisukti garsą. 

„Gali nebesirūpinti dėl...“ Šių žodžių fone pasigir- 
do vibruojantis birbimas. Ir tuojau pat pasikartojo. 

— Durų skambutis, - sumurmėjo inspektorius. 
Pirmiau skambučio nebuvo girdėti. 

„Oi, palūkėk, kažkas atėjo...“ Šiugždesys, aidus 
trenksmas, lyg kas būtų sudavęs į mikrofoną. Se- 
nutė padėjo ragelį ant staliuko. Tylantys žingsniai. 
Ji nuskubėjo prie durų įsileisti žudiko. Dabar buvo 
girdėti vien foniniai ūžesiai. Frostas priglaudė ausį 
prie garsiakalbio. 

— Nieko negirdžiu. Tikriausiai čia ji žiūri pro 
akutę. Et... 

Jis pakartojo trumputį įrašo fragmentą. Vos gir- 
dimai bilstelėjo atšaunamos sklendės, žvangtelėjo 
atkabinama grandinėlė. Spragtelėjo užraktas. Seno- 
lė atidarė duris. Ji kažką pasakė, bet pareigūnai ne- 
išskyrė nė žodžio — moters balsą stelbė foninis 

triukšmas. Paskui ūktelėjo signalas, ir ryšys auto- 
matiškai išsijungė. 

— Leiskite pabandyti man. — Bertonas mažne 
nustūmė Gilmorą į šalį ir ėmė svirtelėmis reguliuo- 
ti atskirus dažnius. - Mėginkite dabar. 

Galiausiai pareigūnai visus trakštelėjimus, 
šiugždesius ir spragtelėjimus išmoko kone atminti- 
nai. Duris atidariusios senutės balsą jie girdėjo jau 
aiškiau, bet vis tiek, siusk nesiutęs, nesuprato nė žo- 
džio. Lyg būtų šnekėjusi kokia nors svetima kalba. 

— Dar sykį, - kau kažkelintą kartą paprašė pa- 
leisti įrašą Frostas. „Dieve, gal ji čia ištaria žudiko 
vardą - „Užeikite, pone Skerdike iš Aukštosios ga- 
tvės 19-0 namo“ — 0 mes nieko nesuprantame“, — 
pagalvojo jis. 

— Gal ausinės padėtų, - pasiūlė Bertonas. 

Iš ausinių naudos irgi buvo ne kažin kiek. 

— Aš pabandysiu, - pasisiūlė Džilė Nait ir užsi- 
maukšlino jas ant garbanų. Kiek pasiklausiusi, su- 
siraukė. - Dar kartą, - pratarė ir susiraukė dar gai- 
žiau. Atidžiai klausydamasi mergina krutino lū- 
pas, lyg kartotų ką išgirdusi. Nusiėmusi ausines, 
pasakė: - Senutė sako: „Aa, tai jūs. Nemaniau, kad 
ateisite taip greitai.“ 

Jie pasiklausė įrašo dar kartą, be ausinių. Konste- 
blė nesuklydo. Ponia Votson iš tiesų pasakė: „Aa, tai 
jūs. Nemaniau, kad ateisite taip greitai.“ Frostas pa- 
narino pečius. Šitiek vilčių jis dėjo į įrašą. Tuščiai. 

— Auka žudiką pažinojo, - tarė Bertonas. 

— Ir atėjo jis anksčiau nei tikėtasi, - sumurmėjo 
inspektorius. - Rodos, tai vadinama per greita eja- 
kuliacija. — Kolegų juokas kiek praskaidrino jam 

nuotaiką. - Paklausykime dar kartą. —- Pareigūnai 
ėmė dūsauti, esą jau nusibodo, bet Frostas tik nu- 
mojo ranka. - Laikykite tai seno žmogaus įgeidžiu. 
Ojeigu ką nors pražiopsojome? 

Jie išklausė įrašą dar sykį, nelabai atidžiai. Ką 
dar galėjo išgirsti? Pražiopsoti ten tiesiog nebuvo 
ko. „Aa, tai jūs. Nemaniau, kad ateisite taip grei- 
tai.“ Trinkteli žudiko uždaromos durys, pasigirsta 
šnypštimas, automatiškai išsijungiantis telefonas 
viaukteli... 

Frostas sėdėjo ant kėdės pasitempęs, su neuž- 
degta cigarete tarp lūpų. 

— Dar sykį — pačią pabaigą - visu garsu, - pa- 
prašė jis. 

Gilmoras nustatė didžiausią garsą. Bet iš pra- 
džių niekas nieko naujo neišgirdo. 

— Kurti jūs, po velnių, ar ką?! - užriaumojo ins- 
pektorius. - Dar kartą... klausykitės gerai... štai! 

Šįsyk išgirdo ir kiti. Sekundės dalelytę prieš te- 
lefonui išsijungiant. Lauko durys trinkteli. Juosta 
šnypšdama ir traškėdama praslysta garso atkūrimo 
galvutėmis... ir staiga trankiai sužvanga metalas. 

“ - Inspektoriau, maža kas čia gali būti, - kasyda- 
masis pakaušį, pasakė Bertonas. — Įeidamas žudi- 
kas galėjo užkliūti už staliuko. 

— Net jei ir užkliuvo, - atitarė Frostas, — ant sta- 
liuko nebuvo kam sužvangėti. O čia aiškiai žvanga 
metalas. 

— Ant staliuko galėjo būti padėta kas nors ver- 
tingo, ir išeidamas jis tą daiktą pasiėmė, - įsiterpė 
Gilmoras, kuris jautėsi atstumtas. 

— Man atrodo, girdėjau kažką žvangant, kai Žu- 
dikas ėjo pro duris, - tarė konsteblė. 


— Tikrai?! — susijaudinęs šūktelėjo Frostas ir, pa- 
šokęs ant kojų, atsuko juostelės fragmentą. - Taip... 
štai čia! 

Tuo metu, kai žudikas spėtinai žengė per 
slenkstį, visi išgirdo tylutėliai žvangant... vieną 
kartą ir tuojau pat dar sykį. Bet niekas neišgirdo, 
kaip atsidarė durys. 

— Kas čia dedasi? 

— Atsiknisk! - suniurzgė Frostas ir tučtuojau at- 
siprašė: — Oi, viršininke, dovanokite, maniau, čia 
kas nors kitas... 

Jis dar kartą paleido įrašą. Maletas nesėkmingai 
mėgino apsimesti suprantąs, ką inspektorius nori 
jam pademonstruoti. 

— Pone, atkreipkite dėmesį į garsą, - pasakė 
Frostas. - Iš pradžių manėme, kad žudikas užkliu- 
dė koridoriuje staliuką ir kažkas ant šio nugriuvo, 
bet dabar spėjame, jog galvažudys kažką atsinešė 
ir padėjo ant stalelio. Šit iš kur tas garsas. 

— Gal ir būtų naudos, jei žinotume, ką jis atsine- 
šė. Bet juk nežinome, — kiek pagalvojęs, atsakė Ma- 
letas. 

— Ko gero, Žinau, - tarė Frostas ir apsidairė - pasi- 
tikrino, ar visi jo klausosi. - Naują durų grandinėlę. 

— Durų grandinėlę? - susiraukęs paklausė sky- 
riaus viršininkas. 

— Motutė Votson norėjo įsitaisyti tvirtesnę. Ir še 
— kad apsisaugotų nuo įsilaužėlių, svetingai įsilei- 
do... žmogų, kuris turėjo prikabinti naujos grandi- 
nėlės. 

— Gal ir grandinėlė ten dunkstelėjo, - dvejoda- 
mas pasakė Maletas, - bet tikrai juk nežinome. 

— Aš, po šimts velnių, žinau tikrai, — paskelbė 
Frostas. - Nuojauta man pasakė. 

Skyriaus viršininkas blankiai šyptelėjo. 

— Nuojautos - dalykas geras... - žiojosi priešta- 
rauti jis, bet inspektorius nebesiklausė — dalijo sa- 
viškiams nurodymus. 

— Dar kartą apeikite visus visų aukų kaimynus. 
Sužinokite, ar senutės neketino įsitaisyti grandinė- 
lių. Ar prieš žmogžudystes arba po jų niekas nesiū- 
lė pakabinti grandinėlių? Pasistenkite, nesukelda- 
mi panikos, kuo daugiau sužinoti. Kuris nors susi- 
siekite su visomis vietinėmis apsaugos sistemų 
firmomis. Išsiaiškinkite, ar jos siuntinėja paslaugas 
siūlančius darbuotojus. Ar nepasitaikė atvejų, kad 
koks nors nupiepęs mėgėjas numušinėtų kainas? 
Ponia Votson buvo šykšti, tad galėjo ieškoti pigios 
paslaugos. Šit kas dar. Užduotis tau, Bertonai. Dži- 
nu prašvinkusiai kaimynei ponia Votson pasisakė 
įsitaisysianti naują grandinėlę. Pasišnekėk su ta bo- 
bule, gal buvo paminėtos kokios pavardės. Na ko 
laukiate? Marš prie darbo! Jukš, jukš! 

Kai visi, išskyrus Maletą, išėjo, Frostas išsprie- 
gė iš pakelio cigaretę ir pamėgino burna ją sugauti. 
Nepavyko. Pakėlęs nuo grindų, užsidegė ir giliai 
įtraukė dūmą. Jautėsi laimingas. Reikalai buvo ge- 
rokai pasitaisę. Žudiko pėdsakus jis aptiko, tuo ne- 
abejojo. 

Sučirškė telefonas. Iš lavoninės skambino kri- 
minalistas seržantas Henlonas. 

— Džekai, patologas baigė Marko Komptono 
skrodimą. Neabejotinai nužudytas. Stiprus smūgis 
į galvą iš užnugario. Tiesa, mirė ne nuo jo, o uždu- 
sęs dūmais. 


3/9 


Stumte nustūmęs Maletą, Frostas išpuolė pro 
duris ir pašaukė Gilmorą, net aidas tuščiu korido- 
riumi nuvilnijo. Skyriaus viršininkas, nepratęs, kad 
jo šitaip nepaisytų, demonstratyviai sukosčiojo. 

— Atsiprašau, - sumurmėjo Frostas, — tuojau jus 
išklausysiu. 

Gilmoras grįžo ir inspektorius trumpai persakė 
jam skrodimo išvadas. Seržantas dirstelėjo į laikro- 
dį. Tas prakeiktas skrodimas buvo visai išdulkėjęs 
jam iš galvos. Pasirodo, blogi Frosto įpročiai - už- 
krečiami. 

— Ką ten veikė Henlonas? - paklausė Gilmoras. 

— Aš jį pasiunčiau. Mudu su tavim buvome už- 
siėmę. Ši 

— Bet byla - mano. 

— Nepyk, drauguži, bet, kai turime šitiek darbo, 
o žmonių trūksta, skirstyti bylas — šita tavo, ana 
mano - nebeišeina. Dabar ji - visų. 

Gerai, bet jeigu ją ištirsiu, bus mano, po galais, 
tik mano, pagalvojo Gilmoras. 

— Ketinu apklausti moterį, kurią dulkino Komp- 
tonas. Ji gali ką nors žinoti, - pasakė jis. 

— Puiku. Taip ir padarykime. Atvairuok mašiną 
prie pagrindinių durų. - Atsigręžęs į Maletą, Fros- 
tas tarė: — Viršininke, kuo galėčiau padėti? Tik, pra- 
šyčiau, trumpai. 

Skyriaus viršininkas suirzęs parodė iš vyriau- 
siosios valdybos gautą raštą. 

— Inspektoriau, jūsų automobilio eksploatavimo 
išlaidos vis dar įformintos neteisingai. Valdyba 
siunta ir nori, kad kuo skubiau sutvarkytumėte do- 
kumentus. 

— Valdyba nori susikišti juos į užpakalį, — atšovė 
Frostas. Jo mintys klajojo visai kitur. — Pone, gal 
prieš išeidamas paliktumėte šitą popiergalį ant ma- 
no stalo? Vėliau užmesiu akį. 

Tai taręs inspektorius išturseno iš poilsio kam- 
bario. Jau eidamas koridoriumi Maletas susivokė, 
kad Frostas kreipėsi į jį lyg į kokį pasiuntinuką. Bet 
vytis inspektorių ir piktintis buvo nebe laikas. 


Butus už prekybos centro įsigijusi nekilnojamo- 
jo turto firma juos nuomojo. Dažniausiai trumpai. 
Kai „Dentono aidas“, sykį pakilęs į kryžiaus žygį, 
paskelbė, jog tuose butuose įsikūrusios elitinės 
prostitutės, jie buvo ištuštėję, bet galiausiai nuomi- 
ninkės pamažu, labai nesiviešindamos, grįžo. 

Pareigūnai perėjo kilimine danga išklotą fojė ir 
išsikvietė liftą. Šis tyliai purpdamas nusileido, du- 
Trys su šnypštesiu atsivėrė. Juodu suėjo į vidų ir Gil- 
moras nuspaudė trečio aukšto mygtuką. Palyginti 
su liftu senukų apgyventame name, kur dezinfek- 
tanto kvapas menkai gožė šlapimo tvaiką, čia tvy- 
rantis ankstesnio keleivio kvepalų aromatas kone 
svaigino. 

Iki buto koridoriaus gale vedė pilkas ilgo plau- 
ko kiliminis takas. Prie durų pūpsojo keturi šiukš- 
lių maišai. Tokie pat juodi, plastikiniai, kaip ir tas, 
i kurį buvo sukišta Pola Bartlet. Frostas dirstelėjo, 
kas viename maišų. Pakuotės, dėžutės, indeliai — 
regis, kažkas ištuštino spinteles. Inspektorius iš- 
griebė iš maišo beveik pilną flakoną su valikliu. 

— Poniutė išnešė mieles, - pasakė jis, spausda- 
mas skambučio mygtuką, ir gavo nustebti, mat už 
durų pasigirdo žingsniai. 

Jas atidariusi moteris buvo maždaug dvidešimt 
šešerių, apkūnoka, chna dažytais plaukais, vilkėjo 
aptemptą smaragdo žalumo suknelę. Užsižiūrėjęs į 
putnią krūtinę, Frostas pamiršo, kurioje kišenėje lai- 
ko tarnybinį pažymėjimą. Gilmoras išsiėmė savąjį. 

— Policija. Ar galėtume užeiti? 

Moteris, išpūtusi akis, pažvelgė į seržanto kor- 
telę. 

— Policija? Kokiu reikalu? Aa, tikriausiai ta ilga- 
nosė kalė iš antro aukšto vėl pasiskundė? 

— Gal kam ir skundėsi, bet ne mums, - atkirto 
Gilmoras. - Ar galėtume užeiti? —- pakartojo ir, ne- 
laukdamas atsakymo, žengė per slenkstį. 

Tegul ir nepatenkinta, ji nusivedė pareigūnus į 
jaukią svetainę, išklotą melsvu kilimu, apstatytą 
tamsiai mėlynais baldais. Ant šviesiai pilkų sienų 
kabojo abstrakčiosios tapybos reprodukcijos aliu- 
minio rėmeliais. Frostas priėjo prie didžiulio lango 
ir nužvelgė apačioje išsikėtusį prekybos centrą. 

— Gražu, — pasakė pusbalsiu. - Lažinuosi, pro 
jūsų miegamojo langą puikiai matyti daugiaaukštė 
mašinų aikštelė. 

Nieko nesupratusi moteris blausiai vyptelėjo. 

— Klausykite, koks čia reikalas? Aš skubu. 

— Jei neprieštaraujate, atsisėsiu. - Frostas įsitaisė 
mėlyname fotelyje. Kyštelėjęs ranką į kišenę, išsi- 
ėmė cigarečių pakelį ir išsyk nusivylęs susiraukė — 
tuščias. Pernelyg jau dosniai jis dalijo cigaretes 
Žmogžudysčių tyrimo kambaryje. - Gal pasisaky- 
tumėte pavardę? 

— Ist. Džina Ist. - Moteris pažvelgė į laikrodį. — 
Tad koks reikalas? 

— Tik šio to paklausime, - atsakė inspektorius, 
dairydamasis po svetainę. Matyt, čia klientai lau- 
kia, kol atsilaisvins miegamasis. Pastebėjęs prie 
durų du išsipūtusius lagaminus, jis pasitempė. - Iš- 
sikraustote? 

— Nuomos terminas baigėsi. Pratęsti neturiu už 
ką. Grįžtu į Londoną. 

— O, suspėjome pačiu laiku, —- nušvitęs pasakė 
Frostas. — Ar pažįstate tokį džentelmeną Marką 
Komptoną? 

Pauzė prieš atsakymą buvo beveik nepastebima. 

— Nepažįstu. Kodėl klausiate? 

— Tikrojo vardo jis jums galėjo ir nepasisakyti, 
— įsiterpė Gilmoras ir atsistojo tarp moters ir Fros- 
to, taip primindamas šiam, kieno čia byla. Išsiėmęs 
iš kišenės, padavė jai nuotrauką. 

Džina tik užmetė akį ir, papurčiusi galvą, grąži- 
no fotografiją. 

— Man labai gaila, bet nesu jo mačiusi. 

— Galbūt neatpažįstate pono Komptono todėl, 
kad nuotraukoje jis apsirengęs, - pakomentavo ins- 
pektorius. 

Moters veidas persikreipė. 

— Galite nešdintis tuojau pat, - sužaibavusi aki- 
mis, mažne užspiegė ji ir, teatriškai atlapojusi du- 
ris, papūtė krūtinę. Atrodė, suknelė tuojau per- 
plyš. 

Frostas atsistojo. 

— Mes išeiname, meilute, bet ir jūs - su mumis. 
Seržante, paimkite jos paltą. 

— Kaip tai — su jumis? Kur? — neryžtingai pa- 
klausė moteris. 

— Į nuovadą. Jus turės apžiūrėti mūsų pareigūnė. 

— Apžiūrėti? Kodėl? 

— Jei papilvėje neturite mažyčio, rausvo apga- 
mėlio, atsiprašysiu taip nuoširdžiai, kad net apsi- 
verksite. 

Džina uždarė duris ir lėtai atsigręžė. 

— Iš kur žinote tokius dalykus? 

— Prieš smagindamasi lovoje, verčiau užsitrauk- 
tumėte užuolaidas, - pašaipiai patarė Gilmoras. 

— Turėjote žiūrovą, - pridūrė Frostas. - Iš auto- 
mobilių aikštelės jus pro žiūronus stebėjo vienas 
senukas. 

“Moteris persigandusi delnu nejučia prisidengė 
burną. 

— Stebėjo? 

— Matė reginį visut visutėlį. O paskui jūsų 
klientui pasiuntė anoniminį laišką. Labai vaizdingą. 

Ji sodriai nukaito. Veido spalva dabar beveik 
nesiskyrė nuo plaukų. 

— Ką gi, štai jums visa sumauta tiesa. Aš - ne 
kekšė. Taip, Marką Komptoną aš pažinojau. Buvo- 
me meilužiai. Jis čia lankėsi, mudu mylėjomės, ir 
buvo nuostabu, o jei koks nors apsisnarglėjęs men- 
kysta su sperma aptaškytu lietpalčiu mus ir matė, 
tegul džiaugiasi. Man nėra ko gėdytis. 

— Mirkite iš pavydo, Milsai ir Būnai, - tarė Fros- 
tas. - Sakote, pažinojote Komptoną, buvote meilužiai. 
Kodėl būtuoju laiku?- Todėl, kad aną savaitę tas 

niekšelis mane pavarė. Atėjo čionai, mes pasimylė- 
jome, o tada jis lyg niekur nieko pareiškė — baigta. 
O kurių galų mūsų santykiai parūpo policijai? 

Gilmoras pakėlė akis nuo užrašinės. Iš pradžių 
leidęs pakamantinėti moterį inspektoriui, jis keti- 
no, pribrendus rimtiems klausimams, perimti ini- 
ciatyvą. Taigi ji — atstumta meilužė. Puikiausias 
motyvas nužudyti. 

Tik užsilikusios nuorūkos kišenėse bergždžiai ieš- 
kantis Frostas akimirkos svarbos, regis, nesuprato. 

— Kodėl jis jus pametė? — paklausė inspektorius, 
pavydžiai stebėdamas Džiną, kuri iš juodo lakuoto 
pakelio išsiėmė cigaretę ir užsidegė ją mažyčiu mė- 
lynos ir aukso spalvų žiebtuvėliu su inicialais. 

— Bijojo, kad žmona sužinos. - Ji atlošė galvą ir 
karčiai nusijuokė. — Prakeikta žmona! Jis nuolat 
man kartojo išsiskirsiąs su ja ir vesiąs mane... 0 aš 
kaip paskutinė kvailė tikėjau. Net kai paaiškėjo, 
kad to pašlemėko išrašyti čekiai negalioja, vis tiek 
juo tikėjau. 

— Čekiai? - perklausė Frostas, viltingai tapšno- 
damas per tuščią „Lambert and Butler“ pakelį. 
Džina užuominos nesuprato. 

— Jis nuolat skolinosi pinigų, o kai paprašiau 
grąžinti, paaiškėjo, kad jo čekiai negalioja. 

— Apie kokias sumas kalbate? 

— Netoli penkių šimtų svarų. Aš negaliu sau 
leisti švaistytis tokiais pinigais. 

Inspektorius pasikasė smakrą. 

— Atrodo, tas vyrelis — tikras širdžių ėdikas. Ar 
seniai judu pažįstami? 

— Kelis mėnesius. Susipažinome Londone. 

Moteris, liumpsėdama krūtine, atsisėdo į kitą 

fotelį. Dar taip padaryk, mintyse paprašė Frostas. 

— Ar vyras apie jūsų santykius su ponu Komp- 
tonu žino? — paklausė Gilmoras, pastebėjęs ant Dži- 
nos piršto sutuoktuvių žiedą. Frostas, smailakiavęs 
aukščiau, iš karto jo nepamatė. 

— Ne. - Moteris vos šyptelėjo ir papurtė galvą. 

— Jūs įsitikinusi? 

— Mano vyras - pavydulingas smurtautojas. To- 
dėl jį ir palikau. - Ji persibraukė rankomis kūną ir 
sukrūpčiojo, nemalonių prisiminimų prislėgta. — 
Galėčiau parodyti mėlynes... — Taip, būtinai paro- 
dyk, vėl nebyliai ėmė melsti inspektorius. - Kad ma- 
nęs nerastų, pasikeičiau pavardę. Jei vyras sužinos, 
kad su Marku buvome meilužiai, užmuš mus abu. 

Frostas sukluso. 

— Pasikeitėte pavardę? 

— Ist - mergautinė mano pavardė. Ištekėjusi už 
Bredberio. Džina Bredberi. 

Gilmoras jai už nugaros vos neaiktelėjo. Vargais 
negalais susitvardęs, lėtai iškvėpė. Kūną užliejo 
maloni šiluma. Uždavinys atrodė neįtikėtinai pa- 
prastas... neištikima Žmona + smurtautojas vyras = 
nužudytas meilužis. Na štai ir atėjo metas jam, kri- 
minalistui seržantui, perimti iniciatyvą. 

— Ar žinote, kad kelias pastarąsias savaites jūsų 
meilužiui Markui Komptonui ir jo žmonai daug 
kartų grasinta žodžiu ir raštu ir kad jų turtui pik- 
tavališkai pridaryta žalos? | 

— Ne, seržante, nieko tokio nežinojau, - nuo- 
širdžiai nustebusi atsakė moteris. 

— Ar žinote, kad vakar Senasis malūnas sudegė? 

Pagiežingos šypsenėlės Džina neįstengė nuslėpti. 

- Ir to nežinojau, bet taip tam šunsnukiui ir reikia. 

— Ponia Bredberi, tas šunsnukis žuvo, — šiurkš- 
čiai kirto Frostas. - Sudegė. Mūsų žiniomis, jis nu- 
žudytas. 

Moteris, neįstengdama patikėti, įsistebeilijo į 
inspektorių, jai iškrito cigaretė. 

— Ne! Ne! Ne! - sušuko Džina, iš siaubo jai išsi- 
plėtė vyzdžiai. - Ir jūs manote, kad Marką nužudė 
mano vyras?.. O Dieve! 

Moteris delnais užsidengė veidą. 

— Būtinai reikia jį rasti, - pasakė Gilmoras. 

— Jeigu jis nužudė Marką, nužudys ir mane, - 
suvaitojo Džina, grabaliodama cigaretę, kuri buto 
savininko kilime jau buvo spėjusi išdeginti mažytį 
„sklypelį. 

- Neleisime, — patikino moterį Frostas. — Kaip 
manote, kur jis galėtų būti? 

— Nežinau ir man neįdomu. 

Suėmusi putliomis lūpomis, Džina užsitraukė 
vos rusenančią cigaretę, ir ši akimirksniu sužioravo. 

Oi, širdele, muistydamasis fotelyje pagalvojo 
Frostas, galėtum ir man šitaip įkvėpti gyvybės. Iš- 
girdęs slopų balsą, inspektorius ne iš karto susi- 
gaudė, kad kreipiamasi į jį. Džonis Džonsonas radi- 
jo ryšiu norėjo pranešti naujienas. Frostas išsiėmė 
iš kišenės siųstuvėlį ir paėjo toliau nuo moters, kad 
ši negirdėtų pokalbio. 

— Inspektoriau, radome Saimoną Bredberį. 

— Tad čiupkite jam už skaudžiausios vietos ir 
laikykite, - atsakė Frostas, mostu kviesdamas Gil- 
morą prieiti. 

— Džekai, laikyti nė nereikia. Niekur nepa- 

spruks. Jis — Raislio kardomajame kalėjime... jau 
dvi savaitės... vairavimas išgėrus, tyčinis turto su- 
gadinimas, pasipriešinimas policijos pareigūnui. 

— Velniai rautų! 

Gilmoras įniršęs spyrė į šiukšlinę, šiukšlės pa- 
biro ant grindų. Še tau, kad nori — vienintelio įta- 
riamojo alibi užtikrintas. Tyrimą teks pradėti iš 
naujo. 

Čia pareigūnai nebeturėjo ką veikti. Apsivynio- 
jęs šaliką, Frostas sagstėsi apsiaustą, o Gilmoras at- 
siklaupęs rankiojo iš šiukšlinės iškritusius popier- 
galius. 

— Paskutinis klausimas, ponia Bredberi, - krei- 
pėsi jis į Džiną. — Ar turite automobilį? 

— Taip, žinoma. 

— Kur buvote vakar vakare? 

— Čia. Susikroviau daiktus ir anksti nuėjau mie- 
goti. 

— Meluojate, — išsišiepęs atrėžė seržantas. - Jūs 
važiavote į Leksingą atsiteisti su buvusiu meilužiu. 

Moteris pažvelgė į jį lyg į kokį beprotį. 

— Nesuprantu, ką čia paistote. 

— Nesuprantate? Tuomet paaiškinsiu. Markas 
Komptonas jus pavarė. Jūs neketinote tam šunsnu- 
kiui leisti taip lengvai pasprukti, todėl pašėlote 
skambinėti jam telefonu, siuntinėti grasinimus 
mirtimi. 

Džina, tarsi netikėdama savo ausimis, lėtai pa- 
kraipė galvą. 

— Grasinimus mirtimi? Taip, aš mielai būčiau iš- 
draskiusi tam šikšniui akis, bet kad grasinčiau nu- 
žudyti!.. 

— Ką ten draskysite akis, jei sudeginote jo namus, 

— neatlyžo Gilmoras. - Komptonas jus užklupo, to- 
dėl suskaldėte jam kaukolę ir palikote jį sudegti. 

Moteris, tarsi tikėdamasi paramos, pasižiūrėjo į 
Frostą, bet šis pasistengė neišsiduoti, kad pats esąs 
visiškai suglumęs, ir jos žvilgsnį narsiai atrėmė. 

— Grasinami laiškai buvo sudėti iš raidžių, iš- 
kirptų iš šio mėnesio „Reader's Digest“ numerio, — 
pasakė seržantas. — O kas gi čia? - Jis triumfuoda- 
mas pamosavo jai prieš nosį žurnalu, iškritusiu iš 
šiukšlinės - naujausiu „Reader's Digest“ numeriu. 

Inspektorius užsikniaubė ant fotelio ranktūrio. 
Jis tikėjosi, kad Gilmoras bus radęs už ko užsika- 
binti, bet seržantas tiesiog griebėsi šiaudo. 

— Pasakysiu jums naujieną, - atšovė moteris. — 
Redakcija išleidžia ne vieną egzempliorių. Tą Žur- 
nalą perka daugybė žmonių. 

— Ak, madam, jūs, žinoma, teisi, žurnalą skaito 
daugelis. Bet kiek skaitytojų iškarpo raides? 

Gilmoras mostelėjo Džinai priešais veidą iškarpy- 
tu puslapiu, tada atvertė kitą tokį pat, dar vieną, dar... 

Žurnalą paėmė Frostas. Seržantas neklydo, 
Laiškų su grasinimais raidės buvo iškirptos iš šio 
leidinio. Inspektorius pažvelgė moteriai į akis ir 
paklausė: 

— Ar turite ką pridurti? 

Ji perbalusi dairėsi tai į Frostą, tai į seržantą. 

— Šūdžiai, norite mane apšmeižti! — suriko. — 
Man reikia advokato. 

— Advokatui galėsite paskambinti iš nuovados, 
— pasakė Gilmoras. Jau prie durų, tvirtai laikyda- 
mas Džiną už žasto, jis kreipėsi į Frostą: - Paimkite 
lagaminus. Ekspertai turės ištirti jos drabužius. 

Kai sulaikytoji apsivilko paltą, seržantas ją išsi- 

vedė. Frostas pasijuto nustumtas į tolimąjį planą. 
Priėjęs prie staliuko, jis viltingai pagriebė juodąjį 
cigarečių pakelį. Deja, šis buvo tuščias. Tai bent ne- 
sėkmių diena! Inspektorius paėmė ponios Bredberi 
lagaminus ir išeidamas spyriu užtrenkė duris. 


Liftas buvo spėjęs prakvipti įkūniąja raudon- 
plauke žudike Džina Bredberi. Frostą graužė šioks 
toks nerimas. Jis turėjo savų Komptono nužudymo 
versijų, ir ne moteris jose buvo pagrindinė veikėja. 
Kai išėjo į lauką, Gilmoras pasišaukė jį prie garažų. 
Džina sėdėjo uždaryta pareigūnų automobilyje ir 
varstė juos neapykantos kupinais žvilgsniais. 

- Šitas - jos, — pasakė seržantas ir, prasisprau- 
dęs pro smėlio spalvos „Mini Cooperį“, parodė 
benzinu trenkiančias dėmes betoninėse grindyse. 
- Tikriausiai Čia ji laikė kanistrus. 

— Šaunuolis, drauguži, - linktelėjęs niauriai iš- 
tarė Frostas, kuriam teko pripažinti, kad Gilmoras 
neprašovė. 

— Nuvešiu savo suimtąją į nuovadą, - tarė ser- 
žantas. 

Uždaryti garažo duris jis paliko inspektoriui. 
Jaunasis kolega pasakė „savo suimtąją, 0 ne „mū- 
sų“, ir Frostui pro ausis tai neprasprūdo. 


Vyriausiasis inspektorius Maletas prie savo rau- 
donmedžio stalo sėdėjo lyg po komandos „ramiai“. 
Jis telefonu kalbėjosi su policijos viršininku. Kita- 
pus stalo stovėjo pasipūtęs kriminalistas seržantas 
Gilmoras ir išblyškęs nuovados seržantas Velsas, 
kuris, garsiai šnypšdamas į permirkusią nosinę, 

kosėdamas ir springdamas, nuolat trikdė pokalbį. 
Jei jis, šitaip trūkstant darbuotojų, tikisi išsiprašyti 
nedarbingumą, viltys tuščios. 

— Mums katastrofiškai stinga Žmonių, - pasakė 
į ragelį Maletas, tuo pat metu žiūrėdamas į Velsą, 
— bet penktadienio vakarą Dentono skyrius bus vi- 
siškai pasirengęs. 

Atsivėrė kabineto durys, skyriaus viršininkas 
paniekinamai nužvelgė įsliūkinusį Frostą. Žinoma, 
pavėlavusį. 

— Frostai, - pridengęs mikrofoną, išsyk kreipėsi 
Maletas, - policijos viršininkas teiraujasi, kaip se- 
kasi tirti Polos Bartlet nužudymą. 

— Niekaip nesiseka, - atrėžė inspektorius ir, pri- 
sitraukęs kėdę, atsisėdo. — Pats liepėte mesti tą bylą 
į šalį, iki sugrįžtant Ponui Neprilygstamajam. 

Maleto šypsena užgeso lyg neoninė lempa. Kal- 
bėdamas su policijos viršininku, jis vėl ją įjungė. 

— Pone, pasak kriminalisto inspektoriaus Fros- 
to, tyrimas šiuo metu atsidūręs aklavietėje. Manau, 
reikalai pasitaisys, į darbą grįžus inspektoriui Ale- 
nui. - Frostas tuo metu įžūliai mėgino skaityti kon- 
fidencialų raštą vyriausiojo inspektoriaus peržiūrė- 
tųjų dokumentų dėkle. Maletas rūsčiai dėbtelėjo į 
pavaldinį, prisitraukęs dėklą, dokumentą apvertė 
dantis. — Taip, pone. Ačiū, pone. Pone, galite mani- 
mi pasikliauti. - Saldžiu balseliu atsisveikinęs, pa- 
dėjo ragelį ir susiglostė ūsus. — Šit koks rūpestis, 
džentelmenai. Valdyba girdėjo, kad tie čigonai - ar 
klajūnai, kaip jie pageidauja būti vadinami, - aną 
penktadienį sukėlę peštynes miesto centre, ruošia- 

si mūsų triukšmadariams atkeršyti. Policijos virši- 
ninkas nori, kad rytoj vakare sutelktume pajėgas ir 
užgniaužtume konfliktą, šiam dar nespėjus įsi- 
plieksti. 

— O kiek Žmonių jis Žada atsiųsti? —- tarp kosulio 
priepuolių paklausė Velsas. 

Maletas šykščiai nusišypsojo seržantui. 

— Velsai, valdyba ir šiaip vos ištenka pajėgų. 

— Ojau mes jų turime per akis, ar ne? - kratyda- 
mas pelenus ant kilimo, suburbėjo Frostas. 

— Visi sėdime tose pačiose rogėse, - atkirto sky- 
riaus viršininkas. — Nenoriu, kad valdyba laikytų 
mus verksniais, bėgančiais skųstis dėl kiekvieno 
menkniekio. Tegul jie ten mato, kad Dentono sky- 
rius geba tvarkytis ir pats. Todėl nuo rytojaus visi 
laisvadieniai atšaukiami. Visi nedirbantys pareigū- 
nai bus iškviesti į darbą. Daugiau jokių nedarbin- 
gumo lapelių. - Maletas įsmeigė akis į Velsą, taip 
parodydamas, kad pastarieji žodžiai skirti jam. — 
Policijos viršininką aš užtikrinau, kad viešoji tvar- 
ka bus visų svarbiausias mūsų rūpestis. 

— Svarbesnis net už žmogžudysčių tyrimą? - dė- 
damasis nustebęs, paklausė Frostas. 

— Žinoma, žmogžudysčių byloms teiksime pir- 
menybę, bet jas galite ištirti ir mažiausiomis pajė- 
gomis. - Maletas atsigręžė į Gilmorą ir apdovanojo 
šį plačia šypsena. — Seržante, papasakojau policijos 
viršininkui apie jūsų sėkmę, tiriant Komptonų by- 
lą, ir jis liko labai patenkintas. Netgi užsiminė pa- 
maloninsiąs jus asmenine padėka. - Skyriaus virši- 
ninkas pastebėjo, kaip sulig tais žodžiais apsiniau- 
kė Frostas. Suprantama, iš pavydo. Juk pats 

susimovė, o padėjėjas šit kaip šauniai padirbėjo. — 
Džentelmenai, kol kas tiek. 

Koridoriuje Frostas griebė Gilmorui už rankovės. 

— Na kaip, drauguži, ar pupytė Bredberi jau pri- 
sipažino? 

— Ne, - atsakė seržantas. - Bet jos prisipažinimo 
mums nė nereikia. Įkalčiai nepaneigiami. Grasina- 
mųjų laiškų raidės — neabejotinai iš to žurnalo... 
ekspertai jau patvirtino - iškirptos ponios Bredberi 
žirklėmis. Jos bute radome lygiai tokio pat laiškinio 
popieriaus ir vokų. Be to, dėmės garažo grindyse 
įrodo, kad ten laikyti kanistrai su benzinu. Štai 
jums motyvas, gera proga ir nenuginčijami įkalčiai. 
Ko dar norėti? 

— Man tai nepatinka, - pasakė Frostas. 

„Kurgi ne“ — vos neišsprūdo Gilmorui. 

— Ką gi, inspektoriau, važiuoju pas ponią Komp- 
ton, — tarė jis. - Noriu pats pranešti jai gerą naujieną. 

— Važiuosiu su tavim, - pasisiūlė inspektorius. 

— Ko? - šiurkščiai paklausė seržantas. Byla buvo jo, 
ir jis nėmaž nenorėjo, kad Frostas trintųsi netoliese. 

— Bent pasivažinėsiu, sūnau. Be to, šiandien dar 
nemačiau padoresnių spenelių. 


Ada Perkins juos pasitiko ne itin svetingai. 
Rūgšti mina ir paniekinantis purkštelėjimas aiškiai 
bylojo, ką ji mano apie kriminalistus, besigviešian- 
čius sutrikdyti jos globotinės ramybę. Vis dėlto 
Ada nusivedė juos į svetainę, kur į šiltą chalatą su- 
sisiautusi Džilė Kompton sėdėjo ir spoksojo į židi- 
nyje ūžaujančią ugnį. Moteris atrodė visiškai su- 
gniuždyta. 

— Smagu matyti jus jau pakilusią, - pasakė Fros- 

tas ir įsitaisė patogiame fotelyje. 

Gilmoras atsisėdo priešais Džilę ant kietos vir- 
tuvinės taburetės. 

— Ponia Kompton, kaip jaučiatės? - pasiteiravo. 

— Kol kas dar neįstengiu apsiprasti su mintimi. 
Bet visi man tokie geri... 

Seržantas su taburete prisislinko arčiau ir tarė: 

— Noriu jums šit ką pasakyti. Mes suėmėme ponią 
Džiną Bredberi. Įtariame ją nužudžius jūsų vyrą. 

Moteris, išpūtusi akis, įsistebeilijo į pareigūną. 

— Bredberi? Kalbate apie Žmoną to vyruko, ku- 
ris kibo prie Marko? 

— Taip. Prieš kelias savaites ji atsikraustė į Den- 
toną. 

— Bet kam jai būtų reikėję žudyti Marką? 

Gilmoras dirstelėjo į Frostą, tikėdamasis, kad 
šis papasakos Džilei apie velionio jos vyro neištiki- 
mybę, bet inspektorius nė neketino kištis. Seržan- 
tas giliai įkvėpė ir išbėrė: 

— Jūsų vyras buvo užmezgęs su ja romaną. 

Ponia Kompton susigūžė lyg perlieta rimbu ir 
kurį laiką tik žiūrėjo į seržantą nesusivokdama. 

— Ne, - sušnibždėjo galiausiai. - Ne, negali būti. 

— Deja, tai - faktas, - primygtinai rėžė Gilmo- 
ras. — Markas netgi buvo prižadėjęs poniai Bredbe- 
ri išsiskirti su jumis ir vesti ją. Kai jis nutraukė su 
ta moterimi santykius, ji sukurpė keršto planą. Ji 
vakar įplieskė gaisrą. Ji nužudė jūsų vyrą. 

Nors kambaryje buvo karšta, Džilė Kompton 
drebėjo. 

— Ne, - kategoriškai pareiškė ji, tarsi norėdama 
įtikinti save. - Netikiu jumis. Mano vyras į kitas 

moteris net nesidairydavo. - Ji užsidengė veidą del- 
nais ir visu kūnu sukrūpčiojo. - Nebeištversiu. Pra- 
radau viską... namus... vyrą... Lyg to būtų maža, 
dar sakote, kad jis buvo neištikimas. 

Gilmoras sumišęs nudelbė akis. Neišmanė, kaip 
paguosti raudančią moterį. Frostas pasviro prie jos 
ir atjaučiamai patapšnojo per ranką. 

— Ponia Kompton, jūsų vyras jums nepasakė ir 
dar kai ko. Naujiena gali būti pribloškianti, bet vis 
dėlto — ar žinojote, kad jūsų verslas žlugęs? 

Ji atrodė visiškai suglumusi. 

— Žlugęs? Nesąmonė! Mūsų verslas klestėjo. 

— Taip klestėjo, - atšovė Frostas, - kad jūsų vy- 
ras skolindavosi iš meilužės nedideles sumas... o 
grąžinti jas ketino negaliojančiais čekiais. 

Moteris ryžtingai papurtė galvą. 

— Klystate. Tarp mudviejų nebuvo paslapčių. 
Markas būtų man pasisakęs. 

— Deja, neklystu. - Inspektorius vėl patapšnojo 
jai per ranką. — Šiandien buvau užsukęs į Bening- 
tono banką. Vienas tenykščių darbuotojų skolingas 
man paslaugą. Ir atsitik gi man taip - išeidamas iš 
kabineto, jis paliko ant stalo šiokius tokius doku- 
mentus. Matyt, pamiršo, koks esu smalsus šunsnu- 
kis. - Frostas išsiėmė iš kišenės apglamžytą popier- 
galį. - O aš ėmiau ir persirašiau kai kuriuos duo- 
menis. Senasis malūnas bankui užstatytas kaip 
paskolų garantas, jūs skolinga tam pačiam bankui 
septyniolika tūkstančių svarų ir kreditoriai lipa 
jums ant kulnų. - Inspektorius įsibruko skiautę į 
kišenę. - Tasai mano draugužis — cinikas. Žinote, 
ką jis pasakė? Ogi kad vienintelis būdas jums iš- 

sukti uodegą - sumautas didelis gaisras ir draudi- 
mas. Ką gi, gaisras jau buvo. Ponia Kompton, ar Ži- 
note, kokios jūsų draudimo sąlygos? 

Frostas atkišo moteriai cigarečių pakelį. 

— Apie finansinę verslo dalį nieko neišmanau. 
Tais reikalais rūpinosi Markas, — atsakė Džilė, tada 
ir vėl įkišo į pakelį. 

— Na tuomet jus apšviesiu, - tarė inspektorius ir 
brūkštelėjo degtuką į židinio pakuros aptaisą. - Ki- 
tas mano draugužis dirba jūsiškėje draudimo kom- 
panijoje. Jis sako, kad statinys ir visa, kas jame, ap- 
drausta nuo gaisro, vagystės, sprogimo, žemės dre- 
bėjimo ir stichinio galvijų antpuolio. Suma — 
350 000 svarų. 

Ponios Kompton vyzdžiai išsiplėtė. 

— Netikiu, - pratarė ji. 

— Aš irgi, - atsakė Frostas. - Abejoju, ar visame 
pastate turto buvo daugiau nei už kelis tūkstančius 
svarų... ir tie patys liko nesumokėti. - Jis trečią kar- 
tą patapšnojo moteriai per ranką. - Ponia Komp- 
ton, jūs - tikras laimės kūdikis. 

— Gal manote, kad man rūpi tie pinigai? - kone 
bjaurėdamasi paklausė ji. - Kas sugrąžins man vy- 
rą? Kas sugrąžins namus? Ta bjauri kalė... 

— Turiu jums dar vieną blogą naujieną, — per- 
traukė ją Frostas. - Ta bjauri kalė su gaisru niekaip 
nesusijusi. 

Džilė Kompton dirsčiojo tai į jį, tai į seržantą, 
kuris nenustygo ant taburetės. Kodėl, po šimts vel- 
nių, tas paršas inspektorius šitaip jį žemina? 

— Namus padegė jūsų vyras, - toliau kalbėjo 

Frostas. — Tikėjosi apmauti draudikus. Vienu gais- 
tu nubraukti visas skolas ir dar paimti gerą sumą 
viršaus. Jūsų vyras siuntinėjo visus tuos grasini- 
mus, vainikus, daužė langus. 

— Absurdas. Kuriam galui? 

— Daug žalos nepridaręs gaisras, žlungantis 
verslas, išjungti vandens purkštukai. Tokiomis są- 
lygomis išmokos negautumėte iš jokios draudimo 
kompanijos. Todėl jūsų vyras prasimanė telefonu 
esą skambinėjantį ir grasinimus neva siuntinėjantį 
psichą. Kad tikriau atrodytų, jis į visą šitą kebeknę 
įvėlė net policiją. — Frostas, nenoromis įvertinda- 
mas Komptono apsukrumą, palingavo galvą. - Gu- 
dru, ką ir sakyti. Jis beveik nusipelnė sėkmės. 

Versija išradinga, pamanė Gilmoras, bet kur įro- 
dymai? | 

— Atsiprašau, - pasakė Džilė, ryžtingai atkišusi 
smakrą, - bet tuo, ką kalbate apie mano vyrą, neti- 
kiu. Nė vienu žodžiu. Ta prakeikta moteris... 

— Įrodymų turime daugiau, nei reikia, - vėl per- 
traukė inspektorius. - Jūsų vyras turėjo tos moters 
buto raktą. Žurnalai, iš kurių iškirptos raidės, jo 
nučiupinėti... 

Gilmoras nuleido akis ir pasistengė nutaisyti 
abejingą išraišką. Į šią apgaulę jis neketino veltis. 
Ant žurnalo ekspertai buvo radę tik ponios Bred- 
beri pirštų atspaudų, daugiau niekieno. 

— Be to, - dėstė Frostas, - radome liudininką, 
kuris matė jūsų vyrą nešant kanistrus su benzinu į 
Džinos Bredberi garažą. O šit ir svarbiausias įkal- 
tis... — Jis kažką sugraibė apsiausto kišenėje. — Štai 
ką aptikau jūsų vyro automobilio bagažinėje. - Ins- 

pektorius atgniaužė kumštį ir parodė kelis žalius 
lapelius. — Trijų rūšių lapai. Ir visi švieži. Pasak 
mūsų teismo ekspertizės laboratorijos darbuotojų, 
šie lapai — iš vainiko, kurį radome įmestą į jūsų 
svetainę. Mes netgi išsiaiškinome, nuo kieno kapo 
jūsų vyras tą vainiką nugvelbė. Ar ne, seržante? 

— Taip. - Gilmoras kinktelėjo galva. Frosto melų 
raizginyje tai buvo vienintelė detalė, kuriai seržan- 
tas ryžosi pritarti. 

Džilė pažvelgė į lapelius ir papurtė galvą. 

— Neįmanoma tuo patikėti. Netikiu. 

Erostas rūpestingai įsidėjo lapus į kišenę ir kuo 
nuoširdžiausiai nusišypsojo. 

— Ponia Kompton, patikėti jums neturėtų būti 
sunku. Juk be jūsų pagalbos plano nė nebūtų buvę. 

Ji staigiai atlošė galvą ir akimoju išblyško. 

— Kaip jūs drįstate! - sušuko. 

Inspektorius lyg niekur nieko kalbėjo toliau: 

— Jūs buvote Marko alibi, jis - jūsų. Kai jis buvo 
išvykęs, sodą nusiaubėte jūs. Vienas kito akivaiz- 
doje pasakodavote apie skambučius telefonu... Kai 
į svetainę įlėkė vainikas, abu tvirtinote matę kažką 
nubėgant. Nors tai buvo neįmanoma, nes vainiką 
įmetė Markas. Net man, bukagalviui, aišku, kad 
machinaciją rezgėte drauge. 

Moteris prasižiojo ir vėl užsičiaupė. Kiek pagal- 
vojusi sunkiai atsiduso ir pasakė: 

— Inspektoriau, tikėjausi, kad tiesa niekada neiš- 
aiškės. Jūs visiškai teisus. Planą sumanė Markas. Ne- 
pritariau vyrui, bet jis pasakė, kad reikalai visai pras- 
ti ir kad tai - vienintelė išeitis. Mylėjau jį, todėl dariau 
viską, ko jis prašė. Kiekviena Žmona taip elgtųsi. 

Frostas linktelėjo. 

— Taip, ponia Kompton, bet jūs vis tiek liekate 
bendrininkė. 

Ji vos pastebimai šyptelėjo - lyg pokerio lošėja, 
turinti visas vienos spalvos kortas. 

- Inspektoriau, kokio nusikaltimo bendrininkė? 
Aš neketinu reikalauti draudimo išmokos, vadina- 
si, nėra ir jokio sąmokslo. 

Frostą lyg vandeniu kas būtų perliejęs. 

— Ponia Kompton, teisinių subtilybių aš neišma- 
nau, — prisipažino jis. - Kaip suprantu, įstatymo, 
draudžiančio sunaikinti nuosavą turtą, nėra. Tad 
kuris sudeginote namus - jūs ar vyras? 

— Markas. Mėginau jį suturėti. Nesileido. 

Tvykstelėjo degtukas. Inspektorius užsidegė ci- 
garetę. 

— Ką gi, lieka tik vienas klausimas. - Jis numetė 
degtuką į židinio ugnį ir neskubriai išpūtė didžiulį 
debesį dūmų. - Kas nužudė Marką? 

Moteris susiraukė. 

— Ponia Kompton, gal aš ir vangios mąstysenos, 
bet jokio mįslingo, pagieža trykštančio psicho ne- 
buvo... jį prasimanėte judu su vyru, taigi nieko, 
laužiantis į namus, negirdėjote. Į apačią jūs tikriau- 
siai nulipote drauge... vargu ar gulėjote lovoje, kai 
Markas visur laistė benziną. Namuose buvo tik du 
žmonės, ir vienas jų nužudytas. Tad kas gi jį nužu- 
dė, ponia Kompton? 

Gilmoras įdėmiai stebėjo moterį. Kaip Frostas 
prisikasė iki tiesos, nežinia, bet Džilės veido išraiš- 
ka bylojo ne mažiau nei pasirašytas prisipažinimas. 

— Širdele, kodėl taip padarėte? — švelniai pa- 
klausė inspektorius. - Sužinojote apie jųdviejų su 


ponia Bredberi romaną? 

Moters reakcija buvo beveik nepastebima, bet 
Frostui pro akis ji nepraslydo. Džilė žiūrėjo į jį ne- 
mirksėdama. 

— Nebuvo jokios priežasties žudyti vyrą, — išta- 
rė pagaliau. - Apie jų romaną nežinojau. 

Inspektorius atsistojo. 

— O aš manau, kad žinojote. Tikriausiai gavote 
anoniminį laišką. Na tai mes patikrinsime. - Jis 
atsmaukė rankovę ir žvilgtelėjo į laikrodį. - Aš čia 
plepu, plepu, o juk byla net ne mano. - Frostas, tarsi 
atsiprašydamas, šyptelėjo Gilmorui ir išeidamas pri- 
dūrė: - Nepyk, sūnau, darbą palieku užbaigti tau. 

Seržantas atsistojo ir atidarė kambario duris. 

— Ponia Kompton, gal apsirengtumėte? Važiuo- 
sime į nuovadą. 

Laukdamas Džilės, jis išgirdo, kaip Ada virtu- 
vėje paklaikusi suspiegė ir tuojau pat nugriaudėjo 
Frosto balsas: 

— Į patį dešimtuką! 

Sumautas, nukvakęs pusgalvis, pagalvojo ser- 
žantas. 

Išėjęs į lauką inspektorius išgriebė iš kišenės ir 
sviedė pavėjui saują lapų, kuriuos pirmiau buvo 
nuplėšęs nuo Ados ligustrų gyvatvorės. 

KETVIRTADIENIS. POPIETINĖ PAMAINA (2) 


Valgyklėlėje nusipirkęs arbatos ir sumuštinį su 
mėsa, Frostas įžengė į šurmuliuojantį Žmogžudys- 
čių tyrimo kambarį. Bertonas iš jaudulio žibančio- 
mis akimis atskubėjo jo pasitikti. 

— Ko toks laimingas? Bene Maletas numirė? — 
paklausė inspektorius. 

„- Pone, naujienos daug geresnės, - išsišiepęs at- 
sakė konsteblis. 

Frostas atsisėdo ant stalviršio krašto ir atsikan- 
. do sumuštinio. 

— Kas gali būti geriau už jautieną? - pasakė 
žiaumodamas. 

— Pirmiausia, — ėmė pasakoti konsteblis, — pati- 
krinome visas vietines apsaugos sistemų firmas. 
Kelios jų siuntinėja agentus, siūlančius įtaisyti sig- 
nalizaciją, bet grandinėlėmis ir pakabinamosiomis 
spynomis jos neprekiauja — tai metalo dirbinių 
parduotuvių sritis. 

„Inspektorius gerą kąsnį sumuštinio užgėrė ar- 
bata ir tarė: 

- Žinai, sūnau, mano pulsas kažko nepadažnė- 
jo. Kas dar girdėti? 

— Apėjome tiek gyventojų, kiek tik pajėgėme, tei- 
raudamiesi, ar koks nors visų galų meistras nesisiūlė 
įtaisyti grandinėlės arba spynos. Nieko nepešėme. 

— Kai turėsi pasakyti ką gero, pažadink, - pasa- 
kė Frostas, kramtydamas mėsą. 

— Kaip liepėte, pasikalbėjau su ponia Proktor... 
— Kad įspūdingiau skambėtų, Bertonas šiek tiek 
patylėjo. — „Pasirodo, prieš kelias dienas ponia 
Votson pasisakė jai, kad vienas vairuotojų, išvežio- 
jančių bingo lošėjus, siūlėsi pusvelčiui įtaisyti tvir- 
tesnę grandinėlę. 

— Geronimai! — sušuko Frostas ir kumštelėjo 
orą. - Ar ponia Proktor paminėjo to vairuotojo pa- 
vardę? 

— Deja, ne. 

— Ne taip svarbu, mes vis tiek galime jį surasti. 
Patikrink visas vežimo firmas... 

— Jau padaryta, - pertraukė inspektorių Berto- 
nas. - Pagrindinė firma, su kuria bingo klubas yra 
sudaręs sutartį, vadinasi „Greitieji autobusai“. Bet 
yra ir kitų, su kuriomis klubas bendradarbiauja kas- 
dien. Štai jų sąrašas. — Konsteblis norėjo paduoti 
Frostui lapą, bet inspektorius sumuštiniu atstūmė 
konsteblio ranką. - Kiekviena tų firmų pagal grafi- 
ką siuntinėja vairuotojus skirtingais reisais, taigi po 
lošimo gali vežti kaskart vis kitas... be to, dauguma 
vairuotojų gali samdytis skirtingoms firmoms. 

— Nuo tų smulkmenų man galva plyšta, - pasa- 
kė Frostas, - tad uvertiūrą verčiau praleisk ir šok iš 
sykio prie kulminacijos. 

— Klausau, pone. Selė kompiuteriu apdorojo vi- 
sas pavardes ir grafikus, kad iš karto galėtume at- 
mesti tuos vairuotojus, kurių tuo metu, kai kažkas 
žudė senutes, tikrai nebuvo Dentone. Šitaip liko ke- 
turios kandidatūros. — Bertonas iš aplanko išėmė 
keturis lapus su prisegtomis nuotraukomis. - Foto- 
grafijos paimtos iš firmų saugomų asmens bylų. 

Inspektorius į švarką nusišluostė sviestuotus 
pirštus ir paėmė vieną lapą. Iš nuotraukos žiūrėjo 
ketvirtą dešimtį bebaigiąs vyriškis apvaloku veidu 
ir tamsiais, retėjančiais plaukais. 

— Deividas Alenas Hardvikas, - pristatė konste- 
blis. - Dirba Dentono „Grietinėlės linijos“ transpor- 
to bendrovei. Yra daug kartų vežęs bingo žaidėjus, 
bet pagrindinis jo darbas - aptarnauti Vest Endo 
klubus, organizuojančius šou ir kalėdinius vaidini- 
mus. Vasarą jis vežioja Žmones į pajūrio kurortus. 

Frostas peržvelgė Hardviko duomenis. Trisde- 
šimt aštuonerių, vedęs, du vaikai - devynerių ir 
dešimties metų. Inspektorius dūrė į lapą sumušti- 
niu ir pasakė: | 

— Kai kažkas žudė dvi iš senučių, jis buvo išvy- 
kęs iš Dentono. 

Bertonas paėmė popierių ir nukratė trupinius. 

— Taip, bet kartais vairuotojai be firmos žinios 
susikeičia. Tokiais atvejais sudėtinga išsiaiškinti, 
kuris kur iš tikrųjų važiavo. Tikriname. 

„Frostas atsikando paskutinį kąsnį ir švystelėjo 
sumuštinio likučius šiukšlinės link. Pritrūko ko- 
kios pėdos. Priėjęs pamėgino įspirti nuovalgas bato 
galu. Vėl nepataikė. Teko pasilenkti ir paėmus įdėti 
sumuštinio galą dėte. 

— Kas kitas? 

Kitas buvo Tomas Railis, prakaulus, aštrių bruo- 
žų vyriškis sulipusiais šviesiais plaukais ir švar- 
plėtais dantimis. 

— Vadovauja įmonei, kurioje vienas pats ir tedir- 
ba — „Railio autobusai“, - pakomentavo nuotrauką 
Bertonas. - Amžius — keturiasdešimt vieneri, ve- 

dęs, vaikų neturi. Kartkartėmis, anaiptol ne taip 
dažnai kaip Hardvikas, vežioja bingo lošėjus ir tea- 
tro žiūrovus. 

Inspektorius išgėrė arbatą. Susidomėti Railiu jis 
neprisivertė. 

— Su juo jau esame turėję reikalų, —- pasakė kon- 
steblis, smalsiai žiūrėdamas, kokia bus Frosto re- 
akcija. 

— Tikrai? 

Inspektorius pagriebė lapą ir ėmė peržiūrinėti 
atidžiau. Bertonas pirštu parodė, kur skaityti, ir 
persakė tą patį žodžiu: | 

— Supirkdavo vogtus daiktus. Vaizdo grotuvus, 
televizorius, elektroniką. 

- Hmm... 

Frostas padėjo puodelį ant šūsnies prie lapų ša- 
lia spausdintuvo ir išsiėmė cigaretes. Pavaišino ir 
konsteblį. 

— Be to, Railis yra sumušęs naktinį sargą, - pri- 
dūrė šis. 

— Vargu ar tai galima laikyti sumušimu, — tarė 
inspektorius, brėždamas degtuką į kompiuterio 
korpusą. - Parbloškė senuką, kai šis bandė jį sulai- 
kyti. — Frostas atvertė kitą lapą. - Šiaip ar taip, nak- 
tį Railis dirbo. Grįžo namo vėliau, nei buvo nužu- 
dyta ponia Votson. 

— Paskutinį keleivį jis išleido penkiolika po de- 
vynių, - pasakė Bertonas ir pasilenkęs užsidegė ci- 
garetę nuo inspektoriaus degtuko. —- Bet autobusiu- 
ką į garažą įvarė tik be penkiolikos dešimt. Ponia 
Votson nužudyta maždaug penkios po pusės de- 
šimtos. Vadinasi, žudikas gali būti Railis. 

Frostas išpūtė dūmus. 

— Tuomet išeitų, kad jis labai skubėjo, o mūsiš- 
kis Skerdikas nepanašus į skubantį. Žudydamas jis 
mėgaujasi. — Inspektorius grąžino popierius kons- 
tebliui. — Kitas?.. 

Bertonas padavė kitą lapą ir ėmė lūkuriuoti. Jei 
jam būtų reikėję statyti už šį Žmogų, tikrai būtų ri- 
zikavęs. Robertas Džefersonas, trisdešimt trejų me- 
tų, buvo vedęs, turėjo paauglę dukterį. Kresnas vy- 
rukas trumpais, juodais plaukais iš nuotraukos 
žvelgė nuožmiai it tikras nusikaltėlis. Džefersonas 
dirbo firmoje „Skubūs gabenimai“, daugiausia vyk- 
davo į tolimas keliones, netgi į žemyną, bet retkar- 
čiais išvežiodavo ir bingo klubų lankytojus. Per vi- 

„sas žmogžudystes jis buvo Dentone, bet nedirbo. 
Džefersono žmona, neištvėrusi ūmaus būdo su- 
tuoktinio, sulaužiusio jai žandikaulį, smurtavimų, 
reikalavo skyrybų. 

Frostui Džefersonas įspūdžio nepadarė. 

— Nemanau, drauguži, kad žudikas - jis. Argi 
motutė Votson būtų įsileidusi tokį gorilą į namus? 
Kišk jį į apačią. 

— Paskutinis turėtų jus sudominti, - tarė Berto- 
nas. - Ronaldas Viljamas Goldas, dvidešimt penke- 
rių, viengungis, gyvena su našle motina. Kartkar- 
tėmis padirbėja pakaitiniu vairuotoju „Klarko au- 
tobusuose“ — daugiausia vežioja senukus lošti 
bingo ir į iškylas. Vyrutis, regis, linksmų plaučių. 
Senukai jį dievina. 

— Šitas man jau nepatinka, - prisipažino Fros- 
tas, imdamas iš konsteblio lapus. 

— Tik Klarko samdomas Goldas puikiausiai gali 

dirbti ir kitoms firmoms. Dar nespėjome patikrin- 
ti... pagal Klarko grafikus, tuo metu, kai Skerdikas 
žudė, Goldas nedirbo - visais atvejais. 

Inspektorius pažvelgė į spalvotą fotografiją. 
pradantėmis panėšėjo labiau į jauniklį nei į vyrą. Jo 
išraiška buvo nuoširdi, rudos akys žibėjo, tankių 
rusvų plaukų kirpčiukai it bernioko krito ant kak- 
tos. Frostą tarsi elektra būtų perliejusi. Suveikė ins- 
tinktas. Įgimta nuojauta. Jis jau žinojo atsakymą. 
Žinojo, ir tiek. 

— Štai! - šūktelėjo. Visi sužiuro į inspektorių. Šis 
sumosavo nuotrauka ir iškėlė ją virš galvos. - Štai 
Močiučių Skerdikas! 

— Kodėl taip manote, pone? - suglumęs paklau- 
sė Bertonas. 

— Nuojauta sako, sūnau. Aš pataikau labai retai, 
bet šį kartą neklystu. Kitus gali užmiršti... Visas jė- 
gas mesime linksmuoliui Goldui pričiupti. - Fros- 
tas nuslydo nuo stalo, pasitrynė rankas ir, tramdy- 
damas jaudulį, ėmė žingsniuoti po kambarį. - Pasi- 
telksime visus pareigūnus, kiek tik įmanoma. 
Stebėsime jį dvidešimt keturias valandas per parą. 

— Pone, ar nemanote, kad mums derėtų apsi- 
drausti? - atsargiai pasiūlė konsteblis. 

— Nėra reikalo, sūnau. Rizikuosime nesidairy- 
dami per petį, - ryžtingai atsakė Frostas. 

— Goldas - tik galimas įtariamasis. Neturime jo- 
kių įkalčių. 

— Tad teks surasti. Parodykite jo nuotrauką aukų 
kaimynams. Gal jie prisimins pastebėję šį šelmį? 
Sužinokite, ar nėra dėl jo alpėjančioms senutėms 

siūlęsis įtaisyti durų grandinėlės. Dar kartą aplan- 
kykite motutę Proktor ir pasidomėkite, ar ne Goldas 
pavardė to žmogaus, kuris siūlė poniai Votson nau- 
ją grandinę. Apeikite ir Goldo kaimynus. Gal kokį 
vakarą jis grįžo namo apsitaškęs kraujais, su peiliu, 
kyšančiu iš užpakalinės kišenės? Į darbą tegul kim- 
ba visi... net ir mergaitė prie kompiuterio. 

— Inspektoriau, palūkėk! - Prie durų stovintis kri- 
minalistas seržantas Arturas Henlonas ašarotomis 
akimis, varvančia nosimi atrodė kaip tik ištrūkęs iš 
giltinės glėbio. - Pirmiau išklausyk, ką sužinojau. 

— Jeigu naujienos blogos, nenoriu girdėti, - atsa- 
kė Frostas. 

— Džekai, gali tekti ieškoti kito įtariamojo. Pra- 
Šei manęs pasidomėti visomis trimis aukomis. Tai- 
gi pasidomėjau. Bingo klube lankydavosi tik ponia 
Votson. 

— Arturai, ką čia šneki? Prisimink antrąją auką 
Betę Vinters. Jos piniginėje radome „Rifo“ klubo 
narės kortelę. 

— Senutė ja nesinaudojo penkerius metus. Buvo 
suriesta artrito, beveik niekada neišeidavo iš na- 
mų, nebent, kai prireikdavo į ligoninę. 

— O pirmoji - ponia... kaip ją ten?.. 

— Manieringoji ponia Heins. Nepakentė lošimų. 
Nebūtų žaidusi bingo net iš arbatos pakelių bažny- 
čios klube. 

Frostas panarino pečius. 

— Kad tave plynios, Arturai! Ir iš kur tu toks 
skrupulingas? - Inspektorius vėl pažvelgė į Goldo 
nuotrauką. Atrodė, kad jaunuolis iš jo šaiposi. — 
Goldas, ne kas kitas išžudė senutes. Turi būti kokia 

nors jas visas susiejanti detalė. - Frostas suvokė, 
kad visi Žmogžudysčių tyrimo kambaryje laukia 
konkrečių jo nurodymų. Bet inspektorius nežinojo, 
ko griebtis. Vienintelė tyrimo gija, kurią buvo jau 
beužčiuopiąs, nuėjo velniop. Jis stovėjo prie lango, 
žiūrėjo į nykią lietaus merkiamą automobilių aikš- 
telę ir godžiai traukė dūmą, lyg už savo bejėgišku- 
mą keršytų plaučiams. Kai išsiėmė iš burnos ciga- 
retę, staiga užknietė viena mintis. — Sakai, ponia 
Vinters iš namų išeidavo nebent tada, kai prireik- 
davo į ligoninę. Tad kaip ji ten pakliūdavo, negalė- 
dama vaikščioti? 

— Na turbūt ne bingo klubo autobusiukas nu- 
veždavo, - atšovė Henlonas. 

— Labai juokinga, Arturai. Dar primink, kad nu- 
simyžčiau, kai turėsiu laiko. - Frostas dūrė pirštu į 
Bertoną. - Paskambink į ligoninę, transporto sky- 
riaus vadovui, ir sužinok. 

Bertonas priėjo prie telefono, bet tuojau pat su- 
dvejojo, ar verta gaišti laiką. 

— Inspektoriau, tikriausiai senutė važiuodavo 
greitąja. 

— Visai nebūtinai, sūnau. Paskambink ir pasi- 
teirauk. — Kol konsteblis laukė, kol kas nors pa- 
kvies transporto skyriaus vadovą iš valgyklos, ins- 
pektorius nekantriai žingsniavo po kambarį. Staiga 
prisiminė dar šį tą. Pirmosios aukos Merės Heins 
piniginę. Joje buvo ligoninės priėmimo talonas. — 
Paklausk ir apie Merę Heins! - sušuko Frostas Ber- 
tonui. 

Šis linktelėjo ir, prašydamas tylos, sumojo ran- 
ka. Transportininkas aname laido gale paėmė rage- 

lį. Konsteblis išdėste savo klausimus ir ėmė laukti... 

laukė ilgai... Netoliese neramiai mindžikuojančiam 
Frostui atrodė, kad praslinko daugybė laiko. Ga- 
liausiai Bertonas vėl prašneko: — Greitosios auto- 
mobiliais? Aišku. Ar galite pasakyti vairuotojų pa- 
vardes? Aišku. Širdingai dėkoju, labai pagelbėjote. 

Inspektorius pripuolė prie padėjusio ragelį Ber- 
tono. Šis mėgino apsimesti abejingas, bet nepavyko. 

- Šmiki tu! - suriko Frostas. - Aukso puodas - 
mūsų, argi ne?! 

Konsteblis plačiai išsišiepė. 

— Ligoninė naudojasi paslaugomis viso būrio sa- 
vanorių, kurie, kai greitoji turi per daug darbo, pa- 
vežioja klientus savo automobiliais. 

— Žinau, kad taip būna, —- pasakė inspektorius. 
— Savanoris ir mano žmoną vežiodavo. 

Bertonas atjaučiamai nusišypsojo ir pridūrė: 

— Ponas Ronaldas Viljamas Goldas - vienas to- 
kių savanorių. 

Frostas klestelėjo ant kėdės. 

— Įkliuvo šunsnukis! 

— Inspektoriau, dar nežinia. Įrašų apie privačiai 
pavežtus pacientus ligoninė nesaugo - tokių atvejų 
kasdien būna šimtai. Tasai darbuotojas tik pasakė, 
kad Goldas buvo tarp pasamdytųjų savanorių pas- 
taruosius du kartus, kai reikėjo pavežti ponias Vin- 
žers ir Heins. Į ligoninę jas atvežė ne jis, bet gali 
Duti, kad kaip tik jis parvežė senutes namo. 

— Ir šitaip sužinojo apie atsarginį raktą po dem- 
bliu ir pro korespondencijos plyšį pasiekiamą vir- 
velę. - Frostas akivaizdžiai jaudinosi. - Metas atsi- 
vežti tą šūdžių čionai. | 


409 


Henlonas buvo šiek tiek atsargesnis. 

— Džekai, pernelyg karščiuodamiesi, galime vis- 
ką tik sugadinti. Mums reikia patikimo įkalčio. 

— Gerai, gerai, sutinku. Nuvažiuok į ligoninę, 
gal paaiškės, kad yra liudininkų, mačiusių, kaip 
Goldas išvežė senutes namo. Pakalbėk su jų kaimy- 
nais - gal jie matė jas parvežant. Sužinok, kokia jo 
mašina - gal kas nors tokią pastebėjo prie aukų na- 
mų, kai jos buvo nužudytos. Tvarką pats Žinai, jei 
ką užmiršau paminėti — padaryk neraginamas. Ir, 
žinoma, reikia pradėti sekti Goldą. Noriu žinoti 
kiekvieną jo žingsnį, dieną ir naktį, kad galėtume 
sučiupti jį, kai vėl susiruoš žudyti. Jeigu turės su 
savimi tą prakeiktą peilį, kitų įrodymų mums nė 
nebereikės. 

Koridoriuje inspektorius susidūrė su krimina- 
listu seržantu Gilmoru. Šis atrodė toks pat laimin- 
gas kaip ir Frostas. 

— Inspektoriau, ponia Kompton viską pripažino. 

— Na ir ačiū Dievui. Bijojau, kad teisme netektų 
meluoti. 

— Ji tik sako, kad vyras žuvo atsitiktinai. 

— Įdomu kaip. Atsitiktinai užtvojo jam per galvą 
sustangrėjusiais speneliais? 

Gilmoras išsišiepė. Dabar visi Frosto sąmojai at- 
rodė juokingi. 

— Ačiū už pagalbą, - nuoširdžiai padėkojo ser- 
žantas. 

— Nieko ypatingo nenuveikiau, tik truputį pa- 
melavau, - pasikuklino inspektorius. - Kiekvienas 
save gerbiantis policininkas pasielgtų taip pat. 

— Po jūsų triuko su lapais, - pasakė Gilmoras, — 

pasiunčiau ekspertus išnaršyti Komptono automo- 
bilio bagažinės. Jie iš tikrųjų rado kelis riuo vainiko 
nubyrėjusius lapelius. 

— Tai vadinasi gamtos pamėgdžiojimo menas, — 
atsakė Frostas. - Kai ištaikysi laisvą minutę, užsuk 
i kabinetą. Papasakosiu, kaip sekasi ieškoti Skerdi- 
ko. Turėtume tą galvažudį netrukus prigriebti. 

Parėjęs į kabinetą, inspektorius pirmiausia pa- 
stebėjo ant savo stalo segikliu prispaustą valdybos 
raštą, primenantį apie suklastotus degalinių kvi- 
tus. Jis suminkė popierių į gniužulą, pamėtėjo į orą 
ir galva nukreipė į šiukšlių dėžę. Pataikė iš pirmo 
karto ir patenkintas nusišypsojo. Reikalai pagaliau 
klostėsi kuo puikiausiai. 

Vėliau, negyvai apsijuokęs, jis prisiminė šią 
trumpą euforijos akimirką. 

KETVIRTADIENIS. NAKTINĖ PAMAINA (1) 


Šviesa pirmame aukšte užgeso. Netrukus ji įsi- 
žiebė viršuje, už lango sušmėžavo vyro siluetas. 
Prie vairo sėdįs Gilmoras prisilenkė ir sulaukė, kol 
anas užtrauks užuolaidas ir išjungs šviesą. Tada 
papurtė už peties Frostą. 

— Buskite, jis nuėjo gulti. 
laikrodį. Kelios minutės iki vidurnakčio. Juodu tū- 
nojo automobilyje prie posūkio į šalutinę gatvelę 
beveik dvi valandas, nuo tada, kai pakeitė Bertoną. 
Lygiai devintą Goldas iš bingo klubo „Sidabrinė 
žvaigždė“ paėmė būrelį senukų ir be keturių mi- 
nučių dešimt jau buvo saugiai išvežiojęs juos po 
namus. Tada savo pilkąja „Vauxhall Astra“ parva- 
žiavo namo - į bloką Nelsono gatvėje - ir penkioli- 
ka po dešimt įėjo į vidų. 

Frostas muistėsi, jam niekaip nesisekė įsipato- 
ginti. Buvo nuvargęs, alkanas, o apie poilsį iki šeš- 
tos ryto galėjo nė nesvajoti. Pats kaltas. Tiesiog už- 
miršo Maleto paprašyti, kad bent įformintų dau- 
giau viršvalandžių, o Velsas be viršininko 
nurodymo nė piršto nepajudino. Inspektorius ran- 
kogaliu patrynė aprasojusį priekinio lango stiklą ir 
įsižiūrėjo į tamsią, tuščią gatvę. 

— Jau per vėlu jam ką nors šiandien žudyti, - pa- 
sakė. — Važiuokime užkąsti. Žinau per naktį dir- 
bančią vietelę. 


Ta „vietelė“ buvo dešrainiais ir mėsainiais pre- 
kiaujantis furgonas-kioskas vėjo užpučiamoje dy- 
kynėje netoli kapinių. Juodviem išlipus iš automo- 
bilio, į veidus susyk tvoskė troškus, riebus kepamų 
svogūnų kvapas. Atvirame furgono šone buvo įtai- 
sytas savotiškas prekystalis, po brezentine stogine 
pirkėjai galėjo bent kiek pasislėpti nuo darganos. 
Už prekystalio stovįs aukštas, liesas raudonnosis, 
liūdnai nusiteikęs vyriškis, snargliuodamasis ir 
traukdamas dūmą, šakute stumdė po riebalus svo- 
gūnų griežinėlius. | 

— Lordas Lukanas' rengia vakarėlį, - prisistatė 
Frostas. - Buvome užsisakę vietas.- Labai juokin- 
ga, - atšovė prekeivis ir, išsiėmęs iš burnos cigare- 
tę, apkosėjo maistą. Jis padėjo ant prekystalio du 
indelius, įmetė į juos po pakelį su arbatžolėmis ir 
užpylė karštu vandeniu iš garais spjaudančio elek- 
trinio virdulio. 

Kol vyriškis daug kartų čirkintuose riebaluose 
kepė mėsą, pareigūnai pasriūbčiojo gomurį tvil- 
kančios arbatos. Naktis buvo šalta, vėjas plazdeno 
stoginės brezentą. 

— Ar jau sugavote tos mergaitės žudiką? —- pasi- 
domėjo vyriškis, paduodamas kriminalistams lėkš- 
te su Mėsainiais. 

Frostas atkėlė viršutinį bandelės sluoksnį ir įta- 
riai pasižiūrėjo į svogūnais apdėtą riebią mėsą. 


Johnas Binghamas (g. 1934), plačiau žinomas kaip lordas 
Lucanas, britų bankininkas, profesionalus lošėjas, įtaria- 
mas nužudęs savo vaikų auklę. Tuojau po jos mirties 
1974 m. dingo be žinios, nerastas iki šiol. 


— Hari, mes dabar tiriame kitą nusikaltimą, - at- 
sakė. — Sužinojome, kad mėsainiai įdaromi įtartina 
mėsa. - Inspektorius atsargiai atsikando ir pakram- 
tė sumuštinio. - Tikiuosi, imi ją iš legalių tiekėjų? 

Haris nervingai pačiulpė cigaretę. 

— Žinoma, pone Frostai. Mano maltiniai - aukš- 
čiausios rūšies. 

— Puiku. Viena sukčių firmelė įsiveža iš žemyno 
vadinamąją mėsą... visų įmanomų rūšių šlamštą: nu- 
dvėsusių arklių, kačių, šunų ir dar blogesnę mėsą. 

— Dar blogesnę? - perklausė Haris. 

Inspektorius it sąmokslininkas pasviro prie jo 
ir sušnibždėjo: | 

— Hari, niekam nepasakok, kad nekiltų visuoti- 
nė panika. Turime įrodymų, kad tie pašlemėkai su- 
perka ir sumala neatpažintus žmonių lavonus. 

Žmogėnas vėl išsiėmė iš burnos cigaretę ir nu- 
spriegė nuo galo seiles. 

— Mulkinate mane, pone Frostai. 

— Oi kaip norėčiau, kad tai būtų tik juokai, — 
niūriai atsakė Frostas. Vėl atsikandęs, jis tuojau pat 
atitraukė mėsainį nuo burnos. - Rupūže tu! - Atvo- 
žęs viršutinę bandelės pusę, apstulbęs įsispoksojo. 
Ant svogūnų, pusiau nugrimzdęs į pomidorų pa- 
dažą, gulėjo nukirstas Žmogaus pirštas. 

Gilmoras sukrūpčiojo ir bejėgiškai atsirėmė į 
prekystalį. Perbalęs it kreida Haris, apimtas siaubo, 
staigiai atlošė galvą. Užkliudytos ant lentynos su- 
tarškėjo skardinės. 

— O Dieve, pone Frostai, mane užtikrino, kad 
mėsa — gera. Sakė, pirmarūšė jautiena... — Staiga 
prekeivio balsas persimainė. - Šunsnuki tu! 

Nukirstasis pirštas visaip kraipėsi. Leipdamas 
juokais, Frostas ištraukė jį iš mėsainio ir nusišluos- 
tė padažą. 

— Nejuokinga! — užbliovė Haris. - Vos infarkto 
negavau. 

Inspektorius nusibraukė ištryškusias ašaras ir 
pasakė: 

— Būčiau įkišęs pimpalą, bet bandelės per mažos. 

— Sumautas juokdarys! - neatlyžo prekeivis, pa- 
reigūnams jau einant prie automobilio, Frostui vis 
dar raitantis iš juoko. - Kodėl prakeiktos tavo ener- 
gijos nematyti, kai reikia ieškoti vargšės mergaitės 
žudiko?! 

Inspektorius išsyk nutilo. 


Pro šalį slinko kapinės. Frostas paprašė Gilmo- 
rą sustoti. Užsidegęs cigaretę, rūškanas nužvelgė 
baltojo marmuro ir granito antkapius. 

— Teisybę Haris sakė, sūnau. Ta mergaitė... Net 
neutuokiu, ko griebtis. 

Gilmoras neatsakė. Staiga jis pastebėjo atokiau, 
tuščios gatvės pakraštyje, prie kapinių tvoros pasi- 
lenkusį žmogų tamsiais drabužiais. Seržantas iš- 
jungė žibintus ir niuktelėjo Frostui. 

— Matau jį, sūnau, - atsakė šis. 

Tas Žmogus prie tvorelės kažką darė. 

— Kąjjis ten veikia? —- paklausė Gilmoras. 

— Kad ir ką veikia, tegul sau, - sumurmėjo ins- 
pektorius, gūždamasis ant sėdynės. - Aš ir šiaip 
nespėju tirti bylų. Dar vienos nėmaž nenoriu. 

Gilmoras norėjo jų kuo daugiau. Jei po sėkmin- 
gos Komptonų bylos atomazgos suimtų dar ką 

nors, jo karjerai sušvistų pasakiškos perspektyvos. 
Seržantas nuleido lango stiklą ir, iškišęs galvą, mė- 
gino įžiūrėti, ką ten tas žmogus daro. Frostas, per- 
smelktas šalčio, nusipurtė ir subambėjo: 

— Drauguži, jo kotas įstrigo tvoroje, ir tiek. Arba 
myža žmogus. Važiuokime į nuovadą. 

Staiga anas atsidūrė kitoje tvoros pusėje, juodas 
jo siluetas sušmėžavo tarp baltų antkapių ir po aki- 

mirkos jį prarijo tamsa. 
“| Kol inspektorius grabaliojo saugos diržo sagtį, 
Gilmoras spėjo iššokti iš automobilio. 

Vienas prarūdijusių geležinių tvorelės strypų 
betoniniame pamate vos laikėsi. Seržantas nesun- 
kiai jį išrovė ir atlenkė, kad galėtų prasisprausti 
Frostas. 

Kapinės buvo didžiulės. Kaip žinoti, kur nubė- 
go tas Žmogus? 

— Sūnau, pametėme jį, - sušnibždėjo inspektorius. 

— Ša! — sušnypštė seržantas. Kad akys greičiau 
apsiprastų, jis dairėsi prisimerkęs. - Antai! 

Frostas pažvelgė Gilmoro pirštu rodoma kryp- 
timi. Mėnulis pro debesų proplyšą užliejo kapines 
šalta, melzgana šviesa. Vėjyje plaikstėsi peraugusi 
žolė. Medžiai girgždėjo ir vaitojo. Umai inspekto- 
rius išvydo paslaptingąjį. Jis vingiavo tarp kapų už 
kokių šešiasdešimties jardų. 

— Paskui mane! - įsakė Gilmoras ir puolė vytis. 

Frostas nenoromis nukurnėjo iš paskos. Seržan- 
to entuziazmo jis nesuprato. Juk galėjo būti, kad 
tas Žmogus bėga per kapines paprasčiausiai trum- 
pindamas kelią. 

Jiedu skuto tarp angelų ir cherubinų. Takui pasukus 
į dešinę, priešakyje sutamsavo Viktorijos laikų rūsys. 

— Sūnau, palūkėk, — ėmė melsti inspektorius. — 
Man reikia atsipūsti. 

Jie stabtelėjo prie ką tik supiltų kapų ir, gaudy- 
dami orą, pažvelgė į kairę ir į dešinę. Takas tolėliau 
šakojosi. Visur, kiek akys užmatė, bolavo antkapiai. 

— Pametėme, - patenkintas sušvokštė Frostas. — 
Galime grįžti į automobilį. 

Gilmoras, tildydamas inspektorių, irzliai mos- 
telėjo ranka ir parodė į kriptą. Paslaptingasis, susi- 
lenkęs, atsukęs pareigūnams nugarą, krapštėsi prie 
spynos. Užraktas garsiai spragtelėjo, sužviegė vy- 
riai - durys atsivėrė. Akimirką sutvisko žibintuvė- 
izo spindulys, ir žmogus išnyko laidojimo rūsyje. 

— Ką, trumpina kelią? — pašaipiai paklausė Gil- 
moras. 

Jis patyliukais apėjo statinį iš užnugario ir ties 
vandens siurbliu prasispraudė pro tvorelę - ten pat, 
kur pirmiau brukosi ir Polos Bartlet žudikas su savo 
nešuliu. Frostas atsekė paskui seržantą, tik lėčiau. 

Jiedu nutykino prie durų, kur nauja žalvarinė 
spyna kabojo po velke kaip kabojusi, bet iš sutre- 
šusios staktos vėl buvo išplėšti varžtai. Viduje su 
pertrūkiais žybčiojo žibintuvėlis. Ankštoje erdvėje 
kažkas aidžiai šlumšėjo, matyt, įsibrovėlis akmeni- 
nėmis grindimis vilko kažin ką sunkų. Pareigūnai 
susižvalgė. Ką, po šimts velnių, jis daro? 

Gilmoras, prisispaudęs prie staktos, atsargiai 
pažvelgė į vidų. Kelias akimirkas buvo visiškai 
tamsu, paskui ano žibintuvėlis apšvietė ant grindų 
zupsančią krūvą. Krūvą žmonių kaulų. Ant jos vir- 
šaus geltonus dantis rodė kaukolė. 

Seržantas nejučia aiktelėjo, žmogus rūsyje atsi- 

suko ir, pašvietęs Gilmorui tiesiai į akis, jį apžilpi- 
no. Surikęs nepažįstamasis puolė ir po akimirkos 
kriminalistas, nuskriejęs į rūsį, taip trenkėsi nuga- 
ra, tuojau pat - ir galva, į akmenines grindis, kad 
subarškėjo dantys, skausmingoje tamsoje sumirgu- 
liavo mažyčiai žiburiukai. Užpuolikas susilenkęs 
šoko prie seržanto, ketindamas užtvoti dar kartą. 

— Stok! Policija! - suriko Frostas, tuo pat metu 
traukdamas iš apsiausto kišenės žibintuvėlį ir - jau 
kriptoje —- spardydamas į šalis kaulus. Apšviestas 
vyriškis sumirksėjo, inspektorius nustėręs sustojo. 
Gilmorą užpuolęs Žmogus buvo su dvasininko 
apykakle. 

— Pone Frostai!.. - apstulbęs sužiopčiojo vikaro 
padėjėjas. 

Praplėšęs akis, seržantas prie pat veido išvydo 
kaukolę ir šlaunikaulį. Atsisėdęs jis pirmiausia ap- 
sičiupinėjo pakaušį ir ėmė apžiūrinėti kruvinus 
pirštus. 

— Seržante, nežinau nė kaip atsiprašyti, - sule- 
meno vikaro padėjėjas. - Palaikiau jus vandalu. — 
Padėjęs Gilmorui atsistoti, jis apžiūrėjo žaizdą. — 
Atrodo, tik nubrozdinta. 

— Verčiau pasiaiškintumėte, ką čia veikiate nak- 
tį, — suniurnėjo seržantas, piktai nubloškęs dvasi- 
ninko ranką. Paėmęs žibintuvėlį, Gilmoras pašvie- 
tė į grindis. Dviejų karstų dangčiai buvo nukelti, 
palaikų kaulai ir įkapių skarmalai išmėtyti. - Kaip 
paaiškinsite šitai? 

— Grįždamas į vikariatą, aš visada trumpinu ke- 
lią, einu tiesiai per kapines. Budėjau prie sergan- 
čios parapijietės. Deja, ji mirė. Siaubinga gripo epi- 

demija. - Vikaro padėjėjas liūdnai palingavo galvą. 
— Šitiek mirčių... | 

— Koks tos senutės adresas? —- paklausė Gilmo- 
ras ir iš karto brūkštelėjo adresą į užrašinę. - O ši- 
tai? — Jis galva parodė į netvarką. 

— Ar čia yra ką aiškinti? - savo ruožtu su kartė- 
liu paklausė vikaro padėjėjas. - Juk jūs turėtumėte 
sinti mus nuo vandalų savivalės. Eidamas pro 
kriptą, pastebėjau, kad durys atviros. Užėjau pati- 
krinti ir šit ką radau. - Jis papurtė galvą. - Šitaip 
begėdiškai išniekinti laidojimo rūsį... Seržante, kad 
ir kokie turime būti atlaidūs, tokie dalykai vis tiek 
siutina. 

Gilmoras užvertė užrašinę. 

— Ką gi, pone Perli, kol kas tiek. - „Kol kas“ ser- 
žantas aiškiai pabrėžė. 

Kai visi trys išėjo į lauką, vikaro padėjėjas pa- 
mėgino užtaisyti duris. 

— Čia reikėtų pakeisti staktą, - stebėdamas jo 
pastangas, patarė Frostas. 

— Žinoma, reikėtų, inspektoriau. Dar daugiau 
išlaidų. — Perlis atsiduso. — Rytoj pamėginsiu šitas 
duris įtvirtinti. Ir vidų sutvarkysiu. 

Jie apėjo rūsį ir pro spragą tvorelėje išsipraudė 
:šorėn. Kriminalistų stebimas dvasininkas kiek pa- 
v:ngiavo tarp kapų ir pasuko vikariato link. 

— Jis man atrodo įtartinas, - prisipažino Gilmo- 
ras. — Nepatinka man, kad nuolat bastosi naktimis. 
Jei paaiškės, kad Skerdikas vėl pasidarbavo... — 
Frostas visas viltis dėjo į autobusiuko vairuotoją, 
Det seržantui ši versija atrodė abejotina. - Eime, — 
>aragino jis. — Čia tik šiurpuliai krečia. 

— Kokie šiurpuliai turėjo krėsti Polos Bartlet žu- 
diką, kai gūdžią naktį atnešė čionai jos lavoną? — 
Frostas, kasydamasis randą, nužvelgė aplink krip- 
tą tankiai susispietusius antkapius. - Jis, sūnau, Ži- 
nojo rūsį, žinojo, kaip patekti į vidų. - Inspektorius 
susibruko rankas į apsiausto kišenes ir, spardyda- 
mas žvirgždą, nužingsniavo palei tvorelę. - Klau- 
simas, iš kur žinojo. 

— Gal tas Žmogus dažnai čia trumpina kelią, — 
spėjo Gilmoras, iškalbingai trindamasis pakaušį. 

Frostas susimąstęs apsižiojo krumplius, paskui 
išsiėmė cigarečių pakelį ir pakratė. Buvo likusi vie- 
na. Jis įsikando ją, o tuščią pakelį numetė į aukštą 
žolę. Žvarbaus vėjo šuoras, praūžęs kapinėmis, su- 
purtė medžius. Sudrebėjo ir inspektorius. 

— Eime, - pratarė. 

Juodu išėjo į taką, kurį jau kėsinosi užgrobti 
nauji kapai. Frostas brūkštelėjo degtuką į artimiau- 
sią antkapį. Kai ugnelė žybtelėjo, inspektorius pa- 
stebėjo užrašą, bet iš karto net nesureagavo. Staiga 
nustėręs prasižiojo. Taip ir stovėjo, kol ugnis ėmė 
svilinti pirštus. 

— Kas, po velnių, čia?! 

Jis uždegė kitą degtuką, ir Gilmoras perskaitė 
įrašą antkapyje 

— Mokytojo žmona! Kapas tiesiog priešais rūsio 
duris, o mes nepastebėjome! Turbūt mes ne tik 
kvaili, bet ir akli kaip liurbiai! 

— Gali būti, kad šitas antkapis tik neseniai pa- 
statytas, — tarė Gilmoras, taip ir nesupratęs, ko ins- 
pektorius skeryčiojasi. - Kartais tenka visą amži- 
nybę laukti, kol kapo žemės susigulės, tik tada gali 
statyti antkapį. 

— Ak tas skystabarzdis niekšelis! Visą laiką Ži- 
nojau, kad tai — jo darbas. - Frostas burnodamas 
atsigręžė ir įsižiūrėjo į kriptą. 

— Nesuprantu, - prisipažino seržantas. 

— Iki tos sumautos kriptos iš čia galėčiau net nu- 
spjauti, - pasakė inspektorius. - Laidodamas žmo- 
ną, Belas galėjo puikiausiai matyti, kaip tas storašik- 
nis santechnikas, slėpdamasis nuo lietaus, įsilaužia 
į rūsį. Paskui mokytojui prireikė kur nors paslėpti 
mergaitės lavoną. O čia kripta! Kam gi šautų į galvą 
lavono ieškoti Viktorijos laikų rūsyje? 

— Norite pasakyti, jis nužudė Polą tą pačią die- 
na, kai laidojo žmoną? 

- Žinoma. 

— Bet Belas tada visą dieną buvo namuose. 

— Nenutuokiu, kaip jis tai padarė, tik žinau, kad 
žudikas - jis. 
kabančia žalvarine spyna. 

— Tarkime, jūs teisus. Kaip ruošiatės įrodyti? 

— Įrodymai! - riktelėjo Frostas. Tada giliai įtrau- 
kė dūmą ir numetė cigaretę nesurūkytą. — Visi kaip 
>amišę dėl sušiktų įrodymų! 

Staiga jam nusviro pečiai. Gerai Gilmoras sakė. 
Be įrodymų pričiupti to šunsnukio neįmanoma. 

KETVIRTADIENIS. NAKTINĖ PAMAINA (2) 


Priimamojo laikrodžio minučių rodyklė sudre- 
bėjo ir, sutelkusi jėgas, užšoko ant valandinės, kuri 
rodė dvi. Prakeikti telefonai birbė be atvangos ir 
Velsui nutaisyti mandagų balsą sekėsi vis prasčiau. 

— Atsiprašau, gerbiamoji, - kreipėsi jis į moterį, 
kuri jau ne pirmą kartą skambino pasiskųsti, kad 
per triukšmingus kaimynų barnius negalinti už- 
migti, - mums labai trūksta pareigūnų, patrulį te- 
ko nukreipti į rimtesnio įvykio vietą. Kai tik galėsi- 
me, atsiųsime ką nors ir pas jus. 

Seržantui dar nespėjus padėti ragelio ir užregis- 
truoti skambučio, lauke kilo kažkoks sambrūzdis 
ir į priimamąjį tuojau pat įsiveržė įraudęs, rūsčiai 
nusiteikęs varliaveidis vyriškis su prašmatniu juo- 
du paltu ir baltu šilkiniu šaliku. Jam iš paskos at- 
sekė sunerimęs konsteblis Koljeris. 

— Kas čia viršininkas?! — užbaubė viskiu tren- 
kiantis vyriškis, dėdamas ant grindų išsipūtusį la- 
gaminėlį. 

Velsas padėjo rašiklį ir atsiduso. Mielai būtų ap- 
siėjęs be tokių lankytojų. 

— Aš, pone. | | 

Varliaveidis niekinamai nužvelgė seržanto juos- 
teles ir išsiviepė. 

— Man reikia rimto viršininko, ne jūsų. Ne nu- 
piepusio seržanto. 

— Kas atsitiko? — paklausė Velsas Koljerio. 


Vyriškis šoko tarp pareigūnų. 

— Nedrįskite, velniai jus griebtų, manęs ignoruo- 
ti. Su jumis kalbu aš, seržante. Todėl ir klauskite ma- 
nęs, ne jo. O dabar kvieskite ką nors iš vyresnybės. 

Jis įniko raustis po kišenes, ieškodamas cigaro. 

— Pone, ar jums tiktų inspektorius? — iš paskuti- 
niųjų tramdydamasis, pasiteiravo Velsas. 

— Jei daugiau nieko neturite, tiks ir jis, — atšovė 
pasipūtėlis ir, spragtelėjęs auksiniu „Dunhill“ žieb- 
tuvėliu, užtraukė dūmą. Kad ir kaip Velsui knietė- 
jo parodyti užrašą RŪKYTI DRAUDŽIAMA, vis 
dėlto jis nutarė verčiau vengti komplikacijų, juolab 
kad beveik neabejojo - Frostas ateis įsikandęs ciga- 
retę. Kol varliaveidis, apsisiautęs viskio kvapeliu, 
dūmijo cigarą ir žaibavo akimis, seržantas paskam- 
bino vidaus ryšio telefonu ir iškvietė inspektorių. 

— Aš - kriminalistas inspektorius Frostas. Koks 
reikalas? 

Kriminalistas inspektorius Frostas su apglam- 
žvtu kostiumu, šleivu, riebaluotu kaklaraiščiu ir 
nešvariais batais niekada neatrodė įspūdingai, tad 
nepadarė jis įspūdžio ir šiam interesantui. Vyriškis 
išsiėmė iš burnos cigarą ir paniekinamai nužvelgė 
inspektorių. 

— Ar viršesnio nieko nėra? - paklausė. 

— Nėra, — atsakė Frostas. — Taigi jei turite ką pa- - 
sakyti, rėžkite. Neturiu laiko čia stoviniuoti. 

— Mano skundui laiko turės pakakti, - suurzgė 
vxriškis. — Pateikiu skundą dėl šio policijos parei- 
zano. - Jis dūrė pirštu į Koljerį. - Įvažiavo į stovin- 
z mano automobilį ir dar apkaltino mane, esą vai- 
ruoju išgėręs. 


Frostas suraukė nosį ir nusigręžė nuo varliavei- 
džio. 

— Pūtė? - paklausė Koljerio. 

— Ne. Atsisakė. 

— Puiku, - šįsyk inspektorius kreipėsi į Velsą. — 
Iškvieskite policijos gydytoją... Tik kad rankos būtų 
šiltos. Imsime šlapimo mėginį. - Konsteblio jis pa- 
siteiravo: — Tad kas ten nutiko? 

— Jau sakiau, kas nutiko! - užmaurojo dar so- 
driau įraudęs vyriškis. 

Frostas stumtelėjo jį į šalį. 

— Patylėkite. Per jus jau gelia galvą. 

Koljeris ėmė pasakoti: ' 

— Patruliavau Pirties kelyje. Pamačiau atvažiuo- 
jant „Bentley“. Šleivavo iš vienos juostos į kitą. Pa- 
signalizavau vairuotojui, kad sustotų. Jis užvažia- 
vo ant šaligatvio krašto. Privažiavau iš galo. Man 
lipant iš automobilio, vairuotojas įjungė variklį. 
Manau, jis ketino pasišalinti iš įvykio vietos, bet 
apsirikęs pavažiavo atbuline eiga ir atsitrenkė į 
mano mašiną. Buvo akivaizdu, kad girtas - liežu- 
vis pynėsi, akys lyg stiklinės. Griežtai atsisakė pūs- 
ti ir išmušė alkoholio matuoklį man iš rankos, to- 
dėl atvežiau į nuovadą. 

— Šaunuolis! - pagyrė Frostas. - Pareikškite jam 
kaltinimus. 

Vyriškis griebė jau nueinančiam inspektoriui 
už peties ir atgręžė į save. 

— Ar bent Žinai, kas aš? — sušvokštė, prikišęs 
prakaituotą veidą. 

— Žinau, - atkirto Frostas išsilaisvindamas. — 
Girtas, nugeibęs pimpis. Patrauk nuo mano kostiu- 
mo savo prakaituotą leteną. 

Niekas neišgirdo, kaip atsivėrė durys. 

— Kas čia dedasi? 

Frostas suvaitojo. Būtinai tam prakeiktam Ma- 
letui kaip tik dabar reikėjo išsiruošti į savo pulkų 
apžiūrą! Mažytę naktinę viršininko vizitaciją! 

— Pone, aš susitvarkysiu ir pats, - ryžtingai pa- 
sakė inspektorius. 

Maletas sudvejojo. Įprastai, kai nežinodavo, kas 
dedasi, jis verčiau nesikišdavo. Staiga skyriaus vir- 
šininkas nušvito. 

— O Viešpatie! Deputate Naulsai, ką čia veikiate? 

— Oficialiai teikiu skundą dėl šio policijos parei- 
gūno, - atsakė Naulsas. - Su manimi elgiamasi pa- 
sibaisėtinai. Šitas... — Jis, patempęs lūpą, parodė į 
Frostą, — „ypatingas storžievis. Jis man grasino, 
pludo mane ir nepagrįstai kaltino. 

Maletas atrodė pasibaisėjęs nemažiau. Jis kietai 
sučiaupė lūpas, bet tuojau pat susitvardė. 

— Deputate, užeikime į mano kabinetą. Neabejo- 
Tu, viską išsiaiškinsime. - Maletas ugniniu žvilgs- 
niu perliejo Frostą, o Velsui pasakė: — Seržante, 
prašyčiau du kavos į mano kabinetą. 

Frostas deputatui ir skyriaus viršininkui pavy- 
rnui suraitė pirštų kombinaciją ir bejėgiškai užbau- 
bėi lubas: 

— Pasipūtęs myžnius! 

— Girdėjote? Du kavos, matote, jam nešk! - su- 
niurzgė Velsas. - Kas čia jam - sušnerkšta naktinė 
xavinė?! 

Jaunasis konsteblis buvo baltas kaip kreida. 

— Seržante, kas dabar bus? — suvapėjo jis. - Juk 
viską dariau kaip pridera. Tas žmogus girtas įva- 
žiavo į mane. 

— Eik ir virk jiems kavos, — pasakė Velsas. — Ir 
man puodelį. 

Sučirškė vidaus ryšio telefonas. Inspektorius 
Frostas kviečiamas pas skyriaus viršininką... ne- 
delsiant! 

— Kai tik galėsiu, - pasakė Frostas, padėjęs ragelį. 

Jis neskubėdamas baigė rūkyti cigaretę ir tik ta- 
da nupėdino išklausyti nuosprendžio. Maletas lau- 
kė inspektoriaus koridoriuje. Suėmęs už žasto, sky- 
riaus viršininkas, kažkuo patenkintas, pasivedėjo 
Frostą į šalį. Ei, ei, kas čia dabar, ką dar tas glitus 
tipas bus sumanęs? - pagalvojo inspektorius. 

— Inspektoriau, man pavyko įtikinti deputatą 
Koljeriui teikiamo kaltinimo atsisakyti. 

— Kokio dar sušikto kaltinimo?! - įtūžęs užriko 
Frostas. — Tas girtas kiaušis atsitrenkė į patrulio 
automobilį ir atsisakė pūsti į alkoholio matuoklį! 

Mostu inspektorių nutildęs, Maletas nusivedė jį 
dar toliau nuo kabineto durų ir prisikišęs prašneko 
„atvirai“: 

— Koljeris - jauniklis, nepatyręs. O ponas Naul- 
sas - municipaliteto narys. Taip pat ir policijos ko- 
miteto. Taigi jo žodis - ir Koljerio. Kaip manote, 
kurio bus svaresnis? 

— Aišku, Koljerio. Ypač kai šlapimo mėginys pa- 
tvirtins, kad storašiknis buvo prisilakęs kaip tritonas. 

Maletas susiraukė. Storžievišką Frosto šnektą jis 
smerkė. Paskui skyriaus viršininkas rūpestingai 
suraitė blausią šypsenėlę ir įsižiūrėjo inspektoriui 
virš peties, į tolimąją sieną. 

— Na... jokio šlapimo mėginio nebus. Ir kaltini- 
mų nepateiksime... - Jis nekantriai mostelėjo ranka, 

mat Frostas buvo bepratrūkstąs keiksmais. — Ins- 
pektoriau, tai politika. Geriau, kai toks įtakingas 
žmogus yra saviškis nei priešas. 

— Jums jis gal ir sumautas saviškis, — atšovė 
Frostas, - bet tik ne man. Jeigu šunsnukį sulaikau, 
vadinasi, ir kaltinimus pateikiu, nesidairydamas į 
jokias suknistas politikas. 

Maleto šypsenėlė išnyko kaip nebuvusi. 

— Jokio kraujo keršto nebus, - sušnypštė jis. — Ir 
šit kas dar, inspektoriau. Kad įkalbėčiau municipa- 
Ikteto narį nepateikti kaltinimo Koljeriui, prižadė- 
jau, jog atsiprašysite jo už šiurkštybes. 

- Išgraužkite! - rėžė Frostas ir jau buvo beeinąs sau. 

— Inspektoriau, tai ne prašymas, o įsakymas, — 
trtėdamas iš įniršio, pro dantis iškošė Maletas. 

— Gerai, viršininke. - Frostas atsakė taip malo- 
niai nuolankiai, kad vyriausiąjį inspektorių išsyk 
apniko nerimas. 


Naulsas išsidrėbęs sėdėjo ant ypatingosios - sve- 
ao - kėdės, sriūbčiojo seržanto Velso patiektą tirpią 
kavą ir iš anksto mėgavosi Frosto pažeminimu, 
kiauliškos akutės taip ir spindėjo. Kai inspektorius 
— gyva atgaila - įėjo, deputatas apsimetė nustebęs. 

— Ką pasakysite? - paklausė. 

— Norėčiau atsiprašyti, - pasakė Frostas. - Pava- 
Žinau jus dideliu, riebiu, kokčiu šūdžiumi. 

Naulsas suglumęs susiraukė. 

— Negirdėjau, kad būtumėte taip sakęs. 

— Ak, atleiskite, - kuo nuoširdžiausiai suulbėjo 
mspektorius. - Matyt, taip tik pagalvojau, o balsu 
rr neištariau. 

Deputatas, išvertęs akis, atsistojo, rodėsi, tuojau 
pratrūks įtūžiu. Bet tik išspaudė nuodingą šypseną 
ir, svirduliuodamas lyg pulti pasiruošusi kobra, 
pasakė: 

— Aš to neužmiršiu, inspektoriau. 

— Jūs labai malonus, - atsakė Frostas. 

Pervėręs inspektorių svilinančiu žvilgsniu, Ma- 
letas liepė jo sulaukti ir išlydėjo svečią iš kabineto. 
Likęs rąstų namelyje vienas, Frostas peržiūrėjo do- 
kumentus gautųjų dėkle, bet nieko įdomaus neap- 
tiko. Atvožęs skyriaus viršininko cigarečių dėžutę, 
nudžiugo — ši buvo pripildyta svečiui pavaišinti. 
Vos spėjęs kelias cigaretes įsidėti į kišenę, Frostas 
skubiai vėl nutaisė atgailaujančiojo išraišką, mat 
grįžo Maletas. 

— Nedovanotina, — išsyk prapliupo aimanuoti 
jis. - Ponas Naulsas - municipaliteto ir policijos ko- 
miteto narys, be to, artimas mano draugas. 

Be to, didelis, girtas, storašiknis, pagalvojo Fros- 
tas. Bet stovėjo panarinęs galvą ir atrodė neapsako- 
. mai susigėdęs. 


— Neimk į galvą, - paniurusį Koljerį Frostas 
bandė paguosti ne tik žodžiu, bet ir cigarete iš Ma- 
leto atsargų. — Tu tik klaidingai supratai įstatymą. 
O įstatymas, jei esi pono Maleto draugas, leidžia 
net žudyti. 

Konsteblis vos vos šyptelėjo, bet jo nuotaika ne- 
pasitaisė. Frostas giliai įtraukė dūmą ir tuojau pa- 
mažu išpūtė. Staiga, kažką pastebėjęs, pasilenkė 
apžiūrėti. Prie stalo stovėjo lagaminėlis. 

— O kas čia? - paklausė jis. 

Seržantas Velsas persisvėrė per stalą pažiūrėti 
zr. akimoju paklaikęs, griebė telefono ragelį. 

— Dievuliau, gali būti bomba! 

— Nesikarščiuok, - pritūpęs prie lagaminėlio su- 
Žraudė jį inspektorius, o konsteblio paklausė: — 
Aadljeri, ar tas riebalų maišas, kai jį čionai gabenai, 
turėjo lagaminėlį? 

— Turėjo, - atsakė konsteblis, kuris galėdamas 
bent ką nors pasakyti, pasijuto geriau. - Laikėsi įsi- 
s27bęs kaip giltinė - dalgio. 

Frostas sustenėjęs užkėlė lagaminėlį ant stalo. 

— Kažin ar jame yra, ką vertėtų nudžiauti. 

Lagaminas buvo užrakintas, tad inspektorius 
susirado savąjį visrakčių rinkinį. 

— Gal neketini jo atidaryti? — baugiai paklausė 
velsas, dairydamasis į šalis - neduokdie, juos už- 
siuptų skyriaus viršininkas: 

— Kodėl gi ne? - sumurmėjo Frostas, sukioda- 
mas raktą, nors šis akivaizdžiai netiko. 

Seržantas paėjėjo atokiau. 

— Džekai, aš čia niekuo dėtas. Neužmiršk, Male- 
tas tebėra nuovadoje. 

— Gali būti bomba, - pasakė inspektorius, visą 
Žžmesį sutelkęs į užraktą. - Didžiai rizikuodamas 
zvvvybe, galūnėmis ir pimpalu, aš imuosi ją pada- 
rvū nekenksmingą... šit! - Spynelė trakštelėjo. Fros- 
tas praskyrė lagaminėlį ir pažvelgė į vidų. Jam at- 
<rago Žandikaulis. Paskui inspektorius pratisai, 
Tegarsiai sušvilpė. — Tik pažiūrėkite! — Jis subruko 
rankas į lagaminą ir ištraukęs parodė du gerus 
rtuoštus banknotų. Šie buvo nešvarūs, apglamžyti, 
zerokai suzulinti, skirtingų nominalų - penkinės, 


dešimtinės, dvidešimtinės, penkiasdešimtinės... Pi- 
nigai, retai kada pakliūvantys į banką, retai kada 
deklaruojami pajamų mokesčiui atgauti. Frostas iš- 
kėlė dar vieną šūsnį ir pataršė ją nykščiu. Lagami- 
nėlyje galėjo būti per penkis tūkstančius svarų. — 
Įdomu, už kiek Maletas jį paleido. Ką gi, dalyki- 
mės. — Inspektorius suskato kupiūras lyg kortas 
dėlioti į tris krūveles. 

— Džekai, padėk juos, kur buvo, - vos tvardyda- 
mas jaudulį, paliepė Velsas. Jis įtempęs ausis klau- 
sėsi, bene išgirs Maleto žingsnius. 

— Kodėl turėčiau padėti? Juk aišku, kad pinigai 
- nešvarūs. Per mylią dvokia. | 

— Neturi jokių įrodymų. 

— Tasai Žmogus - šunsnukis, štai tau ir visi įro- 
dymai. - Inspektorius nenoromis sumetė pinigus 
atgal į lagaminėlį, Velsas šį uždarė ir pasidėjo ar- 
čiau savęs. Frostas kyštelėjo galvą į koridorių. Ma- 
leto kabinete vis dar tvieskė šviesa. - Ką gi, niekas 
neišdrįs nusikalsti, kai budi akiniuotis Haris, tad 
aš važiuoju namo. 

Prieš išeidamas Frostas užsuko į savo kabinetą 
ir rado Gilmorą prie rašomosios mašinėlės. 

— Gana, sūnau. Šįkart darbą baigiame anksti. 
Bent nustebinsi su nuomininku sugulusią žmoną. 

Gilmorui neatrodė, kad trečia valanda yra anks- 
ti, bet jis neprieštaravo. Griebęs paltą, inspektoriui 
pavymui išėjo iš kabineto. 

Aikštelėje stovėjo vos keli automobiliai. Rezer- 
vuotame plotelyje, tarsi pajuokdamas Gilmoro 
„Fordą“ puikavosi mėlynasis Maleto „Jaguaras“. 
Vis dėlto net ir jis atrodė varganai prieš juodą tvis- 

kantį „Bentley“. Frostas priėjęs pro tamsintus šio 
stiklus nužvelgė kremine oda aptrauktas sėdynes, 
raštuotą, lakuotą prietaisų skydelį iš riešutmedžio. 
Tilindžiuodamas raktais atskubėjo Koljeris. 

— Kodėl neperspėjai, kad jau atvarė naująją ma- 
no mašiną? - paklausė jo Frostas. 

— Pone, automobilis deputato Naulso, - išsišie- 
pęs atsakė konsteblis. - Jis išvažiavo taksi. Maletas 
liepė man parvaryti šitą. 

— Hmm, toks šuneiva gali sau leisti tokį auto- 
mobilį? — murmėjo inspektorius, grožėdamasis 
prašmatniąja mašina. Staiga jis sustojo lyg įkastas. 
— Gilmorai! - Seržantas, kantriai lūkuriavęs prie sa- 
rojo „Fordo“, nenoriai priėjo. - Drauguži, atsimeni, 
Volis Mensonas minėjo pornografijos vaizdajuostes 
nmugvelbęs iš brangių ratų? 

Gilmoras abejingai linktelėjo. Prabangių ratų 
mieste buvo gyvas galas. Seržantas pabūgo, kad 
frostas vėl stačia galva ners ten, kur jį pamasins 
Deprotiška, niekuo nepagrįsta nuojauta. 

- Prisimeni, Volis sakė atlupęs bagažinės dangtį? 

Inspektorius parodė į automobilio galą. Gilmoras 
r:ėjo užmesti akies ir turėjo pripažinti: bagažinė - ir 
ze taip jau seniai - buvusi atidaryta laužtuvu. 

— O tas šūdžius vežiojasi nešvarių pinigų pri- 
szmštą lagaminą, — toliau kalbėjo Frostas. - Ar tik 
Ts nestumdo tų nešvankių vaizdajuosčių? Duokš 
z=«telius, sūnau, - paprašė jis Koljerio. Paėmęs at- 
z=«ino vairuotojo dureles. Išsyk padvelkė tikra oda 
= garais. Inspektorius įsėdo prie vairo ir apčiupi- 
zno prietaisų skydelį. Suradęs spūstelėjo reikiamą 
Trsgtuką ir užmaskuota dėtuvė atsivėrė. Pareigū- 

nai išvydo joje gerą dešimtį jau pažįstamų porno- 
grafijos vaizdajuosčių. 

— Na kuo ne įrodymas? - patenkintas paklausė 
Frostas. 

— Panašu, - atsargiai pripažino Gilmoras. Veltis 
į nemalonumus jis nenorėjo. Žinojo, kad su tokiais 
kaip deputatas Naulsas nepasigalynėsi. 

Inspektorius paliepė Koljeriui paimti iš seržan- 
to Velso lagaminėlį su pinigais. 

— Pasakyk, kad aš nusprendžiau pristatyti jį as- 
meniškai. 

— Ar tikrai žinote, ką darote? - paklausė Gilmoras. 

- Žinau, - atsakė Frostas. — Rizikuoju netekti 
prakeikto darbo. 


Naulsas gyveno miesto pakraštyje šiauriau Pir- 
ties kelio, plačiai išsidriekusioje valdoje stūksan- 
čiame didžiuliame, įmantriame name, iš gatvės pu- 
sės visiškai užstotame medžių. Nors buvo jau po 
trijų, pirmame aukšte plieskė šviesos. Abipus sun- 
kių pagrindinių juodojo ąžuolo durų liepsnojančių 
deglų imitacijose žibėjo elektros lemputės. 

Pareigūnai pora laiptelių, kuriuos sergėjo akme- 
niniai šunys, palypėjo iki durų ir Frostas patempė 
už juodo, geležinio ant grandinėlės kabančio žiedo. 
Kažkur namo gilumoje aidžiai sutilindžiavo skam- 
butis. Pratrūko loti šuo. Sutrinksėjo durys. Kažkie- 
no piktai išbartas šuo kaipmat nutilo. 

Gilmoras pastebimai jaudinosi. Juk jie paryčiais 
be rimtos priežasties braunasi į svetimus namus — 
ir ne šiaip kieno, o įtakingo skyriaus viršininko 
draugo. Jei Maletas sužinotų, jį ištiktų apopleksija. 

Ir kokio kipšo Frostas jį, Frenką, čia įvėlė? O pats 
mspektorius, ką tik į akmeninio šuns pasturgalį 
;žiebęs degtuką, apie savo elgesio pasekmes, regis, 
net negalvojo. 

Juodu dar kiek palūkėjo. Galų gale už durų kaž- 
kas sušlepsėjo, spalvotas stiklas blausiai nušvito. 

— Kas ten? - paklausė balsas. 

— Policija, - atsakė Frostas. - Pone Naulsai, nuo- 
vadoje palikote lagaminėlį. 

Suspragsėjo, sudzingsėjo skląsčiai ir grandinė- 
kės, durys prasivėrė tiek, kad pratilptų ranka. Išni- 
rusi ši pagriebė už lagamino rankenėlės. 

— Perduokite ponui Maletui padėką. 

Lagaminėlis išnyko viduje, bet durys užsitrenk- 
ti nespėjo. Sutrukdė nuavėtas, purvinas batas. 

— Ką čia, po velnių, išdarinėjate?! — riktelėjo 
Naulsas, išvydęs duris plačiai atsiveriant. Į namus 
veržėsi tas trenktas apkiautėlis inspektorius su at- 
sainiai nusvirusia cigarete tarp lūpų. 

— Pone, norėtume trumpai užeiti, - pasakė Fros- 
tas ir, atgalia koja užtrenkęs duris, čiupo lagaminė- 
1, kurį deputatas su juosvai raudonu šilkiniu cha- 
Latu spaudė glėbyje. 

Alkoholiu kiaurai prakvipęs Naulsas sudrebėjo 
iš pykčio ir teatriškai parodė į duris. 

— Jei per trisdešimt sekundžių neišsinešdinsite, 
skambinu policijos viršininkui! 

— Meldžiu atleisti, pone, - nors, sprendžiant iš 
Žalso, Frostui nėmaž nerūpėjo atsiprašyti, - bet rei- 
kalas labai rimtas. 

Sulig tais žodžiais inspektorius atidarė lagami- 
nelį. Naulsas akimirksniu išblaivėjo. 

— Kokią turite teisę kišti nagus į užrakintą laga- 
miną? 

— Jokios, - ramiai atšovė Frostas. - Automobily- 
je jis pats atsidarė, turinys iškrito. 

Gilmoras pasitraukė atatupstas, vildamasis, kad 
jo pagalbos inspektorius nepaprašys. 

— Lagaminėlyje — didelė suma pinigų nenaujais 
banknotais, - pasakė Frostas Naulsui. — Pone, ar 
galite juos deklaruoti? 

Municipaliteto narys iš chalato kišenės išsiėmė 
cigarą su raudonu apvadėliu ir užsidegė tuo pačiu 
auksiniu „Dunhill“ žiebtuvėliu. 

— Galiu, — atsakė, - bet neketinu to daryti. Jūs 
gerokai viršijote įgaliojimus ir netrukus susilauksi- 
te pasekmių. 

Inspektorius nepaisė nei grasinimo, nei nebylių 
Gilmoro perspėjimų. 

— Štai ką radome jūsų automobilyje. - Frostas iš- 
kėlęs parodė dvi kasetes. - Tai vietinės gamybos 
pornografija, kurią filmuojant buvo gyvuliškai ir 
pasibjaurėtinai tvirkinami vaikai. 

- Ir kokios gi čia užuominos? - grėsmingai ma- 
loniai paklausė Naulsas. 

— Tai ne užuominos. Aš konstatuoju faktą: jūs 
platinate pornografiją. Taigi apsirenkite. Važiuosi- 
me į nuovadą. 

Naulsas su ledine šypsena užsitraukė dūmą, 
pelenus nukratė ant kilimo. 

— Frostai, mielai nuvažiuosiu su jumis į nuova- 
dą. O tada galėsite atsisveikinti su karjera. Tas vaiz- 
dajuostes man davė vienas pasipiktinęs pilietis. Jei- 
gu būtumėte pasidomėjęs, žinotumėte, kad jau esu 
užsiregistravęs šiuo klausimu kalbėti artimiausia- 

me Dentono policijos komiteto posėdyje. Ten pat iš- 
kelsiu ir pasibaisėtino jūsų elgesio klausimą. 

O Dieve, pagalvojo Gilmoras, štai ir viskas. Ga- 
las pusgalviui. Ką gi, tegul nesitiki su savimi žemyn 
nusitempti ir kitus. Vis dėlto seržantui inspekto- 
riaus pagailo. Jis atrodė sukrėstas, susenęs, dar la- 
biau nei įprastai aptriušęs, dar labiau niekam tikęs. 

Piktdžiugiškai išsiviepęs, su cigaru tarp dantų, 
Naulsas atsiėmė lagaminėlį ir permetė akimis jo 
turinį. 

— Tikiuosi, inspektoriau, pinigų čia nesumažėję. 
Dabar siūlyčiau išeiti. Iš pat ryto pasikalbėsiu su 
policijos viršininku. 

Deputatas atidarė duris. Lauke vėl lijo. 

Sugniuždytas Frostas neišmanė, ką pasakyti. 
Žinojo, kad Maletas pareikalaus atsistatydinti ir jis 
turės tai padaryti. 

Bet sėkmė, šitiek kartų apleidusi inspektorių ta- 
da, kai jos reikėdavo labiausiai, staiga ėmė ir prisi- 
zminė esanti jam skolinga. Kažkur tamsaus korido- 
raus gale atsivėrė durys, ant grindų nusidriekė 
šviesos stačiakampis. 

— Ar viskas gerai?! —- sušuko moteris. Ir tuojau 
zat pasigirdo tapsenimas. — Negalima... Atgal! — 
suspiegė tas pats balsas. 

Pas šeimininką atliuoksėjęs šuo laimingas viz- 
zino uodegą ir unkščiojo. Tai buvo didžiulis vokie- 
Zų dogas. Rudos ir baltos spalvos, įdrėksta ausimi. 

Frostas žiūrėjo į jį, Žiūrėjo ir galiausiai paten- 
sintas išsišiepė, iš palengvėjimo net šiltas prakaitas 
25pvlė. Grįžęs į vidų, jis uždarė duris ir pasakė: 

— Pone Nulsai, koks gražus šuo. Ir atrodo lygiai 
zip pat kaip filmuke. 

Kai Naulsas ir jo Žmona suėjo į Kvotos kambarį, 
pro šio langelį jau sunkėsi pirmieji aušros spindu- 
liai. Sutuoktiniai sėdėjo rūškani, netardami nė žo- 
džio — laukė, kol iš patalo pakils jų advokatas. Iš 
aikštelėje stovinčio policijos furgono pareigūnai 
krovė vaizdajuosčių ir filmavimo kamerų prigrūs- 
tas dėžes. 

Į kambarį įgūbrinęs Frostas keliais Žodžiais 
persimetė su sulaikytuosius saugančiu konstebliu 
Koljeriu. Paskui šis išėjo, bet liko budėti prie durų, 
pasirengęs perspėti inspektorių, kai tik pasirodys 
advokatas. 

Frostas prisitraukė kėdę ir atsisėdo priešais 
Naulsus. 

— Pagaliau mes vieni, deputate. 

— Neturiu, ką pasakyti, — abejingu balsu sudu- 
deno Naulsas. 

Jo žmona, kokiais dešimčia metų už vyrą jau- 
nesnė išdidžios laikysenos blondinė, atsajai žiūrėjo 
tiesiai prieš save ir standžiau siautėsi kailiniais. Į 
kambarį smelkėsi ankstyvo ryto žvarba. 

Frostas neskubriai užsidegė cigaretę. Išgirdęs 
žingsnius koridoriuje, sunerimo, bet jie tolo ir nu- 
tolo, tad inspektorius atsipalaidavo. 

— Galbūt galėčiau pasiūlyti sandėrį, — sušnibž- 
dėjo. 

Naulso akutės išsyk suspindo. Žmonių būdą jis 
perprasdavo greitai, tad ir šį nepraustaburnį valka- 
tą tikėjosi papirksiąs kaipmat. Municipaliteto na- 
rys pasviro į priekį. 

— Klausau jūsų, - pratarė. 


436 


— Ta mergaitė, kurią filmavote su savo šuniu... 
Ar žinote, kad ji nusižudė? 

Naulsas nudelbė akis, ūmai visą jo dėmesį pasi- 
slemžė kažkokia dėmelė grindyse. 

— Kažką girdėjau, - suburbėjo deputatas. 

— Jums būtų neblogai, jei šios informacijos teis- 
me neviešintume. 

— Galite sutvarkyti? - sukuždėjo Naulsas. 

— Galėčiau sutvarkyti taip, kad vaizdajuostės su 
mergaite ir šunimi pradingtų. Ši kaltinimo dalis 
būtų apeita ir teisme neminima. Žinoma, jei jūsų 
pačių pusė neimtų apie tai kalbėti. 

— Mes net neužsimintume, - užtikrino deputa- 
tas, tuo pat metu svarstydamas, kiek toks fortūnos 
palankumas jam kainuotų. - Suprantama, jei įrašai 
dingtų, dosniai atsidėkočiau... nepaprastai dosniai. 
Tos mergaitės mirtis — tiesiog nelaimė. Ir, nors aš 
su ja niekaip nesusijęs, teismo požiūris gali būti ki- 
toks. - Naulsas globėjiškai nusišypsojo. - Sakykite, . 
kaip galėčiau išreikšti savo dėkingumą. 

— Judu abu sutiksite su visais kitais kaltinimais. 
Neginčysite jokių faktų. Pripažinsite kaltę. Mums 
neteks į pornografiją įpainiotų vaikų kviesti liudy- 
tojais. Mainais vaizdajuostės dings, taigi gausite 
bent trejais metais mažiau... o mergaitės motina 
taip ir nesužinos, ką per jus, šlykštūs iškrypėliai, 
teko patirti jos dukteriai. - Inspektorius atsistojo ir, 
eidamas prie durų, pridūrė: - Atsakykite iš karto, 
antraip jokio sandėrio išvis nebus. 


Trankydamas kumščiu į kumštį ir purtydamas 
galvą, Maletas žingsniavo po kabinetą. 

— Pametėte dėžę su vaizdajuostėmis? Gyvybiš- 
kai svarbų tokioje rimtoje byloje įkaltį? Negaliu pa- 
tikėti. Tai gėdinga netgi turint omenyje įprastą jū- 
sų apsileidimą. Tikiuosi, ieškojote visur? 

- Visur, - iš gėdos panarinęs galvą, sumurmėjo 
inspektorius. 

— Visa operacija nuo pat pradžios buvo organi- 
zuota prastai. Puolėte stačia galva, net negalvoda- 
mas, kas bus, jei kaltės nepavyks įrodyti. - Vyriau- 
siasis inspektorius priėjo prie stalo ir dar kartą per- 
žvelgė išspausdintą ir pasirašytą prisipažinimą. 
— Džiaukitės, kad Naulsas pasielgė vyriškai ir visas 
kitas nusikalstamas veikas pripažino. Matyti, kad 
tai principingas Žmogus. Neabejoju, teismas į tai 
atsižvelgs. 

— Man labai nesmagu, pone, kad jūsų draugui 
šitaip... — pratarė Frostas, tramdydamas piktdžiu- 
gišką šypsenėlę. 

Tuodu gali sau meluoti kiek tinkami, pagalvojo 
Maletas ir, piktai dėbtelėjęs į inspektorių, atšovė: 

— Naulsas man ne draugas. Jis man iš karto pa- 
sirodė įtartinas. 

PENKTADIENIS. RYTINĖ PAMAINA 


Liza patiekė kiaušinienės su kumpiu ir, netaru- 
si nė žodžio, išėjo iš virtuvės. 

— Ačiū, - sumurmėjo Frenkas, su pasidygėjimu 
žiūrėdamas į aptežusią mėsą, plūduriuojančią rie- 
baluose ir ne visai iškepusio kiaušinio glitėsiuose. 
Tis mėgo kumpį su traškia plutele ir gerai iškepu- 
smus kiaušinius, bet sakyti nesakė nieko. Žinojo, 
kad žmona tik ir laukia dingsties kivirčui. 

Frenkas paėmė peilį ir pamėgino atsipjauti 
kumpio, bet neįveikė — tąsi mėsa tik slysčiojo po 
lėkštę. Liza atnešė arbatą. 

— Negerai kas? - paklausė šiurkščiai. 

— Ne, ne, viskas gerai, - pamelavo jis. - Aš tik 
nelabai išalkęs. - Sriūbtelėjo arbatos. Ši buvo drun- 
gna, su pienu. Ojis mėgo karštą ir stiprią. Padėjęs 
puoduką ant lėkštutės, dar kartą pamėgino atkurti 
taiką. - Na, Liza, atsiprašau. 

Štai ji ir sulaukė savo valandos. 

— Jis atsiprašo! Visą naktį kiurksojau viena! Par- 
sibeldi balažin kada, nei kalbi su manimi, nei ką, 
mat pernelyg pavargęs, ir tuojau pat vėl išeini! Aš, 
po šimts šmikių, niekada tavęs nematau! 

— Brangioji, ilgai tai netruks, veikiai viskas bus 
kitaip. 

Jis pamėgino apkabinti žmoną, bet ji nesileido. 

— Nuolat kartoji, kad greitai viskas bus kitaip, 
bet kaip niekas nesikeičia, taip nesikeičia. Mane 

vimdo tavo darbas, vimdo šitas gyvųjų numirėlių 
miestas, viskas vimdo. 

Niršiai trenkusi durimis, ji išėjo iš kambario. 
Frenkas atsiduso ir, nunešęs lėkštę virtuvėn, nu- 
braukė valgį į šiukšlinę. Sunku buvo tai pripažinti, 
bet jį vimdė pati Liza. 


Frosto nuotaika taip pat buvo nekokia. Vėl teko 
prisiminti prakeiktą inventorizaciją. Nors blankus 
buvo nukišęs į patį Aleno bylų spintos dugną, vei- 
kiausiai Maletas ten rausėsi ir popierius aptiko, 
mat jie atsidūrė paties Frosto gautųjų dokumentų 
dėkle - ir dar su prierašu didžiulėmis raudonomis 
raidėmis: KODĖL BLANKAI VIS DAR ČIA? BŪTI- 
NAI IŠSIŲSTI, ŠIANDIEN PAT! S. M. Blankai vis 
dar čia todėl, kad neišsiunčiau, avigalvi tu. O jeigu 
neišsiųsiu, ką man padarysi? — mintyse atrėžė ins- 
pektorius. 

Į kabinetą įėjo Gilmoras, atsinešė iš valgyklos 
storą sumuštinį su kumpiu ir puodelį arbatos. Fros- 
tas, dorai nespėjęs apsidžiaugti, sumojo, kad už- 
kandžiai skirti ne jam. 

— Žmona tau valgyti neduoda, ar ką? - suniurz- 
gėjis ir net atšlijo, nesitikėjęs, kad seržantas įnirš. 

Įtampą kiek prablaškė pro duris įžengęs Bertonas. 

— Kas girdėti apie Goldą? — pasiteiravo inspek- 
torius. 

— Iš namų jis išėjo be keturių devynios, - atsakė 
konsteblis. - Nuvažiavo tiesiai į ligoninę. Šiuo me- 
tu vežioja pacientus. Stebime jį. 

— Gerai. Ką pavyko apie Goldą sužinoti? 

— Nedaug. Gyvena su motina. Į Dentoną jie atsi- 

kraustė prieš dešimtį metų iš Birmingamo. Nuola- 
tinio darbo jis niekada nedirbo - išvien atsitikti- 
niai, dažniausiai vairuotojo. Kaimynams Goldas 
patinka. Be ligoninės, kartais dar padirbėja vieti- 
nėje „Oxfamo““ parduotuvėje. Frostas. pašaipiai 
prunkštelėjo. 

— Ką darjis veikia? Gydo ligonius ir prikelia nu- 
mirėlius? - Akimirką pagalvojęs jis paklausė: - Ar 
kaimynai yra pastebėję jį, grįžtant arba išvažiuo- 
jant naktį? 

— Tokių atvejų yra buvę. Bet juk nieko stebėtino, 
kai toks darbas. - Patylėjęs Bertonas pridūrė: - Ins- 
pektoriau, žinau, jūs visą dėmesį sutelkęs į Goldą, 
bet nepakenktų pasekti ir kai kuriuos kitus auto- 
busų vairuotojus. 

— Taip ir padaryk, sūnau. Su sąlyga - jei neuž- 
mirši Goldo. 

— Mums praverstų daugiau žmonių. 

— O man praverstų naujas kotas, — atsakė Fros- 
tas, - bet teks apsieiti su tuo pačiu. - Jis liūdnai pa- 
žvelgė į inventorizacijos blankus. - Drauguži, ar la- 
bai užsiėmęs? — paklausė Gilmoro. 

Šis suskato ruoštis išeiti. 

— Už dvidešimties minučių turiu būti ponios 
Aompton teisme. 

Frostas pavartė pluoštą popierių, kuriuos reikė- 
1 užpildyti, ir nusipurtė. Tada subruko juos atgal į 
2aklą ir apkaišiojo kitais dokumentais. Suviauksėjo 


Oksfordo pagalbos badaujantiesiems komitetas - 
tarptautinė 17 organizacijų sąjunga, kovojanti su skurdu; 
valdo pasaulinį parduotuvių tinklą. 

vidaus ryšio telefonas. Inspektorius griebė nuo ka- 
byklos apsiaustą ir jau iš koridoriaus sušuko: 

— Manęs nėra! 

Bertonas pakėlė ragelį. 

— Deja, pone skyriaus viršininke, pono Frosto 
šiuo metu nėra. 


Bute nuaidėjo Vestminsterio varpų dūžiai. Ma- 
žaugė storuliukė moteris su žaliu chalatu nukrypa- 
vo į prieškambarį ir atidarė duris. Aptriušęs žŽmo- 
gėnas droviai nusišypsojo. Ji jo dar nebuvo mačiu- 
si. Ne iš nuolatinių. 

— Skambinau, - tarstelėjo vyrelis. 

Moteris maloniai nusišypsojo, kad svečias bent 
kiek atsipalaiduotų. Atrodė labai jau nervingas. 

— Atėjote pasimokyti prancūzų kalbos? Panelė 
Dėsirėe' jūsų laukia. 

Ji nusivedė svečią į pritemdytą kambarį su už- 
trauktomis užuolaidomis. 

- Šis džentelmenas skambino, - pristatė ir taktiš- 
kai pasišalino. Uždaromos durys tyliai klanktelėjo. 

Ant lovos sėdinti beveik keturiasdešimties mo- 
teris atrodė panaši į jauną Mėją Vest. Dukslus rau- 
donas chalatėlis buvo rūpestingai atlapotas, kad 
svečias galėtų pasigrožėti juoda liemenėle, juodo- 
mis kelnaitėmis ir juodomis kojinėmis, kurias pri- 
laikė raudonos gumelės su rožytėmis. Šeimininkė 
pasveikino lankytoją šypsena, prieš kurią net bri- 
liantai būtų nublankę. 

— Nesidrovėkite, —- sumurkė ji su perdėtu pran- 
cūzišku akcentu. - Aš - madmuazelė Dėsirėe. 


Ė Ž 


Trokštamoji, geidžiamoji (pranc.). 

— Sveika, Dorise, — atsakė Frostas ir kyštelėjo 
madmuazelei panosėn tarnybinį pažymėjimą. — 
Kaip tavo hemorojus? 

Jos šypsena išgaravo kartu su prancūzišku ak- 
centu. 

— Džekas sukruštas Frostas! Ką gi, gali eiti 
smaukytis kitur. 

— Saldžiais čiulbesiais manęs neapžavėsi, — at- 
kirto inspektorius ir, paėmęs nuo lovos pakelį, pa- 
sivaišino cigarete. Tada sudribo ant kėdės ir iš ki- 
šenės išsiėmė nuotrauką. - Pažįsti? 

Moteris paėmė fotografiją ir, vos užmetusi akį, 
atsainiai grąžino. 

— Neprisimenu. 

— Čia tamsoka, - pasakė Frostas. - Nuovadoje 
šviesos daugiau. 

— Gerai jau, gerai. Jau senokai jo nemačiau, nors 
anksčiau užsukdavo nuolat. Kiekvieną trečiadienį, 
tuojau po penkių. Džonas Smitas. 

— Mane domina jo mikutis. Dorise, už ką jis mokė- 
čavo — už paprastą seksą? Ar turėdavai išsipustyti? 

— Seksas būdavo daugmaž paprastas, bet man 
tekdavo tinkamai apsirengti. 

— Kuo? 

Dorisė priėjo prie didžiulės spintos ir atitraukė 
as duris. Viduje kabojo daugybė įmantriausių kos- 
tumų, sakytum, laukiančių prašmatnaus pokylio 
calyvių. Ant spintos grindų buvo prikrauta rimbų, 
rykščių, drobinių tramdomųjų marškinių, antran- 
siu, virvių, diržų, grandinių. Moteris išsirinkusi 
z=m1kabino vieną pakabą. Juodas klostėtas sarafanas, 
Žaita palaidinukė, juodos kelnaitės, storos, tamsios 
Kojinės. 

— Dėl mokinukių jis eidavo iš galvos, - paaiški- 
no ji. - Turėdavau vilkėti šitą štai uniformą ir dėtis 
drovuole. Oi kaip jis susijaudindavo! 

— Aš irgi susijaudinau, — pasakė Frostas ir atsi- 
stojęs įsidėjo Belo nuotrauką į vidinę kišenę. - Kad 
taip dar ir laiko turėčiau... 


Gilmoras rado Frostą Žmogžudysčių tyrimo 
kambaryje, naršantį įkalčių spintą. 

— Inspektoriau, teiravotės manęs? 

— Aha. Ruošk ratus, važiuosime pakirkinti mo- 
kytojo. - Frostas paėmė plastikinį maišą su batais 
— taip pačiais, kuriuos avėjo Pola Bartlet. Jis papa- 
sakojo seržantui apie prostitutę. - Ten gavau atsa- 
kymą į svarbiausią klausimą. Dabar užspeisiu 
šunsnukį galutinai. 

Gilmoras suabejojo. Frostas būdavo greitas įtar- 
ti, bet beviltiškai silpnas, kai reikėdavo tuos įtari- 
mus pagrįsti. 

— Kaip ketinate jį prispausti? —- paklausė seržantas. 

— Man gali tekti trupučiuką pagudrauti, — atsa- 
kė inspektorius, dėdamas maišą atgal į spintą. — 
Jeigu nepadės, teks pagudrauti daugiau. 


Belas, atsiprašinėdamas dėl netvarkos, nusivedė 
pareigūnus į šaltą, niūrią svetainę. 

— Vis dar neatsigaunu, - pasiteisino jis ir nume- 
tė nuo kėdžių pluoštus senų laikraščių, bet krimi- 
nalistai nesėdo. 

— Deja, pone, mūsų vizitas - oficialus, - niauriai 
pasakė Frostas. 

— Tikrai? 

Šeimininkas sutapšnojo vieną, kitą pagalvėlę. 
Atrodė, kad tvarka kambaryje jam rūpi labiau nei 
netikėtas kriminalistų apsilankymas. 

— Gal ir be reikalo važiavome, - toliau kalbėjo 
inspektorius, — bet mums nuolat skambina visokie 
pamišėliai, o gautąją informaciją privalome pati- 
krinti. 

— Skambina pamišėliai? - nustebęs paklausė Belas. 

= Dėl Polos Bartlet, pone. Vienas liudininkas 
tvirtina matęs mergaitę jūsų namuose tą dieną, kai 
ji dingo, popiet. 

= Cia? = Mokytojas susiraukė, tarsi neįstengda- 
mas tokiomis nesąmonėmis patikėti. — Inspekto- 
riau, bet juk tai absurdas. 

— Ir aš manau, kad absurdas, bet, kaip jau sakiau, 
pone, privalome patikrinti. Jei neprieštaraujate, ap- 
sidairysime jūsų namuose. Tai tik formalumas. 

— Ko čia prieštarauti? Žinoma, neprieštarauju. 
Dairykitės, kur norite. Tik kad visur tokia netvarka. 

— Prie netvarkos mes įpratę, pone, — patikino 
Frostas. - Galite mūsų nelydėti. Vieni apsisuksime 
greičiau. 

Sulig tais žodžiais jis užbildėjo laiptais į antrą 
aukštą, Gilmoras užkopė iš paskos. Pirmiausia juo- 
du užėjo į miegamąjį. Patalas čia buvo sujauktas, 
pasakė: 

— Puiku. Pradėk ieškoti. 

Jis atsisėdo ant lovos ir užsirūkė. Gilmoras apsi- 
žvalgė, atitraukė tualetinį staliuką, pasižiūrėjo už 
spintos. Petimi pristūmęs ją atgal prie sienos, pasi- 
lypėjo ant kėdės ir dirstelėjo, kas ant viršaus. 


445 


— Būtų gerai man žinoti, ko ieškau, - sumurmėjo. 

Frostas išpūtė tris dūmų ratilus ir vieną jų per- 
vėrė pirštu. 

— Ieškome įrodymo, kad mergaitė čia buvo, - at- 
sakė. 

Nulipęs nuo kėdės seržantas nusibraukė nuo 
delnų dulkes ir pasakė: 

— Ką įmanoma rasti? Juk du mėnesiai prabėgę. 

— Gal ką nors ir įmanoma. - Inspektorius atsi- 
stojo ir apėjo staliuką. - Štai kažkas kyšo. 

Jis pasilenkė ir atsitiesęs parodė Gilmorui batą. 
Suvarstytą rudą batą plokščiu kulnu. Viduje tuši- 
nuku buvo tvarkingai užrašyta: POLA BARTLET. 
— Negalėjau nepastebėti. - Jis paėmė batą ir išsyk 
susiraukė — į nosį trenkė niekaip neišsivadėjantis 
irimo tvaikas. - Juk tai vienas iš tų, kuriuos rado- 
me ant lavono kojų. Paėmėte jį iš įkalčių spintos. 

— Nerėkauk, - sušnypštė Frostas. 

— Ketinate pakišti įkaltį? - Gilmoras atrodė pri- 
trenktas. — Gal jūs visai kvailas? Būtinai norite su- 
degti? - Jis įbruko batą inspektoriui. - Tik jau nesi- 
tikėkite, kad padėsiu. Aš tokių žaidimų nežaidžiu. 

— Na ar sunku tau šiek tiek pavaidinti? — ėmė 
prašyti Frostas. 

— Nieku gyvu. 

Gilmoro mintys rizgo. Jis nekantravo grįžti į 
nuovadą. Šit ką derėjo papasakoti Maletui. 

— Labai prašau! - ištarė inspektorius. 

Tas senas kluika atrodė taip graudžiai, kad ser- 
žantas nusileido. 

— Tik manęs neįpainiokite, — pasakė. 

Kai kriminalistai grįžo į svetainę, ant kėdės gū- 
žęsis Belas atsitiesė ir vargais negalais nusišypsojo. 
Anuodu tuo pačiu neatsakė. Rūškana vyresniojo 
pareigūno veido išraiška nieko gero nežadėjo. 

— Na kaip? - paklausė šeimininkas. Inspekto- 
rius tarsi nebylų priekaištą atkišo jam batą. Belas, 
purtydamas galvą, ėmė trauktis atbulas. - Nesu- 
prantu, - vos pratarė. 

— Pone, Polą radome apsiavusią vienu bačii Nuo 
spaudos šią informaciją slėpėme. Ir štai jūsų miega- 
majame aptikome šį batą. Jis lygiai toks pat kaip 
rastasis ant lavono kojos. 

Iš veido buvo akivaizdu, kad mokytojas ne- 
įstengia patikėti. 

— Tai neįmanoma. Nesuprantu... 

Frostą kratė ledinis abejonės drebulys. Pirmiau 
jis buvo taip įsitikinęs, kad žino žudiką, kad net 
negalvojo, kas būtų, jei jo blefas žlugtų. 

— Jūsų miegamajame, — pakartojo inspektorius. 
— Atsitiktinai batas ten patekti negalėjo. 

Tardamas šiuos žodžius, Frostas suvokė, kaip 
ironiškai jie skamba. Belas vėl papurtė galvą. 

— Pone, aš pasikalbėjau su jūsų drauge prostitute, 
— pasakė inspektorius. - Buvo labai įdomu. Ar žmo- 
nos irgi prašydavote, kad persirengtų mokinuke? 

Mokytojas, lyg gavęs smūgį, staigiai atlošė gal- 
vą. Prikando lūpą ir sutirtėjo, veidas persikreipė, 
atrodė, vyriškis tuojau pratrūks verkti. Patyręs, 
kad pakelis tuščias, jis, dėkingai linktelėjęs, paėmė 
cigaretę iš Frosto ir prašneko: 

— Inspektoriau, mes visi pridarome dalykų, ku- 
rių vėliau tenka gėdytis. Aš nieko nenuskriau- 

džiau. Kaip jau sakiau, paskutiniaisiais gyvenimo 
mėnesiais žmona mylėtis nebegalėjo. Man teko ieš- 
koti iškrovos galimybių kur nors kitur. 

- Ir jūs radote vargšelę Polą Bartlet. Išprievarta- 
vote ją. 

— Ne! —-riktelėjo Belas. 

— Pasmaugėte ir sukišote į maišą kaip šiukšlę. 

— Ne! Ne! Ne! Ne! 

— Kaip tuomet jos batas atsidūrė jūsų miegama- 
jame? — paklausė Frostas ir ėmė siūbuoti batą ant 
piršto. 
pektoriui į akis. Tu, niekše, jį ten padėjai, štai kaip 
atsidūrė, bylojo mokytojo išraiška. Frostas jo žvilgs- 
nį atlaikė. Gilmoras, nieko nerašydamas, makalavo 
tušinuku po užrašinę. 

Belas lėtai nusuko akis į šalį —- nuo inspekto- 
riaus ir nuo bato. Giliai įtraukė dūmą ir sulaikė jį 
plaučiuose, paskui pamažėle išpūtė. Dūmas rangė- 
si ir skydo, o mokytojas jį stebėjo. Ištiesęs ranką, 
Belas paėmė batą, lėtai pavartė ir grąžino Frostui. 

— Sakote, liudininkas matė mergaitę čia? 

— Taip, - pamelavo Frostas. 

Belas sutrynė cigaretę peleninėje ir užsidengė 
veidą delnais. | 

— Bus geriau, jei papasakosiu. Taip, tą dieną Po- 
la buvo čia. Nereikėjo man to nutylėti. Kvailai pasi- 
elgiau. Bet bijojau, kad pamanysite, jog aš ją ir nu- 
žudžiau. Prisiekiu, iš čia ji išėjo gyva. - Jis vėl dirs- 
telėjo į cigarečių pakelį ir vėl nustebo patyręs, kad 
šis tuščias. Frostas pavaišino mokytoją dar kartą. — 
Iš kapinių grįžau permirkęs iki paskutinio siūlo. 

Per laidotuves buvo užėjusi tokia liūtis... — Inspek- 
torius linktelėjo. Bent jau tai buvo tiesa. - Nustebau 
virtuvėje radęs Polą Bartlet. Ji vilkėjo tik mano cha- 
latą, buvo su batais. Savo drabužius džiovinosi. Pa- 
sišakė, važiuodama dviračiu, kiaurai peršlapusi. 
Pamaniusi, kad neprieštarausiu, jei apdžius mano 
namuose. Diena tam buvo pati netinkamiausia iš 
visų įmanomų, bet aš, žinoma, neprieštaravau. 

— Kaip mergaitė įėjo? - paklausė Frostas. 

— Durys į kiemą buvo neužrakintos. 

— Kodėl ji tuo metu, per audrą, buvo ne moky- 
kloje, o kažin kur važinėjosi? 

— Sakė praleidusi pirmąją pamoką. Jai nepatiko 
mane pavaduojantis mokytojas. | 

— Aišku. - Inspektorius linktelėjimu paragino 
Belą pasakoti toliau. 

— Mes pavalgėme - šaldyklėje turėjau šiokių to- 
kių atsargų, paskui Pola užlipo į viršų apsirengti. 
Išvažiavo tuojau po pirmos. Maniau, važiuos tie- 
siai į mokyklą. Paskutinį kartą mačiau ją važiuo- 
jančią antai tuo taku. - Mokytojas parodė pro lan- 
gą. - Inspektoriau, prisiekiu, tai tiesa. 

— Aš taip nemanau, pone. - Frostas liūdnai pa- 
lingavo galvą. Atrodė, kad inspektoriui iš tiesų 
skaudu. — Sakote, paskutinį kartą matėte ją minan- 
čią pedalus? 

— Taip! 

— Po galais, ar pedalus ji mynė pusbasė? - pa- 
klausė Frostas, it įkaltį laikydamas batą Belui prie 
pat veido. 

Gilmoras sulaikė kvapą. Frostas žaidė su ugni- 
mi. Jei mokytojas prisimins, kad mergaitė buvo su 

abiem batais, jis išsyk susigaudys, kaip šitas atsidū- 
rė jo miegamajame, ir sumos, kad inspektorius tik 
blefuoja. 

Bet Frostui pasisekė. Belas sutriko. Jo veido iš- 
raiška mainėsi kartu su sąmonėje karštligiškai 
šmėsčiojančiomis ir viena po kitos atmetamomis 
versijomis. Geriausia jam būtų buvę tylėti. Nesaky- 
ti nieko. Leisti įrodinėti savas tiesas pareigūnams. 
Bet mokytojas buvo pernelyg ilgai tylėjęs. Jam rei- 
kėjo išsipasakoti. 

— Pone, prieš mirtį mergaitė lytiškai santykiavo, 
— tarsi paragindamas Belą, pusbalsiu priminė Fros- 
tas. — Be to, jūsų miegamajame radome jos batą. 

Mokytojas pastebimai sudrebėjo ir nudelbė akis 
į kilimą. 

— Norėčiau prisipažinti, - pasakė. 

Slėpdamas, kaip jam palengvėjo, inspektorius 
Belą pagal visas taišykles perspėjo ir mostelėjo Gil- 
morui, girdi, atsiversk naują lapą. 

— Kai tik būsite pasirengęs, — galiausiai pasakė 
mokytojui. 

— Mes papriešpiečiavome. Turėjau numatyti, kas 
bus. Polai nuolat „netyčia“ prasiskleisdavo chala- 
tas. Užlipusi į viršų apsirengti, ji pasišaukė mane. 
Sėdėjo mūsų miegamajame ant lovos. Nuoga. Buvo 
storai pasidažiusi lūpas. Atrodė kaip mažamėtė 
kekšė. Ji man siūlėsi. - Vyriškis nutilo. Staiga pa- 
žvelgė į pareigūnus su iššūkiu. — Ką, po velnių?! 
Manote, aš gyvulys?! — Frostas nutylėjo. Mokytojo 
pečiai sukrūpčiojo, jis vėl užsidengė veidą. — Tokio- 
mis akimirkomis mes visi virstame prakeiktais gy- 
vuliais. — Belas atsistojo ir pažvelgė pro langą. — 

Mudu mylėjomės. Staiga ji pradėjo priešintis. Rei- 
kalauti, kad liaučiausi. Paskui pratrūko spiegti, esą 
prievartauju. Supanikavau. Sugriebiau mergaitei 
už gerklės, kad tik nespiegtų. Susigrūmėme. Ji rė- 
kė, rėkė, o paskui staiga nutilo. Tikriausiai per stip- 
riai gniaužiau. Nenorėjau... Dievas mato, nenorė- 
jau. Bandžiau gaivinti, ko tik nebandžiau... veltui, 
ji buvo nebegyva. 

— Ar neatėjo į galvą kviesti medikus? - paklausė 
Frostas. 

— Medikus? - Belas susiraukė ir numojo ranka, 
tarsi vytų šalin kvailą klausimą. —- Kuo jie būtų pa- 
dėję? Mergaitė buvo nebegyva. — Svetainėje stoju- 
sią mirtiną tylą sutrikdė tik Gilmoro verčiamo lapo 
šiugždesys. Mokytojas pasuko galvą į seržantą, tar- 
si tik dabar suvokęs, kad viskas, ką jis pasakė, už- 
rašyta. — Neišmaniau, ką daryti. Buvau taip išsi- 
gandęs... Mėginau mąstyti. Reikėjo sugalvoti, kur 
paslėpti lavoną. Staiga prisiminiau rūsį kapinėse. 
Pamaniau, vargšė mergaitė bent galės ilsėtis krikš- 
čioniškoje vietoje. - Tai išgirdęs Frostas nejučia pa- 
niekinamai prunkštelėjo, bet Belui nerūpėjo, ką 
mano inspektorius. Mokytojas žinojo, kad šis jo 
prisipažinimas bus paviešintas teisme, jį išgirs pri- 
siekusieji. — Tą pačią naktį įkėliau mergaitės palai- 
kus į automobilį ir nuvežiau į kapines. Kuo pagar- 
biau padėjau kūną kriptoje. Pasimeldžiau už Polą. 
Skriausti jos aš nenorėjau. 

— Bet pirmiau jūs dar labai pagarbiai apsvilino- 
te mergaitę litavimo lempa, - priminė Frostas. - Ar 
tai irgi krikščioniško gailestingumo aktas? 

Belas panarino galvą. 

— Genetiniai atspaudai. Buvau kažkur skaitęs, 
kad iš spermos mėginio galite nustatyti tapatybę. 
Norėjau sunaikinti įkaltį. 

— O laikraščiai? 

— Norėjau, kad atrodytų, esą Pola viso maršruto 
neapvažiavo, todėl jos atvežtąjį laikraštį įdėjau at- 
gal į krepšį, kurį ketinau numesti kur nors su dvi- 
račiu. Važiuodamas pro Grinvėjaus kotedžą, paste- 
bėjau jo laikraštį kyšant iš dėžutės, tad paėmiau ir 
tą. - Mokytojas palūkėjo, kol Gilmoras užrašys pas- 
taruosius jo žodžius, tada pridūrė: - Iš visos širdies 
gailiuosi, kad sukėliau Polos šeimai šitiek sielvarto. 
Tai buvo nelaimingas atsitikimas. Randai man liks 
visam gyvenimui. 

Inspektorius atsistojo, suėmė Belui už Žasto ir 
pasakė: 

“ — Kaip ir mergaitės tėvams, pone. 

Kriminalistai padėjo mokytojui apsivilkti paltą 

ir išsivedė į automobilį. 


Maletas niršo. Tirtėdamas iš pykčio, žingsniavo 
po mažytį Frosto kabinetėlį. 

— Tūkstančius kartų sakiau jums, inspektoriau, 
— sugauti nusikaltėlį neužtenka. Turime sugebėti 
kaltinimą pagrįsti teisme. O jūs, po šimts plynių, 
ką sau manėte? 

— Maniau, tiriu žmogžudystę, - atsakė Frostas. 
Pagyrimo jis, žinoma, nesitikėjo, bet nelaukė ir ši- 
tokio Maleto įsiūčio. 

— Kaip pakliuvo, nesilaikydamas jokių taisy- 
klių? Pavogdamas iš spintos įkaltį? Pakišdamas jį. 
įtariamojo namuose? Dėl Dievo, žmogau, nejaugi 
nesuvokiate, kaip rizikuojate? 

— Rizikuoju? 

— Kokių dar patikimų įkalčių turite, be prisipa- 
žinimo? 

— Kol kas jokių, - atsakė Frostas. 

— Ar Belas prisipažinimą jau pasirašė? 

— Kol kas ne. Jis šiuo metu spausdinamas. 

Inspektorius parodė į Gilmorą, kuris, dėdama- 
sis nesiklausąs, pašėlusiu tempu spausdino tekstą. 
Ištraukęs iš mašinėlės paskutinį lapą, seržantas iš- 
skubėjo iš kabineto. 

— Ojeigu Belas atsisakys pasirašyti? - nesiliovė 
burnojęs Maletas. — Jeigu teisme ims neigti savo 
kaltę ir pareikš, kad prisipažinimas buvo išgautas 
gudrumu... pakišant netikrą įkaltį? Inspektoriau, 
jei kils skandalas, iš manęs paramos nelaukite. Vei- 
kėte be mano žinios, nepaisydamas instrukcijų ir 
prieštaraudamas mano nurodymams. Nesitikėkite, 
kad prisiimsiu atsakomybę dėl jūsų nusižengimų. 
Nesitikėkite, kad jus užstosiu. 

— Pone, aš to niekada nesitikiu, - kaip niekada 
nuoširdžiai atsakė Frostas ir viltingai įsmeigė 
žvilgsnį į Gilmorą, grįžusį su prisipažinimu. — 
Na?.. 

— Pasirašė, - pratarė seržantas, dėdamas lapus į 
aplanką. 

— Dar gali išsižadėti, - suburbėjo Maletas, nu- 
traukdamas garsų Frosto palengvėjimo atodūsį. — 
Be to, neturime nė menkiausio teisėto įkalčio. 

— Tiesą pasakius, pone, šį tą turime, - papriešta- 
ravo Gilmoras. - Ką tik skambino ekspertai. Jie iš- 
naršė Belo namus ir ant pliušu aptraukto galvūga- 
lio rado mergaitės plaukų. Patalynę Belas buvo iš- 

skalbęs, bet ant čiužinio yra dėmelių - neabejotinai 
kraujo, ir jis - Polos Bartlet grupės. 

— Šit kaip? — Maletas atrodė nusivylęs. - Naujie- 
nos... geros. Nežinau, ar to nusipelnėte, inspekto- 
riau, bet naujienos puikios. 

Paėmęs iš Gilmoro prisipažinimą, skyriaus vir- 
šininkas greitomis jį peržvelgė. 

— Man to Belo beveik gaila, - pasakė Frostas. 

Maletas nustebęs kilstelėjo antakius. 

— Gaila žudiko? 

— Pirmarūšė, šviežia, nuoga pupytė jam pasisiū- 
lė. Tvirtinti negalėčiau, bet greičiausiai aš ir pats 
būčiau mielai tokio vaisiaus paragavęs. Belui nepa- 
sisekė — ji norėjo jį tik paerzinti. 

— Tai tik Belo versija. Nejaugi juo tikite? 

— Taip, tikiu, - atsakė Frostas ir kreipėsi į Gilmo- 
rą: — Jis sakė, kad mergaitė buvo pasidažiusi lūpas. 
Prisimeni, ką radome šiukšlinėje Polos kambaryje? 

Seržantas pagalvojęs linktelėjo. 

— Prisimenu. Tuščią lūpdažių pakuotę! 

— Ojjuk kuklioji Pola niekada nesidažydavo! Va- 
dinasi, buvo mokytoją iki ausų įsimylėjusi. Ir tą ap- 
silankymą pas jį mergaitė suplanavo. Tik šit kuo 
baigėsi: jos nebėra, mokytojo gyvenimas sugriau- 
tas, tėvams širdgėla. Maniau, džiaugsiuos pasodi- 
nęs tą niekšą, bet dabar... - Frostas patraukė pečiais 
ir, ieškodamas eksportinių cigarečių, kyštelėjo ran- 
ką į stalčių. 

Maletas nesmagiai nusišypsojo. Kur link Fros- 
tas lenkia, jis nesuprato. 

— Inspektoriau, dar vienas nusikaltimas išaiš- 
kintas, juk tai svarbiausia. 

Sučirškė telefonas. Gilmoras pakėlė ragelį ir 
tuojau atkišo jį Maletui. 

— Jums, pone. Policijos viršininkas. 

Maletas apsipašiojo uniformą, pasitempė ir tik 
tada paėmė ragelį. 

— Taip, pone... suėmėme... prisipažino. Pone, 
nuopelnus kukliai priskirčiau mūsų kolektyviniam 
darbui. Šaunioji Dentono komanda vėl pateisino 
gerą savo vardą. 

Vyriausiasis inspektorius išsišiepęs klausėsi po- 
licijos viršininko ir nenumanė, kokias grimasas 
jam už nugaros taiso Frostas. 

Subirbė kitas telefonas. Ragelį pakėlė Frostas. Jo 
veidas iš karto apsiniaukė. Baigęs kalbėti, jis nusi- 
kabino apsiaustą ir mostelėjo Gilmorui, kviesda- 
mas eiti drauge. | 

— Dar viena auka. Vėl senutė. Skerdikas beveik 
nurėžė jai galvą. 


Įspūdis buvo toks, tarsi dar kartą žiūrėtum jau 
įgrisusį B kategorijos filmą. Mažas, baldų ankštai 
pristatytas kambarėlis. Sumišę kraujo ir žmonių 
grūsties — prakaito, losjono, tabako - kvapai. Ivan- 
kuma. 

— Atidarykite langą! - šūktelėjo Frostas. - Dvo- 
kia gi! 

Visi buvo įnikę į darbus. Fotoaparatais ir odi- 
niais objektyvų dėklais apsikarstęs nusikaltimo 
vietos tyrėjas be atvangos spragsėjo japonišku „Ca- 
nonu“, ekspertai keturiomis ropinėjo kilimu, pirštų 
atspaudų specialistas, patyliukais nemelodingai 
švilpaudamas, visur barstė baltus miltelius ir dar- 
bavosi šepetėliu. Iki lavono Frostas vos prasibruko. 

— Lauk, visi! - užriko jis. - Galėsite grįžti, kai aš 
baigsiu darbą! 

Sulaukęs, kol visi išgužėjo, jis prisiartino prie 
senutės. Ši sėdėjo rūdžių ir pilkos spalvų fotelyje, 
tuščią žvilgsnį įsmeigusi į seną 19 colių įstrižainės 
nespalvoto vaizdo televizorių, kuris, apsuptas vi- 
sokių niekučių ir įrėmintų nuotraukų, stovėjo ant 
išklibusio kavos stalelio. Inspektorius palietė apa- 
ratą. Šis buvo šiltas. 

— Kai įėjau, veikė, - pasakė konsteblis Bertonas. 
— Ašjį išjungiau. 

Frostas kinktelėjo galva ir pasilenkė apžiūrėti 
Skerdiko rankdarbio. Lipnus kraujas gilioje, ranty- 
toje žaizdoje kakle jau buvo sukrešėjęs. Žvilgėjo jis 
ir ant rudos, gėlėtos suknios priešakio. Iš durtinių 
žaizdų pilve ištekėjęs kraujas buvo susitelkęs į ba- 
lutę skraite. Kairioji ranka kietai sugniaužtu kumš- 
čiu tabalavo atramos išorėje. Inspektoriaus žvilgs- 
nis lėtai kilo aukštyn, iki raukšlėto veido, kurio 
melzganumą pabrėžė praretėjusi žilė. Frostas prisi- 
kišęs iš arti apžiūrėjo išsitaršiusius senutės plau- 
kus. 

— Ką pasakytum, drauguži? — paklausė Gilmoro. 

Šis pritūpė šalia. 

— Užpulta iš užnugario, - pasakė pažįstamas 
balsas. Atsigręžę pareigūnai išvydo daktarą Molt- 
bį. Šis vos pastebimai sverdėjo. Pasisveikinęs gydy- 
tojas pirštu dūrė aukai į plaukus. —- Žudikas priėjo 
iš užnugario, sugriebė už plaukų ir atkragino gal- 
vą. Tada perpjovė gerklę. Galva laikosi tik ant plo- 
nų sprando audinių, tad, jumis dėtas, aš jos labai 
nekratyčiau. 

Kriminalistai atsargiai atsitraukė nuo lavono, 
Frostas atsisėdo į kitą fotelį. 

— Perrėžęs gerklę, — toliau pasakojo Moltbis, — 
nusikaltėlis perpjovė balso stygas, taigi senutė su- 
rikti nebūtų galėjusi, net ir norėdama. 

— Neabejoju, ji mielai būtų surikusi, - pasakė 
inspektorius ir pavaišino anuodu cigaretėmis. - Ko 
gero, bėdulė būtų atidavusi dešiniąją ranką, kad 
tik galėtų suspiegti. 

Moltbis pusbalsiu padėkojo už ugnį ir apėjo la- 
voną iš priešakio. 

— Paskui žudikas priėjo iš priekio ir keturis kar- 
tus dūrė į pilvą. - Gydytojas judesiais pavaizdavo 
dūrius. — Tada jis, žmogus tvarkingas, iš žaizdų 
„dar tebeplūstant kraujui, švariai nušluostė peilio 
ašmenis, štai čia. - Moltbis parodė plačią dėmę suk- 
nios apačioje. 

Frostas į gydytojo išvadas atsakė prunkštelėjimu. 

— Daktarėli, neklausiu, kaip visa tai nustatei, nes 
vis tiek nė žodžio nesuprasčiau. Kada auka mirė? 

Gydytojas vos vos prilietė senutės kojas. 

— Jau atšalusi ir visiškai sustingusi. Norint pa- 
sakyti tikrai, reikėtų išmatuoti temperatūrą tiesio- 
joje žarnoje, bet tą malonumą verčiau perleisiu mū- 
sų draugui patologui... jeigu senolės galva nukris, 
tegul krinta į glėbį jam. Iš akies spėčiau, kad ji mi- 
rė prieš keturiolika, aštuoniolika valandų. - Molt- 
bis atsmaukė rankovę ir pažvelgė į laikrodį. - Maž- 
daug tarp devintos vakaro ir pirmos ryto. 

Frostas atsiklaupė ir labai atsargiai kilstelėjo 
kairiąją nužudytosios ranką. 

— Pažiūrėkite, kaip sugniaužtas kumštis. 

— Nagi parodyk. - Gydytojas, pavojingai susvir- 
duliavęs, atsiklaupė greta. Perėmęs senutės ranką, 
šiaip ne taip sutelkė žvilgsnį. - Panašu į nevalingą 
spazmą... būna, kad toks pasireiškia smurtinės 
mirties atveju. O kas gi čia?.. 

Moltbis prisikišo arčiau. Iš kumščio kyšojo kraš- 
telis balto popieriaus. Frostas suėmė už rankos ir 
pamėgino jėga atgniaužti sustingusius pirštus. Gy- 
dytojas atsistojo ir pasitraukė į šalį. 

— Atsargiau, — perspėjo inspektorių, - galva nu- 
lėks velniop. 

— Sūnau, palaikyk galvą, - paliepė Gilmorui 
Frostas. 

— Ką? 

— Nebijok, neįkąs. 

Vargais negalais įsidrąsinęs seržantas apglėbė 
lavono galvą. Inspektorius trūktelėjo už pirštų. 
Galva buvo šalta, atrodė trapi it kiaušinis. Gilmo- 
ras griežė dantimis ir mintyse ragino Frostą pasi- 
skubinti. 

— Už tai, kad tąsote lavoną, patologas jūsų nepa- 

— Velniop patologą, - sumurmėjo inspektorius. 

Senutės ranka staiga suglebo, pirštai atsigniau- 
žė. Gilmoras mažne riktelėjo, mat jam pasirodė, 
kad kūnas sudrebėjo. Seržantas būtų galėjęs pri- 
siekti, kad pajuto, kaip galva atsiskiria nuo kaklo. 
Rankas jis atitraukė labai lėtai, lyg nuo kortų na- 
melio. 

Ant grindų nupleveno popierėlis. Rūpestingai 
sulankstytas penkių svarų banknotas. Be jo, senolė 

dar gniaužė delne tris svarus monetomis. Šios bu- 
vo palikusios odoje įspaudus. 

Frostas surinko monetas ir apžiūrėjo. Nieko jos 
jam nesakė. Inspektorius vėl sudėjo banknotą ir 
monetas nužudytajai į delną ir pamėgino su- 
gniaužti kumštį, kad patologas neįtartų jų kišus 
nagus prie lavono. Bet pinigai glebniame delne ne- 
besilaikė. 

— Na štai ir prisidirbai, - pasakė Moltbis, sku- 
biai eidamas prie durų. - Jei būtum manęs paklau- 
sęs, būčiau perspėjęs, kad kumštis nebesusigniauš. 

— Kai tvosiu iš tos prakeiktos galvos! — pagrasi- 
no Frostas, bet gydytojas jau buvo dingęs už durų. 

Inspektorius sudėjo pinigus šalia niekučių ant 
„kavos stalelio ir vėl atsisėdo į fotelį. 

— Ką gi, Bertonai, klok aplinkybes. Dar net neži- 
nau nužudytosios pavardės. 

Konsteblis atsivertė užrašinę. 

— Ponia Džulija Fasel, amžius - septyniasdešimt 
penkeri, našlė, vienas sūnus, vedęs, turi du vaikus. 

Frostas atsiduso ir pasakė: 

— Tik nesakyk, kad turėsiu pranešti jam naujieną. 

- Jis pernai išvyko gyventi į Australiją. 

— Jo laimė, — nušvitęs pakomentavo inspekto- 
rius. - Pasakok, drauguži. Kas ją rado? 

— Kaimynė, ponia Beatrisė Steisi. Užsuko pasi- 
teirauti, ar nieko nereikia nupirkti. Pasibeldė, po- 
nia Fasel neatsiliepė, tad ponia Steisi atsirakino du- 
ris atsarginiu raktu ir užėjo. Nelabai ką iš jos išpe- 
šiau. Moteriškė ištikta šoko. 

— Netrukus pas ją nueisiu, - pasakė Frostas. 

— Aplinkybės beveik tokios pat kaip ir ponios 


Votson atveju, = toliau kalbėjo Bertonas. - Įsilauži- 
mo pėdsakų nematyti, niekas neliesta, nepaimta. 
Pinigai tebėra piniginėje. 

Inspektorius nusivylęs palingavo galvą. Nuėjęs 
apžiūrėjo laukujes duris. Šios buvo su skląsčiais — 
viršuje ir apačioje - bei grandinėle. 

— Teisybę sakai, drauguži, viskas taip pat kaip ir 
vakar. Žudikas ateina vėlai vakare, bet senutė ji įs!- 
leidžia, o paskui ramiai sau sėda žiūrėti televizo- 
riaus. Tam šunsnukiui lieka tik prieiti ir perrėžti jai 
nelemtą gerklę. - Frostas patyrinėjo nelabai patiki- 
mą grandinėlę. - Sakai, piniginė neliesta? Kur ji? 

Bertonas priėjo prie nedidelės riešutmedžio 
plokštėmis aptaisytos indaujos ir ištraukė vieną 
stalčių. Apgaubęs nosine, paėmė aptrintą raudonos 
odos piniginę ir padavė inspektoriui. 

— Aštuoniasdešimt penki svarai, - pasakė. 

Frostas, laikydamas piniginę nosinėje, pasklaidė 
banknotus. Vien naujos, šiugždančios, sunumeruo- 
tos iš eilės penkinės. Sugniaužtoji kumštyje buvo 
paimta iš piniginės. Inspektorius susimąstęs ėmė 
kramsnoti ant piršto atsiknojusios odos skutelį. 

— Pažiūrėkime, ką Žinome, —- prašneko po kelių 
akimirkų. — Aplinkybės tokios pat kaip vakar. 
Skerdikas ateina įtaisyti naujos grandinėlės. Senolė 
jo laukia, pinigai paruošti. Sulaukusi įsileidžia. Kol 
širdingasis vyrukas pakabins grandinėlę, močiutė, 
svarus sugniaužusi kumštuke, pažiūrės televizo- 
rių. Bet širdingasis vyrukas pritykina prie jos iš 
užnugario, perrėžia gerklę, subado pilvą, į drabužį 
nušluosto peilį, ir atia. 

— Vadinasi, Goldas čia niekuo dėtas, - įsiterpė 
Gilmoras. - Jis dirbo iki dešimtos, o paskui patys 
matėme, kad iki vidurnakčio tikrai buvo namie. 

— Galėjo išsmukti, kai pasišalinome, — atsakė 
Frostas, siusdamas ant savęs, kam taip greitai lio- 
vėsi stebėti. - Jei daktaras Moltbis neklysta, močiu- 
tė gali būti nužudyta kad ir pirmą nakties. 

— Niekas nekviečia meistro pirmą valandą nak- 
ties, — paprieštaravo seržantas. — Ir septyniasde- 
šimt penkerių senolės tokiu metu nekiurkso prie 
televizoriaus. 

Inspektorius gailiai atsiduso. Gilmoras kalbėjo 
teisingai. Goldo versiją buvo galima nuleisti į ka- 
nalizaciją. Frostas sudėjo pinigus atgal ir viduri- 
niame skyrelyje pastebėjo dar šį tą. Dviejų klubų 
narystės korteles - „Rifo“ ir Visų šventųjų parapi- 
jos senjorų. 

— Visų šventųjų? — susijaudinęs perklausė ser- 
žantas. Jei Frosto įtariamasis traukėsi į šešėlį, tai jo 
paties — sparčiai rinko balus. — Juk tasai šmikis vi- 
karo padėjėjas — kaip tik iš tos parapijos. 


Patologas žvilgtelėjo į termometrą, ištrauktą iš 
tiesiosios Žarnos, nukratė jį ir, švariai nušluostęs, 
įsidėjo į lagaminėlį. Paskui, krutindamas lūpas, pa- 
skaičiavo laiką. 

— Mano nuomone, mirtis auką ištiko tarp vidur- 
nakčio ir pirmos valandos. 

— Ne anksčiau? - paklausė sunerimęs Gilmoras. 
Vikaro padėjėją prie kapinių juodu su Frostu pa- 
matė tuojau po pusiaunakčio, daugiau nei po pus- 
valandžio jis nuėjo vikariato link. 

— Jei būtų ištikusi anksčiau, - atkirto patologas, 
užsegdamas lagaminėlį, - taip ir sakyčiau. - Jis pa- 
šaukė pirmame aukšte laukiančius lavoninės dar- 
buotojus ir piktai nužvelgė Frostą, kuris grįžo į 
ausies. - Pirmines išvadas išsakiau jūsų seržantui. 

— Ačiu, daktarėli. 

Inspektoriaus pirminės išvados nedomino. Jis 
suėmė Gilmorui už parankės ir pasivedėjo jį į šalį. 

— Skrodimas ketvirtą, - pranešė patologas, sags- 
tydamasis paltą. 

— Gerai, gerai, - atsiliepė Frostas, kurio nedomi- 
no ir skrodimas. Pagal jo planą ketvirtą žudikas 
turėjo jau tupėti už grotų. 

Bet pirmiau Gilmoras suskubo paskelbti prastą 
naujieną. | 

— Mirtis senutę ištiko po vidurnakčio, taigi išei- 
na, kad vikaro padėjėjas —- niekuo dėtas. - Inspek- 
toriaus pasiūlytos cigaretės seržantas atsisakė. — Li- 
kome be įtariamųjų. 

— Anaiptol, sūnau, — su šypsena pasakė Frostas, 
vaišindamas rūkalais kitus kolegas. - Kada nors 
sėkmė turi nusišypsoti ir mums. Šit ta valanda ir 
išmušė. Pasišnekėjau su labai miela kaimyne. Pir- 
ma, Žuvusioji sunkiai užmigdavo, todėl kiekvieną 
naktį iki paryčių, trečios, ketvirtos, žiūrėdavo tele- 
vizorių. Antra, kaimynei ji buvo pasisakiusi įsitai- 
sysianti tvirtesnę grandinėlę. Spėk, kas ją turėjo 
pakabinti. 

— Goldas? 

— Kaimynė pavardės nežino, bet padėti pasisiū- 
lė mielas jaunuolis, kuris vežiodavo mūsų močiutę 
į bingo klubą. | 

— Ar senutė buvo prasitarusi, kada jis ateis? 

— Ne. Bet jis buvo atėjęs vakar. Vėlai vakare. Po 
to, kai vienas kvėša liovėsi jį sekęs. 

— Iš kur žinote? 

— Ponia Fasel nepasakė kaimynei, kada tas kil- 
nusis jaunuolis turi ateiti. Bet pasakė, kiek jis užsi- 
prašė už darbą. Aštuonių svarų! 

Gilmoras švilptelėjo. Juk mirusioji buvo sugniau- 
žusi kumštyje penkinę ir tris svarus monetomis. 

— Neįtikėtina! Skamba pernelyg jau gerai. 

— Juk žinai mano devizą? - Frostas šyptelėjo. — 
Nežiūrėk dovanotam arkliui į svarbiausią skylę. — 
Pastebėjęs šalia nedrąsiai trypčiojantį Bertoną, ins- 
pektorius jo paklausė: - Kas nutiko, drauguži? 

— Ekspertai aptiko kitokį piršto atspaudą. Ant 
indaujos. Atrodo, šviežias. 

— Bent kartą pasisekė, - nušvitęs pasakė inspek- 
torius. - Regis, metas pasikalbėti su Goldu. 

PENKTADIENIS. POPIETINĖ PAMAINA 


> Autobusiukas sustojo prie senutės namų. Vai- 
. ruotojas iššokęs atidarė duris ir padėjo jai nuo sta- 
taus laiptelio nužengti ant šaligatvio. 

— Širdele, ar lydėti nereikia? — paklausė jis. 

Senučiukė papurtė galvą, dėkodama mostelėjo 
ranka ir nutapseno prie vartelių. Vairuotojas įlipo į 
autobusą ir nuvažiavo. | 

Salone buvo likęs tik vienas keleivis. Apsileidęs 
tipas gūžėsi ant užpakalinės sėdynės ir visą kelią 
iš bingo klubo traukė dūmą. Goldas jį vežė pirmą 
kartą. Prieš šviesoforą vairuotojas sumažino greitį. 
Po šimts! Nevaleika taku tarp sėdynių šlepseno į 
autobusiuko priekį. Kad tik nebūtų iš plepių, pa- 
galvojo Goldas. Išgirdo, kaip jam už nugaros su- 
girgždėjo sėdynės apvalkalas. 

— Ar tiks, jei išleisiu jus Turgaus aikštėje? - pa- 
klausė vairuotojas. 

— Erelio skersgatvyje, - sumurmėjo vyriškis. — 
Priešais policijos nuovadą. 

Pasukęs į Erelio skersgatvį, Goldas užpakalinio 
vaizdo veidrodėlyje pastebėjo iš paskos važiuojantį 
policijos automobilį. Kai jis sustabdė autobusą ne- 
toli nuovados, policininkai irgi sustojo, nors pui- 
kiausiai būtų pravažiavę, vietos pakako. Keleivis 
išsiropštė laukan; o prie autobusiuko durų staiga 
išdygo du uniformuoti pareigūnai. 


— Ponas Ronaldas Goldas? - paklausė vienas jų. 
— Gal užsuktumėte minutei kitai į nuovadą? 
Antrasis ištiesė ranką ir ištraukė raktelį. 


Jie nusivedė jį į nedidelį asketiškai apstatytą — 
tik šviesus ąžuolinis stalas ir trys taburetės - kam- 
bariuką. Kampe sėdintis kresnas jaunuolis su pil- 
ku kostiumu ant kelių buvo pasidėjęs atverstą už- 
rašinę. Kitas vyras, kurio rūsti išraiška atrodė 
priaugusi prie veido, stačias rėmėsi į sieną. Jis mos- 
tu paragino Goldą atsisėsti. Atsidarė durys, ir įėjo 
dar vienas. Goldas nustebęs net sumirksėjo. Tai bu- 
vojo paskutinysis keleivis. 

— Frostas, — prisistatė šis. - Kriminalistas ins- 
"pektorius Džekas Frostas. 

Prisitraukęs taburetę, net linoleumas žvygtelėjo 
po kojomis, Frostas atsisėdo priešais vairuotoją. Ta- 
da padėjo ant stalviršio žalią aplanką, cigarečių pa- 
kelį, degtukų dėžutę ir didelį rūdą voką su daik- 
tais, kuriuos Goldas, nuovados seržanto nurody- 
mu, išsiėmė iš kišenių. Draugiškai nusišypsojęs, 
Frostas įsikando cigaretę. 

Vairuotojas pasimuistė, atsikrenkštė ir, stengda- 
masis, kad balsas nevirpėtų, paklausė: 

— Kas čia dedasi? 

Kriminalistas inspektorius susiraukė. 

— Niekas jums nepasakė? — pasitikrino ir atsi- 
gręžė į jaunuolį su užrašine. - Nieko ponui nesa- 
kei? - Anas papurtė galvą. Dėdamasis pasipiktinęs, 
Frostas neskubriai paėmė degtuką ir brūkštelėjo į 
stalviršį. - Kalbėsime apie ponią Fasel. 

Goldas, tarsi mėgindamas atsiminti, kas ji tokia, 
prisimerkė. 

— Pirmą kartą girdžiu, - pasakė. 

— Vaje, vaje. - Frostas susirūpinęs pasisuko į 
rūstuolį. - Seržante, bene būsime suklydę? - Jis su- 
glumęs atsivertė žaliąjį aplanką ir išėmė kelis ma- 
šinėle prispausdintus lapus. — Tikriausiai liudinin- 
kai meluoja. — Inspektorius vėl kreipėsi į Goldą: 
Pone, ar prisiektumėte, kad jos nepažįstate? — Vai- 
ruotojui dar nespėjus atsakyti, Frostas pridūrė: - O 
kaip dėl ponios Elizabetės Vinters, adresas: Romė- 
nų kelias? Sakysite, ir jos nepažįstate? 

— Aš pažįstu daug Žmonių. Esu autobuso vai- 
ruotojas. Nuolat vežioju žmones. Bet man nebūtina 
žinoti jų pavardžių. 

— Na vieną tikrai turėtumėte atsiminti. Merė 
Heins. 

— Juk sakau... - Goldas nutilo per pusę Žodžio ir 
pastėro, tarsi tik dabar suvokęs, apie ką inspekto- 
rius kalba. — Palaukite! Pagaliau susigaudžiau. 
Heins... Vinters! Juk jos abi nužudytos! Ką, gal ruo- 
šiatės tas žmogžudystes pripaišyti man? 

— Taip, - be užuolankų atsakė Frostas. - Kaip 
tik tai ir darome. - Iškratęs iš rudojo voko, jis pa- 
žarstė Goldo daiktus. Tarp jų buvo spalvota mįslin- 
gai besišypsančios žilaplaukės damos nuotrauka. 
Inspektorius ją paėmė ir įsižiūrėjo. — Šitos neatpa- 
žįstu. Kada ją nužudėte? 

Goldas griebė fotografiją. 

— Niekše tu! Čia mano motina! - sušvokštė pro 
sukąstus dantis. 

— Štai kaip? — Frostas supratingai linktelėjo ir 
ėmė skaitinėti atsineštus popierius. — Tėvas mirė, 
kai jums buvo treji, motina - sveika ir gyva. 

— Nesveika! — atkirto sulaikytasis. — Jos širdis 
silpna. 

— Apgailestauju, - pasakė inspektorius. — Vis 
dėlto geriau silpna širdis nei perpjauta gerklė. Ar 
neprieštarautumėte, jei paimtume jūsų pirštų at- 
spaudus? 

— Kas būtų, jei prieštaraučiau? 

— Vis tiek paimtume, tad kam be reikalo gadin- 
tis kraują? 

Atspaudus ėmė iškviestas jaunas pareigūnas. 
Kantriai palaukęs, kol jis užbaigs procedūrą, Fros- 
tas kažką pašnibždėjo į ausį. Policininkas sulinksė- 
jo ir išėjo. 

— Man reikėtų advokato, - pasakė Goldas. 

— Jūs - nekaltas! - Inspektorius nustebo. - Kam 
tas advokatas? 

— Jūs, šunsnukiai, mėginate pripaišyti man tai, 
ko nepadariau - štai kam advokatas. 

— Oi ne. - Frostas apsimetė užsigavęs. - Pripai- 
šyti jums galiu tik tai, ką padarėte. 

Įsikišo ir rūstuolis: 

— Visos aukos važinėjo jūsų autobusu. 

Goldas atsigręžė į jį ir atkirto: 

— Na tai kas? Mano autobusu važinėja šimtai 
žmonių. 

— Kur buvote sekmadienį popiet? — griežtai pa- 
klausė kriminalistas seržantas. 

— Nežinau. — Vairuotojas vyptelėjo. - O pats kur 
buvai? 

Į kambarį grįžo atspaudus ėmęs pareigūnas ir 
kažką pakuždėjo inspektoriui į ausį. Frostui sužibo 
akys. 

— Na ką gi, Goldai, galite liautis vaipęsis. Mes 
jus pričiupome. 

— Tikrai? - įžūliai atrėžė sulaikytasis. - Drebu iš 
baimės. 

— Tuojau iš baimės apsitriesi, — pagrasino ins- 
pektorius. - Pirmiau sakei, kad Džulijos Fasel ne- 
pažįsti. 

— Sakiau, kad nežinau pavardžių. 

— Siūleisi jos namuose įtaisyti tvirtesnę durų 
grandinėlę. 

Goldas atsilošė. 

— Aa, šit apie ką šneka. Mieloji senučiukė, kokių 
septyniasdešimt penkerių. Gyvena Viktorijos dvare. 

— Vadinasi, vis dėlto ją pažįsti! — atsiliepė Gil- 
moras. | 

— Nežinojau pavardės. Kreipiuosi į ją „tetute“. — 
Goldas šiek tiek sutriko. - O kas jai? Gal nieko ne- 
nutiko? 

— Vakar vėlai vakare nuvažiavai pas ją įtaisyti 
grandinėlės. 

— Ne, nevažiavau. Buvau prižadėjęs, bet pasiju- 
tau nuvargęs ir anksti atsiguliau. 

Sulaikytajam už nugaros stovįs Gilmoras pasi- 
lenkė ir išrėžė kone tiesiai į ausį: 

— Meluoji, šūdžiau. Nuvažiavai ir nužudei ją. 

Goldas įsitvėrė taburetės kraštų, net krumpliai 
pabalo. 

— Nužudžiau? Sakote... ji... mirė? Ta senutė mirė? 

— Nevaidink čia sumauto nekaltučio. Puikiau- 
siai Žinai, kad ponios Fasel nebėra gyvos, - su- 
šnypštė Gilmoras. 

Vairuotojas apstulbęs prasižiojo ir ėmė lėtai 
purtyti galvą. Paskui prisimerkė ir paklausė: 

— Ir jūs mane kaltinate, ją nužudžius? * 

— Visiškai teisingai, - atsakė Frostas. — Šį kartą 
tau pritrūko apdairumo. Palikai pirštų atspaudų. 

— Atspaudų? — pakartojo Goldas. Jo vyzdžiai iš- 
siplėtė. — Tad šit kodėl manote, kad aš - žudikas? 
Gal norėtumėte, kad pasiaiškinčiau? 

— Jei ketini pasiaiškinti, užrašysime, — pasakė 
inspektorius ir linktelėjo Bertonui. Šis atvertė tuš- 
čią užrašinės lapą. Frostui jau kirbėjo nerimas. Per- 
nelyg užtikrintas atrodė tas vyriokas. Nejaugi jie 
bus suklydę? Negali būti. Nuojauta inspektoriui 
kuždėjo, kad kaip tik šitas išsiviepęs niekšelis ba- 
dė, pjaustė, darkė senučių kūnus. 

Pastebėjęs, kad Bertonas pasirengęs rašyti, Gol- 
„das vėl prašneko. 

— Pasiaiškinu laisva valia, niekaip neskatinamas 
ir neverčiamas, vien norėdamas, kad būtų suimtas 
asmuo, padaręs šį siaubingą nusikaltimą. - Jis pa- 
tylėjo, kad konsteblis spėtų užrašyti. - Lapkričio 14 
dienos vakarą, apie dešimtą valandą, vežiau senu- 
kus iš bingo klubo „Rifas“. Tarp mano keleivių bu- 
vo ponia, kaip dabar jau žinau, Džulija Fasel, kuri, 
išgirdusi apie nužudytas senutes, reagavo labai jaut- 
riai. Deja, policija nesugebėjo apsaugoti visuome- 
nės nuo šių nusikaltimų. Išleisdamas ponią Fasel 
Viktorijos dvaro rajone, pasisiūliau palydėti ją iki 
namų. Ji neprieštaravo. Davė man raktą, tad atraki- 
nau duris ir apsidairęs bute įsitikinau, kad senutei 
niekas negresia. Pasakiau poniai Fasel, kad jos du- 
rų grandinėlė nepatikima, ir pasisiūliau progai pa- 
sitaikius įtaisyti tvirtesnę. Taip ir sutarėme. Grįžęs 
į autobusą, išvežiojau likusius keleivius. Tikiuosi, 
šis pareiškimas paaiškina, kaip ponios Fasel bute 

atsirado mano pirštų atspaudų, taigi policija gali 
išbraukti mane iš įtariamųjų sąrašo bei susitelkti į 
tikrojo žudiko paiešką. 

Visi patylėjo. Kriminalistai pamankštino kojas, 
sukosčiojo. Gilmoras pažvelgė į Frostą. Šis atrodė 
labai sunerimęs. 

— Sakai, tai buvo keturioliktos vakaras? — pasi- 
tikslino inspektorius. — Para iki nužudymo? 

— Taip. Jei netikite, liudininkų turiu visą auto- 
busą. 

— Patikrinsime, — pasakė Frostas. Vis dėlto jis 
neabejojo; kad tie Žmonės vairuotojo versiją patvir- 
tins. Labai jau gudrus buvo tas Goldas, inspekto- 
rius nė iš tolo jam neprilygo. Paėmęs iš aplanko nu- 
žudytųjų sąrašą su datomis, Frostas balsu jį per- 
skaitė ir paklausė: —- Kur tuo metu buvai?. 

Goldas patraukė pečiais. 

— Nežinau. Tikriausiai prie vairo, dirbau. 

— Nė velnio nedirbai, - atkirto Gilmoras. - Patik- 
rinome. 

Sulaikytasis pašaipiai kilstelėjo antakį ir nusi- 
šypsojo. 

— Na, jei nedirbau, tuomet tikriausiai buvau na- 
mie, su mama. Grįžęs galėsiu jos paklausti. 

— Galėsi nesivarginti, — tarė inspektorius. - Mū- 
sų pareigūnai šiuo metu krečia tavo namus. Vienas 
jų dabar kaip tik kalbasi su tavo brangiąja mamyte. 

Frostas atsilošė, o Goldas, priešingai, pasviro į 
priekį. Jo savitvarda buvo išgaravusi. 

— Mano motinai - širdies yda. Jeigu jai kas nu- 
tiks, aš tave užmušiu... 

— Tą tu išmanai gerai, ar ne? - nelaukdamas, kol 

Goldas nusiramins, suskubo atšauti inspektorius. 

Kelias akimirkas buvo girdėti tik sunkus vai- 
ruotojo alsavimas. Pagaliau susitvardęs, jis nusi- 
šypsojo ir pasakė: 

— Inspektoriau, tavo užgaulės man nė motais. 
Klok kaltinimą arba išeinu. 

— Išeisi, kai išleisiu, - suniurzgė Frostas ir susi- 
raukė, mat į duris kažkas pasibeldė. Visiškai ne lai- 
ku. Inspektoriui būtinai reikėjo dar kartą išmušti 
Goldą iš pusiausvyros. Durys prasivėrė, Frostui 
pamojo Arturas Henlonas, vadovavęs grupei, krė- 
tusiai sulaikytojo namus. Į žmogų, atnešusį gerų 
naujienų, seržantas nėmaž nepanėšėjo. 

— Išnaršėme visur, - pasakė Henlonas, - ir nič- 
nieko neradome. Nei banko knygelių, nei pinigų, 
kuriuos galėtume sieti su Žmogžudystėmis, nei 
kraujo ant drabužių ar batų... nieko! 

— Dėmių kur nors turi būti. - Frostas negalėjo 
susitaikyti su nesėkme. — Pasak patologo, žudikas 
tiesiog maudėsi kraujyje. 

— Ekspertai apieškojo du kartus. Kraujo nė Žen- 
klo. Be to, Goldo motina prisiekinėja, kad tais va- 
karais, kai žudytos senutės, jis būdavo su ja. 

— Meluoja. Goldas - žudikas, kepurę duodu pri- 
šikti. — Inspektorius koja piktai pabrūžino linoleu- 
mą. — O kaip jo mašina? Joje kraujo ieškojote? 

Henlonas linktelėjo. 

— Ekspertai iščiupinėjo kiekvieną colį — nieko 
nepešė. 

Frostas dar niršiau patrynė linoleumą. Reikalai 
klostėsi nekaip. Kai išgirdo energingai atkaukšint 
skyriaus viršininką, kuriam knietėjo kuo greičiau 

išgirsti apie dar vieną Dentono kolektyvo pergalę, 
inspektoriaus širdis nusirito į kulnus. 

— Iškilo šiokių tokių kliūčių, — pasakė jis Male- 
tui. - Neradome jokių įkalčių, o motina Goldui už- 
„tikrina neginčytiną alibi. 

Skyriaus viršininkui net žandikaulis atkrago. 

— Bet juk sakėte man, kad turite svarų įrodymą. 
Pirštų atspaudus! 

— Deja, viršininke, jie - ne tokie svarūs, kaip ti- 
kėjomės. Goldas sugebėjo pasiteisinti. 

— Namus iškrėtėte? 

— Nieko neradome, - už Frostą atsakė Henlonas. 

Maletas dirsčiojo tai į inspektorių, tai į seržantą. 

— Tad kokių įkalčių prieš jį turite? - paklausė 
galiausiai. 

Frostas neramiai pamindžikavo. Jam buvo liku- 
si tik nuojauta. Inspektorius žinojo, kad Skerdikas 
- Goldas. Žinojo, bet įrodyti negalėjo. 

— Jūsų tylėjimas iškalbingas, Frostai, - pratrūko 
bartis Maletas. - Susimovėte. Karštligiškai skubė- 
jote veikti, pirmiau nepatikrinęs faktų. Jei Goldas 
ir yra Skerdikas, nors tai dar anaiptol neaišku, da- 
bar bus tik atsargesnis — dėkui jums. Neturėdami 
įkalčių, laikyti jo čia nebegalime. — Skyriaus virši- 
ninkas prikando lūpą. - Ačiū Dievui, pirmadienį 
grįžta inspektorius Alenas, taigi pradėsime dirbti 
kaip pridera. - Maletas apsigręžė ir jau buvo benu- 
einąs, tik staiga stabtelėjo ir smogė Žemiau juos- 
mens: - Inventorizacijos blankai užpildyti? 

— Beveik, - atsakė Frostas. 

— Galiu užtikrinti valdybą, kad šįvakar bus iš- 
siųsti? 


472 


- Žinoma. 

Sakyk mulkiams tai, ką jie nori išgirsti, paskui 
kaip nors pasiteisinsi —- tokia buvo Frosto filosofija. 
Jis išsiblaškęs išsiėmė cigaretes ir tik tada susizgri- 
bo jau rūkąs. 

— Ką ketini daryti? - pasiteiravo Henlonas. 

— Nulėksiu pasišnekėti su Goldo motina ir gal- 
būt ji pakeis savo versiją. 

— Būk atsargus, jos širdis silpna, - priminė ser- 
žantas. 

— O mano - pūslė, taigi mes - lygūs. - Jau gero- 
kai paėjėjęs koridoriumi, Frostas atsigręžė ir sušuko: 
— Gal ir bergždžias bus darbas, bet vis dėlto pasiųsk 
ką nors į parduotuvę, kur Goldas uždarbiauja. 


Goldas gyveno vos už poros žingsnių nuo Jubi- 
liejaus bloko, kurio viename namų Frostas prieš ke- 
lias savaites... kur ten savaites... dienas rado mumiją. 
Siauras akligatvis, iš abiejų pusių apstotas senoviš- 
kų namų, buvo ankštai pristatytas automobilių, tad 
nuovados mašinėlę Frostui teko palikti už kampo. 

Kai jis pravėrė juodus geležinius vartelius, šie 
sugirgždėjo. Duris atidariusi moteris baugščiai at- 
šlijo. Ji laukė grįžtančio sūnaus, o atėjo šit kažin 
koks vyriškis su nešvariu apsiaustu ir megztu kaš- 
toniniu šaliku, bet kaip apsuktu aplink kaklą. Mo- 
teris jau norėjo užtrenkti duris, bet jis suskubo at- 
kišti laminuotą kortelę su spalvota nuotrauka ir 
prisistatyti: 

— Kriminalistas inspektorius Frostas. 

Ji įsižiūrėjo pirmiau į fotografiją, paskui — 
į žmogų. Šiokio tokio panašumo būta. 

— Tų policininkų man jau gana. Kur mano sūnus? 

Frostas drąsinamai nusišypsojo ir pasakė: 

— Roniui viskas gerai. Šiuo metu jis nuovadoje 
geria arbatą. 

— Pataisiau jam vakarienę. 

Inspektorius išsyk užuodė iš virtuvės sklindan- 
tį gardų, šiltą kvapą. 

— Gerai tam Roniui. Ar galėtume šnektelėti? 

Ponia Gold dar kartą pažvelgė į tarnybinį pažy- 
mėjimą. 

— Arjūs tikrai policininkas? 

— Tikrai, tikrai, — atsakė Frostas, jai iš paskos 
žengdamas į koridorių; — nors mano viršininkas 
kartais suabejoja. 

Viduje visu garsu blerbė radijas. Dujinė viryklė 
nedidelę virtuvėlę buvo gerai prikaitinusi. Kvepėjo 
dešra ir svogūnais. Raudonos ir baltos spalvų lan- 
guota staltiese užklotas stalas buvo padengtas vie- 
nam - peilis, šakutė, buteliukas su HP padažu. Ins- 
pektorius nusivyniojo šaliką, išsiėmė iš kišenės ža- 
lią aplanką ir atsisėdo. 

— Kaip gardžiai kvepia, - pagyrė šeimininkę. 

Ši atlenkė orkaitės dureles ir žvilgtelėjo vidun. 

— Dar kiek, ir bus nebevalgoma. Kada grįš ma- 
no sūnus? 

— Sunku pasakyti, — išsisuko nuo tiesaus atsa- 
kymo Frostas. 

Moteris pasistatė kėdę prie stalo ir atsisėdo 
priešais inspektorių. Žilaplaukė buvo veikiausiai 
vos įžengusi į šeštą dešimtį, bet atrodė vyresnė. 
Protarpiais ji nervingai šyptelėdavo, o rankos judė- 
jo be paliovos: pašiojo prikyštę, lygino staltiesėš 


474 


raukšles, taisė ir šiaip tiesiai padėtus peilį su šaku- 
te. Nervų maišelis, pagalvojo Frostas. Vėl nusišyp- 
sojęs pasakė: 

— Tikiuosi, netrukdau jums užkaisti arbatos? 

— Na ir įžūlumas! - nusistebėjo ponia Gold. - 
Čia jums ne restoranas. - Vis dėlto vandens į vir- 
dulį pripylė. Kai pasuko dujinės rankenėlę, pliūp- 
telėjusi užsidegė ugnis. - Kodėl sūnaus dar nepa- 
leidžiate? 

— Ponia Gold, kaltinimas žmogžudyste - labai 
rimtas dalykas, - atsakė inspektorius. 

Tuo metu moteris siekė arbatžolių dėžutės, ir 
Frostas pastebėjo, kaip įsitempė jos nugara, bet, kai 
ji atsigręžė, veide nekrustelėjo nė raumenėlis. Po- 
nia Gold nukabino nuo kabliukų du puodelius, o 
kai statė juos ant stalo, jos rankos vos pastebimai 
drebėjo. 

— Jis — geras vaikas, - kategoriškai pasakė ji. — 
Labai geras. 

Ant spintelės stovėjo ponios Gold nuotrauka - to- 
kia pat kaip paimtoji iš sūnaus piniginės, tik didesnė. 

— Arjis ilgisi tėvo? —- paklausė Frostas. 

Ji išsyk susiraukė. 

— Tėvas mirė, kai Roniui buvo treji. Vargu ar jis 
prisimena. 

Inspektorius kažką atjaučiamai numykė ir paty- 
lėjęs tarė: | 

— Jūsų vyras negalėjo būti senas. Kaip jis mirė? 

— Nusižudė, - nudelbusi akis, atsakė moteris. — 
Frosto nuostabai, tuojau pat pridūrė: — Jį kamavo 
sunki depresija. Šoko po traukiniu Naujosios ga- 
tvės stotyje. 

— Ir jūs viena užauginote Ronį? 

Ji įniko energingai maišyti arbatą arbatinuke. 

— Man reikėjo dirbti. Jį užaugino močiutė. - Po- 
nia Gold vėl uždengė arbatinuką ir pripylė abu 
puodelius. - Laimės vaikas nematė. Močiutė buvo 
labai griežta. Mušdavo jį. Mano mažulėlį. - Ji pa- 
stūmė puoduką inspektoriui. 

— Man labai gaila. - Kad ir kaip Frostas ramdė 
jaudulį, kai reikėjo pamaišyti cukrų, jo ranka dre- 
bėjo. Jei anksčiau ir buvo kokių abejonių, dabar jis 
jau žinojo tikrai: Skerdikas — Goldas. 

— Turbūt todėl, kad buvo mušamas močiutės, 
Ronis neapkenčia senų žmonių? - Inspektorius pa- 
sistengė tai ištarti kuo atsainiau. 

Moters veidas persimainė. 

— Ką norite tuo pasakyti? 

— Ponia Gold, mudu abu žinome ką. Ronis - jū- 
sų sūnus, todėl norite jį apginti. Suprantu jus. Bet 
jis jau nužudė keturias senutes ir gali nužudyti dar 
daugiau. 

Ji išdidžiai atkišo smakrą. 

— Gerkite savo arbatą ir eikite iš kur atėjęs! - at- 
šovė šaltai. 

Frostas paėmė lapą su surašytomis žmogžudys- 
čių aplinkybėmis ir pamosavo moteriai prieš veidą. 

— Ponia Gold, mano kolegoms jūs melavote. Nė 
vieną tų vakarų jo nebuvo namie. Jis tada žudė se- 
nutes. Šitaip jūsų sūnus smaginasi. 

— Aš niekada nemeluoju, — pasakė ji. 

Inspektorius įsmeigė žvilgsnį poniai Gold į 
akis. Ji jo neatlaikė. Tada Frostas išėmė iš žaliojo 
aplanko aukų nuotraukas ir išdėliojo ant stalo. 

— Pažvelkite, - tarė, durdamas pirštu į pačią bai- 
siausią. - Šit ką nuostabusis jūsų sūnelis išdarinėja, 
keršydamas močiutei. 

Staiga Frostas išgirdo aiktelėjimą, kuris tučtuo- 
jau virto nieko gero nežadančiu gargaliavimu. Jis 
perkreiptas, pamėlęs, ji stvarstėsi už krūtinės. Šir- 
dies priepuolis! Ją ištiko širdies priepuolis! 

— Kur tabletės?! - sušuko inspektorius. 

Ponia Gold tik sugargė ir drebančiu pirštu šiaip 
ne taip parodė į spintelę. Kol Frostas surado vais- 
tus, ji spėjo nualpti. Jis pakišo moteriai po liežuviu 
plonytę lyg ostija tabletę, o kita ranka sugraibė ki- 
šenėje radijo siųstuvėlį. 

— Frostas - Operatyviojo valdymo centrui, — 
prabilo ir susivokė neprisimenąs adreso. - Aš — 
Goldo namuose. Skubiai siųskite greitąją. 


Maletas nerimavo. Bėdos su Goldo motina jam 
trūko mažiausiai. Frosto cigaretės dūmai atplaukė 
iki skyriaus viršininko, šis užsikosėjo, susopo gal- 
vą. Maletas demonstratyviai pasivėdavo. Inspekto- 
rius išsiėmė cigaretę iš burnos, bet, nukratęs ant ki- 
limo pelenus, vėl įsikando. Suviauksėjo telefonas. 
Skyriaus viršininkas griebė ragelį ir akmenine vei- 
do išraiška išklausė kas jam sakoma. 

— Dėkoju, - tarstelėjo ir, padėjęs ragelį, įsmeigė į 
Frostą rūstų žvilgsnį. — Skambino iš ligoninės. 
Priepuolio būta nesunkaus. Per naktį ji dar pabus 
ligoninėje, o rytą tikriausiai važiuos namo. 

Inspektorius, iš palengvėjimo mažne suprakai- 
tavęs, klestelėjo ant kėdės. 

— Ačiū Dievui. Rytoj dar kartą pamėginsiu su ja 
pasikalbėti. Manau, Goldas liks be alibi. 

Maletas nusiėmė akinius ir pasitrynė akis. 

— Jūs prie ponios Gold net neprisiartinsite. Ga- 
na jau pridarėte rūpesčių. Žinodamas, kad moteriš- 
kės širdis silpna, vis tiek rodėte tas siaubingas nuo- 
traukas. 

— Jos sūnaus papjautų senučių. Nesirūpinkite, 
viršininke. Rytoj būsiu atsargesnis. 

- Jokio „rytoj“ nebus, - griežtai pasakė Maletas 
ir, trinktelėjęs kumščiu į stalviršį, susiraukė. Jam 
vėl suskaudo galvą. 

— Goldo alibi reikia paneigti. - Frostas nenorėjo 
nusileisti. 

— Tarkime, paneigsite. Tarkime, motina patvir- 
tins, kad nė vieną tų vakarų, kai žudytos senutės, 
sūnaus nebuvo namie. Tai vis tiek reikš, kad jis 92- 
lėjo nužudyti... jūs vis tiek neturėsite nė menkiau- 
sio įkalčio, patvirtinančio, kad Goldas tikrai žudė. 
Frostai, man reikia įrodymo. Ne įtarimo, ne nuo- 
jautos, o seno gero, patikimo įrodymo. 

— Leiskite pasikalbėti su motina, ir aš atnešiu 
jums įrodymą. 

— Ne! — Maletui smelkė galvą, ir jis tik troško, 
kad inspektorius kuo greičiau liautųsi priešgynia- 
vęs ir eitų sau. 

— Tada man tenka Goldą paleisti, - suimtas ne- 
vilties, pasakė Frostas. 

— Tai, - šaltai atkirto skyriaus viršininkas, - jū- 
sų rūpestis. 

Inspektorius išeidamas trenkė durimis, ir Male- 
tui galvą vėl pervėrė skausmas. Jis susiraukė. Kak- 

ta varvėjo prakaitas. Skyriaus viršininkas ištraukė 
stalčių ir siektelėjo aspirino. Jau žinojo, kad bus 
prikibęs tas prakeiktas virusas, bet pasiduoti neke- 
tino. Juk jeigu jis atgultų, viršiausiojo pareigos sa- 
vaime atitektų Frostui. Kad jis, Maletas, leistų tam 
apkiautėliui vadovauti skyriui? Nieku gyvu! 


Gilmoras laukė Frosto prie Kvotos kambario 
durų. 

— Goldas užsičiaupė. Pagrasino iškelti mums by- 
14 už žiaurų elgesį su jo motina ir perspėjo neištar- 
siąs nė žodžio, kol nebus advokato. 

— Paleidžiame, - tarė Fostas ir persakė seržantui 
savo pokalbį su Maletu. - Bet vis tiek nenuleisime 
nuo jo akių. Jei pasiseks, rasime tą sumautą įkaltį. 
Blogiausiu atveju gal bent sutrukdysime Goldui iki 
pirmadienio, kol grįš Alenas ir perims bylą, nužu- 
dyti dar vieną senutę. 

— Ar aš būsiu priskirtas inspektoriui Alenui? — 
viltingai pasiteiravo Gilmoras. 

— Deja, taip. 

Seržantas apsimetė nusivylęs. 


— Aš tiesiog neturiu ką pasiųsti sekti Goldą visą 
parą, - ėmė teisintis Džonis Džonsonas. 

— Teks surasti, — atsakė Frostas. - Man nesvar- 
bu, ką pasiųsi - uniformuotus ar su civiliais dra- 
bužiais, šunininkus ar kokius klipatas... Svarbiau- 
sia, kad nė sekundės neišleistume to galvažudžio 
iš akių. 

— Ar tu įsitikinęs, kad jis ir yra Skerdikas? - pa- 
klausė Džonsonas. - Jei mesime visas pajėgas ne 

tam žmogui sekti, o tikrasis Skerdikas papjaus dar 
ką nors, apsijuoksime negyvai. 

— Pasikliauk manimi. 

— Džekai, kai tik tavimi pasikliaunu, įklimpstu 
į mėšlą iki ausų. - Džonsonas atsiduso. - Tiek to, 
pasistengsiu. 

Sučirškė telefonas. Iš „Oxfamo“ parduotuvės 
skambino Bertonas. 

— Inspektoriau, gal galėtumėte atvažiuoti? Gol- 
do.spintelė čia prikimšta jo daiktų, bet aš negaliu 
jos atrakinti. 

— Mes važiuojame į „Oksfamą“, — perspėjo 
Džonsoną Frostas. 

— Pirksi kostiumą?! - pavymui šūktelėjo nuova- 
dos seržantas. 


Iki bankroto „Oxfamas“ buvo mažmeninė kili- 
minių dangų ir baldų parduotuvė. Vedami Bertono 
ir lydimi protekine tursenančios prakaulios vady- 
bininkės su žaliu darbiniu chalatu, Frostas ir Gil- 
moras pro eiles kabyklų su dėvėtais drabužiais ir 
krūvas virtuvės rykų nužingsniavo į parduotuvės 
galą ir trumpu akmeninių laiptų maršu nulipo į 
rūsį. Konsteblis spūstelėjo jungtuką ir lemputė be 
gaubto apšvietė nedidelę akmens plytelėmis grįstą 
patalpą su senovišku kietojo kuro katilu, kuris rau- 
gėdamas spjaudėsi karštu garu. Čia pat žvilgėjo į 
krūvą suverstos anglys. Kairiau katilo buvo dar 
vienos durys. Pro jas visas ketvertas pateko į siau- 
rą koridorių, palei kurio sieną stovėjo šešios meta- 
linės šviesiai pilkos spintelės. 

— Goldo šita. - Bertonas parodė į paskutinę. 

atrodė neįveikiama, ir išsiėmė iš kišenės visrakčių 
rinkinį. Vadybininkė išsyk sunerimo. 

— Tikiuosi, orderį turite? - paklausė. 

— Žinoma, - griežtai atsakė inspektorius ir pa- 
žvelgė į moteriškę taip, kad ši neišdrįso paprašyti 
parodyti dokumentą. 

Spynelė atsirakino iš antro karto. Frostas suėmė 
už rankenėlės. Vadybininkė, išpūtusi akis, pripuolė 
pasmalsauti. 

— Galjūs, ponia, verčiau atsitraukite, - perspėjo 
ją inspektorius. — Čia gali būti paslėptas lavonas. 

Moteris išsigandusi šoko atatupsta ir primynė 
Gilmorui koją. 

— Abrakadabra! - šūktelėjo Frostas ir atidarė du- 
reles. 

Spinta buvo prigrūsta dėvėtų vyriškų drabužių, 
visiškai nubrizgusių ir dar pakenčiamos būklės 
įvairiausių stilių ir spalvų švarkų, kelnių, marški- 
nių. Vadybininkė nustėrusi aiktelėjo. 

— Atrodo, ponia, Goldas tuštino jūsų atsargas, — 
pasakė inspektorius. 

- Nesuprantu. Ronis - toks mielas vaikinas. Vi- 
są gyvenimą juo pasitikėjau. 

— Daug kam jis atrodo mielas, - šyptelėjęs tarė 
Frostas. - Ką konkrečiai jis čia dirba? 

— Vairuoja furgonėlį. Surenka iš žmonių aukoja- 
mus daiktus. Taip pat pristato pirkėjams jų įsigytas 
na katilą. 

— Ne Žmogus, o tikras lobis, - nusišaipė inspek- 
torius. — Bala nematė tų drabužių. Neabejoju, Gol- 


481 


das ras, kaip pasiteisinti. - Jis pakreipė galvą ir įsi- 
klausė. - Atrodo, į parduotuvę kažkas užėjo. - Kai 
tik vadybininkė išskubėjo į prekybos salę, Frostas 
įniko peržiūrinėti drabužius. - Visi Goldo dydžio, 
vadinasi, sau juos ėmė. 

— Na apšvarino parduotuvę. Didelis čia daiktas, 
— numykė Gilmoras. 

— Ne ten žiūri, sūnau. - Inspektorius pastebimai 
jaudinosi. Išskleidęs suplėšytus dažais aptaškytus 
džinsus, jis pridūrė: — Beveik vien skarmalai. Tad 
kuriam galui juos vogti? 

— Pasiduodu, nežinau - gūžtelėjęs pečiais, abe- 
jingai prisipažino seržantas. 

— Ant Goldo drabužių nerasta nė dėmelės krau- 
jo. Spėju, jam labai pravertė senų drabužių atsar- 
gos. Tokių, kuriais apsirengi tik kartą, - eidamas 
žudyti. 

— O nužudęs sudegini drabužius katilo pakuro- 
je! Taip paprasta, kad net genialu! - apstulbęs pri- 
dūrė Gilmoras. 

Jie grįžo į katilinę. 

— Ar nevertėtų užgesinti ugnies? - pasiūlė ser- 
žantas. - Galėtume išnaršyti pelenus. Juose tikriau- 
siai yra likę nesudegančių detalių — sagčių, knie- 
džių, užtrauktukų. 

— Nieko neįrodytume, — įsiterpė Bertonas. — 
Prieš jums atvažiuojant, kalbėjau su vadybininke. 
Jie čia gauna nemažai drabužių su parazitais arba 
pernelyg nešvarių, kad galėtų pardavinėti. Tokius 
meta į pakurą. 

— Po šimts plynių! - Frostas spyrė į katilą. - Tas 
nevidonas pernelyg protingas. Arba jam neapsako- 

mai sekasi. Jei norime įkalčių, teks nustverti Goldą 
už rankos. — Inspektorius pasirąžė ir garsiai nusi- 
žiovavo. — Važiuokime, Gilmorai, nusnūsti. Užpa- 
kaliu jaučiu, naktis bus sunki. 


Gilmoras įžengė per slenkstį ir uždarė duris. 
Namuose buvo keistai tyku. Turbūt Liza išėjusi ar- 
ba lovoje, pagalvojo jis. Kad nepažadintų miegan- 
čios liūtės, koridoriumi nutykino pirštų galais. Laik- 
rodis svetainėje tiksėjo labai jau garsiai. Arba taip 
tik atrodė spengiančioje namų tyloje. 

Lizos atsisveikinimo laiškutis buvo užkištas už 
veidrodžio rėmelio ant židinio atbrailos. Parašytas 
ant brangaus melsvo monograma papuošto laiški- 
- nio popieriaus, kurio rinkinį Frenkas kadaise pa- 
dovanojo Žmonai gimtadienio proga. Jo vardas ant 
voko buvo greitosiomis brūkštelėtas žaliu rašalu. 
Frenkas perskaitė laišką ir nuskubėjo į miegamąjį 
patikrinti. Nepaklota lova buvo tuščia, Lizos spin- 
ta taip pat. Jis užėjo į vonią. Žmonos tualetinių 
reikmenų ten irgi nebebuvo. 

Nulipęs žemyn, Frenkas prisikliukino į stiklą 
gėrimo ir dar kartą perskaitė laiškutį. Nuliūsti jis 
neįstengė. Išlenkęs gėrimą, voką padėjo į stalčių, 
ant neapmokėtų sąskaitų, ir vėl užlipo į viršų, į 
tuščią miegamąjį. 

Vos padėjęs galvą ant priegalvio, nugrimzdo į 
kietą, ramų, besapnį miegą. 

PENKTADIENIS. NAKTINĖ PAMAINA (1) 


Seržantas Bilas Velsas sutirtėjo ir, tikėdamasis 
iš radiatoriaus išspausti bent kiek šilumos, iki galo 
atsuko termostato rankenėlę. Veltui stengėsi. Į pri- 
imamąjį netrukus užsukęs Maletas, burnodamas, 
esą čia karšta kaip atogrąžose, termostatą vėl pri- 
suko. Lengva jam, kabinete pasistačiusiam trijų ki- 
lovatų šildytuvą, šnekėti, kai nereikia gūžtis šitoje 
pašiūrėje, kur nuolat varstomos durys ir ūžauja 
štorminiai vėjai. 

Durys pastumtos atsivėrė, ūžtelėjo vėjas, o 
drauge su juo į priimamąjį įžengė Džekas Frostas, 
šaliku apsivyniojęs pusę veido. Pro priešingas du- 
ris, nešinas arbata seržantui, įėjo Bertonas. 

— Kas girdėti apie gražuoliuką Ronį? — pasiteira- 
vo inspektorius, sudėjęs rankas ant radiatoriaus. 

— Septynios dvidešimt dvi atvažiavo į ligoninę 
ir išsivežė motiną namo, - atsakė konsteblis. 

— Jau išsivežė? Maniau, daktarai laikys ją per 
naktį. 

— Jai buvo ne taip blogai, kaip atrodė. 

— Taip ir žinojau. Apsimetinėjo, gyvatė. Kur 
Goldas dabar? 

— Namie. Koljeris ten budi. 

Subirbė telefonas. Velsas pakėlė ragelį ir mikrofo- 
nui parodė perkreiptą grimasą. Skambino Maletas. 

— Ieškote inspektoriaus Frosto, pone? - Ieškomasis 
energingai papurtė galvą. - Deja, šiuo metu jo čia nėra. 

— Netrukus važiuosiu namo, - pasakė skyriaus 
viršininkas. - Atrodo, nesveikuoju. Kas naujo? 

— Kai užsidarys aludės, gali pradėti pliektis gau- 
jos. Ar galiu paprašyti kitų skyrių pagalbos, jei pri- 
reiktų? 

— Neprireiks, - atsakė Maletas. — Tiesiog pasiųs- 
kite visus mūsiškius, kurie bus po ranka. 

— Pone, inspektoriui Frostui reikės kuo daugiau 
žmonių. Sekame Goldą, - priminė Velsas. 

— Seržante, inspektoriui Frostui privalote padėti 
visomis išgalėmis. Pirmenybė - abiem operacijoms. 
Tikiuosi, sugebėsite užtikrinti, kad viena kitai jos 
nepakenktų. — Tai taręs Maletas padėjo ragelį. 

— Abiem operacijoms pirmenybė ir viena negali 
„ kliudyti kitai! —- bejėgiškai suburbėjo Velsas. - Tas 
niekšas žino, kad tai neįmanoma, užtat ir nusiplau- 
na rankas. Kodėl amžinai mane užgriūna atsako- 
mybė? —- Seržantas pasipiktinęs atsigręžė į Frostą. 
— Juk tu - vyresnysis pareigūnas. Tau ir reikėjo at- 
siliepti. 

— Manęs čia nebuvo, - atkirto inspektorius. — 
Pats taip sakei Maletui, girdėjau. 

Frostas išskubėjo pasiimti Gilmoro, o Velsas li- 
ko Žiopsoti į tuščią puodelį. Jis ne iš karto suvokė, 
kad jo arbatą išgėrė inspektorius. 


Policijos konsteblis Koljeris kramsnojo sūrainį. 
Jo automobilis ankšto aklagatvio gale stovėjo tuo- 
jau už kreminio „Ford Consulo“, kurio savininkas, 
matyt, buvo nusprendęs, kad mašina geriau atro- 
dys žalia, bet spjovė į tą užmačią, vos nudažęs vie- 
ną priekinį sparną. Konsteblio siųstuvėlio, kuržuo 

jis kas penkiolika minučių pranešdavo, jog praneš- 
ti nėra ko, garsas buvo prisuktas, kad pokalbių su 
nuovada nenugirstų koks praeivis. Koljeris nenu- 
leido akių nuo vidurinio bloko namo. Priešais jį 
stovėjo Goldo „Vauxhall Astra“. Konsteblis iš savo 
pozicijų automobilio nematė. 

Jis pakreipė riešą ir dirstelėjo į laikrodį. Be pen- 
kiolikos dešimt. Kiūtojo čia jau kokias dvi valandas. 
Staiga konsteblis, užpakalinio vaizdo veidrodėlyje 
pastebėjęs siluetus, sustingo per pusę kąsnio. Palei 
sieną vogčia, akivaizdu, kad su piktais kėslais, arti- 
nosi du vyrai. Koljeris pasislinko žemyn, dar nu- 
lenkė galvą ir ėmė laukti. Staiga automobilio stogas 
sudundėjo it būgnas, durelės atsilapojo. 

— Koljeri, bene žaidi „ku kū“? 

Konsteblis susidrovėjęs išsišiepė ir paspyrė po 
sėdyne geltoną greitojo maisto pakuotę. Jį aplankė 
inspektorius Frostas ir tasai naujokas, Gilmoras. 

— Pone, pastebėjau jus atsėlinančius. Maniau, 
vagišiai, ieškantys neužrakintų automobilių. 

Frostas ir Gilmoras įsitaisė ant užpakalinės sė- 
dynės ir mašina išsyk pagrimzdo. 

— Kas girdėti? - pasiteiravo inspektorius. 

— Nieko, pone. Goldas namie. Grįžo su motina 
tuojau po aštuonių. Niekur nebuvo išėjęs. 

Frostas įtariai suraukė nosį. 

— Ar tik ne sūrainį užuodžiu? 

— Taip, pone, sukirtau vieną, — išraudęs atsakė 
konsteblis. 

— Automobilyje jį pasičirškinai, — nekaltai pa- 
klausė inspektorius, - ar kas nors pristatė? 

— Kas galėjo pristatyti? — nusistebėjo Koljeris, 
nesupratęs, kur inspektorius lenkia. 

— Buvai pasitraukęs iš posto, ar ne, šmiki tu? — 
aprėkė konsteblį Gilmoras. 

— Buvau ištisas valandas nevalgęs. Neužtrukau 
nė penkių minučių. 

— Nė penkių minučių! - liūdnai pakartojo Fros- 
tas. - Žinai, kiek visko gali nutikti per penkias mi- 
nutes? Aš net juodą dieną per tiek laiko paimčiau 
penkias moteris. Ar Goldo automobilis yra? 

Kad ir kaip Koljeris kraipėsi, Goldo mašinos 
matyti negalėjo - užstojo „Ford Consulas“. 

— Tikriausiai yra, - sumurmėjo konsteblis. 

— Tikriausiai?!. - užriaumojo Gilmoras. —- Kolje- 
ri, jei būsi sužlugdęs... 

— Iššok pažiūrėti, - paliepė Frostas, slėpdamas 
nerimą. | 

Koljeris tuojau pat grįžo. Inspektoriui mažne 
sustojo širdis, mat perbalęs jaunuolio veidas pasa- 
kė viską. 

— Pone, jo automobilio nebėra. Vaikai sako, nu- 
važiavo prieš kokias penkias minutes. 

„ —- Asile neraliuotas! - užriko seržantas. 

— Aš kaltas, - užstojo konsteblį Frostas. - Budėti 
čia turėjo dviese, ne vienas. - Jis pasiekė siųstuvėlį. 
— Frostas — Operatyviojo valdymo centrui. Ar gir- 
dite? 

Kai operatyvininkas atsiliepė, inspektorius pa- 
prašė visiems patruliams perduoti jo įsakymą — 
ieškoti Goldo „Vauxhallo“ ir pastebėjus nedelsiant 
pranešti. Jau važiuojant į nuovadą, Frostas staiga 
paukštelėjo delnu sau į kaktą. 

— Kaip iš karto nepagalvojau apie parduotuvę?! 
Juk Goldas gali mėginti sudeginti ten įkalčius! 

Tučtuojau susisiekęs su nuovada, inspektorius 
paprašė skirti Žmogų nuolat stebėti „Oxfamą“. 

— Neturiu nė vieno laisvo pareigūno, - atsakė 
Velsas. | 

—.Siųsk Žmogų nevaitojęs, - nukirto Frostas ir 
išjungė aparatėlį. 

Prie vienos aludžių jie išvydo būriuojantis iš 
kledaro furgono išlipusius jaunuolius. Šie buvo nu- 
siteikę karingai. 


Frostas sėdėjo Operatyviojo valdymo centre ir 
klausėsi kolegų radijo ryšiu vienas kitam siunčia- 
mų pranešimų. Peleninėje jam po ranka kūpsojo 
kaugė sumaigytų ilgokų nuorūkų. Į Velso padėtą 
puodelį arbatos inspektorius net nedirstelėjo. 

- Žioplys tas Koljeris, - suniurnėjo seržantas. — 
Ir ištaikyk gi šitaip — sudirbti operaciją pačią karš- 
čiausią savaitės naktį! 

— Ašją sudirbau, ne jis. - Frostas užsidegė naują 
cigaretę, pasiūlė užrūkyti ir Velsui. - Juk žinojau, 
kad Koljeriui trūksta patirties. Nereikėjo leisti jam 
sekti Goldo vienam. 

Policijos konsteblis Lambertas, centro budėto- 
jas, atsigręžė į Frostą. 

— Inspektoriau, muštynės „Dentono kariauno- 
je“. Chuliganų gauja niokoja aludę. Ar galiu pasiųs- 
ti kelias mašinas? 

— Vieną, - atsakė Frostas. - Kitų reikės man. 

— Vienos ten nepakaks, - mėgino prieštarauti 
Lambertas. 

— Vis geriau negu nieko. Tegul lekia visu garsu 
kaukindami sireną. Gal pasiseks, ir nuvažiavę alu- 

dę ras jau tuščią. - Inspektorius pamėtėjo cigaretes 
ir Lambertui. - Kai tik ten suvalys kraują ir žarnas, 
tegul toliau ieško Goldo automobilio. 

Frostas pagaliau sriūbtelėjo bjauraus skonio ar- 
batos ir nusipurtė. Lambertas tuo metu išsiuntė 
„Čarlį Astrą“ į aludę. Beveik tuojau pat jį užgriuvo 
dar vienas rūpestis. 

— Rimtas buitinis konfliktas Vikariato bloke. 
Kaimynai baiminasi, kad sutuoktiniai išgriaus na- 
mus. Vaikai verkia. Norėčiau pasiųsti ten mašiną, 
— pasakė konsteblis. 

— Tau mašinų paranoja, ar ką? Siųsk pėstįjį pa- 
trulį, - atšovė inspektorius. 

 — Pėsčiajam patruliui prireiks penkiolikos mi- 
.nučių nueiti iki Vikariato bloko. O ten vaikai... 

— Vaikams gerklių niekas neperrėš. O kokiai se- 
nutei taip nutikti gali — jei greit nerasime Goldo. 
Žinau, tas bestija šiąnakt eis į žygį. 

Lamberto ausinėse pasigirdo isteriški riksmai. 
Konsteblis vėl sunerimęs atsigręžė į Frostą. 

— Pone, muštynės aludėje nebesuvaldomos. Jau 
persikėlė į gatvę. Chuliganai daužo langus, niokoja 
automobilius. | 

Frostas atsiduso. 

— Ką gi, sūnau, tvarkykis. Siųsk ten tiek pajėgų, 
kiek reikia. 

Burnoje inspektorius jautė įsisenėjusį kartėlį. 
Rūkyti nėmaž nebenorėjo, bet vis tiek įsikando 
naują cigaretę. Viskas ėjo velniop. 

Nuotaiką praskaidrino Bertonas. Lambertas 
tučtuojau įjungė garsiakalbį, kad visi girdėtų, ką 
jis sakys. 

— Radau „Vauxhall Astrą“. Registracijos nume- 
ris: K— Kanada, X-iksas... 

— Bertonai, bala nematė tų raidžių! — sušuko 
Frostas, pagriebęs iš Lamberto mikrofoną. - Kur 
tas šunsnukis?! 

— Automobilis stovi Vedžvudo gatvėje. Atsitik- 
tinai pastebėjau. 

Inspektoriui pakako krustelėti antakius - Lam- 
bertas pašokęs parodė šalutinę gatvę stambaus 
mastelio plane ant sienos. Tas kvartalas buvo ap- 
leistas, paruoštas nugriauti. 

— Net nenutuokiu, ką Goldui ten veikti. Visi na- 
mai tušti, durys ir langai užkalti, - pasakė opera- 
tyvininkas. 

Frostas linktelėjo ir vėl kreipėsi į Bertoną: 

— Matai jį gerai? 

— Taip. Stoviu gatvės gale, žibintai išjungti. Ti- 
kiuosi, Goldas manęs nepastebės. - Akimirką paty- 
lėjęs Bertonas sukeikė: — Po velnių! 

— Kas atsitiko? 

— Jis irgi išjungė šviesas. Gatvės žibintų čia nė- 
ra. Visiškai tamsu. 

Inspektorius užmetė akį į planą. 

- Išvažiuoti jis gali tik pro tave, kitaip nėra kur. 

— Gerai, jeigu važiuos. O jei pėsčias... Tarp na- 
mų gali eiti bet kur. 

— Nieku gyvu nevalia jo paleisti. Jei Goldas au- 
tomobilyje, suimk ir vežk čionai... sugalvok kokią 
nors dingstį... už stovėjimą be šviesų... ar už ką kit- 
ką... Tik paskubėk. 

Laukdamas Frostas nekantriai barbeno pirštais į 
stalviršį. Pagaliau garsiakalbyje pasigirdo treškesys. 


490 


— Matau ieškomąjį automobilį, - pranešė Bertonas. 

— Bet ar sumautame ieškomajame automobilyje 
yra prakeiktas ieškomasis asmuo? — paklausė ins- 
pektorius. 

Konsteblis atsakė po pauzės: 

— Ieškomasis automobilis tuščias... kartoju: tuščias. 

— Velniai griebtų, — suvaitojo Frostas. - Kartoju: 
velniai griebtų! Ir tikriausiai jis ne nusimyžti išlipo? 

— Goldo niekur nematyti. 

Piktai suniurnėjęs inspektorius vėl atsisėdo. 

— Štai ką padaryk, sūnau. Prisiusiok į baką, su- 
badyk padangas, dar ką nors iškrėsk, kad tik Gol- 
das negalėtų važiuoti. Antraip jis nuvažiuos tą pat 
akimirką, kai tik nusisuksi. Privalome užkirsti tam 
kelią. 

Inspektorius, nervingai žįsdamas cigaretę, pa- 
lūkėjo. Galų gale garsiakalbis vėl sublerbė ir Berto- 
nas pranešė automobilį sėkmingai suluošinęs. 

— Šaunuolis! Paties Goldo nematyti? 

— Ne, pone. Čia išvis gyvybės - nė ženklo. Vai- 
duoklių gatvė. Išvien tušti namai. Palaukite... 

— Na kas? - nekantriai paklausė Frostas. 

— Man pasirodė, kad viename namų žybtelėjo švie- 
sa. Lyg degtuką kas būtų uždegęs. Eisiu pažiūrėti. 

— Būk atsargus. Būtinai palaikykime ryšį. 

Inspektorius vėl užsirūkė. Laukdamas naujie- 
nų, jis nenustygo ant kėdės. Su dviem puodeliais 
arbatos rankose atėjo Gilmoras. Padėkojęs jam 
Frostas šratinuku išmaišė arbatą. Kirbėjo nerimas. 
Kodėl, po galais, Bertonas taip ilgai nieko neprane- 
ša? Inspektorius jau ketino prašyti Lamberto su juo 
susisiekti, bet sudvejojo. Jei Bertonas patyliukais 


491 


seka Goldą, suveikęs radijo siųstuvėlis jį tik išduo- 
tų. Frostas pažvelgė į didelį sieninį laikrodį Lam- 
bertui virš galvos. Dar dvi minutės, ir jis paprašys 
operatyvininko paklausti konsteblio, ar viskas ge- 
rai. Bet dar neištiksėjus nė penkiasdešimčiai se- 
kundžių inspektorių apniko bloga nuojauta... lyg 
lediniai pirštai būtų perbėgę strėnomis. 

— Susisiek su Bertonu, - paliepė jis Lambertui. 
— Greičiau! 

— Operatyviojo valdymo centras - Bertonui. 
Prašau atsiliepti... - pasakė anas ir iš karto perjun- 
gė aparatą veikti imtuvo režimu. Iš garsiakalbio 
pasigirdo tik traškesiai. - Lambertas pabandė dar 
kartą: - Operatyviojo valdymo centras - Bertonui... 
ar girdite?.. Vietoj atsakymo - traškesiai. - Inspek- 
toriau, jis neatsako, - tarė operatyvininkas, nors 
Frostas ir pats viską girdėjo. 

— Bandyk be paliovos! - sušuko jis jau iš tarpdu- 
rio. —- Gilmorai, važiuojame tenai! 


Lyg tyčia įsižiebė raudona ir Gilmoras sustabdė 
automobilį. Teko laukti. Frostas kažką nekantriai 
niurnėjo, o kai tik sankryža ištuštėjo, liepė seržan- 
tui varyti. Kelmas nematė to šviesoforo. Jie prava- 
žiavo statybų kvartalą: aukštutėlius namų karka- 
sus, apstotus didžiulių kranų. Inspektorius, įtem- 
pęs regą, dairėsi pro šoninį langą. 

— Vedžvudo gatvė turėtų būti kažkur čia... - su- 
murmėjo jis. - Štai! - šūktelėjo pagaliau. 

Juodu vos nepražiopsojo posūkio. Gilmoras 
staigiai pristabdė automobilį ir, pavažiavęs atbuli- 
ne eiga, įsuko į tamsią šalutinę gatvę. Mirusią tuš- 

čių, belangių namų gatvę. Bertono mašina stovėjo 
ties sankryža. Tolėliau jie išvydo kitą automobilį. 
Pilką „Vauxhall Astrą“. 

Frostas kelis kartus iš visų plaučių pašaukė Ber- 
toną. Jam atsakė tik aidas, nuvilnijęs tarp namų 
vaiduoklių. 

— Antai! - Gilmoras parodė kažkokį juodą sta- 
čiakampį ant šaligatvio. 

Abu pripuolė pažiūrėti. Tai buvo policininko 
siųstuvėlis sukežusiu korpusu, veikiausiai sutryp- 
tas. Lipnus, pajuto Frostas, vos jį prilietęs. Inspek- 
žibintuvėliu. Kraujas ant pirštų buvo šviežias, ru- 
bino spalvos. Frostas iš kišenės išsiėmė savo siųs- 
tuvą ir, šiaip ne taip sugraibęs mygtukus, į mikro- 
foną išpyškino: 

— Visus laisvus pareigūnus nedelsiant atsiųsti į 
Vedžvudo gatvę! 

— Neturime ką siųsti, - atsakė Operatyviojo val- 
dymo centras. - Visi dirba. „Dentono kariaunoje“ 
įsiplieskė riaušės. 

— Atšauk žmones iš ten ir siųsk čionai... tučtuo- 
jau! Mūsų pareigūnas pakliuvo į bėdą! 

Nelaukdamas, kol Lambertas ims kaip nors pai- 
kai atsikalbinėti, inspektorius išjungė aparatą. 


Visų namų langus dengė gofruotos, cinkuotos 
skardos lakštai, o duris - sunkių lentų apkalos. Tik 
vienur kitur chuliganai buvo jas nuplėšę, duris iš- 
laužę. Į vieną tokių angų Frostas pašvietė žibintu- 
vėliu ir nedrąsiai įėjo į vidų. Koridorius buvo nu- 
žertas nuolaužomis, gaižiai trenkė pelėsiais. Vos 

žengus žingsnį, į visas puses cypaudamos išsilaks- 
tė Žiurkės. Dar paskubindamas graužikus, inspek- 
torius porą kartų spyrė. Netoli nuėjęs, jis išgirdo 
privažiuojant automobilį, tuojau sutrinksėjo dure- 
lės. Frostas išėjo laukan. Su Gilmoru stovėjo polici- 
jos konsteblis Džordanas ir dar keturi uniformuoti 
vyrukai. Operatyviojo valdymo centras atsiuntė 
tik penkis pareigūnus?! 

— Daugiau tiesiog nebuvo kam važiuoti, - pasi- 
teisino Džordanas. - Tie mušeikos aludėje pernelyg 
įsisiautėjo. 

Frostas nuplėšė celofaną nuo naujo pakelio, pa- 
vaišino visus cigaretėmis ir trumpai nusakė padėtį. 

— Manau, Bertonas nuėjo į vieną šitų namų ieš- 
koti Goldo. Grindys visur sutrešusios, laiptai įlūžę, 
turėklų daug kur tikriausiai nebėra, tad konsteblis 
galėjo susižaloti krisdamas. Bet kodėl siųstuvas 
čia, neaišku. - Jis iškėlė ir parodė kolegoms apara- 
tėlį. - Radome jį ant šaligatvio, štai ten, ir aš rimtai 
išsigandau. Šiaip ar taip, kol Bertono nerasime, ga- 
lime tik spėlioti, kas atsitiko. Pasiskiriame po na- 
mą ir ieškome. Tik atsargiai... tos griuvenos — su- 
mauti mirtinai pavojingi spąstai. 

Pats inspektorius pasirinko vidurinį namą, tą, 
prie kurio jie rado siųstuvą. Viduje dvelkė drėgme 
ir dūlėsiais. Apyblausis žibintuvėlio spindulys 
menkai skvarbė tamsą, vos apšviesdamas sutrešu- 
sias grindlentes ir gličias šiukšles. Durys dešinėje 
buvo uždarytos. Frostas stumtelėjo jas, labai atsar- 
giai nulenkęs rankeną. Gailiai suaimanavusios du- 
rys atsivėrė, už jų buvo tuščias, gūdus, šlapimu 
prasmirdęs kambarys. Inspektorius sėlino toliau, 

priešakyje kažkas čežėjo ir bėginėjo. Kairėje buvo 
laiptai su aplūžusiais, išorėn nusvirusiais turėklais. 
Priešais - dar vienos durys. Frostas atidarė jas koja 
ir atsidūrė šiukšlėmis užverstoje virtuvėje. Čia tren- 
kė kanalizacija, katėmis ir gendančiu maistu. 

Jis grįžo į koridorių ir kuo atsargiausiai, pati- 
krindamas kiekvieną pakopą, ėmė lipti laiptais. 
Pusiaukelėje sustojo ir, sulaikęs kvapą, įsiklausė. 
Viršuje kažkas sugirgždėjo. Kažkas ten buvo. Štai 
ir vėl tylutėliai čirptelėjo grindlentė. 

— Bertonai?.. - pusbalsiu pašaukė Frostas ir pa- 
laukė. 

Tyla. Ne, ne tyla! Kažkas sučežėjo ir vėl sugirgž- 
dėjo grindys. Žibintuvėlis ėmė mirksėti. Galiausiai 
spindulys virptelėjęs užgeso. Inspektorius trinkte- 
lėjo per korpusą delnu, tarsi išsigandęs žibintuvė- 
lis atsigavo, bet tuojau pat nusibaigė galutinai. 

Frostas palūkėjo, kol akys apsipras su tamsa, ir 
ėmė kopti. Staiga vėl nustėro. Kas tai? Inspektorius 
sustingęs klausėsi, bene išgirs kokį garselį. Tyla. 
Tyla, kuri aklinoje tamsoje prilygo riksmui. Bet 
kažkas... kažkas toje tamsoje buvo. 

— Bertonai?.. - vėl pašaukė jis. 

Jeigu ten Bertonas, kodėl, po velnių, jis neatsi- 
liepia? 

Frostas sugrūdo nebenaudingą žibintuvėlį į ki- 
šenę ir išsiėmė degtukus. Užkopė į laiptų aikštelę. 
Liepsnelė jau svilino pirštus. Patyliukais sukeikęs 
inspektorius ją užpūtė ir įbrėžė kitą degtuką. Deši- 
nėje buvo praviros durys. Jis paspyrė jas ir kyštelė- 
jo į vidų ranką su degtuku. Šis vos neiškrito. Mir- 
guliuojančioje švieselėje Frostas spėjo pastebėti ant 

grindų gulintį žmogų, jo veidą. Paskubomis įžiebė 
kitą degtuką. O Dieve, Bertonas! Prakaito nupiltas 
jo veidas buvo pilkšvai baltas, lūpos krutėjo. 

Frostas parklupo ant kelių, tiesiai į kažkokią ba- 
lą, jo kelnės iškart sušlapo. Inspektorius įbrėžė dar 
vieną degtuką. Klūpėjo jis kraujyje. Bertonas laikė- 
si už pilvo. Jo pirštais siureno raudonos srovelės. 
Konsteblis mėgino kažką pasakyti. Frostas priglau- 
dė ausį Bertonui prie lūpų. 

— Goldas. Šunsnukis. Padūrė mane. 

Konsteblio vokai suvirpčiojo ir jis užsimerkė. 

— Čionai! - iš visos sveikatos sušuko Frostas. Į 
siųstuvėlio mikrofoną jis greitakalbe išbėrė: - Fros- 
tas —- Operatyviojo valdymo centrui. Bertonas su- 
žalotas peiliu. Siųskite greitąją į Vedžvudo gatvę... 
tučtuojau! 


Greitosios darbuotojai raudonu apklotu pri- 
dengtą Bertoną apjuosė diržu ir įstūmė neštuvus į 
savo automobilį. Vienas pareigūnų įšoko iš paskos. 

— Traumatologijos skyriuje išvien jūsiškiai, — 
sėsdamas prie vairo, pasakė Frostui greitosios vai- 
ruotojas. - Kraujas liejosi upeliais, balažin kiek no- 
sių sulaužyta. Banditėlių gauja sulygino su Žemė- 
mis aludę ar ką ten. 

— Ojergutėliau, visai iš galvos išgaravo, - pagal- 
vojo inspektorius ir tuojau pat susisiekė su nuovada. 

— Gauname į kaulus, - pripažino Velsas. - Padė- 
tis tampa nevaldoma, o tas myžnius Maletas neke- 
lia ragelio. Drebina kinkas, mat gali prireikti ryž- 
tingų sprendimų. 

Priėjęs Gilmoras timptelėjo Frostui už rankovės 

ir, rodydamas į gigantišką krano strėlę, pasakė: 

— Pastebėtas Goldas. Statybose. 

— Po galais! - sukeikė inspektorius. Pasislėpti 
plačiai išsidriekusioje teritorijoje žudikui buvo vie- 
nas juokas. Frostas vėl kreipėsi į Velsą: — Kur Gol- 
das, žinome. Bet mums reikia daugiau Žmonių. At- 
šauk kelis iš aludės. 

- Negaliu, - atsakė nuovados seržantas. 

- Atšauk, ir kalba baigta. Tada paskambink į 
valdybą, tegul siunčia paspirtį iš kitų skyrių. 

— Maletas pasius. 

— Velniop Maletą! Siųsk vyrus čionai! 

— Džekai, - dvejodamas paklausė Velsas, - o jei- 
gu susimausime, ar prisiimsi atsakomybę? 

— O kada ašjos neprisiėmiau? 


Beveik dvidešimties kvadratinių akrų plote tu- 
rėjo iškilti didžiulis prekybos centras, daugybė ma- 
žesnių parduotuvių, du daugiaaukščiai verslo cen- 
trai, bet kol kas stūksojo tik pastoliais apkibdyti 
būsimųjų statinių griaučiai. Visą statybų teritoriją 
juosė tinklinė tvora. 

Automobilis purvinu laikinuoju keliuku priva- 
žiavo vartus. Užrašas raudonomis raidėmis skelbė: 
ĮEITI DRAUDŽIAMA. TERITORIJA SAUGOMA 
PALAIDŲ ŠUNŲ. Ant pagrindinių vartų kabojo 
spyna, bet šalia buvo mažesni - išlaužti. Purve už 
jų traukulių tąsomas unkštė rudos ir baltos spalvų 
kauburys. Peiliu sužalotas sarginis šuo. 

Gilmorui radijo ryšiu atėjo Žinia apie atsiųstą 
paspirtį. Trys randais aludės kautynėse pasipuošę 
kariai užsiėmė pozicijas kitoje statybų aikštelės pu- 

sėje ir buvo pasirengę žengti į priešo teritoriją. 

— Trijų negana, - pasakė seržantas. 

— Kiek turiu, tiek tau turės užtekti, taip sakė 
vyskupas artistei, - tarė Frostas ir, perėmęs siųstu- 
vėlį, įspėjo naujai atvykusiuosius būti atsargius — 
Goldas ginkluotas peiliu ir prireikus nedvejoda- 
mas juo pasinaudosiąs. - Ką gi, pirmyn! 

Tuojau už tvoros stovėjo žalias statybininkų na- 
melis. Frostas patraukė už rankenos. Durys buvo 
užrakintos. Tada pro langą žibintuvėliu pašvietė į 
vidų. Išvydo stalus, telefonus, braižymo lentas. 

Tolumoje sumirgėjo švieselės — kitos negausios 
inspektoriaus pajėgos taip pat leidosi ieškoti Žudi- 
ko. Visur dūnksojo iš statybinių medžiagų - kera- 
minių vamzdžių, betoninių blokų, polietilenu ap- 
trauktų plytų, cemento maišų - sukrautos kalvos ir 
kalnai. Nestigo ir technikos: buldozerių, žemrau- 
sių, kranų. Pats aukščiausias šių siekė padangę, 
vien jo atramos atrodė kaip milžiniški bokštai, o 
šešėlis klojo pusę teritorijos. Sunkvežimių ratų iš- 
maujota purvynė priminė Somos mūšio lauką. 

Pareigūnai darbavosi lėtai, kruopščiai. Teko ki!- 
noti plokštes, kuriomis buvo uždengtos tranšėjos, 
ir kitokias sunkenybes, plėšti nuo stoginių brezen- 
tinius ar plastikinius dangalus. Vyrai landžiojo 
tarp rakščiuotos medienos rietuvių ir po jomis, o 
kai nebeliko kur ieškoti, purvini, išsitaršę, paniurę 
susirinko krūvon. „Ar nesakiau?“ - bylojo Gilmoro 
išraiška. 

Frostas pavaišino visus cigaretėmis, jie ankštai 
susispietė, kad sukilęs vėjas neužpūstų degtuko 
liepsnelės. 

— Kas toliau? - paklausė Gilmoras. 

„— Dar sykį, drauguži, apieškosime teritoriją. 

— Goldas gali būti jau balažin kur atsidūręs. 

Inspektorius buvo pasiryžęs kautis iki galo. 

— Jis čia. Juokiasi iš mūsų. Žinau. — Staiga jis 
kilstelėjo ranką. - Kas tai? — Kažkurio siųstuvėlis 
marmėjo apie sužalojimus ir pareigūnų stygių. — 
Išjunk, - paliepė Frostas, ir aparatas tuojau pat nu- 
tilo. - Dabar klausykitės. 

Visi įtempė ausis. Niršiame vėjyje brazdėjo tin- 
klinė tvora, plazdėjo polietileninės dangos, zvimbė 
virš galvų laikinai nutiesti laidai. O dar viršiau, 
kokių dviejų šimtų pėdų aukštyje, tarsi iš skausmo 
vaitojo ir aimanavo didžiojo krano strėlė su signa- 
liniu žiburiuku pačiame gale. 

Staiga kad subildės! Visi atsigręžė. Džordanas, 
netyčia išgriovęs krūvą tuščių alyvos skardinių, tik 
droviai nusišypsojo. 

Frostas palingavo galvą. Kad ir ką jis pirmiau 
išgirdo, garsas nebepasikartojo. 

— Kranas! Neieškojome jo ant krano! - ūmai 
spragtelėjęs pirštais pasakė inspektorius. 

Visi suskato dairytis į viršų. Signalinis žiburys, 
mažytė šviesos dėmelė naktinio dangaus fone, at- 
rodė kaip dar viena žvaigždė. 

— Velniškai aukštai, - suniurnėjo Džordanas. 

— Iš tikrųjų, — pritarė Frostas, jau gailėdamasis, 
kad prasitarė. Į tokį gargarą tektų kopti amžinai. 

— Ten kažkas yra! - sušuko Gilmoras. 

Kai juodų debesų properšoje suspindo mėnulis, 
pareigūnai išvydo Goldą. Jis keberiojosi kopėčiomis 
kokių šimto pėdų aukštyje ir žvalgėsi žemyn, į juos. 

Frostas sudėjo delnus abipus burnos ir suriko: 

— Goldaaai, nebepaspruuuksiii! Įkliuvaaai! 
Ropškis žemyyyn! 

Įžūlų žudiko atsaką pagavęs nusinešė vėjas. 

— Leidžiasi, - pasakė Džordanas. 

— Ne, - paprieštaravo Frostas. - Kopia dar aukščiau. 

Atkraginę galvas, jie stebėjo Goldą, kol šį prari- 
jo tamsa. 

— Reikia šviesos, - pratarė inspektorius. 

Slysčiodamas ir kliuvinėdamas už visokio sta- 
tybinio gero, patrulio automobilis šiaip ne taip at- 
vingiavo iki krano, ir netrukus tamsą perskrodė 
galingo prožektoriaus spindulys, į viršų nusidriekė 
garuojantis baltas rėžis. Mažytis žmogeliukas 
aukštybėse vis dar kopė. 

Goldas jau buvo beveik prilipęs kranininko ka- 
biną. Jis karštligiškai stvarstėsi už skersinių, 0 vė- 
jas įnirtingai stengėsi atgniaužti jam pirštus. Kra- 
no strėlė girgždėjo, dejavo ir drebėjo. Goldas užsi- 
ropštė ant nedidelės aikštelės prie kabinos. 
Metalinis turėklas atrodė netvirtas, ir jis, vos pa- 
žvelgęs žemyn, dar ir prožektoriaus spindulio ap- 
žilpintas, susyk atsitraukė. Policininkai Žiopsojo 
užvertę galvas, 0 tasai su purvinu apsiaustu kažką 
rėkavo, nors kiekvienam kvailiui turėjo būti aišku, 
kad tokiame aukštyje nieko išgirsti neįmanoma. 
Vienas farų nubėgo iki automobilio ir kažką atsine- 
šė. Aa, garsintuvą. 

— Goldaaai, turėk proooto! Nebepaspruuuksi! 
Lipk žemyyyn! 

Atsiliepti nebuvo prasmės. Jie vis tiek neišgirs- 
tų. Bet faras buvo teisus. Jis nebeturėjo kur dėtis. 

Įkliuvo į spąstus. Dieve, kodėl taip nepasisekė? 

— Goooldaaai, lipk žemyyyn! — vėl sušuko tas 
mulkis. 

Lipti žemyn? Jis atsargiai pažvelgė kitapus tu- 
rėklo. Vieno žvilgsnio pakako, kad apsvaigtų gal- 
va, ir jis prisispaudė prie kabinos, apgraibomis ieš- 
kodamas ko įsikibus. Jeigu farams jo reikia, tegul 
užkopia ir pasiima. 

Strėlė virš galvos vėl gailiai suvaitojo, o tada nak- 
ties tylą pervėrė kitas garsas. Dviejų tonų sirena. 

Ugniagesių automobilis“ sustojo prie vartų, 
barzdotas vyresnysis atskubėjo pas inspektorių. 
Atrodė įpykęs. 

— Ar veterinarą šuniui iškvietėte? Jis dar gyvas. 

— Jau važiuoja, - atsakė Frostas, siusdamas ant 
savęs už tai, kad pamiršo vargšą šunį. Mirktelėjo 
Džordanui, šis paėjėjo į šalį ir susisiekė su operaty- 
vininkais. Inspektorius parodė į krano kabiną ir 
paklausė ugniagesio: - Mums reikia ten užsiropšti. 
Arjūsų keltuvas pasieks? 

Barzdyla dirstelėjo aukštyn ir papurtė galvą. 

— Jums prireiks suknisto sraigtasparnio. — Su- 
ėmęs abiem rankomis, jis papurtė prie krano bokš- 
„to pritaisytas kopėčias. Neatrodė labai tvirtos. — 
Teks ropštis šitomis. 

— Dar ko, - atšovė Frostas. —- Pakelkite mane, 
kiek įmanoma, keltuvu. Gal pavyks gražbylystėmis 
nuvilioti tą šūdžių žemyn. 


Keltuvo aikštelė trūktelėjo ir žemė staigiai pa- 


smuko žemyn, Frostui net teko įsikibti turėklų, kad 
neišgriūtų. Vos dirstelėjęs žemyn, jis tuojau pat nu- 

kreipė žvilgsnį kitur - visą dėmesį sutelkė į žemyn 
skriejančius aprūdijusius krano varžtus ir veržles. 

Po kurio laiko, inspektoriui pasirodė, kad pra- 
slinko ištisi šimtmečiai, keltuvas sulėtėjo ir galiau- 
siai vibruodamas sustojo. Ugniagesys timptelėjo 
Frostui už rankovės ir pratarė: 

— Aukščiau nebepakilsime. 

Inspektorius pažvelgė žemyn, į Žžaislinius auto- 
mobiliukus ir mažyčius žmogučius. Tada pažiūrėjo 
į viršų. Į dangų šaunančiame bokšte subolavo Gol- 
do veidas. 

— Bėgti nebėra kur! — sušuko Frostas. — Mesk 
peilį ir nukelsime tave ant žemės! 

Goldas kažką riktelėjo, bet vėjas tą pat aki- 
mirksnį sudraskė jo žodžius į skutelius. Balkšva 
žudiko veido dėmė pradingo. 

— Na, kas toliau? - paklausė ugniagesys. 

Nuolat kraginant galvą, Frostui įskaudo kaklą. 
Jis nusprendė bent kol kas į viršų nebežiūrėti. Prie- 
šais vėjas barškino metalines kopėčias, kuriomis 
buvo užlipęs Goldas. Kopti jomis neatrodė labai 
saugu. Inspektorius nusipurtė ir pasakė: 

— Dviese užlipę, gal jį ir įveiktume. 

— Galynėtis su peiliu ginkluotu pamišėliu - ne 
mūsų darbas, - griežtai atkirto ugniagesys. - Nu- 
ginkluokite jį ir į pagalbą mano vyrų gausite, kiek 
norėsite. O kol ginkluotas, sukitės, kaip išmanote. 

"Po šimts plynių! - pagalvojo inspektorius. Gal 
verčiau leistis žemyn ir laukti, kol žudikas išbadė- 
jęs pats nuolankiai nulips tiesiai į glėbį? Vis dėlto 
nugalėjo noras kuo greičiau užbaigti pradėtą dar- 
bą. Sugraibęs sagtį, Frostas atsisegė saugos diržą. 

— Padėkite perlipti ant kopėčių, - paprašė. 

Ugniagesys pažvelgė į jį nepatikliai. 

— Ar tikrai žinote, ką darote? 

— Aš, po galais, niekada nežinau, ką darau, - at- 
sakė inspektorius. 

Tarpas tarp keltuvo aikštelės ir krano kopėčių 
beregint gerokai išsiplėtė. Nelaukdamas, kol svei- 
kas protas sulaikys nuo beprotiško žingsnio, Fros- 
tas pralindo po turėklu ir, viena ranka tvirtai už jo 
laikydamasis, išmetė kitą į priekį, aklai vildamasis, 
kad ras ko įsikibti. Įsikibęs kopėčių skersinio, iš vi- 
sų jėgų jį sugniaužė, tada paleido turėklą ir antrąja 
ranka čiupo už to paties skersinio. Dabar inspekto- 
rius — kojos keltuve, rankos ant kopėčių - kabojo 
virš tuštumos. Kelio atgal nebebuvo. 

— Viską darote puikiai, - neryžtingai pagyrė jį 
ugniagesys. - Kelkite vieną koją. Tik laikykitės stipriai. 

Pastarojo patarimo nė nereikėjo. Inspektorius 
taip stipriai gniaužė skersinį, kad atrodė, jog pro 
pertemptą odą išlįs sąnarių kaulai. Frostas šoko iš 
keltuvo, kojos, ieškodamos kur atsistoti, sumatara- 
vo ore. Ir nerado jokios atramos. Skersinis pamažė- 
le slydo iš prakaituotų pirštų, o persigandęs ins- 
pektorius spardėsi it pašėlęs. Staiga dvi rankos su- 
griebė jam už čiurnų ir padėjo atsistoti ant siauros 
pakopėlės. 

— Ačiū, — išlemeno Frostas ir kibte prikibo prie 
kopėčių. Širdis daužėsi it patrakusi, jis stovėjo vei- 
du prisispaudęs prie šalto metalo ir nenorėjo žiūrė- 
ti nei aukštyn, nei žemyn, nei kairėn, nei dešinėn, 
troško tik atsidurti ant žemės — tegul verčiau čia 
kybotų kas nors kitas, o jis spoksotų į tą kvailį iš 
apačios ir garsiai stebėtųsi jo bukumu. 

— Ar kas negerai? — sunerimęs paklausė ugnia- 
gesys. 

— Viskas gerai, - pamelavo Frostas. — Tik noriu 
atgauti kvapą. 

Jis prisivertė vieną ranką perkelti ant kito sker- 
sinio. Paskui perkėlė antrą. Tada kilstelėjo vieną 
koją ir apčiuopė ja aukščiau esantį skersinį. Tai bu- 
vo paprasta. Kol nežiūrėjo žemyn. Taip pat papras- 
ta, kaip lipti kopėčiomis pora pėdų virš Žemės. 
Akimirką užmiršęs keblią savo padėtį, Frostas per- 
nelyg atsipalaidavo, ir koja nusprūdo nuo pakopė- 
lės. Mažne surikęs, jis drebėdamas įsikirto į kopė- 
čias, šios, trankydamosi į bokšto karkasą, barškėjo 
lyg dantys. Vėl ėmė pastiręs, iš įtampos geliančiais 
kojų raumenimis, skersinis po skersinio rabždintis 
aukštyn. Užlipsiu visai nukeipęs, be paliovos kar- 
tojo sau, tuo pat metu stengdamasis išmesti iš gal- 
vos vaizdą: Goldas peiliu lėtai rėžia jam, išsiplei- 
kusiam ant krano rėmo, gerklę. Bet netgi šitai ne- 
buvo taip atgrasu, kaip įsivaizduoti save atbulomis 
lipantį žemyn. O Dieve, niekada nebeatsidursiu ant 
žemės, pagalvojo inspektorius. 

— Jums puikiai sekasi! - atsklido balsas iš žemybių. 

Frostas pasiryžo dirstelėti apačion ir erdvėje sau 
po kojomis išvydo ugniagesio šalmo viršų. Suėmęs 
save į nagą, pasliuogė dar kiek į viršų. 

Jam teko įveikti siaubingą ruožą - viena ranka 
tvirtai laikantis už vienų kopėčių skersinio, įsisiū- 
bavus antrąja pasiekti kitas ir ant šių perlipti. Ačiū 
Dievui, viršus buvo nebetoli. Ausį rėžė erzinantis 
strėlės girgždesys, atrodė, milžinas nagu braižo 
stiklą. 

Pagaliau kopėčios baigėsi, pro srūvantį prakaitą 
Frostas ties pat veidu išvydo medinių lentų klojinį. 
Atplėšęs prie skersinio, regis, priaugusias rankas, 
jis įsikibo į krano rėmo strypus, griūte įgriuvo į 
aikštelę ir, nusiritęs ja, prisispaudė prie kranininko 
kabinos. Stengėsi laikytis kuo toliau nuo krašto. 

— Ar viskas gerai? — balsas, atrodė, sklinda iš 
šimto mylių gelmės. 

— Taip, taip! - šūktelėjo inspektorius, nors jautė- 
si anaiptol ne taip jau gerai. Apsičiupinėjęs greitai 
susirado cigaretę ir atsuko nugarą uraganiniam vė- 
jui, kuris tokiame aukštyje talžėsi be gailesčio. Že- 
mai kairėje mirgėjo iš lego kaladėlių pastatyto 
Dentono švieselės. Užplerpė Frosto siųstuvėlis. 

— Inspektoriau, - prabilo ant žemės saugiai sto- 
vintis Gilmoras, —- Goldas kitoje bokšto korpuso 
pusėje. Atrodo, stovi ten, ir tiek. 

— O ką dar jam daryti? - atsakė Frostas. Goldą, 
dėl kurio lyg beprotis čionai rabždinosi, jis buvo 
beveik pamiršęs. 

— Inspektoriau, atvyko ponas Maletas, - prane- 
šė seržantas. - Jis nori su jumis pasikalbėti. 

Tik Maleto čia ir trūko! Kur tau akiniuotis Ha- 
ris, neužuodęs kraujo! Kaip visada pasirengęs susi- 
glemžti visus nuopelnus, jei operacija nusisektų, ir 
niekuo dėtas, jei ištiktų nesėkmė. Staiga Frostui 
dingtelėjo, kad pasitaikė puiki proga įgyvendinti 
seniai puoselėjamą svajonę - apdergti skyriaus vir- 
šininką iš aukštybių. 

- Inspektoriau, kokia padėtis? —- paklausė Maletas. 

— Ketinu eiti ir įkalbėti Goldą nulipti. 

— Puiku. Padarykime tai be komplikacijų. Nu- 

kelkime jį ant Žemės saugiai, laikydamiesi įstaty- 
mo raidės. 

Tai bent avigalvis! Kažin kaip jis tai įsivaizduoja 
— nukelti peiliu ginkluotą žudiką maniaką iš dviejų 
šimtų metrų aukščio krano, laikantis įstatymo rai- 
dės? Frostas įsidėjo siųstuvą į kišenę ir atsitiesė. 
Medinė aikštelė sugirgždėjo ir vos vos įlinko po jo 
svoriu, vėjui įsisukus į strėlę, visa konstrukcija 
kryptelėjo, žvaigždės danguje sustraksėjo. Pro ply- 
šius tarp lentų inspektorius matė juodą, svyruojan- 
čią bedugnę. Užtraukęs paskutinį dūmą, metė ciga- 
retę į tamsą. Vėjas nuorūką tučtuojau pagriebė ir 
bloškė į nebūtį, tik raudonos kibirkštėlės pažiro. 

Frostas, patikimai įsikibdamas kranininko ka- 
binos, lėtai perėjo į kitą jos pusę. Goldas ten ir sto- 
vėjo — prasižergęs, nugara atsirėmęs į turėklą, gū- 
singo vėjo taršomais plaukais. 

— Nesiartink! - riktelėjo jis. 

Ant kažkokio daikto, kurį Goldas laikė iškeltoje 
rankoje, krito kruvini strėlės gale žybsinčio signa- 
linio žiburio atšvaitai. Inspektorius atsišliejo į ka- 
biną ir vangiai papurtė galvą. 

— Baigta, drauguži. Priėjai kelio galą. 

Jis. stebėjo vyruką su nerimu ir lūkuriavo. Jei 
Goldas ryžtųsi kautis, būtų nekas. Dviejų kvadrati- 
nių pėdų aikštelėje vietos grumtynėms ne kažin 
kiek. Veikiausiai abu dribtų žemėn, jų kraujas, sme- 
genys ir žarnos ištikštų Maletui ant lakuotų batų. 

Goldas, vis dar iškėlęs peilį, pasislinko į priekį, 
jo veidą protarpiais perkreipdavo bepročio grima- 
sa. Staiga jis patempė lūpą, iš akių pabiro ašaros. 

— Kodėl neatstoji nuo manęs? — paklausė gailiai. 

Na tu, žmogžudžio šūde, mintyse atkirto Fros- 
tas, tik nemanyk, kad imsiu tavęs gailėtis. Neišleis- 
damas peilio iš akių, žingtelėjo į priekį. Goldas 
trauktis nebūtų turėjęs kur, galėjo tik pulti. 

“ —- Duokš peilį! - griežtai paliepė inspektorius, 
ištiesęs ranką, - tikras optimistas. 

Žudiko veide vėl šmėstelėjo maniakiška išraiš- 
ka. Jis atgalia ranka nusibraukė nuo skruostų aša- 
ras. Akyse sužibo klastingi žiburiukai, Goldas pa- 
kratė ranką su peiliu. 

— Nori peilio? Nori šito sušikto peilio? Štai jis. 
Imk. - Jis atkišo ginklą Frostui. 

- Nekrėsk juokų, - perspėjo šis, - antraip išme- 
siu tave už borto. 

Goldas pakėlė peilį aukščiau ir, inspektoriui ne- 
spėjus nė pasidrąsinti, sviedė į tamsą. Ašmenys sy- 
kį žybtelėjo ir išnyko juodoje pragarmėje. 

— Koks gi čia peilis, - pasakė žudikas, - kišeninis 
peiliukas, ir tiek. Nė sviesto tokiu neperpjautum. 

Frostą išpylė šaltas palengvėjimo prakaitas, bet į 
priekį jis vis tiek Žingtelėjo labai atsargiai. Iš Goldo 
išraiškos atrodė, kad jis atsargoje dar turi vieną, ki- 
tą švietalą. Inspektorius išsiėmė siųstuvėlį ir prane- 
šė ugniagesiams, kad šie jau galį skubėti į pagalbą. 

— Arjis suimtas? Kokia padėtis? — Maletas aki- 
vaizdžiai jaudinosi. 

— Vėliau, - suniurzgė Frostas, - vėliau. 

Jis, spigindamas į Goldą lyg vanagas, išjungė 
aparatėlį ir apčiuopė antrankius. 

— Supanikavau, - nei iš šio, nei iš to pasakė vy- 
rukas. — Turėjau peilį rankoje ir supanikavau. - Jis 
piktai dėbtelėjo į Frostą. - Tu kaltas. Kodėl nuo ma- 
nęs neatstojai? 

Inspektorius susiraukė. Ką jis čia, po šimts vel- 
nių, šneka? 

— Aš kaltas? - paklausė. Antrankius jis jau buvo 
išsiėmęs ir dabar mėgino pasiekti Goldo ranką. 

— Aišku, tu! — suriko šis ir atitraukė ranką. - Tu 
mane pjudei. Mirtinai išgąsdinai motiną. Užtat 
taip ir atsitiko. 

Frostas karštligiškai spėliojo, ką tai galėtų reikš- 
ti. Staiga atūžęs vėjas galingu šuoru tvojo į strėlę, 
korpusas ėmė suktis, bet, atotampos grandinių su- 
laikytas, krūptelėjo ir liovėsi. Inspektorius parpuo- 
lė ant aikštelės grindų, žvaigždės danguje susiliejo 
į vieną švytinčią dėmę. Pro kurtinamą džeržgesį ir 
žvangėjimą Frostas išgirdo riksmą. Akimoju pašo- 
kęs ant kojų, tirtančioje aikštelėje vos išlaikė pu- 
siausvyrą. Goldas! Kur Goldas? Turėklas toje vieto- 
je, kur jo stovėta, kadaravo perlūžęs. Riksmas aidė- 
jo kaip aidėjęs. Kitoje pusėje šūkavo kopėčiomis 
atitrinksintys ugniagesiai. 

— Gelbėkiteee! 

Frostas persisvėrė per turėklą. Jį išsyk apakino 
nuo žemės plieskiantis ugniagesių prožektorius. Te- 
ko prisidengti akis ranka. Kažkas apačioje, tai pa- 
stebėjęs, patarė šviesti žemiau. Spindulys nuslydo 
žemyn ir apšvietė rėkiantį Goldą, kuris, pirštais už- 
sikabinęs už metalinės sijos po pat aikštele, spardėsi 
it pamišęs, bergždžiai ieškodamas atramos kojoms. 

— Laikyyykiiis! — užriaumojo Frostas. Patari- 
mas, žinoma, buvo paikas. Ką dar tas nelaimėlis 
galėjo daryti? Inspektorius kniūbsčias išsitiesė ant. 
lentų ir į tarpus tarp jų subruko batų nosis. Nusvi- 
ręs per aikštelės kraštą, kuris skaudžiai įsirėžė į 

pilvą, pamėgino pasiekti Goldą. Šis iš siaubo verkš- 
leno, perkreiptas veidas buvo baltas it popierius. 
Vis dėlto pasiekti pakibėlio Frostas negalėjo. 
Ugniagesiai anoje pusėje jau baigė užkopti, bilsno- 
jo vis garsiau. Inspektorius patyliukais meldė jų 
paskubėti. Žemai apačioje žmogeliukai laikė ištem- 
pę baltą, apskritą drobę, kurios po krano konstruk- 
cija buvo matyti tik dalis. Mažytis taikinys, į kurį 
neįmanoma pataikyti. 

Frostas graibė orą ir tempėsi kiek išgalėdamas. 
Žvarbus vėjas kandžiojo skruostus, gildė randą ir 
pamažėle marino rankas. Tačiau inspektorius, su- 
kandęs dantis, ręžėsi dar smarkiau. Pagaliau kažką 
pasiekė. Sustirusius pirštus ant metalinės sijos. 

— Griebk už rankos! - sušuko Frostas. 

Goldas sudejavo ir vos pastebimai papurtė galvą. 

— Negaliu. 

— Gali, po velnių! Griebk, kad duodu! 

Vis dėlto pakibėlis atkišo ranką ir inspektorius. 
sučiupo už slidžių, kruvinų, į šiurkštų metalą nu- 
brozdintų pirštų. Žinoma, tvirtai pastverti negalė- 
jo, bet vienas ugniagesių jau buvo aikštelėje, pasi- 
rengęs padėti. Kol Goldas viena ranka laikėsi už si- 
jos, Frostas įstengė jį išturėti. 

- — Palauk! - riktelėjo inspektorius. 

Bet Goldas laukti nenorėjo. Troško būti išgelbė- 
tas. Paleidęs siją, ir antrąja ranka mėgino įsikibti 
Frosto plaštakos, tačiau gerai nepasiekė. Įsisiūba- 
vęs tik braukė pirštų galais per ištiestą inspekto- 
riaus ranką, ir dabar jo gyvybė priklausė nuo to, ar 
Frostas sugebės išlaikyti jį už kraujuojančių anos 
rankos pirštų. 

Inspektorius jautė juos išslystant. Kuo tvirčiau 
jis gniaužė sužalotus Goldo pirštus, tuo gausiau iš 
jų sunkėsi kraujas. Tuo slidesni jie buvo. Šalia Fros- 
to kniūbsčias išsitiesė į pagalbą atskubėjęs ugnia- 
gesys, bet Goldas vis tiek pratrūko rėkti. Inspekto- 
rius beviltiškai mosavo laisvąja ranka, nerasdamas 
už ko sugriebti. Pagaliau sučiupo už plaukų, bet 
šie išslydo, ir baltas paklaikusio Žmogaus veidas 
ėmė mažėti. Jis vis mažėjo, mažėjo ir mažėjo. Gol- 
das krisdamas rėkė. Rėkė, užkliudęs siją ir susilau- 
žęs stuburą. Rėkė trenkdamasis į žemę. Jis jau buvo 
miręs, širdis sustojusi, o riksmo aidas vis dar blaš- 
kėsi po statybų teritoriją. 


510 


PENKTADIENIS. NAKTINĖ PAMAINA (2) 


Greitosios pagalbos automobilis išvežė į lavon- 
maišį surinktą pliurę, o ugniagesiai tą sklypelį, kur 
gulėta sumaitoto kūno, nuplovė. Išblyškęs Frostas 
drebėdamas godžiai traukė dūmą. Maleto jis be- 
veik nesiklausė. 

— Ar jūs visiškai įsitikinęs, kad Goldas ir buvo 
Skerdikas? — paklausė skyriaus viršininkas. 

Inspektorius paskutinį kartą užsitraukė ir nu- 
metė cigaretę. Dar prieš pusvalandį jis buvo visiš- 
kai įsitikinęs, bet dabar jį įkyriai graužė abejonė: ar 
tik nebus nuvaręs į kapus nekalto žmogaus? 

— Įsitikinęs, - neužtikrintai atsakė Frostas. 

— Arjis pats tai pripažino? — neatlyžo Maletas. 
— Mums trūksta patikimų įrodymų ir būtų neblo- 
gai, jei galėčiau policijos viršininkui pranešti, kad 
žodžiu nusikaltėlis prisipažino. 

Ar pripažino? Kaip tik Goldo žodžiai ir vertė 
abejoti jo kalte. Juk jis pasakė: „Tu kaltas. Tu mane 
pjudei... užtat taip ir atsitiko.“ Panašiau, kad Gol- 
das atsiprašė dūręs Bertonui, nei prisipažino esąs 
Skerdikas. 

— Ne, nieko jis nepripažino, - suburbėjo inspek- 
torius ir vėl išsiėmė cigaretes. 

Maletas atsiduso. Na kodėl tas Frostas nesu- 
pranta tokios atviros užuominos? Juk Goldas nebe- 
gyvas. Niekas nesužinos, ar jis tikrai prisipažino, ar 
ne, ir jei inspektorius įsitikinęs, kad Skerdikas - jis, 
tai kodėl negalėtų trupučiuką nekaltai pameluoti? 

— Ar jūs įsitikinęs, kad jis nieko nepripažino? — 
tyčia skiemenuodamas paklausė Maletas, siūlyte 
siūlydamas Frostui pakeisti atsakymą. 

— Po velnių, žinoma, įsitikinęs, - atkirto pasta- 
rasis ir atsuko skyriaus viršininkui nugarą. 

Maletas kietai sučiaupė lūpas. Na čia, viešumo- 
je, jis nesikivirčys. Savo kabinete parodys tam įžū- 
lėliui, iš kur kojos dygsta. 

— Beje, skambino iš ligoninės, - pasakė jis ins- 
pektoriaus nugarai. - Bertonas jaučiasi neblogai... 
Žaizdos buvo negilios. Užteko kelių siūlių. 

— Gerai, - burbtelėjo Frostas. 

Jam sukilo dar daugiau abejonių. Negilios žaiz- 
dos! Apie jokią kitą Skerdiko auką taip nepasaky- 
tum. Kad ir ta senutė beveik nurėžta galva - argi 
jos žaizdos buvo negilios? Abejonės metastazė ne- 
sulaikomai plėtėsi, ėste jį ėdė. Bet negali būti, kad 
Skerdikas — ne Goldas. Turi būti Goldas. Akies 
krašteliu Frostas matė, kaip Gilmoras automobilyje 
su kažkuo pasikalbėjo radijo ryšiu, paskui, nusku- 
bėjęs prie Maleto, kažką pašnibždėjo šiam į ausį. 

— Ką?! — skyriaus viršininkas negalėjo patikėti. Jis 
apstulbęs išklausė seržantą, tada, tirtėdamas iš įtū- 
žio, atsigręžė į Frostą. - Po šimts velnių, juk buvote 
įsitikinęs! Kol vaikėtės Goldą, ginkluotą jaunojo 
skauto peiliuku, Skerdikas užpuolė dar vieną auką. 

Frostui atšalo padai. Kelias sekundes jis tik 
žiopsojo į Maletą, paskui viltingai pažvelgė į Gil- 
morą, tuščiai tikėdamasis, kad šis prisipažins su- 
klydęs. 

— Senyvo amžiaus dama, - pasakė seržantas. — 
Durta į šonkaulius. Greitoji veža ją į ligoninę. 

Į ligoninę?! Vadinasi, dar gyva. Puldamas prie 
automobilio, inspektorius vos neparbloškė Maleto. 

— Frostai, malonėkite prieiti!.. - užmaurojo sky- 
riaus viršininkas. — Pokalbis dar nebaigtas!.. - Du- 
relės užsitrenkė ir automobilis nuūžė. - Į mano ka- 
binetą! — kriokė Maletas tolstantiems raudoniems 
žibintams. - Į mano kabinetą... tučtuojau!!! 

Dusdamas iš įniršio, Maletas sumojo, kad kaž- 
kas stovi šalia. Kresnas vyriškis su tamsiai mėlyna 
striuke rankoje laikė diktofoną. 

— Pone Maletai, aš - iš „Dentono aido“. Ar tiesa, 
kad sučiupote Skerdiką? | 


Užgulęs vairą ir įnirtingai traukdamas jau maž- 
ne vimdantį dūmą, Frostas atmintyje be paliovos 
perkratinėjo nakties įvykius. Ar galėjo jis išgelbėti 
Goldą, jei būtų dar labiau pasistengęs? O gal nepa- 
kankamai stengėsi kaip tik todėl, kad buvo įsikalęs 
į galvą - Goldas ir yra Skerdikas? Ir še tau kad nori 
— veikiausiai jis niekuo dėtas. 

Staigiai sukdamas į pagrindinę ligoninės prie- 
važą, Frostas pakrypo į šoną. Akies krašteliu jis 
matė prie lavoninės durų stovintį greitosios pagal- 
bos automobilį ir į vidų nešamą lavonmaišį. 

Dorai dar nesustabdęs automobilio, inspektorius 
jau skuodė laipteliais. Kai įpuolė pro dvivėres duris, 
ant medinio suoliuko prie budėtojo kabinos sėdįs 
konsteblis išsiėmė iš burnos cigaretę ir šūktelėjo: 

— Inspektoriau, ji - reanimacijoje! 

Frostui bėgo tuščiais koridoriais, lydimas savo pa- 
ties žingsnių aido. Seselė reanimacijos skyriuje piktai 
nužvelgė į jos valdas įsibrovusį pareigūną. Jo tarny- 
binis pažymėjimas jai nepadarė jokio įspūdžio. 

— Vieną minutę, neilgiau, - pasakė mergina ir 
palydėjo inspektorių prie lovos, kurioje gulėjo vos 
prakvėpuojanti moteris. Iš lašelinės maišiukų jai į 
venas vamzdeliais varvėjo tirpalai. Balti sužaloto- 
sios tvarsčiai buvo prisisunkę kraujo. Seselė patik- 
rino lašelinę ir sugnybė vieną maišelių. 

— Gyvens? - paklausė Frostas. 

Mergina gūžtelėjo pečiais. 

— Perpjauta gerklė... ir pilvas. Ji jau dabar mažai 
gyva. Buvo trumpai atsigavusi ir vėl nugrimzdo į 
komą. 

— Ką nors pasakė? 

— Mėgino, bet vos prašnekėjo. Kažką apie sūnų. 
Kad jis tai padarė. 

Sūnus? Frostas apėjo seselę iš kitos pusės ir pri- 
silenkė prie pat sužalotosios. Suvytusiu, sukritusiu 
veidu - dantų protezai buvo išimti — ji atrodė nuo 
tada, kai inspektorius ją paskutinį kartą matė, pa- 
senusi šimtu metų. 

Lovoje gulėjo Goldo motina. Ponia Gold. 

Jos vokai suvirpčiojo, senutė prasimerkė. Akys 
buvo ašarotos, apsiblaususios. Atrodė, kad išvydu- 
si prie jos palinkusio Frosto veidą, nė kiek nenuste- 
bo. Jos lūpos sukrutėjo. Balsas buvo toks silpnas, 
kad inspektoriui teko priglausti ausį senutei prie 
burnos. Jis skruostu pajuto karštą jos kvapą. 

— Liepiau jam liautis, prigrasinau, kad kreipsiuo- 
si į policiją, - sušvokštė ji. - Jis supyko. Visada buvo 
ūmaus būdo. - Nežmoniškai įsitempusi, net seselė 
išsyk sunerimo, ponia Gold pakėlė galvą nuo prie- 
galvio ir maldaujamai pažvelgė Frostui į akis. - Jam 
netyčia taip išėjo. Motinos užgauti jis nenorėjo. 

— Žinoma, nenorėjo, - sušnibždėjo inspektorius. 

— Juk nenuskriausite mano sūnaus? 

— Ne, tikrai nenuskriausime, - atsakė Frostas. 

Senutė blausiai šyptelėjo ir padėjo galvą ant 
priegalvio. 

Inspektorius pasėdėjo prie lovos, kol sužalotoji 
numirė. 


- Taigi vis dėlto Goldas? 

Maletui rizgo mintys. Frostas vėl įvėlė jį į nema- 

lonumus. Telefonas buvo dar neataušęs po pokal- 
bio su policijos viršininku, kuriam paskambinęs 
Maletas pranešė, kad inspektorius susimovė, Sker- 
dikas — ne Goldas. Suvertus visą kaltę Frostui, bu- 
vo nelengva išsiskalbti ir savo paties mundurą. 
“ - Taip, viršininke, Goldas. - Frostas prisitraukė 
svečiui skirtą kėdę ir klestelėjo ant jos. - Suveikė 
aukų nuotraukos, kurias parodžiau jo motinai. Ji 
pagrasino jį įskųsianti, ir jis ją subadė. Tada supa- 
nikavęs spruko. 

— Aišku. - Maletas demonstratyviai pasivėdavo 
ranka — Frostas užsirūkė, žinoma, neatsiklausęs lei- 
dimo. — Ką gi, šį kartą jūs kažkaip prisikasėte iki 
rezultato. 

— Ačiū, viršininke. — Inspektorius atsistojo ir 
nusipurtė nuo apsiausto pelenus. Šie nupleveno ant 
mėlynojo „Wiltono“ kilimo. Net neprisidengęs bur- 
nos, Frostas garsiai nusižiovavo ir žengė prie durų. 
- Jei daugiau jokių reikalų nėra, važiuosiu namo. 

Maletas peržvelgė ilgą nukentėjusiųjų muštynė- 
se aludėje sąrašą. Grįžtančiųjų į darbą po gripo są- 
rašas buvo daug trumpesnis, taigi dabar nuovadai 

grėsė dar skausmingesnis darbuotojų stygius. Tik 
prakeiktas neišmanėlis Frostas kažkodėl visada 
sveikas. Skyriaus viršininkas piktdžiugiškai Žybte- 
lėjo akimis. Kad kiek, būtų ir pamiršęs! Pirmiau 
pasirausęs Frosto gautųjų dokumentų dėkle, jis ap- 
tiko inventorizacijos blankus net nepaliestus. Da- 
bar pasistengė, kad balsas skambėtų atsainiai. — Šit 
kas dar, inspektoriau. Gal prieš išeidamas užneštu- 
mėte man užpildytus inventorizacijos blankus? 
Prižadėjau valdybai, kad šįvakar gaus. 

- Žinoma, užnėšiu, - sumurmėjo Frostas. Už 
durų jam nusviro rankos. Kaip, po šimts plynių, iš- 
sisukti šį kartą? | 

Savo kabinete jis rado užsukusį Bilą Velsą. Iš- 
griebęs iš gautųjų dokumentų dėklo storą pluoštą 
blankų, Frostas, apimtas nevilties, juos pasklaidė. 

— Tas šunsnukis, - suvaitojo, - puikiausiai žino, 
kad ašjų neužpildžiau. 

— Bet pasakei, kad užpildei, — tarė Velsas. 

— Jis žino, kad pamelavau. - Inspektorius apsi- 
dairė. - Du stalai, dvi kėdės ir viena bylų spinta. — 
Jis paskubomis surašė duomenis į blankus. 

— Nepaminėjai kabyklos, rašomosios mašinėlės, 
dokumentų ir raštinės reikmenų dėklų, telefonų. 
Džekai, šitoks darbas - ne tavo jėgoms. 

Frostas dosniai atkišo Velsui cigarečių pakelį ir 
pasakė: 

— Bilai, jei padėtum... 

— Jei padėčiau, - atšovė nuovados seržantas, - tai 
tau kainuotų daugiau nei nupiepusią cigaretę. Dže- 
kai, net jei kibtume į darbą drauge, per vakarą to 
nepadarytume. Inspektoriui Alenui padėdavo trys 

pareigūnai, ir tat užtrukdavo beveik visą savaitę. 

Frostas pripažino pralaimėjęs. Jis nusikabino 
nuo kabyklos šaliką ir apsuko juo kaklą. 

— Atiduosiu tam nevėkšlai tuščius blankus ir 
patarsiu susikišti juos į subinę. Tegul mane atlei- 
džia. Tada galėsiu važiuoti namo. Atrodo, pasiga- 
vau bacilų ir aš. Jei pasiseks, mirsiu gripu. 

Jis nukiūtino į Žmogžudysčių tyrimo kambarį. 
Gilmoras, niekaip neatsidžiaugdamas atgavęs lais- 
vę, šnekino prie kompiuterio sėdinčią rudaplaukę 
konsteblę Džilę Nait. Neatrodė, kad šiai būtų labai 
įdomu. 

— Važiuoju namo, - paskelbė Frostas. 

— Atėjo Žinia iš Birmingamo policijos, - pasakė 
jam Gilmoras. - Jie ten surado farą; kuris prisiminė 
Goldą. Pasirodo, šis, dar būdamas dvylikos, su pei- 
liu šoko ant savo senelės, bet ta nepateikė kaltini- 
mo, tad byla teismo nepasiekė. 

— Galėjo ta Žinia ateiti ir anksčiau, - numykė 
inspektorius ir išsiėmė iš kišenės nelemtuosius 
blankus. Laukė dar vienas nemalonus pasimaty- 
mas su Maletu. 

— Štai kur jie! - džiaugsmingai šūktelėjo Džilė. 
— O aš visur apieškojau! 

Mergina paėmė blankus iš Frosto. Šis net prasi- 
klaviatūra. Dusliai suužė adatinis spausdintuvas, 
jo galvutė pašėlo čerkšdama lakstyti pirmyn atgal. 
Popieriuje sumirgėjo begalinės skaičių virtinės. 

— Prieš susirgdamas inspektorius Alenas dar 
spėjo duomenis apie inventorių suvesti į kompiute- 
rį, - paaiškino konsteblė. - O aš visą nuovadą iš- 

naršiau, ieškodama blankų. 

Frostas išsiėmė cigaretes ir įbruko vieną mergi- 
nai tarp lūpų. 

— Ar ilgai užtruks? - paklausė, brėždamas deg- 
tuką. 

— Jau, - tarstelėjo ji ir užsidegė cigaretę. Tada iš- 
ėmė iš spausdintuvo blankus, susegė juos ir įteikė 
inspektoriui. 

Šis apsitampė šaliką ir užsisagstė apsiaustą. 

— Nežinau, ar tave išbučiuoti, ar sumautą kom- 
piuterį, - pasakė Džilei. 

Kriminalistas inspektorius Džekas Frostas, su 
cigarete tarp lūpų visai nemelodingai švilpiniuo- 
damas, patenkintas nustraksėjo koridoriumi. Gil- 
moras žiūrėjo jam pavymui su švelnia panieka. 
Ačiū Dievui, pirmadienį į darbą grįš inspektorius 
Alenas, ir jis pagaliau dirbs su tikru faru. 

